
JAMES COOK 


Călătoriile căpitanului Cook au avut loc în 
epoca de formare a imperiului colonial englez, 
fiind sprijinite de Amiralitatea britanică din 
dorința de cucerire de noi teritorii, precum şi 
din interese comerciale. 

Cook nu poate fi considerat - aşa cum în- 
cearcă să-l prezinte unii autori burghezi - ca 
descoperitorul mărilor şi pământurilor 
Oceanului Pacific. Inaintea lui, partea nordică a 
acestui ocean fusese explorată şi cercetată 
ştiinţific de către navigatorii ruşi I. Evreinov, F. 
Lujin, V. Bering şi alţii, iar navigatorii spanioli, 
portughezi şi olandezi descoperiseră aproape 
toate arhipelagurile Polineziei şi Melaneziei, 
Noua Zelandă şi o parte a continentului 
australian. 

Călătoriile lui Cook au adus însă, fără Îndo- 
ială, o contribuție de seamă în ştiinţa 
geografiei, îmbogățind cu noi şi numeroase 
date cunoaşterea emisferei sudice. Traduse în 
numeroase limbi străine, jurnalele de bord ale 
navigatorului englez sunt astăzi una din cele 
mai cunoscute cărți de călătorie din lume. 

Ediţia de fată prezintă călătoriile lui Cook în 
versiunea prescurtată publicată de colecția 
Everyman's Library şi întocmită pe baza 
jurnalelor de călătorie ale căpitanului Cook şi 
secundului său King. 


PRIMA EXPEDIȚIE 


făcută cu nava Endeavour! 
de 370 de tone, cu un echipaj 
de 84 de oameni, întreprinsă 
mai ales în vederea observării 
trecerii planetei Venus peste 
discul soarelui precum şi în 
vederea explorării Pacificului 
de sud. 


În cele ce urmează vom povesti cu de-amănuntul şi fără 
întrerupere trei dintre principalele călătorii ale iscusitului 
navigator James Cook. 

Acest om capabil şi plin de omenie s-a născut la 27 
octombrie 1728 la Marton, în Cleveland, un sat situat la 
vreo şapte kilometri de Great Ayton, în comitatul York. 
Tatăl lui, care era un modest servitor de fermă, s-a 
căsătorit cu o femeie din aceeaşi stare socială. Amândoi 
erau cunoscuţi în împrejurimi ca oameni cinstiţi, cumpătaţi, 
cu bune purtări şi sârguincioşi, calităţi care întotdeauna 
îmbracă în strălucire numele oamenilor simpli. 

Când navigatorul nostru era de vreo doi ani, tatăl său s-a 
mutat la Great Ayton şi s-a tocmit ca supraveghetor la o 
mare fermă, cunoscută sub numele de Airyholm, care apar- 
ţinea lui Thomas Scottowe, Esq.? 

Şi cum tatăl a rămas multă vreme în această slujbă, a 
urmat şi feciorul aceeaşi îndeletnicire, în măsura în care îi 
îngăduia vârsta-i fragedă. În primii ani ai copilăriei, educaţia 
lui pare să fi fost neglijată; dar la treisprezece ani îl găsim 
învățând sub îndrumarea unui oarecare Pullen, care preda 
la şcoala din Ayton. Acolo şi-a însuşit primele noţiuni de 

aritmetică şi de contabilitate, se spune că arăta o remar- 
cabilă uşurinţă în însuşirea ştiinţei numerelor. 

Pe la începutul anului 1745, când tânărul Cook avea 
şaptesprezece ani, tatăl lui îl băgă ucenic la William 
Sanderson, unde timp de patru ani trebuia să se iniţieze în 
comerţul cu articole de băcănie şi mărunţişuri, într-o 
localitate numită Staithes - un populat orăşel de pescari, la 
vreo zece mile de Whithy. În timp ce se afla acolo, Cook 
dovedea - după părerea lui Sanderson - o maturitate de 
judecată şi o rapiditate în calcule care depăşeau cu mult 
posibilităţile vârstei lui. Dar fiindcă simţea o puternică 
înclinare pentru viaţa marinărească - înclinare întărită de 
aşezarea locului şi de cei cu care, poate, legase prieteşug - 
în urma unei neînţelegeri banale cu patronul, Cook izbuti 
să-şi desfacă angajamentul după un an şi jumătate de 
aservire şi se hotărî să urmeze îndemnul inimii. 

În iulie 1746, s-a tocmit pe timp de trei ani ca ucenic la 
domnii Walker din Whitby, unde şi-a îndeplinit slujba spre 
deplina mulţumire a patronilor. A făcut prima călătorie pe 
bordul corăbiei „Freelove”, o navă de circa 450 de tone, 
care era folosită mai ales pentru transportul de cărbuni de 
la Newcastle la Londra. 

În mai 1748 a fost chemat la sediu ca să ajute la armarea 
şi echiparea pentru mare a unei frumoase corăbii noi de 
600 de tone, numită Three brothers’. | s-a dat această 
însărcinare cu scopul de a-l perfecționa în meserie şi de a-l 
califica pentru un post mai bun, când va termina ucenicia. 
După ce a făcut două transporturi de cărbuni, corabia a fost 
trecută în serviciul statului şi trimisă la Middleburgh ca să 
transporte trupe la Dublin. După aceea, nava a luat pe bord 
un alt regiment, pe care l-a dus la Liverpool. De acolo vasul 
a purces la Deptford, unde a fost liberat în aprilie 1749. 
Până la sfârşitul sezonului, Cook a slujit pe bordul lui, în 
timp ce era folosit în negoţul cu Norvegia. 

Desfăcându-i-se în mod onorabil contractul, el se anga- 
jează imediat pe bordul unei corăbii folosite în comerţul 
baltic şi, în următorii doi ani, făcu mai multe călătorii fără 

mare însemnătate. În 1752, vechiul său patron îl promovă 
ca secund pe una din corăbiile sale, numită Friendschip*; în 
această calitate munci cu multă pricepere - spre mulţu- 
mirea armatorilor - deoarece se zice că i s-ar fi oferit postul 
de căpitan. El însă a refuzat, şi aceasta a fost, într-adevăr, o 
împrejurare fericită pentru ţara lui. 

In primăvara anului 1755 au început ostilitățile dintre 
Marea Britanie şi Franţa; s-au emis mandate de înrolare 
forţată şi Cook, a cărui corabie se afla atunci pe fluviul 
Tamisa, temându-se să nu fie mobilizat, s-a hotărât, în 
măsura posibilului, să se ascundă; dar, mai târziu, 
reflectând asupra greutăților acestui proiect, s-a hotărât să 
intre voluntar în marina regală, „având de gând - după cum 
s-a exprimat el însuşi - să-şi încerce norocul pe această 
cale”. 

Potrivit acestui plan, a recurs la serviciile unui stabiliment 
din Wapping şi s-a angajat pe bordul unui vas de şaizeci de 
tunuri, Eagle”, comandat pe vremea aceea de căpitanul 
Hamer. In octombrie următor, când pe acest vas a fost 
numit căpitanul Hugh Palliser - mai târziu Sir Hugh Palliser 
- sârguinţa lui Cook şi atenţia cu care îşi îndeplinea 
îndatoririle profesionale n-au rămas neobservate de acel 
comandant inteligent şi tânărul nostru a găsit mai mult 
sprijin decât ar fi putut spera în situaţia lui modestă. 

Ajungând la urechile rudelor şi prietenilor din ţară veşti 
despre meritele lui Cook, câţiva dintre aceştia se interesară 
cu căldură de soarta lui şi procurară de la domnul 
Osbaldeston, membru al parlamentului pentru 
Scarborough, o scrisoare de recomandaţie către căpitan, 
prin care acesta era rugat să le arate în ce fel ar putea ei să 
sprijine promovarea lui Cook. 

Căpitanul Palliser recunoscând pe deplin calităţile lui 
Cook, sugeră că i s-ar putea obţine un certificat de masterf, 
care l-ar pune într-o situaţie potrivită aptitudinilor lui şi i-ar 
da putinţa să nu înşele aşteptările celor ce l-au cinstit cu 

ocrotirea lor. 

Ca urmare, s-au făcut demersuri pentru un certificat de 
master, pe care l-a obţinut în mai 1759 pentru cuterul 
Grampus”; dar numirea nu i s-a făcut, deoarece masterul 
precedent s-a reîntors pe neaşteptate. Totuşi, peste câteva 
zile a fost numit master pe Garland’; dar şi aci avu parte de 
dezamăgire întrucât, la cercetare, se află că vasul plecase 
în cursă. În cele din urmă a fost numit pe Mercury, care tre- 
buia să plece spre America de nord sub comanda lui Sir 
Charles Saunders; acesta, împreună cu generalul Wolfe, era 
pe atunci angajat în memorabilul asediu al Quebecului. 

Necesităţile operaţiilor militare cereau să se facă sondaje 
pe râul Sfântul Laurenţiu, chiar în faţa taberei franceze, la 
Montmorency şi Beauport. Deoarece acţiunea aceasta era 
socotită de toată lumea ca primejdioasă şi grea, căpitanul 
Palliser, cunoscând iscusinţa şi îndrăzneala lui Cook, i-a 
încredinţat lui această misiune. Era greu de făcut sondaje în 
timpul nopţii, pentru a nu fi observat; totuşi Cook a 
îndeplinit sarcina în chipul cel mai desăvârşit, spre deplina 
mulţumire a superiorilor săi. El şi-a executat însărcinarea 
multe nopţi la rând, nesupărat, dar în cele din urmă a fost 
descoperit de inamic. Mai multe pirogi cu indieni au fost tri- 
mise ca să-l înconjure; el n-a avut altceva de făcut decât să 
se îndrepte spre insula Orleans, unde a ajuns urmărit atât 
de aproape, încât abia reuşise să sară de pe prova bărcii 
lui, că indienii se şi urcară pe la pupă şi o duseră îndărăt în 
triumf. 

Sunt puţine temeiuri, poate chiar niciunul, să se creadă 
că înaintea acestei perioade, Cook iar fi avut cunoştinţe de 
topometrie; dar mintea lui avea o asemenea vigoare, iar 
aptitudinea de a-şi însuşi cunoştinţe era atât de dezvoltată, 
încât repede stăpânea orice subiect asupra căruia se 
concentra. În ciuda împrejurărilor neprielnice în care 
lucrase, el a prezentat amiralului un plan atât de complet al 
albiei râului şi al sondajelor întocmite, încât părea să fi fost 
executat în condiţii normale de cel mai experimentat 

topograf. 

Navigatorul nostru mai îndeplini şi o altă misiune nu mai 
puţin importantă, care contribui şi ea la faima lui. Navigaţia 
pe râul Sfântul Laurenţiu era anevoioasă şi primejdioasă - 
mai ales pentru englezi, care erau străini în acel ţinut. De 
aceea amiralul, care avea o părere foarte bună despre 
capacitatea lui Cook, îl însărcină să topografieze râul 
dincolo de Quebec, ceea ce acesta făcu cu sârguinţa şi 
îndemânarea de care dăduse dovadă şi mai înainte. 

Harta râului s-a publicat după ce a fost completată cu 
sondaje şi directive de navigaţie; precizia ei era atât de 
mare, încât întrecea toate celelalte ridicări topografice ale 
epocii. 

După cucerirea Canadei, la 2 septembrie 1759, Cook a 
fost numit master pe Northumberland, sub comanda 
lordului Colvill. Pe această corabie lordul petrecu iarna 
acelui an în calitate de comodor, la Halifax; iar purtarea lui 
Cook în noua situaţie, îi aduse ca şi altădată prietenia şi 
prețuirea comandantului său. 

Simţind că de data aceasta era pe punctul de a fi 
înaintat, el arătă o lăudabilă dorinţă de a se califica în 
profesiunea lui, drept care îşi închină orele de răgaz 
studiului acelor ramuri ale ştiinţei care i-ar fi putut sluji mai 
târziu în viaţă. La Halifax citi el pentru prima oară 
Elementele lui Euclid şi studie astronomia. Cărţile pe care 
avea posibilitatea să le capete erau într-adevăr puţine, dar 
sârguinţa şi perseverenţa împlineau multe lipsuri, dându-i 
posibilitatea să facă progrese la care un om înzestrat cu 
mai puţin geniu n-ar fi putut ajunge chiar în împrejurări 
mult mai prielnice. 

La 1 aprilie 1760 el primi o însărcinare oficială şi de 
atunci înaintă zi cu zi pe calea gloriei. In septembrie 1762 
luă parte la recucerirea insulei Terra Nova, după care flota 
engleză rămase câtva timp la Placentia? cu scopul de a 
întări mijloacele de apărare ale acestui port. In această 
perioadă, Cook avu încă o dată prilejul să-şi arate destoi- 
nicia şi zelul în slujba patriei; el făcu ridicarea topografică a 

portului şi a înălțimilor localităţii şi, în acest fel, atrase 
atenţia căpitanului Graves, mai târziu amiral, care pe- 
atunci era guvernator în Terra Nova. Intrând în vorbă cu 
Cook, căpitanul Graves îşi dădu seama de inteligenţa şi 
puterea lui de judecată şi îşi formă o părere deosebit de 
bună despre aptitudinile sale în general, şi despre 
priceperea sa nautică în special; ţinând mai multă vreme 
legătura cu el, căpitanul deveni din ce în ce mai binevoitor 
faţă de tânărul navigator. 

Înzestrat cu o minte ageră şi activă, îndemnat, poate, de 
succesul obţinut în lucrările sale din trecut şi de nădejdea 
apropiatei înaintări, Cook desfăşură mai departe o muncă 
neobosită pentru a se familiariza cu coasta nord-americană 
şi pentru a înlesni navigația de-a lungul ei; iar stima pe care 
cu drept cuvânt o avea căpitanul Graves pentru el, era 
împărtăşită cu dragă inimă de toţi ofiţerii sub care servise. 

Spre sfârşitul anului 1762, Cook se reîntoarse în Anglia ca 
locotenent, iar la 21 decembrie se căsători, la Barking, în 
Essex, cu o fată ce purta numele de Batts, pe care o iubea 
cu duioşie şi care avea tot dreptul la cea mai caldă 
afecţiune şi stimă din partea lui. Se zice că James Cook ar fi 
fost naşul acestei fete şi că şi-ar fi arătat încă de atunci 
dorinţa de a o lua mai târziu de nevastă. Dacă această 
poveste este adevărată, ea constituie un izbitor exemplu al 
tăriei sale de caracter şi al trăiniciei dragostei lui. Totuşi, 
situaţia sa în viaţă, ca şi înaltele şi însemnatele slujbe care 
i-au fost încredințate, nu i-au îngăduit să se bucure fără 
întrerupere de fericirea matrimonială; şi, ca toţi ofiţerii de 
valoare, primele sale gânduri şi le îndrepta către 
profesiunea lui. 

În 1763, la sfârşitul războiului, căpitanul Graves a fost 
trimis din nou guvernator în Terra Nova. Întrucât insula 
aceea avea mare însemnătate comercială şi fusese obiectul 
disputei dintre Marea Britanie şi Franţa, guvernatorul 
obţinu, în urma unei stăruitoare solicitări, înfiinţarea unui 
serviciu pentru topografierea coastelor ei; iar Cook a fost 
însărcinat să execute acest plan. De aceea porni împreună 
cu prietenul său guvernatorul şi, după ce topografie micile 


insule St. Pierre şi Miquelon, cedate Franţei prin tratat, se 
reîntoarse în Anglia la sfârşitul sezonului. 

La începutul anului următor, 1764, fu numit topograf al 
marinei pentru Terra Nova şi Labrador şi însoţi pe fostul său 
comandant, sir Hugh Palliser, care fusese numit guvernator 
al Labradorului şi al Terra Novei. El putu astfel să continue 
topografierea coastelor ca şi mai înainte. 

Glasul unanim al celor mai în măsură să judece îl soco- 
teau pe Cook extrem de bine calificat în această funcţie; iar 
hărţile pe care le-a publicat ulterior îndreptăţeau cea mai 
deplină încredere în capacitatea sa. El a explorat şi interio- 
rul insulei Terra Nova mult mai amănunţit decât se făcuse 
până atunci. Intrând în inima ţării, a descoperit mai multe 
lacuri mari, a căror poziţie a determinat-o cu exactitate. 

Se pare că în acest serviciu a fost angajat până în 1767. 
Totuşi în 1765 îl găsim cu sir William Burnaby în staţiunea 
din Jamaica. Acest ofiţer, având nevoie să trimită mesaje 
guvernatorului din Yucatan cu privire la tăietorii de buşteni 
din golful Honduras, îi încredinţă această misiune locote- 
nentului Cook -, acesta o execută cu multă pricepere iar 
amiralul fu cât se poate de mulţumit. O relatare a acestei 
călătorii pe mare şi pe uscat s-a publicat în 1769 sub titlul: 
Note dintr-o călătorie de la râul Balise, din golful Honduras, 
la Merida, capitala provinciei Yucatan, din Indiile Occiden- 
tale Spaniole, făcute de locotenentul Cook. 

Că navigatorul nostru ajunsese în acest timp la o 
desăvârşită măiestrie în astronomia practică, se vede 
dintrro scurtă comunicare pe care a redactat-o şi care a 
fost inserată în volumul al şaptelea din Philosophical 
Transactions! sub titlul: O observație a unei eclipse solare 
pe insula Terra Nova, la 5 august 1766, longitudinea locului 
fiind determinată chiar cu ajutorul eclipsei. Observaţia a 
avut loc pe una din insulele Burgeo, aproape de capul Ray, 
la latitudinea de 472 36' 19”, la extremitatea sud-vestică a 
Terra Novei. Lucrarea lui Cook fiind comunicată lui Witchell, 
acesta o compară cu o observaţie a aceleiaşi eclipse făcută 
de profesorul Hornsby şi din ambele calculă diferenţa de 

longitudine dintre locurile de observare, făcând corecţia 
necesară pentru paralaxă şi pentru forma sferoidal-alungită 
a pământului. Admiterea comunicării lui Cook în 
Philosophical Transactions şi faptul că ea n-a trecut 
neobservată, denotă îndeajuns că era socotit ca un 
matematician capabil. 

In timpul domniei lui George Ill, spiritul de întreprindere 
ajunsese la cea mai mare dezvoltare şi a fost îndrumat spre 
înfăptuirea celor mai înalte scopuri. De îndată ce 
restabilirea păcii a dat din nou putinţa dezvoltării 
cercetărilor ştiinţifice prin lărgirea limitelor descoperirilor, 
au fost puse la cale două expediții, care au fost conduse de 
căpitanii Byron, Wallis şi Carteret; iar înainte de întoarcerea 
celor doi din urmă, a fost organizată o a treia expediţie, 
având ca obiect principal dezvoltarea cunoştinţelor 
astronomice. 

Deoarece cu mult înainte se calculase că în 1769, 
planeta Venus va trece peste discul soarelui - fenomen de 
mare importanţă astronomică şi care mobilizase atenţia 
oamenilor de ştiinţă - s-a stabilit că locul cel mai potrivit 
pentru observarea lui ar fi sau insulele Marchize, sau una 
din insulele cărora Tasman le dăduse diverse numiri ca 
Amsterdam, Rotterdam şi Middleburgh, dar Care acum sunt 
mai cunoscute sub numele colectiv de Insulele Amiciţiei!!. 
Fiind o chestiune de mare însemnătate pentru astronomie, 
Academia Britanică de Ştiinţe, cu lăudabilul zel pe care l-a 
arătat totdeauna pentru promovarea acestei ştiinţe, 
înaintase, la începutul anului precedent, un memoriu în 
care se cerea, printre altele, să se echipeze pe socoteala 
guvernului un vas care să transporte oameni competenţi 
care, de la unul din locurile mai sus amintite, să observe 
trecerea planetei. 

Cererea fiind rezolvată cu promptitudine şi amiralitatea 
primind ordin să pună la dispoziţie un vas în acest scop, 
Stephens, secretarul consiliului, informă Academia de 
Ştiinţe la 3 aprilie că totul se desfăşoară în conformitate cu 
dorinţele ei. 

La început, cu supravegherea expediției fusese însărcinat 
Dalrymple; era un eminent om de ştiinţă, membru al 
Academiei de Ştiinţe, care demult se distinsese în domeniul 
geografiei Pacificului de sud. Deoarece avea şi o bună 
pregătire marinărească, el insistă - pe drept cuvânt - ca 
înainte de a porni în călătorie să i se dea şi brevetul de 
căpitan al vasului. Sir Edward Hawke - ulterior lord Hawke, 
din marina militară, nu din cea civilă - care prezida atunci 
consiliul amiralităţii, s-a opus cu străşnicie; iar când s-au 
făcut presiuni, a declarat că pentru nimic în lume nu va 
aproba un asemenea brevet. 

Amândouă părţile erau de neînduplecat; de aceea s-a 
găsit de cuviinţă să se caute o altă persoană pentru condu- 
cerea expediției. Ca urmare, la recomandarea lui Stephens, 
întărită şi de referinţele lui Sir Hugh Palliser, care cunoştea 
prea bine meritele navigatorului şi capacitatea lui de a se 
achita de această însărcinare, lorzii din consiliu îl numiră în 
acest post deosebit de important pe locotenentul Cook 
care, la 25 mai 1768, a fost înaintat la gradul de căpitan al 
marinei regale. Trebuie să amintim că el avea aproape 
patruzeci de ani. 

După aceea, sir Hugh Palliser a fost însărcinat să găseas- 
că un vas potrivit unei asemenea călătorii. După ce împre- 
ună cu James Cook, a cărui judecată o preţuia mult, a 
examinat un mare număr de nave ancorate pe Tamisa, s-au 
hotărât în cele din urmă asupra corăbiei Endeavour, de 370 
de tone, care iniţial fusese construită ca navă de cărbuni. 

Între timp, căpitanul Willis se înapoiase din călătoria sa în 
jurul lumii şi semnalase Academiei de Ştiinţe că locul cel 
mai potrivit pentru observarea fenomenului ar fi la Port 
Royal în insula Regelui George, actualmente numită 
Otaheite!?; părerea sa a fost adoptată şi observatorii au 
primit ordin să se îndrepte într-acolo. 

Charles Green, ajutorul doctorului Bradley, astronomul 
curţii, a fost însărcinat să asiste pe căpitanul Cook la con- 
ducerea părţii astronomice a expediției. El era însoţit şi de 
Joseph Banks, (mai târziu Sir Joseph, preşedinte al 

Academiei de Ştiinţe). Acest prieten al ştiinţei - posesor 
încă din tinereţe al unei uriaşe averi, călăuzit de dorinţa de 
a o întrebuința în cele mai bune scopuri - a luat parte la 
această expediţie obositoare şi primejdioasă, însufleţit de 
dorinţa de a se instrui şi de a-şi spori cunoştinţele. El era 
însoţit de doi desenatori, un secretar şi patru servitori. 

Doctorul Solander, un suedez priceput şi învăţat, care 
fusese numit printre custozii bibliotecii de la British 
Museum şi care, ca elev al lui Linné, era expert în materie 
de istorie naturală, se alătură şi el expediției. Stăpânit de 
entuziasmul pe care îl insufla Linné discipolilor săi, el 
înfrunta primejdiile cu curaj, când urmărea vreun studiu 
preferat şi - fiind un om de mare erudiție şi capacitate - 
contribui în mare măsură ca expediţia la care avea să ia 
parte să strălucească şi din acest punct de vedere. 

Deşi principalul scop al acestei călătorii era observarea 
trecerii planetei Venus, s-a considerat că ar fi bine ca ea să 
urmărească şi alte obiective. De aceea căpitanul Cook primi 
directive car după îndeplinirea misiunii principale, să 
meargă mai departe în vederea unor noi descoperiri în 
Pacificul de sud, regiune care începea să fie explorată cu un 
zel neobişnuit. 

Echipajul navei Endeavour era format din optzeci şi patru 
de persoane. Fusese aprovizionată pentru optsprezece luni; 
avea zece tunuri mobile şi douăsprezece semimobile şi 
muniţie din belşug; apoi mai fuseseră luate pe bord tot felul 
de mărfuri. Principalii ofiţeri erau următorii: 


NAVA ENDEAVOUR” 


James Cook, numit căpitan la 25 mai 1768. 

Zachary Hicks, locotenent. 

John Gore. 

Robert Molineux, master, decedat la 15 aprilie 1771; urmat de 
Richard Pickersgill. 

Charles Clerke, secund. 

John Gathray, şef de echipaj, decedat la 4 februarie 1771; 
urmat de Samuel Evans. 


13 Arhivele Amiralității, Whitehall. - N. A. 


Stephen Forward, tunar. 

John Satterley, tâmplar, decedat la 12 februarie 1771; urmat 
de George Nowell. 

William B. Monkhouse, chirurg, decedat la 5 noiembrie 1770; 
urmat de William Perry. 

Richard Orton, secretar. 


La 30 iulie 1768, căpitanul Cook ridică pânzele la 
Deptford, iar la 13 august ancoră în strâmtoarea Plymouth, 
de unde, după o şedere de câteva zile, ieşi în larg. 

După ce au părăsit canalul Mânecii, au zărit pentru prima 
dată uscat la 2 septembrie, când capurile Finisterre şi 
Ortegal au apărut la orizont, în Spania. La 13 septembrie au 
ajuns la Madeira şi au ancorat la Funchal. Acolo au pierdut 
din nefericire pe Weir, secundul masterului, care, căzând 
peste bord în timp ce trăgea ancora, s-a înecat. 


PEŞTI ZBURĂTORI 

Cu colinele ei acoperite de podgorii, această insulă apare 
din mare într-o frumoasă perspectivă. Natura a fost foarte 
mărinimoasă cu Madeira. Locuitorii nu sunt lipsiţi de 
pricepere, ci de sârguinţă. Pământul este atât de bogat şi 
clima atât de variată, încât cu greu se găseşte vreo plantă, 
fie dintre cele necesare, fie dintre cele ce reprezintă un lux 
în viaţă, care să nu poată fi cultivată. Ananasul şi 
manghierul!“ cresc aproape de la sine, iar pe dealuri se află 


14 Mangifera, arbore tropical, înalt de peste 10 metri, mereu verde. - N. 


o mare varietate de pomi roditori. Griul creşte de asemenea 
foarte frumos şi dă recolte îmbelşugate. 

Funchal este aşezat în fundul unui golf, e construit fără 
plan, la întâmplare, are străzi înguste şi prost pavate. 
Bisericile conţin un mare număr de podoabe, picturi şi 
statui, în cea mai mare parte prost executate. 

La 19 septembrie ridicară pânzele din Madeira şi la 23 
ajunseră în dreptul piscului Teneriffe. Acest munte are 
aproape 4 600 m înălţime. La 29 septembrie văzură Bona 
Vista, una din insulele Capului Verde. De la Teneriffe la 
Bona Vista întâlniră o mulţime de peşti zburători, foarte 
frumoşi, părţile lor laterale semănând cu argintul lustruit. 
Banks prinse la 7 octombrie o aşa-numită galeră!5 şi mai 
multe animale marine din ordinul moluştelor. 

La 25 octombrie traversară ecuatorul. La 29 octombrie, 
seara, observară şi ei acel aspect luminos al mării de care 
vorbesc navigatorii: din mare ieşeau raze de lumină care 
semănau cu fulgerele. Aruncând o plasă, Banks şi doctorul 
Solander au prins o specie de meduză care semăna cu o 
substanţă metalică puternic încălzită, şi care răspândea o 
lumină albicioasă. In acelaşi timp au mai prins vreo câţiva 
crabi extrem de mici, dar care străluceau puternic’. 

Intrucât merindele erau pe sfârşite, luară hotărârea să 
acosteze la Rio de Janeiro, unde au ajuns la 13 noiembrie. 

Cu o barcă, Hicks, primul locotenent, a fost trimis înainte 
ca să înştiinţeze pe guvernator că vor să intre în port ca să- 
şi procure provizii proaspete şi un pilot. Barca s-a întors 
fără locotenent; fusese reţinut până la venirea pe țărm a 
căpitanului. Puțin după aceea, o barcă de zece vâsle, plină 
cu soldaţi, dădu ocol vasului; nu avu loc nicio convorbire. 
Veni apoi altă barcă cu mai mulţi ofiţeri ai viceregelui, care 
întrebară de unde vine Endeavour, ce are pe bord, câţi 


T: 

15 Sifonoforă răspândită în aproape toate mările. Este o celenterată 
prevăzută cu o băşică mare cu aer care ţine animalul la suprafaţa apei, 
când marea este calmă. Are o mulţime de tentacule, de 3-4m lungime, 
care atârnă de băşică; e superb colorată dar urzicantă. - N. T. 

16 Este vorba de plancton, totalitatea acelor organisme microscopice 
care trăiesc în suspensie în mări şi oceane. - N. T. 


oameni, câte tunuri şi ce destinaţie are. La aceste întrebări 
şi la multe altele li s-a răspuns fără echivoc; atunci ei s-au 
scuzat pentru reținerea locotenentului şi pentru celelalte 
măsuri pe care le luaseră, arătând că procedaseră astfel 
doar fiindcă aşa era obiceiul. 

Căpitanul Cook cobori pe țărm la 14 noiembrie şi obţinu 
aprobarea de a cumpăra ceea ce dorea, cu condiţia să se 
slujească de un agent localnic. Căpitanul, socotind că 
viceregele îşi închipuie că au venit pentru negoţ, se strădui 
să-l convingă că greşeşte şi-i aduse la cunoştinţă că ei 
merg către sud ca să observe trecerea planetei Venus, 
subiect vrednic de interes pentru propăşirea ştiinţei 
navigaţiei; dar viceregele părea total ignorant în ceea ce 
priveşte acest fenomen. 

Viceregele poruncise ca pe țărm să fie admişi numai 
căpitanul şi atâţi mateloţi câţi erau necesari serviciului de 
pază; ei au încercat, cu toate acestea, să coboare, dar au 
fost opriţi de barca de pază. Totuşi, mai mulţi membri ai 
echipajului, fără ştirea santinelei, se furişară către miezul 
nopţii pe fereastra cabinei, coborâră cu ajutorul unei 
frânghii într-o barcă, vâsliră spre partea neumblată a 
țărmului şi pătrunseră înăuntrul ţării, deşi nu atât de 
departe cât ar fi dorit ei. Când căpitanul Cook s-a plâns 
împotriva restricţiilor, singurul răspuns primit din partea 
viceregelui a fost că el acţiona în conformitate cu 
dispoziţiile stăpânului său. Atunci se luă hotărârea de a se 
prezenta viceregelui două memorii, unul scris de căpitan, 
iar celălalt de Banks; răspunsurile primite nu fură deloc 
multumitoare. Căpitanul, pentru a se răzbuna, găsi că este 
necesar să facă presiuni asupra viceregelui; trimise la el cu 
o scrisoare pe locotenentul Hicks, căruia îi ordonă să nu 
îngăduie garda în barda sa. Ofiţerul bărcii de pază nu uză 
de forţă, dar, întovărăşind pe locotenent pe țărm, merse la 
vicerege şi-i aduse la cunoştinţă cele întâmplate, ceea ce 
făcu pe excelența sa să refuze să deschidă scrisoarea şi să 
poruncească locotenentului să se înapoieze. Găsind că în 
lipsa lui, fusese pus de gardă în barcă un soldat, Hicks 
insistă ca acesta s-o părăsească. Atunci ofiţerul viceregelui 


ridică echipajul bărcii şi-l conduse, sub pază, la închisoare; 
iar locotenentul a fost trimis îndărăt pe vas, tot sub pază. 
Când Hicks aduse la cunoştinţă căpitanului cele întâmplate, 
acesta scrise viceregelui, cerând eliberarea bărcii şi a 
oamenilor săi, adăugând şi memoriul pe care acesta 
refuzase să-i primească de la locotenent. 

Acest mesaj a fost trimis printr-un subofițer, iar vice- 
regele a făgăduit să răspundă. Intre timp, o rafală bruscă 
de vânt smulsese şalupa în care se găseau patru butoiaşe 
cu rom; ea plutea în voia valurilor împreună cu un mic schif 
al lui Banks care era remorcat de ea. Nenorocirea era cu 
atât mai mare cu cât cealaltă barcă se afla la țărm. S-a 
lansat îndată iola, dar aceasta nu se întoarse decât a doua 
zi dimineaţa, având pe bord echipajul şalupei. De la ei 
căpitanul Cook află că şalupa se umpluse cu apă, că au 
căutat s-o apropie cu o cange, dar au părăsit-o şi că, la 
întoarcere, întâlnind un şir de stânci submarine, au fost siliţi 
să abandoneze în derivă schiful lui Banks. În această 
împrejurare, căpitanul expedie o altă scrisoare viceregelui, 
punându-l la curent cu accidentul şi exprimând în acelaşi 
timp dorinţa ca o barcă a viceregelui să-l ajute să şi-o 
găsească pe a sa; scrisoarea era însoţită de o nouă cerere 
de eliberare a bărcii şi a echipajului ei. Excelenţa sa 
satisfăcu în cele din urmă ambele cereri; şi în aceeaşi zi ei 
găsiră din fericire şi şalupa şi schiful. La 26 noiembrie 
Banks înşelă cu îndemânare vigilenţa gărzii şi cobori pe 
țărm. Evită însă oraşul şi petrecu ziua prin împrejurimi, 
unde se găsea ceea ce-l interesa pe el. 

Expediția fiind asigurată cu apă şi provizii, la 1 decembrie 
luară pe bord un pilot; dar vântul potrivnic îi împiedică să 
iasă din port. La 7 decembrie, după ce depăşiră fortul, 
pilotul a fost concediat; în acelaşi timp îi părăsi şi barca de 
pază. 

Oraşul Rio de Janeiro este aşezat pe malul apusean al 
unui râu, în lungul căruia se întinde pe o distanţă de vreun 
kilometru. Terenul pe care se află este destul de neted. 
Unele străzi merg paralel de la nord la sud şi sunt 
întretăiate de altele în unghi drept. Strada principală are 


aproape treizeci de metri lăţime, pe când celelalte străzi au 
de obicei numai şase ori nouă metri. Casele de pe strada 
principală au trei caturi; în alte locuri sunt însă foarte 
diferite, deşi au fost construite în acelaşi fel ca la Lisabona. 
Palatul viceregelui ocupă unghiul drept al unui mare scuar; 
palatul, monetăria, grajdurile, închisoarea etc. alcătuiesc un 
singur corp de clădire încăpătoare, care are două caturi şi 
se află la douăzeci şi şapte de metri de țărm. In mijlocul 
scuarului se află o fântână alimentată printr-un apeduct, cu 
apă de la un izvor situat la o distanţă de cinci kilometri. De 
la această fântână se aprovizionează cu apă şi vasele din 
port şi locuitorii. La fiecare colţ de stradă există un altar. 
Negrii sunt aproape singurele persoane folosite pentru 
vânzarea diferitelor mărfuri expuse în piaţă; ei îşi petrec 
timpul liber torcând bumbac. 

Mica nobilime ţine trăsuri la care se înhamă catâri; 
doamnele însă folosesc lectici cu perdele pe ambele părţi; 
ele sunt purtate de câte doi negri. 

Spiţeriile servesc şi de cafenele, unde se adună lumea ca 
să bea „capillaire”!” şi să joace table. Cerşetorii, care există 
cu duiumul pe străzile celor mai multe oraşe europene, lip- 
sesc aci cu desăvârşire. 

Clima din Rio de Janeiro, plăcută şi sănătoasă, este lipsită 
de neajunsurile care se întâlnesc uneori în ţinuturile 
tropicale. Numai rareori aerul este prea înfierbântat, căci 
briza marină începe totdeauna să sufle pe la zece 
dimineaţa şi continuă până seara, când este urmată de 
obicei de un vânt dinspre uscat. 

Solul produce din belşug toate fructele tropicale: porto- 
cale, lămâi, pepeni, manghieri şi nuci de cocos. 

Minele, bogate se află la mare depărtare, în interiorul 
țării. Locul unde se găseau ele era ţinut în mare taină; ori- 
cine era găsit pe drumul care ducea la ele era spânzurat de 
cel mai apropiat copac, dacă nu putea să justifice suficient 
pricina care-l adusese pe acolo. In fiecare an se importau 
aproape patruzeci de mii de negri ca să sape în aceste 
mine; ele sunt atât de dăunătoare sănătăţii şi provoacă o 


Y „Capillaire” un soi de sirop din ferigă. - N. T. 


mortalitate atât de mare printre nenorociţii care lucrează în 
ele, încât în anul 1766 încă douăzeci de mii de inşi au fost 
transferați din oraşul Rio că să înlocuiască pe cei dispăruţi. 
Cine poate citi acestea fără să nu se emoţioneze! 

Portul prezintă siguranţă, este comod şi poate fi observat 
uşor datorită unei coline caracteristice în formă de con! 
aşezată în punctul vestic al golfului. 

Joi 8 decembrie 1768, după ce îşi procuraseră toate 
lucrurile de care aveau nevoie, navigatorii noştri lăsară în 
urmă oraşul Rio. De atunci nu li s-a mai întâmplat nimic 
deosebit până la 22 ale lunii, când fură înconjurați de o 
mulţime de marsuini!” dintr-o specie ciudată, care măsurau 
vreo cinci metri în lungime şi aveau culoarea cenuşie. 

La data de 23 decembrie observară o eclipsă de lună, şi 
pe la ora şapte dimineaţa, dintr-un norişor alb care apăru 
dinspre apus, ţâşniră mai multe limbi de foc care se 
prelungiră spre apus; la vreo două minute după aceea 
auziră lămurit, una după alta, două explozii puternice, ca 
de tun; curând după aceea dispăru şi norişorul. 

La 4 ianuarie 1769 văzură ceva care părea să fie pământ; 
crezură greşit că era insula lui Pepys; dar, navigând într- 
acolo, îşi dădură seama că era ceea ce marinarii numesc un 
banc de ceaţă. La 14 ianuarie intrară în strâmtoarea La 
Maire, dar mareea fiind împotriva lor, fură împinşi afară cu 
violenţă; valurile erau atât de înalte încât bompresul? navei 
era adeseori acoperit de apă; în cele din urmă izbutiră 
totuşi să ancoreze la intrarea unui mic golf, pe care 
căpitanul Cook îl numi golful Sf. Vincențiu. 

Plantele, care aici cresc pe teren stâncos, sunt excesiv de 
mari: ele ajung deasupra apei de la adâncimea de 
treisprezece-paisprezece metri; frunzele au peste un metru 
lungime şi tulpinile, deşi nu au mai mult de patru centimetri 
în circumferință, sunt lungi de peste treizeci de metri. 
Ducându-se pe țărm pentru câteva ore, Banks şi doctorul 


13 Denumirea acestei coline e cunoscută de toţi călătorii: Pâo de azucor 
- căpăţâna de zahăr. - N. T. 

19 Mamifer cetaceu din ordinul Delphinidaelor. - N. T. 

20 Catargul din provă, aşezat aproape orizontal. - N. T. 


Solander s-au întors cu mai mult de o sută de plante şi flori 
diferite, necunoscute până atunci botaniştilor europeni. 

Duminică 15 ianuarie au ancorat deasupra unor stânci de 
corali, aflate la douăzeci de metri sub ei, în faţa unui mic 
golf, la vreo milă?! distanţă de țărm doi indigeni coborâră 
pe plajă în nădejdea că marinarii vor debarca; dar, cum 
locul oferea prea puţin adăpost, căpitanul întinse din nou 
pânzele iar indigenii se retraseră. 

Pe la orele două ancorară în golful Bunului Succes şi 
căpitanul Cook, însoţit de Banks şi de doctorul Solander, 
cobori pe țărm ca să caute apă proaspătă şi să stea de 
vorbă cu indigenii. Înaintaseră vreo sută de metri când doi 
dintre indigenii care se apropiaseră şi se aşezaseră jos, se 
sculară deodată şi la venirea lui Banks şi a doctorului 
aruncară un mic baston (bumerang) pe care-l ţinuseră până 
atunci în mâini, în aşa fel încât băţul zbură îndepărtându-se 
atât de ei cât şi de străini, vrând să arate prin aceasta că 
vor pace. Apoi se întoarseră sprinteni la tovarăşii lor care 
rămăseseră la o oarecare distanţă îndărăt şi făcură semn 
străinilor să înainteze, ceea ce aceştia făcură fără să se 
codească. Îi primiră cu multă prietenie, deşi toţi se simțeau 
stingheriţi. Politeţea a fost întoarsă prin distribuirea de 
mărgele şi panglici, de care indigenii se bucurară mult. 

Încrederea reciprocă fiind stabilită, s-au apropiat şi cei- 
lalţi englezi şi a urmat o conversaţie generală de o manieră 
neobişnuită. Apoi trei indigeni se duseră cu căpitanul şi cu 
prietenii săi pe vas, unde fură îmbrăcaţi şi ospătaţi. Ei refu- 
zară să bea rom sau brandy, după ce le gustară, arătând 
prin semne că îi arde pe gât. Erau de statură mijlocie, cu 
feţe largi şi plate, frunţi joase, obraji proeminenţi, nasuri 
turtite, nări largi, ochi mici şi negri, guri mari, dinţi mărunți 
şi nediferenţiaţi, păr negru, drept, care le cădea peste 
urechi şi peste fruntea mânjită de obicei cu vopsea castanie 
şi roşie; Ca toţi indigenii din America, erau spini. Ca 
îmbrăcăminte purtau piei de guanaco? şi de focă petrecute 


21 O milă marină are 1865 m. - N. T. 
2 Arechenia guanaco sau Lama huanachus - patruped asemănător cu 
lama. - N.T. 


peste umeri. Femeile aveau un mic cordon legat de fiecare 
gleznă şi câte o bucată de piele în jurul mijlocului. 

Banks, doctorul Solander, Buchan şi încă vreo câţiva, 
însoţiţi de slujitori, au pătruns destul de adânc înăuntrul 
ţării, unde au avut de luptat cu terenul mlăştinos şi au 
înfruntat rafale reci de vânt şi de zăpadă. După multă 
osteneală, au ajuns pe o înălţime mare, unde au găsit o 
mulţime de plante; aşa încât au socotit că nu s-au obosit 
degeaba şi au plecat cu sentimentul că oboseala le-a fost 
răsplătită. 

Se făcuse aproape opt seara şi doctorul Solander, care 
ştia din experienţă că frigul excesiv, când este însoţit de 
oboseală, provoacă o somnolenţă căreia greu i te poţi 
împotrivi, îşi îndemna prietenii să nu se oprească din mers 
oricât de greu le-ar fi. „Cine se aşază jos, adoarme; şi cine 
adoarme nu se mai trezeşte”, zicea el mereu. Toţi păreau 
hotărâți să reziste; dar dintr-o dată frigul deveni atât de 
intens, că ameninţa să aibă cele mai îngrozitoare urmări. 
Este de remarcat că tocmai doctorul Solander - care îşi 
prevenise tovarăşii cu atâta energie şi îi alarmase - a fost 
primul care a cerut să fie lăsat să se odihnească. În ciuda 
celor mai stăruitoare îndemnuri ale prietenilor săi, el se 
culcă în zăpadă şi numai cu mare greutate îl ţinură treaz. 
De asemenea, unul dintre servitorii negri se simţea obosit 
şi slăbit, fiind gata să urmeze exemplul doctorului. Atunci 
Buchan primi însărcinarea să plece cu un grup şi să facă foc 
la primul loc potrivit pe care l-ar întâlni. Banks şi alţi patru 
inşi rămaseră cu doctorul şi cu negrul Richmond; aceştia 
numai cu cea mai mare străduinţă au putut fi convinşi să 
pornească la drum; dar după ce merseră încă vreo câţiva 
kilometri, cei doi nu mai putură înainta. Când i-au spus 
negrului că dacă rămâne acolo are să moară îngheţat, ela 
răspuns că era aşa de istovit încât moartea i-ar fi o alinare. 
La rândul său doctorul Solander declară că nu se 
împotriveşte să continue drumul, însă vrea să doarmă mai 
întâi puţin. 


DIVERSE TIPURI DE BUMERANGURI 
Luând această hotărâre, amândoi se aşezară jos, se 
rezemară de tufe şi în scurt timp căzură într-un somn 
adânc. Sosi ştirea că grupul dare plecase înainte a aprins 
un foc la o distanţă de vreo jumătate de kilometru. Atunci 


Banks îl trezi pe doctor, care aproape nu-şi mai putea mişca 
picioarele, deşi se aşezase abia de câteva minute; el 
consimţi totuşi să meargă mai departe. Deşi se străduiră 
din răsputeri să-l încurajeze şi pe negru, acesta rămase 
nemişcat, iar ei se văzură siliţi să-l lase în grija unui alt 
servitor negru şi a unui marinar, care păreau mai puţin 
sensibili la frig; dar şi aceştia urmau să fie înlocuiţi de 
îndată ce alţi doi s-ar fi încălzit destul ca să poată veni în 
locul lor. Cu multă greutate ajunse doctorul lângă foc. Cei 
care plecaseră să-i înlocuiască pe tovarăşii lui Richmond se 
întoarseră după vreo jumătate de oră fără să-i fi putut găsi. 
începu să cadă o ninsoare care ţinu fără întrerupere vreo 
două ore; nu prea mai erau speranţe să-i mai vadă cineva 
în viaţă pe cei trei absenţi. Dar pe la orele douăsprezece se 
auziră la oarecare distanţă strigăte puternice, care 
prilejuiră o nespusă mulţumire tuturor celor de faţă. Banks 
şi alţi patru merseră în întâmpinarea marinarului, care abia 
se mai putea târî; îl puseră imediat lângă foc, iar ei porniră 
să-i caute pe ceilalţi doi. Îl găsiră pe Richmond în picioare 
dar incapabil să se mişte; celălalt negru zăcea în nesimţire 
la pământ. Toate străduinţele de a-i aduce la foc rămaseră 
zadarnice şi nici nu putură să aprindă alt foc acolo, din 
cauza zăpezii care cădea mereu. Nu exista nicio alter- 
nativă; trebuiră să-i lase pe cei doi nenorociţi de negri în 
voia soartei, după ce îi acoperiră bine cu ramuri de copaci?. 

Cei care încercaseră să aducă pe negri lângă foc au stat 
în ger aproape o oră şi jumătate; unii dintre ei începură să 
aibă aceleaşi tulburări ca şi cei pe care voiau să-i salveze. 
Ajunseră totuşi în cele din urmă la foc, unde petrecură 
noaptea destul de greu. De pe corabie plecase un grup de 
doisprezece inşi, dintre care acum doi erau socotiți pierduţi: 
nu se ştia dacă al treilea va fi în stare să se înapoieze pe 
bord; iar Buchan, al patrulea, care tocmai îşi revenise din 


23 Poate că cei doi sărmani tovarăşi de pe corăbiile lui Franklin, găsiţi de 
expediţia MacClintock sub o grămadă de veşminte, într-o barcă pe 
insula Regele William, au fost părăsiţi acolo (cu puştile încărcate şi 
cocoaşele ridicate) în împrejurări oarecum asemănătoare. Nu e de loc 
cu neputinţă. - N. A. 


criză, părea din nou ameninţat de ea. Se rătăciseră şi erau 
atât de departe de corabie, încât trebuiau să meargă cale 
de o zi până la ea; nu mai aveau provizii suficiente nici 
măcar pentru o singură masă. 

La 17 ianuarie, în zorii zilei, nu se vedea nimic altceva în 
jur decât zăpadă, iar rafalele de vânt erau atât de violente 
şi dese, încât mersul devenea imposibil; aveau deci toate 
motivele să se teamă că vor pieri de frig şi de foame. 
Porniră totuşi către corabie şi ajunseră la ea, spre marea lor 
uimire şi mulţumire, în vreo trei ore”. 

La 20 ianuarie, Banks şi doctorul Solander au făcut o 
nouă excursie înăuntrul ţării. După ce au mers câtva timp, 
au ajuns într-un sat care se compunea din vreo 
douăsprezece colibe mizerabile, construite fără gust şi fără 
orice regulă, în formă de căpăţână de zahăr, cu o 
deschizătură care slujea atât de horn cât şi de uşă. Banks 
observă câteva articole europene, din care fapt trase 
concluzia că indigenii călătoreau uneori înspre nord, căci de 
mai mulţi ani nicio corabie nu se mai oprise prin aceste 
părţi ale Ţării de Foc. 


24 În repetate rânduri, grupuri de oameni din recentele expediţii care 
căutau pe Franklin în mările arctice, s-au aflat în situaţii asemănătoare, 
dar din fericire n-a murit niciunul. Chiar Sir R. MacClure a fost în mare 
primejdie când verifica dacă apele Oceanului Pacific se unesc cu ale 
Atlanticului în strâmtoarea Barrow. Aceasta s-a întâmplat într-o 
călătorie cu sania, când „mai la tot pasul unul din grupul lor aluneca în 
vreo crăpătură adâncă sau se lovea de o movilă imensă, după care, 
complet istovit, se aşeza jos, gata să cadă într-un somn din care nu s-ar 
mai fi trezit în această lume. Dar căpitanul MacClure îşi dădea seama 
de pericol şi vocea lui îi trezea şi îi încuraja”. (din povestirea căpitanului 
Sherard Osborn despre călătoria lui MacClure.) 

Cu alt prilej, un om, numit Whitefield, a fost considerat pierdut căci, 
rătăcindu-se de corabie, îl găsiră mai târziu „ţeapăn ca un cadavru”. 

La fel şi doctorul MacCormick a scăpat ca prin urechile acului: a petre- 
cut o zi şi o noapte fără hrană şi fără alt adăpost, în afară de ceea ce-i 
oferea ninsoarea, la vreo şapte mile de corabia sa, în ceaţă deasă şi 
viscol. - N. A. 


LOCUITORI ŞI COLIBA 
DIN ŢARA DE FOC 


Judecându-i după înfăţişare, oamenii aceştia păreau a fi 
pe cea mai joasă treaptă a societăţii; singura lor hrană o 
formau scoicile; erau lipsiţi de orice înlesnire a vieţii care ar 
fi rezultat din cel mai rudimentar meşteşug?. Totuşi păreau 
mulţumiţi; atât de puţin contribuie luxul şi rafinamentul la 
realizarea fericirii! 

Toţi autorii oare au descris insula Ţara de Foc au arătat 
că este acoperită cu zăpadă şi lipsită de păduri. În această 
privinţă ei se înşeală totuşi evident şi eroarea lor trebuie să 
fi fost prilejuită de faptul că au vizitat-o iarna, când fără 
îndoială era acoperită de zăpadă. Echipajul de pe 
Endeavour a observat încă de la o mare distanţă că pe 
insulă se aflau copaci, iar când s-au apropiat mai mult, au 
găsit coasta mării şi poalele dealurilor înveşmântate în 
verdeață. Culmile dealurilor erau pleşuve, dar văile erau 
bogate în vegetaţie şi nu părea exclus ca la poalele fiecărei 


25 Parker Snow, în interesanta sa povestire „O croazieră de doi ani în 
Ţara de Foc” etc., descrie pe indigenii de acolo ca fiind „cu desăvârşire 
goi, sălbatici ca înfăţişare, ciufuliţi, cu suliţi lungi în mâini” - „într- 
adevăr asemenea unor draci împieliţaţi”. - N. A. 


coline să şopotească un pârâiaş; apa, de nuanţă roşiatică, 
nu avea gust rău şi s-a dovedit a fi una dintre cele mai 
bune pe care le-au întâlnit în tot cursul călătoriei. 

Joi 20 ianuarie, căpitanul Cook ridică ancora; vremea fiind 
calmă, Banks împuşcă dintr-o mică barcă vreo câţiva 
pufini?* şi albatroşi; cei din urmă se dovediră buni de 
mâncat. 

Deşi se spunea că dublarea?” capului Horn este mai pri- 
mejdioasă decât trecerea prin strâmtoarea Magellan, care 
are ape mai liniştite, Endeavour dublă capul cu acest prilej 
tot atât de lesne de parcă ar fi fost North Foreland de pe 
coasta ținutului Kent; cerul era senin, vântul moderat, 
vremea plăcută; aflându-se în apropierea țărmului, puteau 
vedea limpede coasta din faţa lor. 

Marţi 4 aprilie?&, pe la ora zece, Peter Briscoe, slujitor al 
lui Banks, descoperi pământ către miazăzi, la o depărtare 
de vreo trei-patru mile. Căpitanul Cook vira îndată într- 
acolo şi dădu peste o insulă de formă ovală, cu un lac în 
mijloc, care ocupa cea mai mare parte a ei. Fâşia de 
pământ ce înconjura lacul se arăta în multe locuri joasă şi 
îngustă, îndeosebi înspre miazăzi, unde plaja era alcătuită 
din recife; trei stânci din partea de miazănoapte aveau 
aceeaşi înfăţişare. Căpitanul Cook se apropie până la o milă 
de partea nordică, dar deşi aruncă o sondă la patru sute de 
metri, nu dădu de fund şi nu găsi un loc de ancorat. 

Pe țărm se zăreau mai mulţi indigeni; păreau înalţi, cu 
capete deosebit de mari, probabil datorită şi podoabelor 
capilare; părul lor era negru, iar culoarea feţei arămie. 
Câţiva” care stăteau în dreptul corăbiei, ţineau în mâini 
lănci sau prăjini de două ori mai lungi decât ei. 


26 Palmipedă din familia Procelari/dae-lor, cu ciocul coroiat, care trăieşte 
mai ales în mările reci. - N. T. 

27 Ocolirea unui cap ori a unei configurații a coastei. - N. T. 

% De la 20 ianuarie, de când au dublat capul Horn şi până la 4 aprilie, 
au străbătut toată distanţa dintre Ţara Focului şi insulele Societăţii, în 
apropierea cărora se aflau acum. - N. T. 

29 Este vorba de un atol. - N. T. 


RELIEF DIN INSULA OTAHEITE 

După-amiază, căpitanul Cook zări iarăşi pământ înspre 
nord-vest. Ajunse acolo la apusul soarelui şi văzu o insulă 
joasă de formă circulară, acoperită de pădure; avea aproxi- 
mativ o milă în circumferință. Deşi Endeavour se apropiase 
până la o jumătate de milă de țărm, nu se vedeau locuitori, 
nici cocotieri; totuşi uscatul părea acoperit de un verde de 
mai multe nuanţe. Ofițerii de pe bord numiră această insulă 
Thrumb Cap. 

În ziua de 10 aprilie, în timp ce căutau insula către care 
porniseră, zăriră în faţa lor pământ. În dimineaţa următoare 
văzură că este foarte înalt şi muntos; îşi dădură seama că 
este insula pe care căpitanul Wallis o numise Regele 
George Illl, dar căreia băştinaşii îi spun Otaheite. Lipsa de 
vânt împiedică nava Endeavour să se apropie; dar în 
dimineaţa zilei de 12 începu să sufle briza şi mai multe 
pirogi se îndreptară spre corabie. Fiecare barcă era 
împodobită cu ramuri de banani tineri şi de alţi arbori ca 
semn de pace şi prietenie; ele au fost urcate pe bordul 
vasului de către indigenii dintr-o pirogă; ei făceau semne 
foarte grăitoare care voiau să spună că doreau ca aceste 
simboluri ale păcii să fie aşezate cât mai la vedere pe 
corabie; aşadar ele au fost înfipte în greement*0, spre 
multumirea indigenilor. În pirogi erau nuci de cocos, 


30 Printre catarguri. - N. T. 


banane, fructe de pâine*!, mere şi smochine; membrilor 
echipajului le plăceau astfel de lucruri, aşa că au fost îndată 
cumpărate. 

In dimineaţa zilei de 13 aprilie, Endeavour intră în Port 
Royal, portul de pe insula Otaheite, şi ancoră la o jumătate 
de milă de țărm. Un mare număr de băştinaşi sosiră îndată 
în bărcile lor şi schimbară mărfuri pe mărgele şi alte 
podoabe ieftine. 

Un om mai vârstnic, numit Ouhau, pe care ofiţerul Gore 
şi alţii care vizitaseră această insulă cu căpitanul Wallis îl 
cunoşteau, veni pe bord; deoarece era considerat ca om 
folositor, căpitanul Cook se strădui să-i răspundă la toate 
întrebările. Apoi Cook stabili mai multe reguli necesare 
pentru bunul mers al schimbului comercial cu băştinaşii şi 
porunci ca ele să fie respectate cu stricteţe. 

După ce corabia a fost ancorată aşa cum se cuvenea, 
căpitanul cobori pe țărm cu Banks şi cu doctorul Solander, 
însoţiţi de un grup de oameni înarmaţi şi de prietenul lor, 
bătrânul indigen. Cele câteva sute de indigeni care îi 
întâmpinară pe țărm erau cuprinşi de o frică atât de 
grozavă, încât primul care veni aproape se târa în patru 
labe. Le oferi şi el ramuri de copac, obişnuitul simbol al 
păcii, care au fost primite de grupul englez cu demonstraţii 
de mulţumire şi prietenie. 

Conduşi de bătrânul băştinaş şi de compatrioţii săi, se 
duseră la locul de unde se aprovizionase cu apă echipajul 
navei Dolphin”. Aici, pe teren curat, căpeteniile indigenilor 
aruncară ramurile lor şi căpitanul le urmă pilda, după ce-i 
încolonă pe marinari care, defilând în ordine, lăsară să cadă 
crengile lor peste ale indigenilor. Când ajunseră la locul de 
alimentare cu apă, indigenii îi înştiinţară că le dau voie să 
ocupe acel teren, dar englezilor nu li se păru potrivit cu 
scopul lor. În cursul acestei plimbări şi după un ocol prin 
pădure, indigenii pierdură din sfială şi deveniră mai 
familiari. 

Întregul circuit a fost de aproape şapte kilometri; au tre- 


31 Fructul arborelui de pâine - Artocarpus incisa. - N. T. 
32 „Delfinul”, nava căpitanului Wallis. - N. T. 


cut prin păduri de cocotieri şi de arbori de pâine; pe sub 
copaci se aflau locuinţele indigenilor - nişte adăposturi fără 
pereţi, având doar acoperiş. Fructul arborelui de pâine este 
cam de mărimea unui cartof şi ca înfăţişare nu se 
deosebeşte mult de pepenele cantalup. Are întrucâtva 
consistenţa pâinii proaspete; trebuie fript înainte de a fi 
mâncat. 

A doua zi dimineaţa, înainte ca englezii să fi părăsit 
vasul, au sosit mai multe pirogi pline cu oameni a căror 
îmbrăcăminte dovedea că făceau parte dintr-o pătură 
socială înstărită; doi dintre aceştia se urcară pe bord şi 
fiecare îşi alese un prieten: unul pe Banks, iar celălalt pe 
căpitanul Cook. Ceremonia consta în dezbrăcarea unora 
dintre veşminte şi dăruirea lor prietenilor aleşi. Politeţea le- 
a fost întoarsă, oferindu-li-se câteva podoabe. Apoi făcură 
semne că doreau să fie însoţiţi la reşedinţa lor; şi căpitanul, 
ţinând să afle un port mai potrivit şi să cunoască mai multe 
despre aceşti oameni, acceptă îndată. 

În consecinţă căpitanul Cook, Banks, doctorul Solander, 
indigenii şi alţi prieteni se urcară în două bărci. La vreo trei 
mile depărtare acostară şi întâlniră mai multe sute de 
băştinaşi, care-i călăuziră la o casă mare. Intrând, văzură 
un om de vârstă mijlocie, numit Tutaha, care după ce 
oaspeţii luară loc, porunci să se aducă un cocoş şi o găină şi 
le dărui lui Banks şi căpitanului, împreună cu o bucată de 
pânză parfumată. La această politeţe răspunse şi Banks cu 
un dar. Apoi fură conduşi cu multă ospitalitate la mai multe 
case mari, construite ca cele ce-au fost descrise mai 
înainte; femeile, departe de a-i evita, îi îmbiau, ba chiar îi 
sileau sa se aşeze. Apoi, în timp ce se plimbau pe țărm, se 
întâlniră cu un alt şef numit Tubora Tumaida, care era 
întovărăşit de un mare număr de indigeni; încheiară şi cu el 
un tratat de pace asemănător cu cel descris mai sus. 
Tubora Tumaida le spuse prin semne că, dacă vor să 
mănânce, el ar avea hrană pentru ei; în consecinţă se 
ospătară zdravăn cu fructe de pâine, banane şi peşte. 

În cursul acestei vizite, doctorul Solander se plânse căpe- 
teniei că îi lipseşte un binoclu. Şeful păru foarte mâhnit de 


această întâmplare şi-i dădu să înţeleagă, cu aparenţa unei 
mari sincerităţi, că se va strădui cât va putea să i-l 
găsească; iar dacă acest lucru nu va fi cu putinţă, el îl va 
despăgubi dându-i atâta pânză nouă cât să acopere 
valoarea binoclului. Banks, ca să-i intimideze puţin, sări în 
sus şi izbi cu patul puştii de pământ, speriind atât de mult 
pe indigeni, încât o zbughiră toţi din casă, afară de 
căpetenie şi câţiva inşi din pătura înstărită. După puţin timp 
a fost adusă cutia şi, curând după aceea, chiar binoclul. 
După sfârşitul amical al acestui incident, navigatorii s-au 
întors la corabie pe la orele şase seara. 

Sâmbătă 15 aprilie, căpitanul, asistat de Banks şi de alţi 
oameni din echipaj, cobori pe țărm ca să stabilească un loc 
potrivit pentru înjghebarea unui mic fort de apărare 
necesar perioadei cât vor rămâne în insulă; şi în timp ce 
marcau terenul, un mare număr de băştinaşi îi priveau 
curioşi, dar în modul cel mai paşnic şi mai prietenos. 

Banks şi alţii, întovărăşiţi de mai mulţi indigeni, au plecat 
apoi să vâneze în pădure, după ce câţiva marinari şi un 
subofițer au fost însărcinaţi cu paza cortului. N-au ajuns 
însă prea departe, că au şi fost alarmaţi de două focuri de 
armă descărcate de garda cortului. Întorcându-se, 
constatară că un indigen găsise prilejul să înhaţe una din 
puştile santinelelor; la care tânărul subofiter ce comanda, 
neprevăzător, a ordonat soldaţilor să tragă şi aceştia au 
tras de îndată în grosul indigenilor care fugeau, rănind mai 
mulţi dintre ei; dar, deoarece vinovatul nu căzuse, ei îl 
urmăriră şi-l împuşcară. 

Când a auzit ce s-a întâmplat, Banks s-a arătat foarte 
nemulţumit şi s-a străduit din răsputeri să aplaneze 
conflictul; prin mijlocirea unui bătrân, convinse pe mulţi 
dintre indigeni să se înapoieze, aducând frunze de banan, 
obişnuitul lor semn de pace; lovind pieptul cu mâinile, ei 
strigau „tyau”, adică prietenie. 

A doua zi dimineaţa, pe plajă se iviră puţini băştinaşi şi 
niciunul dintre ei nu se urcă pe bord. De aici Banks şi 
ceilalţi înţeleseră că nu le pierise în întregime temerile, mai 
ales că şi Ouhau îi părăsise. Căpitanul, în urma acestor 


neplăcute întâmplări, aduse corabia mai aproape de țărm şi 
o fixă cu bordul spre locul marcat pentru înălţarea fortului. 
Pe seară cobori cu câţiva oameni din echipaj, iar indigenii 
se adunară împrejurul lor şi începură schimbul ca şi mai 
înainte. 

Fortul începu să fie clădit la 18 aprilie. Unii săpau 
tranşee, în timp ce alţii se îndeletniceau cu tăierea nuielelor 
şi a ţăruşilor, la al căror cărat din pădure erau ajutaţi de 
bună voie şi cu voioşie de către indigeni. Aceştia le mai 
aduseră, de asemenea, aşa de multe fructe de pâine şi nuci 
de cocos, încât englezii se văzură siliţi să refuze din ele şi 
să facă semne că nu vor mai avea nevoie de altele în 
următoarele două zile. Pentru toate dădeau în schimb 
mărgele. 

Monkhouse, chirurgul, în timpul plimbării sale de seară, 
văzu trupul celui ce fusese împuşcat în apropiere de cort. 
Era depus într-un şopron, alături de casa în care locuise în 
timpul vieţii. Fusese aşezat pe o năsălie, cu margini de 
lemn şi cu rogojini aşternute pe fund, susţinută de pari de 
vreun metru şi jumătate înălţime. Era acoperit cu o 
rogojină, peste care se întinsese o pânză albă; lângă el se 

găseau o măciucă de lemn şi, mai spre cap, două coji de 
nuci de cocos; la picioare era un mănunchi de frunze verzi 
şi rămurele uscate legate la un loc şi înfipte în pământ, o 
piatră cât o nucă de cocos, un banan tânăr şi un topor de 
piatră. Indigenii părură nemulţumiţi de faptul că englezul se 
apropiase de Cadavru. 

În ziua de 22 luară contact şi cu muzica de pe acele 
meleaguri: nişte indigeni cântară din fluiere care aveau 
doar două găuri, suflând nu cu gura ci cu o nară, în timp ce 
mai mulţi îi acompaniau cu un gong; dar nu s-a cântat 
decât o singură melodie. 

La 25 aprilie se constată lipsa mai multor cuțite ale 
ofiţerilor; atunci Banks, care-şi pierduse şi el pe al său, se 
pripi să acuze de furt pe unul dintre şefi, deşi cuțitul fusese 
de fapt rătăcit de slujitorul lui Banks. Sărmanul şef, care era 
cu totul nevinovat, se simţi foarte mâhnit de învinuire. Cu 
lacrimi în ochi făcu semne cu cuțitul său că primeşte să i se 
taie gâtlejul dacă a fost vreodată vinovat de fapta ce i se 
imputa. Cu toate acestea, în general, aceşti oameni, de la 
cel mai de sus până la cel mai de jos, prea erau nărăviţi la 
furtişaguri. 

În ziua de 26 aprilie, şase tunuri mobile fură montate în 
fort, ceea ce consternă adânc pe băştinaşi şi determină pe 
mai mulţi pescari, care locuiau în jurul acelui loc, să se 
mute mai departe, închipuindu-şi că în câteva zile urmau să 
fie împuşcaţi. 

A doua zi Tubora Tumaida, cu un prieten şi cu trei din 
femeile sale, dejună în fort. Curând după plecare se 
întoarse foarte agitat şi înştiinţă pe Banks că măcelarul 
corăbiei îi ameninţase pe una din neveste că-i taie gâtul 
pentru că aceasta nu voise să-i dea o secure de piatră care- 
i plăcuse lui, în schimbul unui cui. S-a constatat că 
măcelarul era vinovat şi a fost biciuit pe bordul vasului în 
văzul mai multor indigeni. De îndată ce i-a fost administrată 
prima lovitură, ei intervenim şi cerură stăruitor să fie 
dezlegat. Deoarece li se refuză cererea, ei izbucniră în 
plâns şi se arătară foarte mâhniţi. 

În tot timpul dimineţii soseau necontenit piroge, iar 


corturile din fort erau pline de oameni de ambele sexe. 
Molineux, master pe Endeavour, cobori pe țărm şi, fiindcă 
mai vizitase insula într-o călătorie anterioară, fu cel dintâi 
care recunoscu şi o arătă pe Oberea, regina insulei. 

Fiecare dori atunci cu nerăbdare s-o vadă pe cea despre 
care cei dintâi descoperitori ai insulei povestiseră atâtea 
lucruri frumoase. Regina Oberea avea pe atunci vreo 
patruzeci de ani; era vânjoasă şi înaltă, avea pielea albă, 
ochii plini de expresie; fusese frumoasă, dar acum 
frumuseţea ei începuse să se ofilească. Imediat a fost 
condusă la corabie, pe bordul căreia se urcă împreună cu 
câţiva membri ai familiei ei. | se oferiră multe daruri, printre 
care o păpuşă care părea să-i atragă cel mai mult atenţia. 
Căpitanul Cook o întovărăşi pe țărm şi de îndată ce 
coborâră, ea îi dărui un porc şi nişte banane, care fură duse 
în fort cu alai, în urma lor venind Oberea şi căpitanul. Pe 
drum se întâlniră cu Tutaha care, deşi nu era rege, părea să 
fie totuşi învestit cu autoritate regală. El deveni pe loc gelos 
de păpuşa reginei, ceea ce îi făcu pe englezi să-şi dea 
seama că era necesar să-l cinstească şi pe el cu una. 

În ziua următoare, duminică 30 aprilie, Tomio sosi în 
goană la corturi şi, luându-l de braţ pe Banks (la care 
apelau în toate cazurile urgente), îi spuse că Tubora 
Tumaida este pe moarte fiindcă a mâncat ceva ce-i 
dăduseră marinarii şi-l rugă stăruitor să meargă la el. Banks 
îl găsi pe indigen foarte bolnav. | se spuse că vomitase şi că 
dăduse afară o frunză în care, ziceau ei, se găsea otrava pe 
care o luase. Examinând frunza, Banks văzu că nu era 
altceva decât tutun, pe dare i! ceruse de la marinari. 
Cunoscându-i acum boala, Banks îi prescrise să bea lapte 
de cocos, care îl însănătoşi curând şi-l făcu tot atât de voios 
ca şi mai înainte. 

La întâi mai, un şef care mâncase pe bord cu câteva zile 
mai înainte, însoţit de unele din nevestele sale care în mod 
obişnuit îi dădea să mănânce, veni pe corabie de unul 
singur; când se aduse mâncarea, căpitanul îl servi cu 
câteva feluri, socotind că de data asta va catadixi să se 
hrănească singur; dar el nici măcar nu încercă şi, dacă unul 


din servitori nu i-ar fi dat să înghită, ar fi plecat desigur 
flămând. 


FLUIER TAHITIAN CU DOUA GAURI 
ŞI IN CARE SE SUFLĂ PE NAS 


In ziua următoare exploratorii având nevoie de 
quadrant”, văzură cu uimire şi supărare că acesta lipseşte. 
Faptul părea cu atât mai neobişnuit, cu cât o santinelă 
fusese postată în tot cursul nopţii la câţiva metri de cortul 
în care era depozitat aparatul; iar el nici măcar nu fusese 
vreodată scos din cutia în care era ambalat. Deoarece 
pierderea instrumentului ar fi făcut imposibilă efectuarea 
observaţiilor astronomice, se întreprinseră cercetări intense 
în vecinătatea acelui loc. În cele din urmă Banks, însoţit de 
Green şi de alţi navigatori, porniră spre pădure, unde 
credeau ei că ar putea da de urma aparatului, în cazul când 


33 Quadrant, numit şi octant, instrument de 45° cu care se măsoară 
unghiurile în astronomie. Spre deosebire de el, sextantul are 60°. - N. 
T. 


ar fi fost furat de indigeni. Pe drum întâlniră pe Tubora 
Tumaida cu câţiva băştinaşi; li se explică prin semne că 
nişte compatrioți de-ai lor au furat quadrantul, care trebuia 
adus înapoi. Căpetenia făcu de îndată cercetări şi, prin 
intervenţia lui, instrumentul a fost restituit fără să fi suferit 
vreo deteriorare, deşi fusese desfăcut în bucăţi. 

Vineri 5 mai, căpitanul Cook, însoţit de Banks şi de doc- 
torul Solander, ieşiră cu şalupa luând pe unul din oamenii 
lui Tutaha ca să-i călăuzească la şef. Ajunseră curând la 
Eparre, localitatea unde trăia acesta, situată doar la câţiva 
kilometri mai spre vest de corturi. La sosire fură conduşi 
îndată la căpetenie, în timp ce indigenii strigau împrejurul 
lor: „Tayo Tutaha! Tutaha este prietenul vostru!” Il găsiră 
şezând sub un arbore înconjurat de câţiva bătrâni. După ce 
le făcu semn să se aşeze, căpitanul Cook îi oferi o cămaşă 
şi o haină largă de pânză, de care şeful păru foarte încântat 
şi pe oare le îmbrăcă. După ce au luat împreună o gustare 
în barcă, englezii au fost conduşi într-o curte mare, ca o 
arenă, aflată la una din laturile casei; acolo li se oferi un 
spectacol de lupte corp la corp. Şeful se aşeză la capătul 
superior al arenei, având mai mulţi dintre sfetnici de o 
parte şi de alta; în calitatea lor de arbitri, ei aplaudau pe 
învingători. Pe teren intrau zece sau doisprezece luptători 
şi, după câteva simple ceremonii de provocare reciprocă, 
se luau la trântă, fiecare străduindu-se să doboare pe 
celălalt; se apucau de coapse, de mâini, de păr sau de 
haine, se tot smuceau fără niciun pic de măiestrie, până ce 
unul din doi era răsturnat pe spate; biruinţa era răsplătită 
prin câteva cuvinte din partea bătrânilor şi trei strigăte de 
ovaţie“. 

Când se termină acest divertisment public, oaspeţii fură 
informaţi că se pregăteau pentru masă nişte porci şi o 
cantitate de fructe de pâine; ştirea le păru cu atât mai 
plăcută, cu cât între timp le crescuse pofta de mâncare în 
mod deosebit. Dar, în loc să ia masa pe țărm ori în barcă, 


3+ „Învingătorul nu se fălea că a biruit, nici învinsul nu se văicărea; totul 
se săvârşea în cea mai mare voioşie”. (Extras din Jurnalul căpitanului 
Cook - Arhivele Amiralității). - N. A. 


trebuiră, spre necazul lor, să meargă tocmai la corabie, din 
dorinţa căpeteniei. Îndată ce se află de acest lucru, poporul 
aduse la fort b mulţime de fructe de pâine, nuci de cocos şi 
alte merinde. 

Marţi 9 mai, înainte de amiază, Oberea le făcu o vizită, 
însoţită de favorita ei, Obadi; ea le dărui un porc şi fructe 
de pâine. 

Fierăria, acum instalată şi adesea în activitate, devenise 
nu numai un nou subiect de admiraţie pentru indigeni, dar 
îi mai dădu căpitanului încă un prilej de a-i îndatora, îngă- 
duind fierarului, în orele sale de răgaz, să transforme în 
diferite unelte fierul lor vechi, care se bănuia că îl aveau de 
la corabia Dolphin. 

După repetate încercări, indigenii pricepură că nu sunt în 
stare să pronunţe numele englezilor şi recurseră la alte 
nume noi luate din limba lor proprie. Căpitanul Cook a fost 
numit Tuti; Hicks, Hiti; Gore, Tura; Solander, Tolano; Banks, 
Opani; Green, Trini; şi tot aşa pentru cea mai mare parte 
din echipajul vasului. 

În seara următoare Banks trebui, deşi îi era neplăcut, să 
certe în termeni aspri pe Tubora Tumaida, pentru că acesta 
îi smulsese puşca şi trăsese în aer - lucru ce-l surprinse 
mult pe Banks fiindcă nu-şi închipuise că localnicul 
cunoştea felul în care se mânuieşte arma. Deoarece 
siguranţa lor depindea de neştiinţa indigenilor, îi spuse 
printre ameninţări că atingerea acestui obiect reprezenta 
cea mai gravă dintre jigniri. Indigenul nu răspunse nimic, ci 
plecă împreună cu familia sa acasă, la Eparre. Fiindu-le însă 
un om folositor, Banks, însoţit de Molineux, se duse după el 
şi îl găsi în mijlocul mai multor oameni, copleşit de mâhnire. 
Totuşi, fiindcă Banks ştiu să-i îndepărteze orice gând de 
pică, îl aduseră îndărăt la cină; apoi căpetenia şi nevasta lui 
dormiră amândoi în cortul englezului. Curând după aceea, 
Banks îl bănui pe Tubora Tumaida că i-ar fi furat nişte cuie. 
Având o părere bună despre el şi vrând să-i pună credinţa 
la încercare, îi aşeză în cale diferite ispite - printre altele şi 
o lădiţă de cuie care se dovedi irezistibilă. Indigenul îşi 
mărturisi fapta, dar când Banks stărui să i se dea cuiele 


înapoi, el declară că le dusese la Eparre. Această purtare 
prilejui iarăşi cuvinte tari şi, în cele din urmă, indigenul 
scoase la iveală un cui. Urma să fie iertat la aducerea 
celorlalte, dar nefiind decis să-şi îndeplinească cele 
făgăduite, fugi cu achiziţia, şi cu familia sa înainte de 
căderea nopţii. 

La 27 mai Tutaha se mută într-un loc numit Atahuru. 
Banks, doctorul Solander, căpitanul Cook şi alţi câţiva 
porniră cu şalupa să-i facă o nouă vizită; după ce-i dăruiră 
câteva mărunţişuri, fură poftiţi să-şi petreacă noaptea 
acolo. Banks, care acceptase un loc în barca Obereei, îşi 
lăsă prietenii şi se retrase să se odihnească. Dar, cu toată 
grija Obereei care-i luase hainele în paza sa, acestea îi fură 
sustrase împreună cu pistoalele, cornul de pulbere şi multe 
alte lucruri ce se aflau în buzunarele hainei. Se dădu alarma 
şi-l sculară pe Tutaha, care dormea în piroga vecină; el 
porni cu Oberea în căutarea hoţului, lăsând pe Banks numai 
în pantaloni şi cu puşca neîncărcată. Se întoarseră curând, 
dar fără succes, iar Banks hotărî să se resemneze 
deocamdată. El se duse totuşi la coliba unde se culcase 
căpitanul Cook şi trei din tovarăşii săi şi le povesti trista lui 
păţanie; dar în loc să găsească consolare, află că şi ei 
păţiseră la fel, căci rămăseseră fără ciorapi şi jachete. 

După aceste întâmplări, călătorii începură să facă pregă- 
tiri pentru observarea trecerii planetei Venus; după îndru- 
mările pe care căpitanul Cook le primise de la Academia de 
Ştiinţe, el trimise două echipe, urmând ca observaţiile să se 
facă din două locuri diferite, astfel că, dacă rezultatele n-ar 
fi fost bune la Otaheite, să poată fi folosite cele obţinute în 
cealaltă parte. Se îndeletniciră cu pregătirea instrumentelor 
şi cu instruirea celor ce urmau să le întrebuinţeze. Joi 1 
iunie (sâmbăta următoare fiind ziua trecerii planetei), 
trimiseră la Eimayo şalupa având pe bord pe Gore, 
Monkhouse şi Sporing, un prieten al lui Banks; Green îi 
echipase pe fiecare cu instrumentele necesare. Banks şi 
câţiva dintre băştinaşi însoţiră această echipă. Alţii primiră 
misiune)a să găsească un loc prielnic la o apreciabilă 
depărtare de staţiunea principală. 


Cei care se duseseră la Eimayo cu şalupa, după ce vâsliră 
aproape toată noaptea, găsiră pe o stâncă, ajutaţi fiind de 
un grup de indigeni de pe o pirogă, către care strigaseră, 
un amplasament potrivit pentru observatorul lor; îşi aşezară 
acolo corturile şi îşi pregătiră aparatele pentru observaţiile 
din ziua următoare. 

Sâmbătă 3 iunie, îndată ce se lumină de ziuă, Banks îi 
părăsi plecând spre insulă pentru a face rost de provizii 
proaspete. Deoarece negocia cu băştinaşii lui Tarrao, regele 
insulei, acesta sosi în vizită împreună cu sora sa pe care o 
chema Nuna ca să-i întoarcă vizita. După ce se aşeză ca de 
obicei, a fost adus darul său, - un porc, un câine, câteva 
nuci de cocos, fructe de pâine şi altele. Banks trimise un 
mesager după un toporaş, o cămaşă şi câteva mărgele, pe 
care regele le primi cu multă plăcere. Apoi Banks se 
întoarse la observator cu oaspeţii săi şi le arătă trecerea 
planetei Venus prin dreptul discului solar, spunându-le că el 
şi tovarăşii săi veniseră acolo din ţara lor numai pentru a 
vedea acest lucru. 

Ambele echipe şi-au efectuat observaţiile cu deplin suc- 
ces. Cu toate acestea, rezultatele lor se deosebeau mai 
mult de cât era de imaginat: în privinţa măsurării timpilor 
de contact. 

lată relatarea lui Green: 


3 „Ziua se arătă prielnică scopului nostru aşa cum o dorisem; niciun nor 
nu se ivi în decursul întregii zile, şi atmosfera era absolut limpede: am 
putut deci observa perfect întreaga trecere a planetei Venus peste 
discul soarelui. Văzurăm distinct o atmosferă sau o umbră întunecată în 
jurul corpului planetei, ceea ce tulbură mult calcularea timpilor de 
contact, îndeosebi a celor doi interni. Vântul nu bătu aproape de loc tot 
timpul zilei, iar termometrul, expus la soare pe la amiază, atinse un 
grad de căldură încă neîntâlnit”. (Extras din Jurnalul căpitanului Cook - 
Arhivele Amiralității). - N. A. 


Primul contact extern sau prima ivire a planetei pe 
soare a fost la 9 ore, 25 minute, 4 secunde. 


Dimineaţa Primul contact intern sau imersiunea totală a fost la 
9 ore, 44 minute, 4 secunde. 
Al doilea contact intern sau începutul imersiunii a fost 
la 3 ore, 14 minute, 8 secunde. 
După amiază Al doilea contact extern sau imersiunea totală a fost la 


3 ore 32 minute 10 secunde. 
Latitudinea observatorului ; 17” 1529" S. 
Longitudinea : 149” 32' 30” V. de Greenwich. 


Câteva zile nu mai găsiră aşa de uşor fructe de pâine; 
cercetând se află că fuseseră adunate ca să se prepare din 
ele un soi de pastă acră numită manie, care după 
fermentare putea fi păstrată timp îndelungat pentru 
vremuri de nevoie. 

Luni 12 iunie, indigenii veniră să se plângă căpitanului 
Cook că le-au dispărut nişte arcuri cu săgeți şi corzi de păr 
împletit. Se făcură cercetări şi, faptul fiind bine dovedit, se 
administrară două duzini de lovituri de bici** marinarilor 
care le furaseră. 

Diverse articole fuseseră furate de băştinaşi la diferite 
date; de aceea căpitanul, dorind să pună capăt acestor obi- 
ceiuri, căută să-i intereseze şi pe indigeni la prevenirea lor. 
Ca urmare porunci să se sechestreze un număr de pirogi şi 
să se reţină până ce se vor restitui lucrurile sustrase, dar în 
cele din urmă se înduplecă să le dea drumul. 

Cam în acelaşi timp, o altă întâmplare era gata să pro- 
voace o încăierare între englezi şi indigeni. Căpitanul Cook 
trimisese o barcă la țărm să caute balast, iar ofiţerul, 
negăsind îndată ceea ce căuta, se apucă să dărâme o 
construcţie funerară. Această măsură provocă împotrivirea 
energică a indigenilor. Aflând de cele ce se întâmplau, 
Banks se duse la faţa locului şi conflictul se rezolvă curând, 
prieteneşte, căci găsiră în altă parte destulă piatră. 


36 Spiritul de dreptate şi de omenie al căpitanului Cook se vădeşte în 
toate acţiunile sale, atât faţă de indigenii întâlniți în cursul călătoriilor, 
cât şi faţă de oamenii din subordinea sa. El nu recurgea la bici decât în 
cazuri de absolută necesitate şi nu găsesc, cercetând jurnalele sale de 
bord din Arhivele Amiralității, nicio împrejurare în care să fi dat o 
sancţiune mai mare de două duzini de lovituri de bici, nici în cele mai 
grave cazuri. - N. A. 


La 19 iunie, pe seară, curând după lăsarea întunericului, 
în timp ce pirogile erau reţinute de căpitan, regina Oberea 
oferi echipajului un porc, fructe de pâine şi alte daruri, 
printre care şi un câine. Carnea de câine e socotită acolo ca 
o mâncare mai »aleasă decât cea de porc; câinilor crescuţi 
pentru a fi mâncaţi nu li se dădea hrană animală, ci numai 
vegetală. Ca demonstraţie, Tupia ucise şi prepară unul, 
cocându-l într-o scobitură făcută în pământ. S-a emis 
părerea că e o mâncare foarte bună. 

Mai mulţi băştinaşi aduceau diferite daruri echipei de la 
fort. Printre ei se afla Oamo, o căpetenie a câtorva ţinuturi 
de pe insulă, pe care încă nu-l cunoscuseră şi care veni cu 
un porc. Şeful, tratat cu mult respect de către indigeni, era 
însoţit de un băiat şi de o tânără. Pe băiat, deşi era în stare 
să umble, îl purta în spinare un bărbat. Oberea şi câţiva 
indigeni ieşiră din fort în întâmpinarea lor, după ce-şi 
descoperiră capetele şi pieptul până la brâu. Acesta era un 
semn de respect; călătorii noştri nu observaseră până 
atunci acest obicei, dar socotiră că se recurgea la el numai 
între persoane de rang înalt. Oamo intră în cort, însă 
tânăra, care avea vrea şaisprezece ani, nu putu fi 
înduplecată să-l însoţească, deşi părea că avea de luptat cu 
curiozitatea, precum şi cu înclinarea de a o face. Doctorul 
Solander luă băiatul de mână şi îl duse înăuntru; dar 
indigenii de afară, care împiedicaseră intrarea fetei, găsiră 
în curând mijlocul de a-l scoate afară. 

Curiozitatea lui Banks şi a celorlalţi fiind aţâţată de 
aceste întâmplări, ei se interesară cine erau noii veniţi; 
aflară că Oamo era soţul Obereei, dar că, prin bună 
înţelegere, stătuseră mult timp despărțiți şi că băiatul şi 
fata erau odraslele lor. Băiatul era moştenitorul legitim al 
suveranului insulei şi se numea Terridiri; el urma să ia în 
căsătorie pe sora sa de îndată ce ar fi atins vârsta potrivită. 

Luni 26 iunie, dis-de-dimineaţă, căpitanul Cook, însoţit de 
Banks, porni să dea ocol insulei cu barda. Ei navigară spre 
răsărit şi, înainte de amiază, coborâră pe țărm într-o parte a 
insulei unde stăpânea Ahio, un tânăr şef, care-i vizitase de 
multe ori în corturile lor. Aici întâlniră şi alţi indigeni pe care 


îi cunoşteau. 

După ce făcură o ridicare topografică a portului şi a unui 
golf mare din apropiere, îşi propuseră să se îndrepte către 
partea opusă a golfului, dar Titubaola, care le era călăuză; 
nu numai că refuză să-i întovărăşească, ci se strădui să 
determine pe Cook şi pe Banks să se răzgândească, zicând 
că „ţinutul era locuit de oameni care nu făceau parte dintre 
supuşii lui Tutaha şi care i-ar nimici pe toţi”. Această 
informaţie nu-i împiedică totuşi să-şi ducă la îndeplinire 
planul; Titubaola,. după ce văzu că încărcaseră puştile cu 
gloanţe, îşi luă inima; în dinţi şi merse cu ei. Vâsliră până se 
întunecă şi ajunseră la un istm îngust ce despărţea insula în 
două peninsule, cu stăpâniri deosebite. Cum nu pătrunseră 
încă în teritoriul duşman, hotărâră să petreacă noaptea pe 
țărm, unde: o femeie pe care o chema Uratua le oferi hrană 
şi adăpost. 

Dimineaţa îşi continuară călătoria şi acostară într-un ţinut 
de sub conducerea unui şef numit Maraitata, adică; „locul 
de îngropare al oamenilor”, pe tatăl căruia îl chema; 
Pahairade, adică „hoţul de bărci”. Dar, deşi purtau nume 
sinistre, ei fură ospitalieri cu căpitanul Cook şi cu Banks, şi 
le dădură provizii şi schimbară cu ei un porc mare pe o 
secure. 

Repede s-a stârnit curiozitatea indigenilor şi în jurul 
grupului englez se strânsese o mulţime de oameni, printre 
care nu văzură decât două feţe cunoscute. Călătorii 
înaintară apoi până ce ajunseră în ţinutul în care domnea 
principalul şef sau rege, care se numea Waheatua. 
Continuând să meargă de-a lungul țărmului, cale destul de 
lungă, văzură în sfârşit pe şef însoţit de o tânără femeie de 
vreo douăzeci de ani, numită Tudidde. 

Străbătând această parte a insulei, aflară că ea era mas 
deosebită şi mai civilizată decât toate celelalte întâlnite 
până atunci; erau puţine case şi acestea destul de mici; în 
schimb numeroasele pirogi depăşeau pe toate cele văzute 
mai înainte, atât ca mărime cât şi ca execuţie. Deşi ţinutul 
era roditor, era lipsă de alimente. 

Către partea cea mai de sud a insulei descoperiră un port 


bun, la adăpostul unui recif; ţinutul dimprejur era deosebit 
de rodnic. 

Acostară din nou ceva mai departe spre răsărit. 
Mathiabo, căpetenia, pe care nici nu-l cunoscuseră nici nu-l 
văzuseră vreodată, veni la ei şi-i aprovizionă cu nuci de 
cocos şi fructe de pâine. Mai cumpărară şi un porc, dând în 
schimb o sticlă pe care Mathiabo o preferă tuturor celorlalte 
lucruri oferite. Aici văzură un curcan şi o gâscă, lăsaţi pe 
insulă de vasul Dolphin. Aceste păsări erau deosebit de 
grase şi păreau a se bucura de mare admiraţie din partea 
indigenilor. 


VEDERE DIN OTAHEITE i 

O privelişte neobişnuită li se înfăţişă într-o casă din 
apropiere: mai multe maxilare omeneşti erau aşezate pe o 
scândură de formă semicirculară; păreau proaspete şi 
aveau încă toţi dinţii. Banks nu putu să dezlege acest 
mister. Părăsiră apoi locul şi ajunseră într-un golf situat în 
partea nord-vestică a insulei. 

Le ieşiră în întâmpinare mai multe pirogi cu femei fru- 
moase care păreau doritoare să-i vadă venind la țărm, ceea 
ce ei acceptară lesne. Căpetenia, care se numea Wiveru, îi 
primi cu prietenie şi cinară în casa lui, în tovărăşia lui 
Mathiabo. O parte a clădirii li se dădu ca dormitor şi, curând 
după cină, se retraseră acolo să se odihnească. Mathiabo, 
care împrumutase o manta de la Banks ca s-o folosească 


drept învelitoare, se făcuse nevăzut cu ea fără ca cineva să 
bage de seamă. Ştirea furtului le-a fost adusă curând de un 
indigen şi, în consecinţă, porniră pe urmele hoţului; făcură 
cale foarte scurtă, deoarece le ieşi înainte alt indigen care 
aducea înapoi mantaua la care Mathiabo renunţase de 
frică. La întoarcerea lor, caisa era cu totul părăsită, iar pe la 
patru dimineaţa santinela dădu de ştire că lipseşte barca. 
Situaţia lor părea acum deosebit de îngrijorătoare: grupul, 
alcătuit din patru oameni, nu avea decât o singură puşcă şi 
două pistoale de buzunar fără niciun glonţ de rezervă sau 
încărcătură de pulbere. După ce aşteptară un timp 
îndelungat în această supărătoare stare de nelinişte, 
temându-se că indigenii s-ar putea folosi de împrejurare, 
văzură spre marea lor bucurie că barca, ce fusese smulsă 
de reflux, a fost readusă de valuri; putură deci pleca. 

Locul era aşezat în partea de miazănoapte a peninsulei 
Tiarabu din sud-estul insulei. Era roditor şi dens populat, iar 
locuitorii se purtau pretutindeni cu politeţe. Ultimul ţinut din 
Tiarabu în care acostară era cârmuit de o căpetenie numită 
Omoe. 

Aici văzură un itua, adică zeitate, din împletitură de 
nuiele; semăna cu un om şi avea aproape doi metri înălţime 
şi era acoperit cu pene negre şi albe; pe cap avea patru 
protuberanţe pe care băştinaşii le numeau tate ete, adică 
oameni mici. 

Călătorii noştri se aflau acum în apropierea ținutului 
numit Paparra, de sub stăpânirea lui Oamo şi a Obereei, 
aveau de gând să-şi petreacă noaptea acolo. Banks şi 
însoțitorii săi acostară cu vreo oră înainte de căderea 
întunericului şi aflară că amândoi şefii plecaseră în vizită la 
fort.  Dormiră totuşi în casa  Obereei, care deşi 
neîncăpătoare, era foarte curată; în ea se găsea doar tatăl 
stăpânei, care rămăsese să păzească acum casa şi care le 
arăta mult respect. Călătorii folosiră prilejul pentru a merge 
într-un loc unde observaseră nişte copaci cu numele de 
etoa, care cresc de obicei în cimitire. Aceste locuri de 
îngropăciune numite morai slujesc în acelaşi timp şi pentru 
închinăciune. Aci văzură un edificiu imens, despre care 


aflară că era mor ai pentru Oamo şi Oberea. 

Alcătuit dintr-o uriaşă grămadă de pietre, înălţat în forma 
unei piramide, cu un şir de trepte de o parte şi de alta, 
avea aproape şaptezeci de metri în lungime pe o lăţime de 
treizeci şi o înălţime de doisprezece până la cincisprezece 
metri. De vreme ce indigenii erau cu totul lipsiţi atât. de 
unelte de fier, cât şi de mortar pentru a tăia şi a cimenta 
pietrele pregătite în vederea întrebuinţării, o construcţie de 
asemenea înălţime şi amploare trebuia să fi fost rezultatul 
unei istovitoare munci şi osteneli. 

În centrul vârfului era chipul unei păsări, sculptat în lemn, 
cu un peşte de piatră alături. Piramida alcătuia o parte din 
latura unei mari curţi pătrate, cu marginile aproape egale, 
înconjurată de un zid şi pavată cu pietre plate. La o mică 
depărtare spre apus de clădirea descrisă mai sus, se afla o 
altă curte pavată, în care se găseau mai multe platforme 
mici, numite de indigeni ewatta, care păreau să fie altare; 
pe acestea se aşezau alimentele aduse jertfă zeilor. 

Locuitorii insulei Otaheite nu păreau că sunt dornici să se 
ia la întrecere în ceea ce priveşte măreţia mormintelor; 
rangul şi autoritatea Obereei ieşeau bine în evidenţă cu 


acest prilej. Totuşi, la sosirea navei Endeavour Oberea nu 
mai avea puterea de care se bucurase pe vremea când 
fusese aici Dolphin; cauza aveau s-o afle abia acum. Se 
pare că, cu vreo patru-cinci luni înainte de sosirea 
căpitanului Cook, locuitorii din Tiarabu, peninsula sud- 
estică, făcuseră o incursiune aici şi uciseseră mulţi oameni, 
atunci Oberea şi cu Oamo, care cârmuiau pentru fiul lor, 
fugiseră şi se adăpostiseră în munţi, în timp ce năvălitorii 
distrugeau toate casele şi prădau ţinutul. Curcanul şi gâsca 
văzuţi în districtul lui Mathiabo făceau parte din pradă, iar 
maxilarele descoperite la ei fuseseră de asemenea luate ca 
trofee ale biruinţei. 

Vineri 30 iunie englezii ajunseră la Otahuru, unde şedea 
vechea lor cunoştinţă Tutaha, care îi primi cu multă cinste, 
le făcu rost de o masă bună şi îi găzdui cum se cuvine; în 
ciuda faptului că ultima oară când dormiseră la această 
căpetenie fuseseră atât de ruşinos jefuiţi, acum petrecură 
noaptea în cea mai mare siguranţă; nicio haină sau alt 
obiect nu le-a lipsit în dimineaţa următoare. 

Sâmbătă 1 iulie se întoarseră la fortul de la Port Royal, 
după ce descoperiseră că insula cu cele două peninsule 
măsura vreo sută şi optzeci de kilometri în circumferință. 

La întoarcere fură întâmpinați de prietenii lor indigeni, 
dintre care niciunul nu se înfăţişă fără provizii. 

Luni 3 iulie Banks făcu o excursie cu câteva călăuze 
indigene pentru a urmări râul din vale până sus la izvoare şi 
pentru a observa ce locuitori trăiesc pe malurile lui. După 
un drum de vreo zece kilometri, în care timp întâlniră 
diferite aşezări, ajunseră la o casă, despre care li se spuse 
că ar fi ultima ce mai putea fi văzută. Stăpânul acesteia le 
dărui nuci de cocos şi alte fructe. După o scurtă vizită 
porniră iar la drum. Trecură de multe ori pe sub bolți 
alcătuite din bucăţi de stânci sub care li se spuse că se 
adăposteau adesea cei ce erau surprinşi de căderea nopţii. 
Această plimbare era un bun prilej pentru colecţionarea de 
minerale, dar Banks nu găsi niciunul. Pietrele, care 
pretutindeni semănau cu cele din Madeira, purtau semne 
vădite că fuseseră arse. Urme vădite de foc se mai găseau 


în argila de pe coline, atât pe insula aceasta cât şi pe cele 
vecine. 

La 4 iulie Banks semănă de o parte şi de alta a fortului 
seminţe de pepeni, portocali, lămâi, lămâi dulci şi alte 
plante şi copaci aduşi de la Rio de Janeiro. El dădu 
indigenilor mari cantităţi din aceste seminţe şi semănă 
multe din ele prin pădure; câteva din seminţele de pepeni, 
pe care le semănase îndată după sosire, se prinseră şi 
dădură vreji deosebit de viguroşi. 

Se făceau acum pregătirile de plecare şi căpitanul Cook 
spera să părăsească insula fără să mai aibă alte 
neînţelegeri cu băştinaşii, dar se înşela în privinţa aceasta. 
Doi mateloţi ieşind pe țărm, unuia i se fură cuțitul; căutând 
să şi-l ia înapoi, fu atacat de indigeni care îl răniră grav cu o 
piatră; tovarăşul său se alese şi el cu o uşoară rană la cap. 
Căpitanul Cook, căruia nu i-ar fi plăcut să ia măsurile de 
cuviinţă, n-a fost de loc supărat că vinovatii fugiseră în 
grabă. 

Un alt incident la fel de neplăcut se întâmplă curând 
după aceea. În seara zilei de 8 spre 9 iulie, doi marinari 
tineri care părăsiseră în taină fortul, dimineaţa încă nu 
apăruseră. Se dăduse de ştire că toată lumea trebuia să fie 
pe bord a doua zi, căci vasul avea să pornească în ziua 
aceea sau în cea oare urma; căpitanul Cook începu deci să 
se teamă ca nu cumva marinarilor să le treacă prin gând să 
rămână pe uscat. El ştia că nu putea lua nicio măsură 
eficace pentru a-i aduce înapoi, fără să tulbure camaraderia 
şi buna înţelegere care domneau în prezent între englezi şi 
indigeni, de aceea se decise să mai aştepte o zi cu 
nădejdea că se vor întoarce. 

Fiindcă în dimineaţa zilei de 10 iulie încă nu se 
înapoiaseră, începură cercetările; indigenii declarară că 
marinarii nu aveau de gând să se mai întoarcă, şi că se 
refugiaseră în munţi, unde era cu neputinţă să fie 
descoperiţi, şi că fiecare îşi luase o nevastă. Ca urmare, se 
dădu de înţeles mai multor căpetenii care se aflau la fort cu 
femeile lor - printre care erau Tubora Tumaida, Tomio şi 
Oberea - că nu vor fi lăsaţi să plece de acolo până ce nu 


vor fi aduşi dezertorii. Indigenii primiră această înştiinţare 
fără să arate prea multe semne de frică sau de 
nemulţumire şi asigurară pe căpitan că mateloţii vor fi 
trimişi îndărăt; dar, sosind noaptea, căpitanul Cook socoti 
că nu ar fi prudent să lase ostatecii să rămână în fort; de 
aceea dispuse să fie urcați pe bordul corăbiei. Aceasta îi 
îngrijoră straşnic; mai mulţi dintre ei, femeile îndeosebi, îşi 
mărturisiră temerile printr-o mare nelinişte şi prin şiroaie de 
lacrimi. 

Pe seară unul dintre marinari a fost adus îndărăt de 
câţiva indigeni, care raportară că celălalt şi cei doi ce fuse- 
seră trimişi să-i caute vor fi reţinuţi până ce Tutaha, care se 
afla printre ostateci, va fi eliberat. Hicks însoţit de mai mulţi 
oameni a fost îndată trimis cu şalupa să salveze pe prizo- 
nierii englezi; în acelaşi timp căpitanul Cook înştiinţă pe 
Tutaha că este de datoria lui să-l ajute cu câţiva oameni şi 
să dea porunci ca marinarii să fie lăsaţi liberi, deoarece de 
această întâmplare va avea să răspundă. Tutaha făcu 
îndată ce i se ceru şi echipa găsi fără împotrivire oamenii 
pe care îi căuta. 

Atunci căpeteniile de pe corabie fură duse la țărm iar 
celor din fort li se dădu drumul şir după ce mai stătură vreo 
oră şi jumătate cu Banks, se înapoiară cu toţii la locurile lor 
de reşedinţă. La cercetarea dezertorilor se constată că ceea 
ce povestiseră indigenii nu era de loc neadevărat: ei se ata- 
şaseră de acele femei şi plănuiseră să stea ascunşi până ce 
corabia ar fi întins pânzele; apoi ar fi vrut să trăiască pe 
insulă alături de băştinaşi. 

Tupia, care fusese primul sfetnic al Obereei când se afla 
ea la apogeul autorităţii sale şi mai era şi marele preot al 
insulei, deci intim legat de religia ţării, manifestase 
adeseori dorinţa de a pleca odată cu navigatorii; de aceea, 
miercuri 12 iulie, dimineaţa, sosi pe bord cu slujitorul său, 
un băiat de vreo 12 ani numit Taiyota şi ceru îngăduinţa de 
a merge cu ei. | se încuviinţă cererea în mod unanim. Apoi 
Tupia cobori pe țărm ca să-şi vadă prietenii pentru ultima 
oară, luând cu el mai multe mărunţişuri arătoase pe care le 
împărţi în semn de amintire la despărţire. 


Joi 13 iulie vasul a fost vizitat de o mulţime de prieteni şi 
împresurat de nenumărate bărci cu băştinaşi de rând. 
Ridicară ancora pe la ora douăsprezece şi indigenii se des- 
părţiră de echipaj plângând cu lacrimi de prietenie şi îndu- 
ioşare. In tot acest timp, Tupia se stăpânea cu demnitate; e 
adevărat că din ochi îi curgeau lacrimi, dar sforţarea ce o 
făcea ca să le ascundă îl umplea de cinste. El se sui cu 
Banks pe arboret”, de unde continuă să facă semne cu 
mâna către bărci până nu le mai zări. 

După cele spuse de Tupia, insula dispunea de peste şase 
mii de luptători; pornind de aci se putea face uşor socoteala 
numărului de locuitori. 

Băştinaşii nu aveau fructe europene, zarzavaturi sau, 
legume, nici cereale de niciun fel; aveau în schimb multe 
produse vegetale indigene, foarte preţuite. Ca animale 
domestice aveau porci, câini şi găini. Niciun animal sălbatic 
nu exista pe insulă în afară de rațe, porumbei, papagali şi 
alte câteva păsări, iar dintre patrupede, şobolani; şerpi nu 
existau. Marea le oferea în schimbul lipsei de animale de 
uscat o mare varietate de peşti foarte gustoşi. 

In ceea ce priveşte oamenii, ei arătau în general mai 
mari de stat decât europenii. Bărbaţii erau înalţi, robuşti şi 
chipeşi. Femeile din pătura înstărită depăşeau de 
asemenea mărimea noastră obişnuită; dar cele mai de jos 
erau mai curând scunde, unele dintre ele fiind chiar 
mititele. 

Aveau o culoare naturală frumoasă, măslinie deschisă 
său ceea ce numim noi brună, iar pielea era delicată, 
netedă şi catifelată. Trăsăturile feţei, de obicei frumoase, şi 
ochi plini de sensibilitate şi de expresie; dinţii de asemenea 
deosebit de albi şi regulaţi, iar respiraţia lor era cu totul 
lipsită de vreun miros neplăcut; în ce priveşte părul, era în 
majoritatea cazurilor negru. Aveau mişcări nesilite şi 
graţioase, clar nu prea viguroase felul lor de a fi era 
generos şi deschis, iar purtarea îndatoritoare şi plină de 
curtenie. 

Locuitorii de ambele sexe poartă adeseori o bucată de 

pânză de producţie indigenă, legată în jurul capului în chip 
de turban; iar femeile îşi dau multă osteneală să-şi 
împletească părul în coade lungi, pe care le înfăşoară apoi 
pe crenguţe şi le fixează pe frunte ca ornament. 

Îşi tatuează corpurile scrijelindu-şi carnea sau înţepând-o 
cu un mic instrument de os prevăzut cu dinţi scurţi; umplu 
înţepăturile cu un amestec albastru-închis sau negricios 
preparat din fumul unor nuci uleioase - folosite de ei în loc 
de opaiţ - şi apă; această operaţie de tatuare este nespus 
de dureroasă şi lasă pe piele semne de neşters. Se execută 
de obicei pe la vârsta de zece sau doisprezece ani şi se 
aplică pe diferite părţi ale trupului. 

Se îmbracă în felurite pânzeturi şi împletituri de păioase; 
pe cele dintâi le pun pe vreme frumoasă, iar pe cele din 
urmă pe timp umed. Veşmintele sunt de diverse modele, 
dar fără nicio formă, iar bucăţile din care sunt făcute nu se 
cos împreună. Femeile din pătura înstărită poartă trei sau 
patru piese; pe una, care e foarte lungă, o înfăşoară de mai 
multe ori în jurul mijlocului şi o lasă apoi să atârne până la 
genunchi. Apoi aşază una peste alta două-trei piese scurte, 
având fiecare la mijloc câte o gaură prin care îşi trec capul; 
părţile lungi le lasă să cadă în faţă şi spate, deschizăturile 
laterale rămânând deci libere pentru braţe. 

Îmbrăcămintea bărbaţilor este foarte asemănătoare, 
deosebindu-se doar prin faptul că o parte a veşmintelor, în 
loc sa cadă peste genunchi, este petrecută printre picioare. 
Aceste veşminte sunt purtate de oameni aparţinând tuturor 
treptelor sociale, cu singura deosebire că cei din păturile 
înstărite îmbracă o cantitate mai mare de pânză. La amiază 
locuitorii de ambele sexe se arată aproape goi, purtând 
numai bucata de pânză legată în jurul mijlocului. 

Băieţii şi fetele umblă în pielea goală - cei dintâi până la 
şapte-opt ani, cele din urmă - până pe la cinci ani. Aceşti 
oameni se folosesc rareori de case: numai când dorm sau 
când se adăpostesc de ploaie; ei mănâncă în aer liber la 
umbra unui copac. Veşmintele le folosesc mai mult ca să se 
acopere noaptea, deoarece locuinţele nu au pereţi des- 
părţitori. Şeful familiei şi nevasta sa dorm la mijloc, apoi cei 


căsătoriţi; lângă aceştia femeile nemăritate şi la o mică 
distanţă bărbaţii neînsuraţi. 

Casele căpeteniilor diferă totuşi într-o oarecare măsură: 
unele, foarte mici, au fost clădite în aşa fel încât să poată fi 
purtate de pirogi, toate laturile lor sunt închise cu frunze de 
cocotieri; cu toate acestea aerul pătrunde înăuntru; 
căpetenia şi nevasta lui dorm singuri în ele. Mai există şi 
case în care sunt găzduiţi locuitorii unui ţinut. Acestea sunt 
mult mai încăpătoare. 

Dacă un şef taie un porc, ceea ce se întâmplă destul de 
rar, el îl împarte în mod egal între supușii săi; mai des taie 
însă câini şi păsări. 

Când fructele de pâine se trec, sunt înlocuite cu nuci de 
cocos, diferite soiuri de banane etc. 

Bucătăria lor cunoaşte doar friptura, iar ca băutură folo- 
sesc în general apa sau laptele de nucă de cocos, au fost 
însă cazuri când unii din ei au băut produse spirtoase 
englezeşti şi s-au îmbătat; se pare că au făcut-o mai mult 
din neştiinţă decât cu intenţie, deoarece nu s-a băgat 
niciodată de seamă ca vreunul să repete acest fel de 
necumpătare. E adevărat, că li se spusese călătorilor noştri 
că uneori căpeteniile indigene se ameţesc bând seva unei 
plante numite ava”, dar ei n-au văzut niciun exemplu de 
acest fel în timpul cât au stat pe insulă. 

Şefii mănâncă de obicei singuri, afară de cazul când sunt 
vizitaţi de vreun străin; acesta primeşte uneori îngăduinţa 
de a fi al doilea la masă; drept faţă de masă servesc 
frunzele unor copaci, iar slujitorii, care sunt numeroşi, după 
ce au pus în faţa căpeteniilor coşul cu alimente şi o coajă 
de nucă de cocos cu apă proaspătă şi sărată, se aşază în 
jurul lor. Masa începe prin spălarea gurii şi a mâinilor, după 
care iau dumicaţi de fructe de pâine şi de peşte, pe care Îi 
înmoaie alternativ în apa sărată până ce consumă totul; de 
asemenea iau câte o înghiţitură de apă sărată aproape 
după fiecare îmbucătură. După ce termină fructele de pâine 

şi peştii, trec la banane sau la mere, pe care nu le mănâncă 
niciodată necurăţate. In acest timp li se prepară o pastă 
moale din fructe de pâine, pe care o sorb dintr-o coajă de 
nucă de cocos. Cu aceasta masa se încheie. După aceea îşi 
spală iarăşi gura şi mâinile, ca la început. La o singură 
masă, ei devorează astfel cantităţi enorme de alimente. 

Nu este mai puţin surprinzător faptul că locuitorii acestei 
insule, care par extrem de simţitori la plăcerile societăţii, au 
o totală aversiune faţă de relaţiile - oricât de reduse - pe 
care le-ar putea avea unul cu altul în timpul meselor; ei 
respectă acest neobişnuit obicei cu atâta străşnicie, încât 
chiar fraţii şi surorile au coşuri separate de alimente şi şed 
de obicei la câţiva metri unul de altul când mănâncă, 
întorcându-şi reciproc spatele şi neschimbând nicio singură 
vorbă în tot timpul cât durează masa. Cei de vârstă mijlocie 
din păturile înstărite se duc de obicei la culcare după prânz 
dar, ceea ce este remarcabil, bătrânii sunt mai puţin 
comozi. Muzica, dansul, trânta, tragerea cu arcul sau 
aruncarea suliţei alcătuiesc partea cea mai însemnată a 
distracţiilor. 

Flautele mai sus-amintite şi tobele sunt singurele lor 
instrumente muzicale; tobele se confecţionează dintr-o 
bucată circulară de lemn, scobită doar la unul din capete şi 
acoperită cu piele de rechin; în ele se bate cu mâna, nu cu 
băţul. Cântecele lor sunt improvizate şi adeseori rimate, dar 
constau numai din două versuri. 

Printre alte distracţii, au un dans executat de zece- 
douăsprezece femei tinere care iau cele mai dificile 
atitudini ce se pot închipui, dar păstrează tactul tot timpul 
cu cea mai mare exactitate şi drăgălăşenie. 

Curăţenia personală a indigenilor este un subiect ce 
merită o atenţie deosebită. In afară de spălatul gurii şi al 
mâinilor înainte şi după fiecare masă, lucru de care am mai 
vorbit, oamenii de ambele sexe nu uită niciodată să se 
spele cu apă de trei ori pe zi - când se scoală, la amiază şi 
înainte de ase culca. De asemenea au mare grijă de 
curăţenia veşmintelor; chiar în mari aglomerări de oameni 
nu simţi niciun miros urât şi nimic altceva neplăcut în afară 


de căldură. 

Principala producţie din Otaheite este cea textilă. Pânza 
lor - de trei calităţi - e lucrată din scoarţa a trei soiuri de 
copaci: dudul, arborele de pâine şi un arbore foarte ase- 
mănător cu smochinul sălbatic ce se întâlneşte în unele 
părţi ale Indiilor de vest. Dudul, pe care localnicii îl numesc 
auta, dă pânza cea mai fină, care este purtată de obicei de 
către cei de prim rang. Sortul următor, întrebuințat de 
pătura mai săracă, se obţine din arborele de pâine, iar 
țesătura cea mai grosolană provine din arborele care 
seamănă cu smochinul. Acest ultim sort - deşi este mai 
folositor decât primele două din cauză că, spre deosebire 
de ele, este impermeabil - se găseşte foarte greu, fiind 
fabricat în cantităţi restrânse. 

Pânza devine albă ca neaua prin înălbire şi se vopseşte în 
roşu, galben, brun sau negru; cea dintâi culoare este foarte 
frumoasă şi egalează, dacă nu chiar întrece în calitate ori- 
care țesătură vopsită din Europa. 

Rogojinile de diferite feluri constituie o altă industrie de 
seamă care, în multe privinţe, o întrece pe cea europeană. 
Ei folosesc sorturile mai grosolane pentru aşternut, iar pe 
vreme umedă le poartă pe cele mai fine. 

Aceşti oameni excelează în confecţionarea coşurilor şi în 
împletituri de nuiele; atât bărbaţii cât şi femeile se înde- 
letnicesc cu această muncă şi dau la iveală o mulţime de 
modele. 

Strunele lor de pescuit sunt considerate ca cele mai bune 
din lume; ei le fabrică din scoarță de erowa, un soi de 
urzică ce creşte în munţi. Ele sunt atât de rezistente încât 
ţin cei mai grei şi mai puternici peşti, cum sunt bonitele şi 
albicorii; pe scurt, indigenii sunt extrem de iscusiţi în tot ce 
priveşte confecţionarea sculelor de pescuit. 

Uneltele pe care le întrebuinţează ei pentru construirea 
caselor, confecţionarea bărcilor, tăiatul pietrei şi doborârea, 
despicarea, scobirea şi şlefuirea lemnului, nu sunt altceva 
decât un toporaş de piatră şi o daltă de os. Osul este, de 
cele mai multe ori, braţul unui om; în loc de pilă sau de 
polizor, folosesc o bucată aspră de coral şi de nisip de 


corali. 

Unele din pirogile lor mai mici sunt făcute din arbori de 
pâine, care se lucrează cu multă greutate deoarece au o 
structură uşoară, buretoasă. Işi confecţionează bărcile 
numai cu mâna, necunoscând procedeul de încovoiere a 
scândurilor. 

Limba lor este dulce şi muzicală, bogată în vocale, iar 
cuvintele se rostesc uşor. Dar Banks şi doctorul Solander n- 
au putut afla cât este de bogată ca înţeles, căci n-au ajuns 
să se familiarizeze suficient cu ea. Întrucât însă numai 
puţine cuvinte şi verbe au forme flexionare, trebuie să fie 
destul de imperfectă. Indigenii găseau totuşi posibilitatea 
să se înţeleagă între ei fără multă greutate. 

Îngrijirea bolnavilor cade în sarcina preoţilor. Metoda lor 
de tratare constă îndeosebi în rugăciuni şi ceremonii care 
se repetă până când pacienţii se vindecă, sau mor. 

Religia localnicilor pare să exceleze în mistere. Ei cred că 
fiinţa supremă dă naştere cutremurelor; dar se închină mai 
mult lui Tane”. 

Cred în existenţa sufletului separat de trup. Mai cred că, 
după moarte, există două stări diferite, după gradul de feri- 
cire pe care îl procură. In aceste stări oamenii ajung după 
rangul pe care l-au avut în viaţă, ele nefiind lăcaşuri de răs- 
plată şi de pedeapsă. Mai cred că şefii şi mai-marii lor vor fi 
preferaţi celor de rang inferior, deoarece îşi închipuie că 
faptele lor nu influenţează viitoarea stare şi că zeitățile nu 
le iau în seamă. 

Preoţia este ereditară. Există mai mulţi preoţi şi de toate 
rangurile, dar mai-marele lor vine îndată după rege. Ei sunt 
superiori celorlalţi indigeni nu numai în privinţa ştiinţei 
divine, dar şi în navigaţie şi astronomie. 

Nu acordă nicio importanţă ceremoniei căsătoriei, care 
este o simplă învoială între bărbat şi femeie; când se hotă- 
răsc să se despartă, o fac cu tot atât de puţine formalităţi 
ca şi atunci când s-au luat. 


3 Numele acestei zeități este citat şi de Thor Heyerdhal în cartea sa 
Expediția Kon-Tiki - Cu pluta pe Oceanul Pacific. Editura Ştiinţifică, 
1959. - N.T. 

PIROGA CU BALANS, SCOBITA 
INTR-UN ARBORE DE PINE 


Folosesc ca arme prăştii, pe care le mânuiesc cu multă 
dibăcie, sulițe cu vârf de piatră şi măciuci lungi de lemn, 
deosebit de tari şi grele. Se bat cu multă dârzenie şi 
cruzime; nu cruţă bărbat, femeie sau copil dacă le cade în 
mână în timpul bătăliei. 

La 13 iulie, după ce părăsiră insula Otaheite, călătorii 
noştri navigară sub o briză blândă pe timp senin. Aflaseră 
de la Tupia că patru insule, pe care el le numea Huaheine, 
Ulietea, Otaha şi Bolabola“ sunt la o depărtare de o zi-două 
de navigaţie cu pânze; aflară că acolo vor putea căpăta din 
belşug porci, păsări şi alte alimente proaspete, care în 
ultimul timp se cam împuţinaseră pe bord. Prin urmare 
cârmiră vasul în direcţia acelor insule. La 15 iulie 
descoperiră insula Huaheine, iar în dimineaţa următoare 
sondară în apropierea țărmului ei nord-vestic fără însă a da 
de fund nici la o adâncime de 140 m. 

De îndată îi întâmpinară mai multe pirogi lângă mal, dar 
indigenii se temeau să se apropie de corabie, până a apărut 
Tupia care le-a înlăturat în întregime temerile; după asigu- 
rări de prietenie, regele din Huaheine şi regina se urcară pe 


* Toate aceste insule fac parte din Arhipelagul Societăţii. - N. T. 


bord. Ei fură vizibil uimiţi de toate lucrurile ce li se arătară; 
dar nu cercetară mai »amănunţit şi părură mulţumiţi cu 
ceea ce li se înfăţişa privirilor. Nu întrebară de alte obiecte, 
deşi era firesc să se creadă că o construcţie atât de 
neaşteptată şi atât de mare cum era corabia trebuie să fi 
stârnit multă curiozitate. Regele, căruia i se spunea Ori, 
propuse să-şi schimbe numele cu al căpitanului Cook, ceea 
ce obţinu cu uşurinţă. Obiceiul de a-şi schimba reciproc 
numele este foarte răspândit în această insulă şi se 
consideră ca un semn de prietenie. Călătorii găsiră că 
oamenii de aici semănau destul cu cei din Otaheite în 
aproape toate privinţele, afară doar, dacă s-ar fi dat crezare 
lui Tupia, că nu erau dedaţi la furtişaguri. 

După ce ancorară într-un mic dar frumos port natural din 
partea apuseană a insulei, căpitanul Cook însoţit de Banks 
şi de încă vreo câţiva englezi, cobori la țărm cu Tupia şi cu 
regele. De îndată ce acostară, Tupia se dezbrăcă până la 
brâu şi pofti pe Monkhouse să-i urmeze pilda. Aşezându-se, 
el începu o cuvântare care ţinu cam douăzeci de minute; 
regele, care şedea în faţa lui, răspunse după toate 
aparențele, cu replici stereotipe. În timpul discursului său, 
Tupia scotea la iveală din când în când o batistă, un fular 
de mătase neagră, câteva mărgele şi banane ca daruri 
pentru itua (zeitatea) lor. El primi în schimb, pentru itua 
englezilor, un porc, câteva banane proaspete şi două 
mănunchiuri de pene, care au fost duse toate pe bord. 
Aceste ceremonii erau socotite ca un fel de întărire a 
tratatului dintre englezi şi regele din Hauheine. 

Miercuri 19 iulie coborâră pe țărm purtând cu ei câteva 
securi, în schimbul cărora căpătară trei porci mari. Aflând 
că aveau de gând să ridice pânzele în după-amiaza zilei, 
regele, însoţit de câţiva indigeni, veni pe bord spre a-şi lua 
rămas bun; cu acest prilej el primi de la Căpitanul Cook o 
mică placă de cositor cu următoarea inscripţie: „Nava 
majestăţii sale britanice «Endeavour», comandată de 
căpitanul Cook, 16 iulie 1769”. | se mai dăruiră câteva 
medalii şi fise care semănau cu banii englezeşti precum şi 
alte mărunţişuri. 


Această insulă e aşezată la vreo treizeci de leghe“! de 
Otaheite şi are cam treizeci şi şase de kilometri în 
circumferință. Deşi mai voinici şi mai înalţi decât cei din 
Otaheite, oamenii sunt cam leneşi. 

Din Huaheine navigară spre insula Ulietea şi, după 
amiază, ajunseră la o leghe sau două de ţărmul ei. 
Aruncară ancora în partea de miazănoapte a insulei într-un 
golf format din recife. Două pirogi cu indigeni se 
desprinseră curând de la țărm; în ele erau şi doi porci mici, 
pe care indigenii îi schimbară pe câteva cuie şi mărgele. La 
20 iulie, Banks, căpitanul şi alţii coborâră pe uscat în 
tovărăşia lui Tupia, care îi prezentă cu acelaşi ceremonial 
care avusese loc la acostarea lor la Huaheine. 

În ziua de 24 înălţară din nou pânzele şi cârmiră înspre 
nord, printre recife, către o deschizătură la cinci sau şase 
mile depărtare. Erau astfel în cea mai mare primejdie de a 
se izbi de vreo stâncă; omul care arunca sonda strigă 
brusc: „doi stânjeni”, alarmându-i straşnic, dar din fericire 
ieşiră în larg fără să fi suferit vreo neplăcere. 

La 25 iulie se aflau la o leghe sau două de insula Otaha, 
dar vântul menţinându-se potrivnic, nu izbutiră să se 
apropie suficient de pământ. În ziua de 28 însă, dimineaţa, 
Banks, doctorul Solander şi master-ul plecară cu şalupa pe 
coasta răsăriteană a insulei pentru a sonda un port natural 
pe care îl găsiră sigur şi potrivit unui bun ancoraj. Coborâră 
atunci pe țărm şi cumpărară câţiva porci, găini şi o mare 
cantitate de cartofi şi banane. 

Această insulă părea mai săracă în vegetaţie decât 
Ulietea, dar produsele ei erau cam aceleaşi. 

La 29 iulie porniră spre nord şi, după-amiază, aflându-se 
în bătaia vântului şi în faţa câtorva porturi naturale aşezate 
în partea apuseană a insulei Ulietea, se gândiră să intre 
într-unul din ele ca să astupe o crăpătură de la pulberăria 
vasului şi să mai ia balast. 

La 2 august într-un port bun aruncară ancora la patruzeci 
şi cinci metri adâncime. Între timp mulţi indigeni veniseră 
de pe insulă cu porci, găini şi banane, pe care le cumpărară 


+1 O leghe are cca. 5 km - N. T. 


cu preţuri moderate. 

Banks şi doctorul Solander coborâră pe țărm şi-şi 
petrecură plăcut ziua, băştinaşii arătându-le mult respect. 
Într-o casă observară fete îmbrăcate cât se poate de 
îngrijit, care aşteptau ca străinii să intre în vorbă cu ele, 
erau cele mai frumoase fete pe care le întâlniseră vreodată. 


DANS DIN ULIETEA CU 
O PODOABĂ NUMITĂ HU 


Înainte de plecare li se oferi ca divertisment un dans cum 
nu mai văzuseră până atunci. Executantul îşi aşezase pe 
cap o podoabă de formă cilindrică, împletită din nuiele, de 
vreun metru lungime, acoperită cu pene şi garnisită de jur 
împrejur cu dinţi de rechin. După ce şi-a pus giubeaua pe 
care localnicii o numeau hu, începu să danseze cu mişcări 
încete, rotindu-şi într-una capul în aşa chip încât să descrie 
un cerc cu vârful nuielelor şi repezind-o uneori atât de 
aproape de feţele spectatorilor, încât aceştia săreau înapoi; 
socoteau acest gest ca o glumă excelentă, care provoca 
totdeauna râsete copioase când era îndreptată asupra 


unuia dintre englezi. 

În ziua de 3 august văzură o altă echipă de dansatori 
formată din câteva femei mai de seamă de pe insulă. Ele 
înaintau lateral, păstrând cu mare grijă cadenţa dată de 
tobele care sunau repede şi tare; puţin după aceea 
începură să se scuture în felurite chipuri, îşi luară tot felul 
de poziţii ciudate, câteodată stând în şir una îndărătul 
alteia, uneori stând jos, altădată căzând cu faţa la pământ 
şi sprijinindu-se în genunchi şi coate; însoțeau toate aceste 
figuri de multe alte poziţii dificile şi îşi mişcau în acelaşi 
timp degetele cu o repeziciune aproape de necrezut. 

La 5 august iri rah? de pe insula vecină, numită 
Bolabola, trimise în dar căpitanului Cook câţiva porci şi 
câteva păsări, mai multe bucăţi de pânză - dintre care 
unele având cincizeci sau şaizeci de metri lungime -, o 
mulţime de banane şi nuci de cocos, însoţite de un mesaj 
că se afla pe insulă şi că avea de gând să viziteze pe 
căpitan în ziua următoare- 

Totuşi regele nu veni după cum făgăduise, dar lipsa lui n- 
a fost de loc regretată, deoarece a trimis trei tinere femei 
plăcute la vedere ca să ceară ceva în schimbul darului său. 
După prânz făcură o vizită majestăţii sale pe țărm, fiindcă 
acesta socotea că nu se cade să vină pe bord. Intrucât se 
intitula iri rahi al oamenilor de pe Bolabola, pe care o 
cucerise, şi întrucât era spaima tuturor insulelor vecine, 
călătorii fură adânc dezamăgiţi când constatară că în locul 
unui şef tânăr, viguros şi întreprinzător, aveau de-a face cu 
un sărman bătrân ramolit, slăbit şi istovit, pe jumătate orb 
şi copleşit de greutatea anilor şi a infirmităţilor. El îi primi 
fără pompă şi fără vreuna din ceremoniile întâlnite până 
atunci la alte căpetenii. 

Aveau acum porci din belşug, dar fiindcă aceste animale 
nu puteau fi obişnuite să mănânce niciun fel de grăunţe 
europene sau vreo altă hrană care se găsea pe corabie, se 
văzură nevoiţi să-i taie curând după părăsirea insulelor. 
Găinile muriră toate de o boală care le ataca creierul şi de 
care se molipseau îndată ce erau aduse pe bord. 


“2 Regele. - N. T. 


Deoarece repararea corăbiei îi reţinuse la Ulietea vreme 
mai îndelungată decât se aşteptaseră, nu mai coborâră pe 
țărm; la Bolabola ci, după ce botezară cu numele colectiv 
de „Insulele Societăţii” întregul grup de insule ce se aflau 
între latitudinile de 16° 10' şi 16° 55' S, îşi continuară 
drumul apucând spre miazăzi, către o insulă ce le-a fost 
indicată de Tupia, aşezată la peste o sută de leghe 
depărtare şi pe care o descoperiră la data de 13 august. Tot 
Tupia le spuse că insula care era situată la 23° 10' S se 
numeşte Ohiteroa sau Rurutu”. 

În dimineaţa următoare porniră cu barca spre ea. Când 
se apropiară de țărm, văzură că locuitorii erau înarmaţi cu 
lănci foarte lungi. Apariţia bărcii îi făcu în curând să se 
adune în mare număr pe plajă; doi dintre ei săriră în apă 
străduindu-se să ajungă la barcă, dar aceasta îi lăsă repede 
în urmă; mai făcură şi alţii aceeaşi încercare cu tot atât de 
puţin succes. 

După ce barca dublase punctul unde aveau de gând să 
se oprească, vâsliră spre țărm şi începură să facă 
pregătirile de acostare. O pirogă se desprinse atunci de 
țărm si se apropie de ei. Dădură dispoziţii lui Tupia să-i 
înştiinţeze pe aceşti oameni că nu aveau de gând să le 
pricinuiască vreun rău, ci că doreau numai să facă schimb 
cu ei pe cuie, pe care le şi arătară. Această ştire le dădu 
curaj; se apropiară de barcă si primiră cu multă plăcere şi 
cu o mulţumire vădită cele câteva cuie ce li se oferiră. 
Totuşi, peste câteva clipe, câţiva dintre ei apucară pe 
neaşteptate să tragă barca spre țărm; englezii sloboziră 
atunci câteva încărcături peste capetele 1 or, ceea ce avu 
efectul dorit, căci indigenii săriră din pirogi Si înotară spre 
țărm cât putură mai repede. lată încă o dovadă de omenia 
căpitanului Cook, omenie care se vădeşte peste tot. 
Căpitanul părăsi atunci orice speranţă de a mai stabili 
relaţii prieteneşti cu aceşti oameni şi se întoarse pe 
corabie. 

Insula Ohiteroa nu-şi înalţă piscurile spre cer ca celelalte 


“3 Una dintre cele mai nordice insule ale Arhipelagului Tubuai, aflat la 
sud de Insulele Societăţii. - N. T. 


insule pe care le vizitaseră; ea este mai plată, mai 
uniformă, fiind presărată cu mici coline, dintre care unele 
sunt acoperite de păduri; nu zăriră niciun arbore de pâine; 
cocotieri erau prea puţini, în schimb numeroşi copaci numiţi 
etoa erau sădiţi peste tot de-a lungul țărmului. 

La 15 august ridicară pânzele, îndreptându-se spre 
miazăzi, iar la 25 sărbătoriră aniversarea plecării lor din 
Anglia, de unde lipseau de un an de zile; scoaseră la iveală 
o brânză mare de Cheshire, care fusese păstrată cu grijă în 
acest scop şi dădură cep unui butoiaş de vin de Porto, care 
se dovedi a fi tot atât de bun ca oricare altul pe care-l 
băuseră cândva în patrie. 

La 28 august a murit secundul şefului de echipaj. „Moar- 
tea i-a fost pricinuită chiar de şeful de echipaj, dar nu cu 
Intenţie, ci din bunătate; îi dăruise o sticlă cu rom, pe care 
se crede că el ar fi băut-o cu lăcomie. În ultima noapte se 
îmbătase de-a binelea, dar deoarece totdeauna făcea la fel 
când avea ce trage la măsea, nimeni nu-i dăduse atenţie. 

L-au suit în pat, unde dimineaţa pe la orele opt a fost 
găsit fără grai şi ţeapăn“”. 

La 7 octombrie” zăriră pământ spre vest-nord-vest şi, în 
după-amiaza zilei următoare, ancorară în faţa gurii unui mic 
râu, la vreo milă şi jumătate de coastă. Căpitanul, Banks, 
doctorul Solander şi alţi câţiva, însoţiţi de un grup de mari- 
nari, coborâră către seară pe țărm şi se îndreptară spre 
cele câteva căsuțe care se zăreau la o mică depărtare. 
Folosindu-se de faptul că barca rămăsese aproape singură, 
câţiva indigeni, care până atunci stătuseră ascunşi 
îndărătul tufelor, se  năpustiră pe neaşteptate din 
ascunzătoare şi alergară într-acolo, înălţând în chip 
ameninţător lungile lor lănci de lemn pe care le ţineau în 
mâini. Şeful şalupei trase un foc de puşcă peste capetele 
lor, fapt care nu păru să-i sperie; atunci el transe a doua 
oară tot pe deasupra capetelor şi tot fără nici un rezultat; 


4 Extras din Jurnalul căpitanului Cook - Arhivele Amiralității, Whitehall. 
- N.A. 

4 De la 15 august şi până la 7 octombrie străbătuseră oceanul până la 
Noua Zelandă, pe care acum o vedeau spre vest-nord-vest. - N. T. 


îngrijorat de situaţia bărcii, de care indigenii se apropiaseră 
destul de mult pentru a o ajunge cu lăncile, şeful şalupei 
trase în plin şi dobori pe unul din ei. Năuciţi de uimire la 
căderea tovarăşului lor, se retraseră în cea mai mare grabă 
în pădure. La auzul focului de puşcă, echipa care plecase se 
înapoie curând şi cu toţi se întoarseră pe corabie. 

În dimineaţa zilei de luni 9 octombrie, un număr de 
băştinaşi se arătă în apropierea locului unde debarcaseră 
englezii în seara precedentă; cei mai mulţi dintre ei păreau 
neînarmaţi. Se comandă lansarea şalupei, a bărcii lungi şi a 
iolei, şi după ce au fost echipate cu soldaţi şi cu marinari, 
căpitanul Cook împreună cu Banks, cu ceilalţi ofiţeri şi cu 
Tupia se îndreptară către țărm şi debarcară în partea opusă 
râului, chiar în faţa mai multor indigeni care şedeau la 
pământ. 

Ei săriră în picioare îndată ce englezii începură să 
coboare şi păreau duşmănoşi de vreme ce înălţau armele în 
chip ameninţător; atunci un marinar trase cu puşca la 
oarecare distanţă de ei; glonţul care se întâmplase să 
izbească apa îi înspăimântă şi îi făcu să se lase de 
ameninţări. Tupia le vorbi şi îi înştiinţă că navigatorii vor să 
facă schimburi cu ei pentru merinde. Ei acceptară repede 
să negocieze şi-i poftiră pe englezi să treacă râul şi să vină 
la ei, aceştia primiră, dar puseră condiţia ca indigenii să-şi 
lepede armele; dar ei nu căzură la învoială asupra acestui 
punct nici după cele mai solemne asigurări de prietenie. 

La rândul lor, englezii îi îndemnară pe indigeni să vină la 
ei peste râu; după un timp, îşi luă unul inima în dinţi şi veni; 
el a fost apoi urmat de mai mulţi alţii şi toţi îşi aduceau şi 
armele. Nu păreau să pună mare preţ nici pe mărgele, nici 
pe fier nici pe celelalte obiecte care li se ofereau, şi nici nu 
voiau să dea ceva în schimb. Au propus însă să schimbe 
armele cu cele ale englezilor, dar fiindcă au fost refuzati, s- 
au străduit în mai multe rânduri să le înhaţe din mâinile lor. 
Tupia, sub îndrumarea ofiţerilor, îi înştiinţă că cel dintâi 
semn de violenţă va fi pedepsit pe loc cu moartea. Unul 
dintre ei avu totuşi îndrăzneala să înşface baioneta lui 
Green şi, dându-se înapoi câţiva paşi, o învârtea deasupra 


capului; deşi indigenul plăti această cutezanţă cu viaţa, 
englezii nu putură recăpăta baioneta decât cu mare 
greutate. 


NEGOCIERI INTRE 
ENGLEZI ȘI INDIGENI 


Purtarea indigenilor, precum şi lipsa de apă proaspătă 
determinară pe căpitanul Cook să-şi continue drumul 
ocolind capul golfului. Trăgea încă nădejde să aducă pe 
câţiva indigeni pe bordul corăbiei şi, cu ajutorul darurilor 
sau al purtărilor civilizate, să răspândească printre ei păreri 
bune despre englezi. Nu mult după aceea se întâmplă un 
fapt care, deşi legat de împrejurări neplăcute, făgăduia să-i 
înlesnească planul. Apărură două pirogi îndreptându-se 
spre uscat şi căpitanul Cook îşi puse în gând să le 
intercepteze cu bărcile sale. Una dintre pirogi izbuti să 
scape, dar indigenii din cealaltă, văzând că sunt înconjurați, 
începură să atace cu vâslele, ceea ce-i sili pe cei de pe 
Endeavour să tragă asupra lor şi, în timp ce patru băştinaşi 
erau ucişi, ceilalţi trei, - tineri - au sărit în apă străduindu- 
se să înoate spre țărm. Dar au fost prinşi şi duşi pe bord. La 
început erau peste măsură de înspăimântați, crezând că 


vor fi omorâţi, dar Tupia, prin repetate asigurări de 
prietenie, le înlătură frica. După aceea se ospătară cu multă 
voioşie din proviziile de pe corabie. Când, pe seară, se 
duseră la culcare, păreau pe deplin potoliţi şi dormiră cât se 
poate de liniştit“. În dimineaţa următoare se arătară 
încântați când li se spuse că li se va da drumul. Ei 
înştiinţară pe căpitanul Cook că pe insulă se află o specie 
deosebită de cerb, precum şi taro, capes, romara” cartofi, 
un soi de ardei lung, lişiţe negre şi mierle. 

La 12 octombrie porniră mai mulţi indigeni într-o pirogă, 
erau tatuaţi sau vopsiți într-un chip ciudat, dansau, cântau 
şi se arătau când paşhnici, când duşmănoşi; cu toate că 
Tupia îi invită stăruitor să vină pe bord, niciunul nu voi să 


46 Următoarele observaţii asupra acestui nenorocit eveniment sunt 
extrase din jurnalul de zi al căpitanului Cook, 10 octombrie 1769: „Am 
vâslit ocolind capul golfului dar n-am putut găsi un loc de debarcare din 
pricina valurilor puternice care se izbeau în tot lungul țărmului. Zărind 
două bărci sau pirogi ce soseau din larg, vâslii spre una din ele ca să 
capturăm oamenii şi ajunserăm aşa de aproape, fără ca ei să ne fi 
băgat de seamă, încât Tupia le strigă să vie lângă bărci că nu li se va 
pricinui niciun rău; dar, în loc să facă aşa, ei se străduiră să se îndepăr- 
teze. Atunci poruncii să se tragă un foc peste capetele lor, socotind că 
asta îi va sili sau să se predea sau să sară peste bord, dar mă 
înşelasem, deoarece ei apucară armele şi toate celelalte obiecte pe 
care le aveau în pirogi şi începură să ne atace. În acel moment ne-am 
văzut obligaţi să tragem în ei şi, din păcate, vreo doi-trei au fost ucişi, 
unul rănit iar alţi trei au sărit în apă. Pe aceştia din urmă i-am prins şi i- 
am adus pe bord, unde i-am îmbrăcat şi i-am tratat cu toată bunătatea 
ce se poate închipui; spre surprinderea tuturor, ei deveniră îndată atât 
de voioşi şi de veseli de parcă s-ar fi aflat printre prieteni vechi. Toţi trei 
erau tineri; cel mai vârstnic nu avea douăzeci de ani, iar cel mai tânăr 
vreo zece-doisprezece. Imi dau seama că majoritatea oamenilor de 
omenie care n-au trecut prin păţanii de acest fel vor condamna 
purtarea mea şi faptul că am tras asupra celor din pirogă; nici eu nu 
socotesc că motivul ce-l aveam, acela de a-i captura, mă va putea 
cumva justifica; dacă m-aş fi gândit că vor opune cea mai mică 
împotrivire, nu m-aş fi apropiat de ei, dar faţă de purtarea lor nu 
puteam să stau cu mâinile în sân şi să îndur ca eu sau cei care erau cu 
mine, să fie pocniţi în cap”. <Extras din Jurnalul căpitanului Cook - 
Arhivele Amiralității, Whitehall.) 

Taro, romara, - diferite vegetale tropicale; capes - o pasăre tropicală. 
- N.T. 


părăsească piroga. În timp ce Endeavour se îndepărta de 
locul măcelului, cinci pirogi pline de indigeni porniră spre 
corabie părând să amenințe pe marinari atât cu lăncile, cât 
şi prin alte manifestări ostile; de aceea se ordonă să se 
tragă în vânt o salvă cu încărcătură de trei kile de alice. 
Aceasta avu efectul dorit şi-i făcu să se întoarcă. A doua zi 
dimineaţa, nouă pirogi pline de indigeni veniră de la țărm; 
cinci dintre ele, după o consfătuire a ocupanților lor, porniră 
să urmărească pe Endeavour cu intenţii duşmănoase, pe 
cât se părea. Tupia a fost invitat să-i încunoştinţeze că, 
dacă vor stărui în astfel de încercări, vor fi nimiciţi; dar 
cuvintele lui n-au avut un răsunet; atunci, pentru a le da 
prilejul să-şi facă o idee despre armele potrivnicilor, se 
slobozi o încărcătură de două kile de alice. In faţa acestui 
argument se înspăimântară şi vâsliră grabnic îndărăt. 

În după-amiaza zilei următoare, duminică 15 octombrie, 
se ivi o pirogă mare cu indigeni înarmaţi; unul din ei, 
înveşmântat în mod deosebit cu o piele neagră, găsi 
mijlocul să-l jefuiască pe căpitan de o bucată de țesătură 
roşie, sub pretextul că vrea s-o schimbe cu pielea cu care 
era îmbrăcat. Dar cum puse mâna pe țesătură, în loc să dea 
în schimb pielea, pături budata furată şi porunci ca să se 
depărteze piroga de lângă corabie, făcând pe surdul la 
repetatele proteste ale căpitanului faţă de necinstita lui 
purtare. După puţin timp piroga, împreună cu bărcile 
pescăreşti ce ieşiseră în acelaşi timp pe mare, s-a întors la 
corabie şi comerţul a fost reluat. În cursul acestei noi 
negocieri, unul dintre indigeni înhăţă pe neaşteptate pe 
Tayota, băiatul lui Tupia, şi, târându-l în piroga sa, o luă din 
loc şi se îndepărtă vâslind cu cea mai mare repeziciune. 
Numeroase puşti se descărcară îndată spre cei din pirogă; 
când unul dintre indigeni fu rănit, băiatul, care până atunci 
fusese ţinut pe fundul bărcii, scăpă din mâinile lor şi, 
folosindu-se de faptul că erau zăpăciţi, sări în apă şi înotă 
îndărăt la Endeavour. În amintirea acestei încercări de 
răpire a lui Tayota, căpitanul Cook boteză cu numele de 
Kidnappers*“* capul în dreptul căruia se petrecuse faptul. 


48 Capul Hoţilor de Copii. - N. T. 


Deoarece amănuntele cu privire la purtările zilnice şi la 
obiceiurile acestor popoare atrag fără îndoială atenţia 
cititorului curios, nu putem trece cu vederea comportarea 
lui Tayota după ce-şi veni în fire în urma spaimei ce o 
trăsese când a fost răpit. El scoase la iveală un peşte şi-l 
înştiinţă pe Tupia că avea de gând să-l aducă prinos zeului 
său - itua - ca o mărturie de recunoştinţă pentru că i-a 
scăpat zilele. Tupia încuviinţă această intenţie şi îl sfătui să 
arunce peştele în mare. 

Nava Endeavour trecu apoi pe lângă o mică insulă, albă 
şi înaltă, care se bănuia a fi locuită numai de pescari, deoa- 
rece părea cu totul stearpă; o botezară Bare Island*. La 17 
octombrie căpitanul (Cook dădu numele de Cape 
Turnagain* unui promontoriu. 

Ţinutul dintre acest cap şi golful Kidnappers este deluros: 
şi seamănă cu colinele înalte ale Angliei. Aici văzură nume- 
roşi locuitori şi mai multe sate. Miercuri 18 octombrie, 
Endeavour ajunsese tocmai în faţa unei peninsule numită 
Terakako din insula Portland, când sosiră la corabie cinci 
indigeni într-o pirogă. Două căpetenii care se aflau în 
pirogă, urcară pe bord, unde rămaseră toată noaptea, fiind 
trataţi cu multă cinste. N-au vrut nici să mănânce, nici să 
bea; în schimb slujitorii au compensat cumpătarea 
stăpânilor prin pofta lor neînfrânată. Cei trei băieţi găzduiţi 
anterior povestiseră indigenilor despre ospitalitatea şi 
mărinimia englezilor, fapt care îi convinsese să vină în 
vizită. 

Joi 19 octombrie, Endeavour trecu prin dreptul unui pro- 
montoriu demn de a fi remarcat, pe care căpitanul Cook îl 
numi Gable End Foreland”!. Aici se iviră trei pirogi şi un 
indigen urcă pe bord; el căpătă câteva mici daruri şi se 
retrase la tovarăşii săi. Purta îmbrăcăminte nouă de în alb 
mătăsos tivit cu negru, roşu şi alb. 

La 20 octombrie ancorară într-un golf la vreo două leghe 


+9 Insula Goală. - N. T. 

50 Capul Reîntoarcerii. - N. T. 

5 Capul Crestei. Toate acestea sunt promontorii şi insule pe coasta 
răsăriteană a Noii Zelande. - N. T. 


spre nord de Foreland. Băştinaşii din pirogi îi invitară acolo 
şi se purtară foarte prietenos. Printre ei se aflau cele două 
căpetenii care veniseră pe bord. Primiră în dar pânză de in, 
care le făcu multă plăcere; dar nu preţuiau cuiele lungi aşa 
de mult ca locuitorii altor insule. Căpitanul Cook, Banks şi 
doctorul Solander coborâră pe țărm şi se bucurară de o pri- 
mire curtenitoare din partea localnicilor, care nu se arătară 
în grupuri prea mari pentru a evita neînțelegerile. În cursul 
unei plimbări în jurul golfului, căpitanul avu mulţumirea să 
dea de apă proaspătă. Rămaseră toată noaptea pe uscat. 
Clini foarte urâţi cu urechi mici, drepte, erau singurele 
animale domestice de prin partea locului. Se găseau mari 
cantităţi de cartofi dulci, ca cei din America de nord; iar 
planta din care se face pânză creştea spontan. In golf, raci, 
crabi şi toni mai mari decât cei de pe coastele patriei 
noastre se puteau pescui din belşug. 

Banks şi doctorul Solander vizitară casele localnicilor şi 
fură primiţi cu bunăvoință. Hrana lor principală în acea 
perioadă consta din peşte, iar rădăcina unui soi de ferigă le 
servea drept pâine căci, dacă o prăjeau la foc şi o curăţau 
de coajă, era dulce şi moale, cu un gust destul de plăcut, 
însă greu de mâncat fiindcă avea multe fibre. Fără îndoială, 
în alte anotimpuri se găseau legume. Femeile îşi vopseau 
faţa în roşu, ceea ce, departe de a spori, dimpotrivă, 
scădea din puţina lor frumuseţe. Bărbaţii în general nu se 
vopseau, dar unii se ungeau cu ocru roşu din creştet până 
în tălpi; nici veşmintele nu erau scutite de această 
podoabă. Femeile purtau pe sub fustă o cingătoare făcută 
din lamele de iarbă şi de această cingătoare se lega, în 
partea dinainte, un mănunchi de frunze mirositoare. După 
aparenţe, preţuiau extrem de puţin castitatea. 

In seara de 22 octombrie, ridicară pânzele din acest golf, 
căruia indigenii îi spun Tegaau. Vântul fiind potrivnic, 
intrară într-un alt golf puţin mai spre miazăzi, numit de 
indigeni Tolaga, pentru a completa proviziile de lemne şi 
apă şi pentru a extinde legăturile lor cu băştinaşii. 

La 24 octombrie Gore şi soldaţii au fost trimişi pe uscat 
ca să asigure paza celor ce tăiau lemne şi aduceau apă. 


Căpitanul Cook, Banks şi doctorul coborâră de asemenea 
pe țărm, în drumul lor întâlniră, prin vâlcele, multe case 
nelocuite, căci băştinaşii stăteau îndeosebi în adăposturi 
sumare pe creştetele colinelor, care sunt foarte abrupte. 
Într-o vale dintre două dealuri foarte înalte văzură în faţa 
mării o stâncă ciudată, semănând cu o boltă mare. Această 
cavitate avea peste două zeci de metri în lungime, nouă 
metri în lăţime şi aproape cincisprezece în înălţime; ea 
deschidea o privelişte minunată asupra dealurilor şi a 
golfului. Căci într-adevăr întregul ţinut din vecinătatea 
golfului este încântător şi dacă s-ar cultiva cum se cuvine, 
ar fi un loc dintre cele mai rodnice. La întoarcere întâlniră 
un bătrân, care le vorbi despre exerciţiile militare ale 
băştinaşilor executate cu patu-patu şi cu lancea. Cel dintâi, 
patu-patu, este o secure de bătălie; lancea are trei-patru 
metri lungime, este făcută dintr-un lemn deosebit de tare şi 
e ascuţită la amândouă capetele. A fost ales un stâlp ca 
duşman imaginar al acestui bătrân războinic: el îl atacă mai 
întâi cu lancea apoi, după ce îl străpunse, întrebuinţă patu- 
patu pentru a-i sfărâma capul; şi, într-adevăr, izbi cu atâta 
putere încât ar fi spart dintr-o singură lovitură orice ţeastă 
omenească. 

La locul de aprovizionare cu apă, indigenii au fost rugaţi 
să intoneze cântecul lor de război, un ciudat amestec de 
strigăte, oftaturi şi strâmbături, la care luau parte şi 
femeile, în ziua următoare, căpitanul Cook şi alţii merseră 
pe o insulă situată la intrarea golfului, unde le ieşi în cale o 
pirogă de douăzeci de metri lungime, doi lăţime şi unu 
înălţime; fundul ei ascuţit era format din trei trunchiuri de 
copaci, iar bordurile şi prova erau sculptate în chip ciudat. 
Motivul lor favorit este o volută sau spirală care poate fi 
simplă, dublă şi triplă şi care se execută cu mare 
exactitate, deşi singurele unelte văzute de navigatori erau 
un topor de piatră şi o daltă. 

Se mai aflau acolo mulţi papagali frumoşi; un mare 
număr de păsări de toate felurile; dintre cele mai 
numeroase, una scotea o singură notă asemănătoare cu a 
mierlei europene; dar nicio pasăre terestră sau galinacee 


nu trăia în partea locului şi nici patrupede, în afară de 
şobolani şi câini, dar şi aceştia nu prea numeroşi. Câinii 
sunt socotiți o delicatesă, iar pieile lor servesc ca podoabe 
vestimentare. 

LUPTĂ NAVALA INTRE 
ENGLEZI ŞI INDIGENI 


La 29 octombrie călătorii ieşiră cu toate pânzele sus din 
acest golf şi, navigând spre nord, dădură de o insuliţă 
situată la vreo milă mai departe. Fiind aşezată în partea 
cea mai de răsărit a arhipelagului, căpitanul o numi East 
Island5?, iar promontoriul de lângă care plecaseră a fost 
botezat East Cape. Insula era mică de tot şi părea a fi 
stearpă. A doua zi dimineaţa, pe la ora nouă, veniră dinspre 
țărm mai multe pirogi cu un număr de oameni înarmaţi ce 
păreau să nutrească intenţii rele. Inainte ca ele să fi ajuns 
la corabie, o altă pirogă, mai mare decât oricare din cele 
văzute până atunci, plină de indigeni înarmaţi, se desprinse 
de țărm îndreptându-se vijelios spre Endeavour. Căpitanul 
socoti că era preferabil să prevină atacul şi ordonă să se 
tragă cu tunul pe deasupra lor, dar cum explozia nu-şi făcu 
efectul dorit, se mai trase o dată cu o ghiulea; acest fapt îi 


52 Insula Estului. - N. T. 
53 Capul Estului. - N. T. 


zăpăci atât de mult, încât se întoarseră brusc şi mult mai 
repede încă decât veniseră. Dimineaţa următoare, în zori, 
văzură de-a lungul țărmului vreo patruzeci-cincizeci de 
pirogi, dintre care multe pormiră la fel ca în ziua 
precedentă, cu ţipete şi ameninţări de atac. Unul dintre 
şefii lor, aflat în cea mai mare dintre pirogi, ţinu mai multe 
cuvântări şi, după ce-şi roti sulița în chip ameninţător, păru 
că provoacă la luptă corabia, navigatorii însă continuau să-i 
îmbie să iacă târg; ei se apropiară în cele din urmă de 
bordul corăbiei, dar căpetenia, care tot cuvântase, după ce 
mai rosti o frază, luă o piatră şi o aruncă pe bord; aceasta 
însemna se vede declararea ostilităţilor, deoarece indigenii 
puseră imediat mâinile pe arme. Unul din ei apucă o pânză 
de in aşezată la uscat şi fugi cu ea. Un marinar trase cu 
puşca peste capul lui spre a-l determina să se înapoieze, 
dar el nu se lăsă convins; ba chiar când marinarul mai trase 
o dată chiar în el cu alice care-l loviră în spinare, el stărui 
încă în hotărârea sa. Apoi ceilalţi indigeni începură cântecul 
lor războinic. Totuşi nu făcură pregătiri de a ataca nava. 
Căpitanul Cook socoti însă că, dacă va răbda ca ei să plece 
fără să se fi convins de puterea lui de a răzbuna insulta, se 
va răspândi printre băştinaşii de pe țărm o proastă părere 
despre ei. De aceea ordonă să se tragă o încărcătură de 
două kile care trecu peste ei; efectul ei în apă îi 
înspăimântă într-atât, încât se repeziră spre uscat în miare 
grabă. 

Endeavour petrecu noaptea după o insulă pe care o 
numiră Mayor”, la vreo douăzeci de mile de cea principală. 
In dimineaţa zilei de 3 noiembrie dădură numele de Court 
of Aldermen” unui număr de insulițe din apropiere. 
Căpetenia care cârmuia ţinutul, de la capul Turnagain până 
la coasta aceasta, se numea Teratu. 

La 4 noiembrie trei pirogi cu mai mulţi indigeni se apro- 
piară de corabie. Aceste ambarcaţii erau de o construcţie 
diferită, fiind alcătuite numai din câte un singur trunchi 
scobit prin ardere; nu erau înfrumuseţate nici cu sculpturi şi 


54 Insula Primarului. - N. T. 
5 Curtea consilierilor municipali. - N. T. 


nici cu alte ornamentaţii. Băştinaşii erau mai închişi la 
culoare ca vecinii lor, dar foloseau aceleaşi procedee 
provocatoare, aruncând mai multe pietre şi câteva lănci în 
corabie. 

În dimineaţa zilei de 5 noiembrie, un mare număr de 
pirogi cu aproape două sute de oameni înarmaţi cu sulițe, 
lănci şi pietre îşi făcură apariţia, părând hotărâți să atace 
nava şi dornici s-o abordeze; dar neputându-se decide în 
care punct s-o atace, îşi schimbară poziţia şi vâsliră în jurul 
ei. Aceste mişcări ţinură echipajul la pândă în ploaie, în 
timp ce Tupia, la cererea căpitanului, întrebuința toate 
argumentele pe care le putea născoci pentru a-i împiedica 
să-şi pună în aplicare aparentele lor intenţii; dar cuvintele 
lui mustrătoare nu reuşiră să-i potolească până nu se 
traseră câteva focuri de puşcă; abia atunci lăsară la o parte 
gândurile duşmănoase şi începură târgul. Işi vândură două 
arme fără să înşele; dar nu mai vrură să predea pe oa 
treia, pentru oare primiseră pânză şif în loc să acorde vreo 
atenţie cererii navigatorilor care solicitau arma, râdeau; tot 
în râs luară şi dojenile lor. 

Deoarece căpitanul avea de gând să se oprească în acest 
loc timp de câteva zile, ca să observe trecerea planetei 
Mercur, socoti că ar fi fost nimerit să pedepsească pe aceşti 
oameni pentru obrăznicia şi necinstea lor; ca urmare, trase 
cu alice în principalul vinovat şi-i slobozi un glonţ în pirogă. 
Tovarăşii săi îl lăsară în voia sorții, nimeni nu se uita la el, 
deşi era rănit. Ei continuau târgul fără nicio tulburare. Câtva 
timp negociară foarte corect, dar revenind la apucăturile lor 
necinstite, o a doua pirogă a fost ţintită şi lovită; curând 
după aceea se îndepărtară vâslind, în timp ce o ghiulea 
rotundă cădea între ei. 

La 6 noiembrie, porniră spre corabie mai mulţi indigeni, 
dar se purtară mult mai bine decât în ajun. Cu ei era un 
bătrân numit Tojava, care îşi dovedise mai înainte cinstea şi 
înţelepciunea şi se arăta a fi de rang superior celorlalţi. El 
se urcă pe bord cu un alt indigen şi căpitanul le dărui 
câteva cuie şi două bucăţi de pânză de producţie 
englezească. Tojava încunoştinţă apoi pe căpitan că-i 


vizitau deseori piraţii din nord, care îi jefuiau de tot ce le 
cădea în mână şi de multe ori le luau în captivitate copiii şi 
nevestele; că la sosirea englezilor, neştiind cine erau, 
indigenii se alarmaseră când se ivise corabia în apropierea 
coastelor, dar că acum nu se mai îndoiesc de bunele 
intenţii ale marinarilor. Probabil că sărăcia şi starea lor 
înapoiată se datorau jafurilor făcute de bandiții care îi 
prădau adesea de toate bunurile necesare vieţii. Asigurările 
de prietenie pe care le căpătaseră de la cei de pe vas 
părură a-i influenţa în bine şi deveniră docili şi supuşi. Într- 
un cuvânt, ei tratară după aceea pe englezi cu multă 
ospitalitate, si le făcură rost de o mare cantitate de lemne 
şi apă de băut. Corabia fiind îmbâcsită de alge, marinarii o 
întoarseră pe o coastă şi-i curăţară fundul cu peria. 

Banks şi doctorul Solander au adunat acolo o serie de 
plante diferite, pe care nu le mai văzuseră până atunci. 

In ziua de 9 noiembrie, dis-de-dimineaţă, mai multe 
pirogi aduseră o cantitate uriaşă de scrumbii dintr-o specie 
ce părea că nu se deosebeşte de loc de scrumbiile prinse 
pe țărmurile noastre. Aceste pirogi au fost urmate de multe 
altele tot aşa bine încărcate cu acelaşi fel de peşte; s-au 
cumpărat atunci scrumbii atât de multe încât, după sărare, 
calculară că ajungeau să hrănească timp de o lună tot 
poporul de pe vas. 

Fiind o zi senină, astronomul Green şi alţii debarcară ca 
să observe trecerea planetei Mercur; în timp ce se efectua 
observaţia, o pirogă mare, purtând diferite mărfuri, veni 
lângă corabie; ofiţerul de serviciu, dorind să încurajeze 
traficul, scoase la iveală o bucată de pânză otaheitană, 
mult mai valoroasă decât oricare alta văzută până atunci 
de băştinaşi. Unul dintre indigeni puse imediat mâna pe ea 
şi refuză cu încăpățânare s-o înapoieze ori să dea ceva în 
schimb. Plăti scump această îndrăzneală deoarece a fost 
împuşcat pe loc5$. 


5 Toată lumea va fi de acord că a fost o faptă nemiloasă şi neîn- 
dreptăţită, comisă pe negândite şi, fără îndoială, regretată. Editorul 
(originalului englez. - N. T.) nu poate crede că ea a căpătat 
încuviințarea căpitanului Cook, care în toate împrejurările s-a arătat 


Moartea tânărului indigen alarmă pe toţi ceilalţi; ei fugiră 
în pripă şi, pentru moment, nu mai putură fi convinşi să reia 
negoţul cu englezii. Dar când indigenii de pe țărm auziră 
amănuntele povestite de Tojava, care condamna cu tărie 
purtarea celui ucis, ei părură să înţeleagă că acela îşi 
primise pe drept pedeapsa. Aceasta s-a întâmplat după 
cum s-a mai amintit, în timp ce se efectua observarea 
trecerii planetei Mercur. Vremea era atât de prielnică, încât 
întregul fenomen a fost vizionat în condiţii optime; nu era 
niciun nor care să împiedice vizibilitatea. Green făcea 
observarea intrării, în timp ce căpitanul Cook se ocupa de 
evaluarea timpului şi de luarea altitudinii soarelui“. În 
amintirea faptului că aci s-a făcut observaţia, golful a fost 
botezat Mercury Bay. 

Indigenii cinau înainte de apusul soarelui şi se ospătau cu 
peşte sau păsări coapte sau fripte. La una din aceste cine 
se afla odată o bocitoare; aşezată pe pământ, ea plângea 
fără încetare, repetând în acelaşi timp câteva fraze pe un 
ton plin de durere. Tupia nu putu explica ce zicea ea; la 
sfârşitul fiecărei perioade, îşi făcea tăieturi pe piept, pe 
mâini şi pe faţă cu o scoică. Cu toate că acest spectacol 
izbitor îi mişca adânc pe navigatorii de faţă, indigenii îl 
priveau cu nepăsare, 

La 11 noiembrie li se aduseră o mulţime de stridii dintr- 
un banc descoperit în apropiere; ele se dovediră neasemuit 
de bune. A doua zi, corabia a fost vizitată de două pirogi cu 
indigeni necunoscuţi; după invitaţie, se urcară pe bord şi 


foarte omenos. 

După alcătuirea acestei note, editorul (englez. - N.T.) a consultat 

jurnalul căpitanului Cook şi a găsit următoarea însemnare: „Trebuie să 
mărturisesc că nu avea aprobarea mea, fiindcă eu socotesc această 
pedeapsă prea severă pentru astfel de vină. Noi am cunoscut destul 
aceste neamuri ca să ştim cum să pedepsim neînsemnatele greşeli de 
felul celei în cauză, fără a lua viaţa oamenilor”. (Extras din Jurnalul 
căpitanului Cook, - Arhivele Amiralității, Whitehall, pag. 154). 
5 La lat. 369 48' 5⁄2” S după cum se arată în jurnalul căpitanului Cook, 
a cărui înaltă precizie, aici ca şi în toate observaţiile sale, a fost 
verificată de ridicările topografice ulterioare din Noua Zelandă făcute 
de căpitanii Stokes, Drury şi Richards, 1848-55. - N. A. Golful lui 
Mercur. - N. T. 


schimbară fără să comită vreo înşelăciune. 

Căpitanul Cook părăsi acest golf la data de 15 noiembrie. 
Un număr de insule de diverse mărimi se arătară înspre 
nord-vest. Ele au fost denumite Mercury Islands. 
Locuitorii, deşi numeroşi, nu aveau plantaţii, iar pirogile lor, 
construite foarte primitiv, nu aveau niciun fel de ornament. 
Pe acest țărm se găseşte din belşug nisip feruginos, ceea 
ce dovedeşte că există minereuri ale acestui metal în 
interiorul ținutului, de unde îl cară spre mare un pârâu. 

La 18 noiembrie, dimineaţa, Endeavour cârmi între uscat 
şi o insulă care părea foarte rodnică şi tot atât de întinsă ca 
şi Ulietea. Multe pirogi pline de oameni veniră pe lângă 
corabie. Indigenii intonară cântecul lor de luptă; cum cei de 
pe Endeavour nu-i luau de loc în seamă, ei aruncară o 
ploaie de pietre şi apoi plecară vâslind; dar nu după mult 
timp reveniră, începând din nou insultele. Totuşi, când se 
trase un foc de puşcă spre una din bărcile lor, bătură 
grabnic în retragere. 

Seara englezii aruncară ancora, iar a doua zi dis-de- 
dimineaţă intrară într-un braţ de mare. Endeavour se afla 
acum într-un estuar, numit de indigeni Vahauragi şi 
căpitanul Cook, însoţit de Banks, de doctorul Solander şi de 
alţii, merse cu bărcile să-l cerceteze şi nu se întoarseră 
până a doua zi dimineaţa. La marginea unei păduri dădură 
peste un copac care, de la sol până la prima creangă, 
măsura treizeci de metri înălţime. Era drept şi avea şase 
metri în circumferință. Pe măsură ce înaintau în pădure 
întâlneau copaci şi mai mari de acelaşi soi. Căpitanul 
boteză râul Thames”, fiindcă semăna destul de mult cu 
râul care poartă acest nume. 

Când plecară în cercetare, corabia fu împresurată de 
pirogi, din care cauză Banks se hotărî să rămână pe bord ca 
să facă schimb cu indigenii. Deşi cei ce târguiau s-au purtat 
corect, unul totuşi, care râvnea la o oglindă, a fost prins 
ascunzând-o şi a fost pedepsit cu mâţa-cu-nouă-cozi. 


58 insulele lui Mercur. - N. T. 
5 Tamisa. - N. T. 
6 Bici cu nouă coarde. - N. T. 


Ceilalţi indigeni, vrând să-i sară în ajutor şi întâmpinând 
împotrivire, puseră mâna pe armele ce le aveau în pirogi şi 
câţiva dintre ei încercară să se caţere pe bord. Când 
apărură Banks şi Tupia pe punte, indigenii apelară la acesta 
din urmă, dar el neavând nicio putere asupra lui Hicks, 
ofiţerul de cart, îi informă asupra naturii pedepsei ce-l 
aştepta pe vinovat, ceea ce îi împăcă, deoarece ei îşi 
închipuiseră că fusese osândit la moarte. 


LOCUITOR DIN NOUA 
ZELANDA CU TATUAJUL 
SPECITIC 


În ziua de 23 noiembrie, navigatorii se lăsară duşi de 
reflux în josul râului, iar la 24 cârmiră de-a lungul coastei 
printre insule. Spre seară ancorară într-un golf deschis care 
avea o adâncime de vreo douăzeci şi opt de metri. Aci prin- 
seră o mulţime de peşti care semănau cu plătica; de aceea 


căpitanul numi acest golf Bream Bayf!. Nu se zărea niciun 
locuitor dar, după focurile observate noaptea, deduseră că 
ţinutul era locuit. 

La 26 noiembrie, căpitanul Cook îşi continuă încet drumul 
de-a lungul ţărmurilor înspre miazănoapte. In ziua aceea 
apărură două pirogi şi câţiva indigeni se urcară pe vas şi 
făcură schimb de produse în chip foarte cinstit. Două pirogi 
mai mari le urmară curând pe primele şi, apropiindu-se de 
corabie, oamenii din ele strigară către ceilalţi, parlamentară 
între ei şi apoi se alipiră de navă. Ultimele două ambarcaţii 
erau frumos cioplite şi indigenii din ele, care păreau de 
rang mai înalt, purtau diferite arme; securile lor patu-patu 
erau la mare preţ; ele erau făcute din piatră şi oase de 
balenă şi aveau coaste de balenă cu ornamente de păr de 
câine, cu aspect foarte bizar. 

Endeavour trecu pe lângă un promontoriu impunător pe 
care căpitanul îl boteză capul Bret, după numele unui 
baronet. La mai puţin de o milă spre nord-est se afla o 
curioasă insulă stâncoasă; avea formă de arc şi din 
depărtare prezenta o privelişte plăcută. Băştinaşii numesc 
acest loc capul Motugogogo. Spre apus el formează un golf 
care adăposteşte mai multe insulițe. Căpitanul boteză capul 
de la intrarea nord-vestică Point Pococke. Locuitorii de 
acolo aveau aceeaşi predilecție spre înşelăciune ca şi 
ceilalţi. Unul dintre aspiranţi se simţi atât de atins de faptul 
că fusese tras pe sfoară, încât recurse la un ingenios mijloc 
de răzbunare: luând o undiţă de pescuit îi aruncă plumbul 
cu atâta îndemânare încât cârligul se agăţă de fesele 
indigenului care-l păcălise, undiţa se rupse şi cârligul 
rămase înfipt acolo. 

Localnicii erau puternici şi bine proporţionaţi; părul lor 
negru şi-l purtau legat într-un mănunchi în care înfigeau 
pene; căpeteniile lor aveau veşminte de pânză fină, împo- 
dobite cu piei de câine; de asemenea erau tatuaţi. 

La 27 noiembrie Endeavour se afla în mijlocul unor insu- 
lite, de pe care veniră mai multe pirogi. Indigenii, după ges- 
turile lor violente şi dezordonate, păreau că nu sunt cu 


6&1 Golful Plăticii. - N.T. 


minţea întreagă; ei aruncară în corabie grămezi de peşte 
fără a cere ceva în schimb. Mai sosiră încă vreo câteva 
pirogi; indigenii din ele salutară nava aruncând cu pietre. 
Atunci Cook socoti că este momentul să-i cheme la ordine 
şi porunci un foc de armă cu alice. O spaimă generală îi 
cuprinse şi cu toţii se retraseră în pripă. Printre peştii 
căpătaţi de la aceşti indigeni se aflau cavele din belşug; de 
aceea căpitanul boteză insulele cu acelaşi nume. 

Timp de mai multe zile vântul a fost atât de neprielnic, 
încât vasul mai mult a dat înapoi decât a înaintat. La 29 
noiembrie au ajuns într-un golf vast şi au ancorat în partea 
sud-vestică a mai multor insule; apoi corabia a fost 
înconjurată de treizeci şi trei de pirogi mari, în care se aflau 
aproape trei sute de indigeni, toţi înarmaţi. Câţiva au fost 
primiţi pe bord şi căpitanul Cook dădu uneia dintre 
căpetenii o bucată de pânză neagră fină şi celorlalţi câteva 
daruri mai mici. La început ei târguiră paşnic, fiind îngroziţi 
de armele de foc al căror efect îl cunoşteau destul de bine, 
dar în timp ce căpitanul lua masa, la un semnal dat de una 
dintre căpetenii, toţi indigenii părăsiră corabia încercând să 
ia cu ei geamandura. Un marinar trase atunci un foc de 
puşcă, însă fără efect; apoi trase în ei cu alice, dar nu-i 
atinse. De aceea s-a dat ordin să se tragă cu gloanţe şi fiul 
uneia dintre căpetenii a fost rănit în pulpa piciorului. 
Această întâmplare i-a determinat să arunce geamandura 
peste bord. Dacă indigenii ar fi acţionat după o disciplină 
ostăşească oarecare, ar fi putut lupta cu mai multă 
îndemânare; însă procedând fără plan şi fără ordine, s-au 
expus doar tirului armelor de foc, fără să le izbutească 
măcar vreunul din proiecte. 

Căpitanul Cook, Banks şi doctorul Solander debarcară pe 
insulă. Tocmai se aflau într-o vâlcea, când se văzură încon- 
juraţi de aproape patru sute de indigeni înarmaţi. Dar căpi- 
tanul nu observă la ei niciun gând duşmănos şi păstră o 
atitudine paşnică. Englezii se apropiară de ei şi traseră o 
linie, arătându-le că nu trebuiau să treacă dincolo de ea; un 
timp ei nu depăşiră această limită, dar până la urmă into- 
nară cântecul de provocare şi începură un dans războinic în 


timp ce o ceată încerca să tragă bărcile corăbiei Endeavour 
pe țărm. Aceste semnale de atac au fost urmate îndată de 
depăşirea liniei şi englezii socotiră că a sosit timpul să ia 
măsuri de apărare. Ca urmare, căpitanul Cook îşi descarcă 
puşca încărcată cu alice (nu cu gloanţe)“; el a fost urmat 
de Banks, care-şi descarcă şi el arma, iar alţi doi marinari le 
urmară pilda. O asemenea purtare îi zăpăci tare pe indi- 
geni, care dădură înapoi; dar unul dintre şefii lor i-a adunat 
din nou, strigând şi agitându-şi securea (patu-patu). Atunci 
doctorul trase asupra acestui erou şi-l lovi, ceea ce îl domoli 
şi-l făcu s-o rupă la fugă împreună cu ceilalţi băştinaşi. Se 
retraseră cu toţii pe o ridicătură de pământ şi nu mai 
dădură semne că ar avea chef de alt atac. In această 
încăierare, indigenii avură doi răniţi dar niciun mort. Pacea 
fiind restabilită, englezii începură să adune ţelină şi alte 
ierburi, dar bănuind că unii dintre băştinaşi le dădeau 
târcoale cu intenţii rele, se duseră la o peşteră din 
apropiere, unde găsiră pe căpetenia care primise în aceeaşi 
zi un dar de la căpitan; acesta le ieşi înainte cu nevasta şi 
cu fratele lui şi le ceru îndurare. Se dovedi că unul dintre 
indigenii răniţi era frate cu acest şef, care se arăta nespus 
de îngrijorat că rana ar putea să fie mortală; dar teama lui a 
fost în mare măsură îndepărtată când i s-a explicat 
diferenţa dintre alice şi glonţ; în acelaşi timp l-au avertizat 
că la repetarea oricăror alte atacuri se vor folosi gloanţe. 
întrevederea se termină într-o atmosferă prietenoasă prin 
oferirea câtorva daruri neînsemnate  căpeteniei şi 
tovarăşilor săi. 

Prudenţa în această împrejurare nu poate fi lăudată 
îndeajuns. Dacă cei patru sute de indigeni ar fi avut curaj să 
năvălească asupra lor cu armele pe care le posedau, focul 
muschetelor n-ar fi dat prea mari rezultate; dar chiar 
presupunând că douăzeci sau treizeci dintre indigeni ar fi 
fost răniţi, puştile nefiind încărcate cu gloanţe, ci numai cu 
alice - ar fi rămas totuşi destui ca să-i masacreze, de vreme 
ce, după cât se pare, ei nu prea cunoşteau cruţarea în 


€ Acest fapt confirmă pe deplin observaţia editorului în ceea ce 
priveşte omenia lui Cook. - N. A. 


luptă; rumeni de altfel nu s-ar fi aşteptat la altceva în 
această împrejurare. 

Urcându-se din nou în bărci, navigatorii vâsliră către altă 
parte a insulei. Acolo debarcară şi se urcară pe o movilă. In 
faţa lor se deschidea o plăcută şi romantică perspectivă 
asupra mai multor insule bine populate şi cultivate. 
Locuitorii unei aşezări vecine se apropiară neînarmaţi şi se 
arătară supuşi. Câţiva marinari din grupul celor care 
coborâseră pe țărm şi anume tocmai cei care cereau cu mai 
multă înfocare pedepsirea indigenilor pentru purtarea lor 
înşelătoare, se făcuseră acum vinovaţi de încălcări tot atât 
de  condamnabile: intraseră cu sila în plantaţii şi 
dezgropaseră cartofi. Căpitanul Cook se arătă şi cu acest 
prilej acelaşi om drept ca totdeauna. El pedepsi pe fiecare 
vinovat cu câte douăsprezece bice. Atunci unul dintre ei se 
împotrivi şi se plânse de asprimea osândei, socotind că un 
englez are dreptul să jefuiască nepedepsit pe indigeni. Şase 
bice suplimentare l-au făcut să-şi schimbe părerea. Adaosul 
de pedeapsă a fost îndreptăţit şi de afirmaţia vinovatului 
care zicea că „prin fapta lui el n-a făcut altceva decât să 
urmeze pilda mai-marilor săi”. 

Marţi 5 decembrie ridicară ancora, dar în curând se 
opriră din nou din lipsă de vânt. Un curent puternic îi mâna 
în derivă spre țărm cu atâta repeziciune, încât în fiecare 
clipă se temeau să nu se ciocnească de stâncile care ieşeau 
deasupra apei la numai o lungime de Cablu depărtare. 
Ajunseseră aşa de aproape de pământ încât Tupia, care 
habar nu avea de primejdie, putea să stea de vorbă cu 
indigenii de pe plajă. Din fericire, o briză puternică se iscă 
la timp dinspre uscat şi-i scăpă de primejdie. 

La 7 decembrie mai multe pirogi porniră în urmărirea 
corăbiei Endeavour, dar fiindcă nu avea vânt puternic, căpi- 
tanul Cook nu stătu să le aştepte. Timp de patru zile, vasul 
navigă contra vântului; de aceea străbătu o distanţă foarte 
mică. La data de 10 decembrie se arătă în zare pământul, 
jos şi sterp, dar nu lipsit de locuitori; în dimineaţa 
următoare ajunseră în dreptul uscatului; era o peninsulă pe 


care căpitanul o denumi Knuckle Point®. La 16 decembrie 
depăşiră extremitatea nordică a Noii Zelande, pe care 
căpitanul Cook o boteză North Cape“. Situaţia lor nu se 
modifică prea mult până la 24 decembrie, când descoperiră 
iar pământ; socotiră că erau insulele Three KingsS5, deşi nu 
semănau cu descrierea lor din relatarea lui Dalrymple. 

La 1 ianuarie 1770 navigau în volte ţinând tot înspre 
răsărit şi, în ziua de 3, văzură din nou pământ; era înalt şi 
plat şi se întindea spre sud-est, mai mult de cât puteau 
vedea cu ochiul liber. Este demn de remarcat că Endeavour 
a avut nevoie de trei săptămâni ca să facă zece leghe spre 
vest. 

La 9 ianuarie zăriră un punct deosebit de înalt către est- 
nord-est, pe care căpitanul îl numi Albatross Point$€. La vreo 
două leghe depărtare de acest punct, în spre nord-est, 
descoperiră un munte şi mai înalt, egal în înălţime cu 
Teneriffe, cu vârful acoperit de zăpezi şi care a fost botezat 
Mount Egmont“. Căpitanul hotărî să ancoreze aici ca să 
curețe carena şi ca să se aprovizioneze cu lemne şi apă; 
prin urmare, la 15 ianuarie cârmiră şi intrară într-un estuar. 
Patru pirogi veniră de la țărm ca să viziteze vasul, dar 
niciunul dintre indigeni nu se aventură pe bord în afară de 
un bătrân care părea de rang înalt; el a fost primit cu cea 
mai mare ospitalitate. Căpitanul şi ceilalţi ofiţeri coborâră 
apoi pe uscat, unde se găseau lemne şi apă din belşug. De 
asemenea avură mare succes şi la pescuit, căci în scurt 
timp prinseseră câteva sute de ocale de peşte. 

La data de 16 ianuarie, când echipajul corăbiei 
Endeavour tocmai curăța carena, sosiră trei pirogi cu un 


s3 Capul Încheieturii. - N. T. 

54 Capul Nordului. - N. T. 

s5 Insulele Celor Trei Regi. - N. T. 

s Capul Albatrosului. - N. T. 

© Muntele Egmont. - N. T. „La 5 a. m., în ziua de 13, văzui înspre nord- 
est, timp de câteva minute, ivindu-se dintre nori vârful ascuţit al unui 
munte. Avea o înălţime extraordinară şi creasta îi era acoperită de 
zăpezi eterne. Se afla la latitudinea 392 16' sud şi longitudinea 1852 15' 
vest”. (Extras din Jurnalul căpitanului Cook. - Arhivele Amiralității, 
Whitehall). - N. A. 


mare număr de indigeni, care aduseră cu ei multe din 
soțiile lor. Prezenţa lor a fost socotită ca semnul unor 
intenţii paşnice; curând ei dovediră contrariul, încercând să 
oprească şalupa, care plecase la țărm după apă; atunci 
căpitanul Cook recurse la vechiul mijloc de a trage câteva 
focuri care, pentru moment, îi intimidară. 

Tupia vorbi cu ei şi îi cercetă cu privire la ciudăţeniile Noii 
Zelande; îi întrebă dacă mai văzuseră vreodată o corabie 
de mărimea navei Endeavour, la care ei răspunseră că nici 
nu văzuseră un astfel de vas şi nici nu auziseră că ar fi 
existând vreunul pe acele coaste. Peştele se găsea din 
belşug prin toate cotloanele golfului. Locuitorii pescuiau cu 
un năvod cilindric, întins la fund cu mai multe cercuri şi 
îngustat spre vârf; peştii intrau ca să apuce momeala şi se 
prindeau în mare număr. Se mai aflau acolo numeroase 
păsări diferite, îndeosebi papagali, porumbei de pădure, 
găini de apă, ereţi şi multe şi variate păsărele cântătoare. O 
plantă, o specie de Philadelphus, se folosea în loc de ceai; 
alta, numită tigumi, semănând cu rogojina, le slujea 
indigenilor de veşmânt. Împrejurimile golfului în care se afla 
ancorat Endeavour erau în întregime împădurite. Aerul, 
foarte umed, înlesnea putrezirea, căci nişte păsări 
împuşcate cu numai câteva ore înainte au fost găsite cu 
viermi în ele. 

Căpitanul Cook, Banks şi doctorul vizitară un golfuleţ la 
vreo două mile de corabie. Acolo îşi avea locuinţa o familie 
de indigeni. La apropierea albilor, aceştia părură tare 
speriaţi. După proviziile pe care le aveau, se văzu că erau 
canibali: marinarii găsiră mai multe oase omeneşti care 
fuseseră de curând gătite şi roase. Indigenii nu făcură o 
taină din groaznicul lor obicei, ci răspunseră calm lui Tupia, 
care voia să se încredinţeze de acest fapt. Bănuielile lui, 
ziceau ei, sunt întemeiate; erau oasele unui om; şi arătară 
prin semne că_ socoteau carnea omenească o mâncare 
delicioasă - dar niciodată nu mâncau decât duşmani. Din 
această familie făcea parte o femeie, ale cărei braţe şi 
picioare erau sluţite oribil, se află că ea însăşi se mutilase 
astfel deoarece, nu demult, soţul ei fusese ucis şi mâncat 


de duşmanis:. 

Câţiva dintre indigeni aduseră spre vânzare patru cranii 
omeneşti şi cerură destul de mult pe ele. Englezii văzură de 
asemenea într-o pirogă o ţeastă de om, care servea la scos 
apa. Intr-un cuvânt, concepţiile lor erau groaznice; păreau 
că se mândresc cu cruzimea şi sălbăticia lor; le făcea o 
deosebită plăcere să arate modul în care îşi ucid duşmanii; 
la ei era un merit deosebit să fii expert în măcelărirea unui 
om. Procedeul consta din doborârea adversarului cu patu- 
patu după care urma spintecarea lui. 

Pe la ora două dimineaţa, un număr uimitor de mare de 
păsări îşi începeau de obicei cântecele. Ciripitul lor era 
foarte plăcut la auz şi fiindcă nava nu se găsea prea 
departe de țărm, marinarii îl auzeau destul de bine. Aceşti 
corişti cu pene nu cântau niciodată în cursul zilei. 

Câţiva dintre cei plecaţi în excursie dădură peste nişte 
întărituri care, dacă nu aveau avantajele aşezării pe 
înălţime, în schimb erau înconjurate de două sau trei 
şanţuri largi, cu un pod mişcător; acesta, deşi de o 
construcţie simplă, putea face faţă oricărei primejdii 
provenită din partea unui atac al indigenilor. 

La 24 ianuarie englezii vizitară o hippa, situată pe o 
stâncă înaltă, scobită dedesubt şi formând o frumoasă boltă 
naturală cu un braţ sprijinit de pământ, iar celălalt ieşind 
din mare. Această hippa era în parte înconjurată de un 
gard. Aici dădură peste un monument asemănător unui 
crucifix, împodobit cu pene şi care fusese înălţat în 
amintirea unei persoane decedate, dar nu putură afla ce se 
făcuse cu trupul. 

Unii dintre cei ce fuseseră trimişi pe țărm să adune ţelină 
s-au întâlnit cu mai mulţi băştinaşi, printre care se găseau 
câteva femei, ai căror bărbaţi căzuseră de curând în 
mâinile duşmanilor şi care îşi mutilau trupul într-un mod 


s8 „Banks căpătă de la unul din ei un os de antebraţ. Pentru a ne arăta 
că ei mâncaseră carnea, muşcară şi roaseră din os şi îl trecură prin 
gură într-un chip care arăta limpede că pentru ei carnea era o deli- 
catesă”. (Extras din Jurnalul căpitanului Cook - Arhivele Amiralității, 
Whitehall, pag. 182). -N. A. 


îngrozitor cu pietre ascuţite, ca mărturie a durerii lor 
nemărginite. Ceea ce făcea ca ceremonia să pară pe cât de 
ridicolă, pe atât de oribilă, era faptul că indigenii de sex 
bărbătesc care se aflau cu ele nu le dădeau nicio atenţie ci, 
cu o nepăsare de neînchipuit, se îndeletniceau cu repararea 
unor colibe goale din apropiere. 

La 30 ianuarie se înălţară doi stâlpi pe care se gravară, 
ca de obicei, numele corăbiei şi alte date; un stâlp, în vârful 
căruia flutura un steag a fost aşezat în locul de unde 
luaseră apă, iar celălalt, pe insula Motuara, localnicilor li s-a 
spus că aceşti stâlpi sunt lăsaţi în amintirea faptului că aici 
a acostat Endeavour, iar ei au făgăduit că nu-i vor distruge 
niciodată. Căpitanul numi apoi acel canal strâmtoarea 
Regina Charlotte. 

La 6 februarie, dimineaţa, Endeavour ridică pânzele şi 
ieşi din golful pe care cei de pe vas, scârbiţi de crudul 
obicei care domneşte acolo de a mânca oameni, îl 
denumiră Cannibal Bay”. În jurul acestei strâmtori nu sunt 
mai mult de patru sute de indigeni; ei sunt risipiţi de-a 
lungul coastei şi se hrănesc cu rădăcini de ferigi şi peşte, 
acesta din urmă constituind şi singura marfă de schimb. 

Părăsind strâmtoarea, Endeavour se îndreptă spre răsărit 
şi, pe la şase seara, navigatorii observară cu multă îngrijo- 
rare că sunt târâţi de iuţeala curentului către una din cele 
două insule din dreptul capului Koamaru de la intrarea 
strâmtorii. Vasul era în primejdie aşa de mare, încât în orice 
clipă putea să fie sfărâmat; aruncară însă o ancoră şi virând 
două sute de metri de cablu, se opriră când ajunseseră la 
mai puţin de patru sute de metri de stânci; acolo s-au văzut 
siliţi să aştepte refluxul, care veni abia după miezul nopţii. 
La ora trei dimineaţa ridicară ancora şi un vântuleţ bun îi 
purtă cu repeziciune prin strâmtoare. La intrarea acesteia, 
în partea de nord, se găseşte o insuliţă care a fost 
denumită Entry Island”. 


5% Azi strâmtoarea Cook, aflată între cele două insule ale Noii Zelande. - 
N. T. 

ÎNTĂRITURI PENTRU APĂRARE AŞEZATE PE STINCI INALTE 
ȘI DENUMITE „HIPPA“ 


La data de 8 februarie ajunseră în dreptul capului Palliser 
şi descoperiră că pământul cotea către nord-est, spre capul 
Turnagain. În după-amiaza zilei, trei pirogi cu mai mulţi 
oameni se desprinseră de țărm; ocupanţii lor aveau o 
înfăţişare plăcută şi se urcară pe bord cu multă vioiciune. 
Unul, bătrân, era tatuat într-un mod foarte ciudat: o dungă 
de vopsea roşie se întindea atât de-a curmezişul nasului cât 
şi peste amândoi obrajii. Părul îi era alb de tot, ca şi barba, 
avea o haină făcută din pânză de in, cu marginea brodată, 


iar sub ea purta un fel de fustă de pânză; urechile şi le 
împodobise cu dinţi şi cu bucățele de piatră verde. 

La 14 februarie, vreo şaizeci de indigeni, în patru pirogi 
duble, veniră până la o aruncătură de piatră de corabia la 
care priveau cu uimire. Tupia se strădui să-i convingă să se 
apropie mai mult, dar ei refuzară şi se înapoiară la țărm. 

Călătorii avură de luptat cu vânturi şi cu valuri când 
potolite, când aprige. La 4 martie zăriră mai multe balene şi 
foci. La 9 martie văzură un şir de recife; curând după 
aceea, altul, la trei leghe de țărm; le depăşiră pe amândouă 
spre nord în cursul nopţii, dar în zorii zilei descoperiră altele 
sub bompres. Scăpaseră deci de pieire ca prin urechile 
acului. 

Dimineaţa întinseră pânzele pornind spre miazănoapte şi, 
în ziua următoare, dădură peste o stâncă stearpă care avea 
circa o milă în circumferință, era foarte înaltă şi se afla la 
cinci leghe de uscat. O botezară insula lui Solander. La 13 
martie descoperiră un golf care adăpostea mai multe 
insule, în spatele cărora, dacă apa ar fi fost destul de 
adâncă, ar fi putut găsi un bun adăpost de urgia tuturor 
vânturilor. Căpitanul Cook îl numi Dusky Bay?. 

Trecuseră până acum aproape de-a lungul întregii coaste 
nord-vestice a insulei Tovy Ponamu; aspectul regiunii nu 
oferea nimic demn de amintit, numai povârnişuri 
stâncoase, uimitor de înalte, pe care doctorul Hawkesworth 
le descrie ca fiind „sterpe cu desăvârşire, afară de locurile 
acoperite cu zăpadă, care în multe părţi se zăresc ca nişte 
pete mari; o privelişte mai aspră, mai prăpăstioasă şi mai 
dezolantă ca aceea pe care o oferă acest ţinut spre mare, 
nu se poate închipui; cât poţi cuprinde cu ochii, nu zăreşti 
nimic altceva decât vârfuri de stânci aşa de apropiate unele 
de altele încât, în loc de văi, între ele nu sunt decât 
crăpături”. 

La 27 februarie înconjuraseră întreaga insulă şi se 
hotărâră să părăsească aceste coaste de îndată ce vor fi 
încărcat o bună provizie de apă. Căpitanul Cook merse în 
acest scop la țărm cu şalupa şi găsi un loc minunat de unde 

se putea lua apă şi un golfuleţ potrivit pentru ancorat cora- 
bia. Se ţinu apoi o consfătuire cu ofiţerii ca să se aleagă 
drumul de înapoiere în Anglia şi stabiliră să treacă prin 
Indiile răsăritene; pentru aceasta cârmiră spre coasta estică 
a Noii Olande”? şi urmară după aceea direcţia acestei 
coaste către miazănoapte. 

După ce luară această decizie întinseră pânzele în zorii 
zilei de 31 martie 1770 şi porniră de la un punct estic, văzut 
la 23 martie, pe care îl numiră Cape Farewell'?. 

Abel Jansen Tasman, un olandez, a fost primul european 
care a descoperit Noua Zelandă; el îi dădu numele de 
Staaten Land, adică Ţara Statelor Generale. Dar el n-a 
putut cobori pe țărm, deoarece indigenii l-au atacat îndată 
ce a ancorat în golful pe care l-a botezat Murderers Bay”; 
aceasta se întâmplase în decembrie 1642. 

Cele două insule, după calculele căpitanului Cook, se 
situează între 34° şi 48° latitudine sudică şi 181° şi 194° 
longitudine vestică. Băştinaşii numesc insula de nord 
Eaheinomaue, iar pe cea de sud Tovy Ponamu. 

Eaheinomaue, deşi deluroasă, ba chiar muntoasă în 
unele locuri, este bogat împădurită şi în fiecare vale curge 
câte un râuleţ. Pământul văilor este uşor, dar atât de 
rodnic, încât pe el pot creşte din belşug toate soiurile de 
pomi, plante şi cereale din Europa. 

Singurele patrupede ce se pot zări acolo sunt câinii şi 
şobolanii, aceştia din urmă foarte rari. Locuitorii cresc câini 
numai pentru a-i mânca. Se mai întâlnesc şi ereţi, bufniţe, 
prepeliţe şi păsări cântătoare, al căror ciripit este minunat 
de melodios. 

Tovy Ponamu pare să fie un pământ sterp, foarte muntos 
şi aproape lipsit de locuitori. 

Marea care scaldă aceste insule e foarte bogată în peşti; 
aceştia sunt o hrană pe cât de aleasă pe atât de sănătoasă. 
Călătorii au ancorat doar rareori, dar de prins, au prins 
destul; deşi s-au folosit numai de cârlig şi de undiţă, au 

aprovizionat întregul echipaj al corăbiei. 

Această regiune este plină de păduri; arborii au un 
trunchi mare, drept şi fără noduri. Englezii au descoperit 
aici peste patru sute de plante, aproape toate necunoscute 
în Anglia. Dar nu există decât un singur soi de arbust sau 
pom fructifer în ţinutul acesta; el produce nişte fructe 
aproape lipsite de gust. Există o plantă care se foloseşte în 
locul inului şi al cânepei. Această plantă e de două feluri: 
una are frunzele galbene, iar cealaltă roşii-închis. Din 
frunze băştinaşii fabrică sfori şi funii mult mai solide decât 
cele europene. 

Înălţimea medie a bărbaţilor este egală cu cea mai mare 
înălţime pe care o ating europenii. Culoarea feţei lor este 
oacheşă, ceva mai închisă ca a unui spaniol. Sunt graşi, dar 
nu leneşi şi nici desfrânaţi; sunt spătoşi şi bine formaţi. 
Femeile nu au acea gingăşie a formelor care caracterizează 
pe semenele lor din Europa; vocea lor e totuşi neobişnuit de 
dulce şi acestea este principalul criteriu după Tare le poţi 
distinge de bărbaţi, dat fiind că îmbrăcămintea celor două 
sexe se aseamănă. 

Locuitorii Noii Zelande sunt tot aşa de modeşti şi de 
rezervaţi în purtări şi în conversaţie ca şi cele mai politi- 
coase popoare europene. 

Aceşti indigeni îşi ung părul cu o unsoare obţinută din 
grăsime de peşte sau de pasăre. Şi bărbaţii şi femeile, dar 
bărbaţii într-o măsură mai mare decât femeile, îşi împestri- 
ţează corpurile cu pete negre, numite amoco. În afară de 
amoco, îşi mai fac şi nişte brazde, hidoase la vedere, cu 
margini răsfrânte şi în întregime negre. Tatuajele de pe tru- 
purile lor au aspect de filigran semănând cu frunzele 
gravate pe vechile podoabe; dar nu întâlneşti două modele 
de acelaşi fel. 

Îmbrăcămintea lor este alcătuită din frunze despicate în 
fâşii care se întreţes formând un fel de rogojină. O astfel de 
rogojină se prinde peste umeri, ajungând până la genunchi, 
iar cealaltă, înfăşurată în jurul mijlocului, atârnă până 
aproape de pământ. 

Femeile nu-şi leagă niciodată părul în vârful capului, nici 


nu-l împodobesc cu pene şi sunt mai puţin preocupate de 
veşminte decât bărbaţii. Işi strâng bine partea de jos a 
îmbrăcămintei şi n-o lasă mai liberă decât atunci când merg 
la pescuit - şi atunci au mare grijă să nu le vadă bărbaţii. 

Şi bărbaţii şi femeile au găuri atât de mari în urechi, încât 
prin ele poate trece degetul. In aceste găuri ei poartă câte 
o podoabă făcută din pene, pânză, oase şi, uneori, chiar din 
bucăţi de lemn. Bărbaţii au câte o bucată de talc verde sau 
un os de balenă cioplit în chip de om, atârnat de un şiret în 
jurul gâtului. Unul avea cartilagiul nazal perforat şi băgase 
prin el o pană care se întindea peste amândoi obrajii. 

Aceşti oameni arată mai puţină iscusinţă în construirea 
caselor decât în alte lucruri care le aparţin; locuinţele au 
cinci până la şapte metri lungime, trei-patru în lărgime şi 
doi-trei în înălţime. Cadrul este alcătuit din căpriori subţiri 
de lemn, iar pereţii şi acoperişul din iarbă uscată, bine înde- 
sată. Unele case sunt căptuşite cu o scoarță de copac, iar 
coama acoperişului e formată dintr-o prăjină care merge de 
la un capăt la altul al casei. Inălţimea uşii este doar atât cât 
să permită trecerea unui om care merge în patru labe, iar 
acoperişul locuinţei e oblic. O gaură pătrată lângă uşă 
serveşte atât de fereastră cât şi de horn, lângă ea aflându- 
se vatra. 

Pirogile din această regiune, lungi şi înguste, nu diferă 
mult de balenierele din Noua Anglie. Cele mai mari par să 
fie construite pentru război şi pot purta de la treizeci până 
la o sută de oameni. La Tolaga a fost măsurată una din ele 
şi s-a găsit că avea aproape două zeci de metri lungime, doi 
în lăţime şi unu jumătate în adâncime. 

Indigenii vâslesc cu un soi de padele de doi-trei metri, cu 
o pană lungă şi ovală care se îngustează treptat până la 
mâner. Repeziciunea cu care le mânuiesc este într-adevăr 
surprinzătoare. Ambarcaţiile sunt conduse de doi oameni, 
fiecare din ei ţinând o vâslă şi şezând la pupă; dar ei pot 
utiliza şi pânze navigând cu vântul în faţă, direcţie în care 
se deplasează totuşi cu o iuţeală considerabilă. 

Aceşti indigeni folosesc securi, toporaşe cu două tăişuri şi 


dălţi care servesc şi la găurit. Dălţile sunt făcute din jasp”* 
sau din osul unui braţ omenesc, iar topoarele şi teslele, 
dintr-o piatră neagră, dură. 

Armele lor de război sunt suliţele, ţepuşele, baltagele şi 
patu-patu. Suliţa, ascuţită la amândouă capetele, are vreo 
cinci metri lungime şi se ţine de la mijloc, ceea ce face ca o 
împunsătură a ei să fie greu de parat. Fie că luptă în bărci 
sau pe uscat, indigenii se bat corp la corp, aşa că sângele 
curge din belşug. 

Când veneau să-i atace pe englezi, în fiecare pirogă se 
puteau vedea de obicei unul sau mai mulţi şefi. Aveau obi- 
ceiul să se oprească la aproximativ cincizeci sau şaizeci de 
metri depărtare de corabie; atunci cel care-i comanda se 
ridica de la locul său şi, punând pe el o haină de piele de 
câine, le dădea îndrumări asupra modului de luptă. 

Dansul lor războinic constă din mişcări numeroase, în 
timp ce îşi răsucesc mâinile şi picioarele în toate felurile şi- 
şi schimonosesc feţele. Limba le atârnă mult afară din gură 
iar pleoapele sunt astfel întinse încât să formeze un cerc în 
jurul ochiului; apoi scutură ţepuşele, înalţă suliţele şi agită 
patu-patu prin aer. Însoţesc acest dans de un cântec pe 
care îl execută în cor, fiecare pasaj terminându-se cu un 
oftat adânc şi zgomotos. In dansul lor dau dovadă de 
admirabilă vioiciune şi vigoare şi ţin tactul muzicii atât de 
bine încât şaizeci sau optzeci de vâsle lovesc în acelaşi 
timp marginile luntrii dând naştere unui singur sunet. 

În ceea ce priveşte religia, ei recunosc o fiinţă superioară 
şi mai multe fiinţe subordonate ei. Englezii n-au putut însă 
afla modul lor de adorare şi nici n-au văzut vreun loc 
special pentru acest scop. 


76 Matostat, piatră dură, colorată în fâşii. - N. T. 

S-a observat o mare asemănare între îmbrăcămintea, 
mobilele, bărcile şi năvoadele neo-zelandezilor şi cele ale 
locuitorilor din insulele Pacificului de sud, ceea ce constituie 
o puternică dovadă că strămoşii comuni ai ambelor grupuri 
de popoare aparţineau unei aceleiaşi ţări. Într-adevăr, 
băştinaşii acestor diferite locuri au păstrat tradiţia că stră- 
moşii lor ar fi emigrat dintr-o altă ţară în vremuri îndepăr- 
tate; toţi sunt de acord că acea ţară se numea Heawige. 
Dar o dovadă încă mai puternică în sprijinul tezei că au 
origine comună este faptul că graiurile lor sunt foarte 


asemănătoare, părând a fi numai dialecte diferite. 

Ia PIROGĂ DE RAZBOI INDIGENA — ÎN CARE 
INCAP DE LA 30 PINA LA 100 DE RĂZBOINICI 


Navigatorii întinseră pânzele şi plecară de la Cape 
Farewell la 31 martie 1770. Avură timp frumos şi vânt priel- 
nic până la 9 aprilie, când zăriră o pasăre tropicală. Pe data 
de 16 aprilie o mică pasăre de uscat poposi pe funii, de 
unde conchiseră că se aflau în apropierea pământului, dar 
nu găsiră fundul nici la trei sute optzeci de metri. La ora 
şase, în dimineaţa zilei de 19 aprilie, descoperiră pământ la 
patru sau cinci leghe; punctul sudic al acestui uscat a fost 
numit Point Hicks, în cinstea primului locotenent. La prânz, 
văzură un alt cap înălțându-se ca o movilă rotunjită, foarte 
asemănătoare cu Ram-Head de la intrarea strâmtorii 
Plymouth, pentru care motiv căpitanul Cook îi dădu acelaşi 
nume. Promontoriul era scund şi neted; în interior era verde 
şi acoperit de păduri”. După aceea zăriră trei trombe 
marine în acelaşi timp; una din ele ţinu un sfert de oră. 

La 27 aprilie văzură mai mulţi localnici umblând de-a 
lungul țărmului; patru dintre ei purtau pe umeri o luntre, 
dar nu încercară să o pună pe apă şi să vină spre corabie. 
Atunci căpitanul luă pe Banks, pe Solander şi pe Tupia în 
iolă şi se îndreptă în spre acea parte a țărmului unde se 
iviseră băştinaşii şi unde se mai găseau şi alte patru mici 
pirogi trase pe mal. Indigenii aşteptară pe stânci până ce 
iola ajunse la vreun sfert de milă de pământ, apoi fugiră în 
pădure. Valurile înspumate care se spărgeau cu furie de 
plajă împiedicară debarcarea din iolă. 


7! Atinseseră coasta Australiei într-un punct aflat la răsărit de actualul 
oraş Melbourne. - N. T. 


La cinci seara se înapoiară pe corabie. Începu să sufle o 
briză uşoară, aşa că întinseră pânzele şi se îndreptară spre 
miazănoapte, unde descoperiră mai mulţi oameni pe un 
țărm. Aceştia îşi agitau în aer armele şi luau atitudini 
amenințătoare. Îşi vorbeau unul altuia cu multă tulburare şi 
fiecare ţinea în mână un soi de iatagan. 

Ancorară în faţa unui cătun de vreo opt case şi văzură o 
bătrână şi trei copii ce ieşeau din pădure încărcaţi cu 
lemne, toţi erau cu desăvârşire goi. Bătrâna se uita într-una 
Ja navă, dar cu cea mai mare nepăsare; apoi ea făcu focul 
iar ei se apucară foarte liniştiţi să-şi pregătească masa. 

Având de gând să debarce, englezii echipară bărcile; dar 
nici nu ajunseseră bine lângă țărm, că doi bărbaţi păşiră 
înainte ca şi cum ar fi vrut să-i oprească să pună piciorul pe 
uscat. Căpitanul Cook le aruncă mărgele, cuie şi alte flea- 
curi, pe care ei le ridicară şi de care păreau că se bucură. 
Căpitanul le făcu apoi semne că avea nevoie de apă şi 
întrebuinţă toate mijloacele cu putinţă pentru a-i convinge 
că nu voia să le pricinuiască vreun rău. Indigenii făcură la 
rândul lor semn echipajului să debarce şi navigatorii traseră 
barca la țărm; dar cum acostară, cei doi indigeni veniră iar 
să-i împiedice. Atunci un marinar trase un foc de puşcă în 
direcţia lor; la zgomotul armei, unul din băştinaşi scăpă din 
mână legătura de lănci dar o ridică repede de jos. Un 
indigen zvârli o piatră spre barcă, ceea ce făcu pe căpitanul 
Cook să dea ordin să se tragă cu alice în ei; cel mai 
vârstnic, rănit la picior, se retrase în grabă. Acum cei din 
bărci debarcară, închipuindu-şi că rana pe care acel om o 
primise va pune capăt certei; dar se înşelau în privinţa asta, 
deoarece el se întoarse îndată cu un soi de scut şi, 
înaintând cu mult curaj, împreună cu tovarăşul lui, aruncară 
amândoi lăncile în echipajul bărcii, fără însă a răni pe 
cineva. Marinarii traseră un foc în ei, după care indigenii 
mai zvârliră o lance şi apoi o luară la sănătoasa. Membrii 
echipajului se îndreptară atunci spre colibe; în una din ele 
găsiră copiii ascunşi îndărătul unor scoarţe de copac. 
Lăsară la faţa locului nişte bucăţi de pânză, panglici, 
mărgele şi alte lucruri şi, luând mai multe lănci, se 


înapoiară la bărci. 

Navigară apoi spre punctul nordic al golfului unde găsiră 
din belşug apă proaspătă. Când cei câţiva oameni trimişi 
după lemne şi apă reveniră pe bord ca să ia masa, 
băştinaşii coborâră la țărm şi cercetară cu multă băgare de 
seamă butoaiele, fără însă a încerca să le ia de acolo. 

Marţi 1 mai, navigatorii botezară punctul sudic al golfului 
cu numele de Sutherland Point, pentru că unul din mateloţi, 
pe care îl chema Sutherland, murise în acea zi şi fusese 
îngropat pe țărm. 

In aceeaşi zi căpitanul Cook, Banks, Solander şi câţiva alţi 
ofiţeri se duseră pe uscat şi lăsară în colibe noi daruri: 
oglinzi, piepteni şi altele; observară că cele dăruite mal 
înainte nu fuseseră luate. Al doilea locotenent, Gore, 
mergând cu o barcă să caute stridii, văzu câţiva indigeni 
care-i făceau semne să vină pe țărm, dar el refuză. 
Isprăvindu-şi îndeletnicirile, el părăsi barca şi se duse pe 
uscat cu un aspirant pentru a se alătura echipei care lua 
apa. In drum se întâlni cu peste douăzeci de indigeni, care îi 
urmăriră atât de aproape că ajunseră până la câţiva metri 
de ei. Gore se opri şi le făcu faţă; atunci se opriră şi ei; când 
el porni din nou, îl urmară; dar nu-l atacară, deşi fiecare din 
ei avea câte o lance. Când ajunseră în văzul celor ce luau 
apă, indigenii rămaseră locului la vreo cinci sute de metri 
depărtare, în timp ce Gore şi însoţitorul său sosiră 
nevătămaţi lângă tovarăşii lor de navă. 

Tupia, care învățase să tragă cu puşca, se îndepărta 
adesea de unul singur ca să împuşte papagali, iar indigenii 
fugeau întotdeauna de el ca şi de englezi. 

Pescuitul a fost foarte rodnic în acel loc, iar locotenentul 
secund a prins ceea ce se cheamă un calcan cu ţeapă, care 
cântărea aproape o sută douăzeci de kilograme. Curând 
după aceea au prins un altul din aceeaşi specie, care avea 
o sută şaptezeci de kilograme. 

La 6 mai 1770, plecară din Botany-Bay'? cum numise 
căpitanul Cook acel loc; la amiază se aflau în dreptul unui 


78 Golful Botanicii, în faţa portului actual Sydney. (N. T.), care multă 
vreme a fost loc de deportare pentru ocnaşi. - N. A. 


liman, pe care îl botezară Port Jackson, iar către seară se 
apropiară de un golf căruia îi dădură numele de Broken 
Bay”. La 13 mai văzură fumul unor focuri pe un promon- 
toriu pe care îl botezară de aceea Smoky Cape. Pe măsură 
ce înaintau de la Botany Bay spre nord, pământul se arăta 
tot mai înalt şi mai împădurit. Două zile după aceea, căpi- 
tanul descoperi un promontoriu înalt pe care-l numi Cape 
Byron. 

De câteva zile observaseră păsările marine numite Sula 
care, cu o jumătate de oră înainte de răsăritul soarelui şi 
până la o jumătate de oră după asfinţit, zburau necontenit 
pe deasupra corăbiei în cercuri mari; de aci traseră conclu- 
zia că există un râu sau un estuar în sud unde păsările mer- 
geau ziua să se hrănească, iar seara se întorceau pe nişte 
insule dinspre nord. În cinstea căpitanului Hervey, golful 
acela fu numit Hervey's Bay. 

Căpitanul, Tupia şi un grup de oameni coborâră pe țărm 
la 23 mai. Debarcară lângă capul unui golf ce dădea într-o 
lagună mare, pe marginile căreia creşteau mangrovet!. În 
ramurile acestui copac se aflau numeroase cuiburi ale unei 
ciudate specii de furnică verde ca iarba. Tot acolo mai 
găseau adăpost puzderie de omizi verzi cu corpul plin de 
păr care, dacă le atingeai, produceau o iritaţie puternică. 
Printre bancurile de nisip observară multe păsări mai mari 
decât lebedele, care semănau cu pelicanii; împuşcară şi o 
specie de dropie care cântărea nouă kilograme. După 
această pasăre, care se dovedi a fi o mâncare aleasă, 
botezară locul cu numele de Bustard Bay®. Mai împuşcară 
şi o rață cu pene foarte frumoase şi cu ciocul alb. Găsiră de 
asemenea uriaşe cantităţi de stridii de toate speciile şi 
printre ele câteva stridii-ciocan având o înfăţişare 
neobişnuită. In timp ce călătorii noştri cutreierau pădurile, 
mai mulţi indigeni au coborât spre navă, s-au minunat de 
ea şi apoi şi-au văzut de drum. 


79 Golful Accidental. - N. T. 

3 Capul Fumegător. - N. T. 

5 Golful Dropiilor - N. T. 


Exploratorii ridicară pânzele în dimineaţa următoare, iar 
peste o zi se găsiră în faţa unui punct aşezat imediat sub 
tropic; această poziţie dădu prilej căpitanului să-l numească 
Cape Capricorn; în partea sa apuseană văzură un număr 
uimitor de mare de păsări ce semănau cu pelicanul, unele 
dintre ele măsurând aproape un metru înălţime. 

La 27 mai, dimineaţa, porniră spre miazănoapte; căpi- 
tanul Cook dădu celui mai nordic punct numele de Cape 
Manifold®, datorită numeroaselor dealuri înalte care se 
vedeau pe el. Între acest cap şi țărm se află un golf numit 
Keppel's Bay, precum şi câteva insule purtând aceeaşi 
denumire. Deoarece căpitanul avea de gând să tragă aici 
corabia pe uscat pentru ari curăța fundul, debarcară în 
căutarea unui loc potrivit acestei operaţii. Umblatul le păru 
însă nespus de supărător din pricina solului acoperit de o 
iarbă cu seminţe ascuţite şi ţepoase. In afară de aceasta 
mai erau chinuiţi şi de desele înţepături ale ţânţarilor. Spre 
interiorul ţării văzură eucalipţi, de ramurile cărora atârnau 
cuiburi de furnici albe, ele erau durate din argilă şi aveau 
mărimea unei baniţe. Pe un alt copac descoperiră furnici 
negre, care îşi aşezaseră locaşul în trunchi, după ce îi 
mâncaseră măduva; cu toate acestea starea copacilor era 
înfloritoare. Fluturii erau aşa de numeroşi încât, în orice 
parte priveau, vedeau cerul întunecat de mulţimea lor, iar 
alţii împânzeau crengile şi ramurile. Găsiră de asemenea pe 
pământ uscat un peşte de mărimea unui chitic, care fusese 
adus probabil de flux, era înzestrat cu două aripioare 
pectorale puternice, cu ajutorul cărora sărea sprinten ca o 
broască. Pentru că în acel loc nu putură afla apă bună de 
băut, nu traseră corabia la țărm cum avuseseră de gând. 

După depăşirea capului Cleveland, ţinură de-a lungul 
coastei în spre miazănoapte, către un grup de insule, pe 
una din ele, vreo patruzeci de bărbaţi, femei şi copii stăteau 
şi priveau corabia cu o curiozitate nemaiîntâlnită la aceste 
popoare. Aici coborâră pe țărm Banks şi Solander cu căpi- 
tanul Cook, al cărui ţel era în primul rând procurarea apei; 
dar n-o putură dobândi cu uşurinţă şi se înapoiară curând 


53 Capul Multiplu. - N. T. 


pe bord. 


i i TIP DE INDIGEN MAORI 

į DIN NOUA ZELANDĂ 

În ziua următoare ajunseră în apropierea unui golf pe 
care îl numiră Trinity Bay**. Cum niciun accident prea 
important nu li se întâmplase în cursul navigaţiei de peste 1 
300 de mile, urmând o coastă de-a lungul căreia abundau 
în tot locul cele mai primejdioase stânci şi bancuri de nisip, 
nu găsiseră cu cale să boteze niciun cap sau promontoriu 
cu vreun nume care să exprime necaz sau amărăciune. De 
data aceasta totuşi numiră Cape Tribulation™® punctul pe 
care-l  descoperiră, căci de aici înainte  cunoscură 
nenorocirile. Acest cap se află la 16° 6' latitudine sudică şi 


8 Golful Treimii. - N. T. 
55 Capul Amărăciunii. - N. T. 
5 „Ţărmul dintre capul Grafton şi punctul nordic al uscatului vizibil 


214° 39' longitudine vestică. 

Pentru a nu se ciocni de stânci, ei reduceau pânzele si se 
opreau mereu în cursul nopţii între orele şase şi nouă, până 
începea să bată vreun vânt prielnic ori se ivea luna. 
Trecuseră dintr-o apă de şaizeci de metri adâncime, în alta 
de treizeci şi trei, apoi nimeriră pe neaşteptate la o 
adâncime de nouăsprezece, şaisprezece şi paisprezece 
metri, în răstimp de câteva minute. Tot echipajul fusese 
chemat să stea la post şi erau pe cale să ancoreze, când 
deodată dădură din nou de apă adâncă; socotiră deci că 
primejdia trecuse, încredinţaţi fiind că navigaseră peste 
coada bancurilor de nisip pe care le zăriseră în cursul serii. 
În mai puţin de o oră totuşi apa scăzu fără veste de la 
treizeci la douăzeci şi trei metri şi, înainte de a se mai 
putea efectua un sondaj, corabia se izbi de o stâncă şi 
rămase acolo; doar bătaia valurilor o mai legăna. Intr-o 
clipă fură toţi pe punte; feţele lor trădau cu prisosinţă 
neliniştea care-i frământa. Ştiindu-se departe de țărm, 
credeau că s-au lovit de o stâncă de coral, din cele cu 
vârfuri ascuţite şi suprafaţă atât de aspră încât macină 
orice s-ar freca de ea chiar cu o mişcare domoală; se 
temeau deci pe drept cuvânt de grozăvia situaţiei lor. 

Strânseră pânzele, coborâră bărcile spre a cerceta 
adâncimea apei şi constatară că vasul, împins peste o 
margine de stâncă, zăcea într-o scobitură a acesteia. 
Corabia se izbea cu atâta putere, încât echipajul cu greu se 
mai ţinea pe picioare. Luna strălucea acum din plin, iar la 
lumina ei se putea vedea cum căptuşeala bordurilor se 
desprindea de pe fundul vasului şi plutea!; în cele din urmă 
chiar şi chila falsă luă acelaşi drum; aşteptau deci din clipă 
în clipă deznodământul. Singura încercare de scăpare părea 
a fi acum doar uşurarea navei. De aceea dădură drumul 
apei din cală şi o pompară afară. Aruncară peste bord 


alcătuieşte un golf mare, deşi nu prea adânc, pe care l-am numit Trinity 
Bay, după ziua în care îl descoperiserăm; iar punctul nordic, Cape 
Tribulation, deoarece aci au început încercările noastre”. (Extras din 
Jurnalul căpitanului Cook - Arhivele Amiralității, Whitehall, pag. 262). - 
N. A. 


mărfurile deteriorate, vasele cu untdelemn, butoaiele, 
balastul, şase tunuri, precum şi alte lucruri, ajungând în 
cele din urmă la articole mai grele; iată cu ce se 
îndeletniciră până în zori, răstimp în care marinarilor nu le 
scăpase nicio înjurătură, într-atât de copleșiți erau de 
gândul primejdiei ce-i ameninţa. 

La lumina zilei zăriră pământul la o depărtare de opt 
leghe, dar nicio insulă nu se afla între ei şi continent; în 
cazul că s-ar fi sfărâmat vasul, cea mai mare parte din 
echipaj ar fi pierit cu siguranţă. Se întâmplă totuşi ca vântul 
să se potolească treptat şi pe la amiază ajunsese la un calm 
desăvârşit. Deoarece pe la ora unsprezece aşteptau fluxul, 
făcură toate pregătirile în vederea unei noi străduinţe de a 
elibera corabia; dar mareea era atât de scăzută faţă de 
aceea din cursul nopţii, încât vasul nu pluti nici la o 
jumătate de metru, deşi se aruncase în apă o greutate de 
aproape cincizeci de tone; îşi începură deci truda şi zvârliră 
peste bord toate lucrurile de care se puteau lipsi. Când 
mareea începu să scadă, apa năvăli cu o asemenea 
repeziciune înăuntru, încât de-abia putură ţine liberă nava 
prin manevrarea neîntreruptă a două pompe. Singura lor 
nădejde depindea acum de fluxul de la miezul nopţii; 
începură iar pregătirile pentru o nouă sforţare de a scoate 
vasul din strâmtoare. Pe la ora cinci, mareea începu să 
urce; apa din vas crescu de asemenea atât de mult, încât 
trei pompe fură menținute în lucru până la ora nouă, când 
corabia se îndreptă; dar spărturile lăsaseră să pătrundă 
prea multă apă şi scufundarea era iminentă de îndată ce s- 
ar fi desprins de stâncă. 

Situaţia lor jalnică era de nedescris şi numai închipuirea o 
mai putea zugrăvi fără să pună în încurcătură puterile des- 
criptive ale vorbirii. Ei ştiau bine că, în clipa fatală, orice 
autoritate va înceta. Cum bărcile nu erau în stare să-i trans- 
porte pe toţi la țărm, se temeau să nu se işte printre ei 
ceartă pentru locurile din bărci, ceartă ce ar fi fost mai 
cumplită decât însuşi naufragiul; cu toate acestea socoteau 
şi că cei ce ar rămâne pe bord s-ar putea eventual bucura 
de o soartă mai blândă decât cei care, ajungând pe uscat, 


n-ar avea altă ursită decât aceea de a-şi târî restul vieţii 
printre cei mai sălbatici oameni din lume, într-o regiune 
unde armele de foc n-ar avea cum să-i ajute să suporte o 
existenţă nenorocită. 

La douăzeci de minute după ora zece, corabia plutea în 
apă adâncă; cu acest prilej văzură cu mulţumire că apa nu 
pătrundea mai mult decât până atunci, că ajunsese la înăl- 
ţimea de un metru şi că putea fi ţinută în loc dacă lucrau 
pompele. Dar oamenii erau atât de istoviţi cu mintea şi cu 
trupul, încât niciunul din ei nu se simţea în stare să 
pompeze mai mult de cinci sau şase minute în şir; apoi 
cădea sleit de puteri pe punte. Cel care-i lua locul, obosind 
la rândul său, se întindea jos în acelaşi chip, în timp ce altul 
sărea în picioare şi reîncepea truda; iată cum luptară 
împreună pentru salvarea vieţii, până ce năpasta 
următoare îi lăsă în prada unei deznădejdi nemărginite. 

Intre căptuşeala interioară a fundului corăbiei şi scin- 
dările dinafară exista un spaţiu de vreo patruzeci sau cinci- 
zeci de centimetri. Omul care măsurase până atunci 
adâncimea apei nu o socotise decât până la tavan; fiind 
înlocuit la un moment dat de alt marinar, acesta luă 
adâncimea până la  scândurăria exterioară; această 
greşeală îi făcu să creadă că apa de infiltrare a depăşit 
pompele cu o înălţime egală cu distanţa dintre cele două 
rânduri de scânduri. Această împrejurare le risipi şi ultimele 
speranţe, căci puţini mai credeau că ar putea fi folositoare 
strădania de a prelungi o viaţă ce tot urma să se încheie 
foarte curând. Dar greşeala se descoperi repede şi bucuria 
trezită de această ştire bună şi neaşteptată îi însufleţi pe 
oameni şi le dădu atâta vigoare încât, înainte de opt 
dimineaţa,  scoseseră cu pompele toată apa care 
pătrunsese în vas. Vorbeau acum cu încredere de aducerea 
corăbiei la vreun liman şi se apucară cu voioşie să ridice 
ancorele; dar una din ele şi cablul celeilalte se pierdură. 
Ajutaţi de un vânt prielnic, ce bătea dinspre mare, înălţară 
pânzele la ora unsprezece şi se îndreptară către țărm. 


5 „lată neajunsurile ce însoțesc acest fel de misiuni şi care trebuie să 
întovărăşească o navigație în necunoscut, dacă nu li s-ar adăuga 


Neputând descoperi locul crăpăturii, nu aveau nicio pers- 
pectivă de a o putea înfunda pe dinăuntrul vasului; 
adoptară însă următorul sistem, pe care unul din şefii de 
echipaj îl văzuse încercat cu succes cândva. Luară o bucată 
de velă veche în care puseră o mare cantitate de câlţi şi 
lână, tocate mărunt şi amestecate bine; pe deasupra 
răspândiră băligar de oi şi alte gunoaie. Pânza astfel 
pregătită o aşezară sub corabie cu ajutorul unor frânghii, 
care o şi ţinură întinsă până în clipa în care ajunse sub 
crăpătură, unde sugerea aspiră câlţii şi lâna de pe 
suprafaţa pânzei. Incercarea izbuti atât de bine, încât în loc 
de trei pompe, una era acum de ajuns pentru a face faţă 
uşor apei care pătrundea. 

Până în acest moment nu se gândiseră decât cum să 
aducă la liman corabia, pentru ca, din materialele ei, să 
construiască un vas cu care ar fi putut ajunge până în 
Indiile răsăritene, acum începură să se gândească la un loc 
potrivit unde să repare stricăciunile, ca să poată apoi 


plăcerea ce o resimţi în mod firesc prin faptul că eşti primul 
descoperitor; chiar dacă n-ai întâlni decât bancuri de nisip, acest 
serviciu ar fi de neîndurat la asemenea mari depărtări, când eşti lipsit 
de provizii ca şi de aproape toate celelalte bunuri trebuincioase. Lumea 
iartă cu greu pe cel ce părăseşte, fără a explora, o coastă pe care a 
descoperit-o. Dacă primejdiile sunt scuza sa, lumea îl învinuieşte de 
laşitate şi de nestăruinţă - şi îl declară pe dată cel mai nepotrivit om de 
pe lume pentru a fi folosit ca descoperitor. Dacă, pe de altă parte, el 
înfruntă cutezător toate pericolele şi piedicile şi, cu toate acestea, are 
atâta nenoroc că nu izbuteşte, atunci îl acuză de temeritate şi de 
nesocotință. Prima dintre aceste învinuiri nu mi se poate aduce fără 
doar şi poate; iar dacă voi avea destul noroc ca să înfrunt toate 
primejdiile ce le voi întâlni, cea de a doua nici nu se va pune vreodată 
în discuție. Trebuie să mărturisesc că am pătruns printre insulele şi 
bancurile de nisip ale acestei coaste mai mult decât ar fi fost 
prevăzător, având o singură corabie şi ținând seama de toate 
împrejurările; dar dacă n-aş fi procedat aşa, relatarea pe care am făcut- 
o n-ar fi fost nici pe jumătate mai bună decât în cazul când aş fi făcut-o 
fără să fi văzut vreodată locurile acelea; cu alte cuvinte, nu am fi putut 
şti dacă pământul acesta formează un continent sau insule; iar, în ceea 
ce priveşte produsele sale, le-am fi ignorat cu totul, deoarece acest fapt 
este în funcţie de celălalt”. (Extras din Jurnalul căpitanului Cook, - 
Arhivele Amiralității, Whitehall, pag. 291. - N. A. 


continua călătoria conform planului iniţial. La ora şase 
seara aruncară ancora la şapte leghe de țărm; iar în 
dimineaţa următoare trecură prin dreptul a două insule 
care fură denumite Hope Islands&. 

După-amiază, master-ul a fost trimis cu două bărci să 
facă sondaje şi să caute un port unde să poată fi reparat 
vasul. Ancorară în asfinţitul soarelui la o adâncime de şase 
metri, la două mile de uscat. Unul din secunzi, care plecase 
cu barca, se înapoie la ora nouă raportând că a şi găsit 
limanul dorit, la depărtare de două leghe. 

A doua zi dimineaţă, la ora şase, întinseră pânzele şi 
curând ancorară la o milă de țărm; căpitanul ieşi şi găsi 
canalul foarte strimt, însă limanul părea mai potrivit sco- 
pului lor decât oricare alt loc întâlnit în cursul întregii călă- 
torii. Deoarece în acea zi şi în noaptea următoare vântul 
suflă foarte tare, nu cutezară să pătrundă în liman, ci 
rămaseră la ancoră încă două zile. 

Intre timp oamenii începuseră să sufere de scorbut, iar 
prietenul lor, Tupia, era atât de bolnav încât îi apărură pete 
vinete pe amândouă picioarele. Green, astronomul, se 
îmbolnăvise şi el de aceeaşi boală; faptul că nu puteau 
debarca se vădi deci dăunător în toate privinţele. Vântul se 
menţinu tăios până la 17 iunie, când hotărâră totuşi să 
încerce să pătrundă în liman, şir cu oarecare greutăţi, fixară 
corabia de-a lungul unei plaje. 

A doua zi dimineaţa au ridicat un cort pentru bolnavii 
care au fost aduşi pe țărm îndată ce totul fusese pregătit ca 
să-i primească. Mai ridicară încă un cort în care urmau să 
păstreze proviziile şi rezervele, pe care le debarcară în ace- 
eaşi zi. Trimiseră apoi barca în căutare de peşte proaspăt 
pentru cei bolnavi, dar ea se întoarse fără niciun rezultat. 

Căpitanul hotări să se instaleze atelierul de fierărie şi 
dădu sfaturi armurierului cum să pregătească materialul 
fieros necesar reparațiilor. Porunci de asemenea să fie 
scoase bagajele ofiţerilor şi apa pentru a uşura corabia. În 
aceeaşi zi, Banks trecu râul ca să examineze ţinutul, care 
era acoperit de nişte dealuri nisipoase. Întâlni stoluri uriaşe 

de ciori şi de porumbei; doborând mai mulţi porumbei, putu 
constata că erau păsări foarte frumoase. 

În zorii dimineţii de 22 iunie, refluxul lăsă nava pe uscat, 
cercetând spărtura, văzură că stâncile tăiaseră patru 
scânduri până la lemnăria interioară şi că alte trei scânduri 
fuseseră de asemenea vătămate. Între spărturi nu se putea 
zări nicio aşchie, totul fiind neted de parcă ar fi fost retezat 
de un instrument; văzură însă că vasul a scăpat datorită 
unei împrejurări foarte neobişnuite. Una dintre găuri era 
destul de largă pentru a provoca scufundarea, chiar dacă 
opt pompe s-ar fi menţinut în lucru; dar această gaură se 
astupase în bună parte cu o frântură de stâncă ce 
rămăsese înfiptă în ea. In afară de aceasta, porţiuni din 
câlţii de frânghie, lână şi celelalte se înţepeniseră între 
trunchiurile de lemn şi înfundaseră în multe locuri crăpătura 
făcută de stâncă. In afara acestor spărturi se mai 
produseseră multe stricăciuni în diferite părţi ale fundului 
corăbiei. 

In timp ce fierarii şi tâmplarii îşi vedeau de treabă, o 
parte din echipaj a fost trimis peste râu să împuşte 
porumbei pentru bolnavi. Vânătorii găsiră un pârâu cu apă 
proaspătă, descoperiră multe case indigene şi zăriră un 
animal de culoarea şoarecilor, foarte iute în mişcări şi mare 
cât un ogar. În ziua următoare, mai mulţi oameni din 
echipaj văzură animalul sus-pomenit, iar un marinar declară 
că fusese diavolul şi-l descrise astfel: „Era mare cât un 
bidon de cinci litri, şi foarte asemănător cu el; avea coarne 
şi aripi şi totuşi se târa atât de încet prin iarbă încât, dacă 
n-aşi fi fost înspăimântat, aş fi putut pune mâna pe el”. Se 
dovedi după aceea că sărmanul om văzuse un liliac care 
era aproape negru şi de mărimea unei potârnichi; numai 
spaima îl înzestrase cu coame pe acest „diavol”. 


VÎINĂTORI DE CANGURI DIN NOUA OLANDA 

Un şef de echipaj zări un lup ce semăna foarte mult cu 
cei din America. Gore văzu şi el două animale de culoarea 
paielor şi de mărimea unui iepure, dar având înfăţişare de 
câine. Prinseră atâta peşte încât fiecărui om îi reveni mai 
mult de un kilogram,; şi se adunară din belşug verdeţuri pe 
care, fierbându-le împreună cu mazărea, le mâncară cu 
multă plăcere. 

Master-ul găsi scoici atât de mari că una ar fi săturat uşor 
doi oameni; apoi alte scoici şi crustacee la fel de nume- 
roase, din care aduse o bună parte la corabie. 

Banks, însoţit de un grup, făcu o excursie pe râu, în sus, 
şi zări mai multe animale, printre care şi un fel de lup®. Pe 
înnoptate aprinseră focul şi-şi aşezară tabăra pe malul 
râului, dar noaptea se dovedi extrem de neplăcută din pri- 
cina ţânţarilor. În zorii zilei ieşiră să caute vânat şi văzură 
patru animale; ogarul lui Banks urmări două dintre ele, dar 
ele îl întrecură cu mult în repeziciune, deşi înaintau sărind 
sau săltându-se pe două picioare în loc să alerge pe toate 

patru”. 

Mareea fiind prielnică pentru întoarcere, călătorii noştri 
nu pierdură vremea, ci se înapoiară la corabie. Master-ul, 
plecat şapte leghe în larg, reveni curând; prinsese cu 
cangea bărcii trei broaşte testoase, care la un loc 
cântăreau vreo patru sute de kilograme. 

Dimineața, patra indigeni se apropiară într-o mică luntre. 
Ajunseră curând lângă navă şi, după ce primiră daruri, 
debarcară în locul de pe țărm unde se afla Tupia cu câţiva 
marinari. Fiecare indigen purta două lănci şi câte un băț cu 
ajutorul căruia aruncau lăncile. Cum înaintau înspre englezi, 
Tupia îi sfătui şi-i convinse să-şi lepede armele şi să se 
aşeze lângă el; ei îl ascultară pe dată. 

Erau de statură obişnuită, cu membrele foarte scurte; 
culoarea ciocolatie-închis, părul negru neted sau cârlionţat, 
dar nu de tipul lânos-creţ. 

Trei din aceşti băştinaşi înnoiră vizita în dimineaţa urmă- 
toare, când veniră şi cu un al patrulea, numit Yaparico, ce 
părea să aibă oarecare trecere printre ei. Cartilajul nasului 
său era străpuns de un os de pasăre lung de vreo cincispre- 
zece centimetri; de fapt toţi localnicii aveau nasul găurit în 
vederea introducerii acestei podoabe. Cum umblau în între- 
gime goi, căpitanul dărui unuia dintre ei o cămaşă veche, 
dar el o înfăşură în jurul capului ca un turban, în loc s-o 
folosească pentru a-şi acoperi trapul. Luntrea lor era lungă 
de vreo trei metri şi putea cuprinde patra persoane; când 
apa nu era suficient de adâncă, ei o urneau din loc cu 
ajutorul prăjinilor. 

În ziua de 14 iulie, Gore împuşcă unul dintre animalele 
cenuşii mai sus amintite. Pielea acestui animal, pe care 
indigenii îl numesc kanguru”, era acoperită de o blană 
scurtă. Capul şi urechile lui semănau întrucâtva cu cele ale 
iepurelui: îl pregătiră pentru prânz, iar el se dovedi a fi o 
mâncare excelentă. 

Deoarece băştinaşii se familiarizaseră acum cu echipajul 
corăbiei, unul dintre ei a fost poftit să-şi arunce lancea; el o 

făcu cu atâta îndemânare şi putere încât, deşi nu se afla la 
mai mult de un metru şi jumătate de la pământ, arma 
pătrunse adânc într-un copac aflat la o depărtare de 
cincizeci de metri. 


BĂȘTINAȘE DIN NOUA OLANDA CU CARTILAJUL NASULUI 
STRAPUNS DE UN OS DE PASĂRE 


La 19 iulie văzură mai multe femei care, ca şi bărbaţii, 
erau în întregime goale. Mai primiră în acea zi şi vizita a 
zece băştinaşi, care păreau hotărâți să obţină una dintre 
broaştele testoase de pe bord; cum li se refuză, 
manifestară o neţărmurită furie şi ciudă. În cele din urmă 
apucară cu mâinile două broaşte şi le traseră spre 
marginea corăbiei unde îi aştepta luntrea; dar marinarii le 
luară îndărăt. După câteva încercări asemănătoare, însă tot 
atât de neizbutite, săriră deodată în luntre şi vâsliră spre 


țărm. Tot atunci căpitanul, Banks şi cinci sau şase mateloţi, 
coborâră pe coastă înaintea indigenilor. Când debarcară şi 
băştinaşii, unul din ei înşfăcă o bucată de lemn aprins de 
sub un ceaun şi, alergând către bagajele depozitate pe 
țărm de călători, dădu foc ierbii uscate care arzând cu 
repeziciune din cauză că bătea vântul, provocă stricăciuni 
fierăriei şi puse în primejdie unul dintre corturi. Deoarece 
păreau hotărâți să se dedea şi la alte răutăţi, compatrioţii 
noştri descărcară asupra lor o încărcătură de alice; unul 
dintre indigeni fiind rănit, o rupseră cu toţii la fugă. 

Cum însă nu se depărtaseră prea mult, marinarii traseră 
aproape de ei cu o puşcă încărcată cu gloanţe; auzind-o, 
indigenii dispărură curând. Puțin timp după aceea glasurile 
lor răsunară din nou în pădure; de aceea căpitanul pomi cu 
câţiva oameni împotriva lor. Când ajunseră faţă în faţă, 
amândouă cetele se opriră, cu excepţia unui bătrân indigen 
care păşi înaintea tovarăşilor săi şi, după ce rosti câteva 
cuvinte, se retrase printre semenii lui. Capturându-le 
câteva sulițe, englezii îi urmăriră cale de vreo doi kilometri, 
apoi se aşezară pe jos, în timp ce indigenii se opriseră la 
vreo sută de metri mai departe. Bătrânul înaintă iarăşi în 
faţa lor ţinând în mână o lance cu vârf. Stătu locului şi 
cuvântă de mai multe ori, până ce căpitanul făcu semne de 
prietenie. Bătrânul indigen se întoarse spre tovarăşii săi şi, 
după ce le vorbi, aceştia rezemară lăncile de un copac şi 
veniră spre ei pentru a se împăca; atunci li se înapoiară 
sulițele şi toată cearta păru că se terminase. Când 
căpitanul ajunse pe bord, văzu că la vreo două mile 
depărtare focul aprins de băştinaşi cuprinsese pădurile. 

Master-ul fiind trimis să caute un loc de trecere înspre 
nord, se înapoie cu vestea că nu putuse găsi niciunul. În 
noaptea de 20 iulie, focul se întinsese pe o distanţă de mai 
mulţi kilometri pe dealurile din jurul lor. În ziua următoare, 
unul dintre marinari, care se rătăcise de grupul său, nimeri 
peste patru indigeni care mâncau; deşi era îngrijorat de 
această neaşteptată întâlnire, se arătă îndeajuns de socotit 
ca să-şi ascundă teama şi, aşezându-se lângă ei, le dărui un 
cuţit pe care, după ce îl examinară cu toţii, i-l dădură 


înapoi. Marinarul ar fi vrut atunci să-i părăsească, dar ei îl 
reţinură până ce, pipăindu-i mâinile şi faţa, căpătară 
convingerea că este alcătuit şi el tot din came şi oase. Apoi 
îi îngăduiră să plece, arătându-i cea mai scurtă cale spre 
corabie. 

La data de 4 august se îmbarcară, iar la amiază ridicară 
ancora; punctul cel mai nordic de pământ pe care-l putură 
vedea a fost numit de căpitan Cape Beaford iar estuarul din 
care tocmai ieşiseră, Endeavour River”. Proviziile făcute în 
timpul şederii în acel liman constau din broaşte țestoase, 
scoici de trei soiuri diferite, scrumbii mari, chefali, nişte 
peşti turtiţi, numeroase scrumbii obişnuite şi calcani, iarbă- 
grasă, fasole sălbatică, vârfuri de cocotieri şi palmieri cu 
frunze creţe ca varza. Ca patrupede, au prins capre, lupi şi 
dihori, precum şi un animal cu pete de felul viverei. 
Singurele animale domestice erau câinii. 

In cursul următoarelor şase zile se luptară din răsputeri 
ca să poată naviga în siguranţă dincolo de bancurile de 
nisip şi de stâncile care-i înconjurau din toate părţile. După 
o consfătuire între ofiţeri, părerea unanimă a fost că cel 
mai nimerit lucru ar fi să părăsească ţărmul şi să rămână în 
larg; ca urmare, porniră la 13 august 1770 şi navigară în 
mare deschisă, după ce aproape trei luni de zile trecuseră 
printre primejdioase bancuri de nisip şi stânci. Străbătuseră 
până în prezent peste o mie de mile, timp în care fuseseră 
nevoiţi să facă necontenit sondaje, lucru care, pare-se, nu 
se mai întâmplase vreodată altei corăbii. Căpitanul Cook a 
notat în jurnalul său că se simţiră foarte uşuraţi când 
scăpaseră de bancurile de nisip şi de celelalte primejdii, 
după ce rătăciseră printre ele, de la 26 mai aproape fără 
întrerupere, cale de 360 de leghe; în tot acest timp un om 
trăgea plumbul pentru sondaj ori de câte ori erau pânzele 
întinse”. 

După ce ancorară la 14 august, o luară spre apus; a doua 
zi zăriră din nou pământul şi căutară să nu piardă din 
vedere vreo trecere între acel ţinut şi Noua Guinee, dacă o 
astfel de strâmtoare ar fi existat. Ţinură spre nord până la 
miezul nopţii. Când se lumină de ziuă, văzură valuri înalte 
ce se spărgeau năprasnic la vreo milă depărtare; corabia 
era mânată cu mare iuţeală chiar spre locul unde se rosto- 
goleau undele. În această răstrişte, trimiseră bărcile 
înainte, spre a trage corabia cu odgoanele. Botul ei a putut 
fi întors doar la mai puţin de o sută de metri distanţă de 
stânci, între navă şi ele nu mai rămăsese nimic altceva 
decât prăpastia lichidă lăsată de ultimul val care-i scăldase 


bordul. În clipa în care se aşteptau să fie distruşi, pe loc, o 
briză abia simțită ajută bărcile să îndrepte vasul în direcţie 
oblică faţă de stânci. 


TIPURI DE ABORIGENI DIN 

NOUA GALIE DE SUD CU 

CORPUL VOPSIT ÎN DUNGI 

ti us Till 

Atunci descoperiră o mică deschizătură în recif; un tânăr 
ofiţer, trimis s-o cerceteze, găsi că de cealaltă parte a 
stâncilor apa era liniştită. Însufleţiţi de speranţa că-şi vor 
salva vieţile, ei încercară acum să treacă prin deschizătură, 
ceea ce părea cu neputinţă, deoarece între timp survenise 
mareea, iar refluxul, se năpustea prin deschizătură cu un 
avânt uluitor, împingând corabia la o mare depărtare de 
recif. Când încetă refluxul valul fluxului mână încă o dată 
vasul în apropierea stâncilor, reînnoind perspectiva 
nimicirii. Descoperiră însă o altă trecere şi, cu ajutorul unei 
uşoare adieri, pătrunseră în ea atât de repede, încât 


corabia nu mai avu timp să se izbească de vreuna din 
laturile canalului. 

Promontoriul înalt de pe continentul care se zărea Îl 
denumiră Cape Weymouth, iar golful alăturat, Weymouth 
Bay. În ziua aceea bărcile ieşiră la pescuit şi avură mare 
succes, îndeosebi în ceea ce priveşte scoicile; unele aveau 
dimensiuni atât de mari, încât era nevoie de puterea a doi 
oameni pentru a le urni din loc. 

La 21 august descoperiră mai multe insule care primiră 
numele de insulele York. După-amiaza ancorară printre ele 
şi băgară de seamă că de acolo înainte canalul începea să 
se lărgească. Observară două puncte depărtate între care 
nu se putea distinge pământul; speranţa că, în sfârşit, 
găsiseră trecerea spre Oceanul Indian, îi însufleţi. 

Căpitanul şi tovarăşii săi urcară apoi pe un deal de pe 
una din aceste insule, de unde puteau vedea în depărtare 
până la aproape patruzeci de mile, pe toată întinderea nu 
văzură nimic care le-ar fi putut ameninţa trecerea; astfel 
părea aproape neîndoielnic că exista un canal. Inainte de a 
părăsi insula, căpitanul Cook o denumi Noua Galie de sud*. 

Înaintaseră acum până la extremitatea nordică a Noii 
Olande şi aveau satisfacția că văd marea deschisă spre 
apus. Intrarea nord-estică a strâmtorii este alcătuită din 
teritoriul Noii Olande şi dintr-un număr de insule ce primiră 
numele de insulele Prințului de Wales” şi despre care 
căpitanul Cook îşi închipuia că se puteau întinde până la 
Noua Guinee. lar strâmtorii prin care trecuseră, el îi dădu 
numele de Endeavour Strait*. 

Băgară de seamă că Noua Galie de sud, mai mare decât 
întreaga Europă, depăşea în întindere orice altă ţară cunos- 
cută care nu era considerată continent. Aceasta o dovedise 
Endeavour parcurgându-i coastele pe o distanţă de mai 
mult de două mii de mile, chiar dacă traseul ei ar fi fost 


% New South Wales, numele vechi al coastei răsăritene a Australiei. - N. 
T. 
% Insule aflate foarte aproape de capul York, din nordul Australiei. - N. 
T. 
% Strâmtoarea Străduinţei, între capul York şi ins. Prințului Wales. - N. 
T 


socotit în linie dreaptă. Înspre nord iarba nu era atât de 
bogată, nici arborii atât de înalţi ca în părţile de miazăzi - şi 
mai peste tot - cei mai mari copaci creşteau răsleţiţi la o 
depărtare cam de treisprezece metri unul de altul. 


INDIGEN DIN NOUA GALIE 
DE SUD FACIND FOCUL 


Băştinaşii erau bine făcuţi, de statură mijlocie şi peste 
măsură de muncitori, aveau voci foarte delicate, aproape 
femeieşti. Pielea le era ciocolatie, dar fiind acoperiţi de 
murdărie, păreau uneori cam tot atât de negri ca africanii. 
Podoaba principală a acestor triburi o constituia osul înfipt 
în nas, pe care marinarii îl numiră în glumă „depozitul de 
pânze-fantomă”. Unii dintre indigeni purtau atârnat pe 
piept un şirag de scoici. Pe lângă aceste podoabe, ei îşi 
vopseau trupul şi membrele cu dungi albe şi roşii de diferite 
lățimi; apoi mai aveau şi câte un cerc alb în jurul fiecărui 


ochi şi pete din aceeaşi vopsea pe faţă. 

Colibele şi le clădeau din nuiele arcuite, cu amândouă 
capetele înfipte în pământ; ele căpătau astfel înfăţişarea 
unui cuptor; acoperişul era din bucăţi de scoarță de copac 
şi din frunze de palmier. Uşa acestor construcţii, înaltă doar 
atât cât să poţi sta în picioare în cadrul ei, era aşezată în 
faţa vetrei; băştinaşii dormeau cu genunchii la gură, dar 
chiar şi în această poziţie nu încăpeau mai mult de patru 
oameni într-o colibă. 

Făceau focul într-un fel cu totul deosebit: tăiau pieziş 
capătul unui băț pe care îl vârau într-o bucată de lemn 
uscat, apoi învârteau cu mare iuţeală între palme băţul 
vertical şi astfel aprindeau focul”. Marinarii observară pe 
unul dintre băştinaşi că alerga de-a lungul coastei şi aşeza 
focul în diferite locuri. Făcea aceasta cu intenţia de a prinde 
canguri, animale ce se tem aşa de mult de foc încât, atunci 
când sunt goniţi de câini, nici măcar nu străbat meleagurile 
de curând arse, chiar dacă focul este deja stins. 

Eschimoşii întrebuinţează un mijloc asemănător de a face 
foc. Este greu de închipuit cum de au ajuns aceste două 
neamuri la aceeaşi deprindere. 

Vârfurile lăncilor erau formate uneori din oase de peşte, 
alteori dintr-un lemn tare şi greu ; ei le împreunau cu alte 
bucăţi de lemn sau de os în aşa fel, încât o dată pătrunse 
destul de adânc în trup, să nu mai poată fi trase îndărăt 
fără a sfâşia cumplit carnea sau fără a lăsa aşchii înăuntru. 

În părţile nordice ale acestei coaste, pirogile se constru- 
iau prin scobirea trunchiului unui copac; compatrioţii noştri 
bănuiră că o asemenea operaţie trebuie să se fi înfăptuit cu 
ajutorul focului, deoarece indigenii nu păreau să aibă vreun 
instrument potrivit acestui scop. Pirogile sunt lungi de vreo 
patru metri şi atât de înguste, încât s-ar răsturna uşor dacă 
n-ar fi prevăzute cu o prelungire laterală pentru 
contrabalansare. Localnicii le pun în mişcare cu ajutorul 
vâslelor, pe care le mânuiesc cu amândouă mâinile. 


” Unelte asemănătoare (primite de la eschimoşii din Pond's Bay de 
către sir Edward Belcher, C. B.) pot fi văzute în Colectia Arctică donată 
de Barrow şi aflate în sala etnografică de la British Museum. - N. A. 


Timpul scurt pe care l-au petrecut englezii pe lângă 
aceşti oameni nu le-a îngăduit să le înveţe limba atât cât ar 
fi dorit. În tovărăşia englezilor, băştinaşii articulau foarte 
distinct sunetele şi repetau des şi de mai multe ori la rând 
cuvântul „tut”, - care se crede că ar fi fost o expresie de 
uimire şi de admiraţie. Privită în ansamblu, limba lor nu 
suna nici aspru nici nearmonios. 

La 24 august 1770 cablul se rupse lângă inel în timp ce 
încercau să tragă ancora; de aceea trebuiră să arunce o 
altă ancoră spre a împiedica devierea corăbiei. Ancora pier- 
dută a fost însă regăsită a doua zi dimineaţa. 

Ridicând ancora% la 25 august, cârmiră spre nord-vest şi, 
după câteva ore, una din bărcile ce mergeau înainte 
semnaliză că apa nu mai este adâncă. Corabia se opri 
imediat cu toate pânzele întinse. Băgară atunci de seamă 
că din nou scăpaseră ca prin minune, deoarece bancuri de 
nisip îi împresurau aproape din toate părţile; felul în care 
pătrunseseră între ele ar fi provocat ciocnirea încă înainte 
ca echipajul bărcii să fi observat ceva, dacă nava s-ar fi 
aflat doar la jumătate de cablu mai spre stânga sau spre 
dreapta. In după-amiaza zilei, corabia pomi cu ajutorul 
mareei şi, pe la apusul soarelui, ajunse în afara locului 
primejdios. Până la 3 septembrie, ea pluti exact spre 
miazănoapte, menţinându-se abia în văzul pământului; şi, 
deoarece apa nu avea decât adâncimea necesară 
navigaţiei, repetatele încercări de a aduce vasul mai 
aproape de țărm, pentru debarcare, nu dădură rezultate; 
de aceea călătorii noştri luară hotărârea de a cobori pe 
uscat într-una din bărci, în timp ce corabia se va plimba de 
colo-colo, în aşteptare. Ca urmare a acestei hotărâri, 


% Căpitanul Cook a consemnat următoarele la plecarea din Noua 
Olandă: „Convins de existenţa unei trecători prin care am de gând să 
conduc corabia şi nemaiputând debarca pe coasta răsăriteană a Noii 
Olande, iar pe partea ei apuseană nemaiavând vreo descoperire nouă 
de făcut, onoarea în această privinţă aparţinând navigatorilor olandezi, 
sunt încredinţat că ţărmul răsăritean de la latitudinea de 38* sud până 
în acest loc (Endeavour Strait) nu a fost văzut nici vizitat de vreun 
european înaintea noastră. (Extras din Jurnalul căpitanului Cook, - 
Arhivele Amiralității, Whitehall, pag. 297). - N. A. 


căpitanul, însoţit de Banks şi de Solander, ieşiră cu barca 
dar, când ajunseră la vreo două sute de metri de țărm, apa 
deveni atât de puţin adâncă, încât fură nevoiţi să lase barca 
în grija a doi marinari, iar ei să păşească prin apă până la 
uscat. Îndată ce ajunseră, văzură mai multe urme de picior 
omenesc pe nisip. 

Exploratorii se găseau acum la aproape un sfert de milă 
de şalupă, când trei băştinaşi se năpustiră ţipând în chipul 
cel mai sălbatic dinspre pădurea ce se afla la vreo sută de 
metri mai sus de ei. Alergau întins spre compatrioţii noştri, 
cel dintâi aruncând cu mâna ceva ce ardea ca pulberea de 
puşcă, dar fără a face vreun zgomot, în timp ce ceilalţi doi 
îşi azvârleau lăncile. Atunci englezii traseră, iar băştinaşii se 
opriră şi aruncară alte lănci; exploratorii îşi încărcară puştile 
cu gloanţe şi traseră din nou. Sărmanii indigeni o luară 
acum la sănătoasa, căci fuseseră probabil răniţi în cursul 
acestui conflict inegal. 

Căpitanul Cook şi tovarăşii săi, nevoind să facă rău 
acelora care poate nu avuseseră vreun gând duşmănos, se 
retraseră în grabă la barcă şi porniră vâslind prin faţa celor 
cam optzeci de indigeni ce se adunaseră între timp. Statura 
lor era cam aceeaşi cu a locuitorilor Noii Galii de sud, însă 
pielea n-o aveau chiar atât de întunecată. 

Întreaga coastă a acestei ţări este joasă, dar acoperită cu 
copaci şi ierburi într-o bogăţie ce depăşeşte orice descriere. 

La data de 16 septembrie ajunseră în apropierea insuliţei 
numită Rotte şi în aceeaşi zi văzură insula Semau. La ora 
zece noaptea zăriră în văzduh o lumină roşiatică. 
Fenomenul, care se întindea cam la zece grade deasupra 
orizontului, semăna nespus de mult cu aurora boreală, 
numai că razele de lumină emise de el nu aveau mişcarea 
tremurătoare. Îl priviră două ore, timp în care strălucirea nu 
se micşoră. 

Deoarece corabia se afla acum departe de insulele deja 
însemnate pe hărţile de pe bord, ei navigară în cursul nopţii 
fiind uimiţi, a doua zi dimineaţa, când zăriră o insulă spre 
vest-sud-vest; se mândriră deci că au făcut o nouă desco- 
perire. Înainte de amiază putură desluşi pe ea case, pilcuri 


de cocotieri şi mari turme de oi. Priveliştea era binevenită 
pentru nişte oameni a căror sănătate se resimțea din lipsă 
de provizii proaspete. Îl delegară îndată pe locotenentul 
secund să plece cu şalupa şi să caute un loc de debarcare. 
El luă cu sine felurite lucruri pe care le socotea a fi pe 
placul indigenilor. 

De pe vas călătorii observară doi călăreţi; unul dintre ei 
purta pe cap o pălărie cu panglică şi era îmbrăcat într-o 
haină şi o vestă de modă europeană. Aceşti oameni 
câlăreau de colo-colo pe coastă privind cu cea mai mare 
băgare de seamă spre corabie. Indată ce barca ajunse la 
țărm, alţi câţiva călăreţi şi mai mulţi pedeştri se grăbiră 
într-acolo, aducând nuci de cocos. La un semnal dat din 
şalupă cu înţelesul că se putea ancora într-un golf ce fusese 
indicat de indigeni, la oarecare depărtare, corabia ridică 
pânzele spre a merge în acel loc. 

Când locotenentul sosi pe bord, el raportă că nu putuse 
cumpăra nuci de cocos, deoarece proprietarul lor lipsea; 
cele aduse îi fuseseră date în schimbul pânzei de in pe care 
o oferise indigenilor. 

El văzuse că mai mulţi locuitori ai insulei purtau lanţuri 
de aur la gât şi erau îmbrăcaţi în ţesături fine de in. 

Pe seară, când corabia intră în golful ce le fusese arătat, 
călătorii noştri zăriră în apropiere un oraş indigen. Ridicară 
deci un pavilion la catargul din faţă, apoi traseră trei salve 
de tun, în timp ce în oraş se înălţau culorile olandeze. 
Corabia îşi urmă totuşi drumul şi ancoră la ora şapte seara. 

În dimineaţa următoare observară şi pe plajă culorile 
olandeze; căpitanul înţelese acum că olandezii şi-au făcut o 
aşezare pe insulă, de aceea trimise pe locotenentul secund 
ca să le facă cunoscut că duceau lipsă de anumite lucruri. 

Locotenentul a fost condus la raja sau regele insulei, pe 
care-l înştiinţă de însărcinarea sa prin mijlocirea unui 
tălmaci portughez. Raja spuse că era gata să procure coră- 
biei proviziile proaspete de care avea nevoie, dar că 
neputând face comerţ decât cu olandezii, lor nu le putea 
vinde nimic dacă nu avea mai întâi încuviințarea acestora; 
totuşi el va înainta o cerere agentului olandez, singurul alb 


ce trăia printre ei. Acest agent, numit Lange, se purtă 
politicos cu locotenentul şi-i spuse că poate cumpăra tot ce 
doreşte de la locuitorii insulei. 

Curând după aceea, raja şi Lange îşi manifestară dorinţa 
de-a merge pe bordul vasului, dacă doi oameni din 
echipajul bărcii ar putea fi lăsaţi ca ostatici, ca să 
chezăşuiască întoarcerea lor; locotenentul le făcu plăcerea 
primind amândouă solicitările şi-i conduse pe bord tocmai 
în preajma cinei. Mâncarea de căpetenie a acestei mese 
era carnea de oaie, iar după ce raja gustă din ea, ceru să i 
se dea o oaie englezească - şi singura ce mai rămăsese pe 
bord i-a fost dăruită. Apoi dori un câine şi Banks îi dădu 
ogarul său; de asemenea i se mai oferi şi un ochean, după 
ce Lange le spusese că aşa ceva i-ar fi pe plac. 

Oaspeţii îi povestiră apoi căpitanului Cook că pe insulă se 
află găini, porci, oi şi bivoli din belşug, că a doua zi vor 
trimite multe animale pe ţărmul mării, ca el să poată 
cumpăra cele trebuincioase pentru înzdrăvenirea bolnavilor 
şi pentru reîmprospătarea proviziilor de drum. Aceste ştiri 
binevenite însufleţiră mult adunarea, iar sticla începu să 
facă ocolul mesei cu atâta sprinteneală, încât lui Lange şi 
însoţitorului nu le mai trebui mult ca să se îmbete. Ei îşi 
păstrară totuşi cumpătul şi plecară înainte de a se fi ameţit 
de-a binelea. 

A doua zi, căpitanul, însoţit de mai mulţi membri ai 
echipajului, cobori pe țărm pentru a întoarce vizita raja-lei. 
Când debarcară, se supărară băgând de seamă că vitele nu 
fuseseră aduse pe plajă. Continuară totuşi drumul spre 
oraş. 

Au fost poftiţi la masă de către raja, dar acesta nu luă 
parte la ospăț deoarece aici nu se obişnuia să se stea jos 
împreună cu musafirii. Prânzul lor consta din carne de porc 
şi orez, foarte gustoase fiecare în felul lor, servite în treizeci 
şi şase de farfurii şi trei oale de pământ pline cu un fel de 
supă în care fusese fiartă carnea de porc. Lingurile din 
frunze erau atât de mici, încât oaspeţii, cât erau de 
înfometați, greu au avut răbdarea să le întrebuinţeze. 

La sfârşitul mesei, căpitanul invită pe raja să bea vin cu 


el, însă acesta refuză, spunând că cel ce ospătează o 
societate nu trebuie niciodată să se îmbete cu musafirii săi. 

După ce sticla circulă câtva timp, căpitanul Cook întrebă 
de soarta vitelor despre care primise făgăduieli că vor fi 
aduse pe plajă. Atunci Lange îl încunoştinţă că, printr-o 
scrisoare primită de la guvernatorul Concordiei, din Timor, i 
se dăduseră instrucţiuni să aprovizioneze nava, în caz că ea 
s-ar opri pe insulă şi ar avea nevoie de hrană, dar să nu-i 
îngăduie staționarea aci mai mult decât se dovedea 
necesar. In afară de aceasta, să nu permită să se facă 
daruri indigenilor de rang inferior; totuşi, adăugă el, 
măruntele gesturi de politeţe din partea indigenilor puteau 
fi răsplătite cu mărgele sau orice alt articol de mică 
valoare. Călătorii noştri bănuiră, ca un lucru mai mult ca 
sigur, că întreaga poveste era o născocire de-a lui Lange, 
scornită pentru a atrage toate darurile mai de preţ în 
propriul său buzunar. 

Curând după aceea căpitanul a fost înștiințat că se mâna- 
seră câteva oi pe plajă, dar niciun porc şi niciun. bivol, şi că 
fuseseră din nou îndepărtate înainte ca oamenii să apuce 
să aducă de pe corabie blănii de plată. Adânc lovit şi 
dezamăgit că nu putea căpăta principalele articole de care 
avea nevoie, căpitanul protestă pe lângă Lange, care îi 
spuse că, dacă el şi ofiţerii săi s-ar fi dus la faţa locului, Sar 
fi putut cumpăra orice ar fi dorit, dar că indigenii îşi închi- 
puiau că marinarii vor să-i înşele cu monede false. 

Acestei poveşti nu-i dădură mai multă crezare decât celei 
precedente; totuşi, pentru a nu pierde timp într-un moment 
atât de important, căpitanul se îndreptă deîndată spre 
plajă, unde însă nu mai găsi nicio vită de vânzare. In lipsa 
lui, Lange îl informă pe Banks că indigenii sunt jigniţi de 
faptul că marinarii nu le-au oferit aur pe mărfurile lor, pe 
care nu voiau să le vândă pe niciun alt metal; dar Banks, 
scârbit să continue o convorbire cu un om ce se făcuse 
vinovat de asemenea şiretlicuri repetate, îl părăsi pe loc. 

La 20 septembrie, căpitanul Cook şi doctorul Solander 
coborâră din nou pe țărm. In timp ce ultimul purcese spre 
oraş în căutarea lui Lange, căpitanul rămase pe plajă cu 


gândul să cumpere vite. Aci se află un bătrân care fusese 
distins cu rangul de prim-sfetnic, deoarece părea învestit cu 
o autoritate demnă de luat în seamă; spre a-i câştiga 
prietenia, căpitanul îi dărui un ochean. În prezent nu se mai 
adusese nimic la vânzare afară de un bivol prăpădit, pentru 
care băştinaşul cerea cinci guinee. Deşi căpitanul ştia că 
preţul acesta reprezintă îndoitul valorii mărfii, el propuse 
totuşi trei guinee ca unul ce era doritor să înceapă târgul cu 
orice preţ. Vânzătorul spuse că nu putea primi banii până 
ce nu-l informa pe raja de preţul oferit; trimise, aşadar, un 
om, care se înapoie curând de la raja cu vestea că cinci 
guinee ar fi preţul cel mai scăzut; însă căpitanul refuză să 
plătească atât; atunci se repezi un al doilea mesager oare 
întârzie multă vreme şi îl lăsă pe căpitanul Cook să-l 
aştepte cu nerăbdare; între timp apăru doctorul Solander 
escortat de peste o sută de băştinaşi, dintre care câţiva 
ţineau lănci în mâini, iar restul erau înarmaţi cu puşti. 
Ajungând la locul de târg, doctorul îl informă pe căpitan că 
Lange îi tălmăcise un mesaj al raja-lei, al cărui înţeles era 
că indigenii nu au chef să încheie vreun târg cu englezii, 
fiindcă aceştia nu vor să dea nimic peste jumătate din 
valoarea reală a lucrurilor oferite spre vânzare şi că orice 
fel de negoţ va fi oprit începând de a doua zi. 

Englezii nu se mai îndoiră că presupusul ordin al ra/a-lei 
era tot o născocire de-a lui Lange şi complicilor săi în vede- 
rea stoarcerii de bani; în timp ce chibzuiau cum ar trebui să 
acţioneze în această împrejurare grea, unul din tovarăşii lui 
Lange începu să izgonească pe băştinaşii care aduseseră 
spre vânzare sirop de palmieri şi păsări, precum şi pe 
ceilalţi care acum mânau oi şi bivoli spre târg. 

Tocmai în acel moment, căpitanul Cook se uită spre 
bătrânul ce fusese distins cu titlul de prim-sfetnic; părându- 
i-se că citeşte pe faţa lui dezaprobarea vru să-şi mărească 
avantajul şi, apucând mâna indigenului, îi dărui o veche 
sabie lată. Darul, în momentul potrivit, avu cel mai bun 
efect, primul sfetnic, fermecat de acest semn de distincţie 
şi  socotindu-se deosebit de onorat, dădu poruncile 
necesare şi târgul pomi să se desfăşoare cu mare 


repeziciune.  Băştinaşii, zeloşi să procure toate cele 
solicitate, aduseră vitele spre vânzare şi piaţa se umplu în 
scurtă vreme cu de toate. Căpitanul Cook plăti cu zece 
guinee primii doi bivoli; dar după aceea îi cumpără la 
schimb, dând câte o puşcă pentru fiecare; cu acest preţ ar 
fi putut obţine oricâţi ar fi vrut. Nu încăpea nicio îndoială că 
Lange avea să primească partea sa din câştigul primelor 
două vânzări şi că motivul pentru care spusese că indigenii 
nu acceptă decât aur în schimbul vitelor era că, în felul 
acesta, el poate împărţi câştigul mai uşor. 

Obţinând deci, în cele din urmă, proviziile proaspete 
trebuincioase, căpitanul Cook se pregăti să ridice ancora. 

Insula se numeşte Savu; aşezată la 10* 35' latitudine 
sudică şi la 237* 30' longitudine vestică, fusese până acum 
foarte puţin cunoscută sau eronat descrisă. Lungimea ei 
măsura între treizeci şi cincizeci de kilometri, dar nu i s-a 
putut stabili lăţimea. Când Endeavour se oprise acolo, 
anotimpul uscat se apropia de sfârşit; nu plouase de vreo 
şapte luni; de aceea nu se putea vedea curgând niciun râu 
cu apă dulce, iar indigenii se alimentau doar de la mici 
izvoare situate la oarecare depărtare înăuntrul ţării. 

Pe lângă mei şi porumb, insula producea tutun, bumbac, 
betel, tamarinzi, tei, portocale, manghieri, piper, orez, 
pepeni şi alte fructe tropicale. Se mai cultivau aici o 
cantitate neînsemnată de scorţişoară precum şi diferite 
legume europene. 

Bivolii văzuţi pe această insulă erau cam cât boii de mari, 
deşi nu cântăreau mai mult de jumătate din greutatea 
acestora, căci pierduseră mult în greutate în cursul 
ultimului anotimp secetos; carnea lor era totuşi suculentă şi 
de un gust ales. Aveau coarnele întoarse spre spate, nişte 
urechi deosebit de mari şi erau aproape lipsiţi de păr. Alte 
animale domestice de pe insulă erau câinii, pisicile, 
porumbeii, găinile, porcii, caprele, oile, măgarii şi caii. 

Caii depăşeau rareori 1,30 m înălţime, dar erau iuți şi 
călcau firesc şi viguros. Oile cam semănau cu caprele şi de 
aceea erau numite cabritos. Coasta mării procură locui- 
torilor broaşte țestoase, deşi nu în prea mare cantitate. 


INDIGEN DIN INSULA SAVU 
Băştinaşii insulei Savu sunt de statură mai curând sub 
cea mijlocie; părul lor e negru şi ţepos, iar culoarea feţei 
cafenie-închis la oamenii de tot rangul, atât la cei ce 
stăteau în aer liber, cât şi la cei ce trăiau mai mult în casă. 
Bărbaţii sunt bine legaţi şi vioi, iar trăsăturile lor se 
deosebesc mult de la unul la altul; femeile, dimpotrivă, au 
un singur tip de trăsături, sunt foarte scunde şi robuste. 
Îmbrăcămintea bărbaţilor este alcătuită din două bucăţi 
de pânză de bumbac, dintre care una se leagă în jurul mijlo- 
cului, marginea ei inferioară fiind petrecută destul de strâns 
printre picioare iar cea de sus lăsată liberă, pentru a 
întocmi un fel de buzunar în care se pun cuţitele şi alte 
obiecte; cealaltă bucată este trecută pe sub cea dintâi pe la 
spatele purtătorului, iar capetele îi sunt aduse peste umeri 


şi vârâte în buzunarul din faţă. Femeile întind marginea de 
sus a primei bucăţi peste mijloc, în timp ce extremitatea 
inferioară le cade până în dreptul genunchilor, formând un 
fel de fustă; cealaltă bucată de pânză se prinde de-a 
curmezişul pieptului şi pe sub braţe. Această pânză este 
tesută de indigeni din fire vopsite în albastru şi, deoarece e 
de diferite nuanţe, pare foarte frumoasă. Ei poartă o 
mulţime de podoabe felurite. 

Casele de pe insula Savu au diverse mărimi - de la şase 
până la o sută douăzeci de metri lungime, după rangul 
locuitorului - şi sunt aşezate pe stâlpi la un metru sau doi 
deasupra pământului. Ele se împart, în general, în trei 
încăperi de mărime egală, cea din mijloc fiind rezervată 
folosinţii femeilor; uneori, laturile clădirii mai cuprind şi 
camere mai mici, iar acoperişul este alcătuit din frunze de 
palmier. 

Indigenii consumă carnea tuturor animalelor domestice 
de pe insulă, dar preferă porcul tuturor celorlalte; în 
ordinea  preferinţei urmează calul, bivolul şi păsările 
domestice. Carnea de pisică şi de câine se consumă de 
asemenea mult mai mult decât cea de capră şi de oaie. 
Aceşti oameni rareori mănâncă peşte. 

Palmierul-evantai este cel mai important şi mai util copac 
de pe insulă, foloasele lui fiind şi mari şi multiple. De îndată 
ce-i dau mugurii, indigenii îi taie şi, legând sub ei coşuleţe 
făcute din frunzele arborelui, adună în ele licoarea ce 
picură; aceasta, având gustul vinului slab, este băutura 
obişnuită a tuturor locuitorilor. Frunzele au variate 
întrebuinţări: la fabricarea pipelor, umbrelelor, ceştilor, 
coşurilor, acoperişurilor de case. Fructul atinge mărimea 
unui nap matur, dar indigenii nu-l prea apreciază. 

Insula se împarte în cinci provincii, fiecare având un raja 
sau guvernator principal. Locuitorii se grupează de ase- 
menea în cinci ranguri: raja, proprietarii de pământ, 
meşteşugarii, plugarii şi sclavii. Respectul de care se 
bucură proprietarii este în funcţie de întinderea moşiilor şi 
de numărul de sclavi. Ei sunt cumpăraţi şi vânduți o dată cu 
proprietăţile de care aparţin; un sclav se cumpără separat 


cu preţul de vânzare al unui porc gras. Deşi proprietarul 
poate vinde sau dărui robii o dată cu pământurile, puterea 
sa asupra lor este limitată, căci lui nu i se îngăduie nici 
măcar să-i lovească fără permisiunea raja-lei. 


AULA 

CASĂ DIN INSULA SAVU 

În general indigenii sunt bine legaţi şi sănătoşi - şi ajung, 
pe cât se pare, la adânci bătrâneţe. Variola şi-a croit drum 
până în această insulă, unde este tot atât de temută şi de 
urâtă ca şi ciuma. Când boala atacă pe vreunul din ei, el 
este dus la mare depărtare de orice locuinţă, iar hrana i se 
întinde cu ajutorul unei prăjini lungi, căci nimeni nu se 
încumetă să se apropie de bolnav, care este astfel lăsat în 
voia soartei între viaţă şi moarte. 

Portughezii au vizitat insula Savu aproape de la primele 
lor călătorii prin aceste părţi ale lumii şi au înfiinţat pe ea o 
colonie; dar la scurtă vreme au fost urmaţi de olandez, 
care, deşi nu stăpâneau formal insula, au trimis un număr 
de vase comerciale pentru a încheia un tratat comercial cu 


indigenii. Articolul de căpetenie al acestui tratat prevede că 
raja-lele trebuie să procure olandezilor anual din insula lor 
mirodenii, orez, porumb şi celelalte; iar ei urmează să le 
înapoieze contravaloarea în rachiu de orez, cuţitărie, 
mărfuri, ţesături de in şi de mătase. La această înţelegere, 
raja-lele stipulară ca un rezident olandez să rămână 
permanent pe insulă pentru a observa îndeplinirea părţii lor 
de contract. 

De îndată ce încheiară tratatul, olandezii îl numiră rezi- 
dent pe Lange, care se afla pe insulă de zece ani. 

Moralitatea acestui popor este din cele mai pure. Rareori 
se comite vreo tâlhărie şi niciodată un omor. Dacă se iscă 
vreo ceartă între  băştinaşi, ei supun de îndată 
neînţelegerea judecății raja-lei şi rămân pe deplin mulţumiţi 
cu hotărârea lui. Niciunui om nu-i este îngăduit să aibă mai 
mult de o nevastă. Purtarea lor este deci cu desăvârşire 
virtuoasă. 

Endeavour ridică pânzele din insula Savu la 21 
septembrie şi se îndreptă spre soare-apune. 

Toată ziua de 28 septembrie ţinură cârma spre nord-vest 
pentru a ajunge în văzul insulei Java. La 30, căpitanul primi 
de la majoritatea ofiţerilor şi marinarilor jurnalele lor de 
călătorie, în privinţa cărora îi povăţui să păstreze cea mai 
adâncă taină, mai luă asupra sa şi jurnalul de bord. 
Noaptea următoare, în cursul unei furtuni cu tunete şi 
trăznete, apăru către răsărit, în lumina fulgerelor, Java. 

În zorii dimineţii de 2 octombrie ajunseră în apropierea 
coastei javaneze, de-a lungul căreia navigau în prezent. 
Deoarece credinciosul lor prieten indian, Tupia, era pe 
atunci foarte bolnav, căpitanul trimise la țărm o barcă ce 
urma să-i aducă ceva fructe proaspete şi să procure nutreţ 
pentru bivoli. În câteva ore marinarii făcură rost de 
proviziile după care fuseseră trimişi şi se înapoiară pe 
corabia care înaintă, în cursul nopţii, cu viteză redusă. 

La 3 octombrie, dimineaţa, întâlniră corabia poştală olan- 
deză care naviga în urma navei Endeavour. Masterul 
olandez aduse două registre: într-unul înscrise numele 
căpitanului şi al vasului, pentru a fi trimis guvernatorului şi 


Consiliului Indiilor, iar în celălalt registru rugă pe câţiva din 
echipaj să înscrie de asemenea numele vasului şi al 
căpitanului, de unde veneau şi spre ce port se îndreptau. 

Curând după aceea corabia trebui să arunce ancora din 
lipsă de vânt. Totuşi, pornindu-se o boare, ea îşi reluă 
drumul până în dimineaţa următoare, când a fost din nou 
nevoită să ancoreze din pricina repeziciunii curentului. În 
Ziua aceea şi a doua zi, ridicară şi lăsară ancora de mai 
multe ori. La 8 octombrie fură din nou siliţi să ancoreze în 
apropierea unei mici insule netrecută pe vreuna din hărţile 
lor. Era una dintre cele ce poartă numele de Milles Isles. 
Solander şi Banks, debarcând, adunară câteva plante şi 
împuşcară un liliac care avea un metru în lungime măsurat 
de la un vârf la celălalt al aripilor. 

La puţin timp după ce aceşti doi călători se înapoiară pe 
corabie, sosiră într-o luntre câţiva malaiezi aducând cu ei, 
spre vânzare, bostani, peşte uscat şi broaşte țestoase, 
dintre care una, pe care o vândură cu un dolar, cântărea 
aproape şaptezeci şi cinci de kilograme. 

Corabia navigă acum încet până la căderea nopţii, iar 
când se porni briza de uscat, cârmi spre est-sud-est, pentru 
ca în ziua următoare să ajungă în rada Bataviei. 

Nici nu ancoraseră bine şi observară o corabie cu o 
flamură ce flutura la catarg; de la această corabie se 
trimise o barcă ai cărei marinari doreau să afle numele 
vasului şi al comandantului. Căpitanul Cook dădu 
răspunsurile pe care le crezu potrivite, iar ofiţerul ce 
conducea barca plecă. Acesta, ca şi echipajul însoțitor, erau 
atât de măcinaţi de climatul nesănătos, încât păreau nişte 
umbre de oameni; căpitanul îi socoti ca o tristă prevestire a 
prăpădului pe care moartea avea să-l semene în curând şi 
printre oamenii săi; totuşi, pentru moment, nu se afla 
niciun invalid pe bord, în afara lui Tupia. Marinarii englezi 
nu păreau să dea atenţie faptului că boala ar putea ataca 
un grup de oameni atât de căliţi în diverse clime ca ei, dar 
vai! nu aveau nici cea mai mică idee despre molima 
necruțătoare care bântuia la Batavia. 

Ofițerii şi marinarii fiind de părere că nu mai puteau 


scoate corabia pe mare în starea ei actuală, căpitanul 
decise să ceară îngăduinţa de a curăţi carena acolo; 
întrucât aflase că cererea trebuia făcută în scris, alcătui o 
petiție şi puse să fie tradusă în limba olandeză. v 

La 10 octombrie 1770, căpitanul şi ceilalţi ofiţeri coborâră 
pe țărm şi se duseră la singurul englez ce locuia pe atunci 
în Batavia. Acesta, numit Leith, îşi primi compatrioţii în 
chipul cel mai civilizat şi îi trată la prânz cu multă 
ospitalitate. 

După-amiază căpitanul Cook merse la guvernatorul 
general, dare-l întâmpină cu politeţe şi-i spuse să aştepte 
întrunirea Consiliului de a doua zi dimineaţa, când se va 
prezenta petiția lui şi toate cele cerute îi vor fi lesne 
acordate. 

Târziu, spre seara acelei zile, se stârni o furtună din cele 
mai cumplite, cu tunete şi trăznete, însoţită de o ploaie 
foarte deasă, care vătămă un vas al Indiilor Răsăritene 
Olandeze atât la catarge, cât şi la greement. Endeavour, 
deşi în apropierea navei olandeze, scăpă fără vreo pagubă; 
aceasta se datora, după părerea căpitanului Cook, unui lanţ 
electric care condusese fulgerul peste bordul vasului”. O 
santinelă de pe puntea corăbiei Endeavour, care tocmai 
încărca puşca în timpul furtunii, a scăpat-o din mână şi ea 
s-a sfărâmat. Lanţul electric arăta ca un şuvoi de foc, iar 
corabia s-a zguduit puternic. 

A doua zi căpitanul Cook aşteptă pe cei din Consiliu, care 


% „După toate probabilitățile, am fi împărtăşit soarta olandezului dacă 
nu am fi avut lanţul electric pe care de-abia îl instalasem. Acesta purtă 
fulgerul sau materia electrică peste bord, în afara corăbiei. Zguduitura 
a fost atât de tare că scutură simţitor întregul vas. lată un singur 
exemplu, dar îndestulător, pentru a recomanda asemenea lanţuri 
tuturor felurilor de corăbii”. (Extras din Jurnalul căpitanului Cook, - 
Arhivele Amiralității, Whitehall). 

N. B. - Recomandarea aceasta n-a fost luată în seamă timp de mai 
bine de o jumătate de veac. Astăzi însă, toate navele sunt înzestratei cu 
conductorii lui sir Snow Harris şi niciun accident nu s-a întâmplat - după 
ştiinţa editorului - vreunui vas astfel echipat, deşi mai multe dintre ele 
au fost lovite. Cele neechipate în acest mod sufereau înainte vreme 
numeroase stricăciuni şi multe vieţi de viteji fuseseră pierdute în 
împrejurări asemănătoare. - N. A. 


îl înştiinţară că toate cele cerute îi vor fi acordate. 

Prietenul nostru, Tupia, care până atunci fusese foarte 
greu bolnav pe bord, se încăpăţâna să refuze orice medica- 
ment ce i se dădea. Banks ceru atunci să fie adus în 
locuinţa lui, în speranţa că acolo şi-ar putea recăpăta 
sănătatea. Cât timp stătuse pe corabie şi chiar după ce l-au 
aşezat în barcă se arăta indispus şi cu moralul foarte 
scăzut; dar în clipa în care a ajuns în oraş, întreaga lui 
făptură păru că se însufleţise. Casele, trăsurile, oamenii şi 
multe alte lucruri erau cu totul noi pentru el şi, în prezenţa 
unor privelişti atât de încântătoare, trăsăturile feţei sale 
oglindeau o adâncă uimire. Dacă Tupia se minuna de ceea 
ce vedea, băiatul său, Tayota, era cu desăvârşire fermecat; 
ţopăia de-a lungul străzilor şi se bucura straşnic, privind tot 
ce vedea cu cea mai serioasă dorinţă de a cunoaşte şi cu 
mare curiozitate. 

Dintre toate lucrurile înconjurătoare care-i atrăgeau 
atenţia lui Tupia, nimic nu-l izbi mai mult ca varietatea 
veşmintelor purtate de locuitorii Bataviei; vru să cunoască 
motivul acestei diversităţi ce i se părea atât de neobişnuită 
şi, când află că oamenii de naţiuni felurite se îmbrăcau 
după moda propriei lor ţări, ceru şi el îngăduinţa să le 
urmeze obiceiul; dorinţa i se îndeplini uşor şi cineva a fost 
trimis pe corabie ca să aducă nişte pânză din Pacificul de 
Sud, iar el se îmbrăcă pe loc în costumul din Otaheite. 

Căpitanul Cook făcu demersuri pe lângă mai multe per- 
soane în scopul de a i se împrumuta banii trebuincioşi 
acoperirii cheltuielilor necesitate de reparația corăbiei; dar, 
neputând găsi în tot oraşul pe cineva care să aibă la 
îndemână suma trebuincioasă sau care să vrea s-o 
avanseze, trebui să facă o intervenţie la guvernator; acesta 
dădu ordine să i se furnizeze suma cerută din tezaurul 
Companiei Indiilor Răsăritene Olandeze. 

După ceva mai mult de o săptămână petrecută la 
Batavia, începură să se facă simţite urmările nefaste ale 
climei. Doctorul Solander şi Banks se îmbolnăviră de friguri; 
cei doi slujitori ai lui Banks se simțeau nespus de rău; 
băiatul indian Tayota avea aprindere de plămâni; iar Tupia 


era într-o stare atât de gravă, încât îl socoteau pierdut. 
Imbolnăvirea se datora în parte căldurii, în parte aşezării 
oraşului ce se învecina cu o mlaştină, cât şi duhorii din 
canalele murdare de care oraşul era împresurat!%, 

La 26 ale lunii, foarte puţini oameni din echipaj se 
simțeau îndeajuns de zdraveni spre a fi gata la datorie, în 
această zi se ridică un cort pentru ei. Tupia ceru atunci să 
fie dus pe corabie, în speranţa că va respira un aer mai 


100 Într-o scrisoare interesantă, datată numai cu trei zile mai înainte, 

căpitanul Cook dă amănunte asupra călătoriei sale atât de rodnice şi 

notează că „bolile nu l-au făcut să piardă niciun om”; descrie apoi cu 

tristeţe relele efecte ale climatului din Batavia, la care se adăuga poate 
şi necumpătarea oamenilor în clipa sosirii navei în acel loc: 

Nava „Endeavour“ lângă Batavia 

23 octombrie 1770 

„Domnule, vă rog să încunoştinţaţi pe lorzii din Consiliul Amiralității că 
am părăsit Rio de Janeiro la 28 decembrie 1768, iar la 16 ianuarie 
următor am sosit la Success Bay, în strâmtoarea La Maire, unde ne-am 
împrospătat proviziile de lemne şi apă; la 21 a aceleiaşi luni am părăsit 
strâmtoarea La Maire pentru a sosi la Otaheite la 13 aprilie. În călătoria 
noastră spre această insulă am urmat un curs mult mai vestic decât a 
făcut vreodată altă corabie; devierea nu ne-a dat însă prilejul să 
descoperim nimic până la tropic, unde am întâlnit mai multe insule 
necunoscute. Pe insula Otaheite, am fost întâmpinați cu toată prietenia 
dorită şi am avut grijă să ne punem în siguranţă în aşa fel încât să fim 
la adăpost de o eventuală încercare de izgonire chiar dacă s-ar fi 
răsculat întreaga insulă. 

Cu câteva zile înainte de 3 iunie, când trebuia să observăm trecerea 
planetei Venus, am trimis pe locotenentul Hicks spre răsăritul insulei, 
iar pe locotenentul Gore cu alţi ofiţeri (cărora le dăduse instrucţiuni 
domnul Green) pe insula York, pentru a avea sorţi mai buni de izbândă 
în cazul că vizibilitatea ar fi fost neprielnică; dar, în această privinţă am 
avut atâta noroc, încât observaţiile s-au efectuat în amândouă locurile 
în cele mai bune condiţii. Până să ne pregătim de plecare din această 
insulă s-a făcut 13 iulie; apoi a mai trecut o lună, în care timp am 
cercetat alte câteva insule aşezate mai spre apus, înainte de a cârmi 
spre sud. La 14 august am descoperit o mică insulă situată la 22° 27' 
latitudine sudică şi 150° 47' longitudine vestică. După ce am părăsit 
această insulă, am continuat drumul spre sud, îndreptându-ne puţin 
către răsărit până ce am ajuns în latitudinea de 40* 12' sud, fără a zări 
cea mai mică urmă de pământ. Apoi am navigat spre apus între 
latitudinile de 30° şi 40° până la 6 octombrie, zi în care am dat de 
coasta răsăriteană a Noii Zelande, care este alcătuită din două insule 
mari ce se întind de la 34* la 48* latitudine sudică, după cum am 


curat decât în oraş, dar cererea lui nu putu fi împlinită, 
deoarece navei i se dăduse jos greementul şi se făceau 
pregătirile pentru calaj şi pentru reparaţiile fundamentale. 
Cu toate astea, la data de 28 octombrie, Banks îl însoţi pe 
Tupia pe insula lui Cooper, unde se întinsese pentru el un 
cort aşezat în aşa fel, încât să fie răcorit alternativ de briza 
de uscat şi de briza mării; bietul om arătă multă 
recunoştinţă pentru faptul că i se dăduse un adăpost atât 


constatat navigând în jurul amândurora. La 1 aprilie 1770 am părăsit 
Noua Zelandă şi am ţinut cârma spre vest până ce am dat de coasta 
răsăriteană a Noii Olande, la latitudinea sudică de 38*. Am mers de-a 
lungul țărmului acestei ţări spre nord, debarcând în locurile ce mi s-au 
părut prielnice, până ce am ajuns la latitudinea de 15* 45' sud unde, în 
noaptea de 10 iunie, ne-am ciocnit de un recif şi unde am zăcut 
douăzeci şi trei de ore suferind stricăciuni foarte însemnate. Aceasta a 
fost o lovitură fatală pentru tot restul călătoriei, deoarece ne-am văzut 
nevoiţi să ne adăpostim la primul liman întâlnit, unde pentru repararea 
stricăciunilor suferite am zăbovit până la 4 august; dar în cele din urmă 
am ieşit în larg cu o corabie cu spărturi; apoi am plutit din nou pe lângă 
țărm spre miazănoapte, şi am avut parte de cea mai primejdioasă 
navigaţie pe care a îndurat-o vreodată o corabie. La 22 a aceleiaşi luni, 
găsindu-ne la latitudinea 10* 30' sud, am descoperit o trecere spre 
Oceanul Indian, între extremitatea nordică a Noii Olande şi Noua 
Guinee. După ce am străbătut această strâmtoare, m-am îndreptat spre 
coasta Noii Guinee, pe care am atins-o la 29 august; dar găsind că este 
absolut necesar să curăţ carena corăbiei pentru a-i astupa fisura înainte 
de a purcede spre patrie, nu m-am oprit aici, ci am părăsit această 
coastă la 3 septembrie, grăbindu-mă spre Batavia, unde am ajuns la 10 
curent; curând după aceea am obţinut îngăduinţa guvernatorului şi a 
Consiliului de a curăţi carena la Onrust; tocmai am fost acolo de-a 
lungul cheiului, pentru a ne scoate lucrurile etc. 

Trimit alăturat o copie a jurnalului meu cuprinzând faptele din cursul 
întregii călătorii, împreună cu hărţile pe care am avut răgazul să le 
copiez şi care socotesc că vor fi deocamdată îndestulătoare pentru a 
ilustra jurnalul amintit. Am însemnat, fără a ascunde adevărul şi fără a 
adăuga comentarii, toate întâmplările călătoriei şi am făcut 
numeroasele observaţii şi descrierile pe care le-am socotit de cuviinţă, 
cât am putut de bine. Deşi descoperirile din această călătorie nu sunt 
mari, mă mândresc că, aşa cum sunt, ele pot îndreptăţi atenţia lorzilor. 
Cu toate că n-am izbutit să dau peste mult discutatul continent sudic, la 
care eu ţin atât de mult şi care, poate, nu există, sunt încredinţat că 
nedesăvârşirea acestei descoperiri nu poate să fie pusă pe socoteala 
mea. Dacă am fi avut norocul să nu fim zvâriliţi pe țărm, s-ar fi înfăptuit 
mult mai mult în ultima etapă a călătoriei; totuşi, aşa cum stau 


de plăcut. 

La 5 noiembrie muri Monkhouse, chirurgul, a cărui pier- 
dere se resimţi cu atât mai mult cu cât fusese un om 
priceput în meseria lui; el căzu jertfă aerului pestilenţial al 
ținutului, într-un timp când priceperea lui era cât se poate 
de necesară. 

Moartea secera acum cu paşi grăbiţi pe aventuroşii noştri 
călători, care erau tot atât de neputincioşi să i se 
împotrivească cât şi să fugă de îmbrăţişările ei. Au fost 
tocmiţi mai mulţi servitori malaiezi ca să îngrijească de 
bolnavi; dar aceşti oameni erau aşa de nepăsători faţă de 
îndatoririle lor, încât nu rareori cel ce zăcea trebuia să se 
dea jos din pat da să-şi caute slujitorul. Băiatul indian 
Tayota, şi-a dat sufletul la 9 a lunii, iar Tupia, a cărui 
dragoste duioasă pentru tânăr putea fi egalată doar de 
aceea a unui părinte faţă de copilul său favorit, a fost atât 


lucrurile, presupun că se va aprecia că ea a fost la fel de fructuoasă ca 
oricare din cele ce s-au întreprins până acum în Pacificul de Sud în 
acelaşi scop. Planurile desenate după locurile prin care am trecut au 
fost executate cu toată grija şi precizia pe care răgazul şi împrejurările 
ni le-au îngăduit, - şi sunt sigur că puţine părţi ale lumii au latitudini şi 
longitudini stabilite mai exact. În această îndeletnicire am fost foarte 
mult ajutat de domnul Green care, în tot cursul călătoriei, nu a lăsat să-i 
scape vreun prilej de-a face observaţii pentru stabilirea longitudinii; iar 
numeroasele descoperiri valoroase, făcute de domnul Banks şi doctorul 
Solander în problemele de istorie naturală, precum şi în alte domenii 
folositoare lumii învăţaţilor, nu pot să nu contribuie foarte mult la 
succesul călătoriei. 

Ca să fiu drept cu ofiţerii şi cu întregul echipaj, trebuie să spun că au 
îndurat toate oboselile şi primejdiile călătoriei cu buna dispoziţie şi 
vioiciunea care vor face întotdeauna cinste marinarilor britanici; iar eu 
am mulţumirea să anunţ că bolile nu m-au făcut să pierd niciun om în 
tot cursul călătoriei. 

Trag nădejde că reparaţiile de care corabia are nevoie nu vor fi atât 
de însemnate, încât să ne reţină vreme prea îndelungată. Puteţi fi sigur 
că nu-mi voi îngădui nicio întârziere fără rost, aci sau în altă parte, ci 
mă voi întoarce pe calea cea mai scurtă spre patrie. 

Am onoarea să fiu, cu cel mai mare respect, domnule, al dv. prea 
ascultător şi plecat servitor. 

(semnat) James Cook”. 
(Din scrisoarea originală a căpitanului Cook, Arhivele Amiralității, 
Whitehall. Scrisorile căpitanului Cook, vol. 22). 


de lovit de această pierdere, încât era clar că nu avea să-i 
supravieţuiască mult. 

Între timp se cercetase cu grijă fundul corăbiei, şi întreg 
echipajul avea motive puternice să fie mulţumit că în cursul 
unei traversări de mai multe sute de mile prin cele mai 
primejdioase mări de pe faţa pământului nu i se întâmplase 
nimic prea grav; învelişul fusese smuls de pe vas în mai 
multe locuri, chila falsă se desprinsese, chila principală era 
grav avariată, câteva scânduri suferiseră stricăciuni grele şi 
trei dintre ele deveniseră mai subţiri decât talpa unei 
ghete. 

Întrucât Solander şi Banks erau măcinaţi de boală, medi- 
cul care îi îngrijea le recomandă aerul de ţară ca singurul 
lucru ce mai putea eventual să-i însănătoşească, după 
dorinţele prietenilor lor. Închiriară, prin urmare, locuinţa de 
ţară a stăpânului hotelului, care se obligă să le facă rost de 
sclavi şi de cele trebuincioase mesei; dar cum păţiseră 
destule din cauza nepriceperii acestor sclavi, cumpărară 
două malaieze, care deveniră în scurtă vreme excelente 
infirmiere, datorită gingăşiei fireşti dare face atâta cinste 
sexului lor. În timp ce bolnavii se străduiau să-şi recapete 
sănătatea, sărmanul Tupia căzu victimă bolii şi durerii ce o 
încerca din cauza morţii lui Tayota. Au fost îngropaţi 
amândoi în insula Edam. 

În acest timp doar vreo zece oameni din tot echipajul 
corăbiei erau în stare să muncească; ei se îndeletniceau cu 
căratul apei şi al proviziilor pe bord, precum şi cu instalarea 
greementului!%!. 

Acum se îmbolnăvi şi căpitanul Cook, iar Sporing şi un 


101 „Mortalitatea europenilor în Batavia depăşeşte cu mult cele ştiute 
despre orice alte colonii, întrecând chiar ravagiile din cele mai necru- 
țătoare insule vest-indiene. Am avut într-adevăr, în propriul nostru caz, 
o dovadă fatală a vrăjmăşiei climatului, cu toate că se luaseră toate 
măsurile pentru apărarea sănătăţii echipajului. Un fel de dizenterie 
însoţită de febră tifoidă s-a dezlănţuit pe bord şi s-a prelungit cu mai 
multă sau mai puţină gravitate în tot restul călătoriei. Nu avusesem 
nicio pierdere până la sosirea noastră în acest loc, dar de aici şi până la 
sfârşitul expediției muriră nu mai puţin de cincizeci de oameni”. 
(Călătoria lui Barrow în Cochinchina, cu nava „Lion”, pag. 179). 


marinar care îngrijeau pe Banks şi pe Solander la locuinţa 
lor de la ţară fură atinşi de febră recurentă. Cu timpul se 
făcură ceva mai bine, deşi convalescenţa lor dură mult. 
Casa lor era aşezată pe malurile unui pârău, care desigur 
că ajuta la circulaţia aerului; locul era în acelaşi timp des- 
chis brizei marine. 

În noaptea de 25 noiembrie, timp de 4 ore căzu o aversă 
de ploaie atât de abundentă cum navigatorii nu-şi puteau 
aminti să mai fi văzut alta la fel. Ploaia curgea prin toate 
ungherele casei lui Banks, iar prin încăperile situate mai jos 
trecea un şuvoi de apă care ar fi putut învârti o moară. 
Deoarece Banks era acum destul de înzdrăvenit, se duse în 
ziua următoare la Batavia şi rămase uimit văzând că locui- 
torii îşi atârnaseră aşternuturile la uscat. Pe la 26 a lunii se 
porni musonul vestic. În timpul zilei sufla dinspre nord sau 
nord-vest, iar în cursul nopţii dinspre sud-vest. In mai multe 
nopţi fusese precedat de tunete puternice şi de ropote de 
ploaie. 

Ţânţarii, a căror tovărăşie fusese destul de neplăcută în 
timpul uscăciunii, începură acum a roi în cete uriaşe, 
înălțându-se din băltoace ca albinele din stup. Erau nespus 
de  supărători noaptea, dar durerea provocată de 
înţepăturile lor, deşi foarte usturătoare, nu dura de obicei 
mai mult de o jumătate de oră; ziua atacau rareori. 
Broaştele orăcăiau necontenit prin şanţuri, semn neîndoios 
că începuse anotimpul umed şi că de aici înainte se puteau 
aştepta zilnic la ploaie. 

Corabia reparată, bolnavii aduşi pe bord şi majoritatea 
proviziilor de apă şi celelalte încărcate, porniră de la Onrusi 
la 8 decembrie şi se opriră în rada Bataviei. 

La 24 decembrie căpitanul Cook îşi luă rămas bun de la 
guvernator, precum şi de la alţi câţiva oameni de seamă 
care îi arătaseră o deosebită bunăvoință. Indată după 
aceea se urcă pe bord însoţit de Banks şi de ceilalţi care 
locuiseră până atunci în oraş, în dimineaţa următoare 
porniră cu pânzele sus. De la sosirea navei în rada Bataviei 
tot echipajul de pe bordul ei fusese bolnav, cu excepţia 
îngrijitorului de vele care, deşi număra peste şaptezeci de 


ani, totuşi se îmbătase în fiecare zi în timpul şederii lor 
acolo! Endeavour îşi înmormântase în Batavia şapte dintre 
oamenii săi şi anume, pe Tupia şi feciorul său, trei marinari, 
servitorul astronomului Green şi chirurgul; în momentul 
plecării vasului, patruzeci de oameni din echipaj erau 
suferinzi, ceilalţi fiind atât de slăbiţi de recenta lor boală, 
încât abia îşi puteau îndeplini îndatoririle. 

Oraşul Batavia este aşezat la 6° 10' latitudine sudică şi 
106* 50' longitudine estică faţă de meridianul Greenwich. 
El se înalţă pe marginea unui golf mare, la ceva mai mult 
de douăzeci de mile de strâmtoarea Sunda, pe coasta 
nordică a insulei Java, pe un teren jos şi mlăştinos. Mai 
multe râuleţe, ce izvorăsc din munţii Blaeuwen Berg, la 
şaptezeci de kilometri înăuntrul ţării, se varsă în mare în 
acest loc după ce mai întâi taie oraşul în diferite direcţii. 
Canale largi cu apă aproape stătătoare străbat cam fiecare 
stradă şi, datorită malurilor mărginite de şiruri de copaci, 
au o înfăţişare foarte plăcută; pe de altă parte însă, copacii 
şi canalele contribuie la infectarea aerului. 

Călătorii aflară că foarte rar se întâmpla ca din o sută de 
soldaţi aduşi din Europa, să mai rămână în viaţă după un an 
cincizeci; dar din cei cincizeci care se întâmpla să mai 
trăiască, nici zece nu erau pe deplin sănătoşi şi probabil că 
nu mai puţin de jumătate intrau în spital. S-ar putea crede 
că niciun om cu scaun la cap nu ar fi ispitit să şadă în 
Batavia pentru vreun interes oarecare, dar neţărmurita sete 
de aur este atât de mare, încât oamenii îşi riscă de bună- 
voie viaţa, ba sunt siguri că-şi pierd sănătatea, fără de care 
nu te poţi bucuria nici de cea mai mare bogăţie. 

In portul Batavia pot ancora oricâte corăbii, căci solul lui 
este atât de prielnic, încât ancora nu scapă niciodată. 
Totuşi portul acesta este câteodată primejdios pentru nave, 
şi anume, atunci când suflă tare briza mării; cu toate 
acestea se socoteşte - cu una cu alta - că ar fi cel mai bun 
şi mai comod port din toată Insulindia. 

Imprejurimile Bataviei au o înfăţişare foarte plăcută şi ar 
constitui în orice altă ţară o aşezare de invidiat. Grădinile şi 
casele ocupă ţinutul pe o întindere de mai mulţi kilometri; 


grădinile sunt însă atât de înţesate de arbori, încât 
avantajul că pământul a fost defrişat de pădurea ce-l 
acoperea la început se pierde aproape în întregime; fiind 
împresurate de şanţurile şi ogoarele învecinate, ele sunt 
departe de a răspândi un parfum îmbietor, iar turbăriile şi 
mlaştinile din câmpurile învecinate se dovedesc a fi şi mai 
vătămătoare. 

La aproape şaptezeci de kilometri de oraş se înalţă nişte 
coline; acolo unde aerul este în mare parte purificat, îşi 
trimit medicii bolnavii, atunci când orice altă încercare de 
vindecare dă greş; experienţa izbuteşte în mai toate cazu- 
rile, iar pacienţii îşi recapătă curând sănătatea; însă, cum 
se întorc în oraş, vechile tulburări revin. 

Fructele cele mai alese sunt uimitor de ieftine şi de 
numeroase; e o adevărată plăcere să vezi în ce cantităţi 
sunt consumate în Batavia. Două târguri mari se ţin 
săptămânal în locuri depărtate pentru a fi mai la îndemâna 
locuitorilor din diferitele părţi ale ţării. În aceste târguri se 
pot vedea ca un lucru obişnuit „cincizeci sau şaizeci de 
căruţe cu ananas de cea mai bună calitate aşezat claie 
peste grămadă fără nicio grijă”. 

Batavienii, ca şi băştinaşii din alte regiuni ale insulei Java, 
sădesc un foarte mare număr de flori în jurul caselor şi ard 
aproape într-una răşini şi lemne aromatice, în scopul, pare- 
se, de a primeni oarecum aerul. 

Inainte vreme, insula Java nu producea niciun fel de 
mirodenii, în afară de piper, pe care încă şi astăzi olandezii 
îl aduc anual de acolo într-o cantitate însemnată; în ţară se 
consumă însă foarte puţin, deoarece băştinaşii preferă 
piperul de Cayenne. Locuitorii sunt mari amatori de nuci 
tămâioase şi de cuişoare, însă acestea sunt prea scumpe 
pentru a fi folosite pe scară largă, întrucât arborii care le 
produc aparţin exclusiv olandezilor. 

In insula Java cresc capre, oi, porci, bivoli şi cai. Calul, 
care, după cum se spune, a fost găsit aici la descoperirea 
ținutului, este mic dar ager, întrecând rareori înălţimea de 
1,40 m. Vitele cornute ale acestei ţări se deosebesc de cele 
din Europa; carnea lor este extrem de slabă şi foarte fină. 


Atât chinezii cât şi băştinaşii insulei se hrănesc cu bivoli, 
dar olandezii nici nu vor să guste din carnea sau din laptele 
lor, având credinţa ridicolă că ar produce friguri. Oile au 
carnea tare şi neplăcută la gust; au lână abundentă, iar 
urechile lor sunt pleoştite. 

Carnea de porc, mai ales de rasă chinezească, alcătu- 
ieşte o mâncare aleasă; e atât de grasă, încât părţile slabe 
se vând separat. 

Peştele se prinde aici într-o cantitate uimitor de mare - 
toate speciile sunt delicioase, cu excepţia unora care se 
găsesc de altfel şi foarte rar; dar mândria locuitorilor este 
atât de mare, încât aceste câteva specii mai rare se vând la 
preţuri ridicate, în timp ce alţi peşti gustoşi se vând mai pe 
nimic şi nu sunt consumati decât de sclavi. Un locuitor la 
care căpitanul Cook a prânzit o dată i-a spus că ar fi putut 
cumpăra cu un singur şiling o mâncare de peşte mai fină 
decât cea pe care o plătise cu zece, dar că ar fi ajuns de 
râsul întregii lumi bune dacă s-ar fi dus la un târg atât de 
ieftin. 

Banks a împuşcat o şopârlă lungă de aproape un metru 
extrem de gustoasă, călătorii noştri au fost înştiinţaţi că 
puteau întâlni asemenea vietăţi chiar de grosimea unei 
coapse de om. 

In timpul cât au stat pe insulă, căpitanul Cook a aflat că 
acolo nu trăiau nici cincizeci de femei născute în Europa; 
totuşi oraşul era plin de femei albe coborâtoare din 
europenii care se statorniciseră pe acele meleaguri în 
diferite epoci; toţi bărbaţii pieriseră între timp; căci fapt 
este că, în climatul Bataviei, bărbaţii se prăpădesc mult mai 
repede decât femeile. 

Indigenii care locuiesc în Batavia şi în împrejurimi nu se 
nasc javanezi, ci sau îşi trag obârşia din numeroasele insule 
de unde îi aduc olandezii ca sclavi, sau sunt urmaşii celor 
născuţi pe acele insule; aceştia fiind eliberaţi, fie ei înşişi, 
fie ca urmare a eliberării strămoşilor, persoana lor se 
bucură de toate drepturile oamenilor liberi. Ei primesc 
numele colectiv de orans/am. 

Diferiţi locuitori indigeni ai acestui ţinut îşi respectă, 


fiecare datinile originii, stând de o parte de cei de alte nea- 
muri şi practicând atât virtuțile cât şi viciile caracteristice 
patriei lor. 

Toţi au părul negru şi foarte des. Femeile şi-l prind în 
creştet cu un ac, după ce-l răsucesc mai întâi într-un coc în 
jurul căruia înfig o elegantă cunună de flori; întreaga piep- 
tănătură are astfel o înfăţişare din cele mai atrăgătoare. 

Atât bărbaţii cât şi femeile au obiceiul de a se scălda în 
râu cel puţin o dată pe zi dacă nu chiar mai des; aceasta nu 
numai că prieşte sănătăţii, dar şi preîntâmpină depunerea 
murdăriei, care altminteri ar fi de neînlăturat într-un climat 
atât de fierbinte. 

Cine n-a citit sau n-a auzit de Mohawks, denumire 
alterată din cuvântul amoc, noţiune care va fi bine lămurită 
de povestirea şi observaţiile următoare! A deveni amoc 
înseamnă a te îmbăta cu opiu, a înşfăca apoi vreo armă 
primejdioasă şi a te năpusti afară din casă pentru a ucide 
persoana sau persoanele socotite că ar fi pângărit amoc-ul 
sau pe oricine altul care ar încerca să-ţi împiedice trecerea; 
te porţi astfel până în clipa când eşti luat prizonier sau 
omorât pe loc. În timp ce căpitanul Cook se afla la Batavia, 
un localnic, ale cărui mijloace de viaţă nu au importanţă 
pentru întâmplarea de faţă, gelos pe fratele său, se îmbătă 
cu opiu şi-l ucise pe el şi pe alţi doi oameni care se 
străduiau să-l prindă. Impotriva obiceiului, asasinul nu-şi 
părăsi locuinţa, ci se închise înăuntru; dar cantitatea de 
opiu înghițită fusese atât de mare, încât el nu-şi mai reveni 
din delir. 

Cât timp a stat căpitanul Cook în Batavia, au avut loc mai 
multe întâmplări asemănătoare; un ofiţer oare avea sarcina 
de a lua în pază astfel de delicvenţi i-a povestit că nu 
trecea o săptămână fără să fie nevoit să-şi exercite autori- 
tatea. Când prindea pe câte unul de viu era răsplătit din 
plin; dar asta nu se întâmpla prea des, deoarece cei ce 
devin amoc sunt atât de deznădăjduiţi, încât nu e uşor să-i 
arestezi. Când îi omora încercând să pună mâna pe ei, 
ofiţerul primea numai gratificaţia obişnuită. Cei prinşi de vii 
erau traşi pe roată cât mai aproape de locul unde 


făptuiseră prima crimă şir întrucât numai rareori erau 
arestaţi fără să fi fost răniţi în prealabil, sorocul ales pentru 
execuţie se fixa mai devreme sau mai târziu, după cum 
apreciau medicii că rănile ar fi sau nu mortale. 

Aceste seminţii au câteva credinţe ciudate în legătură cu 
visele, dar cea mai neobişnuită din tot lanţul slăbiciunilor 
omeneşti locale este următoarea: sunt pătrunşi de 
convingerea că, atunci când una din nevestele lor se află pe 
patul facerii, se naşte un crocodil ca frate al pruncului; ei îşi 
mai închipuie că moaşa duce puiul de crocodil într-un râu 
apropiat, unde îl aşază cu cea mai mare grijă şi duioşie. Cei 
care presupun că sunt astfel onoraţi de naşterea noii lor 
rubedenii nu uită să-i aducă hrana necesară traiului; 
aceasta este îndeosebi datoria fratelui geamăn, care 
îndeplineşte serviciul cu sfinţenie la intervale stabilite 
pentru tot cursul vieţii - şi care crede în acelaşi timp cu 
tărie că o delăsare din partea sa i-ar putea pricinui 
îmbolnăvirea sau moartea. 

În insulele Butu şi Celebes, indigenii cresc crocodilii chiar 
în familie; de altfel se presupune că aci s-a născut la 
început ciudata credinţă a crocodilului geamăn; ea s-a 
răspândit totuşi spre apus în Java şi Sumatra, iar spre răsă- 
rit prin celelalte insule până în Ceram şi Timor. Este uimitor 
cum oamenii cei mai ignoranţi şi mai creduli pot afirma cu 
tărie că această imposibilitate se întâmplă zilnic; cu sigu- 
ranţă că niciunul dintre indigenii întrebaţi de căpitanul Cook 
nu avea nici cea mai mică îndoială în această privinţă. 
Crocodilii despre care se bănuieşte că s-au născut astfel se 
numesc sudara. Nu se poate ca cititorii noştri să nu fie 
amuzaţi de următoarea istorisire auzită de Banks din gura 
unei tinere femei, născută la Benculen care, trăind printre 
englezii de acolo, învățase să vorbească îndeajuns de bine 
limba engleză pentru a se face înţeleasă. 

Ea a povestit că, atunci când tatăl ei se afla pe patul de 
moarte, îi dăduse cele mai energice porunci cu privire la 
hrana pe care s-o dea unui crocodil care era sudara al lui; şi 
că îi încredinţase numele cu care trebuia să-l cheme şi locul 
anumit din râu unde îl va putea găsi. Curând după moartea 


tatălui, ea se grăbi să meargă la râu şi, chemându-l pe 
Raja-Puti (ceea ce însemnă Rege Alb), pe dată îşi făcu 
apariţia crocodilul sudara pe care îl hrăni cu mâinile ei. Era 
mai frumos decât sunt în general crocodilii, căci avea nas 
roşu şi pete pe corp; urechile îi erau împodobite cu inele, 
iar picioarele cu podoabe de aur. Această povestire pare cu 
atât mai absurdă cu cât se ştie că niciun crocodil nu are 
urechi. 

Un om, fiu al unei indigene de pe insula Java şi al unui 
olandez, fusese tocmit în serviciul lui Banks în cursul şederii 
în Batavia. Omul a spus stăpânului său că mai mulţi 
olandezi şi mai mulţi javanezi, ca şi el de altfel, văzuseră 
crocodili ca cei descrişi de fată şi că toţi aveau picioarele 
împodobite cu aur. Când Banks a remarcat absurditatea 
acestor născociri, crocodilii neavând urechi, el a răspuns că 
sudara se deosebesc mult de ceilalţi crocodili, că au urechi, 
deşi - recunoştea el - foarte mici, că limbile lor sunt atât de 
mari, încât le umplu gurile şi că la fiecare picior au câte 
cinci degete. 

Locuitorii chinezi din Batavia sunt socotiți, ca şi cei din 
patria lor, ca unul dintre cele mai sârguincioase popoare de 
pe faţa pământului. Ei se îndeletnicesc cu broderia, 
vopsitoria bumbacului, croitoria, tâmplăria, fabricarea 
mobilelor, fierăria, papucăria; unii dintre ei au prăvălii şi fac 
negustorie mai ales cu produse manufacturate în Europa şi 
în China. Şiretenia lor a ajuns de pomină. 

Oamenii legii din Batavia sunt nemaipomenit de păr- 
tinitori în aplicarea dreptăţii. Când un indigen comite vreo 
crimă care se pedepseşte cu moartea, el este tras în ţeapă, 
spânzurat sau tras pe roată fără multă ceremonie. Dacă, 
dimpotrivă, un creştin primeşte osânda capitală, sentinţa 
este rareori executată şi, ceea ce este şi mai neobişnuit, 
nimeni nu se osteneşte să aresteze pe vinovat până nu 
trece destul timp pentru a-i îngădui să o şteargă, dacă îi 
place. 


Vom trece acum în revistă evenimentele care au avut loc 
în cursul traversării oceanului de la Batavia spre Capul 


Bunei Speranţe. 

În zorii dimineţii de 27 decembrie 1770, Endeavour lăsă 
în urmă rada Bataviei şi, după o mică întârziere din cauza 
vânturilor potrivnice, se îndepărtă de ţărmul Javei la 1 
ianuarie 1771. Deoarece în echipajul corăbiei se mal aflau 
mulţi oameni care în Batavia fuseseră foarte bolnavi şi care 
se simțeau acum şi mai rău, ancorară în după-amiaza zilei 
de 5 ianuarie în apropierea insulei Princes cu scopul de a 
procura hrană proaspătă şir în acelaşi timp, pentru a 
încărca lemne şi apă. 

Solander şi Banks au coborât pe țărm împreună cu căpi- 
tanul şi, de îndată ce au debarcat, au fost conduşi de câţiva 
indigeni la regele insulei, de la care s-au străduit să obţină 
câteva broaşte țestoase, dar n-au putut să ajungă la înţele- 
gere asupra preţului. Cum călătorii noştri nu se îndoiau că 
le vor putea cumpăra a doua zi în condiţiile în care voiau ei, 
au părăsit pe băştinaşi şi au purces să caute un loc potrivit 
pentru aprovizionarea cu apă - pe care, de altfel, l-au găsit. 

A doua zi cumpărară pe preţuri foarte mici câteva 
broaşte țestoase şi întreaga comunitate a vasului se hrăni 
cu această carne delicioasă. Regele se afla într-o casă aşe- 
zată într-un ogor de orez şi Banks, care-l vizită, îl găsi 
gătindu-şi singur prânzul. 

La 12 ianuarie, în timp ce căpitanul dădea ordine pe țărm 
celor care tăiau lemne şi umpleau butoaiele de apă, i se 
aduse la cunoştinţă că unul dintre indigeni furase o secure. 
Nu se cunoştea hoţul, dar căpitanul Cook, hotărât să nu 
deschidă drumul unor viitoare furtişaguri de acest fel prin 
trecerea cu vederea a primei încălcări, se adresă de îndată 
regelui; ca urmare a acestei intervenţii, securea a fost 
adusă a doua zi la locul de unde se lua apa. Indigenul care 
o înapoie declară că fusese lăsată lângă casa lui peste 
noapte, dar se bănui că hoţul ar fi fost chiar el. 

După o şedere de zece zile la Princes Island, timp în care 
cumpărară diverse legume, păsări, cerbi şi broaşte tes- 
toase, ridicară ancora şi vasul ieşi din nou în larg. 

Insula, aşezată în partea apuseană a strâmtorii Sunda, 
este mică şi păduroasă, fiind defrişată doar în câteva locuri. 


Corăbiile noastre pentru Indii obişnuiau să se oprească 
acolo pentru a se aproviziona cu apă, dar de câţiva ani nu 
se mai întâmplase acest lucru, căci se spunea că apa este 
cam  sălcie; căpitanul Cook afirmă totuşi că ea este 
excelentă dacă ai grijă s-o iei mai din susul pârăului. 

Casele, în formă de pătrat, sunt construite pe stâlpi, la un 
metru jumătate deasupra solului; ele sunt bine acoperite cu 
frunze de palmier, care le apără de soare şi de ploaie; au 
pardoseala făcută din bețe de bambus, prinse la oarecare 
depărtare unul de altul, pentru aerisire. Aceste case au câte 
patru încăperi; într-una se primesc oaspeţii, în a doua dorm 
copiii, iar celelalte două sunt destinate una ca bucătărie iar 
cealaltă ca dormitor pentru stăpân şi nevasta lui. Reşedinţa 
regelui insulei - ca şi aceea a altor persoane cu mare tre- 
cere - are pereţi de lemn pe laturi, pe când casele tuturor 
oamenilor mai de rând au pereţii alcătuiți din bețe de 
bambus, despicate în fâşii mici şi răsucite de-a curmezişul 
căpriorilor clădirii, în formă de gratii. Regele insulei este 
supusul sultanului din Bantam. 

Căpitanul Cook spune că băştinaşii sunt foarte cinstiţi în 
afacerile lor; singurul lor cusur este că cer mai mult decât 
îndoitul sumei cu care au de gând să vândă. 

In timp ce Endeavour părăsea Princes Island, echipajul ei 
începu să simtă cu prisosinţă relele urmări ale aerului infect 
al Bataviei; şi, curând după aceea, corabia nu mai era decât 
un spital plin de nefericite zdrenţe umane, copleşite de 
accesele frigurilor şi ale dizenteriei'%*. 

Intr-un interval de şase săptămâni au murit, în afară de 
cei şapte inşi care fuseseră îngropaţi la Batavia, douăzeci şi 
trei de oameni, şi anume: nouă marinari, caporalul, 
bucătarul, doi din oamenii tâmplarului!*, tâmplarul şi 


102 „30 ianuarie 1771. În cursul acestor douăzeci şi patru de ore am avut 
patru morţi din cauza diareei, tristă mărturie a situaţiei dezastruoase în 
care ne aflăm; abia avem câţiva oameni sănătoşi cu care să ne îngrijim 
de pânze şi să supraveghem bolnavii, dintre care unii se simt atât de 
rău, încât nu sunt nici cele mai slabe speranţe că-şi vor reveni”. (Extras 
din Jurnalul căpitanului Cook - Arhivele Amiralității, Whitehall). - N. A. 

103 „12 februarie 1771. A murit de diaree, după o lungă şi dureroasă 
suferinţă, John Satterly, un om foarte prețuit de mine şi de toţi ceilalţi 


ajutorul lui, un şef de echipaj, bătrânul înagrijitor de pânze 
care în Batavia era perfect sănătos în timp ce restul 
oamenilor bolea, precum şi ajutorul lui, subofiţerul 
Monkhouse, Sporing care-l însoțea pe Banks, Parkinson, 
secretarul lui şi Green, astronomul!%?. 

După o traversare în timpul căreia nu se petrecu nimic de 
seamă, corabia ancoră în dreptul Capului Bunei Speranţe la 
15 martie 1771. Căpitanul Cook se duse îndată la guver- 
nator, care îi făgădui cu dragă inimă să-i dea provizii proas- 
pete recoltate din ţinut; după aceea închirie o casă pentru 
cei ce erau încă bolnavi. 


de pe bord” (ibidem). 

„27 februarie. Au murit de diaree H. Jeffs, E. Parrey şi P. Morgan, 
marinari. Moartea acestor trei oameni, într-o singură zi, nu ne-a făcut 
să ne temem. Dimpotrivă, avem speranţa că ei vor fi ultimii care vor 
cădea jertfă acestei boli necruțătoare, căci cei ce mai suferă de ea, în 
prezent se află pe drumul bun al vindecării”. (Extras din Jurnalul 
căpitanului Cook - Arhivele Amiralității, Whitehall). 

N. B. - Acestea au fost din fericire ultimele morţi înregistrate. - N. A. 
104 În Arhivele Amiralității se află o scrisoare pe care a trimis-o căpitanul 
Cook la 9 mai 1771 de pe Endeavour, în ea el pomeneşte de boala de 
pe bord în termenii următori: „Acea neîntreruptă stare de sănătate de 
care ne bucuraserăm tot timpul a fost curmată, după sosirea noastră la 
Batavia, de o îmbolnăvire generală, care ne-a ţinut acolo atât de mult, 
încât ajunsesem la 26 decembrie şi tot nu puteam părăsi locul. Am fost 
destul de norocoşi că nu am pierdut decât puţini oameni în Batavia, dar 
în traversarea spre Capul Bunei Speranţe am avut douăzeci şi patru de 
morţi, toţi sau cei mai mulţi din cauza diareei cu sânge. Necruţătoarea 
boală a domnit pe vas cu atâta încăpățânare încât medicamentele, 
oricât de priceput au fost administrate, n-au avut nici cel mai slab 
efect”. - N. A. 

CASA DIN PRINCES ISLAND 

În timp ce Endeavour era ancorat, înălţă pânzele cu des- 
tinația portul Londrei un vas al Indiilor Răsăritene Engleze, 
care îngropase peste treizeci de oameni din echipaj în răs- 
timpul cât stătuse în Indii şi care, în acea vreme, încă mai 
avea pe bord mulţi oameni grav bolnavi de scorbut; 
suferinţele navigatorilor de pe Endeavour, ţinând seama de 
îndelungata absenţă din Anglia, nu mai sunt deci de loc de 
mirare. 

Capetown avea o înfăţişare plăcută şi cuprindea pe 
vremea aceea vreo mie de case de cărămidă cu fațadele de 
obicei tencuite; străzile, largi şi frumoase, se întretăiau în 
unghiuri drepte, locuitorii erau mai ales olandezi sau de 
provenienţă olandeză, femeile, nespus de frumoase, aveau 
acea expresie înfloritoare care dovedeşte cea mai 
desăvârşită sănătate; majoritatea aveau mulţi copii; 
căpitanul Cook spune că sunt cele mai bune neveste din 
lume!%5, 

Aerul la Capul Bunei Speranţe este curat şi sănătos. 

Vinul de Constanţia produs aici este excelent, dar sortul 
veritabil provine numai dintr-o podgorie particulară, 


ha 


1% Populaţia din Capetown era socotită în 1800 (treizeci de ani după 
vizita căpitanului Cook) la 6 000 de locuitori. După recensământul din 
1858 ea se urca la 26 000, ceea ce reprezintă cam media populaţiei 
întregii colonii din 1800. În 1920 populaţia totală se ridica la 265 500. - 
N. A. 


aşezată la vreo câţiva kilometri de oraş. Grădinile dau 
felurite fructe europene şi indigene - şi aproape toate 
produsele obişnuite de legume. Oile în această ţară au cozi 
de o mărime nemaiîntâlnită, multe dintre ele cântărind 
până la mai mult de şase kilograme'%; din carnea lor şi din 
cea de bou se pregăteşte o mâncare foarte plăcută la gust; 
lâna oilor este mai curând păroasă, iar coarnele vitelor 
negre!” sunt mult mai larg desfăcute decât ale celor din 
Anglia, în timp ce animalul însuşi este mai frumos şi mai 
zvelt. 

La 14 aprilie 1771, Endeavour îşi ridică ancora din nou şi 
ieşi în larg. Luni, în ziua de 1 mai, ancorară lângă insula 
Sfânta Elena, cum hotărâseră să rămână acolo trei zile, 
Banks folosi acest răstimp spre a cerceta tot ce i se păru 
demn de luat în seamă. 

Insula Sfânta Elena, care se înalţă din apele Oceanului 
Atlantic, este aşezată la vreo mie opt sute de mile de 
coasta americană şi la o mie două sute de cea africană. Are 
înfăţişarea unui munte uriaş, a cărui temelie se află 
probabil în centrul pământului. Înainte vreme existau 
numeroşi vulcani, după cum apare lămurit din aspectul 
solului şi al pietrelor. Insula arată ca o grămadă de stânci 
pe care o mărginesc prăpăstii foarte adânci. Stânci uriaşe 
spânzură ameninţător deasupra vasului ce navighează de-a 
lungul coastei. 

La 4 mai, Endeavour înălţă pânzele şi plecă din Sfânta 
Elena alături de nava de război Portland şi de mai multe 
corăbii ale Indiilor. Ele îşi ţinură tovărăşie până la 10 mai. 
Dar căpitanul Cook, observând că sunt depăşiţi de alte 
corăbii şi gândind deci că vreuna ar ajunge înaintea lui în 
Anglia, făcu semnale că doreşte să vorbească cu nava 
Portland. Căpitanul acelui vas veni pe bord şi primi de la 
căpitanul Cook o scrisoare către Amiralitate, precum şi o 
cutie în care fuseseră depuse jurnalele mai multor ofiţeri şi 


1% „Ele cântăresc rareori mai puţin de două jumătate-trei kilograme iar 
uneori depăşesc şase kilograme”. (Călătoriile lui Barrow în Africa de 
Sud.). - N. A. 

107 Rase de vaci scoțiene şi galice. - N. T. 


jurnalele de bord ale corăbiei. 

La 23 mai pierdură din vedere toate corăbiile cu care 
navigaseră de la Sfânta Elena; iar în după-amiaza aceleiaşi 
zile, Hicks, primul locotenent, muri mistuit de o boală de 
care suferise în tot cursul călătoriei. 

Niciun fapt demn de a fi amintit nu se mai întâmplă din 
acest moment până aruncară ancora în Downs, fapt care 
avu loc în ziua de 12 iulie, după o absenţă de doi ani, nouă 
luni şi paisprezece zile. 

Ţinta măreaţă a expediției căpitanului Cook este amă- 
nunţit descrisă în al şaizeci şi unulea volum al publicaţiei 
Philosophical Transactions. Niciun navigator, de la Columb 
încoace, nu a făcut descoperiri originale mai importante ca 
el. Pe lângă câteva insule încă nevizitate, el a stabilit, 
navigând printre ele, că Noua Zelandă este alcătuită din 
două insule şi a cercetat de asemenea o întinsă porţiune a 
coastei Noii Olande, prea puţin cunoscută pe atunci 
europenilor. 

Acestea sunt meritele deosebite ale primei şi glorioasei 
călătorii a căpitanului Cook. Ceea ce urmează va arăta că 
putea face şi mai mult. Pentru înfăptuirile sale de până 
acum el rămâne totuşi neîntrecut. 


Curiozităţile de care se vorbeşte în următoarea scrisoare a 
căpitanului Cook pot fi văzute în colecţia etnografică de la British 
Museum: 

Mile End, 13 august 1771 

Domnule, 


Alăturat veţi primi o mulţime de curiozităţi pe care le-am 
adunat în cursul călătoriei, după cum este menţionat mai jos; 
veţi binevoi a dispune de ele cum veţi crede mai nimerit. 

Sunt, domnule, prea plecatul dv. servitor, 

James Cook 


- Una ladă cu pânză şi pieptare din insulele Pacificului de sud 
împreună cu pânzeturi şi alte lucruri din Noua Zelandă. 

- Una cutie lungă din insulele Pacificului sudic cu diverse mă- 
runţişuri. 


- Un butoi, o cutie sculptată din Noua Zelandă conţinând mai 
multe articole mici din acelaşi loc, o tobă, o tablă de lemn, cinci 
perne, două lopăţele, două securi de piatră şi două de lemn, 
două bătătoare pentru pânză, 1 cârlig de pescuit, 3 imagini 
cioplite şi 8 bătătoare pentru aluat, toate din insulele Pacificului 
de sud; 5 patu-patu de lemn, 3 de os şi 4 de piatră, precum şi 5 
buga-buga din Noua Zelandă. 

- Una legătură de arme neo-zelandeze. 

- Alta din insulele Pacificului de sud. 

- Alta de pe o luntre de pescuit din Noua Olandă. 

- Una legătură cu o podoabă de cap care se poartă la Heiva în 
Ulietea. 

N. B. - Multe dintre aceste articole (menţionate în ediţia in- 
quarto a Că/ătoriilor lui Cook) se află în colecţia naţională de la 
Britisch Museum prezentate în vitrină, şi pot fi uşor identificate. 
Desenele originale după care s-au gravat plăcile din Că/ători;/e 
lui Cook sunt acum în colecţia bankseană, împreună cu multe 
desene încă nepublicate; este îndeosebi cazul animalelor, 
plantelor etc. 

In casa secretarului de la Amiralitate, la Whitehall, ca şi în 
însuşi acel edificiu, se află mai multe portrete originale ale 
căpeteniilor indigene şi ale altor băştinaşi, făcute de artistul care 
însoțea nava Endeavour, acestea ar trebui toate mutate la British 
Museum, singurul loc potrivit. Acolo ele ar putea fi văzute nu 
numai de public, dar şi de toţi străinii care vizitează acea 
instituţie. 

Prin scrisoarea următoare, căpitanul Cook îşi anunţă sosirea: 

„Endeavour”, Downs 12 iulie 1771 

Domnule, 

Am bucuria de a vă ruga să binevoiţi a înştiinţa pe lorzii din 
Consiliul Amiralității de sosirea în acest port a corăbiei majestăţii 
sale de sub comanda mea; o las să aştepte aici până la noi 
ordine; supunându-mă de îndată poruncilor domniilor lor, mă voi 
duce cu această scrisoare la biroul lor pentru a le prezenta o 
relatare completă a felului în care s-a desfăşurat întreaga 
călătorie. 

Nu mă îndoiesc că aţi primit scrisorile mele şi jurnalul expediat 
din Batavia cu corăbiile olandeze în octombrie trecut, precum şi 
scrisoarea mea din 10 mai împreună cu câteva jurnale ale 
ofiţerilor, pe care le-am trimis prin corabia Portland. De atunci 
încoace nu s-a mai întâmplat nimic mai de seamă în afară de 
moartea locotenentului Hicks. Locul vacant ivit cu acest prilej l- 


am împlinit numindu-l pe Charles Clerke, un tânăr merituos, 
pentru care cer îngăduinţa să-l recomand domniilor lor. Sper că 
această numire, ca şi toate celelalte pe care le-am făcut pe 
corabie în locurile devenite vacante prin moartea unor ofiţeri, 
aşa cum reiese din lista alăturată, vor primi aprobarea domniilor 
lor. 

Totodată veţi primi jurnalele mele cuprinzând o relatare a 
faptelor întregii călătorii, împreună cu toate hărţile, planurile şi 
schiţele ce le-am făcut în locurile unde ne-am oprit; vă rog să 
binevoiţi a le înfăţişa domniilor lor. Nădăjduiesc că acestea din 
urmă vor fi îndestulătoare pentru o cunoaştere aproximativă a 
locurilor vizitate şi că descoperirile pe care le-am făcut, deşi nu-s 
mari, vor scuza durata călătoriei. 

Am onoarea să fiu, domnule, prea supusul şi plecatul dv. 
servitor. 

James Cook 

Philip Stephens, Esq. 

(Scrisorile căpitanului Cook, vol. 22, Arhivele Amiralității, 
Whitehall). 
LISTA OFIŢERILOR 
numiţi de căpitanul James Cook, comandant al corăbiei 
Endeavour, în locul celor decedați: 

1770 noiembrie 6, William Perry, chirurg, în locul lui Wm. B. 
Monkhouse, mort la 5 noiembrie 1770, la Batavia. 

1771 februarie 5, Samuel Evans, şef de echipaj, în locul lui 
John Gathrey, mort la 4 februarie 1771. 

1771 februarie 13, George Nowell, tâmplar, în locul lui John 
Satterley, mort la 12 februarie. 

1771 aprilie 16, Richard Pickersgill, master, în locul lui Robt. 
Molineux, mort la 15 aprilie. 

1771 mai 26, John Gore, al doilea locotenent, în locul lui 
Zachariah Hicks, mort la 25 mai. 

1771 mai 26, Charles Clerke, al treilea locotenent, în locul lui 
John Gore, numit al doilea locotenent. 

James Cook. 


A DOUA EXPEDIȚIE CĂTRE POLUL 
SUD ŞI IN JURUL LUMII 


cu navele Resolution de 462 de 
tone şi Adventure de 336 de 
tone, în anii 1772-1775. 


Aventurosul nostru navigator nu avu parte de un răgaz 
prea îndelungat. În decembrie 1771, primi îngăduinţa de a 
lipsi trei săptămâni „pentru a încheia nişte afaceri în 
Yorkshire ca şi pentru a vedea pe bătrânul meu tată”1°8, 
Între timp însă guvernul hotărâse o nouă expediţie ce urma 
să întregească descoperirile din emisfera sudică, unde 
geografii bănuiau de veacuri că ar mai exista un continent. 

Două corăbii au fost echipate pentru a verifica aceste 
presupuneri şi, ca nu cumva să se uite vreun lucru ce ar fi 
putut contribui la reuşita întreprinderii, vasele au fost înzes- 
trate cu toate ustensilele pe care doar o grijă mărinimoasă 
faţă de sănătatea şi bunăstarea echipajelor şi le poate 
închipui.  Corăbiile, construite într-un mod deosebit, 
fuseseră cumpărate la Hull. Cea mai mare se numea 
Resolution”, avea 462 de tone şi era comandată de 
căpitanul James Cook; cealaltă purta numele de 
Adventure’, era de 336 de tone şi avea drept căpitan pe 
Tobias Furneaux, promovat de la gradul de locotenent. 

Resolution avea pe bord o sută douăsprezece persoane, 
inclusiv ofiţerii, iar Adventure optzeci şi una. Forster cu fiul 
său - amândoi naturalişti de seamă - şi Wales, care avea să 
fie mai târziu profesor de matematică, îi însoțeau. lată lista 
principalilor ofiţeri: 


1% Scrisorile căpitanului Cook, Arhivele amiralităţii, Whitehall. - . N. A. 
109 Hotărârea”. - N.T, 
110 „Aventura”. - N. T. 


RESOLUTION 


R. P. Cooper, Charles Clerke, Richard Pickersgill, locotenenţi. 
loseph Gilbert, master. 

James Patten, chirurg, 

John Edgecumbe, locotenent din marina regală. 


ADVENTURE 


Joseph Shank, Arthur Kempe, locotenenţi. 
Peter Fannin, master. 

Thomas Andrews, chirurg. 

James Scott, locotenent din marina regală. 


Amândouă corăbiile ridicară pânzele din strâmtoarea 
Plymouth la 13 iulie 1772, pentru a ancora în seara zilei de 
29 în rada Funchal, pe insula Madeira. Căpitanul şi Forster 
debarcară, fiind întâmpinați de un trimis al viceconsulului, 
care îi conduse la casa lui Loughnans, cel mai de vază 
dintre negustorii englezi locali. Acesta nu numai că dobândi 
încuviințarea ca Forster să cerceteze plantele de pe insulă, 
dar le şi procură toate celelalte lucruri de care aveau 
nevoie; ba stărui chiar să-i găzduiască în casa lui. 

In timpul şederii lor acolo oamenii din echipaj fură 
aprovizionaţi cu carne proaspătă de vită şi ceapă; fiecare 
primi pentru mai târziu, pe mare, provizii din belşug. 

După încărcarea rezervei de apă, vin şi alte provizii 
necesare, părăsiră Madeira la 1 august şi se îndreptară spre 
sud. 

Căpitanul Cook umplu trei butoaie mari cu bere pregătită 
din suc îngroşat de malţ. Proporţiile erau cam zece părţi de 
apă la una de suc. La data de 10 august opriră la St. Jago! 
pentru a lua apă şi, după ce făcură rost de porci, capre, 
găini şi fructe, ca merinde proaspete, ieşiră în larg şi-şi 
urmară călătoria. 

Ancorară în portul Praya, aşezat într-un mic golf în 


11 St. Jago, în ortografia modernă Santiago, este o insulă din Arhi- 
pelagul Capului Verde. - N. T. 


mijlocul coastei sudice a insulei St. Jago. Apa de acolo era 
bană, dar puţină şi greu de cărat, din pricina furiei cu care 
se spărgeau valurile pe plajă. 

La 19 august, unul dintre ajutorii tâmplarului căzu peste 
bord şi se înecă; alunecase printr-o deschizătură de pe 
punte şi nimerise în partea cealaltă a bastingajului, de fapt, 
doar se bănuieşte că aşa ar fi căzut, căci n-a fost zărit 
decât chiar în clipa în care se scufunda sub pupa vasului şi 
când orice străduinţă de salvare era prea târzie. Pierderea 
lui a fost resimţită în tot cursul călătoriei, căci era om serios 
şi priceput în meserie. 

înaintau încet, cu vânturi schimbătoare şi fără să 
întâmpine ceva demn de amintit. La 29 octombrie a apărut 
în zare pământul Capului Bunei Speranțe. Table 
Mountain!!?, care domină Capetown-ul, se afla la o 
depărtare de şaizeci-şaptezeci de kilometri. Nori deşi îi 
acopereau crestele înalte, altminteri s-ar fi putut zări de la 
o distanţă mult mai mare. Pe seară, întreaga mare, cât 
puteau cuprinde ochii, se lumină sau, după cum spun 
marinarii, se aprinse. Marea capătă deseori o astfel de 
înfăţişare, dar fenomenul a fost interpretat în diferite 
chipuri; în general se presupune că lumina s-ar datora 
fosforescenţei anumitor insecte marinet”. 

De îndată ce ancorară în Table Bay!!*, primiră vizita căpi- 
tanului portului şi a lui Brandt. Acesta din urmă adusese cu 
el diverse lucruri care îşi închipuia că ar fi pe placul unor 
oameni ce veneau de pe mare. Masterul local îi vizită, 
după cum era regula, pentru a înregistra corăbiile, a 
cerceta starea sănătăţii echipajelor şi îndeosebi pentru a 
afla dacă există pe bord variolă, boala cea mai temută la 
Cap, (căci nu cu mult timp înainte, în 1858, boala aceasta 
făcuse un mare prăpăd în rândurile populaţiei). 

Căpitanul Cook, însoţit de căpitanul Furneaux şi de cei 
doi Forster, merse în audienţă la guvernator. Acesta îi primi 


"2 Muntele Mesei. - N. T. 

13 În toate mările calde această fosforescenţă se datoreşte planc- 
tonului. - N. T. 

114 Golful Mesei, situat în faţa oraşului Capetown. - N. T. 


cu multă bunăvoință şi le făgădui toate înlesnirile pe care le 
puteau găsi în localitate. 

După vizitele la guvernator şi la celelalte personalităţi 
mai de vază din Capetown, se stabiliră în caste lui Brandt 
care, în acea vreme, găzduia pe toţi ofiţerii de pe corăbiile 
engleze. 

Abia la 18 noiembrie au fost gata de drum. În cursul 
escalei, marinarii celor două nave se ospătau zilnic cu came 
proaspătă de vacă sau de oaie, cu pâine caldă şi cu 
verdeţuri din belşug. Vasele, călăfătuite şi vopsite, erau 
acum, în toate privinţele, într-o stare tot atât de bună ca şi 
la plecarea din Anglia. 

Forster îşi petrecea tot timpul cercetând istoria naturală 
şi botanica; întâlnind un suedez care studiase cu Linné, 
ceru încuviințarea căpitanului Cook de a-l îmbarca în 
calitate de asistent; tot el suportă cu mărinimie cheltuielile 
lui pe bord şi îi mai dădu pe deasupra un fel de bursă 
anuală. 

In după-amiaza zilei de 22 noiembrie ridicară ancora; la 
25 dădură de un cârd uriaş de albatroşi; prinseră câţiva cu 
undiţa; această pradă încântă mult pe unii oameni din 
echipaj, deşi încă mai aveau carne proaspătă de oaie. 
Ştiind că în curând trebuia, să ajungă în regiuni din ce în ce 
mai reci, căpitanul hotărî să împartă oamenilor 
îmbrăcămintea călduroasă pe care Amiralitatea i-o pusese 
la dispoziţie gratuit!15. 

O furtună năpraznică, însoţită de ploaie şi de grindină se 
dezlănţui cu atâta furie, încât îi împiedică să-şi ţină pânzele 
sus; din această pricină au fost împinşi departe, spre răsărit 
de drumul hotărât, şi pierdură nădejdea de a ajunge la 
Cape Circumcision. Dar cel mai mare nenoroc pe care l-au 
avut a fost pierderea unei bune părţi din stocul de vietăţi 
aduse de la Cap. Trecerea neaşteptată de la clima caldă, 
temperată, la cea foarte rece şi umedă a avut urmări 


"15 Toate vasele care au pornit de curând în mările arctice s-au bucurat 
de o bunăvoință asemănătoare. Intr-adevăr, obiceiul de a se distribui 
gratuit îmbrăcăminte călduroasă în călătoriile de descoperiri a rămas 
neschimbat. - N. A. 


asupra tuturor oamenilor de pe vas; căci, în timp ce la 
Capetown temperatura se ridica de obicei la 19° C. şi chiar 
peste, acum mercurul din termometru scăzuse la 3* C. 
Noaptea se arăta clară şi senină - cum nu avuseseră alta 
de când înălţaseră pânzele - iar în dimineaţa următoare 
răsăritul soarelui îi legăna cu speranţa amăgitoare că ziua 
va fi frumoasă; se hotărâră deci să dea drumul la toate 
terţarolele pânzelor. Dar nădejdile li se spulberară în 
curând, căci pe la ora unu vântul începu să sufle aproape 
ca un uragan. 

La 10 decembrie, din pricina vremii neguroase se îndrep- 
tau vertiginos spre un ghețar plutitor, pe care l-au 
descoperit abia când au ajuns la mai puţin de o milă de el. 

Deoarece timpul rămânea ceţos, cu lapoviţă şi ninsoare, 
erau nevoiţi să înainteze cu mare atenţie printre ghețarii 
plutitori. Intr-o singură zi au întâlnit vreo şase, dintre care 
unii aveau aproape două mile în circumferință şi 
optsprezece metri înălţime. Totuşi talazurile erau atât de 
puternice şi de înalte, încât se sfărâmau chiar deasupra lor. 
lată ce spune căpitanul Cook: „Priveliştea ce ni se înfăţişa 
era plăcută ochiului, dar numai pentru câteva clipe; când 
începurăm să cugetăm asupra primejdiei, ne cuprinse 
groaza, căci dacă vreo corabie s-ar fi nimerit în partea 
bătută de vânt a sloiurilor, atunci când marea umflată se 
repezea spre ele, ea ar fi fost sfărâmată într-o clipă” 16, 


116 Câteodată accidentul se putea înlătura. Când, la 13 martie 1842, 
corăbiile lui Sir James Ross, fiind împinse de o puternică rafală, se cioc- 
niră de partea dinspre vânt a unui lanţ de aisberguri din Atlanticul de 
sud, capetele vergilor zgâriară sloiul; însă resaca, adică revenirea 
valului de lângă peretele vertical al muntelui de gheaţă, salvă corăbiile 
de la sfărâmare în clipa ciocnirii. Dar manevra de mers înapoi izbutită 
de Erebus cu acest prilej, a fost una din cele mai grele, mai 
primejdioase şi mai îndrăzneţe sforţări de navigaţie încercată vreodată 
şi îndeplinită cu succes. Ea este socotită de toţi marinarii ca o 
capodoperă de cutezanţă şi de îndemânare. - N. A. 


3 GHEȚAR PLUTITOR INTILNIT DUPA PLECAREA DIN CAPETOWN 

In ziua de 14 decembrie la ora opt se opriră lângă un cap 
de gheață, unde apa era lină, acum, cei doi căpitani 
hotărâră unde să se întâlnească în caz că s-ar despărți fără 
veste; stabiliră de asemenea şi alte amănunte care să-i 
ajute să ţină mai bine legătura. 

În ziua următoare avură de înfruntat o mică furtună, cu 
ceață deasă şi multă zăpadă; de pânze şi pe greement 
atârnau ţurţuri. Cum negura se făcuse atât de deasă, încât 
uneori nici nu puteau vedea de la un capăt al corăbiei la 
celălalt, nu scăpară decât cu greu de o ciocnire cu unul din 
numeroşii ghetari care-i înconjurau. 

La 17 decembrie au întâlnit mai multe balene, o focă, 
nişte pinguini şi numeroase păsări albe (probabil Procellaria 
nivia, pe care Sir James Ross le-a văzut în tot timpul 
expediției sale antarctice, până la cea mai mare latitudine 
sudică atinsă de el). Au observat că marginile gheții erau 
mai sfărâmate ca de obicei şi că sloiurile se întindeau la 
oarecare depărtare de banchiză; cea mai mare parte din zi 
navigară strecurându-se printre ele; înaltele insule de 
gheaţă erau nenumărate. Vremea devenise simţitor mai 
rece decât arăta termometrul, fapt de care s-a plâns 
întregul echipaj. Pentru ca să îndure mai uşor frigul, li se 


căptuşiră mânecile hainelor cu rips şi se confecţionă pentru 
fiecare câte o şapcă din acelaşi material, la care se adăugă 
şi pânză de cort, lucru foarte folositor. 


“E PINGUINI ARCTICI 

După o înaintare de câteva zile printre banchize şi insule 
de gheaţă, hotărâră, la 29 decembrie, să se îndrepte spre 
apus, până la meridianul capului Circumcision; aceasta, 
bineînţeles, dacă nu-i va împiedica nimic, căci până acolo 
nu erau mai mult de optzeci de leghe, iar vântul părea 
prielnic şi marea se arăta destul de liberă. La ora unu 
cârmiră spre o insulă de gheaţă cu gândul să ia pe bord 
câteva din sloiurile eventual desprinse din jurul ei, pentru a 
le topi şi a-şi procura apă proaspătă. La ora patru se opriră 
la adăpostul unei insule, unde însă nu găsiră ceea ce 
căutau, dar unde zăriră optzeci şi şase de pinguini. Insula 
avea o circumferință de vreo jumătate de milă şi cam 
treizeci de metri înălţime; rămaseră în dosul ei timp de 
câteva minute fără ca o singură pânză să fie înfiorată de 
vânt. 

Îşi urmară apoi drumul spre apus cu un vânt tărişor, şi cu 
vreme când destul de limpede, când ceţoasă, înnourată sau 
cu lapoviţă. La 30 decembrie împuşcară una dintre păsările 
albe şi trimiseră o barcă s-o aducă; în aceiaşi chip uciseră şi 
un pinguin ce cântărea vreo cinci kilograme. Pasărea albă 


făcea parte din genul petrelilor, avea ciocul cam scurt, de o 
culoare între negru şi albastru-închis, iar picioarele şi labele 
albastre. 

La 2 ianuarie 1773 vizibilitatea era atât de bună încât s- 
ar fi putut distinge pământul la o depărtare de paisprezece- 
cincisprezece leghe. 

Totuşi la 5 ianuarie începu să cadă ninsoare multă şi 
lapoviţă care, ca de obicei, îngheţa pe greement; în scurt 
timp toate frânghiile erau acoperite de o pojghiţă de gheaţă 
subţire, străvezie. 

La 9 ianuarie s-au oprit ca să încarce gheaţă; o topiră şi 
umplură cincisprezece butoaie cu apă proaspătă şi bună. 
Sloiurile luate pe bord erau tari ca piatra şi unele atât de 
mari, încât se văzură siliţi să le spargă cu târnăcoapele ca 
să le poată urca în-bărci. 

Cantitatea de apă sărată care aderase la suprafaţa gheții 
era aşa de neînsemnată, că abia se simţea la gust; dacă 
sloiul era lăsat câtva timp pe punte, apa sărată se evapora 
în întregime; apa obţinută din gheaţă era deci dulce şi cu 
gust bun. Căpitanul Cook spune: „lată cel mai rapid mijloc 
de aprovizionare cu apă pe care l-am cunoscut 
vreodată”!!. 

În ziua de 17 ianuarie au trecut pe lângă nu mai puţin de 
treizeci şi opt de insule de gheaţă, în jurul cărora se bălă- 
ceau numeroase balene. 

La 1 februarie după-amiază, căpitanul Furneaux înştiinţă 
pe căpitanul Cook că zărise o uriaşă masă plutitoare de 
alge marine sau de stâncă şi, în apropierea ei, mai multe 
păsări. Erau semne neîndoioase ale vecinătăţii uscatului, 
dar n-aveau cum să ştie dacă el se situa spre răsărit sau 
spre apus. „Aflându-ne aproape pe acelaşi meridian cu 
insula Mauricius, la o longitudine unde ne aşteptam să 
întâlnim pământul pe care francezii pretind că l-au şi 


117 După ce a întâlnit aceste gheţuri, căpitanul Cook a socotit că n-ar fi 
fost cuminte să urmeze drumul spre sud acum, când vara era pe 
jumătate trecută. Atinseseră latitudinea de 67* 15' sud, iar banchiza se 
întindea pe tot orizontul de la est la vest-sud-vest fără vreo urmă de 
spărtură. - N.A. 


descoperit, n-am, găsit totuşi nici cea mai slabă urmă de 
aşa ceva” - observă căpitanul Cook*. 

La 8 februarie pierdură din vedere Adventure şi se 
temură de o despărţire, deşi nu şi-o puteau explica. 
Căpitanul Furneaux primise instrucţiuni de la căpitanul 
Cook ca, în caz de despărţire, să străbată timp de trei zile 
locul unde îi văzuse ultima oară; continuară deci făcând 
într-una volte!!* şi trăgând cu tunul din jumătate în 
jumătate de oră, până la 9 februarie când, o dată cu 
risipirea ceţii, îşi putură da seama că Adventure nu se afla 
pe o rază de mai multe leghe. Se găseau atunci la vreo 
două sau trei leghe spre răsărit de locul de unde o văzuseră 
ultima oară. Nu o zăriră nici în ziua următoare, deşi 
vizibilitatea era destul de bună, iar căpitanul Cook trăsese 
cu tunurile şi aprinsese toată noaptea focuri false. În cele 
din urmă încetară să mai caute, ridicară toate pânzele şi se 
îndreptară spre sud-est cu un vânt bun însoţit de hulă. 

În ziua de 17 februarie, la orele nouă dimineaţa, cârmiră 
către o insulă de gheaţă, la care ajunseră la amiază. Avea o 
jumătate de milă în circumferință şi cel puţin şaizeci de 
metri înălţime, dar în jurul ei se aflau prea puţine sloiuri 
răzlețe. În timp ce chibzuiau dacă să coboare sau nu bărcile 
spre a le aduce pe bord, un sloi uriaş se desprinse de 
insulă. Din acest sloi făcură ce făcură şi încărcară vreo nouă 
sau zece tone înainte de ora opt, când suiră bărcile la loc şi 
porniră spre est-sud-est. 

La 23 februarie navigară în volte şi petrecură o noapte 
nespus de furtunoasă, cu întuneric beznă, ceaţă, lapoviţă şi 
ninsoare, făcând borduri scurte. Impresuraţi din toate 
părţile de primejdii, aşteptau cu nerăbdare lumina zilei. Dar 
zorile nu făcură decât să le sporească temerile, arătându-le 


118 „De vreo şase-şapte zile tot rătăcim în căutarea pământului anunţat 
de francezi la Capul Bunei Speranţe. Dacă prietenul Monsieur a 
descoperit vreun uscat, apoi desigur c-a greşit-o al dracului cu latitu- 
dinea şi longitudinea, căci noi am cercetat cu multă băgare de seamă 
atât locul indicat de el, cât şi împrejurimile lui, fără să dăm de vreo 
urmă de pământ pe acolo”. (Extras din Jurnalul locotenentului Clerke - 
Arhivele Amiralității, Whitehall). - N. A. 

119 Navigaţie în zig-zag în contra vântului. - N. T. 


coloşii de gheaţă pe lângă care trecuseră fără să ştie în 
cursul nopţii. 

Pe de altă parte se deprinseseră într-atâta cu primejdiile, 
încât spaima resimţită nu dura niciodată prea mult, căci era 
contrabalansată în oarecare măsură atât de muncile pentru 
aprovizionarea cu apă proaspătă pe care le prilejuia 
întâlnirea cu insulele de gheaţă, cât şi de înfăţişarea 
romantică a acestora, mult accentuată de spumegarea 
valurilor în jurul lor, privelişte care îi copleşea căci erau 
pătrunşi de admiraţie şi de groază în acelaşi timp; socoteau 
că un astfel de peisaj nu s-ar fi lăsat zugrăvit decât de 
mâna unui pictor iscusit. 

La 7 martie vremea se îmbunătăţi, bolta deveni senină şi 
noaptea se arătă deosebit de plăcută. Dimineaţa zilei urmă- 
toare întrecu şi ea în strălucire, senin şi blândeţe pe toate 
cele trăite de ei de când părăsiseră Capul Bunei Speranţe. 
Era o zi cum rar întâlneşti pe mare şi, pentru ca încântarea 
să fie deplină, nu putură desluşi în zare nicio insulă de 
gheaţă. 

La 17 martie căpitanul Cook hotărî să părăsească marile 
latitudini sudice şi să înainteze spre Noua Zelandă în 
căutarea navei Adventure; în acelaşi timp ar fi putut încărca 
provizii proaspete pentru echipaj. Se apropiase de Polul Sud 
mai mult decât oricare alt navigator până atunci; abia în 
1823, exact după cincizeci de ani, Weddell va atinge 
latitudinea 74*15', adică un punct aşezat mai spre miazăzi 
cu 214 mile geografice, iar în anul 1841, căpitanul James 
Clark Ross va ajunge la cea mai mare latitudine atinsă până 
atunci în Oceanul Antarctic, şi anume la 78° 4', de unde 
începe Bariera Polară de Sud, care se întinde pe o lungime 
de 450 de mile şi al cărei perete se ridică perpendicular la 
cincizeci de metri deasupra nivelului mării!?0. 

Dar vântul, care bătea tot dinspre miazănoapte şi apus, 

nu le îngădui să meargă spre ţara Van Diemen!?!; îşi schim- 
bară deci drumul către Noua Zelandă şi, cum nu mai erau 
temeri că vor întâmpina noi pericole, căpitanul nu şovăi să 
ridice toate pânzele. 

În cursul ultimelor trei zile mercurul din termometru 
urcase la 7* C şi vremea era acum foarte plăcută. Diferenţa 
de temperatură a aerului era surprinzătoare după şapte sau 
opt grade de latitudine; o simțeau cu toţii cu o nespusă 
mulţumire. 

La 26 martie se îndreptară spre Dusky Bay în care intrară 
pe la amiază. Se simțeau cu totul străini în acest golf - pe 
care căpitanul Cook îl descoperise şi-l botezase în călătoria 
precedentă. 

După ce pătrunseră vreo două leghe înăuntrul golfului 
trecând pe lângă mai multe insule, se opriră şi coborâră 
două bărci, dintre care una a fost trimisă cu un ofiţer în 
căutarea unui loc de ancorat. Curând el îi înştiinţă prin 
semnale că descoperise locul prielnic. Corabia se apropie şi 
ancoră în apa de optzeci de metri atât de aproape de țărm 
încât îl puteau ajunge cu un sart!??. Impliniseră o sută 
şaptesprezece zile de mers pe mare şi străbătuseră 3 660 
de leghe fără să fi zărit o singură dată pământul. 

După o atât de lungă navigaţie numai în larg, la o mare 
latitudine sudică, ar fi fost de aşteptat ca mulţi dintre 
oameni să se fi îmbolnăvit de scorbut. Dar acest lucru nu s- 
a întâmplat. Cei ce dăduseră semne de boală primiseră 
varză dulce. Urmările au fost atât de mulţumitoare încât 
numai un singur om pe bord se putea socoti grav bolnav de 
această maladie, prilejuită, în cazul lui mai ales, de o 
constituţie debilă şi survenind în urma altor tulburări 

Prima grijă după amararea!* vasului a fost trimiterea 
unei echipe la pescuit cu o barcă; norocoşii se înapoiară cu 
peşte suficient pentru cina tuturor; iar a doua zi dimineaţa 
prinseră destul pentru prânz. Nădăjduiau deci că se vor 

aproviziona din belşug cu acest aliment. Pe de altă parte, 
nici ţărmul, nici pădurile vecine nu păreau lipsite de vânat 
înaripat; aveau, prin urmare, la îndemână tot ceea ce, în 
situaţia lor, le putea desfăta viaţa. Datorită acestor 
împrejurări, luară hotărârea de a zăbovi câtva timp în golf, 
pentru ari cerceta cu de-amănuntul, căci până la ei nu mai 
debarcase nimeni în vreuna din părţile acelea sudice ale 
insulei. 

La vreo sută de metri de pupa navei, se vărsa în mare un 
pârău fermecător cu apă dulce. Aici începură să croiască 
luminişuri în pădure pentru a instala observatorul astrono- 
mului, fierăria şi corturile diferiților meşteşugari. Puseră de 
asemenea la fermentat, pentru bere, ramuri sau frunze 
culese dintr-un soi de arbore ce semăna foarte mult cu 
bradul negru american. 

Puținele oi şi capre pe care le mai aveau nu prea păreau 
să se descurce în acel loc unde nu creşteau decât ierburi 
aspre şi tari. Deşi ar fi fost de aşteptat ca animalele să le 
înghită cu multă lăcomie, spre uimirea călătorilor noştri, ele 
nici nu voiră să le guste. Cercetându-le cu luare aminte 
băgară de seamă că dinţii le jucau în gingii; în afară de 
aceasta, multe dintre ele prezentau şi celelalte semne ale 
unui scorbut marin învechit. Din patru oi şi doi berbeci pe 
care căpitanul Cook îi luase de la Capetown cu gândul de a- 
i debarca în acest ţinut, nu putură opri decât câte unul din 
fiecare; chiar şi aceştia erau de altfel într-o stare atât de 
proastă, încât ar fi fost de mirare să-şi recapete sănătatea 
cu toate că li se dădeau cele mai bune îngrijiri cu putinţă, 

La 28 martie se apropie o pirogă cu şapte sau opt 
oameni. Ei statură câtva timp uitându-se la corabie, apoi se 
îndepărtară, deşi călătorii noştri le făcuseră semne de 
prietenie. După masă, căpitanul Cook porni în căutarea lor 
cu două bărci. Întâlniră curând luntrea trasă la țărm în 
apropierea a două mici colibe; văzură acolo mai multe 
vetre, câteva plase de pescuit, nişte peşti aruncaţi pe țărm, 
vreo câţiva în luntre, dar oameni, nicăieri! Îi aşteptară un 
timp, apoi după ce puseră în pirogă vreo câteva medalii, 
oglinzi, mărgele şi altele, se îmbarcară şi vâsliră până la 


capătul golfului fără a mai întâlni ceva vrednic de luat în 
seamă. 

La 6 aprilie căpitanul Cook descoperi un golfuleţ frumos 
şi larg, în fundul căruia se vărsa un râu cu apă dulce; pe 
partea lui apuseană se aflau o sumedenie de mici ca-scade 
încântătoare cu ţărmuri atât de abrupte, încât putură trage 
corabia destul de aproape de ele şi încărcară apa cu 
ajutorul unui furtun. 

Pe seară, la întoarcere, avură o scurtă întrevedere cu trei 
băştinaşi: un bărbat şi două femei. Erau primii ce se arătau 
la capul nord-estic al insulei, pe care o şi botezară cu acest 
prilej Indian Island!?*. Bărbatul nu putu să nu-şi trădeze 
frica atunci când barca se apropia de stâncă. Stătu totuşi 
locului şi nici măcar nu încercă să ridice lucrurile pe care i 
le aruncară europenii. În cele din urmă aceştia debarcară, 
merseră la el şi îl îmbrăţişară; abia când îi mai dăruiră din 
obiectele ce le aveau asupra lor, i se risipi spaima. Atunci 
se apropiară şi femeile, precum şi câţiva marinari. Lăsarea 
nopţii îi sili să se înapoieze: dar, înainte de despărţire, cea 
mai tânără dintre femei, a cărei limbuţie întrecea orice 
măsură, execută un dans. 

A doua zi, europenii făcură o nouă vizită indigenilor în 
tovărăşia lui Forster şi al lui Hodges; diversele daruri ce le 
luaseră cu ei au fost primite cu multă nepăsare, dar nu tot 
aşa securile şi cuiele lungi. Întrevederea avu loc pe acelaşi 
petic de pământ din ajun; de data aceasta au avut prilejul 
de-a face cunoştinţă cu întreaga familie, alcătuită din 
bărbat, două neveste (după cum s-a presupus), tânăra 
femeie mai sus pomenită, un băiat de vreo paisprezece ani 
şi trei copii mici, dintre care unul la sân. Ei îi poftiră pe 
străini la locuinţa lor care se afla puţin mai înăuntrul pădurii 
şi care era formată din două colibe joase de scoarță de 
arbori. Luntrea lor dublă, neîncăpătoare, având una dintre 
părţi doar atât de mare cât să poată duce dintr-un loc în 
altul întreaga familie, se găsea într-un pârăiaş din 
apropierea colibelor. Când îşi luară rămas bun, bărbatul 
dărui căpitanului Cook o bucată de pânză de haine, 

confecţionată de ei înşişi, precum şi alte câteva 
mărunţişuri. 

La 9 aprilie îi vizitară din nou pe băştinaşi. Îi găsiră pe toţi 
acasă, îmbrăcaţi sau îmbrăcându-se ca de sărbătoare, cu 
părul pieptănat, uns cu ulei, legat în creştet şi împodobit cu 
pene albe. Unii purtau o cunună de pene în jurul capului şi 
toţi aveau mănunchiuri de pene albe înfipte în urechi. 
Căpitanul Cook oferi bărbatului o haină anume lucrată 
pentru el; acesta păru atât de încântat de dar încât îşi 
scoase securea de la cingătoare şi o dărui în schimb. 

La 12 aprilie mai mulţi indigeni veniră să se aşeze pe 
țărm, în faţa corăbiei. Căpitanul ordonă să se cânte cu cim- 
poaiele şi cu fluierele şi să se bată toba. Băştinaşii n-au dat 
nicio atenţie cimpoaielor şi fluierelor, dar toba le-a atras 
puţin atenţia; totuşi nimic nu-i putu îndupleca să urce pe 
bord. Intrară însă fără sfială în vorbă (deşi se înțelegeau 
greu) cu ofiţerii şi cu marinarii care se apropiaseră de ei, 
dând mai multă cinstire unora decât altora. 

După o ploaie care a ţinut mai multe zile, cerul se înse- 
nină din nou; căpitanul plecă atunci cu două bărci să cerce- 
teze partea nord-vestică a golfului; era însoţit de cei doi 
Forster şi de mai mulţi ofiţeri; pe aceştia îi trimise cu o 
barcă într-un golf în care aveau de gând să înnopteze, iar el 
purcese spre alt golf, privind cu luare aminte limanurile şi 
insulele ce-i ieşeau în cale. Pe drum au prins vreo douăzeci 
de păsări sălbatice şi destul peşte pentru tot grupul; 
ajungând la locul de întâlnire puţin înainte de a se înnopta, 
se ospătară voios cu ceea ce prinseseră; apoi se duseră la 
odihnă. 

În zori se pregătiră să vâneze rațe şi le merse din plin! 
Datorită acestei împrejurări, numiră golful Duck Cove!%. La 
vreo milă de-aci, de-a curmezişul unui istm, descoperiră un 
număr uriaş de găinuşe de pădure. După prânz, cărând 
vreo şapte duzini de vânat cu pene şi două foci, porniră 
înapoi spre corabie, unde ajunseră la orele şapte seara. 

La 17 aprilie doi indigeni, căpetenia şi fiica sa, cutezară 
să se urce pe bord; căpitanul Cook îi pofti pe amândoi jos în 

cabină, unde urmau să ia prânzul, dar ei nu vrură să se 
atingă de bucate. Căpetenia iscodea din ochi fiecare colţ al 
cabinei, cercetând cu oarecare uimire toate lucrurile pe 
care le vedea, dar nu-şi fixa atenţia asupra unui singur 
obiect nici măcar o clipă. Lucrurile de provenienţă artificială 
îi apăreau în aceeaşi lumină ca şi cele naturale, căci toate 
erau la fel de îndepărtate de înţelegerea sa. 

Inainte de a veni pe bord, omul dăruise căpitanului o 
bucată de pânză şi o secure de talc verde, iar lui Forster o 
bucată de pânză; fata dăduse altă bucată lui Hodges. Acest 
obicei de a face daruri înainte de a primi este răspândit 
printre indigenii insulelor Pacificului de sud, - dar călătorii 
noştri încă nu-l întâlniseră în Noua Zelandă. Dintre diversele 
obiecte oferite căpeteniei, securile şi cuiele lungi aveau cel 
mai mare preţ în ochii lui. 

La 20 aprilie englezii coborâră pe uscat ca să cerceteze 
capul golfului; în drum traseră cu puşca după câteva rațe; 
indigenii, care până atunci stătuseră ascunşi, dezlănţuiră 
un zgomot înspăimântător în două sau trei locuri din 
apropiere. Mareea în scădere îi sili pe călători să se retragă 
de pe râu spre locul unde îşi petrecuseră noaptea. Acolo 
prânziră şi, tocmai când se pregăteau să se înapoieze, 
căpitanul zări, pe celălalt mal, doi oameni strigând, fapt 
care îl determină să vâslească peste râu spre ei. Debarcă 
împreună cu doi tovarăşi neînarmaţi, în timp ce băştinaşii 
stăteau în picioare, ţinând fiecare în mână câte o suliță. 

In cele din urmă unul dintre ei se înduplecă să lepede 
sulița şi veni în întâmpinarea căpitanului cu o plantă ier- 
boasă în mână; îi întinse un capăt, în timp ce el ţinea pe 
celălalt. Stând în acest chip, el începu un discurs întrerupt 
de câteva pauze lungi. Cum luă sfârşit ceremonia, cei doi 
se salutară. Indianul îşi scoase apoi hahu-ul sau haina din 
spate şi o aşeză pe umerii căpitanului; apoi pacea păru a se 
fi statornicit trainic. 

La despărţire, indigenii îi însoţiră până la barcă; văzând 
puştile aşezate la pupă, făcură semn să fie luate de acolo; 
abia după aceea se apropiară şi ajutară la împingerea bărcii 
în apă. |n acest timp trebuiau bine supravegheați căci 


râvneau să care de acolo, în afară de puşti, tot ce ar fi 
putut înşfăca. De puşti însă aveau grijă să nu se atingă, 
căci învăţaseră, văzând cum fuseseră vânate păsările 
sălbatice, să le considere ca unelte ale morţii. 

In după-amiaza zilei de 21 aprilie călătorii noştri porniră 
la vânătoare de foci. Resaca era atât de puternică încât nu 
putură debarca decât într-un singur loc, unde omorâră zece 
foci. Aceste vietăţi oferă trei feluri de servicii: pieile pentru 
greement, grăsimea pentru lămpi, iar carnea pentru 
mâncat, aceasta fiind preţuită aproape ca friptura de vacă. 

In dimineaţa zilei de 23 aprilie, Pickersgill, Gilbert şi alţi 
doi se căţărară pe un munte. Întorcându-se pe bord, spre 
seară, raportară că înăuntrul ţării nu se vedea nimic afară 
de munţi pleşuvi cu imense prăpăstii abrupte, despărțiți de 
văi sau, mai curând, de crăpături înspăimântătoare la 
vedere. 

Cum mai aveau încă cinci gâşte din cele aduse de la 
capul Bunei Speranţe, căpitanul le dădu drumul în acel loc 
unde hrana părea îmbelşugată şi nu le păştea vreo 
primejdie -, nu se îndoia că se vor înmulţi şi că, în scurtă 
vreme, se vor răspândi în întreg ţinutul; aceasta era de 
altfel intenţia cu care le lăsa. 

La 27 aprilie vremea deveni ceţoasă. Dimineaţa, 
căpitanul, însoţit de Pickersgill şi de cei doi Forster, ieşi să 
cerceteze un golf zărit în ajun. După ce vâsliră vreo două 
leghe în interiorul lui, băgară de seamă că răspundea în 
mare de partea cealaltă şi că, pentru o corabie ce se 
îndrepta spre nord, el oferea o ieşire mai bună decât cea 
prin care veniseră. După această descoperire şi după un 
ospăț îmbelşugat cu peşte fiert şi cu vânat înaripat, porniră 
spre corabie, pe al cărei bord ajunseră la ora unsprezece 
noaptea. In timpul expediției împuşcaseră nu mai puţin de 
patruzeci şi patru specii de păsări. 

Corturile şi toate celelalte lucruri fiind încărcate pe bord, 
ridicară ancora la 28 aprilie şi, purtaţi de o briză uşoară, se 
îndreptară, prin golf, spre noua trecere. 

In dimineaţa zilei de 11 mai ridicară ancora şi ieşiră în 
larg; pe la amiază, uscatul nu se mai vedea. 


Ţinutul pe care îl vizitaseră era foarte muntos şi rar s-ar fi 
putut întâlni o privelişte mai aspră şi mai plină de prăpăstii; 
căci înăuntrul ţării nu zăreai nicăieri decât vârfuri de munţi 
de înălţimi uluitoare şi stânci sterpe şi goale, prin locurile 
neacoperite cu zăpadă. Doar părţile mărginaşe de pe 
coasta mării şi insulele erau acoperite de păduri dese, care 
se întindeau aproape până la apă. Copaci de diferite soiuri, 
care se mai întâlnesc şi în alte părţi ale ţării, ar fi fost folosi- 
tori, printre altele, constructorului de nave, dulgherului, 
tâmplarului de mobile. 

Aici, ca şi în celelalte regiuni ale Noii Zelande, creşteau 
numeroşi copaci şi arbuşti aromatici, cei mai mulţi fiind 
înrudiţi cu mirtul; dar, cu toată această diversitate, niciunul 
nu dădea roade bune de mâncat. Lianele-ferăstrău atin- 
geau o lungime de optzeci de metri. 

Solul, negru închis, îngrăşat vădit cu vegetale descom- 
puse, era atât de afinat încât se afunda la fiecare pas. Cu 
excepţia culturilor de in sau de cânepă şi de alte câteva 
plante, nu prea existau păşuni. In schimb, se găseau peşti 
din belşug în Dusky Bay. Pe cât erau de mulţi, pe atât erau 
de variaţi; unii din ei puteau fi găsiţi şi pe coastele mat 
nordice, alţii însă erau superiori, îndeosebi cel pe care îl 
numiseră peştele-suveică; după părerea celor mai mulţi de 
pe bord, el alcătuia cea mai aleasă hrană dăruită de mare. 
Se mai puteau întâlni scoici, midii, languste şi multe soiuri 
de moluşte. 

Mai creşteau acolo şi cinci specii de rațe atât de diferite, 
că nici căpitanul Cook nu-şi amintea să le fi văzut în altă 
parte. Cea mai mare era cât o rață moscată şi avea pene 
pestriţe foarte frumoase, datorită cărora o botezară „rața 
pictată”. 

La 3-4 zile după sosire, în timp ce defrişau mici suprafeţe 
în pădure pentru a-şi aşeza corturile, câţiva marinari 
zăriseră un patruped, dar cum descrierea unuia nu se 
potrivea cu a celuilalt, nu s-a putut stabili ce fel de vietate 
fusese. Totuşi erau de acord cu toţii că era cam cât o pisică 
de mare, avea picioarele scurte şi culoarea cenuşie. Unul 
dintre marinari, anume cel ce văzuse mai bine, susţinea că 


avea şi o coadă stufoasă şi că, din toate animalele pe care 
le cunoştea el, semăna mai mult cu şacalul. 

Insectele cele mai dăunătoare erau musculiţele negre de 
nisip, extrem de numeroase şi neînchipuit de supărătoare. 
Se zice că, oriunde muşcau, provocau o umflătură şi o 
mâncărime de nesuportat, care se transforma în cele din 
urmă în ulceraţii mici ca la variolă. 

Localnicii din acest golf erau de aceeaşi rasă, vorbeau 
aceeaşi limbă şi practicau cam aceleaşi obiceiuri ca 
oamenii din celelalte părţi ale ţării. E greu de închipuit ce a 
putut determina trei sau patru familii (căci se pare că nu 
erau mai mulţi) să se depărteze într-atât de restul 
semenilor lor. Ba chiar aşa puţini cum erau, nu păreau să 
trăiască în deplină prietenie unii cu alţii. 

După ce au părăsit Dusky Bavy!?* s-au îndreptat spre 
strâmtoarea Regina Charlotte, unde  nădăjduiau să 
întâlnească nava Adventure. În această călătorie nu li s-a 
întâmplat nimic deosebit sau demn de reţinut. Dar în după- 
amiaza zilei de 17 mai, cerul se acoperi pe neaşteptate de 
nori deşi şi întunecaţi ce păreau să prevestească vânt 
puternic. Îndată după aceea zăriră şase trombe marine. 
Patru se înălţară şi se risipiră între corabie şi uscat, a cincea 
era mai spre larg, iar a şasea se ivi mai întâi la o depărtare 
de două sau trei mile Mişcarea ei progresivă nu era liniară, 
ci urma o traiectorie curbă; trecu la cincizeci de metri de 
pupă, fără ca să i se simtă efectul. Apreciară diametrul 
bazei acelei trombe ca fiind de vreo cincisprezece- 
optsprezece metri. Se înălța ca un tub sau ca un corp 
colonar prin care apa sau aerul, ori amândouă deodată, 

erau supte într-un curent spiral ce se ridica până în nori. 
Unii marinari susțineau că în tromba cea mai apropiată de 
ei ar fi văzut o pasăre, ce se învolbura ca fluturarea unei 
flamuri, în timp ce era împinsă în sus. Mişcarea ascendentă 
a păsării şi alte câteva fapte arată foarte limpede că trom- 
bele sunt pricinuite de vârtejuri de vânt şi că apa din ele 
este aspirată în sus cu putere; deci nici vorbă că ar cobori 
din nori, cum se presupune de obicei. Ivirea unei trombe se 
vesteşte printr-o puternică agitaţie şi umflare a apei; apoi 
începe să se ridice o coloană rotundă sau un tub format din 
norii de deasupra, care coboară aparent până se unesc cu 
apa zbuciumată de dedesubt. Căpitanul Cook spune 
aparent, deoarece el crede că nu aşa se petrec lucrurile în 
realitate; dimpotrivă, coloana s-ar forma din apa 
clocotitoare de dedesubt şi ar începe să se urce deşi nu se 
poate vedea, fiind fie prea mică, fie prea subţire. In clipa în 
dare devine vizibilă, diametrul ei aparent creşte destul de 
mult; apoi descreşte şi, în cele din urmă, se rupe sau 
dispare în partea inferioară. Curând după aceea marea de 
dedesubt se linişteşte, iar coloana se retrage încetul cu 
încetul spre nori, unde se risipeşte. 

În zorii zilei de 18 mai ajunseră în dreptul strâmtorii 
Reginei Charlotte unde întâlniră şi recunoscură nava 
Adventure după semnalele pe care le făcea; acest 
eveniment îi umplu pe toţi de o mare bucurie. La amiază 
sosi pe bord locotenentul Kempe de pe Adventure; de la el 
aflară că se găseau acolo de vreo 6 săptămâni. Pe seară 
izbutiră să ancoreze în Ship Covet”, aproape de Adventure. 
Căpitanul Furneaux se urcă pe bordul corăbiei Resolution şi 
dădu căpitanului Cook raportul asupra celor întâmplate 
după despărţire. 

În dimineaţa zilei de 7 februarie 1773, vântul schimbător 
împinsese deasupra o negură foarte deasă făcându-i să 
piardă din ochi vasul Resolution, care-i depăşise cu vreo 
două mile. Curând au început să audă bubuituri de tun şi, 
cârmind în direcţia din care li se părea că vin, au tras şi ei 
fără încetare încărcături de două kilograme la fiecare 
jumătate de oră, fără însă a primi vreun răspuns. Pe seară 
vântul a început să sufle puternic risipind în răstimpuri 
ceața, dar Resolution nu se zărea nicăieri, lucru care-i 
umplu de nelinişte. Au navigat atunci în volte în lungul şi-n 
latul locului unde o văzuseră pentru ultima oară, conform 
înţelegerii pentru cazurile de despărţire; dar în ziua 
următoare o năprasnică furtună şi vremea ceţoasă i-a silit 
să se oprească, împiedicându-i să mai ajungă în locul de 
unde plecaseră. Apoi, timp de trei zile au rămas prin 
împrejurimi; în cele din urmă, părăsind orice speranţă de 
revedere, s-au îndreptat spre cartierul de iarnă, la o mie 
patru sute de leghe depărtare, pe o mare cu totul 
necunoscută şi cu insuficientă provizie de apă, din care 


cauză au fost nevoiţi să reducă raţia la un litru pe zi. 
Numeroase păsări de mare i-au întovărăşit tot drumul şi 
deseori au văzut marsuini. 

La 1 martie s-au îndreptat spre pământul care pe hărţile 
lor se numea [ara lui Van Diemen; pe atunci se presupunea 
că acest ţinut ar fi unit de Noua Olandă. 

La 9 martie au zărit uscat, la vreo opt sau nouă leghe, în 
spre nord-nord-est. Părea destul de puţin înalt, şi în apro- 
pierea mării, deluros, şi acoperit de păduri; dar n-au văzut 
locuitori. 

Dimineaţa de 10 martie era liniştită; aflându-se la vreo 
patru mile de uscat, au trimis cuterul cel mare cu 
locotenentul secund ca să caute un liman sau un golf 
potrivit. Dar curând s-a pornit un vânt atât de tare încât, în 
mai multe rânduri, au făcut bărcii semnalul de întoarcere; 
cum nici nu o vedeau, nici nu auzeau vreun zgomot din 
partea ei, i-a cuprins neliniştea, deoarece se iscase între 
timp şi o hulă foarte puternică. Spre marea lor mulţumire, 
cei cu barca s-au întors teferi după prânz. Debarcaseră, 
deşi foarte anevoie, şi observaseră mai multe locuri prin 
care trecuseră indigenii; unul, după urmele de foc, părea 
părăsit de curând. Vremea neprielnică îi silise însă să se 
înapoieze fără să cerceteze ţinutul în amănunţime şi fără să 
fi găsit un loc de ancorare. 

La 16 martie au trecut de insulele pe care Tasman le 
botezase Maria’s Islands? şi care păreau că fac corp 
comun cu continentul. Deşi ţinutul era mult mai atrăgător, 
jos şi neted, n-au mai găsit nici urmă de liman sau golf în 
care ar fi putut ancora în siguranţă o corabie. 

Ajutaţi de o uşoară briză de nord-vest, în dimineaţa de 5 
aprilie s-au îndreptat spre răsărit, către strâmtoarea 
Charlotte, iar la 6 aprilie în faţa lor se deschidea 
strâmtoarea. În timp ce navigau într-acolo, au putut desluşi 
crestele înalte ale munţilor acoperite de zăpezi eterne. La 
data de 7 aprilie au ancorat în Ship Cove, într-o apă de 
şaisprezece metri adâncime. 

Timp de două zile au curăţat un luminiş pe insula 

Motuara, în vederea înălţării corturilor pentru cei bolnavi, 
pentru cei ce dregeau pânzele şi pentru dogari. 

La 9 aprilie au primit vizita a şaisprezece indigeni veniţi 
cu trei pirogi; ca să-i hotărască să aducă peşte şi alte 
merinde, le-au dat mai multe daruri de care băştinaşii au 
părut foarte încântați. Un marinar, văzând la indigeni un 
obiect înfăşurat cu grijă, avusese curiozitatea să-l cerceteze 
şi a descoperit cu surprindere că era capul unui om de 
curând ucis. Indigenii, temându-se să nu le fie luat cu forţa 
şi dându-şi parcă seama de grozăvia canibalismului lor, 
încercau să-l ascundă şi să se dezvinovăţească. 

Pomeneau deja de Tupia şi când li s-a spus că a murit, 
câţiva dintre ei păreau foarte mâhniţi; în măsura în care se 
puteau înţelege, căutau să afle dacă fusese ucis sau pierise 
de moarte naturală. Întrebările pe care le puneau arătau 
limpede că făceau parte din tribul pe care îl cunoscuse şi 
căpitanul Cook. După-amiază au revenit cu peşte şi cu 
rădăcini de ferigă; le-au schimbat pe cuie şi pe alte 
mărunţişuri. 

In dimineaţa următoare un număr de aproape şaizeci de 
băştinaşi au apărut în cinci pirogi duble; în fruntea lor se 
afla - după cum se putea presupune - căpetenia. Au oferit 
scule de război, securi de piatră şi îmbrăcăminte; doreau 
cuie şi sticle vechi pe care puneau mare preţ. Câţiva au 
urcat pe bord şi marinarii văzură că nu era uşor să-i dea jos 
cu frumosul, dar la apariţia unei puşti cu o baionetă în vârf, 
nimeriră foarte repede înapoi în pirogile lor. 

La 11 mai navigatorii noştri simţiră două zguduituri 
serioase de cutremur, care însă nu le pricinuiră nicio stri- 
căciune. La 17 mai avură bucuria de a zări apărând în 
dreptul deschiderii strâmtorii, corabia Resolution”. 

Acestea ar fi, pe scurt, întâmplările trăite de căpitanul 
Furneaux în cursul unei absente de paisprezece săptămâni. 

Căpitanul Cook, ştiind că în strâmtoarea Reginei 
Charlotte se găsesc iarbă antiscorbutică, ţelină şi alte 
legume, porunci ca în fiecare dimineaţă înainte de dejun, 
aceste plante să fie fierte cu grâu şi supă - iar la prânz cu 
mazăre şi supă; experienţa îl învățase că legumele astfel 


pregătite sunt binefăcătoare pentru înlăturarea tuturor 
soiurilor de tulburări scorbutice. 

În dimineaţa zilei de 20 mai a trimis pe țărm oaia şi 
berbecul care mai rămăseseră din turma luată de la capul 
Bunei Speranţe cu gândul de a-i lăsa aici. Apoi au vizitat 
grădinile în care căpitanul Furneaux pusese să se semene 
diferite plante; le mergea atât de bine încât, dacă indigenii 
le-ar îngriji, le-ar putea fi de mare folos. 


CANIBALI DIN NOUA 
ZELANDA CU TROFEE 
DE VRAŞMAŞI ATIRNATE 
DE GIT 


La 22 mai dimineaţa, oaia şi berbecul aduşi cu atâta grijă 
şi greutate au fost găsiţi morţi; păscuseră probabil vreo 
iarbă otrăvitoare. Şi astfel se spulberară într-o clipă 
speranţele de a îmbogăţi această ţară cu turme de oi. Spre 
amiază primiră, pentru prima oară de când sosiseră, vizita 


câtorva indigeni, care prânziră cu ei, şi care mâncară 
zdravăn. 

În dimineaţa zilei de 24 mai întâlniră o pirogă 
încăpătoare care purta paisprezece-cincisprezece oameni. 
Lina dintre primele întrebări pe care le-au pus aceştia a fost 
în legătură cu Tupia, cel adus din Otaheite în călătoria 
precedentă, se arătară mâhniţi la vestea că murise. 

Unul dintre ei îl luă pe căpitanul Cook de o parte şi îi 
arătă nişte cartofi plantați de Fannen, masterul navei 
Endeavour. Nu încăpea îndoială că le mersese foarte bine, 
între timp, iar indigenul păru atât de încântat, că din 
proprie iniţiativă începu să-i prăşească. Apoi îl duseră şi în 
celelalte grădini şi-i arătară napii, morcovii şi păstârnacul; 
aceste rădăcinoase, împreună cu cartofii, le vor fi mai de 
folos lor, indigenilor, decât orice alte legume cultivate de ei; 
Şi, pe deasupra, nici nu era greu să-şi facă o idee despre 
avantajele lor; destul să le comparăm cu cele pe care le 
cunoşteau ei înşişi. 

Două sau trei familii de indigeni se statorniciră în apro- 
pierea corăbiilor, îndeletnicindu-se zilnic cu pescuitul şi 
aprovizionându-i pe europeni cu produsele trudei lor; 
rezultatele se simţiră curând, căci erau pescari mult mai 
pricepuţi decât englezii. 

Corăbiile fiind aproape gata de plecare, căpitanul Cook 
trimise la 2 iunie o pereche de capre pe țărm. lar pe coasta 
din Cannibal Cove!?%, căpitanul Furneaux debarcă un vier şi 
două scroafe fătătoare, aşa încât puteau spera ca 
dobitoacele să se înmulțească, dacă nu le vor nimici 
indigenii înainte de a se sălbătăci; căci, după aceea, nu mai 
era pericol. 

În zorii dimineţii următoare, câţiva băştinaşi aduseră o 
însemnată cantitate de peşte. Unul dintre ei îi dădu de 
înţeles căpitanului Cook că ar dori să primească o cămaşă 
albă, pentru fiul său şi i se făcu pe plac. Băiatul era atât de 
încântat de noua sa îmbrăcăminte, încât străbătea corabia 
în lung şi în lat, arătându-se oricui îi ieşea în drum. 
Libertatea ce şi-o îngăduise l-a jignit pe Moş Will, ţapul 

care-i dădu brânci cu coarnele de-l trânti pe spate pe 
punte. Şi Will ar fi repetat lovitura dacă cineva din echipaj 
n-ar fi sărit în ajutorul băiatului. Accidentul i se păru însă 
acestuia de nereparat. Îşi murdărise cămaşa şi-i era teamă 
să mai apară în faţa tatălui său în cabină; în cele din urmă, 
îl aduse Forster şi atunci băiatul începu o poveste cu 
văicăreli despre Goury, câinele cel mare (căci aşa numeau 
băştinaşii toate patrupedele de pe bord) şi nu se domoli 
decât după ce i s-a spălat şi uscat cămaşa. 

Pe la ora nouă se ivi o pirogă mare dublă, în care erau 
douăzeci-treizeci de oameni. Indigenii de pe bord părură 
foarte îngrijoraţi, spunând că aceştia erau duşmanii lor. Doi 
dintre ei, unul cu o suliță, celălalt cu o secure de piatră în 
mână, se căţărau pe lanţurile de la pupă şi, de acolo, îşi 
sfidau inamicii în timp ce ceilalţi de pe bord se repezeau în 
piroga lor şi se îndreptau spre țărm, probabil pentru a-şi 
pune la adăpost femeile şi copiii. 

Indigenii nou-veniţi urcară şi ei pe bord şi se purtau 
foarte paşnic. Curând începură târgul cu marinarii. Era cu 
neputinţă să-i împiedici de a-şi da hainele de pe ei pe ade- 
vărate nimicuri. De aceea căpitanul Cook se văzu nevoit să- 
i izgonească mai curând decât ar fi vrut. 

În timpul şederii în strâmtoare, căpitanul Cook a observat 
că a doua lor vizită în această ţară nu ajutase la îmbună- 
tăţirea moravurilor băştinaşilor. Dimpotrivă, bărbaţii deve- 
niseră mai lacomi, iar femeile mai puţin virtuoase. 

În ziua de 7 iunie, la ora patru dimineaţa, vântul fiindu-le 
prielnic, desfăcură legăturile, iar la ora şapte ridicară 
ancora şi porniră la drum alături de Aaventure!%. 

Nimic mai de seamă nu surveni până la 29 iunie, când 
căpitanul Cook fu înştiinţat că izbucnise boala printre 
marinarii vasului Adventure, ştire care se adeveri din plin. 
Bucătarul vasului murise şi vreo douăzeci din cei mai buni 

oameni erau la pat, doborâţi de scorbut şi de diaree!?!. În 
aceeaşi vreme pe lista bolnavilor de pe Resolution nu se 
găseau decât trei oameni, dintre care doar unul suferea de 
scorbut. Totuşi, mai târziu începură şi alţii să prezinte 
simptome ale acestei boli; au fost deci puşi la dietă de 
verdeţuri, marmeladă de morcovi şi un fel de magiun de 
coji de lămâie şi portocale. 

Ca să poţi introduce un nou aliment printre marinari, 
oricât de mult ar fi spre binele lor, este nevoie atât de pilda 
cât şi de autoritatea comandantului; fără aceste condiţii, 
inovaţia ar fi părăsită înainte ca echipajul să-i simtă bine- 
facerile. Multora, ofiţeri ca şi marinari, nu le plăcuseră la 
început telina, iarba antiscorbutică şi celelalte verdeţuri 
fierte cu mazăre şi grâu; câţiva au refuzat chiar să le 
mănânce. Dar, cum hotărârea căpitanului Cook nu slăbi în 
urma acestor împotriviri, încăpăţânarea lor se toci cu 
încetul până ajunseră să mănânce cu plăcere verdeţurile. 

Boala echipajului navei Adventure îi sili să ia calea cea 
mai scurtă spre Otaheite, unde erau siguri că pot găsi 
hrana proaspătă de care aveau nevoie. Îşi urmară deci 
drumul spre apus şi, la ora şase seara zăriră, din vârful 
catargului pământ înspre sud-vest. Căpitanul Cook îl numi 
Doubtful Island”, dar atingerea unui loc unde să poată 
face rost de merinde proaspete era la ora aceea un ţel mai 
important decât descoperirile. 

La 12 august în zori uscatul se ivi drept în faţa lor, la vreo 
două mile depărtare, aşa că lumina zilei îi înştiinţă doar în 
ultimul moment de primejdia spre care înaintau. Pământul 
acesta se dovedi a fi tot o insulă din cele joase, pe jumătate 
inundată, sau mai degrabă un banc mare de corali, de vreo 

douăzeci de leghe în circumferință, căruia îi dădură numele 
căpitanului Furneaux. 

În dimineaţa următoare, la ora patru, ridicară pânzele şi, 
în zori, desluşiră o altă insulă joasă ce primi numele de 
Adventure. Bougainville a botezat pe drept cuvânt acest 
şirag de insule joase, inundabile, Arhipelagul Primejdios1*%. 
Calmul mării le îngăduia îndeajuns să-şi dea seama că erau 
împresuraţi de insule şi că trebuiau să înainteze cu mare 
luare aminte, îndeosebi noaptea. 

În ziua de 15 august, la ora cinci dimineaţa, zăriră insula 
Osnaburg sau Maitea, descoperită de căpitanul Wallis. Se 
opriră prin urmare, aşteptând să-i ajungă din urmă Adven- 
ture pentru a înştiinţa pe căpitanul Furneaux că, înainte de 
a merge la Matavia, aveau de gând să pătrundă în golful 
Oaiti-piha din Otaheite ca să ia de acolo cât mai multe 
merinde. Apoi ridicară pânzele şi, pe la ora şase seara, 
zăriră insula înspre apus. 

De îndată ce se apropiară de coastă, veniră din toate 
părţile localnici, aducând în pirogi peşte, nuci de cocos şi 
alte fructe, pe care le schimbară pe cuie şi mărgele. Cei 
mai mulţi îl recunoscură pe căpitanul Cook şi întrebară de 
Banks şi de ceilalţi tovarăşi ai săi din călătoria precedentă, 
dar nimeni nu întrebă de Tupia. 

Fiind în vecinătatea unui recif, mareea puternică şi 
calmul desăvârşit îi amenințau în fiecare clipă cu 
naufragiul. Au încercat toate mijloacele ca să iasă din 
încurcătură, dar totul a fost în zadar, până când o adiere 
uşoară dinspre uscat împinse lin corabia îndărăt, în largul 
mării, dar cu destule pierderi şi stricăciuni. 

lată-i deci din nou teferi pe mare, după ce scăpaseră ca 
prin urechile acului de primejdia de a fi zdrobiţi chiar de 
insula la care, cu câteva zile înainte, doriseră atât de fier- 
binte să ajungă. Din fericire lipsa de vânt, după ce-i vârâse 
în bucluc, se menținea, căci dacă briza mării s-ar fi pornit 
ca de obicei, Resolution ca şi Adventure ar fi fost fără 
îndoială pierdute. 

În timp ce se aflau în această situaţie grea, câţiva băş- 
tinaşi veniră pe bordul corăbiilor. Dar păreau nesimţitori la 
pericol; nu arătau nici uimire, nici bucurie, nici teamă când 
se izbeau corăbiile; le părăsiră puţin înainte de apusul 
soarelui, cu totul nepăsători. 

În dimineaţa zilei de 17 august ancorară în golful Oaiti- 
piha la două lungimi de cablu de țărm; amândouă Vasele 
erau înţesate de indigeni, care aduseseră cu ei nuci de 
cocos, banane, mere, batate!%5 şi diverse rădăcini, pe care 
le-au schimbat pe cuie şi mărgele. Căpitanul Cook dărui 
celor care se intitulau căpetenii cămâăşi, securi şi mai multe 
alte obiecte. Ei făgăduiră în schimb să aducă porci şi găini, 
dar nu se ţinură de cuvânt şi - probabil - nici nu avuseseră 
vreodată de gând s-o facă. 

Mulţi dintre cei ce-şi spuneau ri sau căpetenii urcară pe 
bord, unii ca să capete daruri, alţii să şterpelească ceea ce 
le-ar fi fost la îndemână. Un asemenea iri a stat în cabina 
căpitanului aproape o zi întreagă, primind daruri pentru el 
şi pentru toţi prietenii lui, care nu erau puţini la număr. În 
cele din urmă a fost surprins luând lucruri ce nu-i 
aparţineau şi  înmânându-le altora de pe coridor. 
Numeroase plângeri asemănătoare pe care echipajul le 
adresa căpitanului, îl deciseră pe acesta să izgonească 
indigenii de pe corabie. Oaspetele din cabină se grăbi să 
plece. Purtarea lui îl scosese pe căpitan din răbdări; era 
atât de supărat, încât când indigenul ajunsese la oarecare 
depărtare de navă, trase două focuri peste capul lui; acesta 
îşi părăsi piroga şi sări în apă. Căpitanul trimise atunci o 
barcă să captureze luntrea şi porunci să se tragă de-a 
lungul coastei, cu un tun mare încărcat cu gloanţe, fapt 
care pricinui retragerea tuturor băştinaşilor de pe țărm. 
După câteva ore însă erau din nou prieteni la toartă. 

Abia în seara aceleiaşi zile întrebară de Tupia - şi numai 
vreo doi-trei. Indată ce aflară cauza morţii lui, se arătară 
mulţumiţi de explicaţie deşi nu arătau că s-ar fi neliniştit 
câtuşi de puţin dacă moartea lui Tupia ar fi fost prilejuită de 

altceva decât de boală. 

Nimic demn de remarcat nu s-a mai întâmplat până în 
seara de 20 august, când unul dintre indigeni a luat-o la 
sănătoasa cu puşca gărzii de pe țărm. Căpitanul Cook, care 
fusese de faţă când s-a petrecut furtul, trimise câţiva 
oameni să-l prindă; dar încercarea ar fi fost zadarnică dacă 
nu săreau pe loc şi câţiva băştinaşi în urmărirea hoţului. Ei 
îl doborâră, îi smulseră puşca şi o aduseră îndărăt. Desigur, 
că ei au luat parte la prinderea hoţului mai mult de frică 
decât din principiu; merită totuşi să fie preţuiţi pentru acest 
act de dreptate. 

Pe seară, căpitanul Cook a fost înştiinţat că Uahitua 
sosise în vecinătate şi că dorea să-l vadă. Se hotărî prin 
urmare să mai aştepte o zi pentru a avea o întrevedere cu 
acest conducător. leşi deci a doua zi dis-de-dimineaţă, înso- 
tit de căpitanul Furneaux, de Forster şi de mai mulţi 
indigeni, îl găsiră pe Uahitua aşezat pe un scaun, înconjurat 
de oamenii săi. Căpitanul şi cu principele se recunoscură 
reciproc de la prima privire, deşi nu se mai văzuseră din 
1769. Pe vremea aceea nu era decât un băieţanaru şi purta 
alt nume, dar după moartea tatălui său îşi luase titlul 
actual. 

După primul schimb de saluturi şi după ce căpitanul se 
aşeză pe acelaşi scaun cu el, iar ceilalţi însoțitori pe 
pământ, Uahitua începu să întrebe, spunându-le pe nume, 
de diferitele persoane care luaseră parte la călătoria ante- 
rioară. Ţinu apoi să ştie cât de lungă va fi şederea lor acolo, 
iar când căpitanul Cook îl înştiinţă că vor pleca a doua zi, 
păru mâhnit şi-i ceru să mai rămână câteva luni; în cele din 
urmă se învoiră pentru cinci zile; iar principele făgădui că în 
acest răstimp vor avea porci din belşug. 

Tot timpul cât stătură acolo, nu-i îngădui căpitanului 
Cook să plece de lângă el, de pe scaun. În sfârşit, îşi luară 
rămas bun, căci era timpul să se înapoieze pe bord pentru 
prânz. Ca urmare a acestei întrevederi, navigatorii primiră 
atâta carne proaspătă de porc încât ajunse pentru masa 
echipajelor de pe ambele corăbii. În zorii zilei de 24 august 
ridicară pânzele în bătaia unei uşoare brize de uscat. 


Fructele obţinute ajutară mult la vindecarea bolnavilor de 
pe Adventure. Mulţi dintre cei ce se simțeau atât de rău, că 
nici nu se puteau mişca neajutaţi, se îndreptaseră în acest 
scurt răstimp aşa de mult, încât puteau să se plimbe 
singuri. Chiar în seara aceleiaşi zile sosiră în golful Matavia. 

Nici nu ancoraseră încă şi punţile erau înţesate de băş- 
tinaşi; căpitanul Cook îi recunoscu pe mulţi, iar ei îl ţineau 
minte aproape toţi. O mare mulţime de oameni, printre 
care şi Otu, regele lor, se adunase pe țărm. Căpitanul se 
pregătea tocmai să-i facă o vizită regelui, când află că 
acesta plecase la Oparri. 

La 26 august exploratorul nostru purcese spre Oparri 
însoţit de căpitanul Furneaux, de Forster şi de alţii. Imediat 
ce debarcară, fură conduşi la Otu, pe care-l găsiră aşezat 
pe pământ la umbra unui copac, înconjurat de o mulţime 
imensă. După primele urări, căpitanul îi dărui din obiectele 
ce-şi închipuia că ar avea mai mare preţ în ochii lui, ştiind 
prea bine că n-avea decât de câştigat de pe urma prieteniei 
cu acest om. Mai făcu daruri multora dintre cei apropiaţi lui 
Otu, iar ei oferiră în schimb pânzeturi; căpitanul le refuză 
însă, spunându-le că darurile sale erau dovezi de prietenie. 
Regele întrebă de Tupia şi, numindu-i pe fiecare în parte, 
de toţi cei ce însoţiseră pe căpitan în călătoria precedentă. 
Le făgădui câţiva porci pentru ziua următoare, dar se lăsă 
greu până să primească să vină în vizită pe bord. Spunea 
că-i este teamă de tunuri; într-adevăr, toate faptele sale 
arătau că era o fire timidă. Avea vreo treizeci de ani, cam 
un metru optzeci înălţime şi era bine făcut, arătos, chipeş. 
Toţi supuşii, până şi părintele său, stăteau descoperiţi în 
faţa lui, cu capul şi umerii goi, fără niciun fel de 
îmbrăcăminte mai sus de piept. 

La 27 august Otu, însoţit de un numeros alai, le făcu o 
vizită. Trimisese mai întâi pe corabie uriaşe cantităţi de 
pânză, fructe, un porc şi doi peşti mari; după oarecare 
parlamentări, se hotărî să vină el însuşi, cu sora lui, un frate 
mai tânăr şi câţiva însoțitori. Printre darurile împărţite cu 
acest prilej, căpitanul Furneaux îi oferi regelui o frumoasă 
pereche de caprine - ţap şi capră - cu nădejdea că se vor 


înmulţi. 


LOCUITOR DIN OTAHEITE 


În zorii zilei de 28 august primiră din nou în vizită pe Otu, 
care aducea multă pânză, un porc şi nişte fructe. Sora lui, 
care-l însoțea, şi câţiva curteni urcară pe bord; dar el, 
împreună cu alţii, merse pe Adventure, cu daruri asemănă- 
toare pentru căpitanul Furneaux. Curând reveni cu acesta 
pe bordul corăbiei Reso/ution, unde căpitanul Cook îi oferi o 
frumoasă răsplată pentru darul adus, îmbrăcându-i sora cu 
ce avea mai bun. În momentul în care Otu intra în cabină, 
Ereti şi câţiva dintre prietenii lui stăteau jos; dar cum îl 
văzură intrând, îşi desfăcură în grabă la piept veşmintele cu 
care erau îmbrăcaţi. Aceasta era singura cinstire ce i-a fost 
arătată, căci nici nu s-au sculat de pe scaune, nici n-au 
făcut vreun alt gest de respect. Când regele socoti că 
venise momentul să plece, fu condus până la Oparri într-o 
barcă; ajunşi pe țărm, căpitanul Cook îi desfătă, pe el şi pe 
cei din alai, cu cimpoaiele (după ale cărui sunete se pră- 
pădeau) şi cu dansuri executate de marinari. La rândul său 


Otu porunci şi el unora dintre supuşii săi să danseze, dar 
dansul lor era alcătuit mai ales din răsuceli acrobatice. 

În dimineaţa următoare făcură o excursie la Oparri spre a 
înapoia vizita lui Otu. Îi dăruiră tot felul de lucruri 
nemaivăzute de el, de pildă o sabie lată; la vederea ei se 
înfricoşă însă atât de tare, încât căpitanul Cook cu greu îl 
putu hotărî s-o primească şi să şi-o prindă la cingătoare, 
unde de altminteri n-a rămas prea mult, căci porunci 
repede să fie luată şi dusă din văzul său. 

Curând după aceea, oaspeţii au fost poftiţi la teatru, 
unde s-a reprezentat o piesă dramatică cuprinzând şi 
dansuri şi comedie. Executanţii erau cinci bărbaţi şi o 
femeie, care nu era alta decât sora regelui. Orchestra era 
formată doar din trei tobe. Întreaga reprezentaţie a durat 
cam două ore şi, în general, a fost bine regizată. Englezii n- 
au izbutit să descopere înţelesul piesei jucate. O parte 
părea adaptată actualităţii, deoarece se rostea des numele 
căpitanului Cook, în schimb, alte părţi n-aveau cu siguranţă 
nici cea mai mică legătură cu el. Costumul de dans al 
femeii era foarte frumos, fiind împodobit cu ciucuri de pene 
care îi atârnau de la brâu în jos. La sfârşit regele îşi luă 
rămas bun de la căpitanul Cook, oferindu-i în dar fructe şi 
peşti. 

Nimic deosebit nu se mai întâmplă până la ora zece 
seara când, pe neaşteptate, auziră un strigăt: ucigaşii! O 
mare larmă se iscă pe țărm, aproape de fundul golfului, la 
oarecare depărtare de tabără. Căpitanul Cook, temându-se 
ca scandalul să nu fi fost pricinuit de unii dintre oamenii săi, 
armă pe dată o barcă şi o trimise pe coastă; ea se întoarse 
curând, aducând trei soldaţi şi un marinar. De asemenea au 
fost ridicaţi şi băgaţi la arest încă vreo câţiva de pe, 
Adventure. În dimineaţa următoare, căpitanul porunci să fie 
pedepsiţi fiecare după vina sa. Totuşi nu putu afla ce încăl- 
cări săvârşiseră, căci cei învinuiți nu vrură să mărturisească 
nimic. Indigenii însă se speriaseră aşa de tare, încât 
fugiseră în puterea nopţii din locuinţele lor, răspândind 
panica pe mai multe mile de-a lungul coastei. Când, după 
înţelegerea din ajun, căpitanul Cook merse în aceeaşi 


dimineaţă să-l vadă pe Otu, îl găsi mutat sau, mai degrabă, 
refugiat la multe mile de locul reşedinţei sale anterioare. Și 
acolo chiar, navigatorul a fost silit să aştepte câteva ore 
până să-l poată vedea măcar; iar când, în sfârşit, dădu ochii 
cu el, regele se plânse de scandalul din timpul nopţii. 

Ştiind că aceasta va fi ultima sa vizită, căpitanul Cook 
luase cu el un dar potrivit cu acest prilej. Îi dădu deci 
printre altele şi trei oi aduse de la Cap, pe care Otu le mai 
văzuse şi le ceruse. Regele se bucură mult, deşi nu prea 
avea ce foloase să tragă de pe urma lor, căci erau numai 
berbeci castraţi. Darurile primite în cursul acestei întâlniri 
izbutiră să-i risipească spaima şi-i deschiseră într-atât 
inima, încât trimise după trei porci, pe care îi oferi la rândul 
său. 

Apoi călătorii îşi luară rămas bun, înştiinţându-l că a doua 
zi urmau să părăsească insula. Regele, foarte mişcat de 
această ştire, îmbrăţişă de mai multe ori pe căpitan. 

La 1 septembrie corăbiile desfăcură odgoanele. Cu 
câteva ore înainte de a înălța pânzele, sosi un tânăr care se 
rugă să fie luat cu ei, lucru pe care căpitanul îl încuviinţă; 
se mai oferiră şi alţii, dar căpitanul Cook îi refuză. Tânărul 
ceru un topor şi un cui lung pentru tatăl său caret-l însoţise 
pe bord. După înmânarea obiectelor, cei doi băştinaşi se 
despărţiră chiar în clipa înălţării pânzelor, părând mai 
degrabă doi străini, nu tată şi fiu. Nepăsarea aceasta trezi 
bănuieli cu privire la înrudirea lor şi ele se întăriră mai mult 
când, după ieşirea din golf, se alătură de corabie o pirogă, 
ai cărei ocupanţi cerură în numele lui Otu, predarea 
tânărului. Şiretenia era acum străvezie: tânărul făcuse 
propunerea doar pentru a stoarce daruri de la căpitan. Îi 
făcură deci să înţeleagă că dacă nu înapoiază toporul şi 
cuiul nu va fi lăsat să plece. Cum obiectele se aflau pe 
țărm, tânărul a fost luat în călătorie, lucru clare nu părea 
să-l nemulţumească prea mult, deşi-i dădură lacrimile când 
îşi văzu ţara dispărând la pupă. 

Indată ce ieşiră în larg, se îndreptară spre insula 
Huaheine, unde aveau de gând să facă escală; în dimineaţa 
zilei de 3 septembrie ancorară în golful de la Ouharre. După 


ce asigurară corăbiile, cei doi căpitani debarcară, fiind 
întâmpinați cu cea mai mare căldură de indigeni. Le 
împărţiră câteva daruri, pentru ca pe loc băştinaşii să 
aducă şi ei pe țărm porci, găini, câini şi fructe, pe care le 
schimbară de bunăvoie pe securi, cuie şi mărgele. După 
puţin timp se deschisese şi pe bordul corăbiei un târg 
asemănător, aşa că navigatorii noştri se mângâiau cu 
gândul că vor fi aprovizionaţi din belşug cu carne proaspătă 
de porc şi cu orătănii, lucru nu se poate mai bine venit 
pentru nişte oameni în situaţia lor. 

În zorii zilei următoare, locotenentul Pickersgill porni cu 
un cuter ca să ia parte la un târg ce avea loc înspre capătul 
de miazăzi al insulei. El o văzuse pe Oberea în cursul, 
şederii lor la Otaheite; regina îmbătrânise între timp şi 
acum era săracă. Trimise şi căpitanul Cook un grup de 
oameni să târguie pe țărm, în apropierea corăbiilor, ba 
chiar îi însoţi, pentru a supraveghea ca lucrurile să se 
desfăşoare bine, de la primele schimburi, ceea ce era foarte 
important. 

La 4 septembrie căpitanul Cook dori să se ducă la regele 
Ori, dar i se răspunse că acesta va veni el însuşi să-l vadă; 
într-adevăr regele apăru curând şi se aruncă de gâtul căpi- 
tanului, îmbrăţişându-l. Fără nicio urmă de ceremonie, lacri- 
mile ce şiroiau din belşug pe venerabilii săi obraji zbărciţi 
grăiau îndeajuns în limba inimii sale. li prezentă apoi pe 
prietenii lui, cărora li se făcură daruri. La rândul său, regele 
dărui englezilor un porc şi o cantitate de pânză, făgăduind 
să le împlinească toate dorinţele. 

Bunul bătrân, însoţit de câţiva prieteni, le mai făcu a 
vizită în zorii zilei de 5 septembrie, aducând cu el un porc şi 
fructe. Dărnicia lui mergea chiar până la a trimite zilnic, şi 
fără greş cele mai bune fructe şi rădăcini, în mare cantitate 
şi gata pregătite pentru masa căpitanului Cook. Loco- 
tenentul Pickersgill se întoarse pe seară cu douăzeci şi opt 
de porci; iar pe țărm şi pe lângă corabie se cumpăraseră de 
vreo patru ori pe atât. 

A doua zi, localnicii se îmbulzeau aducând porci, orătănii 
şi fructe cu care încărcară două bărci. Ori însuşi le dădu un 


porc mare şi o cantitate de fructe. El şi căpitanul Cook se 
socoteau prieteni după toate datinele băştinaşilor; iar 
regele părea să creadă că legătura dintre ei nu putea fi 
tulburată, de faptele altor persoane. 

La data de 7 septembrie, dis-de-dimineaţă, în timp ce 
navele îşi desfăceau odgoanele, căpitanul Cook însoţit de 
căpitanul Furneaux şi de Forster merse la Ori în vizită de 
despărţire. li duceau în dar felurite lucruri nu numai pre- 
ţioase ci şi folositoare. li mai lăsară de asemenea şi plăcuţa 
cu inscripţia pe care o păstrase din călătoria precedentă, 
precum şi o altă mică placă de aramă, pe care erau săpate 
cuvintele: „Au ancorat aici corăbiile britanice Resolution şi 
Adventure, septembrie 1773”, împreună cu câteva medalii, 
toate puse într-o pungă; căpetenia indigenilor făgădui s-o 
păstreze cu grijă şi s-o arate primei corăbii care ar mai sosi 
pe insulă. Le dărui apoi, la rândul său, un porc şi le încărca 
barca de fructe; după aceea îşi luară cu toţii rămas bun, iar 
bunul şi bătrânul şef îmbrăţişă din nou cu lacrimile în ochi 
pe căpitanul Cook. 

In cursul scurtei lor şederi pe mica dar rodnica insulă 
Huaheine, făcuseră rost pentru cele două corăbii de nu mai 
puţin de trei sute de porci, pe lângă păsări şi fructe; dacă ar 
mai fi rămas aici ar fi primit şi mai mult, căci belşugul 
departe de-a fi secat, părea tot atât de mare ca altădată. 

Inainte de a părăsi insula, căpitanul Furneaux se învoi să 
primească pe bordul corăbiei sale pe un tânăr numit Omai, 
născut în Ulietea, unde avusese oarecare avere pe care i-a 
furaseră însă cei din Bola-bola. Căpitanul Cook se miră că 
amicul său îşi luase pe cap un asemenea om care, după 
părerea sa, nu era un reprezentant strălucit al băştinaşilor 
acestor fericite insule, căci nu se situa nici mai presus de 
alţii prin naştere sau prin vreun rang câştigat, şi nici nu se 
deosebea prin statură, înfăţişare sau culoarea feţei. Dar, 
după sosirea sa în Anglia, căpitanul Cook recunoscu că gre- 
şise şi se convinse că niciun alt indigen nu s-ar fi purtat mai 
frumos în Europa. „Omai, observă căpitanul, înţelege totul 
de minune, are o replică vioaie şi principii cinstite buna sa 
purtare firească face să fie bine primit în cea mai înaltă 


societate şi mândria l-a învăţat să înlăture tovărăşia 
persoanelor de rang inferior. Având aceleaşi porniri ca cei- 
lalţi tineri, a ştiut totuşi, prin judecată, să nu se lase în voia 
viciilor. Nu-mi închipui că nu i-ar fi pe plac băutura; dacă ar 
fi nimerit printre oameni care preţuiesc în primul rând pe 
cel ce bea mai zdravăn, nu mă îndoiesc că s-ar fi străduit să 
câştige şi el aplauzele celor cu care s-ar fi întovărăşit - dar, 
din fericire pentru el, a băgat repede de seamă că băutura 
fără măsură este un obicei răspândit doar printre oamenii 
de rând; observând cu mare luare-aminte apucăturile şi 
purtarea persoanelor de rang care îl cinsteau cu ocrotirea 
lor, a rămas cumpătat şi cuviincios; n-am auzit niciodată, în 
tot cursul celor doi ani cât a stat în Anglia, că şi-ar fi pierdut 
vreodată măsura bând vin, sau că ar fi nesocotit cât de cât 
cele mai stricte reguli ale cumpătării”. 

„Curând după sosirea lui la Londra, contele de Sandwich, 
primul lord al Amiralității, îl prezentă regelui la Kew, unde 
Omai se bucură de cea mai binevoitoare primire şi deveni 
cât se poate de îndatorat şi recunoscător faţă de acest 
mare şi amabil principe; sunt convins că va păstra aceste 
sentimente până în ultima clipă a vieţii sale. În timpul 
şederii lui printre noi a fost mângâiat de mulţi din cei mai 
de seamă nobili, dar el n-a făcut nimic ce i-ar fi putut înde- 
părta stima vreunuia dintre ei; cei mai însemnați ocrotitori 
ai săi au fost contele de Sandwich, Banks şi doctorul 
Solander. Cel dintâi socotea probabil că era o datorie a 
biroului său să ocrotească şi să susţină pe locuitorul unei 
ţări atât de primitoare, care uşurase şi împlinise cu multă 
mărinimie cerinţele şi necazurile celor ce ţineau de 
departamentul său; iar ceilalţi doi doreau să-şi arate în felul 
acesta recunoştinţa faţă de generoasa primire ce li se 
făcuse în insulele acelea. Am băgat de seamă că, deşi nu-i 
lipsiseră distracţiile cât timp stătuse în Anglia, gândul 
întoarcerii în ţara de baştină nu-l părăsise nicicând pe 
Omai; şi, cu toate că nu părea nerăbdător să plece, i se 
citea bucuria pe faţă când se apropie ziua călătoriei spre 
patrie. Se îmbarcă deci cu mine pe Resolution, care se 
pregătea de o nouă expediţie. Era încărcat cu daruri de la 


numeroşii prieteni ce şi-i făcuse între timp şi plin de 
recunoştinţă pentru binevoitoarea primire şi îngrijire pe 
care le cunoscuse printre noi”. 

La 8 septembrie ancorară la Ulietea unde începură 
curând târgul cu băştinaşii. In dimineaţa următoare făcură 
o vizită oficială lui Oreo, căpetenia acestei părţi a insulei, 
ducându-i darurile obişnuite. Şeful şedea în propria lui casă, 
aşezată aproape de țărm şi, împreună cu prietenii săi, îi 
primi foarte călduros. După ce-şi arătă mulţumirea de a 
revedea pe căpitanul Cook, Oreo îşi exprimă dorinţa de a 
face schimb de nume cu el; căpitanul acceptă. La ei 
aceasta este cea mai puternică dovadă de prietenie faţă de 
străini. 

In ziua de 10 septembrie, după micul dejun, căpitanul 
Furneaux şi căpitanul Cook îl vizitară din nou pe şef, dare îi 
înveseli cu un spectacol dramatic din cele obişnuite prin 
aceste insule. Sunetele a trei tobe alcătuiau muzica; însăşi 
fata căpeteniei, împreună cu şapte bărbaţi, erau actorii. 
Singura parte atrăgătoare a dramei era prezentarea unui 
furt săvârşit cu atâta măiestrie de un om şi de complicele 
lui, încât dezvăluia pe deplin îndemânarea indigenilor în 
practica acestui viciu. Căpitanul Cook spune: „Am urmărit 
cu multă luare-aminte toată această parte, fiind sigur în 
sinea mea că sfârşitul va fi cu totul altul. Căci fusesem 
înştiinţat mai dinainte că teto (adică furul) urma să fie 
judecat şi osândit, fie la moarte, fie la o bună tiparahi 
(bătaie) care sunt, după cum mi s-a spus, pedepsele date 
celor ce se fac vinovaţi de asemenea crimă. Oricum ar sta 
lucrurile, străinii nu sunt, fără îndoială, ocrotiţi de această 
lege, căci indigenii nu pierd prilejul de a-i jefui, rămânând 
totuşi nepedepsiţi”. 

In ziua de 16 septembrie i se aduse la cunoştinţă căpi- 
tanului Cook că tânărul tahitian hotărâse sări părăsească şi 
că la ora aceea o ştersese; întâlnise între timp o iată cu 
care se împrietenise şi plecaseră împreună; de atunci n-a 
mai fost văzut. 

Deoarece aveau acum pe bord provizii mari de hrană 
proaspătă, căpitanul se decise să plece mai departe în 


dimineaţa următoare; îl încunoştinţă de această hotărâre şi 
pe Oreo, căpetenia locului, care făgădui să-l revadă înainte 
de plecare. De cum se lumină, Oreo, însoţit de fiul său şi de 
câţiva prieteni, se urcă pe bord. In urma lui veneau nume- 
roase pirogi încărcate cu fructe şi porci; în privinţa acestora 
din urmă, băştinaşii ajunseseră chiar să se roage de englezi 
să-i cumpere, strigând: „Sunt prietenul vostru, luaţi-mi 
porcul şi daţi-mi un toporaş în schimb”. Dar punţile erau 
aşa de înţesate, pe bordul ambelor vase stând între trei şi 
patru sute de indigeni, încât abia te mai puteai mişca. Nu 
este uşor de socotit câţi porci ar fi putut lua călătorii noştri 
cu ei, dacă ar fi găsit loc pentru tot ce li se aducea. 

Căpetenia şi prietenii săi nu plecară decât după înălţarea 
pânzelor; înainte de coborâre, vrură să ştie dacă se vor 
întoarce şi când anume. Mulţi insulari puneau zilnic între- 
bări de felul acesta. Fuga tânărului tahitian de pe corabia 
căpitanului Cook nu avu nicio urmare, căci numeroşi tineri 
din partea locului cerură de bunăvoie să meargă cu 
englezii. Căpitanul găsi că n-ar fi rău să ia pe bord un băiat 
de vreo 17-18 ani, numit Oedidi, de fel din Bola-bola şi rudă 
apropiată cu şeful acelei insule. 

Insula Otaheite care, în anii 1767 şi 1768 gemea, cum s- 
ar spune, de porci şi găini, ducea acum o lipsă aşa de mare, 
încât cu greu reuşeau navigatorii să-i facă pe posesorii 
acestor vietăţi domestice să se despartă de ele. 

Căpitanul Cook avea oarecari motive să creadă că, 
printre alte obiceiuri religioase, indigenii de aici socoteau 
uneori necesare jertfele omeneşti; se duse deci într-o zi la 
un morai din Matavia, însoţit de căpitanul Furneaux şi, ca 
de obicei, de un marinar care vorbea destul de bine idiomul 
indigen, precum şi de mai mulţi băştinaşi, dintre care unul 
părea a fi om deştept şi cu judecată. În morai se afla un 
tupapo pe care zăcea trupul unui mort şi nişte cărnuri. 
Căpitanul începu prin a pune întrebări privitoare la 
diversele obiecte ce se găseau în faţa sa: dacă bananele şi 
celelalte erau hărăzite lui ltua? Dacă îi jertfeau lui ltua 
porci, câini, găini etc.? La toate întrebările i se răspunse 
afirmativ; totuşi, neînţelegând prea bine limba, nu-şi 


puteau da seama de tot ce li se spunea. 

Căpitanul a aflat mai târziu de la Omai că zeului suprem i 
se aduc şi jertfe omeneşti. După povestirile lui, alegerea 
oamenilor pentru sacrificiu depindea de bunul plac al 
marelui preot care, atunci când locuitorii se adunau cu 
prilejul vreunei solemnităţi, se retrăgea singur în casa 
zeului şi rămânea acolo câtva timp. La ieşire, le vestea 
tuturor că văzuse pe miarele lor zeu, că vorbise cu el şi că 
acesta ceruse o jertfă omenească; apoi desemna pe cel 
sortit, care se afla de faţă şi care, fără îndoială, nu prea era 
iubit de preot. Cel în cauză, ucis pe loc, devenea astfel 
victima răzbunării preotului, care era desigur destul de 
îndemânatic pentru a convinge la nevoie poporul că 
sacrificatul fusese un om rău. 

După ce părăsiră Ulietea, la 17 septembrie 1773, cârmiră 
spre apus, iar la 1 octombrie zăriră insula Middleburg!*. 
Când se apropiară de țărm, li se alăturară cu îndrăzneală 
două pirogi din care câţiva indigeni se urcară pe bord fără 
să şovăie. Atâta încredere îl făcu pe căpitanul Cook să aibă 
o părere bună despre insulari şi-l hotărî sări viziteze, dacă 
va putea. Găsiră un loc prielnic pentru ancorare şi se opriră 
într-o apă de patruzeci şi cinci de metri adâncime. Dar nici 
nu ancoraseră bine, că se şi treziră împresuraţi de un mare 
număr de pirogi pline de oameni, care deschiseră târgul. 
Printre ei se afla un şef numit Tiuny, căruia căpitanul îi 
dărui o secure, cuie lungi şi mai multe alte obiecte, de care 
păru foarte încântat. 

Curând după aceea, o parte din navigatori se urcară în 
două bărci, iar Tiuny îi călăuzi într-un golfuleţ între stânci, 
situat chiar în faţa corăbiilor, unde s-ar fi putut debarca 
nespus de lesne, iar bărcile ar fi fost ferite de bătaia 
resacei!*”. Aici dădură peste o mulţime uriaşă de oameni, 
care îi întâmpinară pe țărm cu zgomotoase strigăte de bun- 
venit. Indigenii n-aveau asupra lor nici măcar un băț, 
darmite alte arme; era deci neîndoielnic că nutreau gânduri 
paşnice. Se îngrămădiseră atât de aproape de nave, 

aducând pânză şi rogojinărie pentru a le schimba pe cuie, 
încât englezii nu izbutiră să debarce decât după un timp. 
Mulţi băştinaşi din cei ce nu puteau ajunge lângă corăbii 
zvârleau deasupra capetelor celorlalţi baloturi întregi de 
pânză şi plecau apoi, fără a cere sau a aştepta ceva în 
schimb. Căpetenia îl conduse în casa lui, care se afla la 
vreo trei sute de metri de mare, la marginea unei pajişti 
frumoase şi la umbra unor arbori producători de grepuri158. 
Era o poziţie încântătoare. În faţă, se întindea marea cu 
corăbiile la ancoră; în spate şi pe laturi, se zăreau plantaţii 
unde creşteau unele din cele mai bogate produse ale 
naturii. Pe jos erau aşternute rogojini, pe care se aşezară, în 
timp ce poporul făcea roată în jurul lor, pe din afara casei. 
Căpitanul Cook porunci oamenilor săi să cânte din 
cimpoaiele pe clare le aveau la ei; la rândul său căpetenia 
puse pe trei tinere femei să cânte, ceea ce ele făcură cu 
multă gingăşie; şi, cum călătorii dăruiră fiecăreia câte ceva, 
toate celelalte femei din jur prinseră şi ele a cânta. 
Melodiile lor erau duioase şi plăcute. Apoi englezii fură 
poftiţi să mănânce banane şi nuci de cocos; şi în faţa lor se 
pregăti un blid plin cu băutură din suc de /va, care li se 
oferi. Totuşi doar căpitanul Cook gustă din ea, deoarece 
modul de preparare potolise setea tuturor celorlalţi. 
Băştinaşii goliră însă repede blidul. 

Navigatorii noştri, întovărăşiţi de şef, se întoarseră pe 
bord pentru a prinzi. Şeful se aşeză la masă, dar nu mâncă 
nimic, lucru destul de neobişnuit, căci i se oferise friptură 
proaspătă de porc. În apropierea unora dintre case şi pe 
maidanele ce despărţeau plantațiile, alergau de colo-colo 
câţiva porci şi nişte găini foarte mari, de altfel singurele 
animale domestice din partea locului dar, cum localnicii nu 
prea păreau că vor să le vândă, englezii se hotărâră să 
părăsească ţinutul. 

Pe seară, se înapoiară cu toţii pe bord, foarte încântați de 
insulă şi de purtarea îndatoritoare a băştinaşilor, care se 
întreceau în a face tot ceea ce - după închipuirea lor - ar fi 
putut să placă oaspeţilor. După ce dărui căpeteniei diferite 

obiecte, precum şi un soi de seminţe de legume, căpitanul 
Cook îi dădu de înţeles că aveau să plece, ştire care nu 
păru să-l mişte câtuşi de puţin. 

De îndată ce căpitanul ajunse pe bord, corăbiile porniră 
spre Amsterdam!*%; când ajunseră la o deschizătură pe 
partea apuseană a insulei, au fost întâmpinați de mai multe 
pirogi, mânate fiecare de trei-patru bărbaţi. Aceştia li se 
alăturară cu îndrăzneală, le oferiră rădăcini de /va, apoi 
urcară pe bord fără multă codeală, invitându-i cu ajutorul 
tuturor semnelor prieteneşti ce le puteau face, să coboare 
pe insula lor, arătându-le cu degetul locul unde ar trebui să 
ancoreze. 

După amararea corăbiilor, căpitanul Cook debarcă înto- 
vărăşit de căpitanul Furneaux, de Forster şi de mai mulţi 
ofiţeri, precum şi de o căpetenie sau persoană mai de 
seamă cu numele de Attago, care se legase de căpitan din 
clipa urcării pe bord, chiar înainte de ancorarea navelor. 

Înaintară cale scurtă înăuntrul ținutului, apoi se întoar- 
seră la locul debarcării, unde dădură peste Wales, care se 
afla într-o situaţie hazlie, deşi neplăcută. Deoarece bărcile 
cu care veniseră pe țărm nu putuseră ajunge chiar lângă 
coastă din pricina apei prea puţin adânci, el se descălţase 
pentru a păşi prin apă; îndată ce ajunse pe uscat, îşi aşe- 
zase ghetele şi ciorapii între picioare, pentru a le încălţa din 
nou, dar într-o clipită, un indigen din spatele lui i le 
şterpelise, pierzându-se apoi iute în mulţime. Lui Wales îi 
era cu neputinţă să urmărească pe făptaş pentru că, fiind 
desculţ, şi-ar fi sfârtecat tălpile dacă ar fi călcat pe stâncile 
tăioase de coral ce alcătuiau ţărmul. Barca se înapoiase la 
corabie, tovarăşii lui îşi făcuseră fiecare drum prin gloată, 
iar el rămăsese singur în starea aceasta. Căpetenia desco- 
peri curând hoţul şi recăpătă încălţămintea şi ciorapii furaţi; 
apoi îi conduse, după mintea şi vrerea lui, la o plantație 
învecinată, unde le arătă un iaz cu apă dulce, deşi nu-i 
interesa de loc aşa ceva. 

Forster şi grupul lui îşi petrecură ziua adunând ierburi, iar 

mai mulţi ofiţeri se duseră la vânătoare. Toţi au fost primiţi 
foarte politicos de către indigeni. Câte o barcă din partea 
fiecărei corăbii se îndeletnicea cu târguitul pe țărm, cărând 
pe bord încărcătura îndată ce spaţiul disponibil se umplea, 
ceea ce în general se petrecea la răstimpuri scurte. Pe 
această cale obţinuseră, mai ieftin şi cu mai puţină bătaie 
de cap, o frumoasă cantitate de fructe şi de alte merinde 
de la cei ce nu aveau pirogi ca să le ducă la corăbii. 

Deşi indigenii începuseră să se cam dedea la furtişaguri, 
diferitele grupe ce târguiau izbutiseră să facă rost, pentru 
amândouă corăbiile, de o cantitate destul de mare de 
provizii proaspete. Ca urmare a acestui fapt, căpitanul Cook 
încuviinţă, în dimineaţa următoare, ca fiecare să-şi 
cumpere curiozităţile de care avea chef. Era uimitor să vezi 
câtă silinţă îşi dădeau toţi să înhaţe orice întâlneau în cale. 
Lucrurile ajunseseră atât de departe, încât marinarii se 
făcuseră de râsul indigenilor, care la ofereau bucăţi de bețe 
şi pietre la schimb. 

Unul dintre băştinaşi nimerind în cabina masterului a 
pus mâna pe câteva cărţi şi pe alte lucruri. Descoperit pe 
când se îmbarca în pirogă, a fost urmărit de una dintre 
bărci, care-l sili să părăsească piroga şi să sară în apă. Cei 
din barcă încercară de mai multe ori să-l prindă, dar de 
fiecare dată el se scufunda pe sub barcă; în cele din urmă, 
desfăcându-le cârma, se îndepărtă în înot întins. Băştinaşii 
mai înfăptuim încă vreo câteva hoţii foarte îndrăzneţe, la 
punctul de debarcare. De pildă, unul înhăţă haina unui 
marinar din barcă şi o şterse cu ea, în ciuda tuturor celor ce 
se aflau de faţă. Restul indigenilor, foarte numeroşi, nu 
dădură nici cea mai mică atenţie întregii întâmplări şi nu 
părură câtuşi de puţin îngrijoraţi când se trase după hoţ. 

In aceeaşi zi, ofiţerii de pe țărm înştiinţară pe căpitanul 
Cook că un om mai însemnat decât toţi cei întâlniți până 
atunci venise să le facă o vizită. Pickersgill anunţă că îl mai 
văzuse şi înăuntrul ţării şi că, pe semne, era o personalitate 
cu oarecare vază, judecând după cinstea cu totul 
neobişnuită pe Care i-o arătau băştinaşii. Când ajungeau în 
apropierea lui, unii indigeni se trânteau la pământ 


ascunzându-şi capul între picioare şi niciunul nu îndrăznea 
să treacă prin faţa lui fără îngăduinţă. El şedea cu atâta 
gravitate posomorâtă şi neroadă lângă locul de debarcare, 
încât căpitanul, cu toate cele ce i se povestiseră, îl luă 
drept un neghiob, pe care poporul îl adora din cine ştie ce 
pricini superstiţioase. Deşi îl salută şi îi vorbi, omul nici nu 
răspunse, nici nu-şi clinti vreo trăsătură a feţei. Această 
purtare întări părerea căpitanului care se pregătea tocmai 
să plece, când unul dintre indigeni îi arătă greşeala pe care 
o făcea judecând astfel, şi-l lămuri atât de bine, încât nu 
mai încăpea vreo îndoială că nou-venitul era chiar regele 
sau omul cel mai însemnat de pe insulă. Căpitanul îi dărui, 
prin urmare, o cămaşă, un topor, o bucată de pânză roşie, o 
oglindă, câteva cuie, medalii şi mărgele. El primi aceste 
lucruri sau, mai bine spus, îndură să fie aşezate pe el sau 
alături de el, fără a-şi pierde nicio fărâmă din gravitate, fără 
a scoate o vorbă, fără a întoarce capul la dreapta sau la 
stânga, ci şezând fot timpul nemişcat ca o stană de piatră. 
Căpitanul îl părăsi în aceeaşi stare, spre a se înapoia pe 
corabie, iar el se retrase curând. Scurtă vreme după sosirea 
pe bord, căpitanul află că se adusese la țărm o cantitate de 
provizii din partea acestei căpetenii. Barca trimisă să le 
ridice se înapoie cu vreo douăzeci de coşuri pline de 
banane prăjite, patru pâini şi batate, precum şi un porc fript 
de vreo zece kilograme în greutate. Aducătorii declarară că 
era un dar din partea regelui insulei. După un asemenea 
gest nu se mai îndoi nimeni de rangul posomorâtului şef. 

Căpitanul cobori din nou pe țărm şi-i dădu marelui om un 
dar potrivit, apoi se pregăti îndată să părăsească locul. La 
ora zece pânzele se umflară în vânt. Proviziile obţinute pe 
această insulă se urcau la vreo sută cincizeci de porci, de 
două ori pe atâtea păsări, banane şi nuci de cocos câte au 
putut încăpea şi ceva batate; iar dacă şederea lor s-ar mai 
fi prelungit, fără îndoială că ar fi făcut rost de mult mai 
multe. 

Aceste insule fuseseră descoperite prima oară în ianuarie 
1642-1643 de căpitanul Tasman şi botezate tot de el 
Amsterdam şi Middleburg. Dar băştinaşii o numesc pe cea 


dintâi Ton-ga-ta-bu, iar pe cea de-a doua Ea-u-ui. 


PIROGĂ DUBLĂ DIN ARHIPELAGUL TONGA 
CU CATARG ŞI VELA 


Aceleaşi produse cresc pe Middleburg şi pe Amsterdam, 
cu singura deosebire că în timp ce cea dintâi e cultivată 
numai în parte, suprafaţa celeilalte este cultivată în 
întregime. Drumurile sau căile cerute de trafic sunt trasate 
cu atâta chibzuială, încât îngăduie o comunicaţie liberă şi 
lesnicioasă dintr-o parte a insulei în alta. Oraşe sau sate nu 
există, cele mai multe case sunt clădite prin plantaţii fără 
nicio altă rânduială decât cea cerută de înţelegerea dintre 
locuitori. În faţa celor mai multe case se află mici arii încon- 
jurate, de obicei, de copaci sau tufe de podoabă, ale căror 
miresme parfumează tot aerul. lată şi uneltele lor casnice: 
blide de lemn, coji de nuci de cocos şi câteva căpătâie de 
lemn având forma unor scaune sau pupitre cu patru 
picioare. Pentru a-şi alcătui aşternutul de odihnă, ei adaugă 
la îmbrăcămintea obişnuită o rogojină. 

Ca animale domestice n-au decât porci şi găini. Porcii 
sunt de aceeaşi rasă ca în celelalte insule din acest ocean; 
găinile însă sunt mult superioare, tot atât de mari ca cele 
mai bune din rasele europene, iar carnea la fel de gustoasă, 


dacă nu chiar mai gustoasă. Păsările de uscat sunt 
numeroase. Nu prea aveau ştire de produsele mării, dar 
bănuiau că şi acolo se găsesc aceleaşi specii de peşti ca şi 
în celelalte insule. lar uneltele de pescuit sunt identice. 

Nimic nu dezvăluie mai mult iscusinţa indigenilor decât 
structura şi execuția pirogilor care, ca precizie şi 
meşteşugire, întrec tot ce întâlniseră în această mare. Ele 
sunt alcătuite din mai multe bucăţi asamblate prin legături 
atât de fine încât pe dinafară nu poţi deosebi încheieturile, 
care sunt pe partea dinăuntru şi trec prin canturile sau 
muchiile aşezate în acest scop pe marginile şi capetele 
celor câteva tăblii din care este întocmită luntrea. La 
fiecare capăt se află un fel de punte ce acoperă o treime 
din lungime, piroga rămânând deschisă la mijloc. Toate 
aceste pirogi simple au catarge şi uneori navighează cu 
pânze dar, mai des, cu padele!“%. Cele două vase ce 
alcătuiesc piroga dublă au fiecare optsprezece sau 
douăzeci de metri lungime şi un metru ori un metru şi 
jumătate lăţime în dreptul mijlocului şi se încheie la capete 
prin câte un vârf destul de ascuţit; construcţia lor se deose- 
beşte deci întrucâtva de cea a pirogii simple; totuşi 
asamblarea bucăţilor se face exact în acelaşi fel. 

Toate părţile din care este alcătuită piroga dublă sunt 
atât de tari şi de uşoare pe cât o îngăduie felul lucrăturii; 
ambarcaţia se poate cufunda până la bordul copastiei fără 
să fie în pericol de a lua apă. Scufundarea nu este cu 
putinţă, în nicio împrejurare, atât timp cât sunt prinse 
solidar. In acest chip ele nu folosesc doar ca vase de 
transportat sarcini ci sunt şi foarte potrivite navigaţiei la 
mari depărtări. Sunt greate cu un catarg şi o pânză latină!" 
întinsă de o vergă lungă, uşor îndoită sau încovoiată. Vela 
se întocmeşte din rogojini, iar frânghia întrebuințată o 
aşază chiar ca europenii, grosimea ei atingând uneori zece- 

doisprezece centimetri. Pe platformă este clădită o colibă 
mică sau un adăpost care apără echipajul de soare şi de 
ploaie, servind de asemenea şi pentru alte scopuri. 

Uneltele lor de lucru sunt făcute din piatră, oase şi scoici, 
la fel ca pe celelalte insule. Privind lucrările efectuate cu 
ajutorul acestor instrumente, călătorii s-au minunat de pri- 
ceperea şi răbdarea  meşteşugarului.  Cunoştinţele 
indigenilor despre foloasele fierului îi învățau să prefere 
cuiele mărgelelor şi altor mărunţişuri; unii, dar foarte puţini, 
erau chiar dispuşi să schimbe un porc pe un cui mare sau 
pe o secure. Hainele vechi, pânza, cămăşile, chiar şi 
zdrenţele erau totuşi mai preţuite decât cel mai bun 
instrument tăios ce li se putea oferi, aşa încât căpătară 
numai puţine topoare, doar cele dăruite. Singurul obiect de 
fier întâlnit la ei a fost un mic sfredel făcut dintr-un cui. 

Atât bărbaţii cât şi femeile sunt de statura europenilor, 
iar pielea le este arămie-deschis, mult mai uniformă decât 
cea a locuitorilor din Otaheite şi din Insulele Societăţii. 
Călătorii găseau că femeile de aici erau cele mai vesele 
făpturi din câte au cunoscut vreodată, flecăreau într-una pe 
lângă ei, fără a aştepta cea mai vagă invitaţie şi fără a se 
sinchisi dacă sunt sau nu înţelese, dorind numai să-i mul- 
ţumească. În general păreau a fi modeste, deşi nu lipseau 
dintre ele nici cele lipsite de această calitate. 

Au ochi frumoşi şi, în general, dinţi sănătoşi, chiar când 
ating vârste înaintate. Obiceiul de a se tatua, adică de a-şi 
face desene pe piele, este foarte răspândit. Bărbaţii se 
tatuează de la mijlocul coapsei până peste şolduri. 

Femeile au tatuajele foarte slabe şi numai pe braţe şi pe 
degete. 

Îmbrăcămintea celor două sexe este alcătuită dintr-o 
bucată de pânză sau de împletitură înfăşurată în jurul mijlo- 
cului şi atârnând până mai jos de genunchi. De la mijloc în 
sus sunt de cele mai multe ori goi, se pare că obişnuiesc să- 
şi ungă această parte a corpului în fiecare dimineaţă. 

Atât bărbaţii, cât şi femeile purtau podoabe ce constau 
din amulete, coliere şi brățări făcute din oase, scoici şi măr- 


gele de sidef şi de baga!?. Acolo se lucrează diverse soiuri 
de rogojini, unele împletite foarte mărunt şi întrebuințate 
mai ales pentru îmbrăcăminte, iar altele mai groase şi mai 
tari, servind drept aşternut ori pentru velele luntrilor. 
Printre obiectele folositoare ei mai au şi diverse soiuri de 
coşuri din acelaşi material ca rogojinile, sau făcute din fibre 
de nuci de cocos răsucite. Aceste coşuri nu sunt numai 
trainice, ci şi frumoase, diferit colorate şi împodobite cu 
mărgele făcute din scoici ori cu oase. Pe scurt, indigenii îşi 
desfăşoară din belşug iscusinţa în diversele lor produse 
meşteşugăreşti. 

Femeile îi desfătau adesea pe navigatori cu cântece 
destul de plăcute. Melodia o însoțeau cu pocnituri din 
degete, în tact. Nu numai vocile, dar şi muzica era nespus 
de duioasă; puteau executa notele pe un registru foarte 
întins. Singurele lor instrumente erau flautul şi toba. 

Se salutau de obicei atingându-şi sau întâlnindu-şi nasu- 
rile, ca neo-zelandezii ori eschimoşii; iar semnul lor de pace 
faţă de străini era desfăşurarea uneia sau a mai multor 
flamuri; cel puţin în felul acesta procedaseră atunci când se 
apropiară navigatorii pentru întâia oară de ţărmul lor. Din 
încrederea cu care urcaseră pe bord şi cu care îi primiseră 
de la început pe țărm, se vedea că erau rareori tulburaţi de 
necazuri, fie dinafară, fie casnice. Posedau totuşi arme 
foarte de temut - ca măciuci şi sulițe făcute din lemn tare, 
precum şi arcuri cu săgeți. 

In semn de mulţumire, aveau ciudatul obicei de a aşeza 
pe cap orice dar primeau. Deseori femeile apucau mâna 
căpitanului Cook, o sărutau şi o duceau la cap. 

O datină deosebit de barbară dăinuieşte în aceste insule. 
Călătorii băgaseră de seamă că celor mai mulţi, atât bărba- 
ţilor cât şi femeilor, le lipseau unul sau amândouă degetele 
mici!%5. Se străduiră în zadar să descopere pricina acestei 
ciuntiri. Nu era ceva caracteristic nici rangului, nici vârstei, 
nici sexului; şi nici nu se săvârşea la o anumită vârstă, căci 

văzuseră indigeni de toate vârstele cărora abia li se făcuse 
amputaţia; şi, cu excepţia copiilor mici, întâlniră puţini 
oameni având amândouă mâinile întregi. Fiind mai 
răspândit printre cei bătrâni decât printre tineri, unii 
crezură că obiceiul era prilejuit de moartea părinţilor sau a 
vreunei alte rude apropiate. De asemenea îşi ardeau sau îşi 
crestau obrajii, aproape de pomeţi. Pricina nu s-a putut 
cunoaşte nici în acest caz. Cu toţii păreau sănătoşi, voinici 
şi în putere - dovadă a blândeţii climatului în care trăiau. 

Părăsind insulele, navigară spre miazăzi căci căpitanul 
plănuia să meargă de-a dreptul la strâmtoarea Regina 
Charlotte din Noua Zelandă, unde să încarce lemne şi apă, 
iar apoi să se îndrepte pentru noi descoperiri spre sud şi 
răsărit. Mai era de asemenea şi doritor de a intra în 
legătură cu indigenii ținutului din apropierea golfurilor 
Poverty sau Tolaga, pe care-i bănuiau mai civilizaţi decât 
cei din jurul strâmtorii Reginei Charlotte; în afară de 
aceasta voia să le ducă nişte porci, găini, seminţe şi 
rădăcini pregătite în acest scop. Sosiră la 21 octombrie şi, 
înconjurând capul Kidnapper, văzură câteva pirogi ce se 
desprindeau de țărm. Atunci se opriră pentru a le îngădui 
să ajungă pe bord. 

Cei din prima pirogă care se alăturară corăbiei erau pes- 
cari şi schimbară câţiva peşti pe bucăţi de pânză şi pe cuie. 
În a doua pirogă se aflau doi bărbaţi care, după 
îmbrăcăminte şi după purtare, păreau a fi căpetenii. Aceştia 
se hotărâră lesne să urce pe bord, unde li se dăruiră cuie şi 
alte obiecte. Erau aşa de doritori de cuie, încât apucau 
toate câte puteau găsi - cu atâta grabă, că se vedea 
limpede că le preţuiau mai mult decât orice altceva. 
Căpitanul Cook dădu porci, găini, seminţe şi rădăcini celui 
mai de seamă dintre cei doi oameni. La început acesta nu 
înţelese că e vorba de un dar şi nici nu le luă în seamă; 
când însă se lămuri că-i erau hărăzite lui, nu se arătă nici 
pe departe atât de încântat ca în clipa în care primi un cui 
lung cât o jumătate de braţ. Căpitanul observă totuşi, că, la 
plecare, a avut grijă să-şi adune toate darurile primite şi să 
le supravegheze cu ochii în patru, da nu cumva să i se ia 


vreunul. Făgădui să nu ucidă niciuna din vietăţi şi, dacă şi-o 
fi ţinut cuvântul şi le-o fi îngrijit cum trebuie, atunci va fi 
avut îndeajuns pentru a popula cu timpul întreaga insulă. 
Semințele erau de grâu, diverse soiuri de fasole, mazăre, 
varză, napi, ceapă, morcovi, păstârnac, batate etc. Fără 
îndoială că indigenii de acolo nu uitaseră vizita corăbiei 
Endeavour pe coastele lor, căci primele cuvinte pe care le 
rostiră au fost „Ne temem de tunuri”. De vreme ce nu erau 
străini de ceea ce se petrecuse în largul capului Kidnapper 
în timpul călătoriei precedente, înseamnă că păţania lor îi 
învățase să aibă oarecare respect faţă de aceste unelte ale 
morţii. 

Navigatorii noştri îşi îndreptară acum prova spre miazăzi 
şi, curând, îi prinse o vreme atât de rea, încât trebuiră să 
lupte cu o furtună aprigă timp de două zile. Când sosiră în 
sfârşit în dreptul unui liman, avură crunta dezamăgire de a 
se vedea din nou împinşi în larg de o vijelie năprasnică. 

Continuară să înfrunte uraganul până la 30 octombrie 
când pierdură din vedere corabia Adventure. În după- 
amiaza acelei zile furtuna se domoli. Căpitanul Cook 
regreta despărţirea de cealaltă corabie pentru că, dacă ar fi 
fost împreună, ar fi renunţat la planul de a lua lemne şi apă 
din strâmtoarea Reginei Charlotte; ar fi căutat să facă rost 
de ele mai spre miazăzi, vântul fiind acum prielnic unei 
navigaţii de-a lungul coastelor. lar despărţirea îi silea să se 
îndrepte spre strâmtoare, căci acolo era locul de întâlnire. 

Apropiindu-se de pământ, zăriră ridicându-se fumuri în 
mai multe locuri de-a lungul țărmului, semn sigur că era 
locuit. Continuară să se îndrepte spre răsărit toată noaptea, 
nădăjduind că vor întâlni nava Adventure în dimineaţa 
următoare, dar o nouă dezamăgire îi întâmpină şi în 
această privinţă; curând avură de înfruntat o altă vijelie. 

După o succesiune de timp frumos şi scurte furtuni, tot 
urmărind mereu coasta, descoperiră în partea răsăriteană a 
capului Teera-whitte un nou estuar pe care nu-l întâlniseră 
înainte; pătrunseră în el şi aruncară ancora. 

Câţiva indigeni porniră în pirogile lor, două de pe un țărm 
şi una de pe celălalt, curând după ancorare. N-a fost nevoie 


de prea multe îndemnuri pentru a face pe trei sau patru 
dintre ei să urce pe bord. Erau nespus de ahtiaţi după cuie, 
în primul rând. Căpitanul Cook îi dărui unuia dintre ei doi 
cocoşi şi două găini, dar acesta le primi cu atâta nepăsare, 
încât nu prea se putea nădăjdui că avea să le îngrijească 
aşa cum trebuie. 

Nici nu trecuseră mai mult de două ore de când erau la 
ancoră şi vântul viră la nord-est; ridicară deci din nou 
ancora şi se îndreptară spre strâmtoare, unde ajunseră 
chiar la căderea nopţii, cu majoritatea pânzelor sfâşiate. 

În dimineaţa zilei următoare, 3 noiembrie, vântul se 
potoli şi urmă o linişte de câteva ore; apoi se iscă o briză de 
nord-vest, cu ajutorul căreia ridicară ancora şi pânzele, 
grăbindu-se să intre în Ship Cove, unde nu dădură de 
Adventure, aşa cum nădăjduiseră. 

Imediat după amarare, prima grijă a fost să coboare 
toate pânzele, căci nu era una care să nu aibă nevoie de 
reparaţii. După-amiază debarcară toate butoaiele de apă 
goale şi ridicară corturi pentru pânzari, dulgheri şi ceilalţi 
meşteşugari care, pentru lucrul lor, trebuiau să stea pe 
țărm. În ziua următoare începu călăfătuirea bordurilor 
corăbiei şi a punților, demontarea greementului, dregerea 
velelor, tăierea lemnelor de foc şi instalarea atelierului de 
fierărie pentru repararea obiectelor metalice, toate aceste 
operaţii fiind absolut necesare. 

Dădură de cea mai tânără dintre cele două scroafe pe 
care le lăsase căpitanul Furneaux la ultima escală pe ţărmul 
din Cannibal Cove; şchiopăta pe unul din picioarele dindă- 
răt, altminteri era teafără şi foarte blândă. Dacă înţeleseră 
bine ce spuneau localnicii, vierul şi cealaltă scroafă 
fuseseră luaţi de acolo, despărțiți, dar nu ucişi. Mai aflară şi 
că cele două capre debarcate mai înăuntrul strâmtorii 
fuseseră omorâte. Astfel, toate străduinţele de-a îmbogăţi 
ţara cu animale utile erau, după cum se vedea, spulberate 
chiar de cei ce ar fi putut trage folos din ele. Grădinilor le 
mersese ceva mai bine. Tot ce se semănase în ele, în afară 
de cartofi, fusese lăsat în întregime pe seama naturii, care 
îşi îndeplinise atât de bine însărcinarea, încât cele mai 


multe legume se aflau într-o stare înfloritoare, poate şi 
pentru că iarna fusese, probabil blândă. Băştinaşii 
dezgropaseră mare parte din cartofi; totuşi unii mai erau în 
creştere şi probabil nu vor mai ieşi vreodată din pământ. 

A doua zi dimineaţa căpitanul Cook trimise o echipă să 
dea cu năvodul în partea unde locuiau indigenii; el luă cu 
sine un vier, o scroafă tânără, doi cocoşi şi două găini 
aduse din insule. Le dădu pe toate băştinaşilor, fiind 
încredinţat că vor avea grija cuvenită de ele, de vreme ce 
păstraseră scroafa căpitanului Furneaux timp de aproape 
cinci luni. Pe când târguiau peştele, călătorii noştri băgară 
de seamă că indigenii arătau o mare îndemânare la 
uşurarea buzunarelor; de asemenea ştiau cum se ia înapoi 
cu o mână peştele pe care tocmai îl vânduseră sau îl 
schimbaseră cu cealaltă. O căpetenie de-a lor încercă să 
stăvilească acest nărav şi, cu priviri pline de furie, le arătă 
străinilor cum îşi ţinea oamenii la distanţa cuvenită. lată ce 
povesteşte căpitanul: „Preţuiam purtarea lui, dar eram în 
acelaşi timp cu ochii în patru, căci îl surprinsesem 
şterpelindu-mi batista din buzunar; l-am lăsat s-o ascundă 
în sân înainte de a arăta că-i băgasem de seamă lipsa, dar 
apoi i-am spus ce pierdusem. El păru cu totul neştiutor şi 
nevinovat, până când îi luai îndărăt batista; atunci renunţă 
la ea râzând şi jucându-şi rolul cu atâta dibăcie, că mi-a fost 
cu neputinţă să mă supăr pe el; râmaserăm deci buni 
prieteni şi mă însoţi pe bord pentru prânz”!*. Cam tot pe 
atunci primiră vizita mai multor străini în patru sau cinci 
pirogi. Aceşti nou-veniţi înnoptară într-un ungher din 
apropierea corturilor, dar a două zi dis-de-dimineaţă o luară 
din loc cu şase butoiaşe de apă; în acelaşi timp dispărură şi 
toţi băştinaşii care se aflau pe acolo la sosirea lor. Această 
retragere zorită părea să se datoreze furtului săvârşit de 
ceilalţi. Lăsară în urma lor câţiva câini şi vierul dăruit în 
ajun şi pe care căpitanul Cook îl luă acum îndărăt, deoarece 
nu mai avea altul. Cel mai puţin resimţeau pierderea butoa- 

ielor. Câtă vreme au mai rămas acolo, au fost în general 
bine aprovizionaţi cu peşte pe cheltuială puţină. 

Când au despachetat pâinea, au găsit că vreo două mii 
de kilograme erau cu totul de nemâncat, iar alte vreo mie 
trei sute nu puteau fi mâncate decât de oameni care se 
aflau într-o situaţie ca a lor. 

In dimineaţa de 15 noiembrie, fiind vreme plăcută, o 
ceată de englezi a trecut spre East Bay!” şi s-a urcat pe 
unul din dealurile ce străjuiau partea răsăriteană a 
strâmtorii, pentru a cerceta zarea în căutarea corăbiei 
Adventure. Plimbarea a fost obositoare şi nu şi-a atins ţinta 
căci, odată ajunşi în vârf, băgară de seamă că orizontul era 
atât de ceţos că nu se putea desluşi nimic mai departe de 
două mile. Forster, care făcea şi el parte din acest grup, se 
folosi de excursie pentru a aduna câteva plante noi. 
Incepură acum să piardă nădejdea de-a mai întâlni nava 
Adventure şi nu erau în stare să înţeleagă ce i se 
întâmplase. 

În zorii zilei de 22 noiembrie au fost vizitaţi de mai mulţi 
indigeni, care au sosit în patru sau cinci pirogi; printre ei 
recunoscură doar pe câţiva. Aduceau cu ei felurite obiecte 
cu gândul de a le schimba. La început schimbul se 
desfăşura mai ales în favoarea marinarilor, până când 
apăru un bătrân care nu era străin şi care îşi ajută semenii 
prin sfaturile sale, ceea ce întoarse târgul cu peste 1 000 la 
sută împotriva englezilor. 

După plecarea acestor indigeni, căpitanul luă trei scroafe 
şi un vier, doi cocoşi şi două găini pe care le cobori în West 
Bay'%, mai înăuntrul pădurii şi le lăsă hrană pe zece sau 
douăsprezece zile, pentru a-i ţine în pădure, căci altfel ar fi 
coborât pe țărm în căutare de mâncare şi ar fi fost 
descoperiţi de băştinaşi. 

Corabia fiind acum din nou în stare să iasă pe mare şi să 
înfrunte latitudinile sudice, strânseră corturile şi urcară 
totul pe bord. 

Intr-o zi când şeful echipajului se dusese însoţit de un 

grup de oameni prin pădure să taie nişte mături sălbatice, 
câţiva marinari dădură de o colibă a indigenilor, în care se 
păstrau cele mai multe din comorile căpătate de la englezi, 
precum şi alte câteva lucruri de-ale lor. Curând după aceea 
localnicii se plânseră că li se luaseră unele obiecte, 
învinuind de hoţie îndeosebi pe unul dintre marinari. 
Căpitanul porunci ca făptaşul să fie pedepsit în faţa lor, iar 
ei plecară aparent mulţumiţi, deşi nu-şi recăpătaseră 
niciunul din lucrurile pierdute şi nici nu putuseră afla de 
soarta lor. Dar acesta era unul din principiile de totdeauna 
ale căpitanului Cook, şi anume, pedepsirea celei mai mici 
fărădelegi săvârşite de oamenii săi împotriva localnicilor. 
Faptul că şi ei furau adesea fără a fi pedepsiţi nu îngăduia 
europenilor să se poarte în acelaşi fel cu aceşti oameni 
neştiutori. 

Adierile uşoare şi prea  liniştite dinspre nord îi 
împiedicară, în tot cursul zilei de 23 noiembrie, să 
pornească pe mare, după cum aveau de gând. După- 
amiază, câţiva ofiţeri coborâţi pe țărm spre a-şi petrece 
timpul, văzură zăcând pe plajă capul şi măruntaiele unui 
tânăr ucis nu demult, iar inima-i era înfiptă într-un băț 
bifurcat înţepenit la capătul uneia dintre cele mai mari 
pirogi. Un ofiţer cumpără capul şi îl aduse pe bord; acolo 
unul dintre indigeni fripse o bucată de carne şi o mâncă în 
faţa tuturor ofiţerilor şi a celor mai mulţi marinari. Căpitanul 
Cook se afla pe țărm în acel moment dar, întorcându-se 
curând pe bord, află de cele întâmplate şi găsi puntea 
ofiţerilor înţesată de indigeni, iar capul mutilat, sau mai 
curând o parte din el, zăcând pe parapetul pupei. Ţeasta 
fusese sfărâmată în partea stângă, puţin mai sus de 
tâmplă, iar din ceea ce mai rămăsese din faţă se putea 
deduce că mortul fusese un tânăr sub douăzeci de ani. 

Înfăţişarea acestui cap şi povestirea faptelor de mai sus îl 
umplu de groază şi de mânie împotriva canibalilor. Curio- 
zitatea învinse totuşi indignarea, mai ales atunci când îşi 
dădu seama că nu servea la mare lucru, şir doritor de-a 
vedea cu ochii lui un lucru de care mulţi se îndoiau, 
căpitanul Cook porunci să se fiarbă o budată de carne din 


acest cap şi apoi să fie adusă pe puntea ofiţerilor; acolo un 
canibal o devoră cu o uimitoare lăcomie. Unora dintre 
marinari li se făcu greață. Tânărul fusese ucis într-o 
încăierare a două grupuri aflate în duşmănie. 

Acum nu mai încăpea îndoială că neo-zelandezii erau 
canibali. Povestirea unei întâmplări asemănătoare din călă- 
toria precedentă a căpitanului Cook nu prea avusese 
trecere, datorită în parte împrejurărilor, după cum aflase 
mai târziu. Fiind foarte hotărât să nu i se mai pună la 
îndoială afirmaţiile, îşi luă măsurile potrivite pentru a le 
dovedi. Prea puţini îşi dau seama ce înseamnă un om 
sălbatic în starea sa naturală sau chiar după ce s-a civilizat 
în oarecare măsură! 

La data de 25 noiembrie ridicară ancora pe o briză 
uşoară. Căpitanul Cook scrisese în ajunul plecării un memo- 
randum în care însemnase data sosirii, ziua plecării, drumul 
ce avea de gând să-l urmeze şi toate celelalte amănunte 
socotite necesare căpitanului Furneaux, dacă ar fi intrat în 
strâmtoare; îl băgă apoi într-o sticlă pe care o îngropă la 
rădăcina unui copac din grădină, în aşa fel încât să poată fi 
descoperită de Furneaux sau de orice alt european care ar 
fi nimerit pe acolo. 

Fiind cu toţii de părere că Adventure nu putuse nici să 
eşueze pe coastă, nici să se adăpostească în vreunul din 
limanurile acesteia, renunţară s-o mai aştepte şi părăsiră 
gândul de a o revedea în cursul călătoriei, căci în afară de 
Noua Zelandă, nu mai hotărâseră niciun loc sigur de 
întâlnire. 

Când lăsară în urma lor coasta şi orice nădejde de a fi 
ajunşi de vasul frate, nu se simțeau copleşiţi de griji, nici nu 
socoteau că primejdiile ce le aveau de înfruntat de aci 
înainte ar fi fost cât de cât mărite de împrejurarea că 
navigau singuri. 

La 12 decembrie văzură prima insulă de gheaţă la lati- 
tudinea 62* 10' sud şi longitudinea 172* vest, aşezată deci 
cu 11'%* mai la sud decât primul sloi zărit cu un an înainte. 

La 14 decembrie dădură peste mai multe insule mari; pe 
la prânz navigară printr-o grămadă de sloiuri mărunte. 
Zăriră albatroşi cenuşii, petreli albaştri şi comuni şi fulmari. 
Pe măsură ce înaintau cu vânt puternic din apus, băgară de 
seamă că numărul de insule de gheaţă creştea cu 
repeziciune, ca şi cantitatea de gheaţă fărâmată, de altfel. 
Navigară în volte, întins spre nord şi, curând izbutiră să 
scape de ele, dar numai după ce primiseră câteva lovituri 
zdravene de la sloiurile mai mari, pe care, cu toate 
sforţările depuse, nu le putuseră ocoli. De abia ieşiţi din 
raza unei primejdii, avură de înfruntat alta: vremea era tot 
neguroasă şi în cale le ieşeau încă mulţi ghetari. Pe unul au 
fost cât pe ce să-l abordeze, dacă s-ar fi întâmplat aceasta, 
faptul nu s-ar mai fi povestit niciodată. Atâtea piedici îi 
hotărâră să cârmească mai spre nord. 


La 21 decembrie se treziră deodată în mijlocul unui grup 
de insule de gheaţă foarte întinse şi al unui număr uriaş de 
sfărâmături plutitoare; din pricina ceţii de nepătruns, ieşiră 
cu mare greutate din acest impas. Se aflau acum la 
latitudinea 67* 5' sud. 

La 23 decembrie vântul era destul de potolit şi marea 
calmă; opriră deci la marginea ghețarilor şi coborâră două 
bărci ce trebuiau să aducă gheaţă de topit. Ningea şi 
zăpada îngheţată pe greement făcea din frânghii nişte 
sârme iar din pânze nişte tăblii sau plăci metalice. 

În timp ce încărcau gheaţa, prinseră doi petreli antarctici. 
Greutatea lor se apropia de cea a unui porumbel mare; 
penele capului, ale spatelui şi ale unei părţi de deasupra 
aripilor erau de o culoare cafenie-deschis, pântecele şi 
dedesubtul aripilor albe, iar penele cozii tot albe, însă cu 
vârfurile cafenii. Nu mai văzuseră vreodată alte păsări cu 
pene atât de dese, natura avusese pesemne grijă să le 
îmbrace potrivit climatului în care trăiau. 

În zorii zilei de 30 ianuarie 1774, desluşiră deasupra zării 
de miazăzi nori albi ca zăpada, de o neobişnuită strălucire, 
ceea ce însemna că se apropiau de o banchiză de gheaţă. 
Curând după aceea ajunseră chiar lângă marginea ei. Spre 
răsărit şi spre apus, depăşea cu mult orizontul lor. Din locul 
unde se aflau ei, toată jumătatea sudică a zării strălucea de 
razele de lumină răsfrânte de gheaţă, până la o înălţime 
neînchipuită. Se puteau număra desluşit nouăzeci şi şapte 
de coline înăuntrul ţării de gheaţă, în afară de cele ce se 
aflau pe dinafară; multe erau foarte mari şi semănau cu 
nişte munţi ce se ridicau unii peste alţii pentru a se pierde 
în nori. Marginea exterioară sau nordică a acestui câmp 
uriaş era alcătuită din sloiuri sau sfărâmături de gheaţă atât 
de strâns înghesuite unele în altele, încât nimic n-ar fi 
izbutit să se strecoare printre ele. Porțiunea aceasta era 
lată de aproximativ doi kilometri, apoi începea gheaţa 
solidă, neîntreruptă, alcătuind un întreg compact. Era mai 
curând joasă şi netedă (în afara colinelor), dar părea să se 
înalte spre miazăzi, unde se întindea dincolo de spaţiul pe 
care-l cuprindea privirea. 


Căpitanul Cook spune: „Nu afirm că nu s-ar fi putut trece 
mai departe spre sud, dar ar fi fost o încercare primejdioasă 
şi nesocotită, pe care cred că niciun om; în situaţia mea n- 
ar fi întreprins-o. Eu, care am râvnit nu numai să ajung mai 
departe decât toţi înaintaşii mei, ci atât de departe cât 
poate înainta un om, n-am regretat că am dat peste 
această piedică, deoarece în oarecare măsură, ea ne-a luat 
o piatră de pe inimă: cel puţin ea ne-a scurtat zilele pline 
de pericole şi de greutăţi ce sunt nedespărţite de o 
navigaţie în regiunile polare sudice. De aceea, de vreme ce 
nu mai puteam pătrunde niciun centimetru spre sud, nu am 
nevoie să invoc vreo altă scuză pentru faptul că am pornit 
în volte spre miazănoapte”. 

Se hotărâse, aşadar, să înainteze spre nord şi să 
petreacă iarna australă între tropice, dacă nu va întâlni 
nimic altceva înainte de-a ajunge acolo; era însă pe deplin 
încredinţat că nu există niciun continent în acest ocean, - 
decât poate atât de departe spre sud, încât ar fi cu totul 
inaccesibil din cauza gheții; iar dacă ar fi fost vreunul de 
descoperit în sudul Oceanului Atlantic, ar fi avut nevoie de 
întreaga vară pentru a-l explora. 

Cârmiră acum spre nord şi puţin spre răsărit, când, pe 
seară, îi ajunse din urmă o furtună năprasnică însoţită de 
ninsoare şi lapoviţă. Se abătuse atât de neaşteptat asupra 
lor încât, înainte de a putea strânge velele, două dintre ele 
se sfâşiaseră în bucăţi, iar celelalte suferiseră mari 
stricăciuni. 

La data de 25 februarie, căpitanul Cook se îmbolnăvi atât 
de violent de colici hepatice încât căzu la pat; conducerea 
corăbiei rămase, aşadar, pe seama primului ofiţer Cooper, 
care se achită foarte mulţumitor de sarcina ce i-a fost încre- 
dinţată. De abia după câteva zile dispărură cele mai primej- 
dioase simptome ale bolii; în tot acest timp Patten, 
chirurgul, se arătă a fi nu numai un medic îndemânatic, dar 
şi o  infirmieră plină de dragoste. Când intră în 
convalescenţă, un câine favorit ce aparţinea lui Forster a 
fost jertfit pentru stomacul, devenit acum gingaş, al 
căpitanului. Cum nu mai aveau niciun fel de carne 


proaspătă pe bord, el trebui să mănânce din carnea acestui 
animal, ca şi din supa făcută din ea şi să nu mai guste 
nimic altceva. Se hrăni şi se întări deci cu un aliment care 
în Europa ar fi îngreţoşat pe cei mai mulţi; iată dar ce 
adevărat este că nevoia te sileşte să faci şi ce nu ţi-e voia. 

La ora 8, în dimineaţa zilei de 11 martie, văzură de pe 
catarg pământul apărând spre apus la vreo 12 leghe 
depărtare. Se apropiară atunci în volte şi încercară să 
pătrundă în ceea ce părea a fi un golf la vest de un 
promontoriu; dar noaptea se lăsă înainte de a putea duce la 
bun sfârşit această manevră; până în dimineaţa următoare 
navigară deci, când apropiindu-se, când depărtându-se de 
pământul zărit. Era insula Paştelui sau Ţara lui Dawis. De pe 
țărm se desprinse o pirogă mânată de doi bărbaţi; aduceau 
cu ei un maldăr de banane pe care marinarii îl urcară pe 
corabie cu ajutorul unei frânghii; apoi cei doi se înapoiară 
pe coastă. In urma acestui gest, căpitanul Cook îşi făcu 
impresie bună despre insulari şi-şi întări nădejdea de a 
dobândi acolo lucrurile proaspete de care ducea mare lipsă. 

Navigară mai departe de-a lungul coastei până ce găsiră 
un adăpost la capul nordic al insulei. În timp ce intrau în 
volte în golf se urcă pe bordul corăbiei un indigen. Cel dinţii 
lucru pe care l-a făcut a fost să măsoare lungimea vasului, 
socotind de ta bastingajul pupei până la etravă; şi, în timp 
ce el număra stânjenii, navigatorii băgară de seamă că 
rostea numerele la fel ca cei din Otaheite, deşi limba lui era 
aproape de neînțeles pentru toţi cei de pe vas. 

A doua zi dimineaţa, căpitanul cobori pe uscat întovărăşit 
de câţiva ofiţeri, pentru a vedea cam ce le putea oferi 
insula. Debarcară pe o plajă nisipoasă, unde se adunaseră 
câteva sute de băştinaşi, aceştia erau atât de nerăbdători 
să-i vadă, încât mulţi porniseră înot să întâmpine bărcile. 
Niciunul nu avea asupra sa vreun băț ori alt soi de armă. 
După ce le împărţiră diferite podoabe ieftine, englezii le 
dădură de înţeles prin semne că aveau nevoie de ceva 
merinde. Localnicii aduseră atunci nişte cartofi, banane, 
trestie de zahăr şi le schimbară pe cuie, oglinzi şi bucăţi de 
pânză. 


FEMEIE ȘI BĂRBAT 
DIN INSULA PAȘTELUI 


Navigatorii descoperiră curând că şi aceşti indigeni, ca şi 
cei pe care-i întâlniseră până atunci se pricepeau la furti- 
şaguri şi la înşelătorii în schimburile ce le făceau. Doar cu 
greu puteau să păstreze în buzunar vreun obiect, chiar din 
cele vândute de băştinaşii înşişi, căci ei pândeau orice prilej 
pentru a-l înhăţa din nou s-a întâmplat deci în unele cazuri 
ca acelaşi lucru să fie cumpărat de două trei ori la rând şir 
până la urmă să nu rămână totuşi în proprietatea 
cumpărătorului. 

Ţinutul părea în întregime sterp şi lipsit de păduri, deşi 
existau mai multe plantaţii de cartofi, banani şi trestie de 
zahăr; zăriră şi câteva găini şi întâlniră un puț cu apă cam 
sălcie. Corabia fusese între timp ancorată la aproximativ o 
milă de cel mai apropiat țărm. 

Căpitanul Cook trebui să se împace cu gândul de a 
rămâne la locul de debarcare, printre indigeni, deoarece nu 


se întremare încă pe deplin. Navigatorii începură un târg 
destul de însufleţit cu băştinaşii pentru cartofi, pe care 
aceştia îi scoteau dintr-o plantație vecină; dar schimbul, din 
care trăgeau multe foloase, luă sfârşit după puţin timp, căci 
apăru (după cum bănuiau englezii) proprietarul plantaţiei, 
care îi izgoni pe toţi cei ce se aflau în ea. Înţeleseră deci că 
indigenii îl furaseră de roadele pământului său, şi că, prin 
urmare, nu pregetau să se jefuiască unul pe celălalt, în 
acelaşi fel în care săvârşeau şi asupra străinilor toate micile 
înşelăciuni pe care le puteau născoci; îndeplineau de obicei 
cu succes asemenea isprăvi, căci nici nu erau bine prinşi 
asupra unui fapt, că se şi descoperea altul nou. În acel 
moment se înapoie un grup plecat de dimineaţă în 
cercetarea ținutului. Aceştia nu apucaseră să înainteze prea 
mult, când le apăru în cale un bărbat de vârstă mijlocie, 
tatuat din creştet până în tălpi, cu faţa mânijită cu un soi de 
vopsea albă şi ţinând în mână o suliță; el li se alătură 
făcând semne tovarăşilor săi să rămână la distanţă şi să nu- 
i supere pe străini. Prinse apoi o bucată de pânză albă în 
vârful suliţei şi pornind în fruntea grupului, îi călăuzi cu 
această flamură a păcii. 

In partea dinspre răsărit, aproape de mare, dădură peste 
trei platforme de piatră sau, mai bine zis, peste ruinele lor. 
Pe fiecare fuseseră cândva aşezate câte patru statui 
mari'*”; acum însă de pe două din platforme căzuseră toate 
statuile, iar de pe a treia - una. In cădere, cu excepţia 
uneia, se sfărâmaseră sau, cel puţin se ciuntiseră toate. 
Wales, măsurând-o pe cea rămasă întreagă, găsi că are 
patru metri jumătate lungime şi doi metri în lăţime, în 
dreptul umerilor. Fiecare statuie purta pe cap câte un 
bolovan cilindric de o culoare roşie, rotunjit cu măiestrie. 
Cel pe care îl măsurară - şi care nu era nici pe departe cel 
mai mare - avea 1,30 m înălţime şi 1,40 m în diametru. 
Unora li se tăiase colţul de sus, în formă concavă, în timp 
ce la altele cilindrul rămăsese întreg. 

PLATFORMĂ DE PIATRĂ CU STATUI URIAȘ 
ÎN INSULA PAȘTELUI 


Dincolo de ele ajunseră în ţinutul cel mai rodnic de pe 
insulă, presărat cu plantaţii de cartofi, trestie de zahăr şi 
bananieri; nu le-a fost însă cu putinţă să găsească apă, în 
afară de cea adusă de băştinaşi în două sau trei rânduri şi 
care, deşi cam sălcie şi urât mirositoare, li se păru bună 
căci îi chinuia setea. Mai trecuseră şi pe lângă câteva 
colibe, ai căror locatari le ieşiseră înainte cu cartofi copţi şi 
trestie de zahăr; dar în timp ce unii indigeni căutau să le 
aline setea şi foamea, alţii se străduiau să le fure chiar 
hrana ce le fusese oferită. In cele din urmă, spre a 
preîntâmpina urmări mai rele, englezii se văzură nevoiţi să 


tragă un foc, cu o încărcătură de alice mărunte, asupra unui 
băştinaş care mersese cu îndrăzneală până acolo încât 
înhăţase tocmai sacul în care-şi duceau bagajele. Când 
lovitura îl atinse în spinare, dădu drumul sacului şi alergă 
vreo câţiva paşi, apoi căzu, se ridică totuşi repede şi o 
rupse iar la fugă, fără ca englezii să mai afle ce s-a mai 
întâmplat cu el sau, măcar, cât de tare fusese rănit. 
Această întâmplare îi întârzie oarecum; între timp se 
adunaseră şi alţi indigeni, curând călăuza lor de până 
atunci şi vreo alţi doi, se apropiară în fugă de navigatori; 
dar în loc să se oprească în momentul când i-au ajuns, 
continuară să alerge în jurul lor, îngânând într-una, fără 
duşmănie câteva cuvinte, până ce englezii o porniră din 
nou la drum. Atunci călăuza îşi înălţă steagul conducându-i 
ca şi până atunci. În tot restul zilei n-a mai încercat nimeni 
să le fure ceva. 

Către capătul răsăritean al insulei dădură de o fântână a 
cărei apă, aflându-se mult deasupra nivelului mării, era 
dulce; era însă în acelaşi timp şi murdară, datorită necu- 
răţeniei sau curăţeniei (cum vreţi s-o luaţi) a indigenilor, 
care nu beau niciodată din ea fără a se spăla după aceea în 
întregime, oricât de mulţi ar fi fost. Sărea unul drept în mij- 
locul fântânii, bea şi se spăla fără multă ceremonie, apoi 
altul îi lua locul şi făcea la fel. Călătorii băgară de seamă că 
această parte a insulei era plină de statui uriaşe, ca acelea 
amintite mai sus, unele aşezate în grupuri pe platforme de 
zidărie, altele singuratice, înfipte doar în pământ, dar la 
mică adâncime; ultimele, în general, erau mult mai mari 
decât celelalte. Măsurând una căzută jos, găsiră că avea 
aproape opt metri lungime şi peste doi metri jumătate 
lăţime, de-a curmezişul pieptului sau al umerilor; şi totuşi li 
se păru mult mai mică faţă de altă statuie ce rămăsese încă 
în picioare şi la a cărei umbră, puţin după ora două, întregul 
lor grup, alcătuit din aproape treizeci de inşi, se adăposti de 
razele soarelui. 

Nu întâlniseră pe drum, în afară de câteva păsări, niciun 
fel de vietate şi nici altceva care să poată ispiti pe nişte 
corăbieri ce nu erau în prea mare restrişte, să facă o escală 


mai lungă pe această insulă. Văzând deci că nu putea 
procura nimic care să îndreptăţească o prelungire a şederii 
lor acolo, căpitanul Cook hotărî să înalte pânzele în 
dimineaţa următoare. 

Produsele insulei, anume cartofii dulci, batatele, rădă- 
cinile comestibile, bananele şi trestia de zahăr erau destul 
de gustoase; îndeosebi cartofii păreau de cel mai bun soi 
pe care-l mâncaseră vreodată. Indigenii mai aveau şi 
câteva păsări domestice, printre care cocoşi şi găini, mici 
dar bune la gust. Apele nu păreau să fie bogate în peşti; cel 
puţin englezii nu izbutiseră să prindă vreunul cu undiţa şi 
nici la băştinaşi nu prea văzuseră mult. 

Locuitorii nu depăşeau numărul de şase-şapte sute de 
suflete şi peste două treimi din cei întâlniți erau bărbaţi. De 
aici înţeleseră, ori că femeile erau mai puţin numeroase, ori 
că nu li se prea îngăduia să se arate. 

In general, locuitorii acestei insule aparţin unei rase de 
oameni zvelţi. Niciun bărbat însă nu măsura doi metri, deci 
erau departe de a fi uriaşi, cum afirmase unul dintre autorii 
călătoriei lui Roggeween. Vioi şi harnici, cu trăsăturile 
frumoase, cu înfăţişarea destul de plăcută, ei sunt prie- 
tenoşi şi primitori cu străinii, dar şi foarte iscusiţi la furti- 
şaguri, de altfel ca şi toţi vecinii lor. 

Îmbrăcămintea femeilor constă fie dintr-o bucată sau 
două de pânză vătuită, mare de vreo doi metri pe unu 
jumătate fie dintr-o împletitură. Una din bucăţi înfăşurată în 
jurul şalelor, alta peste umeri, alcătuiesc întregul veşmânt. 
Bărbaţii însă umblă în cea mai mare parte aproape goi, 
deoarece n-au decât o fâşie îngustă de pânză petrecută 
printre picioare, capetele ei prinzându-se de cingătoarea 
sau de frânghia pe care o poartă în chip de brâu. Preţuiesc 
mult pânză din Otaheite sau chiar pe cea de altă 
provenienţă. 

Deşi par paşnici şi prietenoşi, ei folosesc totuşi anumite 
arme de luptă cum ar fi, de pildă, suliţele şi măciucile 
scurte de lemn. 

Locuinţele, nişte mizerabile colibe joase, le fac înfigând în 
pământ, la o depărtare de doi-trei metri, nişte bețe pe care 


apoi le încovoaie unul spre celălalt, ca să formeze un soi de 
boltă gotică. La sfârşit acoperă totul cu frunze de trestie de 
zahăr. Uşa, asemănătoare unui portic şi aşezată în mijlocul 
uneia din laturi, este atât de scundă şi de îngustă, încât de 
abia dacă poate trece prin ea un om în patru labe. 

Căpitanul Cook era de părere că statuile uriaşe nu sunt 
idolii actualilor locuitori, chiar dacă aceştia le adorau pe 
vremea olandezilor; el cel puţin nu văzuse nimic care să-l 
îndreptăţească să creadă un asemenea lucru. Bănuia, dim- 
potrivă, că sunt mai degrabă monumente funerare ale anu- 
mitor triburi sau familii. 

La 16 martie se îndreptară spre larg; deoarece alizeul 
sufla potolit şi neschimbător, iar vremea era frumoasă, 
hotărâră să instaleze fierăria pe punte şi să dreagă ori să 
făurească diverse obiecte din fier ce le făceau trebuinţă. 

La 7 aprilie întâlniră o insulă pe care, fiind o descoperire 
nouă, o botezară insula lui Hood, după numele tânărului ce 
o zărise primul; a doua insulă a fost San Pedro, a treia La 
Dominica, iar a patra Santa Christina!“8. Navigară de-a 
lungul coastei sud-estice a insulei La Dominica fără a găsi 
vreun loc prielnic ancorării. Câteva pirogi se desprinseră de 
coastă, urmându-i în lungul țărmului. 

Când corabia ajunse în cele din urmă în faţa golfului 
căutat, aruncară ancora. Imediat porniră spre ei vreo 
treizeci-patruzeci de indigeni în zece-douăsprezece pirogi, 
dar a fost nevoie de oarecare iscusinţă pentru a-i face să 
vină lângă navă. În sfârşit o secure şi câteva cuie lungi 
convinseră pe cei dintr-o pirogă să se apropie până sub 
dunetă!%; apoi căpătară toţi curaj şi, după ce schimbară 
fructe de pâine şi peşti pe cuie mici, se retraseră pe țărm. 

A doua zi de cu zori băştinaşii îi vizitară din nou; de astă 
dată erau mult mai numeroşi şi aduceau pentru schimb 
fructe de pâine, banane şi un porc. Dar adesea, în timp ce 
se desfăşura târgul, ei îşi păstrau bunurile şi nu dădeau 
nimic în schimb, până ce căpitanul se văzu nevoit să tragă 
un glonţ de puşcă pe deasupra unui om care îl înşelase 

astfel de mai multe ori; după aceea se purtară mai cinstit 
şi, curând, câţiva dintre ei se urcară chiar pe bord. 
Căpitanul voia tocmai să plece cu o barcă în căutarea unui 
loc mai potrivit amarării vasului, dar băgă de seamă că se 
aflau prea mulţi indigeni pe bord; sfătui deci pe ofiţeri să fie 
cu ochii în patru. Nici nu ajunsese bine în barcă când i se 
aduse ştirea că sălbaticii furaseră unul din suporţii de fier şi 
că dispăruseră cu el. Căpitanul porunci să se tragă un foc 
deasupra pirogii, însă cu luare aminte, pentru a nu omori 
pe cineva; dar indigenii făceau atâta gălăgie că nu i se auzi 
recomandarea, aşa că nefericitul hoţ căzu ucis de al treilea 
glonţ. 

După această tristă întâmplare toţi băştinaşii se retraseră 
în grabă. Căpitanul îi urmă în golf şi înduplecă pe cei ce 
ocupau o pirogă să se apropie de barca sa şi să primească 
nişte cuie şi alte mici daruri. S-ar fi putut crede că localnicii 
înţelesesem între timp rostul armelor de foc şi că nu mai 
era nevoie să se tragă asupra lor; dar desfăşurarea faptelor 
dovedi contrariul. Căci îndată ce barca ridică ancorotul'5, 
doi oameni din pirogă porniră spre țărm, puseră mâna pe 
cablul geamandurii şi încercară să-l tragă pe uscat, 
nepăsându-le de ceea ce era agăţat de el. Căpitanul 
porunci să se tragă cu puşca în ei. Glonţul lovi aproape şi ei 
nici nu-l luară în seamă; dar când al doilea trecu pe 
deasupra capului, dădură drumul cablului şi vâsliră întins 
spre țărm. Acesta a fost totuşi ultimul foc tras asupra 
vreunui băştinaş cât timp au stat englezii în acest loc. Ela 
avut probabil mai mult răsunet decât uciderea primului 
indigen, căci dovedise localnicilor că nu erau în siguranţă 
nici când se aflau la distanţă. 

= pa Pt 
STATUI DE PIATRĂ URIAȘE ȘI SINGURATICE ÎNFIPTE 
IN PAMINT, ÎN INSULA PAŞTELUI 


În zorii zilei de 10 aprilie veniră pe lângă corabie indigeni 
din ţinuturi mai depărtate, care le vândură câţiva porci; pe 
bord erau acum destule animale din acest soi, aşa că se 
putu servi echipajului o mâncare proaspătă. După prânz 
căpitanul Cook cobori pe uscat, unde făcu rost de alţi 
optsprezece porci. 

În dimineaţa următoare el se duse unde fusese în ajun, 
dar în loc să capete porci după cum se aştepta, găsi cu 
totul altă situaţie. Cuiele şi celelalte lucruri după care 
indigenii se dăduseră în vânt cu o seară doar înainte, erau 
acum dispreţuite de ei. Aceasta se explica prin faptul că 
mai mulţi dintre englezii tineri veniseră în ziua precedentă 
şi dăduseră la schimb felurite articole încă necunoscute de 
ei, care le aprinseseră imaginaţia mai mult decât cuiele şi 
uneltele de fier atât de folositoare. Astfel târgul se 
întrerupse, iar căpitanul se pregăti să plece de aici pentru a 
se îndrepta către alt loc unde să împlinească efectiv 
cerinţele echipajului; căci, după nouăsprezece săptămâni 
de călătorie pe mare, în care timp se hrăniseră doar cu 
alimente conservate, era imposibil să nu se simtă nevoia 
unei hrane proaspete; totuşi, datorită numeroaselor leacuri 
antiscorbutice şi bunei supravegheri a chirurgului, nimeni 


nu se îmbolnăvise pe bord. 

Ridicară ancora în ziua de 11 aprilie, la ora trei după- 
amiază. Vântul era acum slab şi schimbător, însoţit de 
averse de ploaie. 

Insulele Marchize, pe lângă care tocmai trecuseră, fuse- 
seră descoperite de Mendana, un spaniol de la care le-a 
rămas numele de astăzi. Sunt cinci la număr şi anume: La 
Magdalena, San Pedro, La Dominica, Santa Christina şi 
insula lui Hood, cea mai nordică. Cea mai întinsă dintre ele 
este La Dominica. 

Toţi locuitorii lor, fără excepţie, fac parte din cea mai 
frumoasă rasă omenească ce trăieşte în aceste mări. Ei 
întrec poate toate celelalte populaţii de pe aci căci sunt 
înalţi la statură şi au trăsături regulate. Totuşi asemănarea 
limbii lor cu cea vorbită în Otaheite şi în Insulele Societăţii 
arată că aparţin aceluiaşi popor. Oedidi se putea înţelege 
destul de bine cu ei şi se vedea lesne că limbile lor erau 
aproape identice. 

Majoritatea bărbaţilor îşi acopereau trupul doar cu o fâşie 
îngustă de pânză petrecută în jurul pântecelui şi printre 
picioare şi care, în Otaheite, se numeşte marra. O îmbrăcă- 
minte atât de simplă este suficientă pentru acel climat şi 
răspunde tuturor cerinţelor modeste. Femeile aveau câte o 
bucată de pânză înfăşurată ca o fustă în jurul şalelor şi 
ajungând în jos până la jumătatea pulpei, precum şi un soi 
de pelerină pe umeri. 

In privinţa mâncării, ei nu găteau nici pe departe aşa de 
curat ca tahitienii. Chiar şi bucătăria lor era murdară. 
Căpitanul Cook povesteşte că i s-a întâmplat să-i vadă 
pregătind un terci din fructe şi rădăcini subţiat cu apă; îl 
puseseră într-un vas plin de murdărie, din care mâncaseră 
porcii cu o clipă mai înainte, iar ei nici nu-l clătiseră, nici nu- 
şi spălaseră mâinile, la fel de murdare, când le-a arătat 
dezgustul său, l-au luat în râs. 

Singurele patrupede din partea locului erau porcii, iar 
cocoşii şi găinile singurele păsări domesticite. In păduri se 
pare că se aflau totuşi din belşug păsări mici cu pene foarte 
frumoase care ciripeau plăcut. 


ŞEF INDIGEN 
DIN INSULELE 
MARCHIZE 


Un vânt bun din răsărit îi ajută să navigheze până la 17 
aprilie, când zăriră pământul la vest-nord-vest; apropiindu- 
se mai mult, băgară de seamă că era vorba de un şirag de 
insulițe joase, legate între ele prin recife de mărgean. 

În timp ce navigau de-a lungul coastei, se iviră în mai 
multe locuri indigeni înarmaţi cu sulițe lungi şi cu măciuci, 
pe când alţii se adunaseră pe versantul unei vâlcele. Sub 
comanda locotenentului Cooper, plecară spre țărm două 
bărci bine înarmate, ca să înceapă tratativele cu el. Cei 
rămaşi pe bord îi văzură pe cei din bărci că debarcă fără să 
întâmpine nicio împotrivire. Dar, curând după aceea, zărind 
totuşi vreo patruzeci-cincizeci de indigeni, toţi înarmaţi, 


care se îndreptau spre bărci, rămaseră în apropierea 
țărmului, gata să sară în ajutorul tovarăşilor lor în cazul 
unui atac. Dar nu se întâmplă nimic şi, după puţină vreme, 
bărcile se înapoiară; Cooper înştiinţă pe căpitan că la 
debarcare fusese întâmpinat pe plajă doar de câţiva 
indigeni, deşi alţii numeroşi se opriseră cu suliţele în mână 
la marginea pădurii. Ei primiseră cu multă răceală darurile 
oferite, ceea ce arăta limpede că îi socoteau musafiri 
nepoftiţi. Englezii se întoarseră pe bord cu cinci câini, 
păreau că sunt destul de numeroşi prin partea locului. In 
afară de nuci de cocos, din care obţinuseră prin schimb 
două duzini, nu mai găsiseră niciun alt fruct. 

Insula, numită de locuitorii ei Tiukea'”!. fusese descope- 
rită şi vizitată de căpitanul Byorn. Are o formă cam ovala şi 
vreo zece leghe în circumferință. 

La data de 18 aprilie, în revărsatul zorilor, cârmiră către o 
altă insulă ce se afla în văzul lor, spre apus; ajunseră la ea 
pe la ora opt şi navigară de-a lungul coastei sud-estice, la o 
milă de țărm. Erau probabil insulele pe care căpitanul Byorn 
le botezase George's Islands!*?2. 

Nu se poate şti cu siguranţă dacă acest grup de insule 
este cel descoperit de navigatorii olandezi; pe aci, insulele 
joase sunt atât de răspândite, încât niciodată un navigator 
nu poate spune că pluteşte cu prea multă băgare de 
seamă. 

Zăriră înălțimile din Otaheite la 21 aprilie, iar la ora opt în 
dimineaţa următoare ancorară în golful Matavai. Cum aflară 
de sosirea lor, indigenii porniră în mare număr spre corabie 
şi revăzându-i arătară multă bucurie. 

In ziua de 24 aprilie regele Otu şi alte câteva căpetenii 
urmaţi de un alai de însoțitori, veniră să-i viziteze aducând 
în dar vreo zece-doisprezece porci mari şi fructe. Ştiind că 
era folositor să şi-l facă prieten căpitanul Cook îi ieşi în 
întâmpinare lângă corturi şi îl călăuzi apoi împreună cu 
tovarăşii săi pe bord, unde rămaseră cu toţii la prânz; apoi 

după ce indigenii căpătaseră darurile cuvenite se 
despărţiră, fiind încântați de primirea ce li se făcuse. 

Englezii băgară de seamă că insularii îşi construiau acum 
numeroase pirogi şi case de tot felul; că cei care, cu opt 
luni înainte nu avuseseră niciun adăpost, locuiau de data 
aceasta în locuinţe încăpătoare; că pe lângă fiecare casă se 
puteau vedea mai mulţi porci mari, precum şi tot felul de 
alte semne de prosperitate. 

Din aceste fapte căpitanul Cook trase concluzia că dacă 
ar cobori pe altă insulă nu ar avea mai mult de câştigat, aşa 
că se hotări să facă aici o escală mai lungă. 

In dimineaţa zilei de 26 aprilie, însoţit de câţiva ofiţeri se 
duse la Oparri ca să-l viziteze pe Otu. Când se apropiară” 
văzură navigând un număr de pirogi mari şi, ceea ceri uimi 
şi mai mult, dădură cu ochii la sosire, de mai bine de trei 
sute de pirogi, rânduite în ordine la oarecare depărtare de- 
a lungul țărmului, toate complet echipate şi armate; pe 
lângă ele, se afla şi pe țărm o ceată numeroasă de oameni, 
tot înarmaţi. O pregătire războinică atât de neaşteptată în 
vecinătatea lor şi în răstimpul unei singure nopţi dădu naş- 
tere la tot felul de presupuneri. 

Flota de război era alcătuită din o sută şaizeci de pirogi 
mari, duble, foarte bine echipate şi înarmate. Căpeteniile, 
ca şi toţi luptătorii îşi îmbrăcaseră veşmintele de război - 
adică o sumedenie de pânzeturi, turbane, pieptare şi căşti. 
Vasele erau împodobite cu steaguri şi flamuri, iar ansamblul 
lor avea o înfăţişare măreaţă şi nobilă, cum nu mai 
întâlniseră nicicând în aceste mări. Ca arme de luptă aveau 
măciuci, sulițe şi pietre. Pe lângă vasele de război se mai 
aflau o sută şapte zeci de pirogi duble mai mici, toate pre- 
văzute cu un soi de căsuţă şi greate cu un catarg şi o 
pânză, ceea ce le deosebea de primele. Ele emu hărăzite 
transporturilor şi aprovizionării, deoarece pirogile de luptă 
nu duceau niciun fel de merinde. In cele trei sute trei zeci 
de vase se aflau nu mai puţin de şapte mii şapte sute 
şaizeci de bărbaţi. 


be Sa ce-ai 
PIROGĂ DE RĂZBOI TAHITIANĂ 

Tupia îi informase la prima lor venire aici că întreaga 
insulă putea chema sub arme între şase şi şapte mii de 
oameni, dar de data aceasta văzură că numai din două dis- 
tricte se ridicase acest număr de luptători. 

Părăsiră Oparri, unde nu-l găsiseră pe Otu. Nu după mult 
timp întreaga flotă se urni spre apus, de unde venise. 
Ajungând la Matavai, englezii aflară că această flotă con- 
stituie o parte a armatei pregătite pentru a porni împotriva 
insulei Eimea, al cărei şef scuturase jugul tahitian şi se 
declarase independent. 

În dimineaţa zilei de 27 aprilie, căpitanul primi în dar de 
la o căpetenie numită Touha, doi porci mari şi fructe; cei doi 
slujitori care-l aduseseră aveau dispoziţii să nu primească 
nimic în schimb şi, într-adevăr, nici nu primiră când li se 
oferi ceva. Curând după aceea, căpitanul plecă în barca sa 
la Oparri, undezi găsi atât pe Touha cât şi pe rege, după un 
scurt popas, îi aduse pe amândoi pe bordul corăbiei, 
împreună cu fratele mai mic al regelui şi cu Ti şi îi pofti pe 
toţi la masă. Cum ajunseră în apropierea corăbiei, 
„amiralul” indigen, care nu mai văzuse până atunci un 
astfel de vas, fu cuprins de o nemărginită uimire faţă de o 
privelişte atât de nouă pentru el. Îl plimbară prin toată 
nava, pe care el o cercetă cu multă luare aminte. Cu acest 
prilej îi servi de călăuză mai ales Otu, care cunoştea acum 
bine diferitele părţi ale vasului. Curând după aceea regele 
şi însoțitorii săi plecară. Îl rugaseră stăruitor pe căpitanul 


Cook să le dea ajutor împotriva celor din Tiarabu'55, dar el 
nu încurajase de fel cererile lor. 

La data de 28 aprilie unul dintre băştinaşi a încercat să 
fure un butoi de la locul de unde se lua apă; fiind prins 
asupra faptului, marinarii l-au dus pe bord şi l-au pus în 
fiare, în văzul lui Otu şi al altor căpetenii. Aflând ce nele- 
giuire săvârşise omul, Otu solicită punerea lui în libertate. 
Dar căpitanul refuză, răspunzând regelui că de vreme ce îşi 
pedepsea oamenii lui ori de câte ori pricinuiau cea mai 
neînsemnată neplăcere indigenilor, era cât se poate de 
drept ca şi acest om să fie pedepsit. Porunci prin urmare ca 
vinovatul să fie adus pe țărm lângă corturi şi, după ce făcu 
mustrări lui Otu pentru purtarea supuşilor săi în general, îi 
aminti că nici el, nici alt călător de pe vas nu luaseră vreun 
lucru de la localnici fără a-l plăti mai întâi; adăugă apoi că 
pedeapsa ce o va primi infractorul îi va speria pe ceilalţi şi-i 
va face să se teamă a mai făptui asemenea nelegiuiri, iar 
pe de altă parte, acesta ar fi un mijloc de salvare a vieților 
altor supuşi ai săi. lInţelegând destul de bine. toate 
argumentele lui, regele păru mulţumit şi-şi exprimă doar 
dorinţa ca vinovatul să nu fie ucis. Căpitanul porunci ca 
mulţimea să fie ţinută la depărtarea cuvenită şi, în faţa 
tuturor, puse să i se dea făptaşului două duzini de lovituri 
de bici, pe care el le îndură cu multă tărie; apoi îl lăsară 
liber. Când băştinaşii începură a se îndepărta, Touha păşi 
înaintea lor, îi chemă îndărăt şi-i dăscăli timp de aproape o 
jumătate de oră. Cuvântarea lui, formată din fraze scurte, 
n-a fost prea bine pricepută de englezi, dar din ce au izbutit 
să prindă, înţeleseră că îi mustra pentru purtarea lor şi-i 
sfătuia să şi-o schimbe în viitor. Eleganţa faptei sale şi 
luarea aminte cu care fusese ascultat dovedeau că era un 
mare orator. 

Otu nu rosti niciun cuvânt. Îndată ce Touha îşi încheie 
cuvântarea, căpitanul porunci marinarilor să execute exer- 
ciţii militare, să încarce arme şi să tragă salve de gloanţe; 
cum aceştia n-au aşteptat mult ca să-şi înceapă manevrele, 
este mai uşor de înţeles decât de descris uluirea care-i 

cuprinsese pe indigeni în tot acel timp. 

Apoi căpeteniile îşi luară rămas bun şi se retraseră cu toţi 
însoțitorii lor, mai mult înspăimântați decât încântați de 
cele ce văzuseră. 

Coborând pe uscat, în dimineaţa zilei de 7 mai, englezii îl 
găsiră pe Otu lângă corturi; se folosiră de acest prilej ca să-i 
ceară îngăduinţa să taie câţiva copaci pentru foc, ceea ce el 
încuviinţă pe loc. Căpitanul îi spuse că nu va dobori niciun 
pom roditor. Regele se arătă mulţumit de această asigurare 
şi o anunţă celor din jur cu o voce tare şi de mai multe ori. 

In noaptea următoare, legăturile de prietenie ce se 
înfiripaseră între ei primiră o grea lovitură datorită negli- 
jenţei uneia dintre sentinelele de pe țărm. Acesta, fie că 
adormise, fie că-şi părăsise postul, dădu prilej unui băştinaş 
să-i şterpelească puşca. Prima ştire despre furt i-o spuse 
căpitanului Ti, pe care Otu îl trimisese pe bord în acest 
scop. Englezii nu erau încă îndeajuns de obişnuiţi cu limba 
localnicilor da să înţeleagă toată povestirea lui Ti, dar pri- 
cepură destul pentru a afla că cele petrecute îl îngrijoraseră 
nespus pe rege. Ca să se informeze pe deplin, căpitanul 
cobori pe țărm cu Ti. Imediat ce debarcă, sergentul care 
comanda grupa îi relată întreaga întâmplare. Băştinaşii 
erau cu toţii îngroziţi şi cei mai mulţi o luaseră la fugă. Ti şi 
căpitanul plecară în căutarea lui Otu. Pe măsură ce 
înaintau, el se străduia să potolească temerile poporului, 
stăruind în acelaşi timp ca să se înapoieze puşca. După ce 
mărşăluiră cale destul de lungă înăuntrul insulei. Ti se opri 
pe neaşteptate şi-l sfătui pe căpitan să se întoarcă, 
spunând că Otu plecase în munţi şi că el se va duce mai 
departe să-l înştiinţeze din partea căpitanului că-i mai era 
încă prieten. Ti făgădui în acelaşi timp că va depune toate 
sforţările pentru a recăpăta puşca. 

Căpitanul Cook se înapoie pe corabie şi curând după 
aceea zări şase pirogi mari venind de după Point Venus. 
Deoarece se putea bănui că unul dintre membrii echipajului 
acestor pirogi săvârşise furtul, căpitanul hotărî să le inter- 
cepteze; porni deci într-acolo cu o bardă, dând dispoziţii ca 
alta să-l urmeze. Una dintre pirogi, care le depăşise oare- 


cum pe celelalte, venea de-a dreptul spre corabie. El i se 
alătură şi află că Otu era în acea clipă la corturi. Mulţumit 
de această ştire, contramandă ordinul de a se intercepta 
celelalte pirogi, crezând că şi ele vor veni la bordul corăbiei. 
Dar când debarcă, i se spuse că Otu nu fusese pe acolo şi 
că nici nu se ştia nimic despre el. Privind îndărăt, căpitanul 
văzu că toate pirogile se îndepărtau în cea mai mare grabă, 
iar ocupanţii celor pe care le lăsase alături de navă nu 
voiseră să se urce pe bord, ci o luaseră la sănătoasa. 
Supărat că s-a lăsat astfel amăgit, căpitanul se hotărî să-i 
urmărească; trecând pe lângă corabie, porunci să se trimită 
încă o barcă în acelaşi scop. Cinci din şase pirogi fură 
capturate de marinari şi aduse lângă vas; totuşi cea dintâi, 
cu cei dare născociseră atât de bine şiretlicul izbutise să 
scape. 

Intr-una din pirogile capturate se afla o căpetenie, 
prieten al lui Forster, care până atunci se întitulase “ri şi 
care s-ar fi arătat adânc jignit dacă cineva i-ar fi pus la 
îndoială rangul; cu el mai erau şi trei femei; nevasta şi fiica 
lui precum şi mama răposatului Tutaha. Căpitanul hotărî să 
le reţină pe acestea împreună cu pirogile şi să trimită căpe- 
tenia la Otu, gândind că regele va avea destulă autoritate 
asupra lui pentru a obţine restituirea puştii, deoarece erau 
în joc înseşi bunurile sale. 

După ce s-a întunecat, trei oameni care urmăriseră hoţul 
aduseră puşca la corturi împreună cu alte câteva lucruri pe 
care englezii le pierduseră fără să bage de seamă. 
Căpitanul nu putu afla dacă îşi dăduseră atâta silinţă din 
îndemnul propriu, sau la porunca lui Otu. li răsplăti totuşi şi 
nu mai făcu alte cercetări. 

Când se restitui puşca şi celelalte obiecte, toţi cei pre- 
zenţi sau care se mai înfăţişaseră după aceea pretindeau 
că au luat şi ei parte într-o oarecare măsură la recăpătarea 
lor şi cereau să fie răsplătiți. Dar niciunul nu jucă mai bine 
această comedie, ca Nuno, un om cu oarecare vază, bine 
cunoscut căpitanului Cook de când fusese aci în 1769. 
Acest indigen îşi luă o înfăţişare plină de furie sălbatică; 
ţinea în mână o măciucă zdravănă cu care izbea în jurul său 


pentru a arăta că el singur ucisese pe fur, când de fapt, 
după cum o ştiau cu toţii, el nici nu ieşise din casă în tot 
acest timp. 

Relaţiile fiind restabilite, Otu făgădui din partea lui că a 
doua zi englezii vor fi aprovizionaţi ca de obicei. 

Se înapoiară apoi cu el la adevărata lui reşedinţă de la 
Oparri, unde trecură în revistă câteva docuri (care meritau 
cu prisosinţă să fie numite astfel), precum şi pirogile cele 
mari, unele construite de curând iar altele în curs de con- 
strucţie; două din ele erau cele mai mari ambarcaţiuni de 
acest soi pe care le văzuseră vreodată călătorii noştri. După 
aceea se  întoarseră la corabie. Deoarece Otu îşi 
manifestase dorinţa de a vedea în funcţie tunurile cele mari 
de pe corabie, căpitanul Cook porunci să fie încărcate şi să 
se tragă cu douăsprezece deodată înspre larg. Regele nu 
mai văzuse vreodată un tun luând foc, aşa încât această 
privelişte îi pricinui şi spaimă şi plăcere. Pe seară îi 
înveseliră cu focuri de artificii, de care se arătă foarte 
încântat. In felul acesta se puse capăt tuturor 
neînțelegerilor. 

Cum cea mai mare parte din reparaţiile esenţiale ale 
corăbiei erau pe isprăvite, navigatorii hotărâră să 
părăsească Otaheite peste câteva zile; căpitanul Cook 
porunci deci să se adune toate lucrurile de pe țărm, pentru 
ca indigenii să-şi dea seama că englezii se pregătesc de 
plecare. 

La, 12 mai, bătrâna Oberea, femeia care la escala din 
1767 a vasului Dolphin fusese luată drept regina insulei şi 
pe care călătorii noştri n-o mai văzuseră din 1769, le făcu o 
vizită şi le dărui porci şi fructe. Curând după aceea sosi Otu, 
însoţit de un mare alai şi de o uriaşă cantitate de provizii. 
Căpitanul se arătă la rândul său destul de mărinimos, 
socotind că era poate ultima oară când îi mai vedea pe 
aceşti oameni de treabă care satisfăcuseră dorinţele 
echipajului cu atâta dărnicie; iar pe seară le oferi din nou 
un joc de artificii. 

La data de 14 mai zăriră un număr de pirogi de război 
care dublau promontoriul din Oparri. Doritori să-i privească 


mai îndeaproape, căpitanul şi mai mulţi ofiţeri se grăbiră să 
meargă la Oparri, unde sosiră înainte ca toate pirogile să fi 
fost trase pe uscat; avură deci prilejul să cerceteze modul 
în care indigenii le aduceau la țărm. Ajunşi în dreptul locului 
unde aveau de gând să debarce, ei se împărțeau în grupe, 
iar fiecare grupă, una după alta, vâslea apoi cu toată 
puterea şi cu cea mai mare precizie şi regularitate înspre 
coastă. Îşi îndeplineau mişcările cu atâta repeziciune, încât 
se vedea limpede că erau meşteri în această îndeletnicire. 
Otu, care era de faţă, ordonă ca o parte din trupe să-şi exe- 
cute exerciţiile pe țărm. Două echipe începură mai întâi 
manevre cu măciucile, dar le terminară atât de repede că 
englezii nici nu avură timp să le bage în seamă. Apoi 
trecură la trântă individuală şi prezentară cu multă 
vioiciune diferite procedee de luptă, răspunzând cu dibăcie 
loviturilor şi brâncilor pe care fiecare combatant le dădea 
celuilalt. Ca arme aveau măciuci şi lănci, ultimele folosite şi 
ca sulițe. În lupta cu măciuca scăpau de loviturile la 
picioare sărind în sus; de cele îndreptate spre cap se fereau 
ghemuindu-se şi sărind într-o parte, pentru ca lovitura să 
cadă pe pământ. 

Englezii fuseseră primiţi într-un chip atât de plăcut pe 
această insulă, încât un ajutor de tunar urzise planul de a 
rămâne aici; a fost însă descoperit înainte de a-şi fi adus la 
îndeplinire gândul. Irlandez din naştere, el navigase în 
serviciul olandezilor. Căpitanul îl înrolase la Batavia când se 
întorcea din călătoria precedentă şi de atunci omul îl 
urmase pretutindeni. Nu părea să aibă nici prieteni, nici 
cunoştinţe care să-l reţină în vreo anumită parte a lumii. 
Pentru el nu exista deosebire între naţiuni. Unde s-ar fi 
putut deci simţi mai fericit un asemenea ins decât pe una 
din aceste insule? Căci aici, clima fiind dintre cele mai 
plăcute din lume, el se putea bucura, nu numai de cele 
absolut necesare vieţii, dar şi de desfătare, înlesnire şi 
belşug. 

Cele două capre pe care căpitanul Furneaux le dăduse lui 
Otu la ultima lui escală aici, făgăduiau să împlinească 
scopul pentru care fuseseră debarcate. Capra fătase după 


puţină vreme două iede, care crescuseră atât încât acum 
erau aproape în stare să se înmulțească; iar mama lor purta 
iarăşi iezi. Băştinaşii păreau să le îndrăgească mult; capre- 
lor de asemenea le pria acolo, după cum se vedea din 
starea lor înfloritoare. Aceste împrejurări lăsau să se 
întrevadă că în puţini ani vor fi pe aici şi capre de prisos 
pentru ei şi pentru vecinii lor; ele se vor răspândi astfel cu 
timpul în toate insulele oceanului. În schimb oile muriseră 
curând după ce fuseseră debarcate, în afară de una, care 
mai era pare-se în viaţă. Englezii le mai dădură şi nişte 
pisici, vreo douăzeci în total, ce fuseseră lăsate libere pe 
insulă. 

În după-amiaza zilei de 15 mai ancorară în portul 
O'Wharre de pe insula Huaheine; Ori, căpetenia, aduse un 
porc precum şi alte merinde căpitanului, care la rândul său, 
îl invită împreună cu prietenii săi la masă. In seara zilei de 
17 mai, câţiva englezi luară parte la o reprezentaţie tea- 
trală oferită de Ori. Piesa înfăţişa fuga unei fete din 
Otaheite pe corabia lor, poveste oarecum adevărată, căci o 
tânără traversase cu ei marea până la Ulietea. Fata era 
întâmplător de faţă când se reprezentau propriile ei isprăvi, 
lucru care avu o înrâurire atât de puternică asupra ei, încât 
englezii abia cu mare greutate o putură hotărî să rămână 
până la sfârşitul piesei sau să nu plângă în timpul 
reprezentaţiei!”. 

Vreo câţiva subofiţeri, care primiseră îngăduinţa de a 
merge în interiorul insulei pentru a-şi petrece timpul mai 
plăcut, luară cu ei doi indigeni drept călăuze şi hamali 
pentru sacii ce conţineau cuie, securi şi alte lucruri drept 
monedă curentă pentru târguieli. Dar cei doi se făcură 
nevăzuţi cu saci cu tot prin următorul vicleşug: englezii 
aveau asupra lor două puşti pentru vânat păsări. După un 


LE minta atena ua dacat Se zice 
Că la teatru-odată-un vinovat 
A fost atât de răscolit de jocul 
Actoricesc, încât mărturisit-a 
Pe loc nelegiuirea săvârşită”. - N. A. 
(Hamlet, actul Il, scena a doua, pag. 94; traducere de Petru 
Dumitriu, E.S.P.L.A., 1955). - N. T. 


ropot de ploaie, călăuzele le arătară câteva păsări bune de 
împuşcat. Cum una dintre puşti nu luă foc în mai multe 
rânduri iar cealaltă era descărcată, indigenii, socotindu-se 
în siguranţă faţă de amândouă o rupseră la fugă, lăsând pe 
englezi să se uite după ei cu gura căscată şi atât de uimiţi 
că nici nu le dădu prin gând să-i urmărească. 

În zorii dimineţii de 23 mai desfăcură amarajul şi ieşiră în 
larg. Ori, căpetenia, cobori ultimul de pe bordul corăbiei. 
Când, la despărţire, căpitanul îi spuse că nu se vor mai 
revedea, el se porni pe plâns şi declară: „Atunci să vină fiii 
tăi, noi îi vom primi bine”. Ori era un om cumsecade în cel 
mai înalt înţeles al cuvântului, dar mulţi dintre supuşii săi 
nu-i semănau nici pe departe, ci, dimpotrivă, păreau a 
trage foloase de pe urma vârstei lui înaintate. In timpul 
şederii lor acolo, englezii procuraseră fructe de pâine şi 
nuci de cocos din belşug, dar găsiseră mai puţini porci 
decât le-ar fi trebuit, deşi nu se părea că ar fi fost rari pe 
insulă. Trebuie însă ţinut seamă de faptul că ultima oară 
primiră un număr atât de mare, că probabil se răriseră 
simţitor; pe de altă parte navigatorii aprovizionaseră prea 
mult insula cu articole de-ale noastre. 

De îndată ce ieşiră din golf călătorii noştri înălţară 
pânzele şi navigară spre capătul sudic al insulei Ulietea, 
unde aruncară ancora a doua zi. 

La 25 mai, un grup cobori pe uscat pentru a-i face căpe- 
teniei o vizită şi a-i duce obişnuitul dar. Intrând în casa lui, 
fură întâmpinați la început de patru sau cinci femei 
bătrâne; ele plângeau şi se văicăreau, cum s-ar spune, cu 
multă amărăciune şi, cu ajutorul unor unelte făcute din dinţi 
de rechini, îşi crestau creştetele până ce şiroaie de sânge le 
curgeau pe faţă şi pe umeri. Mai mult încă, englezii se 
văzură nevoiţi să îndure îmbrăţişările acestor zgripţuroaice 
bătrâne, care-i mânjiră astfel cu sânge. La sfârşitul 
ceremoniei, ele ieşiră afară, se spălară şi apoi se arătară pe 
loc tot atât de vesele ca şi ceilalţi din adunare. Căpitanul îşi 
prezentă darurile şi, după o nu prea îndelungată şedere, se 
întoarse pe bord. 

În ziua de 27 mai indigenii le oferiră o reprezentaţie cu 


piesa intitulată „Mididij Harramy”, care însemnează „So- 
seşte copilul”. 

La sfârşit piesa înfăţişa o femeie în durerile facerii!55; era 
jucată de un grup de flăcăi vânjoşi, dintre care unul dădea 
în cele din urmă naştere unui băiat voinic de vreo doi metri 
înălţime, care alerga pe scenă, târând după el un şomoiog 
mare de paie, ce-i atârna, legat cu o sfoară, de mijloc. 
Englezii au avut prilejul să mai vadă o dată această piesă şi 
au băgat de seamă că, în clipa în care puneau mâna pe 
flăcăul ce întruchipa copilul, indigenii îi turteau sau îi 
apăsau nasul. Inţeleseră de aici că este o operaţie ce se 
face de obicei copiilor la naştere şi căreia i se datorează 
poate faptul că toţi băştinaşii au, în general, nasurile 
turtite. Partea aceasta a piesei, prin noutatea ei şi prin felul 
caraghios în care era executată, îi înveselise oarecum pe 
călătorii noştri când o văzuseră prima dată şi se porniseră 
pe râs, probabil de aceea actorii o repetaseră. Totuşi, ca şi 
celelalte piese ale lor, ea nu i-a putut distra mai mult decât 
o singură dată pe englezi. 

In ziua de 30 mai, unul dintre şefi dărui doi porci căpi- 
tanului; acesta îl invită la masă şi puse să se taie şi să se 
pregătească unul dintre porci; asistă el însuşi la prima parte 
a operaţiei, care se desfăşură după cum urmează: trei 
oameni gâtuiau porcul; îl culcau întâi pe spate şi, în timp ce 
doi dintre ei îi aşezau de-a curmezişul grumazului un băț 
destul de gros pe care-l apăsau cu toată greutatea lor la 
fiecare capăt, al treilea îi ţinea nemişcate picioarele din- 
dărăt, menţinându-l în aceeaşi poziţie. L-au ţinut aşa vreo 
zece minute până şi-a dat duhul. Cântărea vreo douăzeci şi 
cinci de kilograme. L-au copt după procedeul obişnuit şi 
porcul se dovedi că avea un gust bun şi o aromă foarte 
plăcută. 

Deoarece căpitanul hotărâse plecarea pentru data de 4 
iunie, căpetenia Oreo se urcă pe vas cu întreaga sa familie 
pentru a-şi lua ultimul rămas bun; era însoţit de U-u-rou şi 
de mai mulţi prieteni ai lor. Nimeni nu venise cu mâna 
goală; dar mai ales U-u-rou adusese un dar deosebit de 


155 S-ar putea spune că-l citiseră pe Terentiu! - N. A. 


bogat, căci făcea prima şi cea din urmă vizită a sa pe bord. 
Căpitanul le împărţi aproape toate lucrurile ce-i mai rămă- 
seseră. Felul atât de primitor în care fusese întotdeauna 
întâmpinat de aceşti oameni îl făcuse să-i îndrăgească şi îl 
îndreptăţea să le dăruiască tot ce avea. 

Oreo îl rugă stăruitor să mai vină, dar când căpitanul 
refuză să facă vreo făgăduială în această privinţă, el întrebă 
cum se cheamă morar-ul (locul de înmormântare) său. Cu 
toate că întrebarea îi păru foarte ciudată, navigatorul nu 
şovăi o clipă să-i răspundă că era Stepney, parohia din 
Londra în care locuia. Indigenii cerură să le repete de mai 
multe ori acest nume, până ce izbutiră şi ei să-l rostească; 
atunci răsună dintr-o sută de guri deodată „Stepney morai 
no tuti”. Ce mărturie mai puternică puteau aştepta de la 
aceşti oameni, de felul în care îi preţuiau ca prieteni decât 
aceea că doreau să-şi amintească de ei chiar dincolo de 
mormânt? Fiindcă li se spusese de mai multe ori că nu se 
vor mai vedea cu englezii, ţinură să ştie unde urmau ei să 
se facă una cu ţărâna părinţilor lor. 

Deoarece nu se putea făgădui şi nici măcar presupune că 
vor mai fi trimise şi alte corăbii engleze în aceste insule, 
credinciosul lor însoțitor Oedidi preferă să rămână în ţara 
lui natală. Dar părăsi corabia cu atâta părere de rău, că 
dovedea prin aceasta din plin cinstea de care englezii se 
bucurau în ochii lui. Când să plece de pe bord, îl rugă pe 
căpitan să dea un Tatou parou pentru a-l putea arăta 
comandanților altor vase ce s-ar mai opri pe aici. Căpitanul 
îi încuviinţă cererea şi-i înmână un certificat asupra timpului 
cât stătuse cu ei, recomandându-l atenţiei celor ce ar face 
escală pe insulă în urma lor. 

Natura este nemărginit de mărinimoasă cu aceste insule, 
iar băştinaşii, imitându-i dărnicia, sunt la fel de largi la 
inimă, fapt pentru care contribuiră cu prisosinţă şi cu voie 
bună la îndeplinirea cerinţelor navigatorilor. Aceştia, la 
părăsirea portului, traseră o salvă în onoarea zilei. 

Nimic de seamă nu se întâmplă timp de peste o 
săptămână. 


INDIGEN DIN SAVAGE ISLAND, 
ARUNCIND SULIŢA 


La data de 16 iunie, îndată după răsăritul soarelui, din 
vârful catargului se zărea pământ. Cârmiră imediat într- 
acolo şi găsiră că era o insulă formată din vreo cinci, şase 
insulițe păduroase, legate una de alta prin bancuri de nisip 
şi recife şi cuprinzând un lac în care orice intrare părea cu 
neputinţă. Căpitanul socoti că făcuseră o nouă descoperire 
şi o boteză insula Palmerston'%, în cinstea lordului 
Palmerston, unul dintre lorzii Amiralității. 

La 20 iunie văzură iar pământ; când se apropiară, băgară 
de seamă că era o insulă de o foarte mare întindere. 
Desluşind câţiva oameni pe țărm şi părându-le uşoară 
debarcarea, coborâră două bărci, cu care căpitanul şi câţiva 
ofiţeri se îndreptară spre uscat. 

Deşi făcură semne de prietenie băştinaşilor, aceştia le 
răspunseră cu ameninţări. Toate străduinţele de a-i aduce 
la gânduri mai paşnice se dovediră zadarnice, căci până la 
urmă indigenii se năpustiră cu ferocitatea mistreţilor şi îşi 
zvârliră suliţele. Două-trei puşti descărcate în văzduh nu 


'5 Insula Palmerston se află la N. N.-V. de Arhipelagul Cook, între 
Samoa şi Insulele Societăţii. - N. T. 


împiedicară pe unul dintre ei să-şi continue năvala şi să 
arunce încă o suliță, care trecu chiar peste umărul 
căpitanului. Îndrăzneala lui l-ar fi costat viaţa, dacă puşca 
lui Cook n-ar fi dat greş. 

Purtarea şi înfăţişarea acestor insulari îndreptăţi pe 
căpitan să numească locul Savage Island”. Oamenii 
păreau a fi bine legaţi şi trupeşi. Umblau goi în afară de 
mijloc, iar unii dintre ei îşi vopseau în negru feţele, pieptul 
şi coapsele. 

La 26 iunie ajunseră în dreptul coastei insulei 
Rotterdam'*. Înainte chiar de a fi ancorat, sosiră din toate 
părţile pirogi cu indigeni ce aduceau cu ei batate şi grepuri 
pe care le schimbară pe cuie mici şi cârpe vechi. In zorii 
zilei următoare, căpitanul cobori pe țărm cu Gilbert ca să 
caute apă proaspătă; localnicii îi primiră cu multă curtenie. 
După ce le împărţi daruri, căpitanul întrebă de apă; ei îl 
călăuziră spre o baltă cam sălcie, la vreun kilometru de 
locul unde debarcaseră şi care părea a fi cea din care se 
alimentase şi Tasman. Între timp, ceilalţi umpleau şalupa 
cu fructele şi rădăcinile aduse de indigeni în schimbul 
cuielor şi mărgelelor. După prânz un individ fură puşca 
chirurgului şi o rupse la fugă cu ea; şi n-ar fi pregetat să-l 
despoaie eu totul - după părerea lui - dacă doctorul nu le- 
ar fi oferit o cutie de scobitori, pe care băştinaşii o luară 
probabil drept o puşcă mică. Imediat ce află păţania, 
căpitanul se duse la faţa locului, dar nu întreprinse nimic 
pentru recăpătarea armei; aceasta, după cum mărturiseşte 
chiar el, a fost o greşeală, căci încurajă noi agresiuni. 

În zorii dimineţii de 28, locotenentul Clerke cu masterul 
şi cu vreo paisprezece-cincisprezece oameni merseră la 
țărm cu şalupa pentru a lua apă. Indată ce atinseră 
pământul, băştinaşii se îngrămădiră în jurul ei purtându-se 
atât de grosolan, încât ofiţerii nu mai ştiau dacă să debarce 
sau nu butoaiele; se încumetară totuşi s-o facă, le umplură 
destul de anevoie şi le readuseră la barcă. In timp ce Clerke 


157 Insula Sălbatică, numită şi Nive, se află la apus de Arhipelagul Cook. 

158 În Arhipelagul Tonga. - N. T. 


era astfel ocupat, un băştinaş îi smulse puşca şi o luă din 
loc cu ea; o soartă asemănătoare avură şi unele unelte 
dulghereşti, precum şi alte obiecte. Toate aceste lucruri 
fuseseră, ca să zicem aşa, şterpelite, căci nu puseseră pe 
nimic mâna chiar cu forţa. Căpitanul Cook sosi tocmai când 
şalupa se pregătea să părăsească ţărmul. Văzând că 
băştinaşii, dare erau destul de numeroşi pe plajă, se 
depărtaseră imediat ce îl zăriseră, nu i-a fost greu să-şi 
închipuie că se întâmplase ceva. Convinse totuşi pe mulţi 
dintre ei să mai rămână şi, aflând cele petrecute, hotărî pe 
loc să-i silească să restituie obiectele luate; în acest scop 
porunci ca toţi marinarii să fie înarmaţi şi trimişi pe uscat. 
Expedie apoi toate bărcile, în afară de aceea în care 
rămase el; între timp era înconjurat de mulţi băştinaşi care 
se purtau cu obişnuita lor curtenie, dar el le arătă atât de 
limpede ce are de gând să întreprindă, încât cu mult înainte 
de sosirea soldaţilor puşca lui Clerke a fost înapoiată; în 
schimb găseau fel de fel de motive pentru a-i abate gândul 
şi a-l convinge să nu mai stăruie pentru restituirea puştii 
chirurgului. In cele din urmă sosirea lui Edgcumbe cu 
soldaţii îi îngrijoră în aşa măsură, încât mulţi o luară la 
sănătoasa. Doar un singur indigen fusese rănit, şi cealaltă 
puşcă a şi fost adusă şi depusă la picioarele navigatorului. 
In acelaşi moment căpitanul dispuse să fie eliberate pirogile 
sechestrate, arătându-le astfel pricina pentru care le 
reţinuse. 

Intorcându-se către corabie, căpitanul văzu o mulţime de 
indigeni adunaţi la un loc; de la ei înţelese că omul în care 
trăsese a murit. Socoti totuşi această născocire de necrezut 
şi se adresă unui bărbat care părea să aibă oarecare vază, 
cerându-i să înapoieze un topor dulgheresc pe care-l 
pierduseră în dimineaţa aceea. Navigatorul crezu că băştii 
naşul a şi trimis doi oameni după el, dar curând îşi dădu 
seama că se înţeleseseră greşit unul pe altul, căci în loc de 
topor, indigenii îl aduseră întins pe o targă pe rănit sau, 
după toate aparențele pe mort şi îl culcară lângă căpitan. 
Foarte mişcat de accident, acesta descoperi însă că omul 
fusese de fapt rănit doar la mână şi la coapsă. Trimise deci 


după chirurg, care îi pansă rănile cu totul neprimejdioase. 
Între timp căpitanul se adresă mai multor indigeni cerându- 
le toporul; se uită îndeosebi cu luare aminte la o femeie mai 
în vârstă care, încă de la prima debarcare, nu-l slăbise cu 
vorbăria, şi care şi cu acest prilej îşi dăduse drumul la 
limbă. Căpitanul înţelegea prea puţin din limbuţia ei; când 
bătrâna pricepu că era hotărât să ia măsuri, o luă din loc 
împreună cu încă vreo trei-patru femei; după puţin timp se 
aduse toporul, dar bătrâna nu se mai arătă. Căpitanul o 
regretă, căci ar fi dorit să-i facă un dar ca răsplată pentru 
partea ce o luase în tranzacţiile cu indigenii. 

După ce lăsară în urmă insula Rotterdam sau Anamoca, 
zăriră la 30 iunie vârful Amatafoa, care nu se arătă totuşi 
destul de limpede ca ei să-şi dea seama dacă era sau nu 
vulcan; ceea ce văzură însă îi îndreptăţi să creadă că era 
vulcan. 

Deoarece căpitanul avea de gând să se îndrepte către 
miazăzi pentru a explora pământurile ce s-ar afla pe acolo, 
navigară mai departe în volte între /s/e of Lepers şi 
Aurora!**; ultima se ivi spre sud în ziua de 19 iulie, la o 
distanţă de douăzeci de mile. 

În zorii zilei de 21 iulie se găseau în faţa canalului ce 
desparte Whitsuntide Island de South Land care se află la 
peste două leghe mai departe. După ce trimiseră mai întâi 
două bărci înarmate pentru a sonda şi a căuta un loc de 
ancorare, corabia sosi şi ea curând. 

În ziua următoare, la revărsatul zorilor, se apropiară o 
mulţime de indigeni, unii în pirogi, alţii înot. Curând căpi- 
tanul convinse pe unul să se urce pe bord, dar acesta a fost 
repede urmat de mai mulţi chiar decât ar fi dorit navi- 
gatorul, căci nu numai punţile dar şi greementul erau acum 
pline de indigeni. Căpitanul luă pe patru dintre ei în cabină 
şi le dădu diverse obiecte pe care ei, foarte încântați că le- 
au primit, le arătară celor din pirogi. În timp ce căpitanul se 
împrietenea cu cei din cabină, avu loc un incident care-i 
puse pe toţi în mare încurcătură, dar care până la urmă se 

dovedi a fi fost folositor. Într-o pirogă, un individ, căruia nu-i 
fusese îngăduit să se urce pe una din bărcile de lângă 
corabie îşi încordase arcul spre a trimite o săgeată înveni- 
nată în păzitorul bărcii. Câţiva dintre compatrioţii săi îl 
împiedicară şi-i dădură astfel căpitanului prilej să afle ce se 
pregătea. Individul părea totuşi neîmblânzit şi ţinti din nou 
cu arcul spre păzitorul bărcii, iar când căpitanul strigă la el, 
întoarse arcul spre el. Având în mână o puşcă încărcată cu 
alice, căpitanul trase. Omul se clătină o clipă, dar aceasta 
nu-l împiedică să ţie mai departe arcul în poziţie de tragere. 
De-abia la al doilea foc îl scăpă din mâini. Intre timp câţiva 
localnici începură să zvârle săgeți pe partea cealaltă. O 
puşcă descărcată în aer nu avu efect, dar o încărcătură de 
două kilograme trasă cu tunul peste capetele lor îi puse pe 
fugă şi îi zăpăci cu desăvârşire. 

Aceşti oameni nu preţuiau nici cuiele, nici obiectele de 
fier, nici orice alt obiect din cele ce aveau englezii de dat. 
Din când în când se înduplecau să schimbe câte o săgeată 
pe o bucată de pânză, dar foarte rar se despărţeau de arc. 

Dorind să folosească nopţile cu lună plină, navigatorii 
noştri ridicară ancora la 23 iulie şi ieşiră din golf. 

Când băştinaşii văzură pânzele înălțate, îşi desprinseră 
pirogile de țărm şi veniră să facă târg cu mai multă 
încredere ca înainte, dând atât de neaşteptate dovezi de 
cinste că îi uimiră pe englezi. Deoarece corabia îşi luase un 
avânt puternic, câţiva băştinaşi căzuseră peste pupă după 
primirea bunurilor şi înainte de a fi avut vreme să le 
înmâneze pe ale lor. În loc să tragă un folos din această 
împrejurare, ei se străduiră din răsputeri să se urce din nou 
pe bord pentru a preda marfa ce li se plătise. Preţuiau 
îndeosebi bucăţile de pânză şi hârtia marmorată, în schimb 
păreau să nesocotească uneltele tăioase, cuiele şi 
mărgelele. 

Dacă escala ar fi fost mai lungă, englezii s-ar fi împăcat 
foarte bine cu acest popor asemănător albinelor. In general, 
erau cei mai urâţi şi mai rău proporţionaţi din câţi 
întâlniseră vreodată; în toate privinţele se deosebeau de 
toate celelalte seminţii din acele mări. Aveau culoarea 


foarte închisă, erau cam mărunți, cu capete lungi, feţe 
turtite şi înfăţişare de maimuțe. Părul lor, mai mult negru 
sau castaniu, era scurt şi cârlionţat, dar nu atât de moale şi 
lânos ca al negrilor. Bărbile lor erau foarte tari, crete, 
stufoase şi îndeobşte negre şi scurte. Bărbaţii umblau cu 
totul goi, folosind doar o bucata de pânză sau o frunză în 
chip de apărătoare. 

Puținele femei pe care le-au văzut erau tot atât de urâte 
ca bărbaţii; capetele, feţele şi umerii şi-i vopseau în roşu; 
purtau un fel de fustă şi unele dintre ele îşi aşezau peste 
umeri ceva asemănător unei desage în care-şi purtau copiii. 
Niciuna nu s-a apropiat de corabie, iar când cei de pe vas 
coborau pe țărm, ele stăteau la oarecare depărtare. Ca po- 
doabe aveau cercei făcuţi din baga, precum şi brățări, în 
jurul încheieturii mâinii drepte purtau colţi de porc, legaţi în 
cerc şi inele făcute din scoici, iar la mâna stângă o bucată 
rotundă de lemn ce le servea, după cum socoteau călătorii, 
la strunirea corzii arcului. Işi străpungeau cartilajul nasului, 
pentru a face loc unei bucăţi de piatră albă lungă de vrea 
trei-patru centimetri şi încovoiată în chip de arc. În semn de 
prietenie ei prezentau o ramură verde şi stropeau apă cu 
mâna peste cap. 

Ca arme aveau măciuci, sulițe, arcuri şi săgeți. Primele 
două erau lucrate din lemn tare ca fierul. Arcurile lor măsu- 
rau peste un metru lungime; făcute dintr-un băț despicat la 
mijloc, ele nu erau curbate armonic, ci încovoiate mai mult 
la un capăt decât la celălalt. Săgeţile, dintr-un soi de 
trestie, erau uneori prevăzute cu un vârf lung şi ascuţit, 
făcut din lemn tare şi câteodată din os. Toate aceste vârfuri 
le acopereau cu o substanţă pe care englezii o luară drept 
otravă. Chiar  băştinaşii le  întăriră aceste bănuieli, 
învăţându-ii prin semne să nu se atingă de vârfuri, şi 
dându-le să înţeleagă că, dacă ar fi înţepaţi de ele, ar muri. 

Poporul din Ma/ico/o'% părea să fie o seminţie cu totul 
deosebită de cele pe care englezii le întâlniseră până 
atunci; chiar limba pe care o vorbeau era diferită. Printre 

cele vreo optzeci de cuvinte adunate de Forster, n-au găsit 
unul înrudit cu limba răspândită pe vreuna din celelalte 
insule în care se opriseră. Foloseau foarte mult în cuvintele 
lor litera R, care se găsea deseori de două sau trei ori la un 
loc, făcând cuvintele greu de rostit. Căpitanul observă însă. 
că insularii pronunţau cu uşurinţă cele mai multe cuvinte 
englezeşti. Admiraţia şi-o exprimau sâsâind ca gâştele. 

judecând după puţinul ce văzuseră, socotiră că ţinutul 
trebuia să fie rodnic, dar fructele ce creşteau acolo nu erau 
atât de bune ca cele din Insulele Societăţii sau Insulele 
Amiciţiei. Călătorii lăsară pe uscat o pereche de câini, pe 
care indigenii îi îndrăgiră foarte repede. 

Căpitanul boteză golful aşezat în partea nord-estică a 
insulei Malicolo cu numele de Port Sandwich; el era în aşa 
fel adăpostit, încât vântul nu putea tulbura o corabie 
ancorată în acel loc. Un alt mare avantaj era şi faptul că 
vasul putea fi adus atât de aproape de țărm, încât se putea 
asigura securitatea celor care eventual ar fi lucrat pe 
pământ. 

La puţin timp după ieşirea în larg, luară direcţia 
Ambrym!€!. La 24 iulie ajunseră la o insulă din apropiere de 
Api!*?, care avea vreo douăzeci de kilometri în circumferință 
şi se evidenția prin cele trei coline cu vârf înalt de la care îşi 
primi numele. Navigatorii cârmiră apoi spre răsărit şi, după 
ce trecură de Threehi//s16%, se îndreptară spre un grup de 
insulițe care se aflau în dreptul capului sud-estic al insulei 
Api. Acestea au fost denumite insulele Shepherd în cinstea 
doctorului Shepherd, profesor de astronomie la Cambridge. 

Ar trebui amintit că în noaptea dinaintea plecării lor din 
Port Sandwich, prinseseră cu undiţa doi peşti roşiatici de 
mărimea unei plătici mari şi destul de asemănători cu ea. A 
doua zi majoritatea ofiţerilor şi câţiva dintre subofiţeri au 
mâncat din aceşti peşti, dar în noaptea care a urmat au fost 
cu toţii apucaţi de puternice dureri de cap şi de oase, 

însoţite de febră generală şi de amorţirea încheieturilor. Nu 
încăpea îndoială că se îmbolnăviseră din cauza substanţelor 
otrăvitoare pe dare le conţineau peştii şi ale căror urmări 
vătămătoare le-au resimţit toţi cei ce gustaseră din ei. 
Chiar porcii şi câinii au avut de suferit: un porc a murit după 
vreo 16 ore, şi la scurt timp, un câine îi împărtăşi soarta; iar 
oamenilor le trebui unora o săptămână, altora zece zile ca 
să-şi revină pe deplin. Aceşti peşti trebuie să fi făcut parte 
din specia menţionată de Quiros% sub numele de „pargos”, 
care otrăvise în aşa măsură echipajele corăbiilor sale, încât 
a trecut multă vreme până să se însănătoşească, iar 
călătorii noştri s-ar fi aflat fără îndoială în aceeaşi situaţie, 
dacă ar fi mâncat mai mulţi!$5. 

Urmându-şi cursa către miazăzi, se apropiară de regi- 
unea de sud care, după cum constatară, era formată dintr-o 
insulă mare, cu extremitatea sudică şi vestică întinzându-se 
mai departe decât vedeau cu ochii, precum şi din trei sau 
patru insule mai mici, aşezate în dreptul coastei nordice a 
primei. Cele două dinspre nord sunt cu mult mai mici, 
destul de înalte şi situate spre sud-est şi nord-vest una faţă 
de cealaltă, la o depărtare de două leghe. Pe una din ele o 
numiră Montagu, pe cealaltă Hinchinbrook, iar insula cea 
mare, Sandwich, în cinstea contelui de Sandwich!'$8. 

Trecând prin dreptul insulei Hinchinbrook, zăriră mai 
mulţi oameni ce veneau pe țărm şi care păreau să-i invite 
pe uscat, prin semne. Mai văzură câţiva şi pe insula 
Sandwich spre care aveau o privelişte din cele mai 
încântătoare, căci era bogat acoperită de păduri şi pajişti, 
deci foarte variată pe toată întinderea ei, precum şi de 
dealuri nu prea înalte ce coborau în plantă lină, până la 
ţărmul mării. Coasta, la rândul ei, era joasă şi străjuită de 

un lanţ de stânci de care se spărgeau valurile şi care 
împiedicau acostarea din parcea aceea. 

La 3 august navigatorii noştri se găsiră în faţa unui pro- 
montoriu înalt; în zorii dimineţii următoare, căpitanul Cook 
luă două bărci şi plecă să cerceteze coasta şi să caute un 
loc prielnic ancorării, lemne şi apă. Între timp, indigenii 
începuseră să se adune pe țărm şi să-i îmbie prin semne să 
debarce. Căpitanul se îndreptă mai întâi spre o mică plajă, 
unde nu găsi ceea ce căuta. Câţiva băştinaşi care se aflau 
acolo se oferiră să poarte bărcile peste stânci până la plaja 
nisipoasă; englezii socotiră la început propunerea lor cât se 
poate de prietenoasă, dar mai târziu pricini serioase îi 
făcură să-şi schimbe părerea. Încercară ţărmul în vreo două 
sau trei locuri dar, neplăcându-le aşezarea, nu debarcară, 
între timp indigenii înțelegând ce căutau navigatorii, îndru- 
mară barca pe după un promontoriu stâncos unde, pe o 
plajă cu nisip fin, şi în faţa unei mari mulţimi, căpitanul putu 
cobori fără să-şi ude picioarele şi ţinând în mână doar o 
ramură verde. Şi îl primiră cu mult respect şi politeţe şi 
păreau gata să se retragă de lângă barcă la cea mai mică 
mişcare a mâinii sale. Un bărbat, pe care englezii îl socotiră 
căpetenie, îi aşeză pe ai săi în semicerc la prova bărcii şi 
puse să-i bată pe cei ce încercau să strice ordinea. 
Căpitanul îi încărcă de daruri atât pe şef cât şi pe ceilalţi şi 
le ceru prin semne apă dulce, în speranţa că va vedea de 
unde o aduc. Indată căpetenia trimise un om, dare alergă la 
o locuinţă şi se întoarse repede cu puţină apă într-un vas de 
bambus; nu prea aflară deci multe în acest chip. Le ceru 
apoi, prin aceleaşi mijloace, ceva de mâncat şi tot atât de 
grabnic i se aduse o batată şi câteva nuci de cocos. 

Pe scurt, căpitanul era fermecat de purtarea lor; numai 
faptul că cei mai mulţi erau înarmaţi cu măciuci, lănci, 
sulițe, arcuri şi săgeți trezea oarecari bănuieli. Din acest 
motiv nu-l slăbea din ochi pe şef, supraveghindu-i atât 
expresia feţei cât şi mişcările. Căpetenia făcu semn ca 
barca să fie trasă pe plajă şi, în cele din urmă, se strecură 
în mulţime, unde vorbi cu mai mulţi inşi, apoi se întoarse şi 
repetă semnele ce invitau să se aducă barca pe țărm; când 


i se oferiră câteva cuie lungi, şovăi mult înainte de a le 
primi. Aceasta îl făcu pe căpitan să presupună că indigenii 
nutreau gânduri rele; de aceea se urcă îndată în barcă, 
spunându-le tot prin semne că se va reîntoarce curând. Dar 
ei nu voiau să-l lase să plece atât de repede şi încercau să 
capete acum cu forţa ceea ce nu putuseră obţine prin 
mijloace mai blânde. 

In timp ce englezii desprindeau barca de țărm, indigenii 
puseră mâna pe schelă!* şi o desprinseră de la pupa bărcii. 
Dar fiindcă nu plecaseră cu ea, marinarii crezură că au 
făcut-o din întâmplare; căpitanul Cook porunci deci să fie 
luată. Atunci băştinaşii agăţând schela de provă, încercară 
să tragă barca pe țărm; în acelaşi timp alţii smulgeau 
vâslele din mâinile marinarilor. Când aceştia ţintiră cu 
puşca spre ei, se retraseră puţin, ca să revină însă peste o 
clipă hotărâți, după cât se părea, să-şi atingă țelul. In 
fruntea cetei era căpetenia. Deoarece semnele şi 
amenințările nu avură niciun efect, siguranţa echipajului 
bărcii rămase singurul lucru ce trebuia luat în consideraţie 
-, totuşi căpitanul nu voi să tragă asupra mulţimii şi decise 
ca doar şeful să cadă jertfă propriei sale trădări; dar tocmai 
în acest greu moment puşca nu luă foc. Dacă până atunci 
băştinaşii ar fi nutrit vreo teamă faţă de armele călătorilor, 
desigur că acum le priveau ca nişte obiecte copilăreşti şi, 
ca să le arate cât de superioare erau ale lor, începură să 
arunce pietre, sulițe şi săgeți. Căpitanul trebui deci să 
ordone imediat foc. Prima salvă îi zăpăci numai, dar a doua 
avu un efect mai mult decât suficient pentru ari izgoni de 
pe plajă. Pe țărm rămăseseră patru indigeni, după toate 
aparențele morţi, dar doi dintre ei se târâră după aceea 
până în tufişuri. Norocul băştinaşilor a fost că nici jumătate 
din puşti nu luaseră foc, altminteri ar fi căzut mult mai 
mulţi. Un marinar fusese rănit în obraz de o suliță al cărei 
vârf, de grosimea degetului mic, pătrunsese totuşi mai mult 
de cinci centimetri în came, ceea ce înseamnă că trebuie să 
fi venit cu mare putere. O săgeată lovise pieptul gol al lui 
Gilbert, însă fusese aruncată probabil de la oarecare 

depărtare, căci abia îi zgâriase pielea. Vârfurile acestor 
săgeți erau din lemn tare. 

Cum sosiră pe bord, căpitanul porunci să se ridice 
ancora. În acest timp mai mulţi indigeni se iviră pe 
promontoriul stâncos şi scund şi agitară, spre a fi văzute, 
cele două vâsle pierdute în cursul învălmăşelii. Se bănui că 
o făceau în semn de supunere şi ca să-şi arate dorinţa de a 
înapoia vâslele. Căpitanul trase totuşi o ghiulea de două 
kilograme pentru a-i face să cunoască efectul tunurilor 
celor mari. Ghiuleaua căzu departe de ei, dar îi înspăimântă 
atât de mult, încât niciunul nu se mai arătă după aceea, iar 
vâslele rămaseră în picioare, sprijinite de tufe. 

Locuitorii de pe insulă păreau să aparţină linei alte rase 
decât cei din Malicolo; limba pe care o vorbeau era şi ea 
diferită. De statură mijlocie şi bine legaţi, ei aveau o înfă- 
ţişare acceptabilă. Erau foarte întunecaţi la culoare şi îşi 
vopseau feţele, unii cu negru, alţii cu roşu. Nu se iviseră 
decât puţine femei şi acelea foarte comune; se îmbrăcau cu 
un soi de fustă făcută din frunze de palmier sau din altă 
plantă asemănătoare. Dar bărbaţii, ca şi cei. din Malicolo, 
erau aproape goi, căci nu purtau decât o cingătoare în jurul 
mijlocului şi o bucată de pânză sau frunză ca apărătoare. 

În noaptea de 5 august văzură un vulcan care arunca 
uriaşe cantităţi de foc şi fum făcând un zgomot huruitor 
care se putea auzi de la mare depărtare. Navigară atunci 
într-acolo şi, curând după aceea, descoperiră o mică 
intrare, care părea să fie un golf bun. Vântul îi părăsi 
imediat ce pătrunseră înăuntru şi-i sili să arunce ancora 
într-o apă de şapte metri. Apoi trimiseră bărcile pentru 
sondaj. 

Mulţi, indigeni, toţi înarmaţi, începuseră să se adune în 
cete în mai multe locuri pe țărm. Unii porniră înot spre ei, 
alţii veniră în pirogi. La început păreau că se tem şi opreau 
la depărtare de o aruncătură de piatră, dar, pe nesimţite, 
deveneau tot mai cutezători şi, în cele din urmă, ajunseră 
până sub pupă şi făcură câteva schimburi. Oamenii din una 
din primele pirogi, după ce se apropiară atât cât avură 
curaj, le aruncară câteva nuci de cocos. Căpitanul cobori 


într-o barcă şi începu să le adune, dându-le în schimb pânză 
şi alte articole. Atunci se hotărâră şi alţii să vină sub pupă şi 
lângă bord, dar purtarea lor deveni obraznică şi sfidătoare. 
încercau să înhaţe tot ce era la îndemână; apucară până şi 
flamura pe care ar fi vrut s-o smulgă de pe prăjina ei. 
Câteva focuri de puşcă trase în văzduh nu avură niciun 
efect, dar o încărcătură de două kilograme îi îngrozi în aşa 
măsură încât într-o clipă părăsiră pirogile, sărind în apă. 
Dar, de îndată ce băgară de seamă că nu au fost răniţi, se 
urcară din nou în pirogi, scoaseră câteva strigăte, agitându- 
şi armele şi reveniră din nou la geamanduri. Navigatorii se 
văzură deci siliţi să mai risipească ceva gloanţe, care avură 
rezultatul dorit, fără a ucide niciun băştinaş. 

Spre seară, căpitanul Cook debarcă la capătul portului, 
însoţit de un puternic grup de oameni; nu avură de înfrun- 
tat nicio împotrivire din partea marelui număr de indigeni 
înarmaţi, care se adunaseră în două cete, una în dreapta, 
alta în stânga. După ce împărţi celor mai vârstnici (căci nu 
se putea distinge vreo căpetenie) precum şi altora daruri, 
pânză, medalii etc., căpitanul porunci să se umple două 
butoaie cu apă dintr-un lac ce se afla la vreo douăzeci de 
paşi în spatele locului de debarcare; le dădu astfel de înţe- 
les indigenilor că acesta este unul din articolele de care au 
nevoie. Pe lângă apă, căpătară de la ei nişte nuci de cocos, 
care se aflau din belşug prin arbori; dar sălbaticii nu putură 
fi convinşi în niciun chip să se despartă de vreuna din 
armele lor; le ţineau tot timpul pregătite, într-o atitudine de 
atac şi apărare, aşa încât nu le lipsea prea mult ca să dea 
năvală peste călători. Grabnica reîmbarcare a acestora le 
răsturnă probabil planul, căci după aceea se retraseră cu 
toţii. 

În timp ce marinarii aduceau corabia mai aproape de 
țărm ca să încarce lemne şi apă, observară că indigenii se 
adunaseră din toate părţile aşezându-se, cum făcuseră şi 
cu o seară mai înainte, în două cete de fiecare parte a locu- 
lui de debarcare; erau în număr de câteva mii şi toţi înar- 
maţi. Din când în când pornea câte o pirogă de la țărm, 
aducând nuci de cocos sau banane. Căpitanul Cook, prin 


semne, dădu de înţeles unui bătrân, ce părea mai bine 
intenţionat, că ei trebuie să-şi lase armele; ba, mai mult, el 
aruncă peste bord pe cele din pirogă şi-i dărui o bucată 
mare de pânză. Nu încăpea îndoială că băştinaşul îl 
înţelesese şi că şi-a înştiinţat compatrioţii de această 
cerere, deoarece, îndată ce debarcară, îl observară 
mergând întâi la unul din grupuri şi apoi la celălalt, iar după 
aceea nimic care ar fi semănat cu o armă nu se mai văzu. 
Sosi apoi sub pupă o pirogă cu trei inşi, dintre care unul 
ţinea ridicată o ghioagă cu care lovi în bordul corăbiei şi, 
după ce mai făptui şi alte gesturi de sfidare, o oferi în 
schimbul unui şirag de mărgele şi altor nimicuri. Acestea li 
se trimiseră pe o sfoară, dar în clipa în care se văzură în 
posesia lor, el şi tovarăşii săi fugiră de acolo vâslind în 
toată graba, fără să dea măciuca în schimb. Era tocmai ce 
aştepta căpitanul Cook şi fără părere de rău, căci căuta un 
prilej să arate mulţimii de pe țărm efectul armelor de foc, 
evitând totuşi să vatăme trupeşte pe cineva. Descărcă 
alicele unui tun uşor în direcţia acelui individ iar când 
indigenii ieşiră din bătaia muschetelor, porunci să se tragă 
câteva focuri de muschetoane ceea ce îi sperie foarte tare 
pe sălbatici. Cu toate acestea nu reuşiră să facă nicio 
impresie asupra oamenilor de pe țărm, căci ei începură să 
strige şi să facă haz. 

După ce amarară corabia şi aşezară tunurile în aşa fel 
încât să domine întregul golf, căpitanul, împreună cu solda- 
ţii şi cu un grup de marinari, se urcară în trei bărci şi vâsliră 
spre uscat. Am spus mai înainte că cele două grupe de 
indigeni se înşiruiseră de o parte şi de alta a locului de 
debarcare, lăsând între ei un spaţiu de treizeci sau 
patruzeci de metri, în care aşezaseră spre folosul lor doar 
câteva legături mici de banane, o batată şi vreo două-trei 
alte rădăcinoase. Bătrânul pomenit mai înainte şi alţi doi 
oameni îi invitară prin semne pe englezi să debarce; dar 
acestora le stăruia încă vie în amintire capcana în care 
fuseseră gata să cadă pe insula vizitată mai înainte; situaţia 
de aici cam semăna cu cea de acolo. Pe scurt, totul îi făcea 
să creadă că indigenii aveau de gând să se năpustească 


asupra lor imediat ce ar fi coborât pe țărm. Pentru a 
preîntâmpina acest lucru, căpitanul Cook puse să se tragă 
un foc de puşcă pe deasupra grupului din dreapta, care 
părea cel mai puternic, dar spaima pe care o încercară 
indigenii dură doar un moment. Pe loc îşi reveniră şi 
începură să-şi arate armele. De pe corabie se descărcară 
atunci câteva tunuri mari, al căror zgomot îi împrăştie la 
iuţeală; grupul de englezi putu deci debarca şi însemnă 
limitele în dreapta şi în stânga cu câte o linie. Băştinaşii se 
apropiară treptat de ei, arătându-se mai prietenoşi; unii nici 
nu aveau arme, deşi cea mai mare parte le aduseseră; iar 
când călătorii le cerură prin semne să le lase jos, ei le 
dădură de înţeles că englezii sunt cei ce trebuie să înceapă. 
In felul acesta amândouă taberele rămaseră înarmate. Mulţi 
se temeau să se atingă de ceea ce aparţinea vizitatorilor şi 
se părea că nu le trece prin gând că ar putea schimba 
vreun obiect pe altul. Căpitanul luă pe bătrân (care se 
numea, după cum aflară acum, Paowang) până în pădure 
şi-l făcu să înţeleagă că voia să doboare câţiva copaci spre 
a-i urca pe bordul corăbiei. Paowang îşi dădu lesne 
consimţământul pentru tăierea lemnelor; şi nimeni altul nu 
se împotrivi. Debarcând din nou, încărcară barca cea mare 
cu apă, după ce aruncară de trei ori năvodul, şi prinseră 
peste o sută cincizeci de kilograme de chefali şi alţi peşti. 
Trecu un timp până să se mai ivească un indigen; în cele 
din urmă apărură doar vreo douăzeci-treizeci, printre care 
şi credinciosul lor prieten Paowang, care le dărui un porc 
mic, de-altfel singurul căpătat pe această insulă. 

In cursul nopţii vulcanul, care se afla la vreo şapte 
kilometri spre apus, vărsă uriaşe cantităţi de foc şi fum, ca 
şi în noaptea precedentă; se puteau vedea înălțându-se 
flăcări deasupra colinei ce se ridica între ei şi munte. La 
fiecare erupție se auzea un lung zgomot huruitor, ca un 
tunet sau ca aruncarea în aer a unor mine mari. Ropotul 
greu al ploii care cădea tocmai atunci părea să amplifice 
vuietul; iar cum vântul sufla din aceeaşi parte, văzduhul era 
încărcat cu cenuşă sau, de fapt, cu un soi de nisip fin ori de 
pietriş măcinat sau ars până devenise pulbere şi care era 


nespus de supărător pentru ochi. 

În zorii zilei de 7 august, indigenii înarmaţi ca de obicei 
începură din nou să se îngrămădească în jurul locului de 
unde luau englezii apă; dar nu mai erau atât de numeroşi 
ca înainte. Coborând pe țărm, călătorii băgară de seamă că 
mulţi insulari, îndeosebi cei vârstnici, păreau dornici să se 
împrietenească, pe de altă parte însă, majoritatea tinerilor 
erau sfidători şi obraznici, silindu-i pe englezi să-şi păstreze 
armele în mâini. Căpitanul stătu cu ei până socoti că nu s-ar 
mai isca vreo neînțelegere, apoi se înapoie pe corabie, 
lăsând grupul sub comanda locotenenţilor Clerke şi 
Edgecumbe. 

În ziua de 9 august Forster află de la oameni adevăratul 
nume al insulei, căreia indigenii îi spuneau Tanna!S8. Aceştia 
îi făcură să înţeleagă, într-un mod ce nu îngăduia vreo 
îndoială, că mâncau în mod obişnuit carne de om; şi că 
practicau circumcizia. Unul dintre marinarii ce se înde- 
letniceau cu strângerea balastului îşi opări degetele în timp 
ce scotea o piatră dintr-o mică băltoacă. Imprejurarea duse 
la descoperirea mai multor izvoare fierbinţi care se aflau la 
poalele colinei, puţin sub nivelul mareei maxime. 

În cursul nopţii dintre 10 şi 11 august, vulcanul a fost 
deosebit de supărător, vuia îngrozitor şi la fiecare izbucnire, 
deci tot la trei sau patru minute, zvârlea în sus coloane de 
foc şi de fum; la un moment dat s-au văzut chit; bolovani 
împroşcaţi prin văzduh. Forster şi cu grupul iui urcară 
dealul din partea apuseană a golfului şi găsiră acolo trei 
locuri din care, prin crăpăturile sau fisurile aflate în pământ, 
ieşea un fum cu miros de pucioasă. Solul dimprejur era 
nespus de fierbinte, pârjolind tot ce era pe el, iar fumarolele 
ţineau parcă pas cu vulcanul deoarece, la fiecare izbucnire 
a acestuia, cantitatea de fum sau abur creştea mult şi 
țâşnea cu atâta putere, că se înălța în mici coloane; 
călătorii noştri le zăriseră şi de pe corabie, dar le luaseră 
drept focuri obişnuite aprinse de indigeni. La poalele 
înălţimii se aflau izvoarele fierbinţi amintite mai sus. 

Din multe alte părţi ale colinei ţâşnea fum sau aburi în tot 

cursul zilei; în acelaşi timp şi vulcanul se arăta îndeobşte 
mânios, aşa că văzduhul era încărcat cu cenuşă. Ploaia ce 
cădea între timp era un amestec de apă, nisip şi pământ; 
putea fi deci foarte bine numită o aversă de noroi. Din orice 
parte ar fi bătut vântul, navigatorii erau stânjeniţi de 
cenuşă, în afară de cazul că ar fi suflat cu adevărat foarte 
tare din direcţia oceanului. 

În dimineaţa zilei de 14 august, un grup plecă pe uscat 
pentru a încerca să ajungă într-un loc de unde să aibă o 
privelişte mai bună şi mai de aproape asupra vulcanului. 
Porțiunea de pământ înfierbântată nu depăşea opt sau zece 
metri pătraţi şi, alături de ea, creşteau câţiva smochini, 
care-şi întindeau crengile peste o parte din suprafaţa 
fierbinte. Se părea că aşezarea aceasta le prieşte. Crezură 
că această căldură neobişnuită era pricinuită de aburul de 
apă fierbinte puternic impregnată cu pucioasă. Călătorii se 
suiră apoi pe deal, trecând printr-o regiune unde creşteau 
atât de mulţi copaci, tufe şi plante, încât arborii de pâine şi 
cocotierii ce păreau sădiţi acolo de natură aproape că se 
înăbuşeau. Ici şi colo dădeau de câte o casă, de un mic 
grup de oameni, ori de vreo plantație. Acestea din urmă se 
aflau în diferite stadii de lucru, unele foarte bătrâne, altele 
abia  desţelenite, iar altele în curs de desţelenire. 
întâmplarea făcu pe englezi să se abată de pe cărarea 
obişnuită. În acest fel ei nimeriră într-o plantație în care 
lucra un om; acesta, fie din bunătate, fie pentru a-i vedea 
plecând mai repede de pe holda lui, se oferi să le slujească 
drept călăuză. Îl urmară, aşadar, şi nu merseră mult şi 
dădură de răscrucea a două drumuri, în mijlocul unuia din 
ele stătea un alt indigen înarmat cu o praştie şi cu o piatră, 
dar socoti că e mai bine să le lase jos în clipa în care văzu o 
puşcă aţintită asupra sa. Din atitudinea în care îl găsiră, din 
sălbăticia expresiei şi din purtarea lui de mai târziu, englezii 
înţeleseră că avea de gând să apere cărarea pe care se 
aţinea. Într-o oarecare măsură îşi impuse punctul său de 
vedere, căci călăuza o apucă pe celălalt drum; călătorii 
noştri îl urmară, dar bănuiră că voia să-i conducă în afara 
rutei obişnuite. Al doilea indigen îi însoţi de asemenea, 


numărându-i în mai multe rânduri şi scoțând strigăte ce 
păreau a fi de chemare în ajutor; curând li se alăturară alţi 
doi sau trei, printre care şi o tânără femeie, care ţinea în 
mâini o măciucă. Aceşti oameni îi conduseră pe sprinceana 
unui deal, de unde le arătară o cărare ce cobora în jos spre 
golf şi îi îndemnară să apuce pe ea. Călătorii însă refuzară, 
se întoarseră la drumul pe care porniseră şi îl urmară 
singuri, căci călăuza renunţase să-i mai însoţească. După 
ce suiră altă înălţime la fel de bogat împădurită ca şi cea pe 
care o străbătuseră până atunci, văzură încă o serie de 
dealuri care se ridicau între ei şi vulcan; acesta părea tot 
atât de depărtat de aici ca şi din punctul de unde plecaseră. 
Curajul îi părăsi şi nu-şi mai continuară drumul, îndeosebi 
pentru că nu puteau găsi o călăuză. Hotărâră deci să se 
înapoieze. Dar cum porniră din loc, se şi întâlniră cu vreo 
douăzeci-treizeci de băştinaşi, pe care individul pomenit 
mai înainte îi adunase fără îndoială cu gândul de a-i opri să 
pătrundă înăuntrul ţării. Pe seară căpitanul Cook şi câţiva 
dintre călători făcură o plimbare prin ţinutul de pe cealaltă 
parte a golfului, unde au fost întâmpinați cu totul altfel, nu 
ca în cursul dimineţii. Oamenii vizitaţi acum, printre care se 
afla şi prietenul lor Paowang, îi cunoşteau mai bine şi 
arătau deci cu un zel deosebit în a-i îndatora cu tot ceea ce 
le stătea în putinţă. Ajunseră la un cătun care număra vreo 
douăzeci de case, dintre care cele mai multe pot fi 
asemuite cu acoperişul de paie sau stuf al unei case 
englezeşti, luat de pe ziduri şi aşezat pe pământ. Unele 
locuinţe erau deschise la amândouă capetele, altele în 
parte închise cu stuf; toate erau acoperite cu frunze de 
palmier. Câteva dintre ele aveau o lungime de vreo zece- 
doisprezece metri şi o lăţime cam de patru-cinci metri. 
Această parte a insulei arăta bine cultivată, deschisă şi 
aerisită, cu plantaţii alineate, cu belşug de bananieri, 
trestie de zahăr, batate şi alte rădăcini, plantațiile erau de 
asemenea înzestrate şi cu arbori fructiferi. 

La 15 august, când sfârşiseră de aprovizionat vasul cu 
lemne şi apă, rămăseseră pe țărm numai câţiva marinari 
care făceau mături; ceilalţi se îndeletniceau pe bord cu 


aşezarea greementului şi pregătirea corăbiei în, vederea 
ieşirii în larg. In cursul excursiilor sale botanice, Forster 
împuşcase un porumbel în guşa căruia găsise o nucşoară 
sălbatică. El se strădui să descopere arborele respectiv, dar 
sforţările sale rămăseseră zadarnice. 

La 17 august căpitanul Cook cobori pe uscat pentru a 
face o vizită unei bătrâne căpetenii, despre care se zicea că 
ar fi regele insulei. Paowang nu prea-i dădea atenţie sau, 
mai degrabă nu-l lua de loc în seamă; căpitanul însă îi făcu 
un dar, iar acela plecă la repezeală, ca şi cum ar fi căpătat 
tot ceea ce dorise. Numele lui era Geogy şi i se dădea titlul 
de Arike. Era foarte înaintat în vârstă, dar avea o fire veselă 
şi deschisă. Purta în jurul mijlocului un brâu roşu împestriţat 
cu alb, ceea ce nu prea constituia o marca de distincţie. 

A doua zi căpitanul se duse iarăşi pe țărm şi căută prin 
mulţime pe bătrânul Geogy; îl găsi stând cu un fiu al său, 
care îl făcu repede să înţeleagă că doreau să ia masa 
împreună; de aceea îi aduse cu încă alţi doi indigeni pe 
bordul corăbiei. Ajunşi aici, le arătă toate colţişoarele 
vasului, pe care ei le cercetară cu o neobişnuită mirare şi 
cu multă luare-aminte. Se întâmplă să aibă la prânz, pentru 
desfătarea lor, un soi de turtă sau budincă făcută din 
banane şi câteva feluri de verdeţuri căpătate de la un 
băştinaş. Cu astfel de mâncăruri şi cu nişte batate prânziră, 
plini de voie bună. După-amiază oaspeţii au fost conduşi pe 
țărm, după ce li s-a dăruit câte o secure, un cui lung şi o 
medalie. 

La 19 august căpitanul, găsind ca de obicei numeroşi 
insulari adunaţi la locul de debarcare, împărţi printre ei 
toate nimicurile pe care le avea cu el şi apoi se reîntoarse 
pe bord ca să mai aducă altele. Reveni în mai puţin deo 
oră, tocmai în clipa în care marinarii încărcau nişte buşteni 
mari în barcă. În acelaşi timp, vreo patru-cinci băştinaşi 
înaintau ca să vadă ce fac ei şi, deoarece nu le era îngăduit 
să încalce limitele trasate decât pentru a trece în lungul 
plajei, santinela le porunci să se retragă, ceea ce făcură 
îndată. In clipa aceea, căpitanul Cook, fiind cu ochii aţintiţi 
asupra lor, observă că santinela ridicase arma, fapt pentru 


care tocmai voia s-o mustre; deodată, spre uimirea lui, văzu 
că sentinela trage fără a avea vreun motiv real. 


După acest incident, majoritatea indigenilor o rupseră la 
fugă. In timp ce ei se îndepărtau, căpitanul băgă de seamă 
că un om căzuse; alţi doi îl ridicară îndată, îl duseră la apă, 
îi spălară rana şi îl luară apoi de acolo. Curând după aceea 
sosiră câţiva indigeni şi descriseră natura rănii, iar el tri- 
mese după chirurg. Cum sosi acesta, căpitanul îl conduse la 
indigenul rănit, pe care-l găsiră dându-şi sufletul. Glonţul îi 
sfărâmase braţul stâng şi pătrunsese apoi în corp printre 
coastele false, rupându-i una din ele. Ticălosul care-l 
împuşcase pretindea că un indigen pusese o săgeată în arc 
şi era pe punctul să tragă în el; dar acesta era un gest pe 
care-l făceau întotdeauna, fără alt gând decât să arate că 
sunt şi ei înarmaţi; cel puţin aşa trebuia să se creadă, de 
vreme ce nu trecuseră niciodată la fapte. Această 
întâmplare îi consternă adânc pe băştinaşi; puţinii pe care îi 


înduplecaseră să mai rămână dădură fuga la plantaţii şi 
aduseră nuci de cocoş şi alte fructe, pe care le puseră la 
picioarele străinilor. Când căpitanul plecă să prânzească pe 
bord, se retraseră cu toţii şi doar câţiva se mai iviră după 
amiază. Printre ei se găsea şi Paowang. El făgădui să le 
aducă nişte fructe a doua zi de dimineaţă, dar plecarea 
prematură a englezilor nu-i mai îngădui să se ţină de 
cuvânt. 


FEMEIE ŞI BARBAT 
DIN INSULA TANNA 


La 20 august ieşiră în larg. 

Localnicii de pe acea insulă habar nu aveau de fier şi nu 
foloseau pânza, pentru că umblau goi. 

Pe insulă porcii nu erau prea rari, în schimb nu se vedeau 
decât puţine orătănii. Erau de altfel singurele animale 
domestice din partea locului. Păsările de uscat nu erau mai 
numeroase aici decât la Otaheite şi în celelalte insule; 
englezii dădură totuşi peste nişte păsărele cu pene foarte 
frumoase, pe care nu le mai întâlniseră niciodată până 
atunci. 

Ca şi în alte insule pe care se mai opriseră, creşteau şi 
aici copaci şi plante felurite; botaniştii au avut destul timp 
ca să le cerceteze. 


N-au văzut însă unelte pescăreşti, nici pe cineva ieşind la 
pescuit; doar pe bancurile de nisip sau de-a lungul ţăr- 
murilor golfului stăteau oameni care pândeau peştii ce se 
apropiau pentru a-i străpunge cu o suliță. La treaba aceasta 
se dovedeau tare dibaci, deşi păreau că admiră mult modul 
european de a prinde peştele cu năvodul. 

Localnicii erau de statură mijlocie, mai curând zvelţi 
decât greoi; cei mai mulţi dintre ei aveau trăsături 
frumoase şi plăcute. N-ar fi dat nicio mână de ajutor 
vreuneia din muncile săvârşite de englezi, deşi acesta era 
un lucru care-i amuzase mult pe locuitorii altor insule. Aici 
treburile cele mai grele erau îndeplinite de femei, care 
trudeau ca nişte cai de povară. Au văzut, de pildă, pe 
această insulă o femeie cărând o boccea mare în spinare, 
sau alta ducând un copil în cârcă şi o boccea sub braţ - în 
timp ce în faţa lor mergea băţos un bărbat care nu ţinea în 
mână decât o măciucă, o suliță sau ceva asemănător. 

Femeile nu erau nişte frumuseți, dar păreau destul de 
drăguţe pe lângă bărbaţii lor. Foarte închişi la culoare, indi- 
genii erau totuşi departe de a fi negri şi nici nu aveau vreo 
cât de vagă caracteristică a negrilor. Foloseau vopsele 
negre, roşii ori cafenii, pe care le întindeau din belşug nu 
numai pe faţă dar şi pe gât, pe umeri şi pe piept. Bărbaţii 
nu purtau decât o cingătoare şi o împletitură de frunze. 
Femeile se îmbrăcau într-un fel de fustă care ajungea până 
sub genunchi şi care era făcută din fire de banan, din 
frunze lungi sau din altceva asemănător. Oamenii de 
amândouă sexele se împodobeau cu brățări, cercei, coliere 
şi amulete. 

Fiind foarte buni ochitori, ei ucideau cu suliţele atât 
păsări, cât şi peşti. Işi aruncau armele întotdeauna cu toată 
puterea, neluând în seamă depărtarea. Wales, vorbind 
despre iscusinţa lor, zice: „Trebuie să mărturisesc că 
ajunsesem la concluzia următoare: isprăvile cu suliţele pe 
care Homer le pune în sarcina eroilor lui ţin prea mult de 
miraculos pentru a fi admise într-un poem eroic; vreau să 
zic că-ţi vine greu să le crezi, dacă te menţii în limitele 
corsetului strâmt al lui Aristotel. Chiar un avocat homeric 


atât de mare ca Pope recunoaşte că astfel de isprăvi sunt 
surprinzătoare. Dar, de când am văzut ce izbutesc să facă 
aceşti oameni cu suliţele lor de lemn, cu vârfuri prost 
ascuţite şi înjghebate din material slab, nu mai aduc niciun 
fel de obiecţie vreunuia din versurile referitoare la sulițe ale 
acelui mare poet. Dacă acum nu mai găsesc deci nimic de 
obiectat, descopăr în schimb în text infinit mai multe 
frumuseți, deoarece, după cum socotesc eu, puţine sunt 
acţiunile,. Împrejurările sau descrierile de orice fel în 
legătură cu sulița pe care să nu le fi văzut şi recunoscut la 
aceşti indigeni: de pildă, mişcarea învârtejită a suliţelor şi 
zgomotul şuierător în timp ce zboară, felul în care vibrează 
când se înfig în pământ, la cădere, cum şi obiceiul 
oamenilor de-a cântări din ochi ţinta şi de-a cumpăni 
suliţele în mână în timp ce merg”. 

Indată ce bărcile au fost urcate pe bord, au întins pânzele 
şi s-au îndreptat spre răsărit. Nu s-a întâmplat nimic mai de 
seamă până la 4 septembrie când, privind spre sud-est, 
văzură un țărm care se termina cu un promontoriu înalt, pe 
care căpitanul îl numi Cape Col/net, după numele aspiran- 
tului care descoperise primul acest pământ. 

La 5 septembrie zăriră câteva goluri sau deschideri pre- 
sărate de-a lungul întregii coaste şi navigară în volte într- 
acolo. După ce merseră două leghe în lungul recifului (căci 
recif era) ajunseră în faţa unei deschizături care avea 
aparenţa unui canal navigabil. Ei doreau să ajungă pe țărm 
ca să poată observa o eclipsă de soare ce urma să aibă loc 
în curând. In acest scop, coborâră două bărci înarmate şi le 
trimiseră să sondeze canalul. Zece sau douăsprezece pirogi 
cu pânze se aflau în apropiere. Navigatorii le observaseră în 
tot cursul dimineţii cum porneau de la țărm, din diverse 
puncte. 

Deoarece bărcile semnalizaseră că era într-adevăr un 
canal, se îndreptară spre el. Nici nu aruncară bine ancora, 
că se şi văzură înconjurați de un mare număr de băştinaşi 
aflaţi în vreo şaisprezece-optsprezece pirogi, majoritatea lor 
fiind fără niciun fel de arme. La început ezitau să se apropie 
de corabie, dar în scurtă vreme ocupanţii unei pirogi se 


hotărâră să vină destul de aproape pentru a primi câteva 
daruri pe care marinarii le coborâră cu ajutorul unei 
frânghii; ca schimb, băştinaşii legară la capătul frânghiei 
doi peşti ce miroseau îngrozitor de urât. Schimburile 
acesteia mutuale dădură naştere unui început de încredere 
şi doi dintre indigeni se încumetară să urce pe bordul 
corăbiei; nu după mult timp nava era înţesată de ei; mulţi 
rămaseră prin cabine şi ţinură tovărăşie marinarilor la 
masă. Ca toate popoarele văzute în ultimul timp, bărbaţii 
erau aproape goi. Se arătau foarte curioşi să cerceteze 
fiecare colţişor al corăbiei, pe care o priveau cu o 
neobişnuită luare-aminte. Nu aveau nici cea mai mică idee 
despre capre, porci, câini sau pisici şi nici măcar nu ştiau 
cum să numească vreuna din aceste vietăţi. Păreau foarte 
doritori să capete cuie lungi şi mari, bucăţi de pânză roşie şi 
chiar de orice altă culoare, dar roşul le plăcea cel mai mult. 

După masa de prânz căpitanul Cook, însoţit de un indi- 
gen care se împrietenise cu elf merse la țărm cu două bărci 
înarmate. Debarcară pe o plajă nisipoasă; în faţa lor se adu- 
nase o mare mulţime de băştinaşi, care nu doreau altceva 
decât să-i vadă, căci mulţi dintre ei nu aveau nici măcar un 
băț în mână. Au fost primiţi cu multă prietenie şi cu uimirea 
firească a unor oameni care vedeau făpturi şi lucruri atât de 
neobişnuite, căci aşa trebuie să fi apărut călătorii noştri în 
ochii localnicilor. Căpitanul făcu daruri tuturor acelora pe 
care noul său prieten îi indica şi care erau fie bătrâni, fie că 
făceau parte dintre cei ce păreau că se bucură de oarecare 
trecere; nu ţinu însă seamă de câteva femei ce stăteau 
îndărătul mulţimii şi reţineau mâna căpitanului ori de câte 
ori acesta le dădea mărgele şi medalii. Găsiră aici o 
căpetenie cu numele Tibuma, care la vreo zece minute 
după ce păşiseră pe țărm, ceru să se facă linişte. Toţi cei de 
faţă îi dădură imediat ascultare, iar el ţinu o scurtă 
cuvântare; nu mult după aceea o altă căpetenie ceru din 
nou ascultare şi rosti altă cuvântare. Era amuzant să vezi 
cu câtă atenţie îi urmăreau indigenii. Cuvântările lor erau 
formate din fraze scurte; la fiecare frază, vreo doi-trei 
bătrâni răspundeau dând din cap sau scoțând un soi de 


mormăit în semn de încuviinţare. Englezii n-au izbutit să 
prindă înţelesul acestor cuvântări, dar nu se îndoiau că le 
erau favorabile şi că li se adresau. 

Când întrebară de apă, băştinaşii îi conduseră vreo trei 
kilometri pe după coastă, la un mic sat risipit printre nişte 
manghieri; debarcară acolo şi găsiră apă dulce. Terenul din 
apropierea acestei aşezări era frumos cultivat, fiind împărţit 
în plantaţii de trestie de zahăr, bananieri, cartofi şi 
rădăcinoase. Auziră cucurigul cocoşilor dar nu văzură 
niciunul. În timp ce înaintau pe pârâu în sus, Forster 
împuşcă o rață ce trecea în zbor peste capetele lor; 
băştinaşii vedeau pentru prima oară cum se întrebuinţează 
o armă de foc şi indigenul pe care căpitanul Cook îl 
distinsese cu numele de prieten îl rugă să-i dea puşca. In 
clipa când debarcară, el povesti celorlalţi localnici cum 
fusese ucisă pasărea. Ziua fiind pe sfârşite, se despărţiră şi 
navigatorii ajunseră pe bord puţin după apusul soarelui. 

A doua zi dimineaţa au fost vizitaţi de câteva sute de 
indigeni, aşa că înainte de ora zece punţile ca şi celelalte 
părţi ale corăbiei erau înţesate de oameni. Prietenul căpi- 
tanului, care se afla în mulţime, îi adusese câteva rădăcini, 
dar toţi ceilalţi veniseră cu mâinile goale. Câţiva aveau la ei 
arme, ca măciuci şi sulițe, pe oare le schimbară pe cuie, 
bucăţi de pânză şi altele. In ziua următoare Wales, însoţit 
de locotenentul Clerke, plecă să facă pregătirile în vederea 
observării eclipsei de soare ce urma să aibă loc după- 
amiază. 

In aceeaşi după-amiază, unul dintre băştinaşi străpunse 
un peşte lângă locul de unde luau apă, secretarul 
căpitanului îi cumpără, şi, după ce se înapoie pe bord, îl 
trimise comandantului sau.  Peştele, dintr-o specie 
necunoscută, oarecum asemănător cu peştele-lună!%, avea 
un cap mare, lung şi urât. Neavând motive să creadă că ar 
fi otrăvitor se hotărâră să-l pregătească pentru cină; din 
fericire însă operaţia desenării şi a descrierii lui necesită 


1% Orthagorisea mola - un peşte mare care atinge peste 2,5 m lungime 
şi cântăreşte până la 700 kg. Trăieşte în apele zonelor tropicale şi 
temperate; se spune că noaptea este fosforescent. - N. T. 


atât de mult timp, încât se făcu prea târziu; gătiră totuşi 
ficatul şi icrele, din care gustară doar cei doi Forster şi 
căpitanul. Pe la orele trei dimineaţa se treziră apucaţi de o 
sfârşeală neobişnuită, însoţită de amorţirea mădularelor. 
Căpitanul îşi pierduse aproape simţul pipăitului, nu mai 
putea deosebi corpurile uşoare de cele grele, pe care mai 
avea încă puterea să le mişte: i se părea că o oală de un 
litru şi o pană cântăreau la fel în mâna lui. Luară fiecare 
câte un emetic şi după aceea un sudorific, care îi uşurară 
mult. Dimineaţa, unul dintre porcii care mâncaseră 
măruntaiele peştelui a fost găsit mort. Când băştinaşii 
veniră pe bord şi văzură peştele atârnat, arătară îndată prin 
semne că nu era o hrană sănătoasă şi-şi exprimară cel mai 
mare dezgust faţă de el, deşi niciunul nu lămurise aceasta 
când vânduseră peştele şi nici măcar după cumpărarea lui. 

In după-amiaza zilei de 8 septembrie, căpitanul primi o 
înştiinţare prin care i se aducea la cunoştinţă că Tibuma, 
căpetenia, a sosit cu un dar constând în batate şi trestie de 
zahăr. In schimbul lor, primi printre altele, un câine şi o 
căţea, amândoi tineri dar aproape adulţi. Câinele era roşu 
cu alb, dar căţeaua era roşie toată, de culoarea unei vulpi 
engleze. Căpitanul menţionează aceste amănunte, pentru 
că, zice el, cele două animale ar putea fi progenitorii speţei 
lor în acel ţinut. 

In seara zilei de 11 septembrie, la înapoierea bărcilor, 
căpitanul află că fusese gata ca să se piardă cuterul, care 
se umpluse deodată cu apă, ceea ce îi obligase pe ocupanţi 
să zvârle mai multe lucruri peste bord înainte de a-i putea 
astupa crăpătura. 

Căpătaseră peşte din belşug de la o pirogă de pescari, pe 
care o întâlniseră venind dinspre recife, şi fuseseră primiţi 
cu multă politeţe de Tibi, căpetenia insulei Balabea. Pentru 
u nu fi înghesuiți prea tare, trăseseră o linie pe pământ şi 
dăduseră indigenilor să înţeleagă că nu trebuiau să treacă 
peste ea. Această restricţie a fost respectată şi nu mult 
după aceea unul dintre indigeni o întoarse în propriul lui 
folos. lată cum: indigenul avea câteva nuci de cocos de 
care nu voia să se despartă, dar pe care unul dintre 


marinari dorea să le cumpere; ca să scape de el, localnicul 
plecă, dar omul oare le râvnea îl urmări; văzând aşa, 
băştinaşul se aşeză pe nisip şi trase un cerc în jurul său, 
cum văzuse că făcuseră marinarii şi arătă prin semne că 
celălalt nu trebuia să calce linia; englezul nu mai avu ce 
face. 

In după-amiaza zilei de 12 septembrie căpitanul Cook 
cobori pe țărm, adese un copac mare ce creştea în 
apropierea locului de unde luau apă şi puse să se sape în 
coaja lui o inscripţie cu numele corăbiei, data şi altele, ca o 
mărturie a faptului că erau primii descoperitori ai acelei 
tări. După ce terminară operaţia, îşi luară rămas bun de la 
băştinaşi şi se înapoiară pe bord; urcară cu ei toate bărcile 
pentru a putea fi gata de plecare pe mare a doua zi 
dimineaţa. 

Oamenii de pe această insulă erau puternici, robuşti, 
activi şi bine făcuţi; se purtau curtenitor, prietenoşi şi nu 
aveau năravul furtişagului, ceea ce pentru popoarele din 
acele meleaguri constituia culmea însuşirilor. Aveau 
aproape aceeaşi culoare ca şi indigenii din Tanna, dar 
trăsături mai frumoase, figuri mai plăcute şi trupuri mai 
vânjoase; unii dintre ei măsurau chiar doi metri. Părul 
foarte creţ şi bărbile erau în general negre, aşa încât la 
prima vedere semănau cu ale unui negru. Capetele lor 
păroase aveau desigur nevoie de a fi des scărpinate; în 
acest scop se slujeau de un soi de pieptene făcut din 
beţişoare de lemn tare, având de la şaptesprezece la 
douăzeci şi cinci de centimetri lungime şi cam de grosimea 
unor ace de croşetat; un număr de astfel de bețe, rareori 
peste douăzeci, dar în general mai puţine, erau prinse 
împreună la un capăt şi aşezate paralel la o depărtare de 
aproape doi milimetri şi jumătate unul de altul. Celelalte 
capete nu prea ascuţite, se răsfirau sau se deschideau ca 
nervurile unui evantai. Indigenii purtau totdeauna în păr, pe 
o parte a capului, astfel de obiecte care serveau şi ca 
piepteni şi ca scărpinători. Deseori întâlneai bărbaţi cu 
picioarele umflate şi ulcerate ori cu testiculele umflate. Nu 
se ştie dacă aceste beteşuguri se datorau unei boli sau 


modului de aplicare a apărătorii pe care o foloseau ca şi cei 
din Tanna sau Malicolo. Acesta era singurul lor veşmânt, 
făcut de obicei din coaja unui copac, dar uneori şi din 
frunze. Micile bucăţi de pânză, hârtie şi altele asemenea pe 
care le căpătau de la marinari, le întrebuinţau de obicei în 
acelaşi scop. Unii purtau un fel de tichie neagră, rigidă, 
concavă şi cilindrică, ce părea să fie o podoabă de seamă; 
era de presupus că doar notabilii sau războinicii o purtau. 
La aceasta foloseau şi bucăţi mari de carton dacă se 
întâmpla să capete aşa ceva în schimbul vreunui obiect 
oarecare. 


MAMA AAAA NAN n n 
CASA INDIGENA CIRCULARĂ, 
CU ACOPERIŞUL SUSȚINUT DE PARI 


Casele lor, sau cel puţin cele mai multe dintre ele, erau 
circulare, cam ca un stup de albine primitiv, cu aer închis şi 
cald. Se intra în ele printr-o uşă mică sau printr-o gaură 
pătrată, lungă, atât de mare cât să îngăduie trecerea unui 
om aplecat înainte. In cele mai multe case se aflau câte 
două vetre, în care de obicei ardea focul; deoarece nu 
exista altă ieşire decât uşa, toată casa era plină de fum 
înăbuşitor şi atât de încălzită încât englezii, neobişnuiţi cu o 
asemenea atmosferă, n-o puteau îndura mai mult de o 
clipă. 

Ustensilele casnice ale indigenilor nu erau prea variate, 
vasele de lut fiind singurul articol demn de notat. Fiecare 


familie avea cel puţin unul în care îşi cocea rădăcinile şi, 
poate, şi peştii. 

Se hrăneau mai ales cu rădăcini şi peşti, precum şi cu 
scoarţa unui copac ce creşte şi în Indiile Apusene!”. Prăjeau 
scoarţa şi apoi o mestecau aproape fără încetare. Apa era 
singura lor băutură sau, cel puţin, navigatorii nu văzuseră 
niciodată vreo alta. Ţara lor părea că nu poate hrăni prea 
mulţi locuitori. Cu ea natura fusese mai puţin binevoitoare 
decât cu oricare din insulele tropicale cunoscute în acele 
mări, căci cea mai mare parte a suprafeţei ei era acoperită 
de munţi stâncoşi şi sterpi. 

Cu toate acestea, acolo existau multe plante comune şi 
insulelor estice şi nordice, chiar o speţă de pasifloră, de 
care nu se ştia până atunci că ar mai creşte sălbatic în alt 
loc decât în America. Botaniştii nu s-au putut plânge de 
inactivitate pe această insulă, căci fiecare zi scotea la 
lumină ceva nou în botanică sau în alte ramuri ale istoriei 
naturale. 

Ca unelte de pescuit, băştinaşii aveau plasele pentru 
broaşte țestoase, făcute din fire de banan răsucite, precum 
şi mici plase de mână cu ochiuri foarte mărunte, confecţio- 
nate din sfoară subţire; foloseau de asemenea şi căngile de 
prins peşte. 

Femeile din această ţară, ca şi cele din Tanna, sunt mult 
mai caste decât cele din insulele răsăritene. Căpitanul 
spunea că nu a auzit niciodată ca vreunul din oamenii săi 
să fi obţinut cea mai mică favoare de la vreuna din ele. 

Totul fiind pregătit pentru ieşirea în larg, ridicară ancora 
la data de 13 septembrie, la răsăritul soarelui şi se 
avântară pe mare. 

Nimic deosebit nu surveni până în seara de 28 septem- 
brie când zăriră două insulițe joase înspre sud-vest; întrucât 
erau legate între ele de şiraguri de stânci submarine, ce 
păreau a fi unite cu cele dinspre tribord, navigatorii au fost 
nevoiţi să vireze ca să iasă din regiunea lor. Curând însă se 
iviră alte şiruri de stânci submarine, care se întindeau de la 
insuliţele cele joase până la o mare depărtare în ocean. 


170 Antile. - N. T. 


Îşi petrecură noaptea făcând volte scurte, cu teama 
îngrozitoare că ar putea nimeri în orice clipă în vreuna din 
numeroasele capcane ce îi înconjurau. 

Lumina zilei le arătă că frica lor fusese întemeiată şi că 
trecuseră prin cea mai mare primejdie, deoarece stâncile îi 
pândiseră tot timpul în partea de sub vânt, la foarte mică 
depărtare de ei. Işi datorau salvarea numai unei veghi 
atente şi dibăciei cu oare fusese condusă corabia. 

Erau sătui acum de această coastă pe care n-o puteau 
explora mai departe decât cu riscul de a pierde nava şi dea 
rata întreaga călătorie. 

Corabia era în acest timp condusă de un ofiţer căţărat pe 
arboret; ajunseră, curând, dar cu multă greutate, până la 
mai puţin de o milă de pământ şi se văzură siliţi să anco- 
reze într-o apă adâncă de şaptezeci de metri; apoi lansară o 
barcă în care căpitanul se duse la țărm însoţit de botanişti. 
Găsiră aici mai mulţi arbori înalţi pe care-i observară înainte 
de la o depărtare considerabilă; păreau a fi un soi de pin, 
cu lemn foarte potrivit pentru vergi, de care duceau lipsă; 
după ce făcură această descoperire se înapoiară în grabă 
pe bord ca să le rămână mai mult timp după masă, când 
debarcară din nou cu două bărci pentru a dobori copacii de 
care aveau nevoie. 

Mica insulă pe care coborâseră era un simplu banc de 
nisip şi nu depăşea un kilometru în circumferință. Pe ea, în 
afara acestor pini, creştea copacul etos din Otaheite, 
precum şi o mulţime de alţi arbori, arbuşti şi plante 
ierboase. Acestea au dat suficient de lucru botaniştilor 
pentru timpul cât au stat acolo; căpitanul boteză deci 
ostrovul Botany Islet”. Nişte vetre, ramuri şi frunze veştede 
arătau că nu demult trecuseră oameni pe insulă; scheletul 
avariat al unei pirogi zăcea pe nisip. 

Deoarece tăiaseră vreo zece-douăsprezece prăjini mici 
pentru a face verfafoare!'? şi fiindcă se lăsa noaptea, se 
înapoiară pe bord cu ele. 


171 insula Botanicii. - N. T. 
172 Drugi de lemn, care se aşază la capătul unei vergi pentru a o 
prelungi, în vederea fixării unei bonete (velă ajutătoare). - N. T. 


Scopul pentru care ancoraseră lângă această insulă fiind 
atins, au luat în discuţie cele ce urmau să întreprindă de aci 
înainte. Din vârful catargului putuseră cuprinde cu ochii 
toată marea dimprejur; observaseră deci că înspre apus, 
până departe în zare, apa era presărată peste tot cu 
insulițe, bancuri de nisip şi stânci submarine. Aceasta 
determină pe căpitan să încerce să iasă dintre recife. A 
doua zi în zori, la 30 septembrie, înălţară pânzele şi câteva 
zile nu li se mai întâmplă niciun fapt vrednic de a fi notat. În 
seara zilei de 8 octombrie, Cooper prinse cu harponul un 
marsuin, aşa că au trebuit să oprească nava şi să lase jos 
două bărci pentru a-l putea ucide şi aduce pe bord. Avea 
doi metri lungime şi era o femelă din speța pe care 
naturaliştii o numesc „delfinul celor vechi” şi care se 
deosebeşte de cealaltă speţă de marsuini prin capul şi 
fălcile mai lungi şi mai ascuţite. Acesta avea optzeci şi opt 
de dinţi pe fiecare falcă. Măruntaiele şi carnea lui macră au 
constituit o masă de sărbătoare. L-au mâncat fript, copt şi 
prăjit, după ce mai întâi l-au ţinut în apă caldă. La drept 
vorbind, după ce trăiseră atâta timp cu carne sărată, nu era 
nevoie de o prea mare artă culinară ca să le placă orice 
lucru proaspăt. 

La 10 octombrie, în zorii zilei, descoperiră pământ înspre 
sud-vest; când se apropiară, văzură că era o insulă destul 
de înaltă, de cinci leghe în circumferință. O numiră insula 
Norfolk:75, în cinstea nobilei familii din Howard. După prânz 
un grup se îmbarcă în două bărci şi cobori, fără să fi suferit 
vreun neajuns pe insulă, dincolo de nişte stânci mari ce 
mărgineau o parte, din coastă. 


1733 Această insulă, timp îndelungat locul de trai al ocnaşilor deportaţi pe 
viaţă, e acum reşedinţa insularilor din Pitcairn. - N. A. Redactorul englez 
vorbeşte aici de marinarii răsculați de pe Bounty care au trăit în Pitcairn 
cu femei din Tahiti şi apoi s-au stabilit aici. Insulele Norfolk, azi cu 
acelaşi nume, se află între Noua Zelandă şi Noua Caledonie, iar insula 
Pitcairn se găseşte la sudul arhipelagului Tuamotu. - N. T. 


MUNTELE EGMONT 


O găsiră nelocuită şi îşi dădură seama că ei erau cei 
dintâi oameni care păşeau pe ţărâna ei. Observară mulţi 
arbori şi plante comune cu cele neo-zelandeze, îndeosebi 
inul, care era parcă mai îmbelşugat mici decât în orice 
parte a acelei ţări; dar produsul principal îl constituia un soi 
de pin, care creştea din belşug şi atingea înălţimi uriaşe; 
mulţi dintre arbori ajungeau atât de groşi la înălţimea 
pieptului unui om, încât doi inşi abia îl puteau cuprinde cu 
braţele; erau drepţi, înalţi şi semănau cu pinii de Quebec. 
Până la vreo două sute de metri de țărm terenul era atât de 
mult acoperit cu tufe şi plante, că anevoie se putea 
pătrunde mai înăuntrul ținutului. Pădurile erau foarte 
luminoase şi lipsite de tufărişuri, iar solul părea bogat şi 
gras. Întâlniră aceleaşi speţe de porumbei şi papagali ca în 
Noua Zelandă, cârstei şi câteva alte păsări mici. Păsările 
marine se înmulţeau netulburate pe ţărmuri şi pe falezele 
stâncoase. Insula avea apă dulce; palmierul-varză, măcrişul 
şi susaiul se găseau din belşug în unele locuri de pe țărm; 
navigatorii aduseră pe bord din fiecare speţă atât cât 
putuseră aduna în răstimpul de care dispuneau. După ce 
părăsiră insula Norfolk se îndreptară spre Noua Zelandă 
având de gând să se oprească la strâmtoarea Reginei 
Charlotte, pentru a îngădui echipajului să se odihnească şi 
pentru a revizui corabia, astfel ca să fie în stare să facă faţă 


latitudinilor sudice. 

În zorii zilei de 17 octombrie zăriră muntele Egmont 
acoperit de zăpezi eterne. Se găseau la vreo opt leghe 
depărtare de țărm. 

La 18 octombrie ancorară în Ship Cove, iar după-amiază 
căpitanul se duse în golfuleţ cu năvodul şi încercă să prindă 
câţiva peşti. Primul lucru pe care l-a făcut după debarcare a 
fost să caute sticla pe care o lăsase la ultima escală acolo şi 
în care se afla memoriul. Sticla nu mai era la locul ei şi nu 
se putu afla cine o luase. Au tras de două ori năvodul dar n- 
au prins decât patru peşti mici şif ca să acopere în oarecare 
măsură acest eşec, împuşcară mai multe păsări. 

În dimineaţa aceea, vântul fiind slab, ridicară ancora şi 
traseră la edec corabia în golfuleţ, unde o amarară. 
Instalară atelierul de fierărie şi începură repararea navei şi 
a greementului. Căpitanul dădu ordine să se fiarbă zilnic 
legume cu făină de ovăz şi cu supă pentru gustarea de 
dimineaţă, iar pentru cină legume cu mazăre şi cu supă; în 
fiecare zi se servi acest amestec întregului echipaj pe lângă 
raţia obişnuită de carne sărată. 

După-amiază, în timp ce îşi instala observatorul, Wales 
descoperi că mai mulţi copaci, care erau în picioare când 
plecaseră de acolo rândul trecut, fuseseră doborâţi cu 
ferăstraie şi topoare. Nu mai încăpea îndoială deci că 
Adventure trecuse prin acest golf după ce îl părăsise 
Resolution. 

Nu se întâmplă nimic deosebit până la 24 octombrie 
când, în cursul dimineţii, zăriră două pirogi venind din 
strâmtoare; dar când vâslaşii dădură cu ochii de corabie 
făcură cale întoarsă. După gustarea de dimineaţă plecară 
cu o barcă să-i caute pe băştinaşi şi, în timp ce înaintau de- 
a lungul țărmului, împuşcară câteva păsări. Răsunetul 
puştilor le vesti sosirea; îi descoperiră pe băştinaşi în Ship 
Cove, aceştia începură să strige. In clipa în care debarcară 
însă, localnicii îi recunoscură. Bucuria înlocui atunci teama 
şi restul indigenilor se grăbi să iasă din pădure; se 
îmbrăţişară cu toţii de mai multe ori, în timp ce localnicii 
ţopăiau şi zburdau ca nebunii, dar nu îngăduiră unor femei, 


care şedeau mai departe, să se apropie. După ce le dăruiră 
securi, cuțite şi alte lucruri pe care le aveau cu ei, englezii 
primiră în schimb o mare cantitate de peşte, pe care 
localnicii abia o prinseseră, 

A doua zi, dis-de-dimineaţă, locuitorii le făcură o vizită pe 
bord, aducând cu ei alţi peşti, pe care-i schimbară pe pânză 
de Otaheite. 

La 28 octombrie un grup plecă să vâneze în West Bay şi 
ajunse în locul unde lăsaseră porcii şi găinile, dar nu văzură 
nicio urmă, nici de animale nici de oameni care să fi fost 
acolo de atunci încoace. Pe seară urcară pe bord cu vreo 
duzină şi jumătate de păsări sălbatice, cormorani şi altele. 
Vânătorii care se duseseră în pădurea lângă care ancorase 
corabia avuseră mai mare noroc cu păsările mici. 

Vechii lor prieteni se aciuiaseră între timp prin preajma 
navei şi la 6 noiembrie, unul, al cărui nume era Pedro (un 
om destul de însemnat) dărui căpitanului un baston de 
onoare, din acelea pe care le poartă în general căpeteniile. 
In schimb, Cook îl îmbrăcă într-un costum de haine vechi, 
de care indigenul se simţi foarte mândru. Cu încetul, Pedro 
şi alt indigen deveniră vorbăreţi; căpitanul începu atunci să- 
i cerceteze dacă Adventure fusese acolo în lipsa sa, iar ei îl 
făcură să înţeleagă într-un mod ce nu lăsa loc îndoielii că la 
scurtă vreme după plecarea lor sosise cealaltă corabie, 
care stătuse la ei între zece şi douăzeci de zile şi că plecase 
de zece luni. 

La 8 noiembrie lăsară pe țărm doi porci, un vier şi o 
scroafă pe care îi duseră în golful vecin, dincolo de Cannibal 
Cove; în acest fel cu greu puteau să dea greş metodele 
încercate de căpitan pentru a popula această ţară cu 
animale. 

La 9 noiembrie băştinaşii aduseră o foarte mare şi bine 
venită provizie de peşte, iar căpitanul îi dărui lui Pedro un 
urcior de untdelemn gol, care îl făcu pe acesta fericit ca un 
prinţ. 

După-amiază câţiva marinari coborâră pe țărm şi cerce- 
tară un golf, unde aflară două familii de indigeni ce îşi 
petreceau timpul în felurite chipuri: unii dormeau, alţii 


făceau rogojini, alţii frigeau peşti şi rădăcini, iar o fată 
încălzea pietre. Când se înfierbântau pietrele, ea le scotea 
din foc şi le trecea unei femei bătrâne care şedea în colibă 
şi care le aşeza grămadă, punea peste ele o mână de ţelină 
verde, peste ţelină o rogojină grosolană şi apoi se aşeza în 
vârful întregii înjghebări ca într-un fel de culcuş în care 
şedea ghemuită ca găina pe ouă. Căpitanul presupuse că 
făcea aşa ca să se vindece de vreo boală de care suferea, 
căci aburii care se înălţau din ţelină verde puteau să joace 
rolul vreunui medicament. 

La 10 noiembrie îşi luară rămas bun de la Noua Zelandă 
şi se îndreptară spre Capul Campbell. 

Căpitanul avea acum de gând să străbată vastul ocean în 
aşa fel încât să treacă prin locurile pe care nu le explorase 
în vara precedentă. 

Sâmbătă 17 decembrie zăriră pământ la vreo şase leghe. 
După această descoperire făcură voltă în vânt şi se opriră 
cu prova spre sud; la sondare găsiră o sută treizeci şi cinci 
de metri adâncime şi fund cu pietre şi scoici. Pământul din 
faţa lor nu putea fi altul decât coasta apuseană a Ţării de 
Foc, în partea de lângă intrarea vestică a strâmtorii 
Magellan. 

Aceasta a fost prima traversare făcută drept de-a curme- 
zişul oceanului, la o mare latitudine sudică. Căpitanul zice 
că n-a întreprins nicio altă traversare atât de lungă în care 
să se petreacă aşa de puţine fapte interesante. Căci, cu 
excepţia declinaţiei magnetice, nu întâmpinară nimic 
vrednic de luat în seamă. Işi luară aci rămas bun de la 
Oceanul Pacific de sud. „Am terminat acum cu Pacificul 
sudic - spune căpitanul Cook în ediţia in quarto a 
Călătoriilor sale, „şi mă încumet să cred că nu se va găsi 
nimeni care să susţină că l-am lăsat necercetat sau că, într- 
o singură călătorie, s-ar fi putut face mai mult decât am 
înfăptuit eu”. 

La 18 decembrie, în timp ce continuau să navigheze la 
depărtare de două leghe de-a lungul coastei, trecură prin 
dreptul unui promontoriu ce se ridica din mare şi pe care îl 
numiră Cape Gloucester. Suprafaţa lui rotundă, de o înăl- 


time considerabilă, avea mai curând înfăţişarea unei insule; 
era situat la şaptesprezece leghe de insula Landfalt”. 

În ziua de 20 decembrie, la prânz, observară York Minster 
la o depărtare de cinci leghe. La ora zece se iscă o briză de 
la sud-est, iar ei folosiră acest prilej pentru a se îndrepta 
spre uscat ca să încarce lemne şi apă, precum şi pentru a 
arunca o privire asupra ţării. 

Aci găsiră din belşug lemne şi apă; se apucară deci să 
curețe corabia, al cărei exterior se îmbâăcsise de alge. 
Căpitanul află apoi de tristul sfârşit al unuia dintre marinari. 
Acesta nu mai fusese văzut de pe la orele unsprezece sau 
douăsprezece ale nopţii trecute, aşa că toţi au presupus că 
a căzut peste bord pe la provă, unde-l zăriseră ultima oară, 
şi că s-a înecat. 

La 23 decembrie Pickersgill a fost trimis cu un cuter da 
să cerceteze partea răsăriteană a strâmtorii cu gândul de a 
examina insula lângă care ancoraseră şi pe care căpitanul o 
botezase Shag Islandi”. 

Pe la şapte seara ofiţerul se înapoie şi raportă ca 
pământul din vecinătate era o insulă căreia îi dăduse ocol şi 
că între ea şi capătul estic se găsea un golf în care trăiau 
numeroase gâşte. 

Când aflară aceasta, se împărţiră în două echipe de 
vânătoare, iar a doua zi Pickersgill şi tovarăşii lui plecară în 
cuter, iar căpitanul şi botaniştii în şalupă. Pickersgill apucă 
într-o direcţie, căpitanul în alta; cu toţii se amuzară bine cu 
gâştele, fapt de la care se trase şi denumirea ei: Goose 
Island”. Debarcarea a fost anevoioasă datorită valurilor 
foarte înalte; după debarcare se căţărară cu greu pe stânci, 
aşa încât sute de gâşte scăpară, unele spre mare, altele 
înăuntrul uscatului. Vânară însă prin diferite mijloace 62 de 
păsări, cu care se înapoiară pe bord; erau cu toţii frânţi de 
oboseală, dar achiziţia făcută înlătură orice alt considerent; 
se aşezară la cină înfometați şi consumară o parte din 
vânatul doborât în cursul zilei. Puțin mai înainte, Pickersgill 


174 insula Acostării. - N. T. 
75 insula Cormoranilor. - N. T. 
176 insula Gâştelor. - N. T. 


şi tovarăşii lui aduseseră pe bord paisprezece gâşte pe care 
le împărţiră întregului echipaj; darul acesta a fost foarte 
bine primit. 

În dimineaţa următoare, la 25 decembrie, câţiva 
băştinaşi le făcură o vizită. Erau mărunți, urâţi, spânatici şi 
pe jumătate morţi de foame; nu se afla printre ei niciunul 
mai înalt. Umblau aproape goi, singurul lor veşmânt fiind o 
piele de focă. Femeile îşi acopereau goliciunea cu marginea 
unei piei de focă, dar altfel erau îmbrăcate ca şi bărbaţii. O 
femeie ţinea la sân doi copii în întregime despuiaţi; ei se 
obişnuiesc astfel de mici cu frigul şi cu suferinţele. Aveau 
cu ei arcuri şi săgeți, suliţi sau mai curând harpoane, făcute 
din os şi fixate pe un băț. Atât ei cât şi toate lucrurile lor 
miroseau insuportabil de tare a untură de peşte. 

Femeile şi copiii rămăseseră la pirogi. Acestea erau 
făcute din scoarţe de copac şi în fiecare ardea un foc în 
jurul căruia se înghesuiau bietele făpturi. In pirogi ei aveau 
piei mari de focă sub care se adăposteau când se aflau pe 
mare şi care slujeau şi de învelitoare colibelor lor de pe 
țărm; câteodată le mai foloseau şi ca vele. 

Înainte de prânz toţi băştinaşii plecară; nimeni nu-i invi- 
tase să rămână la masă. Murdăria de pe ei şi duhoarea ce o 
răspândeau în jur erau de ajuns ca să strice pofta de 
mâncare a europenilor; şif dacă n-ar fi putut mânca, le-ar fi 
părut tare rău, căci de multă vreme nu mai avuseseră 
bucate atât de bune: gâşte fripte şi fierte, apoi budincă de 
gâscă, bunătăţi pe care aproape le uitaseră; le mai 
rămăsese şi ceva vin de Madeira, singura provizie care 
devenea mai bună prin păstrare. 

A doua zi băştinaşii le făcură o nouă vizită şi, fiindcă i se 
rupea inima văzându-i cum şedeau tremurând şi goi pe 
punte, căpitanul Cook le dădu, plin de omenie, nişte rips şi 
o pânză veche de cort ca să se acopere. 

Navigatorii se îndoiau că vor putea face rost de provizii 
proaspete în acel loc, unde se găseau mai ales păsări săl- 
batice, care n-ar fi fost niciodată în număr îndestulător 
pentru întregul echipaj al vasului. Erau gâşte, rațe, coţofene 
marine, cormorani şi acei pescăruşi numiţi „găini de Port 


Egmont”. Mai trăia acolo un soi de rață pe care marinarii o 
botezară „calul de curse” din pricina repeziciunii cu care 
alerga pe apă, căci avea aripile prea scurte ca să se ridice 
în aer şi deci nu putea zbura. Gâştele, de asemenea mult 
mai mici decât cele domestice din Anglia, erau tot atât de 
bune la gust. Aveau ciocuri negre, scurte şi picioare 
galbene. Gâsca-t nul era în întregime alb, iar gâsca pătată 
cu alb şi negru sau cenuşiu, cu o pată mare albă pe fiecare 
aripă. 


INDIGEN DIN ŢARA DE FOC 


Căpitanul Cook spunea că din toate popoarele pe care le- 
a văzut, indigenii de aici păreau a fi cei mai nenorociţi. 
Sortiţi să trăiască în unul din cele mai aspre climate din 
lume, nu erau destul de isteţi pentru a-şi rostui cele de tre- 
buinţă şi care le-ar fi putut face viaţa mai confortabilă, în 
oarecare măsură!” 


17 Băştinaşii se află şi astăzi în aceeaşi stare înapoiată. O relatare 
completă şi interesantă despre ei se poate găsi în Că/ătoria lui Parker 
Snow în Pacificul de sud pe iahtul Allen Gardener. - N. A. 


Cu toate că ţinutul era sterp, se găseau acolo felurite 
plante necunoscute, iar Forster şi grupul lui au avut cu ce 
să se îndeletnicească. 

La 28 decembrie ridicară ancora şi se îndreptară spre 
larg, reluându-şi drumul către răsărit, iar a doua zi dublară 
capul Horn şi intrară în Oceanul Atlantic de sud. Capul Horn 
este extremitatea de miazăzi a unui grup de insule de întin- 
deri neegale, ce se află în faţa golfului Nassau, şi care sunt 
cunoscute sub numele de Hermit Islanas!8. 

De aici se îndreptară spre Success Bay, ajutaţi de curenţii 
ce-i mânau spre miazănoapte. Inainte de plecare ridicaseră 
pavilionul şi trăseseră două lovituri de tun; curând după 
aceea zăriră un fum înălțându-se din pădure deasupra 
capătului sudic al golfului şi socotiră că l-au făcut băştinaşii. 
Cum ajunseră în dreptul golfului, locotenentul Pickersgill se 
duse să vadă dacă rămăseseră urme ale trecerii navei 
Adventure, dar nu descoperi nimic din care să reiasă că o 
corabie s-ar fi oprit pe acolo de curând. Căpitanul scrise 
numele corăbiei sale pe o tăbliță şi o bătu în cuie pe un 
copac la locul de unde luase apă dulce corabia Endeavour. 

La ora trei dimineaţa virară, îndreptându-se spre capătul 
răsăritean al Ţării Statelor, unde ajunseră a doua zi după- 
amiază. 

După-prânz lansară trei bărci şi debarcară cu un mare 
grup de oameni, unii pentru a ucide foci, alţii pentru a 
prinde sau vina păsări, peşti sau ce le-ar fi ieşit în dale. Foci 
puteau găsi oriunde ar fi acostat, deoarece întregul țărm 
era împânzit cu ele; după gălăgia pe care o făceau, s-ar fi 
zis că insula era populată cu vaci şi viței. La debarcare 
băgară de seamă că de fapt nu erau foci ci alt soi de vietăţi 
care, prin formă şi prin mişcări, se asemănau cu viţeii de 
mare. Marinarii le botezară lei, căci masculul semăna tare 
mult cu această fiară sălbatică!'?. Se mai afla acolo acelaşi 
soi de focă pe care îl găsiră în Noua Zelandă şi care era 
cunoscut îndeobşte sub numele de „urs de mare”, - cel 
puţin aşa îl botezaseră ei. Erau în general atât de blânde, 


178 insulele Sihastrului. - N. T. 
179 Este probabil vorba de otarie (Otaria). - N. T. 


sau mai curând nătânge, încât aşteptau ca navigatorii să se 
apropie de ele şi să le doboare cu lovituri de ciomege; 
totuşi pe cele mari le împuşcau, fiindcă socoteau că era 
primejdios să se ducă lângă ele. Se mai găseau pe insulă 
pinguini şi numeroşi cormorani, gâşte şi rațe, dar nu prea 
multe, precum şi păsări răpitoare şi câteva specii de 
păsărele. Pe seară călătorii se înapoiară pe bord cu o pradă 
foarte bogată. 

În ziua următoare, la 1 ianuarie 1775, constatară că nu le 
lipsea decât un golf bun ca să poată face acolo o escală 
convenabilă. Corabia lor fusese adusă pe acele meleaguri 
fie de soartă, fie datorită voinţei oamenilor în căutare de 
merinde proaspete şi trebuia să fie adăpostită undeva; aşa 
că Gilbert trecu în cuter spre Ţara Statelor pentru a găsi un 
golf prielnic. Căpitanul mai trimise alte două bărci ce se 
întoarseră încărcate cu lei de mare şi cu urşi de mare. 
Ucideau lei sau urşi bătrâni, îndeosebi pentru grăsimea lor, 
din care se făcea ulei, căci în afară de măruntaie, care erau 
destul de bune, carnea lor duhnea prea tare pentru a fi 
mâncată cu cât de puţină plăcere. Dar puii tineri se 
dovediră foarte gustoşi şi chiar carnea unor leoaice bătrâne 
nu era de lepădat. 

Pe la ora zece, Gilbert se înapoie de pe Ţara Statelor, 
unde găsise un port bun, aşezat la trei leghe spre apus de 
Capul St. John. Golful avea aproximativ trei kilometri 
jumătate lungime şi, în unele locuri, atingea lăţimea de doi 
kilometri. Pe insulă se aflau lei de mare, foci şi atât de mulţi 
pescăruşi încât se întuneca cerul când erau tulburaţi, iar 
oamenii aproape se înăbuşeau de mirosul găinaţului lor 
care, duhnind mai rău ca assa foetida, devenise pentru ele 
o armă de apărare. Ziua descoperirii acestui port îi dădu 
căpitanului prilejul de a-l numi New-year's Harbour!%. 

Căpitanul Cook spune că leii de mare găsiţi aici nu fac 
parte din speța descrisă sub acelaşi nume de lordul Anson, 
dar că totuşi lor li s-ar cuveni mai pe drept cuvânt această 
denumire datorită părului lung ce le acoperă ceafa, gâtul şi 
umerii, dându-le în mare măsură aerul şi înfăţişarea unor 

lei. Femelele nu-s nici pe jumătate atât de mari ca masculii; 
o blană scurtă de culoare cenuşie sau pământie deschisă le 
acoperă trupul. 

Trăiesc într-un fel de turme pe stânci şi pe lângă ţărmul 
mării. Era tocmai perioada zămislirii şi a naşterii puilor şi 
englezii văzură un mascul, înconjurat de vreo douăzeci- 
treizeci de femele, stând cu ochii în patru ca să le păstreze 
pe toate pentru el şi alungând orice alt rival care ar fi încer- 
cat să pătrundă în turma sa. Alţi masculi aveau mai puţine 
soaţe, iar câţiva doar una sau două. 

Urşii de mare nu sunt nici pe departe atât de mari ca leii, 
dar depăşesc totuşi în dimensiuni foca obişnuită. Nu au 
coama caracteristică a leilor de mare. Părul lor este de 
aceeaşi lungime peste tot, mai fin decât al leilor şi 
asemănător cu al vidrei, dar de culoare cenuşie ca fierul. 
Aceasta este speța pe care francezii o numesc lupi de mare 
şi englezii foci, ea se deosebeşte totuşi de focile din Europa 
şi din America de Nord. Leii pot fi şi ei numiţi, fără a greşi 
prea mult, foci uriaşe; căci şi unii şi celelalte fac parte din 
acelaşi neam. Nu era de loc primejdios să umbli printre ei, 
deoarece sau fugeau sau rămâneau nemişcaţi. Singurul 
pericol ar fi fost să treci între ei şi ocean, fiindcă atunci 
când se speriau de ceva, coborau într-un număr atât de 
mare, încât dacă nu fugeai din drumul lor, te-ar fi strivit cu 
năvala. 

Păsările oceanului erau pescăruşii, rândunicile de mare, 
„găinile de Port Egmont” şi nişte păsări mari, cafenii, de 
dimensiunile Albatroşilor. Pe acestea din urmă marinarii le 
porecliseră „gâştele mătuşii Cary” şi găseau că sunt o 
mâncare destul de bună. Ca păsări de uscat erau vulturi 
sau şoimi, vulturi pleşuvi ori ceea ce marinarii numeau 
curcani-şoimi, sturzi, precum şi câteva alte păsărele. 

Era interesant să observi felul în care convieţuiau dife- 
ritele vietăţi ce locuiau pe aceste meleaguri. Păreau să fi 
întocmit o ligă pentru a nu-şi tulbura reciproc liniştea. Leii 
de mare ocupau cea mai întinsă parte a coastei, urşii de 
mare se aciuiaseră înăuntrul insulei; cormoranii crestaţi se 
adăposteau în râpile cele mai înalte; pinguinii îşi 


statorniciseră reşedinţa acolo unde comunicaţia, atât de la 
mare cât şi spre mare, era mai uşoară, iar celelalte păsări 
îşi alegeau ungherele mai retrase. Căpitanul Cook spune că 
a văzut toate aceste vietăţi amestecându-se între ele ca 
vitele domestice şi orătăniile din curtea unei ferme, fără ca 
vreuna să încerce a vătăma pe cealaltă. 

După ce părăsiră uscatul la 3 ianuarie seara, călătorii îl 
zăriră din nou înspre apus, a doua zi dimineaţa. 

La 14 ianuarie, pe la ora 9 dimineaţa, desluşiră ceea ce li 
se păru atunci o insulă de gheaţă; dar, la amiază, începură 
să se îndoiască dacă era vorba de gheaţă sau de pământ; 
până la urmă, se adeveri ultima presupunere, căci ţărmul 
era în întregime acoperit cu zăpadă. 

In ziua de 16 ianuarie începură să exploreze coasta nor- 
dică şi, în dimineaţa următoare, coborâră o barcă, în care 
se sui căpitanul Cook în tovărăşia lui Forster şi a grupului 
său pentru a face o recunoaştere înainte de a se încumeta 
să rămână aci cu corabia; renunţară însă până în cele din 
urmă, deoarece băgaseră de seamă că părţile mai lăuntrice 
ale ținutului erau sălbatice şi aride. Stâncile dezordonate îşi 
înălţau culmile măreţe până ce se pierdeau printre nori, iar 
văile zăceau acoperite de zăpezi veşnice. Nu se zărea 
vreun arbore şi nu exista vreo tufă nici măcar atât de mică 
încât să-ţi poţi face o scobitoare. Acolo trăiau cam aceleaşi 
vietăţi ca şi în New Year's Harbour. 

Când ajunseră pe coastă, căpitanul hotărî ca, în afara 
raţiei obişnuite, să se fiarbă şi grâu pentru gustarea din 
fiecare dimineaţă; dar cei mai mulţi preferau carnea 
proaspătă celei sărate. In ceea ce-l privea, căpitanul Cook 
spunea că era sătul până în gât de orice fel de carne 
sărată; deşi carnea pinguinilor greu se putea compara cu 
ficatul de vacă, faptul că era proaspătă o făcea să alunece 
pe gât. Numiră golful acesta Possession Bay'“. 

Indată ce ridicară barca pe bord, navigară de-a lungul 
coastei către răsărit cale de unsprezece sau douăsprezece 
leghe, până la o ieşitură ce primi numele de capul 
Saunders. Dincolo de acest cap aflară un golf mărişor pe 

care-l botezară Cumberland Bay. 

La 20 ianuarie dădură peste o insulă pe care o denumiră 
insula Georgia. Ea se întinde pe treizeci şi una de leghe în 
lungime, iar lăţimea ei cea mai mare este de vreo zece 
leghe. Pare a avea golfuri şi golfuleţe din belşug, îndeosebi 
pe coasta nord-estică; dar uriaşa mulţime de gheţuri de pe 
ţărmuri o făcea mai tot anul de nepătruns. 

De la 20 la 27 ianuarie avură fără întrerupere vreme 
neguroasă. Se săturaseră acum de marile latitudini sudice, 
unde nu întâlneau decât gheaţă şi ceţuri dese; se 
îndreptară deci spre răsărit şi, curând după aceea, dădură 
deodată peste numeroase insule mari de gheaţă, într-o 
mare presărată cu sloiuri mărunte. Din această pricină 
schimbară murele şi se îndreptară spre apus cu vântul de la 
nord. Gheţarii plutitori ce-i înconjurau erau toţi de înălţime 
aproape egală şi se înfăţişau ca o suprafaţă turtită, netedă. 

La 1 februarie dădură cu ochii de o nouă coastă. Intr-a- 
devăr era un promontoriu înalt pe care-l botezară Cape 
Montagu dar, prevăzători, nu se încumetară să se apropie 
de ţărmul care nu oferea niciun loc de ancorare; golfurile 
erau blocate sau umplute până sus cu gheaţă iar ţinutul, în 
întregime, din vârfurile munţilor până la marginea falezelor 
cu care se termina coasta, era acoperit de zăpezi eterne de 
mai mulţi metri grosime. 

Inainte de a purcede mai departe spre răsărit, cercetară 
cu privirea ţinutul şi dinspre miazănoapte. 

La 3 februarie văzură două insule. Ziua în care fuseseră 
descoperite îi făcu să le numească Candlemas Isles. Deşi nu 
erau prea întinse, aveau totuşi înălţimi demne de luat în 
seamă şi erau acoperite cu zăpadă. La 4 februarie îşi 
reluară drumul spre răsărit. Pe la amiază întâlniră mai 
multe insule de gheaţă şi câteva sloiuri răzlețe, vremea 
continuând a rămâne închisă, cu ninsori şi ploi. 

Riscul de a explora o coastă în aceste mări necunoscute 
şi îngheţate este atât de mare, încât nimeni, zice căpitanul 
Cook, nu se va încumeta vreodată să navigheze mai 
departe decât a mers el; de aceea ţinuturile ce s-ar afla mai 
spre miazăzi nu vor fi niciodată explorate. „Trebuie 


înfruntate ceţuri adânci, viscole, geruri puternice şi toate 
celelalte fenomene care fac navigația primejdioasă, spune 
Cook; aceste greutăţi, confirmă el, sunt mult mărite de 
înfăţişarea nespus de aspră a ținutului sortit de natură să 
nu simtă nici măcar o singură dată căldura razelor soarelui, 
ci numai să zacă îngropat pentru vecie în zăpezi şi gheţuri 
eterne. Golfurile care s-ar afla poate pe ţărmuri sunt, ca să 
spun aşa, înfundate cu totul de munţi de zăpadă îngheţată; 
iar dacă vreunul din ele ar fi destul de prielnic pentru 
adăpostirea unei corăbii, aceasta ar risca să rămână 
înţepenită înăuntru pentru totdeauna sau să iasă de acolo 
odată cu vreun ghețar plutitor”. 

După o asemenea lămurire, cititorul nu se va aştepta 
desigur să-i vadă navigând mai departe spre miazăzi. Nu. 
că le-ar fi pierit dorinţa de a-şi continua călătoria; alte 
pricini îi împiedicau. Ar fi fost o nesocotinţă să rişte tot ceea 
ce înfăptuiseră până atunci, numai de dragul de a descoperi 
un țărm care, odată cunoscut, nu ar fi acoperit nicio nevoie, 
nu ar fi fost nici de cel mai mic folos nici navigaţiei, nici 
geografiei, nici chiar oricărei alte ştiinţe, în afara 
cercetărilor magnetice; pe lângă toate acestea, exploratorii 
noştri nu se aflau în condiţiile cerute de o întreprindere atât 
de grea şi nici nu mai aveau timpul s-o facă, oricât de bine 
ar fi fost aprovizionaţi. 

Aceste motive hotărâră pe căpitanul Cook să vireze spre 
răsărit, în timp ce un viscol deosebit de puternic se isca 
dinspre miazănoapte, aducând cu el o ninsoare nespus de 
bogată. Cantitatea de nea ce se aşeza pe pânze era atât de 
mare, încât îi silea deseori să întoarcă în aşa fel corabia ca 
vântul să poată scutura zăpada de pe ele, altminteri nici 
pânzele, nici vasul nu ar mai fi suportat greutatea. 

La 1 februarie vremea se schimbă, dar apa de pe punte 
era tot îngheţată şi la prânz mercurul din termometru nu 
arătă mai mult de 1,4* C. 

La 22 februarie, aflându-se la două grade longitudine de 
ruta lor spre sud, după ce părăsiseră Capul Bunei Speranţe, 
socotiră că nu mai avea niciun rost să-şi continue drumul 
spre răsărit pe această paralelă, deoarece ştiau că pe acolo 


nu puteau întâlni uscatul. 

Făcuseră până atunci ocolul oceanului sudic la mari lati- 
tudini şi-l străbătuseră în aşa chip încât nu mai rămânea 
nici cea mai mică bănuială în privinţa existenţei unui con- 
tinent, decât poate în apropierea polului şi deci - după cum 
se credea pe atunci - dincolo de limita navigaţiei. Vizitând 
în două rânduri marea tropicală, nu numai că stabiliseră 
poziţia unor ţinuturi descoperite mai de demult, dar 
înfăptuiseră şi multe noi descoperiri, nemailăsând decât 
foarte puţin de cercetat prin acele părţi. Astfel ţinta 
călătoriei lor a fost atinsă în toate privinţele; emisfera 
sudică era acum suficient explorată şi se pusese în sfârşit 
capăt căutării continentului sudic. 

Pânzele şi greementul se uzaseră atât de mult încât mai 
în fiecare ceas se rupea câte ceva şi călătorii nu mai aveau 
cu ce să le dreagă sau să le înlocuiască. Proviziile, de ase- 
menea în scădere, nu mai erau nici destul de hrănitoare; de 
multă vreme nu mai gustaseră alimente proaspete. Ce e 
drept, mateloţii erau încă sănătoşi şi ar fi mers înainte cu 
voioşie, aşa cum au făcut întotdeauna şi cum o vor face 
mereu, oriunde ar fi conduşi, dar se temeau să nu se 
îmbolnăvească de scorbut într-o vreme când nu ar fi avut 
cu ce să scape de el. Ar fi fost o cruzime din partea celui 
care ar fi vrut să prelungească mai mult decât era necesar 
oboselile şi suferinţele la care se găseau ei expuşi tot 
timpul. Comportarea lor în cursul îndelungatei călătorii era 
vrednică să fie privită cu multă înţelegere. Însufleţiţi de 
purtarea ofiţerilor, ei se arătau în stare să înfrunte orice 
greutăţi şi primejdii întâlnite în drum şi nu socoteau nicio 
clipă că fie unele, fie celelalte ar fi fost mărite din pricina 
despărțirii de nava-consoartă, Adventure. 

La 8 martie mercurul din termometru se urcă la 16° C şi 
găsiră cu cale să mai lepede din cojoace. 

La 12 martie coborâră o barcă pe apă şi împuşcară câţiva 
albatroşi şi petreli, care în acea împrejurare au fost foarte 
bine veniţi. Fiecare membru al echipajului era nerăbdător 
să ajungă la liman, ceea ce hotărî pe căpitan să se plece în 
faţa dorinţei generale şi să cârmească spre capul Bunei 


Speranţe. Căpitanul Cook ceru acum ofiţerilor şi 
subofiţerilor jurnalele de bord şi jurnalele ce le ţinuseră; ele 
îi fură predate şi sigilate în vederea inspectării lor de către 
Amiralitate. Căpitanul Cook le mai dădu instrucţiuni atât lor 
cât şi întregului echipaj să nu divulge nimic în privinţa 
locurilor pe unde trecuseră, până nu vor primi din partea 
lorzilor îngăduinţa de a o face!?. 

În seara zilei de 17 martie zăriră pământ la vreo şase 


182 În ciuda acestui ordin, călătoria făcuse atâta vâlvă, că publiciştii zilei 
se arătau tare ahtiaţi să afle cum a decurs; la fel au făcut şi după 
călătoria lui McClintock, al cărui jurnal de bord a fost foarte căutat de 
toţi publiciştii mai cunoscuţi, premiul căzând în mâinile lui Murray. 

„Mile End, 18 septembrie 1775” 
„Domnule, 


Sâmbăta aceasta, în cursul dimineţii, l-am cercetat pe Anderson, 
tunarul, în legătură cu darea în vileag a recentei mele călătorii, a cărei 
descriere se zice că se află sub tipar, şi i-am spus că-l bănuiesc a fi 
autorul ei. El a susţinut că nu are nicio cunoştinţă şi că se va strădui să 
descopere pe autor. leri mi-a înmânat raportul alăturat. 

„Astăzi m-a vizitat Marra şi mi-a confirmat ceea ce afirmă Anderson în 
raport şi a mai adăugat că Bordel, timonierul meu şi Reardon, au ţinut 
fiecare câte un jurnal pe care l-au oferit librarilor, dar erau atât de prost 
scrise că nimeni nu le-a putut citi. Nu am niciun temei să mă îndoiesc 
de adevărul acestui fapt, dar mă voi duce totuşi la tipograf şi voi 
încerca să arunc o privire pe manuscris, deoarece cunosc felul lor de a 
scrie. Acest Marra este unul dintre ajutorii tunarului, chiar acela care 
voia să rămână în Otaheite. Dacă singura relatare a călătoriei ce se 
tipăreşte este a lui, nu cred că merită atenţie. Am luat oarecare măsuri 
pentru a descoperi dacă mai sunt şi altele şi informaţiile pe care 
eventual le voi căpăta, vă vor fi comunicate, domnule, de prea supusul 
şi plecatul dv. servitor. 

(semnat) James Cook 


Către Phi/ip Stephen, la Amiralitate 
(anexă) 


„Domnule, 
„Ca urmare a directivei dv. am cercetat cu de-amănuntul toate pră- 


văliile librarilor din cartierul Sfântul Paul până ce am ajuns la a lui 
Francis Newbury. Am aflat destul de uşor ceea ce voiam de la vânzător, 


leghe depărtare. A doua zi, având prea puţin vânt sau 
deloc, lăsară o barcă pe apă şi o trimiseră în direcţia unei 
corăbii ce plutea la vreo două leghe de ei; căci erau prea 
nerăbdători să afle veşti pentru a mai ţine seamă de 
distanţă. Curând după aceea se iviră în vânt trei alte vase, 
dintre care unul arbora culorile engleze. 

La întoarcerea bărcii, cei din ea raportară că vizitaseră o 
navă a Indiilor Răsăritene Olandeze, al cărei căpitan le ofe- 


care mi-a răspuns (când i-am cerut călătoria navei Resolution) că nu 
avuseseră încă timp s-o tipărească; l-am întrebat apoi dacă ceea ce 
aveau ei era jurnalul căpitanului; la care m-a privit lung şi mi-a spus că, 
deocamdată, nu posedă niciun jurnal, dar că au sorţi la fel de buni să-l 
publice pe acesta ca şi alţi librari. Între timp a înţeles că încercam să-l 
trag de limbă, aşa că s-a dus să-mi aducă o listă de cărţi şi mi-a spus 
bună ziua, asigurându-mă că, înainte de publicarea călătoriei, apariţia 
cărţii va fi anunţată prin presă. Atunci m-am îndreptat spre locuinţa lui 
Marra şi a lui Peckover, unde l-am găsit pe cel dintâi. l-am spus că am 
de predat un mesaj din partea dv., domnule, lui Peckover, pe care el, 
Marra, s-a dus să-l caute. L-am înştiinţat că va fi vai de el şi de mine 
dacă nu putem descoperi cine era cel care publica relatarea. Această 
veste îi întristă pe toţi cei de faţă, căci se mai aflau acolo câţiva membri 
ai ultimului dv. echipaj. Unii îmi declarară că Reading a scris un jurnal 
pe care Enell îl scoase la iveală. l-am oferit cinci guinee ca să mă lase 
să vă arăt relatarea. El a acceptat. Alţii mi-au spus că Rollet a ţinut un 
jurnal şi că l-a scris printre rândurile Bibliei sale. Am notat toate aceste 
amănunte pentru a vă informa satisfăcător. În cele din urmă Marra 
trase hârtia din faţa mea (scrisă la Angel, Angel Court, în vecinătatea 
oraşului Southwark). „Du-i asta căpitanului Cook: dacă vrea să-mi 
trimită un rând mie sau pentru mine, voi scoate din cauză pe toţi cei ce 
sunt bănuiţi”. Adăugă apoi: «Eu sunt cel care publică această călătorie; 
nu doresc nicio avansare şi Dumnezeu să mă ferească să pun piedici 
celor ce-şi câştigă pâinea de la marina militară; şi, domnule Anderson, 
fiindcă dumneata mi-ai fost totdeauna prieten, vino cu mine şi te vei 
convinge din nou că nu s-a plănuit niciodată ca numele Anderson să fie 
pus pe coperta călătoriei». Porunci unei trăsuri să mâne la prăvălia lui 
Newbury; mă duse în salonul din spate; informă pe domnul Newbury că 
prietenul lui era scos din slujbă şi de aceea dezvăluise totul. «Acum - 
zise el - pe ce nume va apărea jurnalul meu de călătorie?» «Pe niciun 
nume» - zise librarul. «Atunci - zise celălalt, pune-l să iasă pe numele 
lui John Marra!» adăugând în cele din urmă: «dacă va binevoi căpitanul 
Cook să vie aici, domnule Newbury, daţi-i toată satisfacția în măsura în 
care vă stă în putere». Newbury spuse că aşa va face, după care ne 
invită pe amândoi la masă. 

„Ar fi trebuit, domnule, să vă caut aseară, dar şchioapăt atât de tare 


rise, foarte îndatoritor, zahăr, arac!$ şi tot ce avea de 
prisos. Câţiva marinari englezi de pe bordul acestei corăbii 
le-au spus că Adventure sosise cu douăsprezece luni înainte 
la Capul Bunei Speranţe şi că membrii echipajului uneia din 
bărcile sale fuseseră ucişi şi mâncaţi de indigenii din Noua 
Zelandă. 

La 19 martie dădu de ei Adevăratul Breton, comandat de 
căpitanul Broadly. Acest vas venea din China şi deoarece 
nu oprea la Cap, căpitanul Cook trimise pe bordul lui o scri- 
soare pentru secretarul Amiralității. 

Trista ştire despre Adventure le-a fost acum confirmată. 
Echipajul corăbiei le trimise un pachet de ziare vechi, care 
însă pentru ei erau noi şi care-i făcură să-şi treacă timpul în 
chip plăcut; dar aceasta a fost cea mai neînsemnată 
favoare pe care o primiră de la căpitanul Broadly. El le 
dărui provizii proaspete, ceai şi alte articole foarte bine- 
venite, fapt pentru care avu parte de recunoştinţa tuturor. 
După-amiază se despărţiră. Adevăratul Breton porni în larg 
iar ei, către țărm. 

În dimineaţa următoare, care la ei era miercuri 22, iar la 
cei de aici, marţi 21 martie, - ancorară în Table Bay, unde 
găsiră mai multe corăbii olandeze, câteva franceze, precum 
şi pe Ceres comandată de căpitanul Newte, o corabie a 
Companiei Indiilor Răsăritene Engleze venind din China şi 
mergând de-a dreptul în Anglia; prin ea expediară 
Amiralității o copie a părţii precedente a acestui jurnal, 
câteva hărţi şi desene. Încă înainte de a fi terminat 
manevra de ancorare, căpitanul trimisese un ofiţer ca să 
că mi-ar fi fost greu să urc până la dv. Dacă veţi binevoi să mă 
înştiinţaţi când veţi trimite după Marra, vă voi căuta în acelaşi timp 
pentru confruntare; dar au fost de faţă prea mulţi martori ca el să mai 
poată da înapoi. 

Onorate domn, veţi binevoi să observați că aceasta este a doua oară 
că mă aflu nevinovat în calea mâniei dv. 
Sunt, domnule, cu cel mai mare respect, prea supusul şi prea plecatul 


dv. servitor, 
(semnat) „Rt. Anderson” 

înştiinţeze pe guvernator de sosirea lor şi să solicite 
mărfurile şi proviziile proaspete necesare, care le-au fost 
lesne acordate. 

Căpitanul află acum că Adventure se oprise aici la întoar- 
cere; găsi o scrisoare prin care căpitanul Furneaux îl 
înştiinţa de pierderea bărcii şi a zece din cei mai buni 
oameni, în strâmtoarea Reginei Charlotte. Mai târziu, după 
sosirea căpitanului Cook în Anglia, Furneaux îi înmână o 
povestire completă a faptelor sale din momentul celei de a 
doua şi ultime despărțirii a lor; o redăm acum în amănunt 
pentru a împlini istoria acestei expediţii. 

În octombrie 1773 vântul azvârlise din larg pe coasta Noii 
Zelande pe Adventure, despărţind-o astfel de Resolution, 
pe care după aceea n-o mai întâlni. Echipajul de pe 
Adventure a avut de luptat cu furtuni violente până la 6 
noiembrie când, vasul aflându-se la nord de capul Palliser, a 
acostat într-un golf oarecare pentru a-şi completa proviziile 
de lemne şi apă, căci duceau mare lipsă de amândouă; 
ultimele câteva zile avuseseră drept raţie un litru de apă, 
dar chiar şi atât nu le-ar fi ajuns mai mult de şase sau şapte 
zile. Au ancorat în golful Tolaga. Lemnele şi apa se găseau 
uşor aici. Băştinaşii semănau cu cei din strâmtoarea 
Reginei Charlotte, însă erau mai numeroşi. În una din 
pirogile lor observară capul unei femei, expus la vedere, 
împodobit cu pene şi alte ornamente. Părea viu, dar după 
ce se mai apropiară constatară că era uscat, fiecare 
trăsătură fiind perfect conservată; înţeleseră că indigenii îl 
păstrau ca pe o relicvă a vreunei rude decedate. 

După ce au luat vreo zece butoaie mari de apă şi lemne, 
călătorii ridicară pânzele la 12 noiembrie, îndreptându-se 
către strâmtoarea Reginei Charlotte, dar vremea 
neprielnică îi împiedică să ajungă acolo înainte de 30 
noiembrie. Nu vedeau nicăieri pe Resolution şi începură să 
se neliniştească de soarta ei; dar, coborând pe țărm, 
observară locul unde ceilalţi înălţaseră corturile, iar pe un 
ciot vechi al unui arbore au văzut gravate cuvintele: „Caută 
dedesupt”. Au săpat şi au dat de o sticlă astupată cu un 
dop şi cernită, în care se afla o scrisoare a căpitanului Cook, 


prin care el le aducea la cunoştinţă sosirea lor acolo la 3 a 
lunii şi plecarea la 24, precum şi intenţia pe care o avea de 
a petrece câteva zile la intrarea strâmtorii, pentru a-i căuta. 

Incepură deci îndată să facă reparaţiile trebuincioase 
corăbiei, lucru care îi ţinu ocupați până la 16 decembrie. 

A doua zi trimiseră cuterul cel mare cu aspirantul Rowe şi 
cu echipajul bărcii ca să adune verdeţuri sălbatice pentru 
marinari, cu dispoziţia de a se înapoia în aceeaşi seară, 
deoarece aveau de gând să înalțe pânzele a doua zi 
dimineaţa. Dar barca nu mai veni nici seara, nici în 
dimineaţa următoare. Burney, locotenentul secund, porni 
deci în căutarea lor cu şalupa armată cu echipaj de barcă şi 
cu zece puşcaşi de marină. Se reîntoarse în aceeaşi seară 
pe la orele unsprezece şi-l informă pe căpitan asupra unei 
scene cu adevărat cumplite, ce nu se poate descrie mai 
bine decât prin propriile lui cuvinte: 

La data de 18 am părăsit corabia şi, purtaţi de o briză 
uşoară, am ocolit repede Long /slana!'%. În timp ce 
înaintam, cercetam de la babord fiecare ungher, uitându- 
mă bine peste tot cu un telescop. La unu şi jumătate ne-am 
oprit pe o plajă de pe partea stângă şi am poposit în Golful 
Estic, pentru a fierbe nişte alimente. În timp ce găteam, am 
văzut pe ţărmul opus un indigen alergând de-a lungul plajei 
spre capătul golfului. Mâncarea noastră fiind gata, ne 
urcarăm în barcă şi plecarăm; în scurtă vreme ajunserăm la 
capătul acelei coaste, unde zărirăm o aşezare indigenă. 

In timp ce ne apropiam, câţiva băştinaşi veniră spre noi 
pe stânci şi ne făcură semn să plecăm -, dar, văzând că nu- 
i luam în seamă, îşi schimbară tonul. Găsirăm trase pe plajă 
şase pirogi mari, cele mai multe duble, precum şi numeroşi 
băştinaşi. Lăsând echipajul bărcii s-o păzească păşii pe 
țărm cu puşcaşii (un caporal şi cinci oameni) şi scotocirăm 
prin mai multe case, negăsind însă nimic care să-mi dea de 
bănuit. Coborând pe plajă, unul dintre indigeni adusese o 
legătură de hepato (sulițe lungi) dar, văzând că mă uit 
foarte grav la el, le puse jos şi porni să se plimbe cu o 
nepăsare prefăcută. Deoarece câţiva indigeni păreau 

speriaţi, am dăruit unuia o oglindă şi altuia un cui mare. Din 
acel loc golful se întindea, cât puteam eu aprecia, cam pe 
doi kilometri. M-am uitat de jur împrejur cu ocheanul, dar n- 
am văzut nici barcă, nici pirogă, nici vreun alt semn care să 
trădeze prezenţa locuitorilor. M-am mulţumit de aceea să 
trag câteva focuri de armă cum am făcut în fiecare ungher 
în timp ce inspectam coasta. 

Am navigat pe lângă coasta răsăriteană şi am ajuns la o 
altă aşezare, unde indigenii ne invitară pe țărm. l-am 
întrebat de barcă, dar ei au pretins că nu ştiu de ea. Păreau 
foarte prietenoşi şi ne-au vândut nişte peşte. La vreo oră 
după ce am părăsit acel loc, pe o mică plajă, învecinată cu 
Grass Cove, văzurăm că tocmai fusese trasă pe țărm o 
pirogă dublă foarte mare, în care erau doi oameni şi un 
câine. Cum ne-au văzut, oamenii au lăsat piroga şi au rupt- 
o la fugă în pădure. Asta m-a făcut să bănuiesc că de la ei 
aş putea căpăta veşti despre cuter. Coborârăm pe țărm şi 
căutarăm în pirogă, unde găsirăm furcheţii de pe cuter şi 
câteva ghete; ştiam precis că una dintre ele aparţinea lui 
Woodhouse, unul din aspiranţii noştri. Un marinar îmi aduse 
tot atunci o bucată de carne, pe care o luase drept o parte 
din carnea sărată ce aparţinea echipajului de pe cuter. 
Examinând-o şi mirosind-o, constatai că era proaspătă. 
Fannin, masterul, care mă însoțea, bănuia că era carne de 
câine şi eu am fost de aceeaşi părere, căci încă mă mai 
îndoiam de faptul că indigenii ar fi canibali. Dar urma să 
căpătăm în curând cea mai îngrozitoare şi mai de 
netăgăduit dovadă că nu era aşa. 

Un mare număr de coşuri, vreo douăzeci, zăceau pe plajă 
legate la gură; le descinserăm tăind legăturile, unele erau 
pline cu carne prăjită şi altele cu rădăcini de ferigi, care 
servesc drept pâine. Căutând mai departe, dădurăm de alte 
ghete şi de o mână pe care o identificarăm de îndată ca 
fiind a lui Thomas Hill, unul dintre oamenii noştri de la 
teugă!5% fiindcă era marcată T. H. cu un instrument tahitian 
de tatuare. Am înaintat cu câţiva oameni cale nu prea 
lungă înspre pădure, dar n-am văzut nimic altceva. 

Coborând iarăşi, aflarăm un loc rotund acoperit de curând 
cu pământ, de vreun metru în diametru, unde fusese 
îngropat ceva. Neavând niciun hârleţ, începurăm să săpăm 
cu un cuţit; între timp am lansat piroga pe apă cu gândul 
de a o nimici dar, văzând o dâră mare de fum ce se înălța 
din spatele colinei vecine, am adunat toţi oamenii în barcă 
şi am pornit în grabă ca să ajungem acolo înainte de apusul 
soarelui. 

Când golful următor, Grass Cove, se deschise în faţa 
noastră, văzurăm pe plajă patru pirogi şi un mare număr de 
oameni care, la apropierea noastră, se retraseră pe o mică 
măgură, la o lungime de corabie de malul apei, unde se 
opriră şi începură să ne vorbească. Un foc mare fusese 
aprins sus pe podişul de dincolo de pădure, iar de acolo în 
jos, cât ţinea povârnişul colinei, era o înghesuială de 
oameni ca la bâlci. Sălbaticii de pe măgură o ţineau într- 
una cu strigăte şi semne îmbietoare ca să debarcăm; totuşi, 
cum am ajuns lângă ei, cu toţii descărcarăm armele. Prima 
salvă nu păru să-i îngrijoreze prea mult, dar după a doua 
începură s-o ia din loc, târându-se cât puteau de repede, 
unii dintre ei urlând. Continuarăm să tragem atât timp cât 
mai desluşirăm pe vreunul în tufiş. Printre indigeni se aflau 
doi bărbaţi foarte vânjoşi, care nici nu încercaseră să se 
mişte, până ce se treziră părăsiţi de tovarăşii lor; abia 
atunci plecară păşind cu multă nepăsare şi foarte cumpănit, 
mândria neîngăduindu-le să fugă. Unul dintre ei căzu totuşi 
sau se târî de-a buşilea, celălalt se îndepărtă părând a nu fi 
atins. Atunci am debarcat cu soldaţii, iar Fannin a rămas să 
păzească barca. 


EF NEOZELANDEZ 
ATUAT 


Pe plajă se aflau două legături de felină ce fuseseră 
adunate de cei din cuter. De o vâslă ruptă, înfiptă drept în 
pământ, indigenii îşi legaseră pirogile; era o dovadă că aici 
avusese loc atacul. Am cercetat apoi peste tot în spatele 
plajei pentru a vedea dacă nu cumva cuterul se afla pe 
acolo. N-am găsit nici urmă de barcă, dar în locul ei, ni se 
înfăţişă o scenă atât de zguduitoare prin cruzimea şi sălbă- 
ticia ei, încât nu poate fi nici amintită, nici închipuită, fără 
să te cutremuri de groază: vedeam capetele, inimile şi 
plămânii oamenilor noştri zăcând pe plajă, iar la o mică 
depărtare, câinii le rodeau măruntaiele. 

„În timp ce râmaserăm înmărmuriţi în acel loc, Fannin ne 
strigă că-i auzea pe sălbatici adunându-se în pădure; atunci 
ne-am înapoiat la barcă şi, trăgând alături pirogile, am 
distras trei din ele. Între timp focul din vârful dealului 
dispăruse şi puturăm auzi vocile mânioase ale indigenilor 


din pădure presupun că se certau dacă trebuiau sau nu să 
se năpustească peste noi şi să încerce să-şi salveze luntrile. 
Se făcuse acum întuneric, de aceea am mai înaintat doar 
câţiva paşi şi m-am uitat o dată îndărătul plajei ca să văd 
dacă nu cumva cuterul fusese tras între tufişuri; dar 
nezărind niciun semn, ne-am întors şi am pornit în larg. Cu 
toate forţele noastre, abia dacă am fi avut posibilitatea să 
urcăm; până pe deal; iar ca să ne încumetăm cu jumătate 
din oameni (căci cealaltă jumătate trebuia lăsată să 
păzească barca) ar fi fost o cutezanţă de nebun”. 

„Când ne depărtarăm destul ca să avem în faţa ochilor 
înălțimile strâmtorii, văzurăm sus la vreo cinci-şase 
kilometri un foc foarte mare, care ardea în jurul unei 
suprafeţe ovale din vârful unui deal până jos, aproape de 
marginea apei”, spaţiul dinăuntru era închis din toate 
părţile de foc, ca de un gard. M-am sfătuit cu Fannin şi am 
fost amândoi de aceeaşi părere că nu ne mai putem 
aştepta la alt folos decât la mizerabila mângâiere de a 
ucide câţiva sălbatici în plus”. 

„Ajungând între două insule rotunde aşezate în partea de 
miazăzi a Golfului Estic, ni se păru că auzim pe cineva 
strigând; lăsarăm vâslele şi ascultarăm, dar nu mai deslu- 
şirăm nimic, strigarăm şi noi, de mai multe ori, dar în zadar. 
Sărmanele suflete erau mult prea departe spre a ne mai 
auzi; la drept vorbind simţeam o oarecare consolare, 
gândindu-ne că, după cât se părea, fiecare dintre ei fusese 
ucis pe loc.” 

Până aici am redat raportul lui Burney; şi pentru a com- 
pleta relatarea acestei tragice întâmplări, poate nu este de 
prisos să pomenim că cei din cuter au fost Rowe, 
Woodhouse, Francis Murphy, maistru timonier; William 
Facey, Thomas Hill, Michael Bell şi Edward Jones, toţi de la 
teugă, John Cavenaugh şi Thomas Milton care făceau parte 
dintre paznicii pupei şi James  Sevilley, ordonanța 
căpitanului, în total zece oameni. Mulţi dintre aceştia 
fuseseră cei mai buni, mai voinici şi mai sănătoşi marinari 
de pe vas. Grupul lui Burney adusese pe bord două mâini, 
una aparţinând lui Rowe, căci s-a putut recunoaşte după o 


cicatrice; iar cealaltă a lui Thomas Hill, după cum s-a spus 
mai sus, precum şi capul ordonanţei căpitanului. Aceste 
rămăşiţe şi altele au fost legate într-un hamac şi azvârlite 
peste bord cu destul pietriş şi plumb pentru a se scufunda. 

După toate probabilitățile, întâmplarea aceasta nenoro- 
cită era urmarea vreunei neînţelegeri care avusese loc 
acolo; ori poate lipsa de prevedere a echipajului bărcii i-a 
putut ispiti pe indigeni să folosească prilejul de a-şi potoli 
nesăţioasa lor poftă de mâncare. După ce trista ceremonie 
s-a isprăvit, marinarii au fost reţinuţi de vânturile 
neprielnice timp de patru zile, vreme în care nu văzură 
niciun băştinaş. 

La 23 decembrie ridicară ancora şi ieşiră din strâmtoare, 
îndreptându-se spre răsărit; vreo două-trei zile i-au împie- 
dicat nişte vânturi slabe, apoi au izbutit să iasă din dreptul 
coastei. 

La 10 ianuarie 1774 sosiră în faţa capului Horn. Făcuseră 
ceva mai mult de o lună de la capul Palliser din Noua 
Zelandă până la Capul Horn, adică parcurseseră 121* de 
longitudine. 

Deschizând câteva butoaie de mazăre şi de făină ce fuse- 
seră stivuite pe cărbuni, constatară că ele erau complet 
stricate şi de nemâncat; socotiră deci că cel mai înţelept 
lucru era să se îndrepte spre Capul Bunei Speranţe. La 17 
februarie zăriră pământul Coloniei Capului, iar la 19 
februarie ancorară la Table Bay, unde-l găsiră pe căpitanul 
sir Edward Hughes cu corăbiile Sa/isbury şi Sea horse!'%. La 
16 aprilie, căpitanul Furneaux ridică pânzele şi porni spre 
Anglia, iar la 14 iulie ancoră la Spithead. 

Revenim acum la căpitanul Cook. şi dăm cititorilor noştri 
posibilitatea să citească în propriile lui cuvinte următorul 
rezumat, scurt dar magistral al ultimei părţi a acestei 
interesante călătorii. 


Nava „Resolution”, Table Bay, Capul Bunei Speranțe, 
22 martie 1775 


186 Cal de mare. - N. T. 


Domnule, 


Deoarece căpitanul Furneaux v-a informat desigur despre 
acţiunile mele dinaintea despărțirii noastre finale, mă voi mărgini 
în această scrisoare la întâmplările de după aceea. Cum 
Adventure nu sosise până la 26 noiembrie în strâmtoarea Reginei 
Charlotte, am ieşit în larg şi după ce am petrecut două zile 
căutând vasul-tovarăş în lungul coastei, m-am îndreptat spre 
miazăzi cârmind uşor către răsărit. Aproape neîntrerupt am 
întâlnit sloiuri de gheaţă până ce am ajuns la 66* latitudine, unde 
marea era atât de îngheţată, încât n-am mai putut înainta mai 
departe; am virat atunci spre sud-est, înfruntând o mare 
presărată cu munţi de gheaţă şi am trecut Cercul Polar Antarctic 
pe la meridianul de 14* 6' est. Apoi am găsit că este necesar să 
ne urcăm spre miazănoapte, nu numai pentru a ieşi dintre foarte 
numeroasele insule de gheaţă, dar şi ca să explorăm un spaţiu 
marin pe care-l lăsasem necercetat în mijlocul oceanului, în 
direcţia aceea. După ce am ajuns la latitudinea de 483, am 
cârmit spre răsărit, apoi iarăşi spre miazăzi, până ce am ajuns la 
latitudinea de 71° 10', longitudine 106:£* vest. Mai departe nu 
ne-a fost cu putinţă să mergem, căci înspre sud marea era în 
întregime acoperită cu gheaţă, ba chiar cu munţi de gheaţă, ale 
căror culmi foarte înalte se pierdeau în nori. Până aici nu 
văzuserăm nici cele mai slabe semne de pământ sau orice 
altceva care să ne încurajeze cercetările; totuşi nu socoteam că 
Oceanul Pacific a fost îndeajuns de explorat şi îndată ce am 
constatat că întruneam condiţiile ca să putem rămâne încă un an 
pe valurile lui, m-am decis să o fac şi, ca urmare, m-am îndreptat 
spre miazănoapte şi am căutat în zadar Ţara Juan Fernandez. Am 
fost mai norocos cu Insula Paştelui, unde am făcut o scurtă 
escală; apoi am vizitat Insulele Marchize; din Marchize am purces 
spre Otaheite şi Insulele Societăţii, unde am fost primiţi cu o 
ospitalitate nemaiîntâlnită nici printre naţiunile cele mai civi- 
lizate. Aceşti oameni cumsecade ne-au împlinit toate dorinţele cu 
mărinimie; de aceea am găsit de cuviinţă să-mi petrec şase 
săptămâni la ei. Am părăsit insulele la 4 iunie, am mers către 
apus, ne-am oprit la Rotterdam, unde am rămas două sau trei 
zile, şi apoi ne-am urmat drumul către Terra del Espirette 
Santo!“ a lui Quiros, pe care am zărit-o la 16 iulie. Am găsit că 
această ţară este formată dintr-un mare grup de insule, multe 

dintre ele încă nevăzute de europeni, aşezate între latitudinile 
14° şi 20° şi aproape în jurul meridianului estic de 168°. Cu 
explorarea acestor insule se termina tot ce avusesem de gând să 
descopăr la tropice; de aceea m-am lăsat spre miazăzi, 
intenţionând să mă opresc în Noua Zelandă, dar la 4 septembrie 
pe latitudinea de 20° am dat peste o ţară întinsă pe care am 
numit-o Noua Caledonie. Am navigat de-a lungul coastei ei nord- 
estice şi am determinat în parte întinderea coastei sud-vestice. 
Am găsit totul atât de împresurat de bancuri de nisip, încât riscul 
ce l-aş fi întâmpinat cu explorarea ei ar fi fost foarte mare. În 
cele din urmă, ne-am trezit aruncaţi în larg de vânturi; se făcuse 
de altfel timpul să ne întoarcem spre miazăzi. Am fost nevoit să 
las explorarea neterminată şi să-mi urmez drumul spre 
strâmtoarea Reginei Charlotte, unde am sosit la 6 octombrie. Am 
rămas aici reparând nava şi lăsând echipajul să se refacă până la 
9 noiembrie, când am ieşit în larg şi am purces de-a dreptul spre 
Ţara Focului. De data aceasta am străbătut acele porţiuni ale 
oceanului pe care încă nu le vizitasem. Am preferat să mă 
îndrept spre intrarea apuseană a strâmtorii Magellan pentru ca 
să-mi fie cu putinţă să cercetez sud-vestul şi ţărmul sudic al Ţării 
de Foc, ceea ce am şi făcut apoi, ca şi coasta Ţării Statelor. Am 
părăsit acele locuri în ziua de 3 ianuarie ultim (1775), iar la 14 
ianuarie am descoperit la 54° latitudine şi 38° longitudine vestică 
o coastă care, după uriaşa cantitate de zăpadă de pe ea, şi după 
înălţimea neînchipuită a munţilor, am socotit că ar aparţine unui 
mare continent; am constatat însă că era o insulă cu nu mai mult 
de 70 sau 80 de leghe în circumferință. Când am părăsit acest 
ţinut, am cârmit spre sud-est şi la 59*, am descoperit altă insulă, 
nespus de înaltă şi muntoasă şi atât de îngropată în zăpezi 
eterne, încât a trebuit să ne apropiem destul de mult de țărm, ca 
să ne convingem că temelia ei nu avea aceeaşi formaţie. Am 
navigat de-a lungul coastei spre miazănoapte şi am văzut că se 
termina într-acolo printr-un grup de insule. Aceste insule ne-au 
atras pe nesimţite departe de coastă, la care apoi n-am mai 
putut reveni; am fost prin urmare silit s-o părăsesc fără să fi fost 
în stare să lămuresc dacă aparţinea unui continent ce se întinde 
spre miazăzi, sau era numai un grup de insule. Faptul că dădu- 
sem de pământ mă făcea să cred în existenţa Ţării Capului 
Circumciziei, aşa că am părăsit acest hidos țărm sudic cu mai 
puţină părere de rău. Dar a doua călătorie a noastră în căutarea 


188 insula Georgia de sud. - N. T. 


Capului Circumciziei n-a fost mai rodnică decât cea dintâi şi a 
slujit doar pentru a ne asigura că nu există un astfel de pământ. 
In cele din urmă, după ce dădusem ocol globului şi nimic nu ne 
mai rămânea de făcut, anotimpul şi alte împrejurări, pe care cred 
că nu mai este nevoie să le pomenesc, m-au hotărât să mă 
îndrept spre Capul Bunei Speranţe, unde am ajuns la data 
prezentei (22 martie 1775) găsind corabia Ceres, comandată de 
căpitanul Newte, cu destinaţia Anglia, prin care trimit aceasta, 
împreună cu o relatare a întâmplărilor întregii călătorii şi 
ridicările, peisajele şi celelalte desene ce s-au făcut în cursul ei. 
Hărțile sunt întocmite parte după observaţiile mele, parte după 
cele ale lui Gilbert, master-ul meu, a cărui judecată şi râvnă în 
această materie ca şi în toate celelalte ramuri ale profesiunii sale 
nu sunt depăşite de nimeni. Peisajele aparţin toate lui Hodges şi 
sunt alese cu atâta înţelepciune şi executate cu atâta măiestrie 
încât nu numai că dovedesc judecata şi îndemânarea artistului, 
dar vor exprima prin ele însele diferitele subiecte înfăţişate; dar 
ele nu alcătuiesc întreaga operă a acestui neobosit desenator: 
mai există şi alte câteva vederi, portrete!% şi valoroase desene 
în ulei care, din lipsa culorilor potrivite, a timpului şi a 
împrejurărilor nu vor putea fi terminate decât după sosirea 
noastră în Anglia. Ceilalţi călători pe care guvernul a găsit 
nimerit să-i trimită cu noi şi-au adus fiecare partea sa la succesul 
expediției. Am căpătat tot ajutorul cel puteam cere de la astro- 
nomul Walls; ceasul lui Kendal a întrecut aşteptările celor mai 
zeloşi apărători ai lui şi, fiind când şi când corectat prin 
observaţii asupra mişcărilor lunii, mi-a fost o călăuză 
credincioasă ori de câte ori am schimbat climatul. Ca să fiu drept 
cu ofiţerii mei şi cu echipajul, trebuie să spun că au îndurat toate 
primejdiile şi  oboselile călătoriei cu cea mai mare tărie 
sufletească şi voioşie; aceste însuşiri împreună cu neînchipuita 
iscusinţă, grijă şi băgare de seamă a chirurgului Patten, au făcut 
ca starea sănătăţii tuturor să se menţină bună în tot cursul 
călătoriei; căci nu se poate spune că boala ne-a făcut să pierdem 
vreun om de când am părăsit Anglia. Dacă am dat greş în 
privinţa descoperirii unui continent, este pentru că el nu se află 
într-o mare navigabilă şi nu pentru că nu l-am fi căutat: greutăţi 
de nedepăşit au alcătuit hotarele cercetărilor mele spre miazăzi. 
Omul care va avea hotărârea şi stăruința să găsească un 


189 Aceste portrete, aşa cum s-a mai menţionat, se află la Amiralitate şi 
ar trebui mutate la British Museum. - N. A. 


continent dincolo de latitudinea la care am ajuns eu nu va fi ţinta 
pizmei mele pentru cinstea de-al fi descoperit; dar mă voi 
încumeta să susţin că lumea nu va trage vreun folos din asta. 
Cercetările mele nu s-au mărginit numai la un continent ci şi la 
insulele şi toate celelalte subiecte ce pot contribui la 
completarea explorării emisferei sudice.” 


(Arhivele Amiralității - Whitehall, Scrisorile căpitanului Cook, 
vol. 23). 


A doua zi după sosirea la Capul Bunei Speranţe, căpitanul 
Cook se duse în audienţă la guvernator, baronul 
Plettenberg şi la alţi funcţionari mai de seamă, care îl 
primiră şi îl tratară cu cea mai mare politeţe. 

N-a fost nevoie să trimitem de pe vas pe țărm pentru 
refacerea sănătăţii decât trei oameni; căpitanul Cook le 
făcu rost de încartiruire la preţul de treizeci de stiveri!% sau 
jumătate de coroană pe zi, pentru care li se dădea 
mâncare, băutură şi locuinţă. 

Examinând cârma, navigatorii constatară că sunt nevoiţi 
s-o desfacă şi s-o ia pe țărm în vederea unei reparaţii. Lipsa 
de călăfătuitori i-a întârziat de asemenea. În cele din urmă 
obţinură doi lucrători de la una din corăbiile olandeze; când 
vasul Dutton al Indiilor Răsăritene Engleze sosi din Bengal, 
căpitanul Rice îl îndatoră pe căpitanul Cook cu încă doi 
oameni, aşa că pe la 26 aprilie reparația luă sfârşit; îndată 
ce încărcară pe bord toate mărfurile necesare şi un stoc de 
merinde şi apă proaspătă, îşi luară rămas bun de la guver- 
nator şi de la ceilalţi funcţionari principali şi, în dimineaţa 
următoare, se urcară pe bord. 

După înălţarea pânzelor, salutară garnizoana prin trei- 
sprezece lovituri de tun, la care li se răspunse îndată cu 
acelaşi număr. O fregată spaniolă şi un vas al Indiilor 
daneze îi salutară pe când treceau, iar căpitanul Cook 
întoarse fiecare salut cu un număr egal de lovituri de tun. 

Pe când se găseau la Cap, căpitanul Cook a scris urmă- 
toarea prefaţă Că/ătoriei sale pe care o redăm verbatim 
după documentele originale: 


1% Cea mai măruntă monedă engleză. - N. T. 


LĂMURIRI. 


Am început acest jurnal din timpul când abia se hotărâse 
călătoria, iar navele erau încă pe cale de a fi armate. Am dat de 
asemenea oarecare amănunte despre diversele modificări ce au 
fost aduse navei Resolution, despre echipamentul final al celor 
două vase, despre modul în care se făcuse etc. etc. 

Am amintit pe cei care urmau să se îmbarce pentru expediţie, 
pe cei ce s-au îmbarcat efectiv, precum şi rolurile fiecăruia. Am 
pomenit în acelaşi timp atât de ceasul cât şi de celelalte diverse 
aparate ce au fost puse de încercare pe bord pentru 
experimentări; dar când am înţeles că toate aceste lucruri erau 
bine cunoscute Amiralității, pentru informarea căreia urma doar 
să dau socoteala de funcţionarea lor, am văzut că ar fi fost cu 
totul fără rost să pun aceste explicaţii în fruntea jurnalului; am 
găsit deci că este bine să-l încep din clipa plecării mele din 
Plymouth. 

In tot acest jurnal am folosit ziua calendaristică şi nu cea 
nautică; deci, ori de câte ori întrebuinţez termenii „A. M.” şi „P. 
M.”, cel dintâi înseamnă înainte de amiază sau prima jumătate a 
zilei, iar cel din urmă după amiază sau ultima jumătate. 

În toate drumurile, relevmentele etc., declinaţia magnetică 
este corectată în afară de cazul când anunţ contrariul. 

Greenwich este tot timpul subiînţeles ca primul meridian, sau 
cel de referinţă; tot ce se află la răsărit de acest meridian se 
numeşte aici longitudine estică, iar tot ce se găseşte spre apus, 
longitudine vestică, până la meridianul opus; sau, cu alte cuvinte 
180° în fiecare direcţie 

Hărțile sunt construite conform acestei reguli şi cu toată 
precizia îngăduită de împrejurări, parte după propriile mele 
observaţii, parte după ale lui Gilbert, masterul meu, a cărui 
judecată şi sârguinţă în această materie ca şi în orice altă ramură 
a profesiunii sale nu sunt de nimeni depăşite. 

Peisajele etc. aparţin toate lui Hodges şi sunt atât de judicios 
alese şi executate cu atâta măiestrie încât nu numai că 
limpezesc cele ce am putut spune eu, dar exprimă prin ele însele 
pe deplin diferitele subiecte înfăţişate. 

Se va constata că unele zile au fost lăsate de o parte fără 
însemnări: în acele zile nu s-a petrecut niciun fapt interesant. 

Recitind jurnalul, descopăr că anumite lucruri au fost omise, 
iar altele n-au fost îndeajuns lămurite; încerc să împlinesc acum 


aceste lipsuri prin note. Pe scurt, am dat relatarea cea mai 
cinstită şi mai completă de care am fost în stare. În privinţa 
scrisului nu am nici îndemânare naturală, nici câştigată. Pot 
spune că, încă de copilandru am fost tot timpul pe mare; am 
străbătut din greu (cu ajutorul câtorva prieteni buni) toate 
treptele marinăreşti, de la mus!” până la comandant. După o 
mărturisire atât de deschisă, sper că mi se vor ierta toate 
prostiile ce se vor găsi în acest jurnal. 


(semnat) James Cook 
„Capul Bunei Speranţe, 22 martie 1774”. 


(Arhivele Amiralității, Whitehall, Jurnalul căpitanului Cook de pe 
nava „Resolution“). 


În zorii zilei de 15 mai zăriră insula Sfânta Elena la depăr- 
tare de 14 leghe, iar la miezul nopţii ancorară în rada din 
faţa oraşului. 

Guvernatorul Skettowe şi notabilităţile de pe insulă îl 
primiră şi îl tratară cu cea mai mare politeţe pe căpitan în 
cursul şederii sale acolo, dându-i felurite dovezi de 
curtenie. 

In cursul escalei, călătorii făcură unele reparaţii necesare 
pe care nu avuseseră timpul să le termine la Cap. Îşi 
umplură de asemenea cu apă butoaiele goale, iar la masă 
echipajul căpătă came de vacă proaspătă, cumpărată cu 10 
pence kilogramul. Carnea de aici a fost foarte preţuită fiind 
singura provizie proaspătă demnă de amintit. 

La 21 mai căpitanul îşi luă rămas bun de la guvernator şi 
veni pe bord. La părăsirea țărmului au fost salutaţi cu 
treisprezece lovituri de tun; răspunseră la fel. 

In dimineaţa zilei de 28 mai desluşiră insula Ascension şi, 
în aceeaşi seară, aruncară ancora în Cross Bay!*%?. Răma- 
seră acolo până în seara zilei de 31 mai şi, deşi în fiecare 
noapte ieşiră la pescuit cu mai multe echipe, nu prinseră 
decât douăzeci şi patru de broaşte țestoase, anotimpul fiind 
prea înaintat. Totuşi, cum, ele cântăreau între două sute şi 


191 Marinar învățăcel. - N. T. 
192 Golf în insula Ascension. - N. T. 


două sute cincizeci de kilograme una, situaţia în privinţa 
cărnii proaspete era destul de bună. 

Insula Ascension are vreo şaisprezece kilometri lungime 
în direcţia nord-vest şi sud-est şi zece în lăţime. Suprafaţa 
ei este acoperită cu dealuri şi văi sterpe, majoritatea lor 
neavând nicio tufă sau plantă pe întinderi de mai mulţi 
kilometri la rând; doar piatră şi cenuşă era din belşug, 
semn neîndoios că în timpuri îndepărtate insula a fost 
distrusă de un vulcan care a aruncat la suprafaţă uriaşe 
grămezi de pietre, ce formează azi dealuri. Un munte înalt 
la capătul sud-estic al insulei părea să fi rămas în starea lui 
de la început, scăpând de nimicirea generală. Solul era un 
fel de marnă albă ce-şi mai păstra ceva din însuşirile de 
fertilitate, deoarece producea un soi de porcină, laptele 
cucului şi un soi-două de iarbă. Cu ele se hrăneau caprele, 
care nu puteau fi găsite decât în această parte a insulei'*?. 

In timp ce se aflau în radă, un cuter din Bermuda plecase 
doar cu câteva zile mai înainte luând pe bord 105 broaşte 
țestoase, adică atât cât putea încărca; echipajul lui răpuse 
multe alte broaşte pe diferitele plaje nisipoase, le 
spintecase şi le scosese ouăle, lăsându-le hoiturile să 
putrezească, act neomenos şi jignitor faţă de cei ce ar fi 
venit în urma lor. 

Pe această insulă se pot găsi broaşte țestoase marine din 
ianuarie până în iunie. Ele se prind în felul următor: oamenii 
se instalează pe plajă şi le pândesc când vin să-şi depună 
ouăle, ceea ce se întâmplă totdeauna noaptea, le răstoarnă 
apoi pe spate şi le lasă aşa până a doua zi când le ridică. 
Este un lucru neîndoios că toate ţestoasele din jurul acestei 
insule vin aici numai pentru a-şi depune ouăle, căci nu erau 
decât femele printre ele; din cele pe care le prinseră, 
niciuna nu avea în stomac hrană demnă de amintit; semn 
sigur că nu mâncaseră de un timp îndelungat, se prea 


1% insula Ascension a început între timp să fie cultivată. Un grup de 
marinari s-au instalat acolo de mai multă vreme. S-au clădit case şi 
rezervoare de apă. Golful este cercetat de corăbiile ce vin din Indiile 
răsăritene spre patrie, căci acolo se găsesc, într-o oarecare măsură, 
provizii proaspete, îndeosebi broaşte țestoase. Insula reprezintă de 
asemenea un loc ce întâlnire pentru corăbiile porturilor africane. - N. A. 


poate ca din pricina aceasta carnea lor să nu fi fost atât de 
bună ca acelora capturate pe coasta Noii Galii de sud, unde 
ele au şi cu ce se hrăni. 

La 31 mai călătorii părăsiră insula Ascension şi se îndrep- 
tară spre miazănoapte. Le veni atunci chef să viziteze 
insula Sfântul Matei, pentru a-i stabili poziţia; dar, deoarece 
vântul nu le sprijini acest proiect, se îndreptară spre insula 
Fernando de Noronha de pe coasta braziliană pentru a-i 
determina longitudinea. 

La 9 iunie, la amiază o zăriră la o depărtare de şase sau 
şapte leghe. Ea se ivea cu dealurile ei rare şi ascuţite, 
dintre care cel mai mare arăta ca un turn sau ca o turlă de 
biserică. Când sosiră în radă auziră o lovitură de tun trasă 
dintr-unul din forturi. După ce determinară cu repeziciune 
longitudinea plecară fără a mai debarca. 

Da 18 iunie nu se mai îndoiră că au fost prinşi de alizeul 
de nord-est, deoarece aveau vreme frumoasă în afară de 
câteva uşoare şi întâmplătoare averse de ploaie; pe măsură 
ce înaintau înspre nord, vântul creştea şi bătea cu multă 
tărie. 

La 21 iunie căpitanul Cook porunci să se fixeze alambicul 
la cazanul cel mai mare care cuprindea 277 de litri. Focul a 
fost aprins la ora patru dimineaţa şi pe la şase, alambicul 
începu să curgă. Continuară până la şase seara, obţinând 
între timp 138 litri de apă dulce cu cheltuiala a 54 kg de 
cărbuni, ceea ce depăşea cu 27 kg cantitatea necesară 
pentru gătirea hranei echipajului corăbiei; dar consumul de 
combustibil nu conta la ei. La urma urmei, inovaţia era 
folositoare; căpitanul spuse totuşi că n-ar sfătui pe nimeni 
să se bizuie cu totul pe ea, căci dacă dispui de combustibil 
din belşug şi de cazane bune, poţi obţine în felul acesta 
atâta apă cât ai nevoie pentru întreţinerea vieţii dar nu vei 
izbuti, cu oricâte strădanii, să capeţi destulă pentru 
menţinerea sănătăţii, îndeosebi în climatele fierbinţi, unde 
apa se caută mai mult ca oriunde!*. 

Nimic demn de amintit nu se mai întâmplă până la 13 


19% În zilele noastre aparatul de distilare al lui Grant a fost introdus cu 
mare folos peste tot în marina regală. - N. A. 


iulie când zăriră insula Favyal, una dintre Azore şi, curând 
după aceea insula Pico. În zorii zilei următoare navigară 
spre golful Fayal sau de Horta, unde ancorară la ora opt. 

Singurul motiv pentru care se opriseră acolo a fost ca să-i 
dea prilejul lui Wales să verifice mersul ceasului pentru a 
putea apoi determina cu mai multă siguranţă longitudinea 
acelor insule. Îndată ce ancorară, căpitanul trimise un ofiţer 
în audienţă la consulul englez pentru a-i anunţa sosirea sa 
şi pentru a-i cere încuviințarea ca Wales să efectueze 
observaţii pe țărm. Dent, care deţinea pe atunci postul de 
consul, nu numai că obţinu de la guvernator această 
îngăduinţă, dar îl şi duse pe Wales în grădina sa, într-un loc 
potrivit pentru instalarea instrumentelor şi îi primi pe toţi 
călătorii de pe bord în modul cel mai mărinimos şi cu cea 
mai mare bucurie. 

În cursul şederii lor acolo, echipajul vasului căpătă la 
masă carne proaspătă de vacă. Pe de altă parte încărcară 
pe bord vreo cincisprezece butoaie de apă. 

Fayal, deşi vestit mai ales prin vinurile sale, nu produce 
îndeajuns pentru consumul local. Vita de vie se cultivă pe 
insula Pico, unde nu există o radă în vederea ancorării coră- 
biilor; de aceea vinul este adus de la Horta, de unde se 
încarcă pentru străinătate, mai ales pentru America; iată de 
ce a şi căpătat numele de vin de Fayal. 

După ce părăsiră golful în dimineaţa zilei de 19 iulie, 
exploratorii se îndreptară spre insula Tercera a cărei 
lungime voiau s-o măsoare; dar apucându-i o vreme urâtă 
cu ceaţă de nepătruns şi apropiindu-se noaptea, renunţară 
la acest gând şi se îndreptară cu toată iuţeala spre Anglia. 

La 29 iulie zăriră uscatul în apropiere de Plymouth. În 
dimineaţa următoare ancorară la Spithead şi, în aceeaşi zi, 
căpitanul Cook debarcă la Portsmouth de unde plecă spre 
Londra în tovărăşia lui Wales, Forster şi Hodges. 

La 9 august, căpitanul Cook a fost înaintat la rangul de 
post captain!%, ca recunoaştere a eminentelor sale servicii 
şi a strălucitelor sale descoperiri. 

Fiindcă timp de trei ani şi optsprezece zile cât lipsise din 


1% Comandant al unui vas cu mai mult de 20 tunuri. - N. T. 


Anglia, în ciuda tuturor schimbărilor de climat, nu pierduse 
decât patru oameni, dintre care unul singur datorită bolii, 
poate că nu este lipsit de rost să înşirăm la încheierea 
acestui jurnal numeroasele cauze cărora căpitanul Cook le 
atribuie neobişnuita şi perfecta stare a sănătăţii de care s-a 
bucurat echipajul său. 

Ei erau aprovizionaţi cu o cantitate de malţ, din care 
făceau o infuzie şi care se dădea oamenilor îndată ce pre- 
zentau cele mai uşoare simptome de scorbut; doza 
administrată varia de la o jumătate până la un litru şi 
jumătate pe zi de om, sau cât socotea chirurgul necesar. 
Intrebuinţat la timp, constituia fără îndoială cel mai bun 
leac antiscorbutic pe mare, descoperit pe atunci!%. 

Varza acră pe care o aveau din belşug era o hrană vege- 
tală sănătoasă, foarte folositoare ca antiscorbutic şi care nu 
se strica prin păstrare. Când se găseau în larg, fiecărui om i 
se servea câte o jumătate de kilogram de varză de două ori 
pe săptămână sau chiar mai des, dacă se credea de 
cuviinţă. 

Bulionul era un alt articol din care aveau mari rezerve. 30 
de grame de om (sau orice altă proporţie cerută în împre- 
jurări) se fierbea în mazăre de trei ori pe săptămână; iar 
dacă navigatorii se aflau în locuri unde se puteau procura 
legume, acestea se fierbeau cu grâu sau cu făină de ovăz 
pentru gustarea de dimineaţă, sau cu mazăre şi zarzavat 
pentru prânz. Chirurgul mai întrebuinţase în multe cazuri şi 
cu succes deplin zeamă de lămâie şi de portocale. 

Dar administrarea celor mai salutare articole, fie provizii, 
fie medicamente, se va dovedi în general, lipsită de 
rezultate, dacă nu va fi sprijinită de anumite rânduieli. 
Astfel, experienţa multor ani, ca şi unele idei date 
căpitanului Cook de alţi ofiţeri luminaţi, îi dădură 
posibilitatea de a fixa un plan după care trebuiau să se 
conducă toţi. 

In afară de anumite împrejurări neobişnuite, echipajul se 
împărțea în trei carturi. În felul acesta marinarii nu erau 


1% Astăzi se înlocuieşte cu zeamă de lămâie, care se furnizează tuturor 
corăbiilor ce pornesc pe mare. - N.A. 


atât de mult expuşi vremii ca atunci când ar fi făcut cart 
după cart. Ei aveau de obicei haine uscate cu care se 
primeneau când se întâmpla să se ude. Se foloseau 
mijloacele cele mai potrivite pentru păstrarea continuă a 
curăţeniei şi căutau ca atât persoanele cât şi hamacele, 
aşternuturile şi veşmintele să fie mereu uscate. O grijă la 
fel de mare se depunea pentru curăţenia şi uscarea 
corăbiei între punți. O dată sau de două ori pe săptămână 
calele erau aerisite cu ajutorul focului; iar când aceasta nu 
era cu putinţă, se afuma cu pulbere de puşcă amestecată 
cu oţet şi apă. Deseori se mai aprindea şi câte un foc într- 
un vas de fier pe fundul navei, ceea ce ajuta mult la 
purificarea aerului în părţile inferioare ale corăbiei. Nu se 
poate da niciodată destulă atenţie acestui lucru şi 
curăţeniei atât pe corabie, cât şi printre oameni; cea mai 
mică nepăsare dă naştere unui miros neplăcut de putregai, 
pe care numai focul îl poate îndepărta. 

Căpitanul Cook îşi încheie relatarea celei de-a doua 
călătorii în jurul lumii după cum urmează: 

Nu mi se cuvine mie să spun în ce măsură au fost înde- 
plinite sarcinile principale ale călătoriei noastre. Dacă am fi 
găsit continentul căutat, am fi putut satisface mai uşor 
curiozitatea semenilor noştri, dar sperăm că negăsindu-l, în 
ciuda cercetărilor noastre stăruitoare, vom lăsa mai puţin 
teren pentru viitoare speculații asupra unor lumi 
necunoscute ce rămân a fi explorate de aci înainte. 

Oricare ar fi prețuirea pe care publicul mi-o va acorda în 
alte privinţe, eu închei mulţumit această relatare. Nu pre- 
tind alt merit decât acela de a-mi fi făcut datoria. Deoarece 
împrejurările îmi îngăduie să fac o observaţie, trebuie să 
spun că ceea ce am făcut noi, adică descoperirea posibili- 
tăţilor de a păstra sănătatea unui numeros echipaj navigant 
vreme atât de îndelungată, în asemenea diversitate de 
climaturi şi printre asemenea continue greutăţi şi oboseli, 
va face remarcabilă această călătorie şi oricare persoană 
binevoitoare va aprecia acest fapt, atunci când discuţiile 
contradictorii în jurul unui continent sudic vor înceta să mai 
agite minţile şi să împartă în tabere judecata filozofilor”. 


Vom mai adăuga numai un lucru: în cursul acestei călă- 
torii căpitanul Cook rezolvase totuşi marea problemă a unui 
continent sudic, deoarece străbătuse emisfera antarctică în 
aşa chip, încât nu mai îngăduia în acel moment credinţa în 
existenţa unui continent în apele navigabile!”. In drumul 
său el descoperi totuşi Noua Caledonie, cea mai mare 
insulă din Pacificul sudic, cu excepţia Noii Zelande, apoi 
insula Georgia precum şi o coastă necunoscută pe care a 
numit-o Ţara Sandwich, ultima Thule a emisferei sudice, 
vizitând de două ori mările tropicale, el a stabilit 
coordonatele unor ţinuturi descoperite mai de mult şi făcu 
alte noi descoperiri. 


1% Continent descoperit, aşa cum am arătat mai înainte, de navigatorii 
ruşi. 


A TREIA EXPEDIȚIE ÎN OCEANUL 
PACIFIC 


Întreprinsă pentru explorarea 
emisferei nordice, făcută în 
corăbiile Resolution de 462 
tone şi Discovery de 300 tone în 
anii 1776-1780. 


În urma călătoriei precedente problema referitoare la 
existenţa unui continent sudic a fost lăsată deocamdată 
deoparte, - dar existenţa unei treceri pe la nord din Atlantic 
în Pacific rămânea încă un obiectiv atât de însemnat pentru 
Anglia, încât stârnea o râvnă puternică pentru cele mai 
sârguitoare cercetări!%. 

De mult timp planul favorit al celor mai vestiți navigatori, 
ca şi al învăţaţilor timpului, era să se descopere un drum 
către ţinuturile orientale care să fie mai scurt şi mai lesni- 
cios decât cel de pe la Capul Bunei Speranţe. De peste 
două secole se căuta această trecătoare prin diferite 
puncte, dar niciodată încercările n-au izbutit, iar problema 
legăturii celor două mari oceane, Atlanticul şi Pacificul, 
peste țărmurile nordice ale Americii a rămas să fie 
rezolvată abia în timpul nostru de multiplele călătorii şi 
descoperiri ale lui sir Edward Parry, Ross, sir John Franklin, 
Collinson, M'Clure, sir Leopold M'Clintock, Dease, Simpson, 
Back, Richardson şi Rae - dintre care Franklin, după cum s- 
a dovedit fără putinţă de îndoială, a fost primul 
descoperitor al trecătorii nord-vestice. 

Este evident că pentru ducerea la bun sfârşit a unei 
astfel de întreprinderi se cereau în primul rând îndemânare, 
stăruinţă şi capacitate. Deşi toată lumea socotea că cel mai 


1% Este vorba de odinioară faimosul North-West Passage. - N. T. 


nimerit ar fi căpitanul Cook, nimeni nu cuteza să-i facă 
propuneri în această privinţă. Atât de multe şi felurite 
fuseseră serviciile pe care le adusese patriei, muncile 
susţinute şi primejdiile înfruntate de el, încât cu toţii 
socoteau că ar fi un lucru nechibzuit să-l îndemne să se 
avânte în noi primejdii. 

Ca o dovadă de cinstire a meritelor şi cunoştinţelor lui, 
luară totuşi hotărârea să-i ceară părerea cu privire la 
alegerea persoanei celei mai potrivite căreia să i se 
încredinţeze conducerea expediției; pentru a lua o hotărâre 
în această chestiune, au fost invitate cele mai de seamă 
personalităţi navale, iar odată cu ele şi căpitanul Cook, în 
casa lordului Sandwich, care prezida pe atunci Consiliul 
Amiralității. 

În timp ce se discuta despre acest subiect, mintea lui 
Cook se aprindea în faţa măreției proiectului şi a urmărilor 
pe care le-ar fi avut probabil reuşita. De aceea se ridică 
deodată şi, cuprins de un avânt de nedescris, îşi oferi 
serviciile pentru organizarea acestor importante obiective. 
Nicio propunere nu ar fi fost primită cu mai multă plăcere, 
iar comanda expediției i-a fost pe loc încredinţată!%. 


19 El îşi oferă formal serviciile prin următoarea scrisoare: 
Biroul Amiralității, 10 februarie 1776 
Domnule, 


Aflând că senioriile lor au poruncit să se pregătească două corăbii în 
vederea unei noi călătorii de descoperiri în Oceanul Pacific, - şi 
deoarece senioriile lor, când au binevoit să mă numească la spitalul 
Greenwich, au binevoit de asemenea să-mi spună că acceptarea 
acestui post nu va prejudicia asupra vreunei oferte ulterioare a 
serviciilor mele, îmi iau îngăduinţa de a mă pune la dispoziţia 
Amiralității, dacă lorzii mă socotesc potrivit pentru a comanda 
proiectata călătorie amintită mai sus; în cazul când vor binevoi să-mi 
accepte oferta, mă bizui pe faptul că, la întoarcerea mea, mă vor 
repune în funcţia de căpitan la spital, sau îmi vor da o altă dovadă de 
favoare, după ce vor fi examinat serviciile mele din trecut. 

Sunt, domnule, prea plecatul dv. servitor 


James Cook 


Odată stabilit acest prim pas, se trecu la cercetarea 
temeinică a planului exact al expediției. Toţi cei ce naviga- 
sem cândva în jurul pământului se întorseseră pe la Capul 
Bunei Speranţe; căpitanului Cook i se dădu anevoioasa 
însărcinare de a încerca să treacă prin acelaşi loc, 
îndreptându-se însă către ţinuturile situate la cele mai 
nordice latitudini dintre Asia şi America, acest plan a fost 
desigur adoptat în urma propriilor sale sugestii. Primise 
instrucţiuni să meargă spre Oceanul Pacific şi să treacă 
deasupra tropicului sudic prin îngrămădirea de insule 
vizitate în călătoria precedentă; iar de acolo, dacă îi va fi cu 
putinţă, să navigheze de-a lungul coastei nordice a Americii 
până când va izbuti să descopere o trecere către Oceanul 
Atlantic, căci nu se ştia încă nimic pe atunci în legătură cu 
aceasta. 

Pentru a da mai mult imbold înfăptuirii unui proiect atât 
de măreț se adăugară, pe lângă îndatoririle de serviciu, şi 
motive de interes. Un act al parlamentului, votat în 1745 şi 
oferind o recompensă de 20 000 lire sterline acelui ce ar 
descoperi o trecere prin golful Hudson, a fost lărgit şi i s-a 
precizat tema. După noua redactare orice corabie care ar 
găsi şi ar naviga prin vreo trecătoare marină între Oceanul 
Atlantic şi Pacific, în orice direcţie şi pe orice paralelă a 
emisferei nordice, la nord de 52° latitudine?%, urma să fie 
răsplătită pentru această descoperire cu suma de 20 000 
lire sterline. 

Resolution şi Discovery au fost vasele destinate expe- 
diţiei. Comanda celui dintâi a preluat-o căpitanul Cook, iar a 
celui de-al doilea vas căpitanul Clerke, care fusese loco- 
tenent secund în călătoria precedentă. Echipajul de 
marinari şi ofiţeri atribuit fiecăreia din corăbii era aproape 
acelaşi ca şi înainte. lată lista principalilor ofiţeri: 


RESOLUTION 


Lui George Jackson, Esg. 

Arhivele Amiralității. - (N. A.) 
200 [atitudinea nordică de 52° trece puţin mai la miazănoapte de hotarul 
dintre Statele Unite ale Americii şi Canada. - N. T. 


John Gore, James King, John Williamson, locotenenţi. 
William Bligh, master. 

William Anderson, chirurg, 

Molesworth Phillips, locotenent din marina militară. 


DISCOVERY 


James Burney, John Rickman, locotenenţi. 
Thomas Edgar, master. 
John Law, chirurg. 


Echiparea şi pregătirea corăbiilor a durat mai multe luni, 
deoarece s-a lucrat cu atenţie şi grijă, pentru a se asigura 
apărarea sănătăţii marinarilor, fapt care contribuia la asi- 
gurarea reuşitei expediției. lar pentru ca locuitorii din 
Otaheite şi din alte insule ale Pacificului de sud unde 
englezii fuseseră primiţi cu atâta prietenie să poată trage 
folos de pe urma călătoriei, s-a hotărât să se ia pe bord 
pentru acele ţări animale europene dintre cele mai 
folositoare. Pe lângă acestea, căpitanul Cook a fost 
aprovizionat cu o cantitate de seminţe de legume, iar 
Consiliul Amiralității a adăugat diferite articole de comerţ 
care să ajute la înjghebarea unor relaţii prieteneşti cu 
indigenii şi sări atragă să stabilească legături comerciale cu 
englezii. 

Omai, despre care s-a pomenit în descrierea călătoriei 
precedente, urma să fie dus îndărăt în ţara sa natală. El îşi 
părăsea prietenii din Londra cu părere de rău şi cu mulţu- 
mire în acelaşi timp. Când îşi amintea de bunătatea ce i se 
arătase, nu-şi putea stăpâni lacrimile; dar apoi gândul 
plăcut că îşi va revedea vechile cunoştinţe făcea repede să- 
i scapere ochii de bucurie. 

Jurnalul original al călătoriei din care s-a extras această 
relatare istorică este scris de mâna căpitanului Cook până 
în ziua în care a pierit lăsând în urma lui atât de mult 
regret; relatarea o fost continuată de căpitanul King, care a 
publicat întregul manuscris; noi am preferat însă să 
prezentăm istorisirea la aceeaşi persoană, adăugând unele 


observaţii ocazionale, a căror oportunitate şi rost vor fi 
apreciate de cititorii noştri. Parte din descrierile generale 
aparţin doctorului Anderson, chirurgul navei Reso/ution, un 
om de o deosebită capacitate; însuşi căpitanul Cook s-a 
simţit mult îndatorat faţă de talentele acestuia şi pentru 
contribuţia lui la descrierea numeroaselor amănunte 
interesante ale călătoriei. 

Vânturile potrivnice precum şi alte împrejurări au 

întârziat până la 14 iulie 1776 plecarea din Canal a 
corăbiilor. Pe bordul amândurora se aflau o sută nouăzeci şi 
două de persoane inclusiv ofiţerii. „Nimic de seamă nu s-a 
întâmplat - scrie căpitanul Cook - până la 1 august, când 
am sosit în dreptul insulei Teneriffe, una din insulele 
Canare, unde au debarcat mai mulţi dintre noi. Se zice că 
locuitorii originari de acolo nu mai există ca popor distinct, 
din unirea lor cu spaniolii a rezultat o rasă de oameni 
puternici şi musculoşi care s-au răspândit pe toate 
insulele”. 
_ La 4 august am ridicat ancora şi am continuat călătoria. 
In seara zilei de 10 august, la ora nouă, apăru înspre 
miazăzi insula Bonavista; ea se găsea la o distanţă de vreo 
leghe, deşi noi ne credeam mult mai departe în acel 
moment, lucru ce se dovedi greşit. Căci, după ce ţinurăm 
spre răsărit până la ora douăsprezece, pentru a ocoli 
stâncile submarine aflate cam la o leghe de capătul sud- 
estic al insulei, ne trezirăm deodată chiar lângă ele şi le 
dublarăm foarte îndeaproape. Timp de câteva clipe situaţia 
noastră a fost dintre cele mai îngrijorătoare. Am preferat să 
nu mai sondez, deoarece aceasta ar fi agravat pericolul în 
loc să-l micşoreze. 

Cu câteva zile înainte de 6 octombrie am văzul albatroşi, 
bibilici şi petreli, iar acum văzurăm trei pinguini, ceea ce ne 
îndemnă să sondăm; însă nu dădurăm de fund nici cu o 
saulă?0! de două sute şaptezeci de metri. 

La 8 octombrie, seara, una din păsările pe care mateloţii 
le numesc „nebuni”2%?, oprindu-se pe catarg, a fost prinsă. 


201 Parâmă subţire de cel mult 20 mm diametru. - N. T. 
202 Palmipede din ordinul Sula, cunoscute prin prostia lor. - N. T. 


La 18 octombrie, ajungând la Capul Bunei Speranţe, am 
găsit în golf două corăbii franceze din Indiile Răsăritene, 
una venind din patrie şi alta îndreptându-se către ea. Cu 
vreo două-trei zile înainte de venirea noastră, o altă corabie 
de aceeaşi naţionalitate, care se întorcea în patrie, se 
rupsese din parâme şi fusese împinsă de la țărm la capătul 
golfului, unde s-a scufundat. Echipajul a fost salvat, dar cea 
mai mare parte a încărcăturii a împărtăşit soarta vasului. 

După salutul de rigoare am coborât pe uscat, însoţit de 
câţiva dintre ofiţerii mei şi m-am dus în audienţă la guver- 
nator, la locţiitorul său, la intendentul fiscal şi la coman- 
dantul trupelor. Aceştia m-au primit cu cea mai mare 
amabilitate; guvernatorul, mai ales, mi-a făgăduit tot spri- 
jinul pe care mi-l putea da. Totodată am căpătat de la el 
încuviințarea de a ne instala observatorul, de a înălța 
corturi pentru pânzari şi dulgheri şi de a aduce vitele la 
păscut pe țărm, lângă tabăra noastră. Inainte de a mă 
înapoia pe bord am poruncit ca bucătăria echipajului să fie 
aprovizionată zilnic cu pâine caldă, carne proaspătă şi 
verdeţuri. 

Nimic deosebit nu s-a întâmplat până în seara de 31 
octombrie când a început să sufle dinspre sud-est un vânt 
deosebit de puternic, care a continuat vreme de trei zile; în 
tot acest timp orice comunicaţie între corabie şi țărm a fost 
întreruptă. Resolution a fost singura navă din golf care a 
suportat furtuna fără să are fundul cu ancorele. Efectele 
vijeliei le-am simţit de altfel şi pe țărm, căci corturile şi 
observatorul au fost răvăşite, iar cvadrantul nostru astro- 
nomic a scăpat ca prin minune de distrugere. Furtuna a 
încetat la 3 noiembrie. 

Nava Discovery, reţinută câteva zile la Plymouth, nu sosi 
aici decât la 10 noiembrie. Căpitanul Clerke mă înştiinţă că 
ridicase pânzele din Plymouth la 1 august şi că ar fi trebuit 
să fie lângă noi de o săptămână, dacă recenta furtună n-ar 
fi aruncat-o în larg. Făcuse cu şapte zile mai mult decât noi 
până aici. Avusese nenorocirea să piardă un marinar ce 
căzuse peste bord; n-a mai fost niciun caz mortal printre 
oamenii, care acum erau teferi şi sănătoşi. 


În timp ce corăbiile se pregăteau de plecare, câţiva 
dintre ofiţerii noştri au făcut o excursie în ţinutul învecinat. 
lată cum a relatat doctorul Anderson, chirurgul meu, care 
făcuse parte din grup, întâmplările prin care au trecut. 

La 16 noiembrie, înainte de prânz, am plecat într-o 
căruţă împreună cu încă cinci oameni, pentru a vedea 
câteva locuri din ţinut. Am străbătut vasta câmpie de la 
răsărit de oraş, formată numai din nisip alb, cum e cel ce se 
găseşte în mod obişnuit pe plajă şi unde cresc numai ciulini 
şi alte plante mici de diverse soiuri. La cinci după-amiază 
am trecut pe lângă un mare conac al unei ferme, înconjurat 
de ogoare de grâu şi podgorii, aşezate dincolo de câmpie, 
la poalele unor dealuri joase, acolo unde solul începe să 
merite să fie cultivat. Intre orele şase şi şapte am ajuns la 
Stellen Bosch, colonia care, ca însemnătate, urmează 
imediat după cea a Capului. 

Satul nu e format din mai mult de treizeci de case, este 
aşezat la poalele unui şir de munţi înalţi, la peste treizeci şi 
şase de kilometri spre răsărit de Capetown. Casele sunt 
frumuşele şi datorită unui pârău ce curge în apropiere şi 
câtorva stejari mari plantați încă de la înfiinţarea coloniei, 
apare un peisaj rural în plin deşert. Viile şi livezile, prin 
aspectul lor înfloritor, dovedesc că pământul este foarte 
roditor; se prea poate ca şi clima să contribuie la aceasta, 
deoarece aerul de aici are o prospeţime neobişnuită. 

Am petrecut ziua următoare căutând plante şi insecte, 
dar n-am prea avut succes. În acest anotimp se găsesc 
puţine plante înflorite pe aici, iar insectele sunt şi ele rare. 
Am cercetat solul în mai multe locuri şi am constatat că 
este alcătuit dintr-o argilă gălbuie amestecată cu destul de 
mult nisip. 

Am părăsit Stellen Bosch a doua zi dimineaţa, 
îndreptându-ne spre casa pe lângă care trecusem sâmbătă. 
Proprietarul, domnul Cleoder, ne invitase să-l vizităm. El ne- 
a ospătat cum nu se poate mai bine. Ne-a primit cu muzică, 
iar orchestra a continuat să cânte în tot timpul cât am luat 
masa, ceea ce, ţinând seama de aşezarea locului, poate fi 
socotit ca un lucru foarte distins. Gazda ne-a arătat 


cramele, livezile şi podgoriile; toate acestea ne-au trezit 
dorinţa de a afla cum sunt în stare aceşti oameni 
sârguincioşi să creeze un asemenea belşug într-un loc 
unde, cred, că niciun alt popor european n-ar fi încercat să 
se aciueze. 

După-amiază am străbătut ţinutul şi am văzut în trecere 
câteva plantaţii, dintre care una părea foarte întinsă şi era 
întocmită după un gust diferit de toate celelalte. Pe seară 
am ajuns la o fermă numită „Perla”, prima din regiunea 
cultivată. Tot atunci a apărut în depărtare cea de a treia 
colonie, Drakenstein, care se află la poalele dealurilor înalte 
pomenite mai sus şi care cuprinde mai multe ferme sau 
plantaţii, nu prea mari. 

In dimineaţa zilei de 20 noiembrie am părăsit „Perla”, 
întorcându-ne pe un alt drum, am străbătut un ţinut în 
întregime necultivat, până ce am ajuns la Tyger Hills, unde 
am dat de nişte lanuri de grâu care arătau destul de 
mediocru. La prânz ne-am oprit într-o vâlcea ca să ne 
înviorăm, dar, în timp ce ne plimbam pe acolo, ne-a 
exasperat marele număr de ţânţari sau muşte de nisip, 
primele pe care le-am văzut în această ţară. 

Aici căpitanul Cook şi-a mărit stocul iniţial de animale vii, 
cumpărând doi tauri tineri, două juninci, doi armăsari tineri, 
două iepe, doi berbeci, mai multe oi şi capre, precum şi 
iepuri şi găini. Erau destinate Noii Zelande, insulei Otaheite 
şi insulelor vecine, ca şi tuturor locurilor pe care avea să le 
întâlnească în cursul călătoriei şi unde condiţiile ar fi fost 
prielnice pentru lăsarea acestor animale spre folosul 
posterităţii. 

lată asupra acestui subiect un extras din scrisoarea căpi- 
tanului Cook: 


Capul Bunei Speranţe, 28 noiembrie 1776 


Acum sunt gata să ies în larg cu cel dintâi vânt, căci am 
încărcat corăbiile cu provizii şi am mărit destul stocul de vietăţi 
de pe bordul navei Resolution, stoc hărăzit insulei Otaheite. In 
scopul de a servi posteritatea îmi iau libertatea de a lăsa cele 
câteva animale de prisos pe meleagurile pe care, eventual, mă 


voi opri înainte de Otaheite. Sper că voi căpăta pentru aceasta 
încuviințarea lorzilor şi că senioriile lor vor dispune să se onoreze 
în favoarea domnului Christoffel Brand poliţa pe care mi-am 
îngăduit s-o semnez la această dată în valoare de două sute 
paisprezece lire sterline zece şilingi şi şase pence. Tot ceea ce 
am cumpărat mi-a fost necesar pentru achiziţionarea şi îngrijirea 
stocului de vietăţi, întreţinerea lui Omai şi acoperirea cheltuielilor 
domnului Weber, după cum rezultă şi din documentele alăturate. 
Un tabel al acestor cumpărături, făcut la Santa Cruz pe insula 
Teneriffe, l-am încredinţat domnului Brand din localitate, spre a fi 
înaintat Amiralității cu primul prilej?%. 


După ce-i dădu căpitanului Clerke o copie a instrucţiu- 
nilor sale şi un ordin cuprinzând directive cu privire la ceea 
ce avea de făcut în cazul unei eventuale despărţiri, se 
urcară pe bord în dimineaţa de 30 noiembrie, iar la cinci 
după-amiază ridicară ancora şi ieşiră în largul golfului. 

Am luat direcţia sud-est, ajutaţi dinspre apus de un vânt 
extrem de puternic; marea zbuciumată, care zguduia 
nespus de tare corabia, ne dădea mult de furcă cu vitele de 
pe bord. Cu toată grija noastră au murit mai multe capre şi 
un număr şi mai mare de tapi, precum şi câteva oi. Neno- 
rocirea se datora în mare parte frigului pe care am început 
să-l simţim binişor. 

Nu s-a mai întâmplat nimic de seamă de la 5 decembrie 
până la 26 ianuarie când sosiră în Jara Van Diemen”; de 
îndată ce ancorară în Adventure Bay”, căpitanul Cook 
porunci să se coboare bărcile. Intr-una merse el însuşi în 
căutarea celui mai nimerit loc pentru aprovizionare; iar 
căpitanul Clerke plecă în barca lui, urmărind acelaşi scop. 

În zorii dimineţii următoare - spune căpitanul Cook - l-am 
trimis în partea răsăriteană a golfului pe locotenentul King 
cu două grupuri, unul după lemne, iar celălalt după iarbă, 
toţi protejaţi de soldaţi. Căci, cu toate că încă nu apăruse 
niciun băştinaş, nu încăpea vreo îndoială că se aflau câţiva 
în vecinătatea noastră. Am trimis de asemenea şalupa 

după apă; iar apoi am vizitat eu însumi toate aceste 
grupuri. Pe seară am aruncat năvodul în capătul golfului şi, 
dintr-o singură dată, am prins o mare cantitate de peşte. 
Cei mai mulţi făceau parte din specia cunoscută de 
marinari sub numele de peşte-elefant. 


INDIGEN DIN TASMANIA 

În după-amiaza zilei următoare, aflându-ne în locul unde 
se tăiau lemnele, am fost plăcut surprinşi de vizita Unor 
băştinaşi - opt bărbaţi şi un băiat. Se apropiaseră de noi 
dinspre pădure, fără a arăta vreo urmă de teamă, căci nu 
aveau nicio armă asupra lor, în afara unui ciomag cam de 
şaizeci de centimetri lungime, ascuţit la un capăt, pe care 
unul din ei îl ţinea în mână. 

Erau de statură obişnuită, dar cam firavi. Pielea le era 
neagră; la fel şi părul, care mai era şi lânos ca al oricărui 
băştinaş din Guineea; dar nu se remarcau nici prin buze 
prea groase, nici prin nasuri turtite. Dimpotrivă, trăsăturile 
lor erau destul de plăcute. Cei mai mulţi aveau părul şi 
bărbile, iar alţii chiar feţele, mânjite cu o unsoare roşie. 


Primiră toate darurile noastre fără să arate nici cel mai 
mic semn de mulţumire. Li se dăduse nişte pâine, dar 
îndată ce înţeleseră că era ceva de mâncat, o înapoiară sau 
o zvârliră, neîncercând nici măcar să guste din ea. Refuzară 
de asemenea şi peştii-elefant, cruzi sau gătiţi, pe care îi 
oferirăm. De-abia când le dădurăm câteva păsări, le 
păstrară, făcându-ne să înţelegem că se prăpădeau după 
asemenea mâncare. Adusesem doi porci pe țărm cu gândul 
de a-i lăsa în pădure. În clipa în care animalele ajunseră în 
dreptul băştinaşilor aceştia le prinseră de urechi cum ar fi 
făcut cu un câine şi vrură să le ia de acolo pe dată, cu 
gândul, pare-se, de a le ucide. 

Dorind să cunosc întrebuinţarea băţului pe care unul din 

vizitatorii noştri îl purta în mână, le-am făcut semn să-mi 
arate la ce le servea; am izbutit pe loc, căci unul dintre ei 
aşeză o bucată de lemn ca ţintă şi aruncă băţul spre ea de 
la distanţa de vreo douăzeci de metri. Nu am avut motiv să- 
i lăudăm îndemânarea, căci după repetate încercări era 
încă foarte departe de obiectiv. Atunci Omai, spre a-i face 
să-şi dea seama cât de superioare erau armele noastre faţă 
de ale lor, trase cu puşca în ţintă, ceea ce îi sperie într-atât 
încât, în ciuda tuturor spuselor şi faptelor noastre, dispărură 
într-o clipită în pădure. 
_ Astfel se termină prima noastră întrevedere cu băştinaşii. 
Indată după retragerea lor am hotărât ca cei doi porci - vier 
şi scroafă - să fie duşi la vreo doi kilometri înăuntrul 
pădurii, spre capătul golfului. Acolo au fost lăsaţi pe malul 
unui pârău cu apă potabilă. Un tăuraş şi o vacă, precum şi 
câteva oi şi capre fuseseră de asemenea hărăzite la început 
Ţării Van Diemen, ca un dar suplimentar. Dar m-am 
răzgândit curând, fiind convins că indigenii nu erau în stare 
să înţeleagă planurile mele de a le îmbogăţi ţara şi le-ar fi 
nimicit. 

În dimineaţa zilei de 29 ianuarie am avut calm plat, care 
s-a menţinut toată ziua şi ne-a împiedicat efectiv să 
plecăm. Am trimis de aceea spre capul estic al golfului un 
grup de oameni după iarbă şi un altul după lemne, eu, 
personal însoţindu-i pe cei din urmă. Observasem în 


aceeaşi dimineaţă mai mulţi localnici ce ţopăiau de-a lungul 
țărmului, ceea ce ne asigură că, deşi spaima îi făcuseră să 
ne părăsească atât de neaşteptat în ajun, înţeleseseră 
totuşi că nu le purtam vreun gând rău şi erau deci dornici 
să reia legăturile cu noi. Fireşte că vroiam să fiu şi eu de 
faţă cu acest prilej. 

Nu debarcasem de prea mult timp, că se şi înfăţişară 
vreo douăzeci de bărbaţi şi băieţi, fără a arăta nici cea mai 
slabă urmă de teamă sau de neîncredere. Unul dintre ei era 
schilod şi se distingea atât prin cocoaşa din spinare cât şi 
prin caraghioslăcul gesturilor precum şi prin umorul aparent 
al cuvântărilor, pe care parcă-i plăcea să le ţină pentru a ne 
înveseli. Limba lui îmi păru diferită de cea vorbită de locui- 
torii întâlniți în prima mea călătorie prin părţile mai nordice 
ale acestei ţări, dar faptul nu este de mirare, de vreme ce 
indigenii pe care îi vedeam acum şi cei pe care îi vizitasem 
atunci se deosebesc şi în multe alte privinţe. 

Unii din cei de faţă purtau în jurul gâtului trei-patru 
colane subţiri, făcute din blana vreunui animal, iar alţii îşi 
legau în jurul gleznelor o fâşie îngustă de piele de cangur. 
Am dat fiecăruia câte un şirag de mărgele şi o medalie, pe 
care cred că le-au primit cu oarecare plăcere. După cât se 
părea nu cunoşteau valoarea fierului şi nici a sculelor de 
fier. Nu ştiau nici cum să întrebuinţeze cârligele de undiţă, 
dacă judecăm după felul în care s-au uitat la unul pe care li 
l-am arătat - deşi cu siguranţă că obţin o bună parte din 
hrana lor din pescuit. Totuşi n-am văzut nicio ambarcaţie cu 
care să fi putut ieşi pe apă. Locuinţele lor erau nişte mici 
adăposturi sau bordeie clădite din nuiele şi acoperite cu 
scoarță de copac. 

După ce am stat vreo oră cu grupul tăietorilor de lemne 
şi cu indigenii, am trecut la cei ce coseau iarba. Când 
bărcile au fost încărcate, m-am înapoiat pe bord pentru 
masă; după puţin timp a sosit şi locotenentul King. 

Am aflat de la el că îndată după plecarea mea de pe țărm 
se iviseră mai multe femei şi copii. Femeile aveau câte o 
piele de cangur legată peste umeri şi în jurul mijlocului. Dar 
pieile acelea foloseau după cât se părea, numai ca să le 


ajute să-şi poarte copiii în spinare, căci nu le acopereau tru- 
purile care, de fapt, erau tot atât de goale ca şi ale 
bărbaţilor, la fel de negre şi tatuate în acelaşi chip. Se 
deosebeau totuşi de bărbaţi prin părul lor care, deşi de 
aceeaşi culoare, era în întregime tuns, la unele, iar la altele 
acoperea doar o parte a craniului, pe când restul femeilor 
aveau tot creştetul capului ras, cu un singur cerc de păr 
crescut împrejur. Mulţi dintre copii aveau trăsături gingaşe 
şi păreau frumoşi; dar, în privinţa femeilor, îndeosebi a 
celor de vârstă mai înaintată, constatările marinarilor au 
fost mai puţin favorabile. 

Singurul animal patruped pe care l-am prins a fost un fel 
de opossum, mare cât doi şobolani. Spinarea lui era de o 
culoare întunecată, cu pete cafenii sau ruginii, iar pântecele 
albicios. Cam o treime din coadă, în partea dinspre vârf, era 
albă şi lipsită de păr pe dedesubt. Animalul se agaţă 
probabil de ramurile copacilor şi se caţără pe ei cu ajutorul 
cozii şi se hrăneşte cu boabe. Cangurul întâlnit mai înspre 
miazănoapte, în Noua Olandă?%, trăieşte fără îndoială şi pe 
aici, de vreme ce indigenii pe care i-am văzut purtau bucăţi 
din pielea lui; iar noi am, zărit în mai multe rânduri un 
animal care fugea din tufişuri pe când umblam prin pădure 
şi care, după mărime, deşi n-am izbutit să-l vedem destul 
de bine, nu putea fi decât cangur. 

Trăiesc acolo mai multe specii de păsări, dar toate sunt 
atât de rare şi de sperioase încât nu încape îndoială că le 
hărţuie băştinaşii, care poate că se şi hrănesc cu ele. 
Speţele principale din păduri sunt şoimii mari cafenii sau 
vulturii, ciorile asemănătoare cu cele din Anglia, papagalii 
gălbui şi porumbeii mari. Mai există de asemenea trei sau 
patru feluri de păsări mici, dintre care una asemănătoare 
sturzului. Pe țărm se aflau mai mulţi pescăruşi, albatroşi, 
câteva rândunele negre de mare şi un frumos fluierar de 
culoarea pietrei, cu un fel de glugă neagră. Pe lângă lacul 
din spatele plajei s-au văzut câteva rațe sălbatice, 
cormoranii crestaţi obişnuiau să se aşeze pe copacii înalţi 

fără frunză?” din apropierea țărmului”. 

Produsele mării erau mult mai îmbelşugate şi cel puţin 
tot atât de felurite ca şi cele ale uscatului. Peştii-elefanţi 
sau pejegallo, menţionaţi în Că/ătoria lui Frezier, erau cei 
mai numeroşi; deşi inferiori multor altor peşti, ei constituie 
o mâncare foarte gustoasă. Mai puţini în cantitate dar 
superiori în calitate faţă de peştii-elefanţi erau unii pe care 
niciunul dintre noi nu îşi aminteşte să-i mai fi văzut. Ei 
semănau şi cu peştii rotunzi şi cu cei plaţi; aveau ochii 
foarte apropiaţi, partea anterioară a corpului mult turtită 
sau teşită, iar restul trupului rotunjit. Culoarea lor era 
cafenie-nisipie, cu pete ruginii pe spinare şi pe burtă. După 
cantitatea de noroi cu care sunt totdeauna acoperiţi, se 
pare că trăiesc pe fund ca peştii plaţi. Pe stânci se găsesc 
din belşug scoici şi alte câteva moluşte. 

Se mai pot vedea foarte numeroase stele de mare, 
puţine anatife mici şi uriaşe cantităţi de bureţi, dintre care 
un soi nu prea răspândit, aruncat pe țărm de valuri şi care 
are un ţesut foarte delicat. 

Insectele, deşi rare, sunt foarte variate. Printre ele se află 
lăcuste, fluturi şi mai multe soiuri de molii mărunte, fin 
vărgate; apoi două feluri de libelule, tăuni, muşte de 
cămile, mai multe soiuri de păianjeni şi scorpioni, dar 
aceştia din urmă destul de mari. Cei mai supărători, dar din 
fericire nu prea numeroşi, sunt ţânţarii, precum şi nişte 
furnici negre, ale căror muşcături provoacă dureri aproape 
de nesuportat, însă trecătoare. 

Locuitorii pe care i-am întâlnit acolo nu prea aveau o 
înfăţişare fioroasă sau sălbatică, ca alţi oameni în starea 
lor; păreau, dimpotrivă, blânzi şi veseli, încrezători şi 
neinvidioşi faţă de străini. Aceasta se datoreşte şi faptului 
că nu prea au ce pierde şi nici de ce să se îngrijoreze. În 
privinţa activităţii lor personale sau a iscusinţei nu putem 
spune mare lucru. Ei nu se arată prea muncitori; cât despre 
iscusinţă dau dovadă, pe cât se vede, într-o măsură chiar 
mai mică decât locuitorii sălbatici ai Ţării de Foc, care nu 
pot nici măcar să născocească ceva cu care să se apere de 

asprimea climatului, deşi au la îndemână tot ce le trebuie 
pentru aceasta. Pielea celor de aici este de un negru mat, 
nu chiar atât de închisă ca a negrilor africani. Părul lor, pe 
de-a-ntregul lânos, e lipit în şuviţe sau despărţit în mici 
porţiuni ca al hotentoţilor, din cauză că folosesc un fel de 
grăsime amestecată cu vopsea sau ocru roşu, cu care îşi 
năclăiesc din plin capetele; poartă bărbi lungi, la fel de 
năclăite cu vopsea ca şi părul de pe cap?*. 

In ziua de 30 ianuarie, la ora opt dimineaţa, iscându-se o 
briză uşoară din apus, am ridicat ancora şi am ieşit din 
Adventure Bay în larg. Am urmat drumul nostru spre răsărit 
fără a întâlni ceva demn de amintit până în noaptea de 6 
spre 7 februarie, când un marinar aparţinând navei 
Discovery, a căzut peste bord şi n-a mai putut fi găsit. 

La 12 februarie, la patru după-amiază, se ivi pământul 
Noii Zelande şi, curând după aceea, ancorarăm în 
strâmtoarea Reginei Charlotte. Aici se apropiară de corăbii 
mai multe pirogi pline cu băştinaşi, dar foarte puţini au vrut 
să se încumete pe bord, ceea ce părea cu atât mai de 
neînțeles cu cât le eram bine cunoscut tuturor. Se afla 
printre ei mai ales unul, faţă de care arătasem o deosebită 
bunătate în tot cursul ultimei mele şederi aici. Acum totuşi, 
nici dovezile de prietenie, nici darurile nu-l putură îndupleca 
să urce pe corabie. Nu ne-am putut explica această sfială 
decât presupunând că se temeau să nu debarcăm ca să 
răzbunăm moartea oamenilor căpitanului Furneaux. 

La 13 februarie am înălţat două corturi, câte unul de 
fiecare corabie, în locul unde fuseseră odinioară. Între timp 
am instalat şi observatoarele, iar King şi Bayly îşi începură 
îndată operaţiile. 

In tot cursul zilei veniră numeroase familii din diferite 
părţi ale coastei şi se aciuară aproape de noi; în jurul nostru 
nu mai exista niciun singur loc destul de încăpător pentru o 
colibă care să nu fi fost ocupat de ei; doar porţiunea unde 

aşezasem mica noastră tabără rămăsese liberă. 

Uşurinţa cu care îşi clădesc colibele este uimitoare. Am 
văzut vreo douăzeci ce se ridicară pe o bucată de teren 
care cu o oră mai înainte era acoperită de tufişuri şi buru- 
ieni. Aduc de obicei o parte din materiale cu ei, iar restul îl 
găsesc primprejur. Am fost de faţă când un număr de indi- 
geni au debarcat şi şi-au durat un astfel de cătun. 

In afară de localnicii care îşi aleseseră reşedinţa alături 
de noi, mai eram vizitaţi ocazional şi de alţii, ale căror 
sălaşuri nu erau prea depărtate, precum şi de unii ce trăiau 
la mai mare distanţă. Ca articole de comerţ ne ofereau 
curiozităţi, peşte şi femei. Primele două articole erau 
căutate, cele din urmă însă nu. Marinarii prinseseră un fel 
de dezgust faţă de aceşti oameni, fie că nu voiau, fie că se 
temeau să se amestece cu ei; urmarea a fost că nu am mai 
avut niciun caz de părăsire a cantonamentului în favoarea 
locuinţelor băştinaşilor. 

Printre oaspeţii noştri întâmplători era o căpetenie 
numită Cahura care, după cum aflasem, fusese în fruntea 
cetei ce omorâse pe oamenii căpitanului Furneaux; el însuşi 
îl ucisese pe Rowe, ofiţerul care comanda echipa. Trebuie 
să menţionez, pentru cunoaşterea caracterului lui Cahura, 
că după cele auzite de la mulţi dintre conaţionalii săi, el 
părea că este mai mult temut decât iubit de ei. 
Nemulţumindu-se numai să-mi spună că era un om foarte 
rău, un indigen îmi ceru chiar foarte stăruitor să-l ucid; şi 
cred că a fost destul de uimit că nu i-am dat ascultare căci, 
după concepţia lor despre dreptate, acesta ar fi fost 
singurul lucru bun de făcut. Dar dacă aş fi urmat sfatul 
tuturor celor ce se pretindeau a fi prietenii noştri ar fi 
trebuit să stârpesc întreaga rasă, deoarece rând pe rând 
populaţia fiecărui cătun sau sat îmi cerea să nimicesc pe 
ceilalţi. 

La 16 februarie, în revărsatul zorilor, am pornit cu o 
ceată de oameni în cinci bărci să adun nutreţ pentru vite. 
Eram însoţit de căpitanul Clerke şi de mai mulţi ofiţeri, 
Omai şi doi indigeni. Am înaintat cam trei leghe pe 
strâmtoare în sus şi am debarcat în partea răsăriteană a 


unui lac unde mai fusesem altădată. Acolo am cosit atâta 
iarbă, încât am încărcat zdravăn cele două şalupe. 

La întoarcere, în josul strâmtorii, ne-am oprit la Grass 
Cove, memorabilul loc unde au fost măcelăriți marinarii 
căpitanului Furneaux. |n timp ce ne aflam acolo, 
curiozitatea ne împinse să cercetăm împrejurările în care şi- 
au găsit tristul lor sfârşit compatrioţii noştri şi în acest scop 
îl folosirăm pe Omai ca interpret. Indigenii de faţă 
răspunseră fără şovăială, la toate întrebările în legătură cu 
acest subiect, ca nişte oameni care nu au de ce să se 
teamă că vor fi pedepsiţi pentru o crimă de care nu se 
simțeau vinovaţi. Căci noi ştiam că niciunul dintre ei nu 
fusese amestecat în acea nenorocită întâmplare. Ei ne 
povestiră că, în timp ce ai noştri stăteau la masă, 
înconjurați de mai mulţi băştinaşi, unii dintre aceştia au 
furat sau au înhăţat nişte pâine şi câţiva peşti, fapt pentru 
care au fost bătuţi. De necaz că au fost pedepsiţi, au 
provocat o încăierare şi doi neo-zelandezi au fost împuşcaţi 
pe loc de singurele două focuri de puşcă ce au fost trase, 
căci înainte ca englezii să aibă timpul să mai tragă un foc, 
sau să reîncarce puştile, indigenii s-au năpustit asupra lor; 
i-au biruit cu greutatea numărului şi i-au nimicit. 

Am stat acolo până pe seară când, după ce am încărcat 
celelalte bărci cu iarbă, ţelină şi iarbă antiscorbutică, ne-am 
îmbarcat pentru a ne înapoia pe corăbii, unde câteva din 
bărcile noastre nu au ajuns decât la ora unu după miezul 
nopţii; şi călătorii din ele au avut norocul să urce pe bord la 
timp, căci după aceea s-a stârnit o adevărată furtună. Pe 
seară vijelia s-a mai potolit şi vântul, mutându-se spre 
răsărit, aduse vreme frumoasă”. 

Între timp, mai mult de două treimi din populaţia 
strâmtorii îşi aşezaseră sălaşele împrejurul nostru. Urcau 
zilnic în mare număr pe corăbii, în vreme ce marinarii noştri 
topeau nişte grăsime de focă. Nu cred că vreun 
groenlandez?%* să fi fost cândva mai ahtiat după untură de 
peşte decât păreau a fi prietenii noştri de aici. Ei se 

delectau chiar cu lingerea tingirii; o singură picătură din 
acea urât mirositoare untură topită avea în ochii lor 
valoarea unui straşnic ospăț. 

Deoarece strânsesem pe bord atâta fân şi iarbă cât să 
ajungă vitelor până la sosirea în Otaheite - şi completasem 
şi proviziile de lemne şi apă ale ambelor corăbii, ridicarăm 
ancora la 24 februarie şi ieşirăm din golfuleţ. 

În timp ce desfăceam parâmele şi înălţăm pânzele, mulţi 
dintre indigeni veniră să-şi ia rămas bun de la noi sau, mai 
curând, să capete, dacă se putea, câteva daruri noi, înainte 
de despărţire. Prin urmare am dat celor două căpetenii ce 
se aflau printre ei câte doi porci - vier şi scroafă. Ei mi-au 
făgăduit să nu-i omoare, deşi trebuie să mărturisesc că nu 
prea le-am dat crezare. Mi se spusese că animalele 
debarcate aici de căpitanul Furneaux şi care căzuseră în 
mâinile băştinaşilor muriseră toate; dar mai târziu am aflat 
că Tiratu, o căpetenie, avea o mulţime de cocoşi şi de găini, 
precum şi una dintre scroafe. 

Nu mult după ce am ancorat în apropiere de Mortuara, pe 
marginea sud-estică a strâmtorii, s-au îndreptat spre noi 
trei sau patru pirogi încărcate cu indigeni; am început deci 
cu ei un târg însufleţit la care au adus curiozităţi locale, 
într-una din aceste pirogi se afla Cahura, cel ce condusese 
ceata care măcelărise echipajul de pe barca navei 
Adventure. Ne vizita pentru a treia oară fără a arăta nici 
cea mai slabă urmă de teamă. 

În dimineaţa următoare el reveni cu întreaga sa familie, 
bărbaţi, femei şi copii, în număr de mai bine de douăzeci. 
Omai a fost cel dintâi care m-a înştiinţat că piroga lui se 
află lângă bordul corăbiei, întrebându-mă dacă trebuie să-l 
poftească sus pe punte. li spusei s-o facă şi atunci el aduse 
căpetenia în cabina mea, zicându-mi: «lată-l pe Cahura; 
omoară-l!» După aceea mă mustră foarte serios: «De ce nu- 
| ucizi? Pretinzi că în Anglia dacă un om omoară pe un altul, 
este spânzurat pentru fapta sa. Acest om a ucis zece 
oameni şi totuşi nu vrei să-l ucizi, deşi mulţi dintre ai lui o 
doresc, ceea ce ar fi de altminteri foarte bine». 
Argumentele lui Omai, deşi destul de înțelepte, nu avură 


nicio trecere la mine; îl rugai doar să întrebe pe căpetenie 
pentru ce omorâse marinarii căpitanului Furneaux. La 
această întrebare Cahura îşi încrucişă braţele şi îşi plecă 
fruntea, arătând ca cineva prins într-o capcană: şi sunt 
încredinţat că-şi aştepta moartea din clipă în clipă. Dar de 
îndată ce s-a asigurat că nu este în pericol, s-a înveselit din 
nou. Cu toate acestea n-a vrut să-mi răspundă de fel la 
întrebarea pusă. până ce nu i-am repetat iarăşi şi iarăşi 
făgăduiala că nu va avea nimic de suferit. Atunci îndrăzni 
să ne relateze că unul dintre oamenii lui adusese o secure 
de piatră pentru schimb la târg, iar marinarul căruia i-o 
oferise a luat-o şi n-a mai vrut nici să i-o înapoieze, nici să-i 
dea ceva pe ea; atunci păgubaşul înhăţase pâinea ca o 
compensație şi aşa începuse încăierarea. 

Cu câtva timp înainte de a ajunge în Noua Zelandă, Omai 
îşi exprimase dorinţa de a lua cu sine în ţara lui pe unul 
dintre localnici. După câteva zile de la sosire avu prilejul să 
fie satisfăcut în această privinţă, căci un tânăr de vreo 
şaptesprezece sau optsprezece ani, numit Toeiharua, se 
oferi să-l însoţească. Aflând că-şi menținea hotărârea de a 
merge cu noi şi că era singurul fiu al unei căpetenii răpo- 
sate, îi spusei mamei sale că, după toate probabilitățile, el 
nu se va mai reîntoarce, dar această ştire nu le făcu vreo 
impresie nici ei, nici lui; tot timpul cât a stat pe bord, în 
dimineaţa următoare, când venise să-şi ia ultimul bun 
rămas de la fiul ei, mama se arătă foarte veselă şi plecă cu 
totul nepăsătoare. Un alt băiat de vreo zece ani, numit 
Kokoa, îl însoțea pe tânăr în calitate de slujitor; el mi-a fost 
prezentat de tatăl său, care îl dezbrăcă lăsându-l gol-goluţ; 
şi acesta părea să se despartă de fiul său cu o desăvârşită 
indiferenţă. 

PIROGĂ SCULPTATĂ DIN NOUA 
ZELANDA 


Din propriile mele observaţii, cât şi din relatările lui 
Toeiharua şi ale altora, era vădit că neo-zelandezii trăiesc 
într-o neîntreruptă teamă de a fi nimiciţi unii de către alții; 
într-adevăr, prea puţine dintre triburile lor nu înduraseră 
samavolnicii, aşa cum socotesc ei, din partea unui alt trib, 
pe care îl pândeau acum la rândul lor, aşteptând să se 
răzbune. Poate că şi dorinţa de o hrană mai bună îi 
îndemna la aceasta. Cu greu ai lua prin surprindere un neo- 
zelandez, fie noaptea, fie ziua; căci cine altul decât el are 
pricini mai temeinice de a veghea necontenit, de vreme ce 
salvarea trupului şi a sufletului său depinde de asta? După 


credinţa lor, sufletul celui al cărui trup este devorat de 
duşmani, rămâne sortit unui foc veşnic, în timp ce sufletul 
unui om care a fost smuls din mâinile ucigaşilor săi, ca şi 
cel al unui mort de moarte firească, se înalţă spre sălaşurile 
zeilor. 

Poligamia este îndeobşte admisă printre neo-zelandezi; şi 
nu-i deloc lucru de mirare ca un bărbat să aibă două sau 
trei neveste. Femeile sunt nubile de la o vârstă foarte tim- 
purie; iar cele nemăritate se află, pe cât se pare, într-o 
stare nenorocită. 

Deseori, sau mai bine zis întotdeauna, au loc ciocniri 
între ei, căci după numărul armelor şi după dibăcia cu care 
le mânuiesc, războiul pare a constitui îndeletnicirea lor de 
căpetenie. Inainte de a începe năvala, îşi unesc vocile într- 
un cântec războinic pe care-l menţin cu toţii într-un tact 
desăvârşit; apoi se înflăcărează din ce în ce mai mult până 
ce se simt cuprinși de o furie nestăpânită; însoțesc toate 
acestea cu cele mai înfricoşătoare strâmbături ale ochilor, 
gurii şi limbii, ca să înspăimânte până în măduva oaselor pe 
inamici; prin aceasta, par mai mult demoni decât oameni în 
ochii celor ce nu sunt obişnuiţi cu un astfel de spectacol şi 
aproape că îngheaţă sângele chiar şi în vinele celor mai 
curajoşi. Aici trebuie adăugat un amănunt uluitor de ruşinos 
pentru neamul omenesc prin cruzimea lui şi care a putut fi 
dedus din sălbatica lor purtare; ei taie bucăţi din trupurile 
duşmanilor încă înainte ca aceştia să fi murit de-a binelea 
şi, după ce le prăjesc la foc, le devorează nu numai fără 
silă, dar chiar cu o deosebită plăcere. 

La 25 februarie ne îndepărtarăm de Noua Zelandă cu 
pânzele sus; cum nu se mai zări uscatul, cei doi tineri aven- 
turieri se căiră amarnic de pasul făcut. Nici cele mai 
mângâietoare încurajări pe care le puturăm născoci nu prea 
dădură rezultate. Plângeau când pe faţă, când pe ascuns şi 
printre văicăreli, înălţau un imn de slavă ţării lor. O ţinură 
aşa mai multe zile în şir dar, în cele din urmă, uitară şi de 
patrie şi de prieteni şi se arătară atât de legaţi de noi de 
parcă s-ar fi născut în mijlocul nostru. 


E Cremas EE, 
i> 


La 29 martie, în timp ce ne îndreptam spre. nord-est, cei 
de pe Discovery făcură semne că zăreau pământ; ne dădu- 
răm în curând seama că era vorba de o insulă nu prea 
întinsă. 

Apropiindu-ne de țărm, am putut desluşi cu ocheanele 
mai mulţi indigeni înarmaţi cu sulițe lungi şi cu măciuci, pe 
care le mişcau în aer în semn de ameninţare sau, după cum 
tălmăciră unii de pe bord, de îmbiere ca să coborâm. 
Majoritatea erau goi; doar un soi de cingătoare, petrecută 
printre coapse, le acoperea acea parte a corpului. Unii 
purtau, aruncate peste umeri, nişte bucăţi de pânză felurit 
colorate, albe, vărgate sau bălţate; pe de altă parte, aveau 
aproape toţi un coif alb pe cap, destul de asemănător cu un 
turban. Culoarea pielii lor era portocalie-cafenie, iar statura 
mijlocie. 

Lansară în mare grabă o pirogă mică, la capătul mai 
depărtat al plajei; în timp ce eu manevram pânzele în aşa 
fel încât corabia să stea pe loc, doi oameni vâsleau spre 
noi. Totuşi, după puţin timp se opriră locului, ca şi când le- 


ar fi fost frică să înainteze, până ce Omai, adresându-li-se în 
limba otaheitiană, le potoli în oarecare măsură temerile. 
Atunci veniră îndeajuns de aproape pentru a lua nişte 
mărgele şi cuie, pe care le legarăm de o bucată de lemn şi 
le aruncarăm în pirogă. Omai le puse întrebarea - poate 
nepotrivită - dacă mănâncă vreodată carne de om. La care 
ei răspunseră negativ, cu indignare şi silă în acelaşi timp. 
Întrebându-l pe unul dintre ei, numit Maurua, cum de a 
ajuns să capete cicatricea ce o avea pe frunte, ne spuse că 
era urmarea unei răni primite într-o luptă cu oamenii de pe 
o insulă aşezată înspre nord-est, care le cotropeau 
câteodată ţara. Indigenii prinseră apoi capătul unei frânghii, 
însă nu se încumetau încă să urce pe bordul corăbiei. 


DIFERITE ARME DIN NOUA ZELANDA 


Maurua era vânjos şi chipeş, dar nu prea înalt. Trăsăturile 
şi felul lui de a fi păreau plăcute; căci făcu o serie de 
gesturi amuzante, care arătau atât bună dispoziţie cât şi 
simţul umorului. Pielea lui avea nuanţa pielii europenilor din 
extremul sudic. Celălalt bărbat nu era atât de arătos. 


Amândoi aveau părul lung şi drept, ca tăciunele de negru, 
legat în creştetul capului cu o bucăţică de pânză. Ca şi 
locuitorii celorlalte insule din acest ocean, purtau cingători 
dintr-un material făcut din Morus papyrifera?!. Erau încăl- 
taţi cu un fel de sandale făcute din iarbă împletită care, 
presupuserăm noi, le apărau picioarele împotriva stâncii 
tăioase de mărgean din care era format solul. Purtau bărbi 
lungi, iar partea dinăuntru a braţelor, de la umăr până la 
cot, precum şi câteva alte locuri fuseseră punctate sau 
tatuate după obiceiul oamenilor de pe aproape toate 
celelalte insule din Pacificul de sud. Aveau lobul urechilor 
perforat în aşa hal încât unul dintre ei îşi pusese acolo un 
cuţit şi mişte mărgele, pe care le căpătase de la noi; acelaşi 
indigen mai avea atârnate de gât două scoici sidefii 
lustruite şi o şuviţă de păr omenesc, abia răsucit. Acestea 
au fost singurele podoabe pe care le-am văzut. Piroga în 
care veniseră nu măsura mai mult de trei metri şi jumătate 
lungime şi era foarte îngustă, dar solid şi îngrijit construită. 
Condusă cu vâsle, putea fi mânată în amândouă sensurile 
fără nicio deosebire. 

Am navigat apoi alternativ spre larg şi spre țărm şi, de 
îndată ce corăbiile au ajuns într-un loc prielnic, am coborât 
două bărci pentru a sonda coasta cu scopul de a găsi un 
debarcader. Din acelaşi motiv am urcat şi eu pe una din 
ele, luând cu mine darurile cu care socoteam că puteam 
câştiga bunăvoința indigenilor. Îndată ce m-am desprins de 
corabie, cei doi oameni din luntrea care ne părăsise cu 
puţin timp înainte vâsliră înspre barca mea şi, acostând-o, 
Maurua păşi în ea nepoftit şi fără a şovăi măcar o clipă”. 

l-am poruncit lui Omai, care se afla cu mine, sări întrebe 
unde putem debarca, iar el ne-a îndrumat spre două locuri 
diferite. Mi-am dat însă seama cu părere de rău că nu 
puteam încerca să debarcăm, nici într-o parte nici în alta 
fără riscul de a ne umple bărcile cu apă, sau chiar de ani le 
sfărâma în bucăţi. N-am avut mai mult noroc nici în 
căutarea unui loc de ancorare, căci n-am găsit fundul decât 

la o distanţă de o lungime de cablu de recife?1!. 

Pe când ne îndeletniceam astfel cu recunoaşterea ţăr- 
mului, un număr mare de indigeni înarmaţi se adunaseră pe 
recif. Maurua, care se afla acum în barca mea, crezând 
probabil că înfăţişarea lor războinică ne împiedică să debar- 
căm, le porunci să se retragă. Deoarece mulţi se supuseră, 
socotii că el trebuia să se bucure de oarecare trecere 
printre ei. Şi, într-adevăr, dacă l-am înţeles bine, era fratele 
regelui. Aţâţasem însă într-atât curiozitatea mai multor 
băştinaşi încât se aruncară în apă şi, înotând către bărci, se 
urcară pe bordul lor fără şovăire. Ne-a fost din cale afară de 
greu să-i împiedicăm s-o facă şi încă şi mai greu să-i oprim 
să care cu ei toate obiectele pe care puteau pune mâna. In 
cele din urmă, când băgară de seamă că ne înapoiem la 
corăbii, ne părăsiră cu toţii, în afară de oaspetele nostru de 
la început, Maurua. Acesta, deşi nu fără vădite semne de 
teamă, rămase în barca mea şi mă însoţi pe bordul 
corăbiei. 

Vitele şi toate obiectele necunoscute ce i se înfăţişau 
vederii nu-l surprinseră atât de mult cât ar fi fost de 
aşteptat. Poate că mintea lui era prea îngrijorată de propria 
sa siguranţă pentru a-i îngădui să observe alte lucruri. Nu 
am putut căpăta multe informaţii de la el; de aceea, după 
ce a stat câtva timp pe vas, am poruncit unei bărci să-l 
ducă pe uscat. Dar cum ieşi din cabină se întâmplă să se 
poticnească de una din capre. Curiozitatea biruindu-i acum 
teama, se opri, se uită la ea şi apoi întrebă pe Omai ce fel 
de „pasăre” era aceea. Neprimind un răspuns prompt, 
repetă întrebarea către mai mulţi dintre cei de pe punte. 
După ce barca îl duse aproape de mal, el sări în mare şi 
înotă la țărm. Nici nu ajunse bine pe uscat că mulţimea 
conaţionalilor săi se şi înghesuise în jurul lui, ca şi cum i-ar 
fi mânat o vie dorinţă de a afla de la el ce văzuse; şi 
rămaseră astfel, în timp ce îi pierdeam din vedere. 

În după-amiaza zilei de 30 martie părăsirăm Mangia??, 

cum se numea această insulă, şi ne continuarăm drumul 
înspre nord toată noaptea şi a doua zi până la amiază, când 
zărirăm din nou pământ în direcţia nord-nord-est, la 
depărtare de vreo opt-zece leghe; a doua zi dimineaţa 
sosirăm în faţa capătului său nordic. Trei bărci înarmate au 
fost trimise în căutarea unui loc bun de ancorat şi de 
debarcare. In acest timp, cele două corăbii navigau în volte 
pe lângă insulă. 

Tocmai când plecau bărcile, văzurăm mai multe pirogi 
separate venind dinspre țărm. Ele se îndreptară întâi către 
Discovery care se afla mai în drumul lor. Nu mult după 
aceea, trei din aceste pirogi, fiecare condusă de câte un 
singur om, veniră lângă bordul navei noastre. Ele erau lungi 
şi înguste, susţinute de leagăne?!?. Dăruirăm musafirilor 
noştri câteva cuțite, mărgele şi alte mărunţişuri, iar în urma 
cererii noastre ei ne dădură câteva nuci de cocos. Dar nu 
păreau câtuşi de puţin dispuşi s-o facă în schimbul 
obiectelor primite de la noi. Nu aveau deci noţiunea de troc 
şi nici nu arătau că preţuiesc prea mult vreunul din darurile 
noastre. 

După câteva invitaţii, unul din ei se urcă pe bord, iar 
ceilalţi doi, încurajați de pilda lui, îl urmară curând. Purtarea 
lor arăta că nu se simt de loc stingheriţi. 

După ce plecară ei, sosi o altă pirogă condusă de un 
bărbat care-mi aduse în dar un braţ de banane; el întrebă 
de mine rostindu-mi numele aşa cum îl învățase Omai, care 
fusese trimis înainte într-o barcă împreună cu locotenentul 
Gore. In schimbul acestui gest de politeţe îi dădui un topor 
şi o bucată de pânză roşie, iar el, foarte mulţumit, vâsli 
îndărăt spre țărm. Am aflat după aceea de la Omai că darul 
îmi fusese trimis din partea regelui sau căpeteniei princi- 
pale ă insulei. 

Nu mult după aceea veni spre noi o pirogă dublă, în care 
se aflau douăzeci de oameni. Când se apropiară de corabie 
începură să recite ceva în cor, unul dintre ei ridicându-se în 

picioare şi luând cuvântul înaintea fiecărei repetiţii. Când îşi 
terminară solemnul lor recitativ, veniră bord în bord cu noi 
şi întrebară de şef. Îndată ce m-am arătat, mi-au trimis sus 
pe corabie un porc şi câteva nuci de cocos, iar indigenul 
mai de seamă din pirogă îmi dădu o bucată de rogojină ca 
dar suplimentar. 

l-am condus pe oaspeţii noştri în cabină şi prin alte părţi 
ale navei. Câteva obiecte le atrăgeau atenţia şi le stârneau 
întrucâtva uimirea; dar nimic nu izbutea să le păstreze 
luarea-aminte nici măcar pentru o clipă. Se temeau să se 
apropie de cai şi de vaci deşi, pe de altă parte, n-aveau 
nicio idee despre firea lor. Oile şi caprele intrau însă în sfera 
cunoştinţelor lor, căci înţeleserăm de la ei că le socoteau 
păsări! li dărui noului meu prieten ceea ce am crezut că ar 
fi mai bine primit de el dar, la plecare, el se arătă mai mult 
dezamăgit decât mulţumit. Am aflat apoi că ar fi dorit să 
capete un câine, animal cu care această insulă nu se putea 
făli. 

Oamenii din pirogi erau în general de statură mijlocie şi 
semănau destul de mult cu cei din Mangia, deşi vreo câţiva 
aveau pielea de o nuanţă mai negricioasă decât oricare din 
cei văzuţi acolo. Aveau fizionomii variate şi câţiva tineri 
păreau chiar destul de frumoşi. Ca şi cei din Mangia, purtau 
cingători de pânză mătăsoasă sau de rogojină fină, ale 
căror capete, petrecute printre coapse, le acopereau acele 
părţi ale trupului. Podoabe alcătuite dintr-un fel de alamă 
lată, vopsită cu roşu, pe care erau înşirate boabe dintr-un 
soi de zârnă?!*, le atârnau de gât. Aveau urechile găurite 
dar nedespicate iar picioarele, de la genunchi la călcâie, 
erau punctate, ceea ce îi făcea să pară că sunt încălţaţi cu 
cizme. Purtarea lor deschisă şi veselă dovedea că erau 
foarte binevoitori din fire. 

Curând după ce se crăpă de ziuă observarăm câteva 
pirogi venind spre corăbii: una dintre ele se îndreptă spre 
Resolution. Indigenii aduceau un porc, nişte banane şi nuci 
de cocos, în schimbul cărora cerură un câine şi refuzară 
orice alt lucru pe care-l oferirăm. Pentru a-i satisface, Omai 

se despărţi de câinele său favorit adus din Anglia; indigenii 
plecară nespus de mulţumiţi de această achiziţie. 

Am trimis pe țărm pe locotenentul Gore cu trei bărci, 
două de pe Resolution şi una de pe Discovery. Doi dintre 
băştinaşii ce fuseseră pe bord îl însoțeau, iar Omai merse 
cu el în barcă pentru a-i sluji de tălmaci. Deoarece când 
porniră bărcile, corăbiile se aflau la o distanţă apreciabilă 
de insulă, până să ne apropiem şi noi de coastă se făcu 
vremea prânzului. Observarăm un număr colosal de 
indigeni adunaţi în faţa bărcilor. Pentru a le putea urmări 
mişcările şi a fi gata să sărim în ajutorul tovarăşilor noştri, 
m-am apropiat de țărm numai atât cât era prevăzător s-o 
fac. Câţiva dintre insulari veneau din când în când la corăbii 
aducând în pirogile lor nuci de cocos pe care le schimbau 
cu orice li se oferea. 

Aceste vizite întâmplătoare îmi linişteau îngrijorarea ce-o 
resimţeam pentru soarta celor ce debarcaseră. Deşi nu 
puteam afla nimic de la vizitatorii noştri, însuşi faptul că se 
încumetau să vină pe bord părea să ne lase să înţelegem 
că băştinaşii de pe țărm nu vor înşela încrederea ce le-o 
acordasem. In sfârşit, puţin înainte de apusul soarelui, am 
avut multumirea să vedem bărcile pornind înapoi. Când au 
ajuns pe bord, am aflat că doar locotenentul Gore, Omai, 
doctorul Anderson şi locotenentul Burney debarcaseră. Fap- 
tele zilei mi-au fost apoi raportate în întregime de doctorul 
Anderson; eu le voi reda aproape prin cuvintele lui: 

Vâsleam către o mică plajă pe care se adunase un mare 
număr de indigeni. Mai mulţi dintre ei porniră înot spre noi, 
aducându-ne nuci de cocos, iar Omai, împreună cu conaţio- 
nalii lor care se aflau în bărcile noastre, le comunicară că 
doream să debarcăm. 

Burney, primul locotenent al corăbiei Discovery şi cu 
mine urcarăm într-o pirogă puţin timp înaintea celorlalţi; iar 
călăuzele noastre, observând cu băgare de seamă mişcările 
resacei, ne debarcară în siguranţă pe recif. Câte un insular 
ne luă de mână pe fiecare dintre noi, cu gândul vădit de a 
ne sprijini în timp ce aveam să păşim pe stâncile aspre spre 
plajă, unde mai mulţi alţii ne întâmpinară ţinând în mână 


ramuri verzi dintr-un fel de mimoză şi ne salutară 
atingându-şi nasurile de ale noastre. 

De pe plajă am fost conduşi prin mijlocul unei mulţimi 
care se îmbulzea curioasă să ne privească. Ne-am dus apoi 
de-a lungul unei alei de cocotieri şi am ajuns curând la un 
grup de oameni aşezaţi pe două rânduri şi înarmaţi cu cio- 
mege groase. După ce am păşit câtva timp printre aceştia, 
am dat de un ins ce părea p căpetenie şi care şedea pe 
pământ cu picioarele încrucişate, răcorindu-se cu un soi de 
evantai triunghiular făcut dintr-o frunză de cocotier. In 
urechi îşi agăţase mari mănunchiuri de pene roşii foarte 
frumoase; niciun alt semn nu-l deosebea de restul 
poporului, deşi cu toţii ascultau de el. 

Pornirăm mai departe printre oamenii înarmaţi cu 
măciuci şi ajunserăm la un alt şef, împodobit ca şi cel 
dintâi, care şedea făcându-şi de asemenea vânt. In acelaşi 
chip am fost apoi însoţiţi la un al treilea şef, ce părea mai 
bătrân decât cei doi dinainte. Şi acesta avea pene roşii 
înfipte în urechi, iar după ce-l salutarăm după cum 
tăcuserăm şi cu ceilalţi, el ne pofti pe amândoi să stăm jos. 

După câteva minute văzurăm, la o mică depărtare, vreo 
douăzeci de tinere femei, împodobite cu pene roşii ca şi 
căpeteniile; se prinseseră într-un dans pe care-l executau 
după o melodie înceată şi gravă, cântată în cor. Ne 
scularăm şi ne apropiarăm ca să le vedem, deşi pentru ele 
păream nişte fiinţe ciudate, ele îşi continuară dansul fără a 
ne da nici cea mai mică atenţie. Mişcările şi cântecul se 
îmbinau într-un ansamblu desăvârşit. In general erau mai 
mult plinuţe decât zvelte, cu părul negru revărsându-se în 
inele pe ceafă; aveau un ten măsliniu, ochi negri şi adânci. 
Fiecare fizionomie exprima şi bunăcuviinţa şi modestia 
specifică sexului lor în toate părţile lumii, dar care era 
poate mai bătătoare la ochi acolo. 

Indigenii păreau că se străduiesc să ne despartă pe unul 
de celălalt, fiecare dintre noi fiind închis într-un cerc de 
admiratori care ne înconjurau privindu-ne atent; iar când 
am anunţat căpeteniei cu care şedeam că doream să 
vorbesc cu Omai, el a respins cu hotărâre cererea mea. In 


acelaşi timp am constatat că oamenii începuseră să-mi fure 
mai multe lucruri fără valoare pe care le aveam în buzunar. 
Când mi-am luat atunci îngăduinţa să mă plâng căpeteniei 
de purtările lor, el le-a dat lor dreptate. Toate aceste 
împrejurări mă cam îngrijorau, căci indigenii ar fi putut 
avea de gând să ne reţină printre ei. 


DUDUL — ARBORELE DIN CARE SE FACE 
PINZĂ ÎN OTAHEITE 


Întâmplându-se să vină şi locotenentul Burney în locul 
unde mă aflam eu, i-am spus cele ce bănuiam; ca să verifi- 
căm dacă temerile mele erau întemeiate, încercarăm să 
ajungem la plajă. Dar câţiva oameni ne opriră la jumătatea 
drumului, spunându-ne că trebuia să ne întoarcem îndărăt 
la locul pe care-l părăsisem. Revenind, dădurăm peste 
Omai care nutrea aceleaşi temeri. Dar el mai avea şi alt 
motiv de îngrijorare, căci observase că băştinaşii săpaseră 


o groapă ca un cuptor, pe care tocmai o încălzeau, aceasta 
nu putea însemna decât că aveau de gând să ne frigă şi să 
ne mănânce, după cum obişnuiesc locuitorii Noii Zelande. 

Astfel am fost reţinuţi cea mai mare parte din zi, când 
împreună, când despărțiți, dar mereu în mijlocul gloatei 
care, nemulţumindu-se să ne privească numai, ne cerea 
adesea să ne şi descoperim diferite porţiuni din piele, la a 
cărei vedere se stârnea de obicei un murmur general de 
admiraţie. 

Când stăruirăm asupra pricinii pentru care venisem, ne 
dădură să înţelegem că trebuie să stăm şi să mâncăm cu 
ei; un porc pe care-l văzurăm curând după aceea lângă 
vatra pregătită şi încinsă înlătură temerile lui Omai că va fi 
băgat el însuşi în ea, iar pe noi ne făcu să credem că-l 
pregăteau, poate, pentru hrana noastră. Intr-adevăr 
indigenii ne aduseră o bucată de purcel gătit, îmbiindu-ne 
să luăm din ea. Pofta noastră de mâncare pierise însă în 
urma tensiunii din tot cursul zilei, aşa că abia gustarăm, 
mai mult ca să le facem pe plac, dar fără nicio mulţumire. 

Apropiindu-se apusul soarelui, le spuserăm că era timpul 
să mergem pe bord; încuviinţară pe loc şi cărară pe plajă 
bucatele rămase, pentru a fi transportate cu noi pe corăbii. 
Ne aşezară în bărci cu nucile de cocos, bananele şi celelalte 
provizii aduse de ei; iar noi văslirăm spre corăbii, încântați 
de-a fi scăpat în sfârşit din mâinile plictisitoarelor noastre 
gazde. 

Ne-a părut însă foarte rău că, simţindu-ne atât de 
stingheriţi, n-am avut prilejul să facem observaţii asupra 
regiunii. Căci în tot cursul zilei, rareori am putut ajunge la 
mai mult de o sută de paşi de locul unde ne prezentasem 
căpeteniilor după debarcare; prin urmare a trebuit să ne 
mărginim la cele înconjurătoare. Primul lucru demn de 
observat care ne-a atras atenţia a fost numărul populaţiei; 
trebuie să fi atins cel puţin două mii. Indigenii aveau în 
general părul legat în creştetul capului, lung, negru şi 
foarte des. Mulţi dintre tineri întruchipau modele statuare 
desăvârşite, cu obraz de o delicateţe feminină şi cu o 
înfăţişare la fel de prietenoasă. 


Nevasta unei căpetenii îşi legase copilul într-o bucată de 
pânză roşie ce-i fusese dăruită soţului ei de noi; părea că-l 
poartă cu multă duioşie, alăptându-l într-un mod foarte 
asemănător cu al femeilor noastre. Un alt şef ne prezentă 
pe fata lui, tânără şi frumoasă, dar plină de sfiala firească a 
sexului ei. Ne privea cu un fel de curiozitate amestecată cu 
nelinişte, ce nu părea totuşi să fie pricinuită de frică, ci 
exprima mai degrabă uimirea în faţa unui spectacol atât de 
neobişnuit ca acela pe care îl oferea prezenţa noastră. 

Cam o treime dintre bărbaţi erau înarmaţi cu ciomege şi 
sulițe. Ciomegele măsurau de obicei vreo doi metri 
lungime, fiind făcute din lemn negru dur, cu capetele în 
formă de lance, dar mai late, cu vârfurile frumos dinţate şi 
totul bine lustruit. 

N-am putut afla cum era solul mai înăuntrul insulei, dar 
înspre mare nu se vedea decât un banc de corali, înalt de 
vreo trei metri şi jumătate, abrupt şi aspru; în unele locuri 
se găsesc şi mici plaje nisipoase în dreptul unor rupturi de 
teren cu povârnişul mai lin. Reciful sau stânca ce 
mărgineşte peste tot ţărmul are diferite lățimi până în 
mare, unde se termină pe neaşteptate printr-un zid înalt şi 
abrupt. 

Deşi debarcarea ofiţerilor noştri mi-a îngăduit să îmbo- 
găţesc jurnalul cu amănuntele de mai sus, țelul principal pe 
care îl urmărisem rămăsese în mare măsură neatins; într- 
adevăr ziua trecuse fără să obţinem de pe insulă provizii în 
cantitate demnă de a fi menţionate. Indigenii avuseseră în 
schimb un spectacol cu totul nou, pe care probabil nu-l vor 
mai întâlni vreodată. Cred că doar simpla curiozitate i-a 
făcut să-i reţină pe oamenii noştri cu asemenea restricţii, 
precum şi să întrebuinţeze diferite mijloace ca să-i silească 
să-şi prelungească şederea printre ei. 

Omai fusese nu numai tălmaciul locotenentului Gore, ci 
mai îndeplinise în acea zi şi un alt serviciu. După povestirea 
lui, răspunsurile pe care le dăduse tuturor întrebărilor puse 
de indigeni în legătură cu noi ţineau îndestul de domeniul 
miraculosului. El le-a spus, de pildă, că ţara noastră are 
corăbii mari cât insula lor şi că pe bordul lor se află instru- 


mente de război de asemenea dimensiuni încât înăuntrul 
lor ar putea şedea mai mulţi oameni, şi că unul dintre ele ar 
fi fost de ajuns ca să strivească întreaga insulă dintr-o 
singură lovitură. Asta îi făcu să-l întrebe ce fel de tunuri 
aveam pe cele două corăbii. El le răspunse că, deşi erau 
desigur mici, faţă de cele pe care le descrisese, totuşi aşa 
cum erau, noi am fi putut, cu cea mai mare uşurinţă şi chiar 
de la depărtarea la care se aflau corăbiile, să nimicim insula 
şi să ucidem toate sufletele de pe ea. Indigenii stârniră 
atunci cu întrebările, pentru a afla în ce chip s-ar fi putut 
întâmpla aşa ceva; el îi lămuri cum se pricepu mai bine. Din 
fericire, Omai avea în buzunar câteva cartuşe, pe care le 
scoase la iveală. Gloanţele şi pulberea de puşcă au fost 
supuse cercetărilor; atunci Omai făcu apel la simţurile 
spectatorilor, pentru a împlini lipsurile descrierii sale. Aşeză 
cum se cuvine pe pământ, în centrul unui cerc format de 
indigeni, neînsemnata cantitate de pulbere adunată din 
cartuşe şi, cu ajutorul unui tăciune din vatra unde se gătea 
masa, îi dădu foc. Răbufnirea neaşteptată şi zgomotul 
tunător, flăcările amestecate cu fum ce se produseră pe 
loc, umplură de uimire întreaga adunare; de atunci nu s-au 
mai îndoit de puterea înfricoşătoare a armelor noastre, ci 
au dat deplină crezare tuturor spuselor lui Omai. Aceasta îi 
determinase probabil să-i elibereze pe oamenii noştri. 

Omai descoperise aici trei compatrioți de ai lui; povestea 
lor, aşa cum o relatează el, este mişcătoare. Vreo douăzeci 
de persoane din Otaheite se îmbarcaseră pe bordul unei 
pirogi pentru a trece în insula învecinată, Ulietea. Dar un 
puternic vânt potrivnic se stârnise, împiedicându-i atât să 
ajungă acolo, cât şi să se întoarcă îndărăt pe insula lor. 
Cum traversarea plănuită de ei ar fi trebuit să fie foarte 
scurtă, stocul neînsemnat de merinde se isprăvi curând. 
Suferințele ce le îndurară în timp ce erau mânaţi de furtună 
sunt de neînchipuit. Petrecură multe zile fără a avea cu ce 
se hrăni. Măcinaţi de foame şi istoviţi, numărul lor se 
micşora treptat. Când se răsturnă barca, nu mai trăiau 
decât patru dintre ei. Se ţinură totuşi agăţaţi de marginea 
ambarcaţiei până când ajunseră în văzul oamenilor de pe 


insulă, care trimiseră îndată pirogi ca să-i aducă pe țărm. 
De atunci mai murise unul din cei patru. Ceilalţi trei 
supraviețuitori lăudau mult bunătatea cu care fuseseră 
primiţi aici. Erau atât de mulţumiţi de situaţia lor, încât au 
refuzat oferta pe care le-am făcut-o la cererea lui Omai, de 
a le îngădui traversarea spre insulele lor natale pe bordul 
corăbiilor noastre. 

Debarcarea ofiţerilor pe insulă, deşi dăduse greş în 
privinţa scopului ei, nu poate fi considerată decât ca o 
întâmplare foarte binevenită. Căci în felul acesta am luat 
cunoştinţă de un fapt nu numai ciudat, dar şi nespus de 
instructiv. Rostul povestirii de mai sus este vădit; ea explică 
mai bine decât o mie de ipoteze ale gânditorilor speculativi, 
felul în care au ajuns să fie populate odinioară ţinuturile 
despărțite prin ape şi mai ales insulele Pacificului de sud, 
îndeosebi cele ce se află departe de vreun continent locuit, 
sau chiar unele de altele. 

La 3 aprilie, ajutaţi de o briză lină dinspre răsărit, ne-am 
trezit în faţa insulei Atiu?'5; am trimis de îndată pe 
locotenentul Gore cu două bărci ca să facă rost de ceva 
nutreţ pentru vite. Deoarece nu părea să existe vreun locui- 
tor care să ne împiedice să luăm tot ce am fi dorit, îndată 
ce bărcile ajunseră în partea apuseană a insulei, navigatorii 
se şi încumetară să coboare pe țărm şi debarcară în bune 
condiţii. 

Proviziile obţinute aici constau din vreo sută de nuci de 
cocos pentru fiecare corabie, luarăm de asemenea iarbă 
pentru vite, precum şi o cantitate de frunze şi ramuri de 
cocotieri tineri ca şi de copaci numiţi la Otaheite wharra. 

Singurele păsări văzute au fost un cuc frumos, castaniu, 
vărgat cu negru, care a fost împuşcat, iar pe țărm câteva 
chirigiţe?15, o specie de pescăruş mic, stârci albaştri şi albi 
şi numeroase cârduri de «nebuni»?. 

Un marinar a prins o şopârlă respingătoare la înfăţişare 
care, deşi mică, se căţăra în fugă pe un copac; au mai fost 

văzute multe altele. 

În vremea aceea nu existau locuitori statornici pe insulă, 
totuşi urme neîndoioase arătau că ea era frecventată cel 
puţin ocazional. Mai precis, se găsiră câteva colibe goale. 
Într-una din ele locotenentul Gore lăsă o secure şi câteva 
cuie în schimbul celor luate de noi de acolo. 

Îndată ce bărcile au fost urcate pe bord, am pornit din 
nou spre miazănoapte. Deşi insula lui  Hervey3%, 
descoperită în 1773, nu se afla la mai mult de cincisprezece 
leghe, nu dădurăm cu ochii de ea până dimineaţa, în zori. In 
timp ce ne apropiam, am băgat de seamă că mai multe 
pirogi porneau în întâmpinarea vaselor noastre. În fiecare 
din ele se aflau de la trei până la şase bărbaţi. Se opriră la o 
aruncătură de piatră de corabie şi trecu vreme până ce 
Omai izbuti să-i convingă să se apropie; dar nicio rugăminte 
nu putu îndupleca pe vreunul să se încumete să urce pe 
bord. Dimpotrivă, purtarea lor turbulentă şi gălăgioasă nu 
arăta că ar fi dispuşi să aibă încredere în noi sau să ne 
primească frumos. Aflarăm după aceea că încercaseră să 
smulgă nişte vâsle din barca navei Discovery ce plutea 
bord în bordul ei şi că loviseră un marinar care se 
împotrivise. Tăiaseră de asemenea, cu ajutorul unei scoici, 
o plasă cu came ce atârna la pupa aceleiaşi corăbii şi nu 
voiseră cu niciun chip să înapoieze prada; abia mai târziu 
izbutirăm să o răscumpărăm. Cei care se învârteau pe 
lângă corabia noastră se purtau la fel de provocator. 
Arătară însă repede că aveau cunoştinţă despre târguit şi 
ne vândură nişte peşte pe cuie mici, după care erau nespus 
de ahtiaţi şi pe care le numeau guri. Apucau cu mare 
lăcomie bucăţi de hârtie precum şi orice li se arunca. 

Ca aptitudini şi temperament păreau să se deosebească 
foarte mult de băştinaşii din Uatiu, deşi depărtarea dintre 
cele două insule nu este prea mare. Culoarea pielii lor era 
ceva mai închisă şi mulţi dintre ei aveau o înfăţişare 
sălbatică, fioroasă, asemănătoare cu cea a indigenilor din 
Noua Zelandă. Îşi atârnau de gât carapace lustruite de 
stridii de perle - unica lor podoabă personală; căci niciunul 

nu adoptase încă moda atât de răspândită printre băştinaşii 
din acest ocean de a-şi împodobi trupurile cu puncte sau 
tatuări. 

Deşi prezentau astfel de trăsături distinctive, am avut 
totuşi dovezile cele mai neîndoioase că aparţin unei rase 
comune. Graiul lor era mult mai apropiat de cel din 
Otaheite decât cele din Uatiu sau Mangia. 

Vântul fiind prea slab, ajunserăm abia după ora unu în 
apropierea coastei de nord-vest a insulei. Am trimis pe 
locotenentul King cu două bărci înarmate să sondeze şi să 
facă o recunoaştere a coastei în timp ce tineam corăbiile în 
volte. 

Bărcile se înapoiară la ora trei, iar locotenentul King mă 
încunoştinţă că nu există nicio posibilitate de ancoraj 
pentru corăbii şi că bărcile ar fi putut debarca numai pe 
marginea exterioară a recifului, care se găsea la vreun sfert 
de milă de uscat. El îmi mai spuse că o ceată de băştinaşi, 
înarmaţi cu lănci şi ciomege, coborâse la recif. Dar cum nu 
aveau motiv să debarce, englezii nu le dădură prilej să-şi 
întrebuinţeze armele. 

Dacă aş fi avut norocul să fi putut face rost de apă şi de 
iarbă pe vreuna din insulele vizitate înainte, m-aş fi 
înapoiat, aşa cum avusesem de gând, spre miazăzi, până 
ce aş fi dat de un vânt dinspre apus. Dar lipsa de provizii ar 
fi provocat cu siguranţă pieirea tuturor animalelor, înainte 
de a fi ajuns la Otaheite; în schimb n-aş fi avut nimic de 
câştigat în privinţa țintei majore a călătoriei noastre. lată de 
ce am luat hotărârea să mă îndrept spre Insulele Amiciţiei, 
unde eram sigur că voi găsi din belşug proviziile de care 
duceam lipsă. 

La 7 aprilie am cârmit spre vest-sud-vest ajutaţi de o 
bună briză de răsărit. Îmi propuneam să mă îndrept întâi 
spre Midleburgh sau Eoa?!'%, socotind că, dacă vântul 
rămânea prielnic, vom avea destulă hrană pentru vite până 
la sosirea noastră în acea insulă. Dar a doua zi pe la 
amiază, acele slabe adieri care ne însoţiseră şi ne 

întârziaseră atâta vreme se porniră din nou, aşa că am 
găsit necesar să ne tragem mai la nord, pe latitudinea 
insulelor Palmerston şi Savage, descoperite în 1774, în 
cursul ultimei mele călătorii; astfel, dacă era necesar, am fi 
putut lua de pe ele ceea ce ne trebuia. 

În zorii zilei de 13 aprilie zărirăm în cele din urmă insula 
Palmerston, la depărtare de vreo cinci leghe. Totuşi nu 
ajunserăm în dreptul ei decât la ora opt în dimineaţa 
următoare. Patru bărci, cu câte un ofiţer în fiecare, porniră 
să cerceteze coasta în vederea celui mai potrivit loc de 
debarcare. 

Bărcile examinară întâi partea cea mai sud-estică şi, 
dând greş acolo, vâsliră spre răsărit unde avurăm 
multumirea să-i vedem debarcând. Ţinutul nu era locuit. 

Pe la ora unu se întoarse la bord una dintre bărci, încăr- 
cată cu iarbă antiscorbutică şi cocotieri tineri ceea ce, în 
situaţia de faţă, constituia un adevărat ospăț pentru vite. 
Inainte de înserat am coborât pe țărm într-o barcă mică, 
întovărăşiţi de căpitanul Clerke. 

Găsirăm toată lumea lucrând vârtos şi constatarăm că 
debarcaderul era într-un golfuleţ. Prin tufişurile din faţa 
mării şi chiar în interiorul insulei descoperirăm numeroase 
păsări-fregate, păsările tropicului şi două soiuri de «nebuni» 
care, în acea perioadă, îşi depuneau ouăle şi erau atât de 
blânde, încât ne lăsau să le luăm în mâini. 

Pe recif, în apropierea lacului interior, se afla un banc 
mare de corali, aproape orizontal, care alcătuia poate una 
din cele mai fermecătoare privelişti ale naturii. Temelia lui 
era fixată de țărm, dar ramificaţiile pătrundeau atât de mult 
în mare încât nu puteau fi desluşite; părea deci suspendat 
în apa care se adâncea deodată, căci la depărtare de câţiva 
paşi trebuie să fi măsurat doisprezece-treisprezece metri. 
In timpul acela marea era ca oglinda, iar soarele care 
strălucea din plin, scălda diferitele neamuri de mărgean în 
cea, mai frumoasă lumină. Acest tablou căpăta viaţă 
datorită numeroaselor specii de peşti ce păreau că lunecă 
în siguranţă printre corali. 

In afara unei mici bucăţi de pirogă găsită pe plajă şi care 


probabil fusese adusă de valuri de pe altă insulă, nu 
descoperirăm niciun semn care să fi dovedit că trecuseră 
vreodată oameni pe aici. 

După ce s-au încărcat bărcile, m-am întors pe bord, 
lăsând pe locotenentul Gore cu un grup să înnopteze pe 
țărm, pentru ca a doua zi dis-de-dimineaţă să se apuce din 
nou de treabă. 

Am petrecut deci această zi, ca şi cea precedentă, 
adunând nutreţ pentru vite. Deoarece pe la apusul soarelui 
strânsesem o provizie suficientă, am poruncit ca toată 
lumea să vină pe bord. Fiind însă vânt prea slab, sau chiar 
de loc, m-am hotărât să aştept şi să folosesc ziua 
următoare pentru a culege nuci de cocos de pe insula cea 
mai apropiată, unde observasem că se aflau palmieri mai 
mulţi decât în locul unde debarcasem. 

Ţinând seama de aceasta, am mers cu bărcile pe partea 
apuseană a acelei insule, am debarcat fără multă greutate 
şi am pus îndată oamenii să adune nuci de cocos, care se 
găseau din belşug. În foarte scurt timp Omai, care mă 
însoțea, prinse cu o plasă atâta peşte că putea îndestula 
masa de prânz a întregului grup de pe țărm; el trimise însă 
o parte din ei şi celor două corăbii. In această regiune 
trăiau numeroase păsări, îndeosebi fregate şi păsările 
tropicului, aşa că ne ospătarăm din belşug cu carnea lor. 
Trebuie să subliniez, ea să nu nedreptăţesc pe Omai, că el 
ne-a fost de cel mai mare folos în aceste excursii. Nu numai 
că prindea peştii, dar îi şi gătea şi pe ei şi păsările pe care 
le vânam noi; îşi făcuse un cuptor de pietre încălzite după 
obiceiul din patria iui, dând dovadă de o îndemânare şi o 
voioşie care-i aduceau multă cinste. 

Văzurăm că această insuliţă era cam o dată şi jumătate 
mai mare decât cealaltă şi aproape în întregime acoperită 
de cocotieri. Probabil că nu de mult fusese aruncată aici o 
tânără broască ţestoasă, deoarece ţărmul mişuna încă de 
pui mici. În recife găsirăm scorpioni, nişte insecte şi un 
mare număr de peşti. 

La urma urmelor nu ne-am pierdut vremea degeaba; căci 
am adunat de pe ultima insuliţă vreo mie două sute de nuci 


de cocos, care au fost împărţite frăţeşte întregului echipaj. 

Cele nouă sau zece insulițe joase, cunoscute sub denu- 
mirea de insulele Palmerston, pot fi luate drept capetele 
sau culmile aceluiaşi recif coralier ce face legătura dintre 
ele, fiind acoperite numai cu un înveliş subţire de nisip, dar 
îmbrăcate, după cum s-a spus, cu arbori şi plante. 

Arşiţa, foarte puternică de vreo lună, devenise acum şi 
mai neplăcută din cauza anotimpului ploios ce se apropia 
şi, datorită umezelii crescânde, ameninţa să fie în curând 
dăunătoare sănătăţii. Este totuşi demn de remarcat că, deşi 
singurele merinde proaspete pe care le-am putut procura 
după ce am părăsit Capul Bunei Speranţe au fost cele din 
Noua Zelandă, nu exista deocamdată niciun bolnav pe 
bord; aceasta se datora fie îndelungatei alimentaţii cu 
carne sărată, fie variațiilor de climă. 

In noaptea de 24 spre 25 aprilie am trecut prin dreptul 
insulei Savage pe care o descoperisem în 1774. Am ţinut 
cârma spre miazăzi, după care m-am tras către 
Anamuka?20. 

Cum s-a crăpat de ziuă, ne-au vizitat vreo şase-şapte 
pirogi din diferite insule, care aduceau fructe, rădăcini, doi 
porci, mai multe orătănii, câţiva porumbei mari de pădure, 
cârstei şi lişiţe mari, de culoarea toporaşilor. indigenii ni le 
dădură pe toate în schimbul mărgelelor, cuielor şi securilor. 
Mai aveau asupra lor şi alte articole de negoţ; dar am dat 
dispoziţii să nu se cumpere nicio curiozitate până ce coră- 
biile nu-şi vor fi achiziţionat proviziile necesare şi până când 
nu voi fi îngăduit eu cumpărarea lor. Ştiam din experienţă 
că dacă toţi oamenii noştri începeau, fiecare după cheful 
lui, să negocieze cu băştinaşii, s-ar fi iscat nenumărate 
certuri; am poruncit deci ca, atât pe bord cât şi pe țărm, 
anumite persoane să dirijeze târgul şi am interzis tuturor 
celorlalţi să se amestece. Înainte de amiază, locotenentul 
King, pe care îl trimisesem la Komango, se înapoie cu şapte 
porci, câteva găini, o cantitate de fructe şi de rădăcini şi 
ceva iarbă pentru vite. Grupul lui fusese tratat cu multă 

bunăcuviinţă la Komango. Locuitorii nu păreau numeroşi; 
iar colibele lor, foarte apropiate unele de altele şi aşezate 
îndărătul unei alei de bananieri, nu aveau nimic deosebit. 
Nu departe de ele se afla un lac mărişor cu apă dulce, 
destul de bună; dar nu se vedea niciun pârău. Impreună cu 
locotenentul King venise pe bord căpetenia insulei, care se 
numea Tubau-langi - şi un altul al cărui nume era Taipa. Ei 
îmi aduseră în dar un porc, îmi făgăduiră alte merinde 
pentru ziua următoare şi se ţinură de cuvânt. 

Am ancorat acum exact în acelaşi loc în care ancorasem 
când vizitasem Anamuka în urmă cu trei ani şi ne aflam 
probabil acolo unde ancorase, în 1643, Tasman, primul 
descoperitor al acestei insule şi al unora din cele 
învecinate. 

A doua zi am coborât pe uscat însoţit de căpitanul Clerke. 
Tubau, căpetenia insulei, ne conduse pe mine şi pe Omai la 
locuinţa sa. Văzurăm că este aşezată pe un încântător petic 
de pământ în mijlocul plantaţiei sale. Cât timp am stat pe 
țărm, am procurat prin schimb câţiva porci şi ceva fructe; 
înainte să ajungem din nou pe bord, corăbiile erau înţesate 
de indigeni. Cum prea puţini dintre ei veniseră cu mâna 
goală, aveam acum din belşug toate proviziile proaspete 
trebuincioase. 

După-amiază am debarcat din nou cu un grup de mari- 
nari; în acest timp caii şi celelalte vite care se aflau într-o 
stare mai proastă au fost transportate pe țărm. Totul fiind 
rânduit spre mulţumirea mea, m-am înapoiat pe vas la 
apusul soarelui, lăsând locotenentului King comanda pe 
insulă. 

A doua zi, 3 mai, începură feluritele noastre îndeletniciri 
de uscat. Pe seară, înainte ca băştinaşii să se retragă de la 
cantonamentul nostru, Taipa le ţinu câtva timp o cuvântare 
foarte aprinsă. Nu prea ghicirăm despre ce era vorba, dar 
înţeleserăm că le dădea instrucţiuni cum să se poarte cu 
noi şi-i îndemna să aducă la târg produsele insulei. Am 
simţit urmările bune ale elocinţei sale după cantitatea 
îmbelşugată de provizii pe care le-am primit a doua zi. 

LOCUINȚE INDIGENE DIN ANAMUKA 

În ziua de 6 mai ne vizită un şef de la Tongatabu?” numit 
Finau, pe care Taipa binevoi să ni-l prezinte ca rege al 
tuturor Insulelor Amiciţiei. Toţi băştinaşii îl primiră cu 
salutul local şi anume plecându-şi capetele până la 
picioarele lui, ale căror tălpi le atingeau cu fiecare mână, 
întâi cu palma şi apoi cu dosul mâinii. Nu încape îndoială că 
o persoană întâmpinată cu atâta cinstire nu putea fi decât 
însuşi regele. 

L-am vizitat pe acest mare om după-amiază, în prealabil 
primisem în dar de la el doi peşti aduşi pe bord de unul 
dintre slujitorii săi. Îndată ce am debarcat, el a venit să mă 
întâmpine. Avea vreo treizeci de ani, era înalt, dar subţire; 
din câţi oameni văzusem pe aici, trăsăturile lui semănau cel 
mai mult cu ale europenilor. După o scurtă şedere, noua 
noastră cunoştinţă şi vreo cinci-şase dintre însoțitorii săi mă 
întovărăşiră pe bord. Tuturor le făcui daruri potrivite şi-i 
ospătai în felul care socoteam că le-ar fi mai plăcut. 

Seara i-am condus pe țărm în barca mea, în care căpe- 


221 Cea mai de seamă insulă din Arhipelagul Tonga sau Amiciţiei. - N. T. 


tenia porunci să fie puşi trei porci ca răspuns la darurile 
primite de la mine. 

În prima zi a sosirii noastre la Anamuka, unul dintre 
indigeni furase de pe corabie un topor mare. M-am adresat 
acum lui Finau, care a fost oaspetele meu la 8 mai, 
cerându-i să facă uz de autoritatea lui pentru a mi se 
restitui obiectul; indigenii îl ascultară atât de prompt, încât 
toporul a fost adus pe bord în timp ce noi ne aflam la masă. 
Localnicii ne-au dat foarte dese prilejuri să simţim cât de 
pricepuţi erau la hoţii. Chiar unii dintre mai marii insulei nu 
socoteau că această îndeletnicire ar fi mai prejos de rangul 
lor, iar celor din pătura inferioară bătaia cu biciul nuri mişca 
mai mult decât pe nişte stane de piatră. Când vreunul 
dintre ei se întâmpla să fie prins asupra faptului, căpeteniile 
insulei, departe de a interveni în favoarea lui, ne sfătuiau 
adesea să-l ucidem. Deoarece preferam să nu aplicăm o 
asemenea pedeapsă, făptaşii scăpau de obicei foarte ieftin. 
Căpitanul Clerke descoperi în cele din urmă cum să se 
poarte cu hoţii şi tratamentul păru a avea oarecare 
rezultate: îi dădea pe mâna bărbierului şi punea să li se 
radă capul, însemnându-i astfel şi făcându-i de râsul 
confraţilor lor, iar oamenilor noştri le poruncise să-i ţină la 
distanţă şi să nu le mai dea pe viitor prilejul de a-şi repeta 
relele apucături. 

Aflând că am de gând să plec de-a dreptul la Tongatabu, 
Finau stărui cu tărie să-mi schimb planul şi se împotrivi atât 
de mult, de parcă ar fi avut cine ştie ce de câştigat dacă m- 
aşi fi răzgândit. În locul acestui proiect, el îmi recomanda 
călduros o insulă, sau mai curând un grup de insule, numit 
Hapai, spre nord-est. Acolo, ne asigura el, am putea căpăta 
cu cea mai mare uşurinţă îmbelşugate provizii de toate 
felurile; şi, pentru a da greutate sfatului său, se legă să ne 
însoţească personal. M-a convins; am ales insula Hapai ca 
viitoare escală. Întrucât nu mai fusese vizitată de vreo cora- 
bie europeană, cercetarea ei concorda cu ţelurile mele. 

În zorii zilei de 16 mai, după câteva întâmplări fără 
însemnătate, cârmirăm spre nord-est, către Hapai, care se 
vedea în zare. Ancorarăm a doua zi. Corăbiile se umplură 


între timp de indigeni. Aceştia aduceau de pe țărm porci, 
găini, fructe şi rădăcinoase pe care le schimbau cu securi, 
cuțite, cuie, mărgele şi pânză. După ce am debarcat la 
miazănoapte de Lesuga, puţin în dreapta locului unde 
oprisem corabia, m-au dus pe uscat însoţit de Omai şi de 
Finau. 

Căpetenia mă conduse la o colibă din apropierea plajei, 
pe care văzusem cu câteva clipe înainte că o pregăteau 
pentru primirea noastră, Finau, Omai şi cu mine luarăm loc 
înăuntru. Ceilalţi şefi şi mulţimea făcură roată în jurul 
nostru pe dinafară şi se aşezară jos cu faţa spre noi. Mă 
întrebară apoi cât de mult am de gând să rămân acolo. 
După ce le-am declarat că cinci zile, Taipa primi ordin să 
vină şi, aşezându-se lângă mine, să proclame acest lucru 
de faţă cu poporul. El ţinu atunci o cuvântare în mare parte 
dictată de Finau. După cum aflai de la Omai, prin conţinutul 
ei li se cerea tuturor, atât bătrânilor cât şi tinerilor, să mă 
socotească drept un prieten care avea de gând să stea la ei 
câteva zile; că în cursul şederii mele nu trebuiau să fure 
nimic, nici să mă supere în vreun alt fel; că era de aşteptat 
ca ei să aducă porci, găini, fructe şi alte alimente la corăbii, 
unde vor primi în schimb cutare şi cutare lucruri, pe care el 
le enumeră. Apoi Taipa se folosi de prilej şi mă înştiinţă că 
se cuvenea să fac un dar căpeteniei insulei, al cărui nume 
era lraupa. Nu mă prinse nepregătit, căci îi dădui nişte 
lucruri care îi depăşiră cu mult aşteptările. Această 
mărinimie faţă de el abătu asupra mea cereri de aceeaşi 
natură din partea a două căpetenii din alte insule aflate 
acolo, precum şi din partea lui Taipa însuşi. 

După ce văzurăm locul de unde se putea lua apă, ne 
înapoiarăm la coliba în care fuseserăm primiţi şi am găsit 
acolo un porc copt şi câteva batate, aburind de fierbinţi, 
gata să fie aduse pe bord pentru prânzul meu. Il invitai pe 
Finau şi pe prietenii săi să ia parte la ospăț şi ne 
îmbarcarăm ca să mergem pe corabie; dar numai el se 
aşeză cu noi la masă. După-prânz l-am condus pe țărm şi, 
înainte de a face calea-ntoarsă, am primit darurile sale: o 
mare şi frumoasă broască ţestoasă şi o grămadă de batate. 


Aveam un abundent stoc de provizii, deoarece în cursul zilei 
căpătasem prin schimburile de la bordul corăbiei vreo 
douăzeci de porci mici, în afară de fructe şi rădăcini. 

A doua zi dis-de-dimineaţă, Finau şi Omai, care se ţinea 
scai de şef şi dormea acum pe țărm, veniră pe bord. Scopul 
vizitei lor era să-mi solicite prezenţa pe insulă, unde văzui 
că se şi adunaseră o mulţime de oameni. Ghiceam că se 
pregătea ceva puţin obişnuit, dar nu mi-am putut da seama 
ce anume şi nici Omai nu era în stare să mă lămurească. 

Nu mult după ce am debarcat, văzurăm venind aproape 
o sută de indigeni încărcaţi cu batate, fructe de pâine, 
banane, nuci de cocos şi trestie de zahăr. Ei îşi depuseră 
poverile în două grămezi în stânga noastră. Curând după 
aceea sosiră alţii, purtând aceleaşi mărfuri, pe care le 
aşezară în alte două grămezi, în dreapta. Lângă cele din 
dreapta erau legaţi doi porci şi şase găini, iar lângă cele din 
stânga şase porci şi două broaşte țestoase. 

După ce rânduiră frumos acest dar îmbelşugat de 
merinde şi după ce-l aşezară cât mai la vedere, aducătorii 
lui se pierdură în mulţimea ce forma un cerc mare în jurul 
nostru, îndată după aceea, câţiva bărbaţi înarmaţi cu 
ciomege făcute din crengi verzi de cocotieri intrară în cercul 
din faţa noastră. Aceştia defilară timp de câteva minute şi 
apoi se retraseră, jumătate într-o parte, jumătate în 
cealaltă, aşezându-se în faţa privitorilor. Curând începu 
spectacolul şi ne desfătară cu lupte individuale. Un luptător, 
sculându-se şi înaintând dintr-una din părţi, mai mult prin 
gesturi elocvente decât prin cuvinte provoca pe cei din 
partea cealaltă să trimită pe unul din echipa lor să se lupte 
cu el. Dacă provocarea era acceptată, ceea ce se întâmpla 
de obicei, cei doi combatanți luau atitudinile cuvenite şi 
începea lupta, care continua până ce unul sau celălalt se 
declara învins, sau până li se fărâmau armele. Îndată ce o 
luptă lua sfârşit, învingătorul se chincea jos cu faţa spre 
căpetenie, apoi se ridica şi se îndepărta. În acelaşi timp, 
câţiva bătrâni ce păreau a fi arbitri îşi exprimau satisfacția 
în câteva cuvinte, iar mulţimea, îndeosebi cei din partea 
cărora era învingătorul, îi slăveau victoria prin două sau trei 


urale. 

Acest spectacol se întrerupea din când în când pentru 
câteva minute. În clipele de răgaz aveau loc întreceri de 
trântă sau de bătaie cu pumnii. Primele semănau cu cele 
din Otaheite, iar cele din urmă nu se deosebeau prea mult 
de cele practicate în Anglia. Dar ceea ce ne-a încremenit de 
uimire a fost fapta a două fete voinice care păşiră în faţa 
mulţimii şi începură să boxeze fără niciun fel de ceremonie 
şi cu tot atâta meşteşug ca şi bărbaţii. Această competiţie 
nu dură totuşi mai mult de jumătate de minut şi una dintre 
ele se lăsă păgubaşă. Eroina biruitoare a fost aplaudată de 
privitori, ca şi luptătorii învingători ai celuilalt sex. Noi 
arătarăm oarecare nemulţumire faţă de această parte a 
spectacolului, ceea ce nu împiedică pe alte două femei să 
intre în arenă. Acestea păreau să fie pline de energie şi şi- 
ar fi tras desigur una alteia o chelfăneală zdravănă, dacă 
două femei bătrâne nu s-ar fi amestecat să le despartă. 
Toate luptele se desfăşurau în mijlocul a cel puţin trei mii 
de oameni şi erau întovărăşite din partea tuturor de cea 
mat desăvârşită bună dispoziţie. 

Îndată ce se termină spectacolul, căpetenia mă înştiinţa 
că grămezile de merinde din dreapta îi erau hărăzite lui 
Omai, iar cele din stânga, ce alcătuiau vreo două treimi din 
cantitatea întreagă, mi se dăruiau mie. El adăugă că le 
putem duce oricând voiam pe corabie, dar că nu este 
nevoie să pun marinarii să le păzească, deoarece trebuia să 
fiu sigur că nu, se va şterpeli nici măcar o singură nucă de 
Cocos. Aşa s-a şi întâmplat, căci lăsai toate proviziile acolo 
şi mă înapoiai pe; corabie pentru a prinzi, luând cu mine pe 
şef, iar când au fost transportate pe bord în cursul după- 
amiezii nu lipsea nimic. Erau atât de numeroase încât 
încărcarăm cu ele patru bărci; nu puteam decât să fiu uluit 
de mărinimia lui Finau, căci acest dar întrecea cu mult pe 
toate celelalte căpătate de la vreunul din suveranii 
diferitelor insule pe care le vizitasem; în Oceanul Pacific. Nu 
mi-am pierdut timpul încercând să-l conving pe prietenul 
nostru că nu eram nesimţitor faţă de dărnicia lui şi, înainte 
ca el să plece de pe vas, i-am oferit din mărfurile mele pe 


acelea care ghicisem că le preţuia cel mai mult. 

Finau îşi exprimase dorinţa de a-i vedea pe soldaţii din 
marină făcându-şi exerciţiile militare. Întrucât voiam să-i 
satisfac curiozitatea, a doua zi dimineaţa am poruncit săi 
coboare pe țărm toţi militarii din cele două corăbii. După ce 
executară diverse manevre şi traseră mai multe salve, de 
care marea gloată de privitori păru foarte încântată, căpe- 
tenia ne oferi la rândul său o demonstraţie care, aşa cum 
am apreciat cu toţii, a fost efectuată cu o îndemânare şi o 
precizie ce depăşea cu mult proba de exerciţii militare ce-o 
dădusem noi. Era un fel de dans, atât de fundamental 
diferit de tot ceea ce văzusem vreodată, încât mă tem că 
nu pot să-i fac o descriere care să dea cititorilor mei o 
imagine cât de cât corespunzătoare. Executat de bărbaţi, 
luau parte la el o sută cinci persoane. Fiecare dintre ei ţinea 
în mână un instrument frumos lucrat, oarecum de forma 
unei vâsle, lung de. şaptezeci şi cinci de centimetri, 
înzestrat cu un mâner mic şt o lamă subţire, aşa încât era 
foarte uşor. Cu aceste instrumente făcură multe şi felurite 
figuri, fiecare din ele însoţite de o mişcare diferită. La 
început, executanţii erau înşiraţi pe trei rânduri; prin 
evoluţii variate, fiecare om îşi muta (apoi locul în aşa fel 
încât cei ce fuseseră în spate ajungeau în faţă. Dar nu 
rămâneau mult în aceeaşi poziţie. O dată se desfăşurau 
într-un şir, altă dată formau un semicerc şi, la urmă, 
întocmiră două coloane pătrate. În timp ce ultima mişcare 
era în curs de îndeplinire, unul dintre ei păşi în faţa lor şi 
execută un dans grotesc, cu care demonstraţia luă sfârşit. 

Ca instrumente muzicale aveau două tobe sau, mai bine- 
zis, doi buşteni scobiţi, din care scoteau câteva note 
izbindu-i cu două bețe. Totuşi mi se păru că aceste sunete îi 
ajutau mai puţin pe dansatori decât melodia corului, în care 
îşi uneau vocile toţi executanţii în chip simultan. Cântecul 
nu era lipsit de o plăcută armonie, iar toate mişcările 
corespunzătoare se săvârşeau cu atâta îndemânare încât 
numerosul corp de dansatori părea să acţioneze deodată, 
ca şi cum ar fi fost un singur mare mecanism. Toţi am fost 
de părere că un asemenea spectacol ar fi găsit aprobări 


unanime pe o scenă europeană. Pe de altă parte depăşea 
atât de mult orice încercare a noastră de a le oferi distracţii 
încât indigenii păreau să se mândrească de superioritatea 
ce-o dovedeau. Cât despre instrumentele noastre muzicale, 
ei nu le preţuiau de loc, în afară de tobă şi, chiar şi pe asta, 
n-o socoteau aşa de bună ca a lor. 

Pentru a le da o părere mai favorabilă despre distracţiile 
noastre şi pentru a-i face să priceapă mai bine înţelesul 
adânc al cunoştinţelor noastre superioare, am dat dispoziţii 
să se pregătească nişte jocuri de artificii şi, după căderea 
amurgului, le-am lăsat să se desfăşoare în faţa lui Finau, a 
altor căpetenii şi a unei uriaşe mulţimi de băştinaşi. Rache- 
tele noastre de apă şi mai ales cele de aer îi fermecară şi-i 
uluiră dincolo de orice închipuire, aşa că balanţa se 
răsturnă în favoarea noastră. 

Asta însă nu păru decât să-i aţâţe ca să ne arate noi 
forme ale neobişnuitei lor măiestrii; îndată ce focurile arti- 
ficiilor se stinseră, indigenii începură o întreagă suită de 
dansuri. În chip de preludiu aşezară în faţa noastră, în 
mijlocul cercului, o orchestră sau un cor compus din 
optsprezece bărbaţi. Vreo patru-cinci dintre ei ţineau în 
mână bucăţi mari de bambus, lungi de un metru până la doi 
metri, având capătul superior deschis, iar celălalt astupat 
printr-un nod. Acest capăt închis îl izbeau într-una de 
pământ, dar încet; produceau astfel diferite sunete, după 
lungimea instrumentelor, toate însă din registrul de bas sau 
de voce joasă; şi, pentru contrabalansare, alt băştinaş lovea 
necontenit şi repede, cu două bete, într-o bucată din 
acelaşi lemn, despicată şi aşezată în lung pe pământ; el 
scotea în acest chip un sunet pe atât de ascuţit pe cât erau 
de grave cele produse de ceilalţi. Restul cetei, ca şi cei ce 
băteau cu bucăţile de bambus, cântau o melodie înceată şi 
lină, care îmblânzea atât de bine notele mai aspre ale 
instrumentelor descrise mai sus, încât niciun ascultător, 
oricât de obişnuit ar fi fost cu cele mai desăvârşite şi 
felurite modulaţii de sunete, nu putea să nu recunoască ce 
impresie puternică şi plăcută trezeau aceste simple 
armonii. 


Imediat ce isprăviră, se arătară nouă femei, care se aşe- 
zară în faţa colibei unde se afla căpetenia. Apoi se ridică un 
bărbat care o lovi pe prima dintre femei pe spinare cu 
amândoi pumnii strânşi unul lângă altul. Continuă în acelaşi 
mod cu a doua şi cu a treia, dar pe a patra, nu ştiu dacă din 
întâmplare sau premeditat, în loc de spinare, o lovi în piept. 
Atunci se ridică imediat un om din mulţime şi îl culcă la 
pământ cu o lovitură în cap, după care îl luară de acolo fără 
cea mai mică gălăgie sau dezordine. Dar aceasta nu le scuti 
pe celelalte cinci femei de ciudata datină sau, poate, 
ceremonie necesară; căci un alt executant îi luă locul celui 
ce le tratase astfel. Necazurile lor nu se isprăviră nici de 
data aceasta; atunci când dansară, avură neplăcerea de a- 
şi vedea reprezentaţia de două ori dezaprobată, fiind deci 
nevoite s-o repete. 

Curiozitatea celor două tabere era acum îndeajuns de 
potolită în urma diverselor distracţii pe care le-am descris; 
am început prin urmare să privesc în jurul meu. A doua zi 
am făcut o plimbare în insula Lifuga, despre care eram 
curios să aflu câte ceva. Descoperii că întrecea insula 
Anamuka în mai multe privinţe. Plantaţiile erau mai 
numeroase şi mai întinse. Duzii?2? acopereau mari porţiuni 
de teren, iar plantațiile erau bine înzestrate cu rădăcinoase 
şi fructe; ele sunt produsele naturale ale insulei. Am mai 
adăugat şi eu câteva, semănând porumb, pepeni, dovleci şi 
altele asemănătoare. 

Insula nu are mai mult de treisprezece kilometri în lun- 
gime, iar în unele locuri nu depăşeşte patru-cinci kilometri 
în lăţime. Partea ei răsăriteană, expusă alizeului, înaintează 
în larg printr-un recif, de care valurile oceanului se sparg cu 
multă violenţă. 


222 Este vorba de Morus papyrifera, o varietate de dud tropical. - N. T. 


TIP DE FEMEIE DIN HAPAI 


La întoarcerea mea din excursie am găsit o pirogă mare 
cu pânze legată de pupa corăbiei. In ea se afla Latulibaula, 
pe care îl văzusem la Tongatabu în cursul ultimei mele călă- 
torii şi pe care-l socotisem pe vremea aceea regele insulei. 
El şedea în pirogă cu aceeaşi gravitate care îl caracterizase 
şi în trecut şi n-am putut prin niciun fel de rugăminţi să-l 
înduplec să urce acum pe bord. Mulţi dintre insulari erau de 
faţă şi ei îl numeau cu toţii arek;, ceea ce înseamnă rege. 
Nu auzisem niciodată pe vreunul din ei să dea un 
asemenea titlu lui Finau, cu toată autoritatea de care se 
bucura acesta printre ei, atât aici, cât şi la Anamuka; 
începui deci să bănuiesc că nu el ar fi regele, deşi prietenul 
său, Taipa, se străduia să mă convingă de aceasta. Finau se 
afla şi el pe bordul corăbiei mele, dar niciunul din cei doi 
oameni de vază nu păreau că-l bagă în seamă pe celălalt. 

In dimineaţa zilei de 23 mai, pe când ne pregăteam să 
dezlegăm odgoanele vasului pentru a părăsi insula, Finau, 
cu primul său sfetnic Taipa, veniră lângă bordul nostru într- 
o pirogă cu pânze şi mă înştiinţară că au de gând să 
pornească spre Vavau, o insulă care, ziceau ei, se află spre 
miazănoapte, la două zile de Hapai. Voiau să mă facă să 


cred că ţinta călătoriei lor era să-mi aducă o provizie supli- 
mentară de porci şi nişte tichii cu pene roşii, pe care Omai 
să le ducă la Otaheite, unde sunt foarte preţuite. Finau mă 
asigura că se va întoarce în patru sau cinci zile şi mă ruga 
să nu ridic pânzele până la înapoierea sa când, îmi făgăduia 
el, mă va însoţi la Tongatabu. Cum socoteam că ar fi un 
bun prilej de a cunoaşte insula Vavau, i-am propus să mer- 
gem într-acolo cu corăbiile; dar el nu păru să se bucure de 
acest plan şi, ca să mă facă să renunţ, îmi spuse că nu voi 
găsi pe acea insulă nici port, nici loc de ancorare. Am con- 
simţit deci să aştept întoarcerea lui rămânând în acelaşi 
loc, iar el porni pe dată. 

În timpul plimbării mele din 25 mai mi s-a întâmplat să 
intru într-o casă unde am găsit o femeie ce rădea capul 
unui copil cu un dinte de rechin înfipt în capătul unui băț. 
Observai că ea umezea mai întâi părul cu o cârpă muiată în 
apă, întrebuinţând instrumentul pe partea udată de ea în 
prealabil. Operația părea să nu-l doară pe copil, iar părul 
era ras tot atât de bine pe cât ar fi făcut-o un brici de al 
nostru. Îndemnat de cele văzute, încercai îndată pe pielea 
mea unul din acele ciudate instrumente şi constatai că era 
un înlocuitor excelent al briciului. Totuşi, bărbaţii de pe 
aceste insule recurg la un alt procedeu pentru a-şi rade 
bărbile. Ei execută operaţia cu două scoici: pe una o aşază 
sub un smoc mic din barbă, pe care îl taie apoi cu cealaltă, 
aplicată deasupra. În felul acesta sunt în stare să se radă 
foarte aproape de piele. Procedeul este într-adevăr destul 
de plictisitor, dar nu dureros; printre ei se află unii bărbaţi 
ce par a se îndeletnici cu această meserie. In cursul şederii 
noastre acolo, ne obişnuisem să-i vedem atât pe marinarii 
noştri mergând pe țărm ca să li se dea jos bărbile după 
moda din Hapai, cât şi pe căpeteniile lor venind pe bord 
spre a fi raşi de bărbierii noştri. 

Cum în prezent nu se mai aducea la corăbii aproape 
nimic din produsele insulei, am hotărât să schimbăm locul 
şi, în după-amiaza zilei de 26 mai, m-am mutat într-un golf 
care se găseşte între capătul sudic al Lefugei şi capătul 
nordic al Hulaivei, unde am ancorat. 


Lângă capătul sudic al insulei Lefuga am dat de o movilă 
artificială. După mărimea unor copaci ce creşteau pe ea am 
înţeles că fusese înălţată în timpuri îndepărtate. Am socotit 
că are o înălţime de vreo doisprezece metri. La poalele 
acestei măguri se afla o piatră ce trebuie să fi fost tăiată 
dintr-o stâncă de corali. Era lată de un metru şi douăzeci, 
groasă de şaptezeci şi cinci de centimetri şi înaltă de patru 
metri douăzeci; indigenii de faţă ne spuseră că abia 
jumătate din lungimea ei ieşea deasupra solului. O numeau 
Tangata Areki?22, şi ziceau că fusese aşezată anume, ca şi 
măgura înălţată de către strămoşii lor, în amintirea unui 
rege; dar în ce vremuri străvechi nu ştia niciunul să spună. 

Pe la amiază sosi la pupa noastră o mare pirogă cu 
pânze, în care se găsea o persoană numită Futafaihi ori 
Paulaho sau în ambele feluri; după cum ne spuseră băş- 
tinaşii ce se aflau în acea clipă pe bord, era regele insulei 
Tongatabu şi al tuturor insulelor învecinate. Având atât 
interesul cât şi plăcerea să fiu curtenitor cu toţi oamenii de 
vază, îl invitai pe Paulaho pe bord, fără să cercetez 
veracitatea titlurilor ce şi le asuma; el aduse cu sine în dar 
doi porci graşi, deşi nu atât de graşi ca el. Dacă greutatea 
trupului ar putea da greutatea în rang sau putere, atunci ar 
fi fost de hună seamă în această privinţă cel mai eminent 
om pe care-l văzusem vreodată. Găsii că era aşezat şi cu 
mintea cumpănită. Examină corabia şi diferitele obiecte noi 
pentru el cu o deosebită atenţie şi îmi puse multe întrebări 
la locul lor dintre care una a fost: ce ne-a putut determina 
să vizităm aceste insule? După ce-şi satisfăcu bine 
curiozitatea, privind vitele şi celelalte noutăţi întâlnite pe 
punte, îl poftii să coboare în cabină. Auzind aceasta, 
însoțitorii lui se împotriviră zicând că, dacă acceptă 
invitaţia, s-ar putea întâmpla ca unii să păşească deasupra 
capului său; dar conducătorul mai puţin convenţional în 
această privinţă decât însoțitorii lui, înlătură cu un gest 
orice ceremonie şi veni jos?2%. 


223 Tangata în limba lor înseamnă om; areki;, rege. - N. T. 
224 Această întâmplare aminteşte de chinezul care dorea să ştie fel de 
fel de lucruri despre frumoasele trăsuri cu splendide harnaşamente 


Paulaho şezu cu noi la masă, dar mâncă puţin şi bău şi 
mai puţin. Când ne scularăm mă rugă să-l însoțesc pe țărm. 
L-am condus în propria-mi barcă, după ce-i dăruisem mai 
întâi din obiectele pe care bănuiam că le preţuia mai mult şi 
care, după cât am băgat de seamă, au întrecut chiar aştep- 
tările. N-am fost dezamăgit în dorinţa de a-mi asigura astfel 
prietenia sa, căci în clipa când barca atinse ţărmul, el 
porunci să se mai aducă doi porci care să fie predaţi oame- 
nilor mei. Câţiva dintre supuşii lui veniră apoi să-l ia din 
barcă pe o tăblie semănând cu o targă şi-l duseră într-o 
căsuţă din apropierea țărmului, ce părea să fi fost înălţată 
acolo în vederea găzduirii lui. Mă aşeză alături de el, în timp 
ce însoțitorii lui formau un semicerc în faţa noastră şi a 
casei. Indărătul căpeteniei sau mai bine zis într-o parte, 
şedea o femeie bătrână, având în mână un soi de evantai 
cu care gonea muştele. 

Am stat până ce s-au retras mai mulţi dintre curteni, 
după câte o plecăciune pe care o făceau ducând mâinile în 
dreptul tălpilor sale, pe care le atingeau sau le băteau uşor 
cu partea de deasupra şi cu cea de dedesubt a degetelor 
fiecărei mâini. Alţii, care nu stătuseră în cerc, se apropiară 
şi ei, se pare, anume pentru a-i da aceeaşi dovadă de 
respect, apoi se retraseră fără să scoată o vorbă. Eram cu 
totul fermecat de cuviinţa care se păstra. Căci nu mai 
văzusem nicăieri, nici chiar printre popoarele mai civilizate, 
ceva asemănător. 

Paulaho, regele, cum îl voi numi de acum înainte, veni pe 
bord a doua zi dis-de-dimineaţă; îmi aducea în dar o tichie 
făcută din pene roşii. Aceste tichii, sau mai bine zis. bonete, 
sunt alcătuite din penele cozii păsării tropicului, amestecate 
cu pene roşii de papagal. Ele sunt în aşa fel întocmite încât 
se leagă pe frunte, în formă de semicerc, având o rază de 
douăzeci ori douăzeci şi cinci de centimetri. 


aduse în dar de lordul Macartney împăratului şi care, când află că pe 
partea mai înaltă (capra) urma să şadă omul ce avea să mâne caii, îşi 
întreabă informatorul, cu un râs batjocoritor, dacă îşi închipuia că 
împăratul va tolera ca un alt om să se aşeze mai sus decât el. (Din călă- 
toriile lui Barrow în China). - N. A. 


EVANTAIE ÎNTREBUINȚATE ÎN INSULELE 
PACIFICULUI DE SUD 


A doua zi în zori, am ridicat ancora pe o briză bună şi m- 
am îndreptat spre apus cu gândul să mă întorc la Anamuka. 
Ne urmară mai multe pirogi cu pânze, într-una din ele 
aflându-se chiar regele. El ne părăsi însă curând, lăsându- 
ne pe bord pe fratele său şi cinci însoțitori ai acestuia. Ne 
mai întovărăşea şi un şef numit Tubauitoa, proaspăt venit 
de la Tongatabu. Îndată ce sosi, îşi trimise piroga îndărăt, 
declarând că atât el, cât şi cei cinci băştinaşi care-l 
urmaseră, vor dormi pe bord; acum aveam, prin urmare, 
cabina plină de oaspeţi. Aduseseră cu ei belşug de merinde 
pentru care căpătaseră, ca întotdeauna, răsplata cuvenită. 

Pe drum, corabia a fost gata să nimerească în plin într-o 
insulă joasă şi nisipoasă, numită Putu. Din fericire marinarii 
tocmai fuseseră chemaţi pe punte pentru a vira vasul, aşa 
încât manevrele necesare au putut fi executate cu judecată 
şi cu repeziciune şi numai datorită acestui fapt scăparăm 


de nimicire. „Discovery”, care se afla în pupă, era în afara 
pericolului. Asemenea situaţii primejdioase sunt de 
neînlăturat pentru cel ce porneşte într-o călătorie de 
descoperiri. 

Acest incident i-a înfricoşat aşa de mult pe călătorii noştri 
încât şi-au exprimat imediat dorinţa vie de a merge pe 
uscat. Prin urmare, cum s-a luminat de ziuă, am coborât o 
barcă şi i-am poruncit ofițerului ce o comanda ca, după ce-i 
va debarca pe băştinaşi la Kotu, să sondeze de-a lungul 
recifului în căutarea unui loc de ancorare. 

Găsind un loc prielnic, am rămas în această insulă până 
la 4 iunie când, ridicând ancora, ne-am îndreptat spre 
Anamuka; am ancorat acolo în dimineaţa următoare. 

Am coborât imediat pe țărm şi i-am găsit pe locuitori 
foarte ocupați cu dezgropatul batatelor pe care voiau să le 
aducă la târg. Acestea erau acum în momentul cel mai bun 
al dezvoltării lor; obţinurăm o cantitate însemnată de 
batate în schimbul unor bucăţi de fier. 

A doua zi la prânz sosi Finau din Vavau. Ne spuse că mai 
multe pirogi încărcate cu porci şi alte provizii, care por- 
niseră o dată cu el de pe acea insulă, se pierduseră în 
cursul recentei vijelii şi că toţi oamenii pieriseră. Această 
veste tristă nu păru să impresioneze pe vreunul din 
conaţionalii lui care o auziră; iar în ceea ce ne priveşte pe 
noi, făcusem între timp destul de bine cunoştinţă cu 
caracterul lui Finau, pentru a nu da prea multă crezare unei 
asemenea poveşti. In dimineaţa următoare apărură Paulaho 
şi ceilalţi şefi pe care, de asemenea, vânturile potrivnice îi 
împiedicaseră să vină. Se întâmpla ca în acel moment să 
mă aflu pe țărm în tovărăşia lui Finau; acesta păru că 
înţelege acum necuwviinţa purtării lui din clipa când îşi 
asumase o calitate pe care n-o avea. Căci nu numai că-l 
recunoscu pe Paulaho ca rege peste Tongatabu şi peste 
celelalte insule, dar stărui mult asupra acestui lucru, fără 
îndoială pentru a face să-i fie iertată prezumţioasa atitudine 
dinainte. Il părăsii, ca să vizitez pe acest om mai mare, pe 
care îl găsii stând cu câţiva oameni în faţa lui. Dar cum 
fiecare se grăbea să-l măgulească, cercul se mărea destul 


de repede. Eram foarte nerăbdător să observ comportarea 
lui Finau în această împrejurare şi am avut dovada cea mai 
convingătoare a inferiorităţii lui, căci se aşeză printre cei 
care şedeau în faţa lui Paulaho ca însoțitori ai regelui. La 
prânz atât el cât şi Paulaho veniră cu mine pe bord, dar 
numai cel de-al doilea se aşeză la masă. Finau se retrăsese 
din cabină, după ce făcuse plecăciunea în modul obişnuit, 
atingând picioarele suveranului cu capul şi cu mâinile. 
Regele ne spusese dinainte că aşa se va întâmpla; şi se 
vădi acum că lui Finau nici nu-i era îngăduit să mănânce 
sau să bea în prezenţa suveranului său. 

A doua zi dimineaţa, la ora opt, ne îndreptarăm spre 
Tongatabu, ajutaţi de o uşoară briză de nord-est. Odată cu 
noi porniră vreo paisprezece-cinsprezece bărci cu pânze de 
ale băştinaşilor; fiecare dintre ele depăşea ca mult corăbiile 
noastre. În după amiaza zilei următoare ancorarăm în 
dreptul acelei insule, într-o poziţie sigură. 

Puțin după aceea debarcai, întovărăşit de Omai şi de 
câţiva ofiţeri. Regele ne aştepta pe plajă. El ne conduse 
îndată la o casă mică şi drăguță ce era aşezată la marginea 
pădurii şi avea în faţa ei o curte frumoasă şi spațioasă. 
Această casă, îmi spuse el, avea să-mi stea la dispoziţie în 
tot timpul şederii noastre pe insulă; nici n-aş fi putut dori o 
rânduială mai bună. 

Nu mult după ce intrarăm în casă, se şi adună un număr 
de indigeni, care se aşezară în faţa noastră, în curte. 
Regelui i se aduse o rădăcină de kava; la porunca lui a fost 
tăiată în bucăţi şi apoi împărţită mai multor persoane de 
ambele sexe care începură imediat s-o mestece; curând 
vasul cu băutura preferată a băştinaşilor era pregătit. Intre 
timp se adusese un porc fript şi două coşuri de batate 
coapte, pe care le împărţiră după aceea în zece porții. 
Aceste porţii au fost apoi oferite diverselor persoane de 
faţă; dar câţi erau îndreptăţiţi să ia din ele, n-aş putea 
spune. Pe urmă se servi licoarea, însă băgai de seamă că 
abia o pătrime din cei adunaţi acolo gustaseră, fie din 
alimente, fie din băutură. 

Deoarece aveam de gând să rămânem câtva timp la 


Tongatabu, înălţarăm în cursul dimineţii un cort chiar lângă 
casa pe care ne-o hărăzise Paulaho. Apoi descărcarăm caii, 
vacile şi oile, pe când un grup de soldaţi împreună cu 
ofiţerul lor se aşezară în post pentru a le păzi. Instalarăm, 
observatorul la o mică depărtare de celălalt cort, iar 
locotenentul King îşi fixă reşedinţa pe țărm, pentru a 
supraveghea observațiile. Tunarii primiră dispoziţii să 
dirijeze schimbul cu indigenii care se îmbulzeau din toate 
părţile insulei, aducând porci, batate, nuci de cocos şi alte 
produse. In scurtă vreme postul nostru de pe uscat semăna 
cu un bâlci, iar punţile corăbiilor erau aşa de înţesate de 
vizitatori, încât abia mai aveam loc să ne mişcăm. 

Finau se statornicise în vecinătatea noastră, dar nu mai 
era omul zilei. Totuşi noi îl găseam încă o persoană cu 
trecere şi aveam mărturii zilnice ale averii şi mărinimiei 
sale, prin faptul că daruri de mare preţ nu mai conteneau 
din partea lui. Dar şi regele era la fel de atent cu noi în 
această privinţă, căci nu trecea zi să nu primim de la el 
vreun dar însemnat. Aflasem acum că mai existau şi alţi 
oameni de vază pe insulă, dar nu-i văzusem încă. Indeosebi 
Otago şi Tubau menţionau pe o căpetenie numită Mariwagi 
care după spusele lor, avea cea mai mare trecere prin 
acele meleaguri. Unii indigeni ne dădură chiar să înţelegem 
că el ar fi prea sus pus pentru a catadixi să ne onoreze cu o 
vizită. Această afirmaţie îmi aţâţă curiozitatea; îi pomenii 
deci lui Paulaho că eram foarte doritor să merg în audienţă 
la Mariwagi; el căzu de acord să mă întovărăşească la locul 
reşedinţei acestuia, pe care nu-l găsirăm însă acasă. 

A doua zi spre prânz, însoţit de un număr considerabil de 
oameni de toate rangurile, a venit chiar Mariwagi în 
vecinătatea taberei noastre. Mi se aduse la cunoştinţă că se 
deranjase anume spre a-mi da prilejul de a mă prezenta în 
audienţă. De aceea, după amiază, un grup dintre noi, 
întovărăşiţi de Finau, debarcarăm spre a-l vizita. Văzurăm 
un om şezând sub un copac mare din apropierea țărmului, 
puţin în dreapta cortului. O bucată de pânză de cel puţin 
patruzeci de metri lungime era aşternută în faţa lui, iar în 
jurul său se aşezaseră numeroşi indigeni de ambele sexe. 


Presupuserăm fireşte că acesta era marele om; dar Finau 
ne scoase din greşeală, informându-ne că un altul, care 
şedea pe o bucată de rogojină la o oarecare depărtare de 
această căpetenie şi mai spre dreapta, era Mariwagi. 
Acesta ne primi cu multă bunăvoință şi ne pofti să luăm loc 
alături de el. Persoana ce şedea sub copac cu faţa spre noi 
se numea Tubau. Atât el cât şi Mariwagi aveau o înfăţişare 
venerabilă. Cel din urmă, un om subţirel, după înfăţişare 
părea să fi depăşit cu mult vârsta de şaizeci de ani. Cel 
dintâi, mult mai voinic şi aproape orb din cauza unei boli de 
ochi, nu era însă atât de vârstnic. 

li distrarăm aproape o oră cu un concert executat cu 
două cornuri franţuzeşti şi o tobă. Părură însă mai încântați 
când căpitanul Clerke descărcă un pistol pe care îl avea în 
buzunar. Înainte de a-mi lua rămas bun, mi se dărui bucata 
aceea mare de pânză, învălătucită, împreună cu câteva 
nuci de cocos. 

Paulaho se întoarse pe la amiază din locul unde îl 
lăsasem cu două zile mai înainte; aducea cu el şi pe fiul 
său, un băiat de vreo doisprezece ani. Îmi ţinură tovărăşie 
la prânz, dar deşi puştiul era de faţă, nu i se îngăduia să 
stea jos în acelaşi timp cu tatăl său. Era ceva foarte plăcut 
să-l ai ca oaspe pe Paulaho, deoarece în prezenţa lui, lucru 
frecvent cât timp am stat acolo, orice alt indigen era exclus 
de la masă şi doar rareori li se îngăduia unora să rămână în 
cabină. Regele se împăcase foarte repede cu bucătăria 
noastră. Dar eu încă mai cred că prânzea atât de des cu 
mine mai mult de dragul băuturii ce i-o ofeream, decât 
pentru mâncare, căci îndrăgise vinul nostru şi putea acum 
să golească sticla tot atât de bine ca mai toţi bărbaţii, 
arătându-se la fel de vesel după aceea. 

Indată după ce-l vizitai pe Tubau şi făcui schimb de 
daruri cu el, Finau veni să-mi aducă la cunoştinţă că tânărul 
Fattafaihe, fiul lui Paulaho, dorea să mă vadă; îi ascultai 
dorinţa şi-l găsii pe principe aşteptând cu Omai sub un bal- 
dachin mare confecţionat dintr-o pânză de calitate mai fină; 
sub ei şi în faţa lor era aşternută o altă bucată de pânză de 
calitate mai ordinară, care avea şaptezeci şi şase de metri 


lungime şi şapte metri şi jumătate lăţime. De o parte văzui 
un vier mare şi bătrân, iar de cealaltă o grămadă de nuci de 
cocos. Numeroşi băştinaşi se aşezaseră în jurul pânzei şi 
printre ei îl zării pe Mariwagi şi pe alţii de prim rang. Am 
fost poftit să stau alături de principe; apoi Omai mă 
înştiinţă că primise instrucţiuni de la rege să-mi spună că, 
deoarece el şi cu mine eram prieteni, spera că şi fiul lui ar 
putea să se bucure de această prietenie şi mă ruga să-i 
accept darul ca un semn al consimţământului meu. Bucuros 
am fost de acord cu propunerea lui şi, apropiindu-se 
vremea mesei, îi invitai pe toţi pe bord. 

Ca urmare, tânărul principe, Mariwagi, Tubau, trei sau 
patru alte căpetenii mai puţin însemnate şi două 
respectabile femei bătrâne de prim rang mă întovărăşiră pe 
corabie. Mariwagi era îmbrăcat cu o bucată nouă de pânză, 
de marginile căreia fuseseră prinse şase mari şi frumoase 
aplicaţii cu pene roşii. Costumul părea să fi fost menit 
anume pentru această vizită căci, imediat ce ajunse pe 
bord, îl scoase şi mi-l oferi. Fiecare dintre oaspeţi primi de 
la mine astfel de daruri încât am motive să cred că au fost 
încântați de ele. Când se servi prânzul, niciunul din ei nu 
vru nici să şadă, nici să mănânce vreo bucăţică din tot ce 
se adusese pe masă. Exprimându-mi uimirea faţă de acest 
procedeu, îmi spuseră că toate erau tabu, după cum zic ei; 
cuvântul acesta are un înţeles foarte larg, dar înseamnă de 
obicei că un lucru este interzis. La sfârşitul prânzului, după 
ce le satisfăcui curiozitatea, arătându-le fiecare ungher al 
vasului, îi condusei înapoi pe țărm. 

Îndată ce barca ajunse pe plajă, Finau şi alţi câţiva. 
coborâră într-o clipă din ea. Când i-a urmat tânărul 
Fattafaihe, a fost rechemat de Mariwagi, care îi făcu 
moştenitorului aceeaşi salutare ceremonioasă şi în acelaşi 
mod în care i se făcea şi regelui. 

Între timp căpătasem oarecare cunoştinţe asupra legă- 
turilor de rudenie dintre unii oameni de vază, al căror nume 
s-a menţionat atât de des. Ştiam acum că Mariwagi şi 
Tubau erau fraţi, că Finau era unul din fiii lui Mariwagi, far 
Tuboueitoa, altul. 


La 16 iunie, dimineaţa, locotenentul Gore şi cu mine 
făcurăm o plimbare în interiorul ţării, în cursul căreia nu ni 
se înfăţişă nimic de seamă, în afară de prilejul ce-l avurăm 
de a vedea întregul proces de fabricaţie a pânzei, principala 
industrie a acestor insule, ca şi a multor altora din acest 
ocean. 

Se procedează în felul următor: muncitoarele, căci 
femeile lucrează pânza, iau tulpinile sau trunchiurile subti- 
ratice de duzi pe care îi cultivă în acest scop şi care rareori 
depăşesc înălţimea de doi metri şi grosimea de zece 
centimetri. Apoi desprind scoarţa de pe ele şi răzuiesc 
partea ei exterioară cu ajutorul unei scoici, o răsucesc spre 
a-i înlătura convexitatea dobândită în timpul când îmbrăca 
tulpina şi o lasă să macereze câtva timp în apă. După 
aceasta o aşază de-a curmezişul trunchiului unui copac mic, 
o îndreaptă şi o bat, fie cu un instrument de lemn, lung cam 
de treizeci de centimetri şi brăzdat pe toate părţile de 
şănţuleţe groscioare, - fie cu un altul neted. Faţă de 
mărimea scoarţei, o bucată este gata repede, dar operaţia 
se repetă deseori de către o altă persoană; alteori ele 
împăturesc scoarţa de mai multe ori şi o bat mai îndelung 
în scopul de a face țesătura mai deasă, nu mai fină. Când 
socotesc că au bătut-o destul, o întind la zvântat; bucăţile 
au de la unu la doi metri lungime (sau mai mult), iar 
lăţimea pe jumătate. Apoi le ia în primire altă muncitoare; 
aceasta prinde bucăţile una de alta, ungându-le marginile 
cu zeama lipicioasă a unei bace numită tou, care serveşte 
drept clei. După ce le-a unit astfel, ea le întinde peste o 
scândură mare şi aşază dedesubt un fel de tipar făcut dintr- 
un material fibros şi compact. Muncitoarele iau apoi o 
cârpă, o înmoaie în zeama stoarsă din coaja unui arbore 
numit koka şi freacă vârtos cu ea bucata la care lucrează. 
In urma acestei operaţii bucata capătă o culoare pământie 
posomorâtă, cu un luciu uscat la suprafaţă. Astfel continuă 
ele unind şi colorând treptat fragmentele, până ce ajung să 
alcătuiască o bucată de pânză de lungimea şi lăţimea 
dorită; marginea o lasă de obicei nevopsită cam pe o lăţime 
de un picior de fiecare parte, şi ceva mai lată la capete. 


Dacă se întâmplă în cursul lucrului, cum e cazul deseori, ca 
o parte din bucăţile de la început să fie prea subţiri sau să 
aibă găuri, muncitoarele lipesc deasupra mici pătrate din 
acelaşi material, până ce totul capătă o grosime egală. 
Pentru a obţine culoarea neagră, indigenele amestecă seva 
de koka cu funinginea dată de o nucă uleioasă numită 
duidui; proporţiile diferă după întunecimea nuanţei pe care 
au de gând s-o obţină. 

Mariwagi hotărâse pentru a doua zi o mare ha/va sau 
distracţie, la care am fost cu toţii invitaţi. Indigenii 
curăţiseră în acest scop un spaţiu larg în faţa colibei 
vremelnice a căpeteniei, care se afla în apropierea postului 
nostru; alcătuiseră astfel un fel de arenă, unde urmau să 
aibă loc spectacolele. Dimineaţa sosiră sumedenie de 
băştinaşi de prin ţară; fiecare purta pe umăr câte o prăjină 
de vreo doi metri lungime iar la capătul prăjinii era atârnată 
câte o batată. Stivuiră batatele şi prăjinile de-o parte şi de 
alta a arenei, în două grămezi mari, împodobite cu diferite 
soiuri de peştişori şi vârfuite cât se poate de frumos. 
Acestea întruchipau darurile lui Mariwagi pentru căpitanul 
Clerke şi pentru mine. 

Pe la ora unsprezece, când totul era pregătit, indigenii 
începură să execute diferite dansuri numite mai. Orchestra 
era alcătuită la început dintr-un cor de şaptezeci de bărbaţi 
care şedeau jos; printre ei aşezaseră trei instrumente 
cărora noi le spuserăm tobe, după sunetele pe care le 
scoteau. Indigenii le numesc naia. Aceste instrumente 
produc un sunet aspru, cu toate acestea tare şi puternic. 

Primul dans era executat de patru şiruri de câte douăzeci 
şi patru de bărbaţi, ei ţineau în mână un mic instrument de 
lemn subţire şi uşor, lung de vreo şaizeci de centimetri şi 
având o formă asemănătoare cu o vâslă lungă. Cu aceste 
instrumente numite paggi băştinaşii făceau nenumărate şi 
variate mişcări, toate însoţite de atitudini corespunzătoare 
ale trupului. Mişcările erau la început încete, dar se iuţeau 
pe măsură ce se înteţeau bătăile tobelor; iar dansatorii 
recitau între timp pe un ton muzical nişte fraze la care 
dădea răspunsuri corul; după un scurt interval îşi uneau cu 


toţii vocile şi încheiau printr-un strigăt; apoi ultimul rând se 
despărţi în două şi fiecare jumătate alunecă încet spre 
margine şi se reuni în faţa celorlalţi ca să alcătuiască primul 
rând; în acest timp, toţi ceilalţi executanţi îşi continuau 
recitativul. Rând pe rând făcură şi celelalte şiruri această 
mişcare, până când cei ce fuseseră la început în faţă 
deveniseră ultimii; evoluţia lor continuă în acelaşi chip şi, în 
sfârşit, ultimul rând ajunse din nou în faţă. Incepură pe 
urmă un dans mult mai repede, deşi o porniseră încet şi 
cântară timp de vreo zece minute; apoi întregul corp de 
dansatori se despărţi în două grupe care se dădură puţin 
îndărăt şi se apropiară după aceea formând un fel de figură 
circulară cu care se termină dansul. 

În scurtă vreme se adunară şaptezeci de oameni care 
formau corul pentru un alt dans. Executanţii se aşezară în 
două şiruri de câte şaisprezece persoane, având în fruntea 
lor pe tânărul Tubau. Dansară, cântară şi învârtiră paggile 
ca mai sus dar, în general, cu mai multă repeziciune. O 
figură care «a stârnit o deosebită admiraţie a fost aceea în 
care îşi ţineau feţele întoarse ca şi cum s-ar fi ruşinat. Şirul 
din spate se frânse, dar se încheie înaintea celui ce fusese 
în faţă, care însă îşi reluă până la urmă locul, ca şi în cele 
două dansuri precedente. In acea clipă se iviră doi bărbaţi 
care făcură în mare grabă exerciţii cu nişte ciomege pe 
care le întrebuinţau ca arme de luptă. Le învârteau mai 
întâi în mâini, apoi dădeau puternice şi iuți lovituri circulare 
înaintea lor, cu atâta îndemânare încât, deşi erau foarte 
aproape unul de celălalt, nu se loviră niciodată. Le urmă alt 
executant, care purta o suliță şi o mişca tot atât de iute, 
uitându-se cu vioiciune împrejur, ca şi cum ar fi căutat pe 
cineva în care să o zvârle. Alergă apoi la un capăt al 
mulţimii din faţă şi luă o atitudine amenințătoare îndoindu- 
şi puţin genunchii şi tremurând de mânie de parcă ar fi avut 
de gând să izbească pe careva cu sulița. El îşi continuă 
jocul doar câteva secunde, după care se mută în cealaltă 
parte, unde stătu un timp într-o postură asemănătoare, dar 
se retrase curând de pe teren tot atât de iute pe cât venise; 
alte felurite figuri de dans au fost de asemenea executate 


cu aceeaşi iscusinţă. 

Spectacolul a durat de la ora unsprezece până aproape 
de trei; deşi nu încape îndoială că indigenii voiau în primul 
rând să ne facă nouă o demonstraţie a dibăciei de care 
erau în stare, totuşi o uriaşă mulţime de privitori din popor 
lua parte la ea. Unii dintre noi socotiră că se adunaseră nu 
mai puţini de zece sau douăsprezece mii de oameni, care 
se înghesuiau pe o rază de un sfert de milă atraşi în mare 
măsură doar de curiozitate. 

Nicio pană nu poate descrie numeroasele atitudini şi 
mişcări pe cât de ciudate, pe atât de graţioase; iar întregul 
ansamblu evolua într-o rânduială perfectă, cum nu s-ar fi 
putut aştepta cineva de la o adunare atât de mare. 

În zorii zilei de 18 iunie se întâmplă un incident dare ne 
zugrăvea în culori vii unul dintre obiceiurile lor. Dintr-o 
pirogă se urcase un om pe duneta corăbiei Resolution şi 
furase de acolo un lighean de cositor. Descoperit şi urmărit, 
a fost adus la corabie. Atunci trei femei bătrâne care se 
aflau în pirogă au început să-l bocească văicărindu-se cât le 
ţinea gura şi lovindu-se puternic peste piept şi faţă; dar nu 
vărsau nici măcar o lacrimă. 

În aceeaşi zi i-am oferit şi eu lui Mariwagi câteva daruri 
ca răspuns la cele primite de la el în ajun; spectacolele ce 
se prezentaseră atunci pentru desfătarea noastră ne 
obligau la o compensație de aceeaşi natură. In prezenţa lui 
Paulaho, a celor mai însemnați dintre şefi şi a numeroşi 
indigeni de toate categoriile, am cerut ca un grup de soldaţi 
de marină să execute exerciţiile pe locul unde avuseseră 
loc dansurile din ziua precedentă, iar seara am dat tot acolo 
o reprezentaţie de focuri de artificii, care a decurs destul de 
bine şi după toate aparențele le-a făcut plăcere, dar ceea 
ce i-a uimit peste măsură au fost rachetele noastre de apă. 

În aşteptarea divertismentului din seara aceea numeroşi 
băştinaşi din jurul cortului nostru şi-au petrecut cea mai 
mare parte a după-amiezii în trânte şi lupte cu pumnii. 
Când vreunul dintre ei voia să se ia la trântă cu altul, el se 
ridica într-o parte a cercului şi traversa terenul cu paşi 
mărunți, plesnindu-şi voiniceşte încheietura cotului, anume 


îndoit şi producând astfel un sunet cavernos; acest gest 
însemna provocarea. Dacă nimeni din partea opusă nu voia 
să se ia la luptă, atunci provocatorul se înapoia în acelaşi 
mod şi se aşeza la loc; uneori rămânea totuşi în mijlocul 
terenului, continuând să-şi plesnească braţul pentru a 
convinge pe cineva să se măsoare cu el. Când se ridica 
vreun potrivnic, cei doi se întâlneau, dând dovadă de cea 
mai bună dispoziţie, surâzând şi aranjându-şi alene bucata 
de pânză ce o aveau prinsă în jurul mijlocului. Luptele nu 
durau mult, căci repede unul din ei se declara învins. Câţiva 
dintre ai noştri s-au încumetat să se ia la întrecere cu 
indigenii în aceste două feluri de exerciţii, dar au fost 
totdeauna biruiţi. 

Animalele aduse de noi se aflau toate pe țărm. 
Cunoscând apucăturile hoţeşti ale băştinaşilor, am socotit 
cuminte să-i înştiinţez că am de gând să las acolo o parte 
din vite şi că împărţirea o voi face înainte de plecare. 

De aceea, în seara de 19 iunie am adunat pe toţi şefii în 
faţa casei noastre şi le-am arătat darurile pe care le hără- 
zeam lor. Regelui Paulaho îi dădui un taur şi o vacă de rasă 
englezească lui Mariwagi un berbec şi două oi de la Cap, iar 
lui Finau un armăsar şi o iapă. Indigenii aflaseră din ajun că 
aveam de gând să fac împărţirea, erau deci de faţă, în acel 
moment, mai toţi cei din vecinătate. Omai le spuse din 
partea mea că asemenea vietăţi nu se găseau decât la o 
depărtare de mai multe luni de navigaţie pe mare, că le-am 
adus pentru folosinţa lor de la acea nemăsurată distanţă cu 
destulă bătaie de cap şi cheltuială; că de aceea trebuiau să 
aibă grijă să nu ucidă vreuna dintre ele înainte de a se fi 
înmulţit de ajuns, în sfârşit, că ei şi copiii lor sunt rugaţi să- 
şi amintească de faptul că le-au primit de la oameni din 
Britania. Omai îi mai lămuri asupra diferitelor întrebuinţări 
ale acestor animale, precum şi asupra tuturor celorlalte 
lucruri pe care trebuiau să le ştie, aplicându-le atât cât se 
pricepea şi el, deoarece nici Omai nu prea era deprins cu 
astfel de vietăţi. 

A doua zi am prânzit pe țărm. Regele, deşi a stat cu noi, 
nici n-a mâncat, nici n-a băut. Faptul se datora, pe cât ara 


aflat, prezenţei unei femei care, după cum am înţeles mai 
târziu, avea un rang superior lui. Îndată ce această înaltă 
personalitate îşi termină prânzul, ea păşi spre rege, iar 
acesta îşi puse mâinile la picioarele ei; apoi ea se retrase. 
Imediat Paulaho îşi vâri degetele într-un pahar cu vin şi 
primi reverenţele tuturor însoţitorilor ei. Aceasta a fost de 
fapt singura dată când l-am văzut aducând cuiva o 
asemenea dovadă de respect. La dorinţa regelui am 
poruncit jocuri de artificii în acea seară; dar, din nefericire, 
spectacolul n-a corespuns aşteptărilor, căci artificiile se 
stricaseră. 

Deoarece nici de o parte nici de alta nu se mai pregăteau 
astfel de divertismente şi cum între timp curiozitatea 
populaţiei fusese satisfăcută îndeajuns, majoritatea 
indigenilor ne părăsiră. Totuşi se mai aflau hoți în jurul 
nostru oare, încurajați de neglijența propriilor noştri 
oameni, s-au dedat la repetate furturi. 

Câţiva ofiţeri de pe ambele corăbii făcuseră o excursie în 
interiorul insulei fără învoirea şi ştirea mea; se întorceau în 
acea seară, după o absenţă de două zile. Îşi luaseră cu ei 
puştile şi muniţiile necesare, precum şi diverse mărunţişuri 
care, în cursul acelei excursii le fuseseră toate şterpelite cu 
multă dibăcie de către indigeni. Finau şi Paulaho făcură cu 
acest prilej observaţia foarte înţeleaptă că, dacă vreunul 
din oamenii mei ar fi vrut să meargă în interiorul ţării, 
trebuia să-i înştiinţeze în prealabil ca să se dea însoțitorii 
cuveniţi şi atunci ar fi fost răspunzători de siguranţa lor. Nu 
duceam grijă că mărunţişurile furate în timpul excursiei vor 
fi înapoiate; într-adevăr cele mai multe, în afară de o puşcă 
şi de câteva alte lucruri de mai mică însemnătate, ne-au 
fost restituite prin mijlocirea lui Finau. 

Ne făcusem acum provizia necesară de lemne şi de apă 
pentru corăbii şi terminasem reparația velelor. Totuşi, 
întrucât ne aflam în 25 iunie şi la 5 iulie urma să aibă loco 
eclipsă solară, am hotărât să amân plecarea, pentru a 
putea observa fenomenul. 


INTOARCEREA DE LA PESCUIT 
ÎN INSULELE AMICIȚIEI 


Dispuneam deci de câteva zile de răgaz; unii dintre noi, 
însoţiţi de Paulaho, porniră într-o barcă în zorii dimineţii 
următoare spre Mua, satul în care era reşedinţa obişnuită a 
regelui şi a celorlalţi oameni de vază. În timp ce vâsleam în 
susul golfului, întâlnirăm paisprezece pirogi întovărăşite 
pentru pescuit; într-una din ele se afla şi fiul lui Paulaho. 
Fiecare pirogă avea câte o plasă triunghiulară, întinsă între 
două prăjini şi purta la capătul ei de jos un coş pentru peşti. 
Prinseseră nişte chefali frumoşi, din care ne dădură vreo 
doisprezece. Când mi-am manifestat dorinţa de a le vedea 
procedeul de pescuit, ei au acceptat bucuros. Presupunând 
că pe unul din bancurile de nisip se găsea o mulţime de 
peşti, ei înconjurară bancul într-o clipă cu o plasă largă, 
asemănătoare unui năvod. Câte un pescar din fiecare barcă 
intră apoi în apă; se aşezară cu toţii pe lângă plasa cea 
mare şi cu plasele triunghiulare, pe care le ţineau în mâini, 
scoteau peştii din năvod sau îi prindeau dacă aceştia 
încercau să sară din el. 

Despărţindu-ne de principe şi de echipa lui de pescuit, 
înaintarăm spre fundul golfului. Aici dădurăm de o fiataoka 


sau loc de înmormântare, care era mult mai întins şi, pe cât 
se părea, mai însemnat decât oricare din cele întâlnite în 
alte insule. Ni s-a spus că aparţinea regelui. Era alcătuit din 
trei case mari, frumoase clădite pe un teren mai ridicat şi 
din încă una mică, ceva mai îndepărtată, dar aşezată în 
lungime ca şi primele trei. Pe jos şi pe acoperiş 
răspândiseră un pietriş curat şi totul era mărginit de lespezi 
mari, plate, din stâncă de coral tăiată cu multă măiestrie 
aceste lespezi măsurau câte patru metri lungime, şaizeci de 
centimetri lăţime, un metru şi ceva în grosime. Într-una din 
case se aflau două busturi de bărbaţi sculptate rudimentar 
în lemn. Cercetând rostul lor, aflarăm că erau doar simple 
chipuri ce aminteau nişte căpetenii înmormântate acolo şi 
nu reprezentau vreo zeitate. În altă casă dădurăm de 
capătul cioplit al unei pirogi tahitiene care, fiind adusă de 
valuri pe ţărmul lor, fusese depusă acolo. 

După ce am mâncat, am pornit însoţiţi de unul din sfet- 
nicii regelui într-o excursie prin ţinut. Alaiul nostru nu era 
mare, deoarece sfetnicul n-a îngăduit mulţimii să ne 
urmeze. Pe deasupra, el silea pe toţi cei ce ne ieşeau în 
cale să se aşeze jos până ce treceam, semn de respect 
datorat numai suveranilor. Marea majoritate a ținutului era 
cultivată şi plantată cu felurite soiuri de vegetale. 
Numeroase drumuri publice, bine bătute, şi o mulţime de 
cărări duceau spre toate colţurile insulei. Este demn de 
remarcat că, atunci când ne urcam pe vreo colină ce se 
ridica la cel puţin treizeci de metri deasupra nivelului mării, 
întâlneam deseori aceeaşi varietate de stâncă de coral ca 
pe țărm. Chiar şi aceste locuri, care abia aveau puţin 
pământ pe ele, erau acoperite de o vegetaţie luxuriantă. 
Am întâlnit şi izvoare, dar apa lor era sau urât mirositoare 
sau sălcie. 

Când ne-am înapoiat din plimbare, pe înserate, ne 
aştepta cina, adică un porc fript, peşte şi batate, toate 
excelent gătite după metoda utilizată în aceste insule. 
Intrucât după cină nu s-a întâmplat nimic care să ne facă să 
ne mai treacă timpul, am urmat obiceiul pământului şi ne- 
am culcat; aşternuturile erau alcătuite din rogojini întinse 


pe podea şi o pânză drept cuvertură. Regele, dare se 
înveselise datorită vinului şi rachiului adus de noi, dormi, 
împreună cu mai mulţi alţi băştinaşi în aceeaşi casă. 

A doua zi dis-de-dimineaţă indigenii începură să pregă- 
tească un vas de kava. Văzusem câteodată în alte insule că 
oamenii beau această licoare, dar nu atât de des ca aici 
unde, înainte de prânz, părea a fi singura îndeletnicire a 
oamenilor mai de seamă. Kava este un fel de piper, cultivat 
în acest scop şi socotit un articol de mare preţ. El creşte 
rareori mai înalt decât omul şi se ramifică foarte mult; 
frunzele-i sunt mari şi în formă de inimă, iar tulpinile au 
noduri. Indigenii întrebuinţează doar rădăcina, pe care o 
fărâmă în bucăţi; cu o scoică răzuiesc pământul de pe ea şi 
apoi iau în gură câte o bucată pe care încep s-o mestece şi 
o scuipă după aceea într-o frunză de banan. Cel ce prepară 
licoarea adună toţi aceşti dumicaţi şi îi pune într-un vas 
mare de lemn, adăugând atâta apă cită trebuie pentru a-i 
da tăria cuvenită. Le amestecă apoi bine cu mâinile şi 
presară deasupra o substanţă afinată din care se fac 
rogojini. Nu ne-am putut da seama de efectul pe care îl are 
această băutură asupra indigenilor, pentru că ei o consumă 
foarte des; dar unii dintre noi, care s-au încumetat s-o 
guste, deşi fusese preparată într-un mod atât de 
respingător, au simţit acelaşi soi de ameţeală ca după o 
intoxicație cu băuturi spirtoase; sau mai de grabă ca după 
opiu ori altă substanţă asemănătoare. Indigenii o beau de 
câte şapte ori până în prânz, cu toate că este, sau cel puţin 
pare atât de neplăcută încât mulţi dintre ei se strâmbau 
când o înghiţeau, iar apoi se scuturau. 

Ajunşi pe bordul corăbiei, am constatat că în lipsa mea 
fusese linişte şi că nu se săvârşise niciun furt; de aceea 
Finau şi Fatafaihe, fratele regelui, care preluaseră condu- 
cerea insularilor se umflau în pene. Aceasta dovedeşte 
puterea de care se bucurau căpeteniile atunci când voiau 
să şi-o exercite, lucru la care nu prea ne aşteptasem, căci 
mai întotdeauna obiectele furate de la noi le erau transmise 
lor. 

INTERIOR DE CASĂ INDIGENA IN 
CARE SE AFLA DOUA Cubul 

DE BARBAȚŢI SCULPTATE IN LEMN 
REPREZENTIND CĂPETENII MOARTE 


Buna purtare a indigenilor a fost însă de scurtă durată 
chiar de a doua zi vreo şase sau opt dintre ei năvăliră peste 
câţiva oameni de-ai noştri care tăiau scânduri cu 
ferăstraiele. Santinela trase asupra lor şi se bănui că unul 
ar fi fost rănit; pe alţi trei, care au putut fi prinşi, i-am ţinut 
închişi toată noaptea şi nu le-am dat drumul fără a-i 
pedepsi. După aceea s-au purtat cu mai multă sfială şi ne- 
au dat mai puţin de furcă. Această schimbare a fost 
prilejuită desigur şi de rănirea acelui om căci, înainte, 
auziseră doar despre urmările armelor de foc, pe când 
acum le şi simţiseră. 

La 30 iunie l-am vizitat pe Fatafaihe, la care am petrecut 
noaptea; am fost însă tulburaţi de ciudatul lux pe care îl 


practică indigenii de seamă, şi anume, de a se lăsa bătuţi în 
timpul somnului. Două femei şedeau lângă Fatafaihe şi 
îndeplineau acest ritual numit tugi-tugi, lovindu-i tare şi 
repede trupul şi picioarele cu amândoi pumnii ca pe o tobă 
şi asta nu numai până ce a adormit ci în tot cursul nopţii, cu 
scurte întreruperi. Când căpetenia aţipea, ele slăbeau 
oarecum tăria şi repeziciunea bătăilor, dar le înteţeau din 
nou când observau vreun semn premergător  trezirii. 
Dimineaţa  descoperirăm că femeile lui Fatafaihe se 
înlocuiau una pe alta şi dormeau cu rândul. In orice altă 
ţară s-ar crede că un asemenea tratament ar pune capăt 
oricărei odihne, dar aici el acţionează desigur ca un 
narcotic şi este o dovadă vădită a puterii obişnuinţei. 
Zgomotul bătăilor nu era totuşi singurul lucru ce ne-a 
împiedicat să adormim; oamenii care şi-au petrecut noap- 
tea în casă nu numai că vorbeau foarte des între ei ca şi 
peste zi, dar se sculară cu toţii înainte de a se lumina şi se 
ospătară voios cu peşte şi batate aduse de cineva ce părea 
să cunoască foarte bine timpul sorocit acestui ospăț 
nocturn. 

Îmi prelungisem şederea în insulă din pricina apropierii 
datei eclipsei, dar la 2 iulie, cercetând micrometrul care 
folosea la stabilirea longitudinii, am descoperit că o parte 
din mecanism era sfărâmat; instrumentul nu se putea deci 
întrebuința fără o reparaţie prealabilă pentru oare nu mai 
rămânea însă timp, căci data când trebuia să avem nevoie 
de el era foarte apropiată. Ne pregătirăm prin urmare de 
plecare, aducând pe bord în aceeaşi zi toate vitele, păsările 
şi celelalte vietăţi, în afară de cele destinate insulei. 

In ziua următoare desfăcurăm odgoanele pentru a fi gata 
să ne folosim de primul vânt prielnic. Am băgat de seamă 
că regele, care în ziua aceea lua masa împreună cu noi, se 
uita cu o deosebită luare-aminte la farfurii. Am folosit 
atunci prilejul de a-i oferi una de cositor şi alta de porțelan. 
El o alese pe prima şi începu apoi să înşire diferitele 
întrebuinţări pe care avea de gând să i le dea. Două dintre 
ele sunt atât de neobişnuite, încât îmi este cu neputinţă să 
nu le menţionez. El ne declară că ori de câte ori va pleca în 


vizită în vreuna din celelalte insule, va lăsa farfuria la 
Tongatabu ca un fel de reprezentant al lui în timpul 
absenței; oamenii vor putea astfel să-i aducă omagiul pe 
care obişnuiau să i-l prezinte lui însuşi. Intrebându-l ce 
obiect întrebuinţase în acest scop înainte de a căpăta 
farfuria, avurăm mulţumirea să aflăm că ciudata onoare 
fusese până acum conferită unui lighean de lemn în care îşi 
spăla mâinile. Cealaltă nemaiîntâlnită folosinţă pe care 
avea de gând să o dea farfuriei în locul ligheanului de lemn 
era «pentru găsirea hoţului». Ne spuse că, atunci când nu 
se putea descoperi autorul vreunui furt, toţi oamenii erau 
adunaţi în faţa lui, iar el îşi spăla mâinile în apa din acest 
vas; vasul era apoi clătit şi toţi băştinaşii înaintau unul câte 
unul atingându-l aşa cum ating şi picioarele regelui când îi 
fac reverenţa. În clipa în care ajungea vinovatul la rând, 
murea pe loc, nu de moarte violentă, ci de mâna 
providenţei; iar dacă vreunul refuza să se atingă de vas, 
atitudinea aceasta dovedea limpede că el era cel căutat. 

În dimineaţa de 5 iulie, ziua eclipsei, cerul era întunecat 
şi înnorat şi cădeau ropote de ploaie; aveam deci slabe 
nădejdi de a efectua observaţia. Pe la ora nouă, soarele 
răzbătu de vreo câteva ori într-o jumătate de oră, dar apoi 
fu acoperit în întregime până la un minut sau două înainte 
de începerea eclipsei. Eram la telescoape cu toţii, adică 
Bayly, King, căpitanul Clerke, Bligh şi eu însumi. Dar eu am 
ratat observaţia prin faptul că n-am avut la îndemână o 
sticlă afumată potrivită norilor ce treceau într-una peste 
soare, iar Bligh n-a izbutit să prindă soarele în câmpul 
aparatului său; prin urmare începutul eclipsei n-a fost 
observat decât de ceilalţi trei. 

Înfăţişarea generală a ţării arată privitorului cât de rodnic 
este ţinutul, deşi nu ştiu dacă belşugul se datorează 
naturală. De la oarecare depărtare, suprafaţa apare în 
întregime înveşmântată cu copaci de diferite mărimi, iar 
cocotierii înalţi alcătuiesc una din cele mai bogate podoabe 
laie ţărilor în care cresc. 

Dintre fructele cultivate cele mai de seamă sunt bana- 


nele şi fructele de pâine. De asemenea creşte din belşug 
aici şi o excelentă trestie de zahăr. 

Ca patrupede n-am întâlnit decât porci, câţiva şobolani şi 
câini. Mai există aici şi o rasă de găini mari, domestice. 

Deşi eram pregătiţi să înălţăm pânzele la 6 iulie, am fost 
nevoiţi să mai amânăm plecarea două-trei zile, din pricina 
vântului neprielnic. Ne luarăm deci ultimul bun rămas de la 
Tongatabu la 10 iulie şi, peste două zile, în zori, am ajuns la 
Middleburgh sau Eoa. 

Cum ancorarăm, ne vizitară pe bord căpetenia Taufa, şi 
alţi câţiva indigeni care păreau cu toţii să se bucure mult de 
sosirea noastră. Taufa mă cunoştea încă de pe vremea 
opririi mele aici în cursul precedentei călătorii; prin urmare 
nu eram; străini unul faţă de celălalt. După puţin timp am 
coborât împreună cu el pe țărm, să căutăm apă dulce, a 
cărei procurare fusese de altfel pricina de căpetenie care 
mă adusese la Eoa. Mă conduse mai întâi la un izvor sălciu, 
aşezat între nivelul refluxului şi al fluxului din golful în care 
debarcasem. Văzând că nu ne plăcea, prietenii noştri ne 
călăuziră o bucată de drum mai înăuntrul insulei unde, într- 
o mică vâlcea, găsirăm o apă foarte bună. Dar decât să 
întreprindem munca plictisitoare de a o căra în jos pe țărm, 
ne-am mulţumit cu provizia luată de la Tongatabu. 

Pe această insulă am debarcat berbecul şi cele două oi 
din rasa de la Capul Bunei Speranţe, încredinţându-le grijii 
lui Taufa, care părea mândru de însărcinarea primită. 

Din locul nostru de ancorare insula avea o înfăţişare cu 
totul deosebită de tot ce văzusem până atunci, o privelişte 
dintre cele mai frumoase ne apăru în faţa ochilor. 

In după-amiaza de 13 iulie, făcurăm o excursie în partea 
cea mai înaltă a insulei, pentru a avea de acolo o vedere de 
ansamblu asupra ţării. De pe dealul pe care ne suirăm 
puteam privi întreaga insulă, în afară de o parte a 
promontoriului sudic. Câmpiile şi fânețele, dintre care unele 
au o mare întindere, se află toate în partea nord-vestică; 
deoarece sunt presărate cu pâlcuri de copaci şi cu plantaţii, 
prezintă din toate direcţiile o privelişte foarte frumoasă. În 
timp ce treceam în revistă această panoramă încântătoare, 


nu m-am putut împiedica să-mi imaginez plăcuta clipă în 
care nişte viitori navigatori vor vedea, poate din acelaşi loc, 
păscând pe fineţe vitele aduse aici de către corăbiile 
Angliei; împlinirea fie şi numai a acestui scop binefăcător, 
în afară de orice alte consideraţii, va arăta îndeajuns 
posterităţii folosul adus de călătoriile noastre intereselor 
obşteşti ale omenirii. 

În dimineaţa următoare am sădit un ananas şi am 
semănat seminţele de pepeni şi alte legume în plantaţia 
căpeteniei. Eram oarecum întemeiat să cred că asemenea 
străduinţe nu vor rămâne fără roade, deoarece în ziua 
aceea mi s-a servit la prânz o farfurie de napi, produsul 
seminţelor lăsate de mine în cursul ultimei mele călătorii. 

Hotărâsem ca plecarea să fie în ziua de 15 iulie, dar 
Taufa mă tot îndemna să mai stau o zi-două, pentru a primi 
darul ce mi-l pregătise, şi anume două grămezi mici de 
batate şi câteva fructe, care păreau să fi fost colectate, ca 
şi pe celelalte insule, printr-un fel de contribuţie a tuturor. 
L-am răsplătit potrivit acestei dărnicii şi, curând după 
aceea, ridicarăm ancora. 

Ne despărţeam acum de Insulele Amiciţiei după aproape 
trei luni de şedere, în care vreme legasem cu locuitorii lor 
cea mai călduroasă prietenie. Surveniseră, ce e drept, din 
când în când neînțelegeri întâmplătoare, datorită 
nestăpânitei lor înclinări spre furtişag, dar ele fuseseră 
foarte adesea provocate chiar de neglijenta oamenilor 
noştri. Nu ne-am irosit timpul petrecut printre ei. 
Cheltuisem foarte puțin din proviziile noastre de mare, 
hrănindu-ne tot timpul cu produsul insulelor; pe deasupra, 
luasem cu noi o cantitate suficientă de merinde proaspete, 
care aveau să ne ajungă până la sosirea într-un alt loc de 
escală, unde ne-am fi putut bizui pe o nouă provizie de 
alimente. Pe lângă aceasta, nu-mi părea rău că avusesem 
prilejul de a îmbunătăţi starea unor oameni atât de 
cumsecade, lăsându-le animalele folositoare mai sus 
amintite; pe de altă parte, vitele destinate insulei Otaheite 
prinseseră iar puteri în păşunile din Tongatabu. Dar, în 
afară de foloasele nepreţuite pe care în cursul vizitei le-au 


dobândit atât indigenii Insulelor Amiciţiei cât şi noi, - iar 
viitori navigatori europeni, dacă se vor găsi unii să 
păşească pe urmele noastre, vor profita de indicaţiile 
adăugate de mine geografiei acestei părţi din Oceanul 
Pacific, iar cititorul căreia îi place să cerceteze firea 
omenească în situaţii necunoscute încă va găsi poate 
lucruri amuzante, dacă nu chiar instructive, în informaţiile 
pe care am fost în stare să le dau cu privire la locuitorii 
acestui arhipelag. După ştirile căpătate acolo, arhipelagul 
este foarte întins. Băştinaşii, care foloseau bucăţi de frunze 
pentru a stabili numărul insulelor, ne-au arătat că sunt 
peste o sută cincizeci. 

Indigenii din Insulele Amiciţiei depăşesc doar rareori 
statura obişnuită (deşi se întâmplă ca unii să aibă peste un 
metru optzeci înălţime), dar sunt foarte voinici şi bine 
făcuţi, îndeosebi în ceea ce priveşte membrele. Sunt de 
obicei laţi în spete şi, deşi musculatura bărbaţilor, 
consecinţă a unei activităţi intense, le dă mai curând o 
înfăţişare de forţă decât de frumuseţe, am văzut totuşi unii 
pe care-i puteam socoti chiar frumoşi. Am întâlnit printre ei 
sute de tipuri cu adevărat europene, precum şi multe 
nasuri romane veritabile. Aveau ochii sănătoşi ca şi dinţii, 
deşi aceştia din urmă nu sunt atât de albi şi nici aşa bine 
formaţi ca la popoarele indigene în general. 

Femeile nu se deosebesc atât de mult de bărbaţi prin 
trăsături ci mai ales prin constituţia lor generală; de cele 
mai multe ori, ele nu au carnea pietroasă întâlnită la 
semenii lor. Trăsăturile unora dintre ele sunt totuşi atât de 
gingaşe încât nu numai că le indică în mod sigur sexul, dar 
denotă frumuseţe şi expresivitate; trupurile şi membrele lor 
sunt bine proporţionate, unele alcătuind chiar modele 
desăvârşite de corp sculptural. Dar cea mai remarcabilă 
distincţie a femeilor o constituie neobişnuita micime şi 
delicateţe a degetelor. 

Culoarea pielii este de un cafeniu-arămiu mai închis, dar 
mulţi bărbaţi şi multe femei au un ten curat măsliniu, pe 
când unele femei au faţa aproape albă. Am văzut la Hapai 
un bărbat şi un adolescent, iar la Anamuka, un copil 


complet alb. Asemenea cazuri se pot întâlni printre toate 
popoarele negre dar, din câte pricep eu, culoarea lor s-ar 
datori mai curând unei boli decât unui fenomen natural. 

Expresia lor vădeşte atât o mare bunătate sau o fire 
blândă, cât şi faptul că sunt cu totul lipsiţi de acea 
înflăcărare sălbatică caracteristică popoarelor în stare 
înapoiată. Deschişi la suflet, veseli şi plini de voie bună, 
sunt uneori atât de gravi în prezenţa şefilor şi îşi iau un aer 
atât de serios încât devin ţepeni şi stângaci - şi capătă o 
înfăţişare rezervată. 

Şi-au dovedit îndeajuns gândurile paşnice prin priete- 
noasa primire pe care au făcut-o tuturor vizitatorilor străini. 
In loc să încerce a-i ataca, pe faţă sau în ascuns, cum au 
făcut cei mai mulţi dintre locuitorii acestor mări, ei nu s-au 
arătat cât de cât duşmănoşi; dimpotrivă, întocmai ca cele 
mai civilizate popoare, au încheiat relaţii cu oaspeţii lor prin 
schimb de mărfuri. In concluzie, păreau să aibă multe din 
cele mai fericite însuşiri care alcătuiesc mintea omenească; 
erau bunăoară sârguincioşi, iscusiţi, stăruitori, prietenoși şi 
mai aveau, poate, şi alte virtuţi, pe care scurta noastră 
şedere printre ei ne-a împiedicat să le observăm. 

Singurul cusur pe care l-am cunoscut şi care constituie o 
pată a caracterului lor este înclinarea către furtişag; am 
constatat că şi bărbaţii şi femeile, tineri şi vârstnici, îl prac- 
ticau într-o mare măsură. Trebuie să fim desigur mai îngă- 
duitori faţă de slăbiciunea acestor sărmani băştinaşi din 
Oceanul Pacific, ale căror minţi erau tulburate şi stăpânite 
de strălucirea îmbietoare a unor obiecte atât de noi şi de 
atrăgătoare. Se poate socoti că adeseori furturile comise de 
indigeni se datorau numai curiozităţii lor vii sau dorinţei de 
a poseda obiecte cu care nu mai fuseseră deprinşi înainte şi 
dare, pe deasupra, mai aparţineau şi unui soi de oameni 
atât de diferiţi de ei. 

Părul lor este de obicei lins, des şi puternic, deşi la unii 
era stufos sau creţ. Culoarea lui naturală cred că este 
aproape fără excepţie neagră, dar majoritatea bărbaţilor, 
ca şi unele dintre femei, şi-l vopseau în brun sau purpuriu, 
iar unii în portocaliu. 


Îmbrăcămintea bărbaţilor este identică cu a femeilor şi 
constă dintr-o bucată de pânză sau de rogojină (dar mai 
ales de pânză) de vreo doi coţi lăţime şi doi şi jumătate 
lungime, are cel puţin lungimea necesară ca să poată fi 
petrecută o dată şi jumătate în jurul mijlocului, de care se 
prinde cu o cingătoare sau o frânghie. In faţă este dublă şi 
cade în jos în chip de fustă, până la mijlocul piciorului. 
Partea superioară a veşmântului, deasupra cingătorii, o 
petrec de mai multe ori, în aşa fel încât, atunci când o 
desfăşoară, să mai rămână pânză destulă pentru a fi trasă 
în sus şi înfăşurată pe umeri, ceea ce se întâmplă de altfel 
foarte rar. Cei din treapta de jos se mulţumesc cu bucăţi 
mai mici de material şi adeseori nu poartă decât o bucată 
îngustă de pânză sau de rogojină în chip de brâu. Pe acesta 
îl petrec printre coapse şi-l înfăşoară în jurul mijlocului; 
acest fel de brâu e folosit mai ales de bărbaţi. 

Toţi localnicii, fără deosebire de sex, se gătesc cu şira- 
guri făcute din fructe de pandan şi din felurite flori frumos 
mirositoare care se numesc toate la un loc kahula. Mai fac 
şiraguri şi din scoici mici, din oase de aripi şi picioare de 
păsări, din dinţi de rechin şi altele, şiraguri care atârnă liber 
pe piept. De asemenea în degete au inele de baga ori le 
poartă asamblate în formă de brățări la încheieturile 
mâinilor. 

În grija femeilor cad cele mai uşoare îndeletniciri, dar în 
cea mai mare parte sunt casnice. Fabricarea pânzei, de 
pildă, este lăsată în întregime în grija lor. 

O altă ocupaţie, ceva mai puţin însemnată decât aceasta, 
dar care face parte tot din atribuţiile femeilor, este 
confecţionarea rogojinilor care, atât prin împletitură cât şi 
prin frumuseţe, sunt superioare tuturor celor pe care le-am 
văzut în alte părţi. 


COLIBĂ INDIGENĂ CU ACOPERIȘ DE STUF 
SPRIJINIT DE STILPI SI CĂPRIORI 


Domeniul de activitate al bărbaţilor este, după cum era 
de aşteptat, mult mai anevoios şi mai vast decât acela al 
femeilor. Agricultura, arhitectura, construcţia  bărcilor, 
pescuitul şi alte îndeletniciri legate de navigaţie cad în 
sarcina lor. Deoarece rădăcinoasele şi fructele cultivate 
constituie principala lor hrană, se cere o neîntreruptă 
muncă agricolă, pe care ei o îndeplinesc cu multă 
sârguinţă. De altfel, în această privinţă par să fi ajuns 
aproape la desăvârşire, în măsura în care le-au îngăduit-o 
împrejurările. Plantează banane şi batate cu atâta 
orânduială încât, din orice parte ar fi privite, rândurile apar 
perfect alineate. 

De remarcat că aceşti oameni, care în multe domenii 
dovedesc gust şi ingeniozitate, dau greş în ceea ce priveşte 
construcţia locuinţelor - nişte colibe sărăcăcioase şi foarte 
mici, pentru oamenii de jos, ceva mai încăpătoare şi mai 
confortabile pentru cei mai înstăriți. lată dimensiunile unei 
colibe de mărime mijlocie: vreo nouă metri lungime, şase 
lăţime, şi patru înălţime. La drept vorbind, o astfel de casă 
este un şopron acoperit cu stuf, sprijinit de stâlpi şi de 


căpriori aranjaţi cu multă chibzuinţă. Pardoseala, înălţată cu 
pământ, netezită şi acoperită cu o rogojină groasă şi solidă, 
este ţinută foarte curat. Mobila se reduce la un blid-două, în 
care prepară kava, câteva tigve, coji de nuci de cocos şi 
câteva scăunaşe de lemn, care le servesc drept perne. 

Ca arme au diferite feluri de ciomege (cu ornamentarea 
cărora îşi pierd mult timp), sulițe şi geriduri??5. Au şi arcuri 
cu săgeți, dar nu par destinate scopurilor războinice, ci doar 
distracţiilor ca, bunăoară, vânatul păsărilor. 

Nu se aşază la masă la ore anumite. Se culcă de îndată 
ce se întunecă şi se scoală în zori. 

Distracţiile lor constau mai ales din cântece, dansuri şi 
muzică, toate executate de femei. Dansurile bărbaţilor 
cuprind mii de feluri de mişcări ale mâinilor, care nouă ne 
par cu totul ciudate şi pe care ei le îndeplinesc cu o 
uşurinţă şi o graţie ce nu se poate descrie de către cei ce 
le-au văzut”. 

N-am izbutit să stabilim cu precizie dacă la ei căsătoriile 
sunt întărite prin vreun contract solemn; dar ceea ce este 
sigur, e că marea mulţime a bărbaţilor din popor se 
mulţumesc cu o singură soţie. Totuşi căpeteniile au de 
obicei mai multe femei; unii dintre noi erau de părere că 
numai una dintre ele era socotită stăpână în familie. 

Nimic nu dovedeşte mai bine omenia acestor locuitori 
decât întristarea pe care o manifestă faţă de moarte. In 
semn de doliu, îşi lovesc dinţii cu pietre, îşi zgârie capul cu 
un dinte de rechin până ce curge sângele şiroaie, îşi fac 
împunsături cu suliţele în partea interioară a coapsei, în 
coaste, la subsuori şi prin obraji în gură. Toate aceste 
chinuri ne dau ideea unui ritual foarte riguros, care nu 
poate fi menţinut decât de un neobişnuit grad de afecţiune 
sau de cea mai grosolană superstiție. 

Lungul şi obştescul lor doliu dovedeşte că ei socotesc 
moartea ca o foarte mare nenorocire. Această părere ne-o 
întăreşte un ciudat obicei pe care-l practică cu scopul de a 
o abate din drum. Ei îşi închipuie că divinitatea va primi 
degetul mic ca o jertfă destul de însemnată în schimbul 


225 Un băț în formă de suliță cu care se trage la ţintă; dardă. - N. T. 


recăpătării sănătăţii. De aceea din zece oameni, cu greu se 
găsea unul care să nu fi fost astfel mutilat la una din mâini 
sau chiar la amândouă. 

Ei cred că zeitățile îi pot pedepsi şi încearcă toate mij- 
loacele pentru a le îndupleca în favoarea lor. Pe zeul lor 
suprem îl numesc Kalafutonga care, spun ei, este o femeie 
ce locuieşte în cer şi dirijează tunetele, vântul, ploaia şi, în 
general, toate schimbările vremii. Au credinţa că, atunci 
când ea se mânie pe ei, roadele pământului se usucă şi 
multe lucruri sunt nimicite de trăsnet iar oamenii, porcii lor 
şi celelalte animale, sunt prăpădite de boli şi lovite de 
moarte. Când această mânie se domoleşte, ei îşi închipuie 
că totul a revenit la rânduiala firească. Admit şi o pluralitate 
de zeități, deşi toate sunt mai prejos de Kalafutonga. 
Noţiunile lor despre puterea şi celelalte atribute ale acestor 
fiinţe sunt de aşa natură, încât presupun că după moarte 
nu vor mai avea deloc de-a face cu ele. 

Natura cârmuirii lor politice n-o cunoaştem decât în linii 
generale. Unii dintre ei ne-au spus că puterea regelui este 
nelimitată şi că viaţa şi proprietatea supuşilor sunt la dis- 
poziţia sa; am văzut destule exemple ce dovedeau că cei 
din pătura săracă nu au nici proprietate, nici siguranţă per- 
sonală, ci se află la bunul plac al căpeteniei de care aparţin. 

Limba vorbită în Insulele Amiciţiei este cât se poate de 
asemănătoare cu cea din Noua Zelandă, din Atiu şi Mangia; 
Şi, prin urmare, şi cu cea din Otaheite şi Insulele Societăţii. 

După plecarea noastră din Insulele Amiciţiei, o bucată de 
timp nu s-a întâmplat nimic de seamă. În dimineaţa de 8 
august am zărit pământ la nouă-zece leghe depărtare. Pe 
măsură ce ne apropiam, descopeream că era încercuit de 
un recif de corali ce se întindea uneori până la o milă de 
uscat; talazuri uriaşe se sfărâmau de el. În mai multe părţi 
ale coastei am observat şi oameni, iar la puţin timp după ce 
am ajuns în partea de sub vânt a insulei, i-am văzut lăsând 
două pirogi în care se urcară vreo duzină de bărbaţi ce 
vâsliră spre noi. 

Am redus din pânze, atât ca să las timp pirogilor să 
ajungă în dreptul nostru, cât şi ca să sondez pentru ancoraj. 


După ce veniră cam până la o împuşcătură de pistol de 
corabie, pirogile se opriră. Îl folosirăm pe Omai ca de obicei 
în asemenea împrejurări. El îşi desfăşură elocinţa spre a-i 
îndupleca pe indigeni să vină mai aproape, însă nicio 
rugăminte nu i-a putut convinge să se încumete până la 
noi. Plini de nerăbdare, ei arătau într-una cu vâslele lor spre 
țărm, strigându-ne în acelaşi timp să mergem într-acolo; 
unii dintre cei de pe plajă agitau în aer ceva alb, semn, pe 
care îl luarăm tot ca o invitaţie la debarcare. Dar n-am găsit 
nimerit să risc pierderea vântului bun, de dragul cercetării 
unei insule ce părea să nu aibă prea mare însemnătate. De 
aceea, am navigat spre miazănoapte, nu însă înainte de a 
afla, în răstimpul cât indigenii au stat pe lângă corabia 
noastră, că insula se numea Tubuai. 

În zorii zilei de 12 august zărirăm insula Maitea. Curând 
după aceea se ivi şi Otaheite. 

Când ne apropiarăm de insulă, mai multe pirogi porniră 
spre corabie, fiecare fiind condusă de câte doi, trei bărbaţi. 
Dar, deoarece erau oameni de rând, Omai nu-i prea băga în 
seamă şi nici ei pe el. În cele din urmă Uti, un şef pe care-l 
mai întâlnisem, şi cumnatul lui Omai, care atunci se afla din 
întâmplare în acea parte a insulei, se urcă pe bord 
împreună cu vreo trei-patru inşi, toţi cunoscuţi de-ai lui 
Omai. Dar clipa întâlnirii trecu fără să se petreacă nimic 
înduioşător; dimpotrivă, o deplină nepăsare domnea şi într- 
o parte şi în cealaltă, până ce Omai, ducându-şi cumnatul 
jos în cabină, trase sertarul în care îşi ţinea penele roşii şi-i 
dădu câteva. Vestea se răspândi ca fulgerul printre 
indigenii de pe punte şi situaţia luă cu totul altă înfăţişare. 
Uti, care mai înainte de-abia catadicsea să-i vorbească lui 
Omai, îl rugă acum să lege prietenie cu el şi să facă schimb 
de nume. Omai acceptă această cinstire şi o întări cu un 
dar de pene roşii; iar Uti, drept răspuns, trimise pe țărm 
după un porc. Pentru noi toţi însă era clar că nu omul, ci 
avuţiile lui erau îndrăgite de indigeni. Aşa se desfăşură 
întâia întâlnire dintre Omai şi compatrioţii săi. Mărturisesc 
că nu mă prea aşteptasem la altceva, dar trăgeam totuşi 
nădejdea că preţioasa încărcătură de daruri, cu care îl 


copleşiseră mărinimoşii lui prieteni din Anglia, îi va da 
mijlocul să devină un om influent şi să fie respectat şi chiar 
căutat de cele mai de seamă persoane de pe tot cuprinsul 
Insulelor Societăţii. Fără îndoială că aşa s-ar fi întâmplat 
dacă el s-ar fi purtat cu oarecare prevedere. Dar, 
dimpotrivă, trebuie să spun cu părere de rău că el a dat 
prea puţină atenţie repetatelor sfaturi ale celor ce-i doreau 
binele şi s-a lăsat înşelat de orice ticălos ce umbla cu 
vicleşuguri. 

Importanta ştire că pe bordul corăbiilor noastre se aflau 
pene roşii a fost răspândită pe țărm de prietenii lui Omai; 
de aceea, în dimineaţa următoare, nici nu începuse să se 
crape bine de ziuă că am şi fost împresuraţi de o mulţime 
de pirogi pline de oameni care aduceau porci şi fructe de 
vânzare. La început, o cantitate de pene nu mai mare decât 
ai aduna de la un piţigoi ajungea ca să cumperi un porc de 
douăzeci sau douăzeci şi cinci de kilograme. Dar cum mai 
toţi cei de pe corăbii aveau câteva din aceste preţioase arti- 
cole de negoţ, valoarea lor scăzu cu peste cinci sute la sută 
chiar înainte de căderea nopţii. 

Curând după ce ancorasem, sora lui Omai a venit pe bord 
să-l vadă. M-am bucurat constatând că, spre cinstea 
amândurora, revederea lor a fost însoţită de expresia celei 
mai duioase afecţiuni, care e mai uşor de bănuit decât de 
descris. 

După ce această scenă mişcătoare a luat sfârşit, corabia 
fiind amarată cum trebuie, Omai şi cu mine am coborât pe 
uscat. Ţinta mea de căpetenie era să vizitez un om pe care 
prietenul meu mi-l înfăţişase ca pe un personaj într-adevăr 
neobişnuit; era vorba de zeul Bolabolei. L-am găsit şezând 
sub unul din acele umbrare pe care indigenii le fac de 
obicei pe pirogile mai mari. Era un om destul de vârstnic şi 
pierduse putinţa de a-şi mişca mâinile şi picioarele, aşa că 
băştinaşii îl transportau dintr-un loc în altul pe o targă. 
După cele ce-mi spusese Omai despre această persoană, 
mă aşteptam să văd că i se face vreo manifestare de 
adorare religioasă; dar, în afară de câţiva banani tineri ce 
zăceau înaintea lui şi deasupra umbrarului sub care şedea, 


n-am observat nimic ce l-ar fi putut deosebi de celelalte 
căpetenii. Omai îi dărui un mănunchi de pene roşii legat de 
capătul unui beţigaş şi după o scurtă convorbire cu acest 
om din Bolabola, în cursul căreia se discutară lucruri 
neînsemnate, atenţia lui Omai se îndreptă spre o bătrână, 
sora mamei lui. Ea i se şi aruncase la picioare şi i le scălda 
din belşug cu lacrimi de bucurie. 

Lăsându-l cu respectabila bătrână în mijlocul unui număr 
de oameni ce se îngrămădiseră în jurul lor, m-am dus să 
văd o casă despre care se spunea că ar fi fost durată de 
străini, după şederea mea anterioară aici. Dintr-o inscripţie 
am constatat că fusese ridicată de nişte spanioli, care 
trecuseră pe aici cu două corăbii din Lima. 

La înapoiere l-am găsit pe Omai ţinând o predică unei 
mari mulţimi şi cu greu l-am putut smulge de acolo, 
rugându-l să mă însoţească pe bord, unde aveam o treabă 
importantă de orânduit cu privire la tainul de băuturi 
spirtoase; am avut multumirea să văd că echipajele celor 
două corăbii au consimţit în unanimitate să micşoreze raţia 
obişnuită pe tot timpul şederii lor în această insulă; altfel s- 
ar fi văzut siliţi să se mulţumească cu o cantitate mai mică 
atunci când am fi ajuns într-un climat rece. 

A doua zi ne-am apucat de câteva treburi mai însemnate. 
Am dus pe țărm taurul, vacile, caii şi oile şi am pus doi 
oameni să le păzească la păscut, căci nu aveam de gând să 
las vreuna din ele în această parte a insulei. 

In cursul următoarelor două zile a plouat tot timpul. 
Indigenii au venit totuşi la noi din toate părţile, deoarece 
vestea sosirii noastre se răspândise cu mare repeziciune. 
La 17 august m-am dus cu Omai pe țărm ca să fac o vizită 
oficială unui tânăr şef numit Waheiadua, care coborâse pe 
plajă. Cu acest prilej, Omai, ajutat de câţiva dintre prietenii 
săi, se îmbrăcă, nu după portul englezesc, nici după cel din 
Otaheite sau din Tongatabu, nici, în sfârşit, în vreun chip 
obişnuit în vreuna din ţările lumii, ci într-o ciudată 
amestecătură din tot ceea ce poseda ca veşminte. 

După debarcarea noastră, Etari sau zeul din Bolabola, 
purtat pe o targă, ne-a însoţit până la o casă mare, unde a 


fost depus jos, în timp ce noi ne-am aşezat de-o parte şi de 
alta a lui. Am pus să se aştearnă în faţa noastră o bucată 
de pânză din Tongatabu pe care am aşezat darurile ce 
aveam de gând să i le fac. Curând veni tânărul şef, însoţit 
de mama lui şi de mai mulţi oameni de seamă; luară loc cu 
toţii la celălalt capăt al pânzei, cu faţa spre noi. Apoi un 
bărbat care şedea lângă mine ţinu o cuvântare în fraze 
scurte şi sacadate, unele dintre ele fiindu-i dictate de cei 
din jur. li răspunse unul din partea opusă, de lângă 
căpetenie. Apoi vorbi Etari, după el Omai şi amândurora li 
se răspunse tot din partea opusă. Aceste cuvântări se 
refereau în întregime la sosirea mea şi la legăturile mele cu 
ei. In cele din urmă, tânărul şef a fost îndrumat de 
însoțitorii săi să vină şi să mă îmbrăţişeze şi, pentru a întări 
acest tratat de prietenie, ne schimbarăm numele. La 
încheierea ceremoniei, el şi cu prietenii săi mă întovărăşiră 
pe bord pentru prânz. 

După ce ne-am aprovizionat cu apă proaspătă şi ne-am 
terminat toate celelalte operaţii necesare, la 22 august, am 
urcat vitele pe bord şi ne-am pregătit pentru ieşirea în 
larg”. 

La 23 august am înălţat pânzele îndreptându-ne spre 
golful Matavai unde Resolution ancoră în aceeaşi seară. Dar 
Discovery nu izbuti să intre în radă decât a doua zi 
dimineaţa. 

Pe la ora nouă, Otu, regele întregii insule, întovărăşit de 
un mare număr de pirogi pline de oameni, sosi de la Oparri, 
locul său de reşedinţă, şi-mi trimise pe bord un mesaj în 
care-şi exprima dorinţa de a mă vedea. Ca urmare am 
debarcat împreună cu Omai şi câţiva ofiţeri. Am găsit o 
mulţime uriaşă de oameni adunaţi cu acest prilej; în 
mijlocul lor se afla regele, însoţit de tatăl său, de cei doi 
fraţi ai lui şi de cele trei surori. Am mers să-l salut primul, 
urmat de Omai, care îngenunchie şi-i îmbrăţişă picioarele. 
Se pregătise pentru această ceremonie îmbrăcându-şi cel 
mai bun costum de haine şi se comportă cu foarte mult 
respect şi modestie. Cu toate acestea nu i se dădu mai de 
loc atenţie. Poate că şi invidia provocase într-o oarecare 


măsură această primire rece. El dărui şefului un mănunchi 
mare de pene roşii şi vreo doi, trei coţi de pânză aurie, iar 
eu îi dădui un costum de țesătură fină de in, o pălărie cu 
panglică de fir, câteva unelte şi, ceea ce avea mai mare 
preţ decât toate celelalte lucruri, o cantitate de pene roşii şi 
o tichie din cele ce se poartă în Insulele Amiciţiei. 

După potolirea zarvei produsă de această vizită, regele şi 
întreaga familie regală mă întovărăşiră pe bord; alaiul era 
urmat de mai multe pirogi încărcate cu tot felul de merinde 
care ar fi ajuns să hrănească echipajele ambelor corăbii 
timp de o săptămână. Curând sosi pe bord şi mama regelui, 
care nu fusese de faţă la prima întrevedere şi care aducea 
numeroase provizii şi pânză. Ea împărţi totul între mine şi 
Omai, căci acesta, deşi la început abia fusese băgat în 
seamă de conaţionalii săi, de îndată ce îşi făcuse cunoscute 
bogăţiile, deveni o persoană de vază, a cărei prietenie era 
foarte căutată. Am încurajat acest lucru pe cât mi-a stat în 
putinţă, căci dorinţa mea era să-l aciuez pe lângă Otu. 
Intrucât intenţionam să las aici toate animalele pe care le 
adusesem din Europa, mă gândeam că el ar fi fost în stare 
să dea indigenilor oarecare lămuriri asupra modului lor de 
îngrijire şi de întrebuințare. Pe lângă aceasta, mai ştiam şi 
vedeam că cu cât era mai departe de insula lui natală, cu 
atât se bucura de mai mult respect. Dar, din nefericire, 
sărmanul Omai mi-a respins sfatul şi s-a purtat într-un mod 
atât de necugetat, încât a pierdut foarte curând prietenia 
lui Otu şi a tuturor celorlalţi oameni de seamă din Otaheite. 

După ce am terminat prânzul, o parte dintre noi l-am 
întovărăşit pe Otu la Oparri, luând cu noi orătăniile cu care 
urma să populăm insula. La Oparri le-am lăsat în stăpânirea 
lui Otu; gâştele şi rațele începuseră să se înmulțească încă 
înainte de plecarea noastră din insulă. Am găsit acolo: un 
gânsac oare, după spusele indigenilor, era cel pe care îl 
dăduse Obereei căpitanul Wallis cu zece ani în urmă, mai 
multe capre şi un taur spaniol, legat de un copac în apro- 
pierea casei lui Otu. Niciodată n-am văzut un exemplar mai 
frumos. Aparţinea acum lui Etari şi fusese adus aici de la 
Ohitipeha, spre a fi îmbarcat pentru Bolabola. Ceea ce 


depăşeşte înţelegerea mea este felul în care a izbutit să-l 
transporte cu piroga. Dacă n-am fi sosit noi, n-ar fi avut 
importanţă cine îl stăpânea, deoarece, fără vacă, el nu 
putea fi de niciun folos. Intr-adevăr nu fusese lăsată aici 
nicio vacă. A doua zi am adus pe uscat trei vaci, un 
armăsar, o iapă şi câteva oi. 

După ce scăparăm astfel de aceşti călători, m-am simţit 
uşurat de o foarte (anevoioasă sarcină. Bătaia de cap şi 
necazurile provocate de transportul acestei încărcături vii, 
de la o depărtare atât de mare, sunt greu de închipuit. 

Cum aveam de gând să fac o escală mai îndelungată aici, 
am instalat cele două observatoare la capul Matavai. În 
vecinătatea lor au fost aşezate două corturi pentru 
adăpostirea gărzii şi a oamenilor necesari pe țărm, pentru 
îndeplinirea diverselor servicii. Am încredinţat comanda 
acestei staţiuni locotenentului King, care avea printre alte 
sarcini şi pe aceea de a supraveghea observaţiile pentru 
determinarea mersului cronometrului. 

La 26 august am pus să se desţelenească o bucată de 
teren pentru grădină în care să se sădească mai multe 
legume. Inainte de a părăsi locul, am observat că pepenilor, 
cartofilor şi celor doi ananaşi începuse să le meargă destul 
de bine. Adusesem din Insulele Amiciţiei mai mulţi arbori de 
grepfrut pe care i-am plantat aici şi cred că vor prospera 
dacă nu vor fi opriţi din creştere de aceeaşi curiozitate pre- 
matură care nimicise o viţă plantată de spanioli la 
Ohitipeha. Nişte indigeni se apucaseră să guste primele ei 
roade, dar, strugurii fiind încă acri, au crezut că era un fel 
de otravă şi au hotărât în unanimitate să calce viţa de vie 
în picioare. În această stare a găsit-o din întâmplare Omai, 
care se bucura nespus de descoperirea sa, fiind pe deplin 
încredinţat că, dacă ar avea struguri, ar face cu uşurinţă 
vin. Tăie deci mai mulţi butaşi de pe arbust spre a-i lua cu 
el, iar noi curăţarăm şi rânduirăm ceea ce mai rămăsese 
din ea. Probabil că, devenind mai înţelepţi după lămuririle 
lui Omai, băştinaşii vor aştepta de data aceasta ca fructele 
să ajungă la maturitate şi nu vor mai condamna planta cu 
atâta nesocotinţă. 


Aici am dat şi de tânărul pe care îl numisem cândva 
Oididi, dar al cărui nume adevărat este Hiti-hiti. II luasem 
cu mine din Ulietea în 1773 şi-l adusesem îndărăt în 1774 
după ce vizitase Insulele Amiciţiei, Noua Zelandă, Insula 
Paştelui şi Insulele Marchize; stătuse pe bordul corăbiei 
mele vreo şapte luni, cât durase acea lungă călătorie. Ţinea 
foarte mult la buna lui creştere şi repeta deseori „yes, 
sir”?6, sau „if you please, sir”2%. Hiti-Hiti, originar din 
Bolabola, sosise cu vreo trei luni înainte în Otaheite fără alt 
gând, după ştirea noastră, decât pentru satisfacerea 
curiozităţii sau, poate, a vreunei alte patimi preferate. Era 
totuşi vădit că prefera veşmintelor noastre, moda şi portul 
simplu al compatrioţilor săi. Când i-am dat nişte haine pe 
care Consiliul Amiralității binevoise să i le trimită, le-a 
purtat câteva zile şi apoi le-a părăsit. (In acelaşi timp, ca un 
dar al meu personal, i-am mai înmânat o ladă cu scule şi 
câteva alte articole). Acest caz poate fi socotit ca o dovadă 
a puternicei înclinații naturale a omului de a se întoarce la 
obiceiurile căpătate la o vârstă fragedă şi întrerupte doar 
întâmplător. 

În dimineaţa zilei de 27 august sosi un om din Ohitipeha, 
care ne spuse că două corăbii spaniole ancoraseră acolo în 
noaptea precedentă. Pentru întărirea acestei ştiri, scoase la 
iveală o bucată de pânză albastră grosolană, declarând că 
ar fi căpătat-o de pe una din corăbii; după înfăţişare, era 
într-adevăr aproape nouă. Am trimis pe locotenentul 
Williamson într-o barcă să arunce o privire în golful 
Ohitipeha, iar între timp am aşezat corăbiile într-o poziţie 
potrivită pentru apărare. Căci, deşi ştiam: că Anglia şi 
Spania întreţineau relaţii de pace când părăsisem Europa, 
la data aceasta poate că lucrurile se schimbaseră. Totuşi 
individul ne înşelase, după cum se constată din raportul lui 
Williamson. 

Până acum atenţia lui Otu şi a oamenilor săi fusese 
îndreptată asupra noastră, dar în dimineaţa următoare s-a 
ivit altceva şi anume sosirea unor soli din Eimeo, care 

aduceau vestea că poporul din acea insulă pusese mâna pe 
arme şi-i înfrânsese pe partizanii de acolo ai lui Otu, care se 
văzuseră nevoiţi să se retragă în munţi. Conflictul dintre 
cele două insule izbucnise în 1774 şi părea să se fi prelungit 
parţial până la această dată. Formidabila flotă de război pe 
care o văzusem pe vremea aceea înălţase pânzele curând 
după ce părăsisem noi Otaheite; dar răsculații din Eimeo i 
se împotriviseră atât de aprig încât flota se întorsese fără 
prea mari rezultate, iar acum se vedea necesară o nouă 
expediţie. 

După sosirea acestor mesageri, toate căpeteniile aflate 
întâmplător la Matavai se adunară în casa lui Otu, unde 
tocmai mă aflam şi eu; am avut deci cinstea să fiu admis în 
sfatul lor. Unul dintre soli deschise şedinţa printr-o 
cuvântare de o lungime considerabilă, încercând să aţâţe 
căpeteniile tahitiene întrunite ca să se folosească de acest 
prilej şi să ia armele în mâini. Părerea lui a fost combătută 
de alţii care se împotriveau începerii ostilităţilor. În cele din 
urmă, precumpăni grupul războinic. Otu păstrase tăcere în 
cursul întregii dezbateri. Cei din consiliu, care erau pentru 
ducerea până la capăt a războiului, mi se adresară cerându- 
mi ajutorul şi cu toţii vrură să ştie de partea cui aş fi eu. Am 
trimis după Omai pentru a-mi fi interpret, dar cum nu putu 
fi găsit, am fost nevoit să vorbesc eu însumi; le-am spus 
atunci, pe cât am izbutit de bine că, de vreme ce poporul 
din Eimeo nu mă supărase niciodată, nu-mi puteam lua 
îngăduinţa de a lua parte la ostilităţi îndreptate împotriva 
lui. Ei se arătară mulţumiţi de această declaraţie. 

Interesându-ne de pricina războiului, ni se spuse că nu cu 
mulţi ani în urmă, un frate al lui Wahiadua din Taiarabu 
fusese trimis în Eimeo la cererea lui Mahine, un şef popular 
al acelei insule, ca să le fie rege; dar nu trecu nicio 
săptămână de la aceasta şi Mahine, după ce pusese să-l 
ucidă, pretinse titlul lui Taiartabume care, ca moştenitor 
legitim, fiind fiul surorii celui mort, fusese ales de poporul 
din Otaheite succesor la domnie după moartea celuilalt. 

Se întâmplase ca Touha, un om cu multă greutate în 
insulă, să lipsească din Matavai la data aceea. Părea totuşi 


să nu fie străin de cele ce se petreceau, căci se amestecase 
în dezbateri cu mai multă energie decât oricare altă căpete- 
nie. Într-adevăr, în zorii zilei de 1 septembrie, sosi un sol 
de-al lui care-l încunoştinţă pe Otu că Touha jertfise lui Itua 
un om, pentru a implora ajutorul zeului împotriva insulei 
Eimeo. Serviciul divin trebuia să aibă loc la marele morai de 
la Atahuru şi, pe cât se părea, prezenţa lui Otu era absolut 
necesară în această împrejurare solemnă. 

l-am propus lui Otu să mi se îngăduie să-l întovărăşesc, 
îşi dădu lesne încuviințarea şi pornirăm îndată cu barca 
mea, însoţiţi de vechiul meu prieten Potatou, de Anderson 
şi de Webber; Omai ne urma într-o pirogă. 

Cum debarcarăm la Atahuru, pe la ora două după prânz, 
Otu îşi exprimă dorinţa Ca marinarii să rămână în barcă, iar 
Anderson, Webber şi cu mine să ne scoatem pălăriile îndată 
ce vom ajunge la morai, către care pornirăm neîntârziat, 
însoţiţi de foarte mulţi bărbaţi şi de câţiva tineri, însă de 
nicio femeie. Acolo ne aşteptau patru preoţi şi însoțitorii 
sau ajutoarele lor. 

Apoi începură ceremoniile. Unul dintre însoțitorii preoţilor 
aduse un banan tânăr şi-l aşeză jos, dinaintea lui Otu. Un 
preot, aşezat lângă morai, începu o rugăciune lungă. In 
cursul rugii, un bărbat ce stătea lângă preotul care oficia, 
ţinea în mână două legături ce păreau din pânză. Intr-una 
din ele, după cum aflarăm mai târziu, se afla morar-ul regal, 
iar cealaltă, dacă-mi este îngăduită expresia, era arca lui 
ltua. Indată ce se termină rugăciunea, preoţii de la morai 
împreună cu ajutoarele lor se aşezară lângă cei de pe plajă, 
ducând cu ei cele două legături. Aici făcură noi rugăciuni. 
Trupul mortului fu scos acum dintr-o pirogă şi pus pe plajă 
cu picioarele spre mare. Preoţii se rânduiră în jurul lui, unii 
în picioare iar alţii şezând, unul sau mai mulţi dintre ei 
repetând câteva fraze timp de vreo zece minute. Apoi 
cadavrul a fost aşezat paralel cu ţărmul. Unul dintre preoţii 
care stăteau la picioarele lui rosti o lungă rugăciune, la care 
se asociau din când în când şi ceilalţi, fiecare ţinând în 
mână câte un mănunchi de pene roşii. In cursul rugăciunii 
se smulse puţin păr de pe creştetul victimei şi i se scoase 


ochiul stâng; atât părul, cât şi ochiul au fost apoi învelite 
într-o frunză verde şi aduse prinos lui Otu. El nu le atinse 
totuşi, ci dădu celui ce le prezentase mănunchiul de pene 
primit de la Touha. Acest mănunchi, împreună cu părul şi 
ochiul, a fost apoi dus preotului înapoi. |n cursul 
ceremoniei, un pescărel făcu oarecare zgomot în copaci; 
Otu se întoarse către mine, zicând „Este ltua!”; păru că 
socoteşte întâmplarea de bun augur. 

Trupul a fost purtat pe urmă o bucată de drum cu capul 
înspre morai şi aşezat sub un copac, în apropierea căruia 
erau fixate trei bucăţi late, dar subţiri, de lemn sculptat în 
chip diferit, însă rudimentar. Legăturile de pânză au fost 
depuse într-o parte a morarului, iar mănunchiurile de pene 
roşii, la picioarele sacrificatului, în jurul căruia luară loc 
preoţii; nouă ni se îngădui acum să ne apropiem cât 
doream. Cel ce părea să fie marele preot şedea la o mică 
depărtare şi grăi timp de un sfert de oră cu tonuri şi gesturi 
variate, părând să mustre sau să pună întrebări răposatului, 
căci i se adresa într-una. Impreună cu doi preoţi, cu Potatou 
şi câţiva alţii, psalmodie cu o voce plângăreaţă şi plină de 
tristeţe o rugăciune ce dură aproape o jumătate de oră. In 
cursul acestei rugăciuni, un preot smulse alte smocuri de 
păr din capul victimei şi le puse pe una din legături. După 
aceea, marele preot se rugă singur, ţinând în mână penele 
ce proveneau de la Touha. Când sfârşi, i le trecu altuia, 
care se ruga în acelaşi mod. Apoi toate mănunchiurile de 
pene au fost depuse pe legăturile de pânză şi cu asta se 
isprăvi ceremonia de aici. 

Corpul cu penele şi legăturile de pânză au fost transpor- 
tate după aceea în partea cea mai importantă a morai-ului, 
în rare bătăi de tobă. In timp ce penele şi legăturile erau 
sprijinite de grămada de pietre, trupul era întins pe jos, 
alături. După ce se aşezară din nou în jurul lui, preoţii reîn- 
cepură rugăciunile, pe când câteva dintre ajutoarele lor 
săpau o groapă de vreo şaizeci de centimetri adâncime, în 
care aruncară nefericita victimă şi o acoperiră cu pământ şi 
cu pietre. Când o băgară în mormânt, un băiat scoase un 
țipăt, iar Omai îmi spuse că era ltua. Intre timp fusese 


aprins un foc şi fusese adus un câine, pe care indigenii îl 
uciseră sucindu-i gâtul şi sugrumându-l. Îi îndepărtară părul 
prin pârlire, îi scoaseră măruntaiele şi le aruncară în flăcări, 
unde le lăsară să ardă. Trupul câinelui, după ce a fost 
mânjit cu sânge şi uscat la foc, a fost adus, împreună cu 
ficatul şi cu inima, în faţa preoţilor ce stăteau rugându-se în 
jurul mormântului. Ei continuară să oficieze şi asupra 
câinelui câtva timp, în vreme ce doi oameni băteau în 
răstimpuri şi cu mare putere în două tobe, iar un băiat ţipa 
ca şi mai înainte de trei ori cu un glas piţigăiat şi tare. Ni se 
spuse că prin acest ceremonial îl invitau pe ltua să se 
înfrupte din ospăţul pregătit. Îndată ce preoţii îşi isprăviră 
rugăciunile, stârvul câinelui şi tot ce-i aparţinea, a fost 
aşezat pe o schelă din apropiere, înaltă de vreo doi metri, 
pe care zăceau rămăşiţele altor doi câini şi a doi porci, ce 
fuseseră sacrificați de curând, dar care acum răspândeau o 
duhoare de neîndurat. Din această pricină, ne-am ţinut la o 
depărtare mai mare decât se cădea. După ce câinele a fost 
aşezat pe schelă, preotul şi ajutoarele lui scoaseră un soi 
de strigăt cu care se terminară, deocamdată, ceremoniile. 
Deoarece şi ziua era acum pe sfârşite, am fost conduşi într- 
o casă ce aparţinea lui Potatou, unde am fost ospătaţi şi 
găzduiţi peste noapte. In ziua următoare se mai săvârşiră şi 
alte ritualuri religioase, dar despre acest subiect cred că am 
spus destule pentru a satisface curiozitatea cititorilor - sau 
poate, mai degrabă, pentru a le pricinui dezgust. 

Nefericita victimă jertfită cu acest prilej zeului lor părea 
să fi fost un bărbat de vârstă mijlocie şi, după cum ni s-a 
spus, era un tautau, adică făcea parte din pătura cea mai 
de jos a poporului. Dar, cu toate investigaţiile mele, n-am 
izbutit să aflu dacă a fost ales din pricina vreunei fărădelegi 
deosebite pe care ar fi făptuit-o şi care ar fi meritat 
pedeapsa cu moartea. Având prilejul de a cerceta cum se 
înfăţişa acum corpul sărmanului sacrificat, am băgat de 
seamă că era însângerat pe faţă şi în jurul capului, şi foarte 
tare învineţit la tâmpla dreaptă - mărturie a modului în care 
fusese ucis. Ni s-a spus că-l loviseră cu o piatră în cap, 
departe de privirile altora. 

SACRIFICIU UMAN LA OTAHEITE 

Ori de câte ori, într-o împrejurare urgentă, vreo mare 
căpetenie socoteşte că e necesară o jertfă umană, victima 
este aleasă la întâmplare. Câţiva dintre slujitorii de 
încredere ai acestui şef se năpustesc pe neaşteptate 
asupra omului şi-i ucid cu bâta sau cu lovituri de pietre. 
Apoi este înştiinţat regele căci, după cum mi se relata, 
prezenţa lui la ritualurile solemne care urmau era neapărat 
necesară; şi am putut observa cu prilejul acesta că Otu 
îndeplinea într-adevăr un rol de seamă 

Este foarte regretabil că mai poate dăinui un obicei atât 
de groaznic în felul său şi care să dispreţuiască atât dreptul 


inviolabil de autoconservare cu care se naşte fiecare dintre 
noi. 

Deşi trebuie să credem că la Otaheite nu se sacrifică 
niciodată mai mult de o persoană în astfel de împrejurări, 
este însă destul de probabil că asemenea întâmplări sunt 
destul de dese ca să determine o scandaloasă risipă de 
vieţi omeneşti; într-adevăr, am numărat în faţa morarului 
nu mai puţin de patruzeci şi nouă de cranii ale victimelor 
precedente, la care se adăuga acum, în văzul nostru, încă 
unul. Şi, întrucât niciun craniu nu se alterase prea mult prin 
scurgerea vremii, se poate deduce că nu trecuse timp înde- 
lungat de când aceşti numeroşi nenorociţi fuseseră jertfiți 
pe un altar atât de sângeros. 

Sacrificiile omeneşti nu constituie totuşi singurul obicei 
barbar pe care l-am găsit dăinuind încă printre aceşti indi- 
geni, altfel buni din fire şi omenoşi. Căci, pe lângă faptul că 
retează şi apoi poartă cu ei în chip de trofeu fălcile 
duşmanilor omorâţi în lupte, ei oferă şi trupurile acestor 
inamici ca jertfă lui ltua. La puţin timp după o bătălie din 
care ies învingători, ei adună toţi morţii şi-i aduc la morai 
unde, cu foarte multe ceremonii, sapă o groapă în care-i 
înmormântează pe toţi, cu tot atâtea prinoase aduse zeilor, 
dar ţestele acelora nu sunt niciodată despărțite de trupuri. 

Inainte de a ne despărţi ni se puse întrebarea dacă 
solemnitatea la care luasem parte răspunsese aşteptărilor 
noastre şi ce părere aveam despre eficacitatea ei şi dacă în 
ţara noastră se săvârşeau asemenea acte de adoraţie. Noi 
păstrasem o adâncă tăcere în tot cursul celebrării oribilei 
ceremonii, dar cum s-a isprăvit, n-am şovăit să le spunem 
verde în faţă, atât lui Otu, cât şi celor ce-l înconjurau, sim- 
țămintele noastre în legătură cu ritualul acela. Şi nici într-o 
convorbire ulterioară cu Tauha nu m-am putut opri să nu 
condamn asemenea obiceiuri. Omai, pe care l-am folosit ca 
interpret, îşi însuşise cu atâta patimă argumentele noastre, 
încât Tauha se mânie nespus îndeosebi când i se mai 
declară că în Anglia, dacă ar fi pus pe cineva să omoare un 
om cum făcuse el aici, rangul lui nu l-ar fi scăpat de 
spânzurătoare pentru nimic în lume. La acestea el exclamă 


într-una: maeno! maeno! (ruşinos! ruşinos!) şi refuză să ne 
mai dea ascultare în cursul dezbaterii erau de faţă mulţi 
indigeni, mai ales însoțitori şi slujitori de-ai lui Tauha însuşi; 
iar când Omai începu să-i lămurească despre pedeapsa ce 
s-ar aplica în Anglia celui mai de seamă om, dacă acesta şi- 
ar îngădui să ucidă pe cel mai neînsemnat servitor, ei 
părură să asculte cu mare luare-aminte, având fără îndoială 
cu totul altă părere în această privinţă decât el. 

La 4 septembrie câţiva dintre noi am luat masa pe țărm 
la Omai, care ne-a oferit un prânz minunat, constând din 
peşte, carne de găină şi de porc şi budincă. După masă l- 
am însoţit pe Otu, care fusese şi el oaspete, îndărăt la casa 
lui, unde am găsit pe toţi slujitorii foarte ocupați să 
pregătească o cantitate de provizii pentru mine. Printre 
altele era un porc gras, pe care îl uciseră în prezenţa mea. 
Mai preparau şi o budincă mare, al cărei întreg proces de 
fabricaţie mi-a fost dezvăluit. Se compunea din fructe de 
pâine, banane coapte, taro şi nuci de palmieri sau de 
pandan?%, fiecare ingredient fiind ras, răzuit sau bătut bine 
şi copt separat. O cantitate de suc stors din miezuri de nuci 
de cocos se turna într-o tavă mare sau într-un vas de lemn. 
Celelalte preparate scoase fierbinţi din cuptor se depuneau 
în acest vas, în care se mai adăugau câteva pietre încinse 
pentru a face conţinutul să sfârâie. Trei sau patru oameni 
amestecau diferitele ingrediente cu nişte bețe, până ce 
deveneau toate o masă, iar sucul nucii de cocos se 
prefăcea în ulei; întregul preparat căpăta până la urmă 
consistenţa unei budinci pripite. Asemenea budinci sunt 
excelente şi cele pregătite în Anglia ilar le egalează. Când 
porcul lui Otu se fripse şi budinca descrisă mai sus era gata, 
au fost puse toate împreună cu doi porci vii şi o cantitate 
de fructe de pâine şi de nuci de cocos într-o luntre şi trimise 
pe bordul corăbiei mele; le-am urmat curând însoţit de 
întreaga familie regală. 

În seara zilei de 7 septembrie am prezentat jocuri de 
artificii în faţa unei uriaşe adunări de oameni. Câţiva s-au 
desfătat copios la acest spectacol, dar marea majoritate a 

privitorilor s-au înspăimântat atât de îngrozitor, încât cu 
mare greutate au putut fi înduplecaţi să rămână până la 
încheierea reprezentaţiei. Când ultimul artificiu, o rachetă, 
zbură de pe masă, întreaga mulţime se risipi într-o clipă, 
chiar şi cei mai curajoşi dintre ei o luară desperaţi la fugă”. 

Otu avea grijă nu numai să ne împlinească cerinţele 
printr-un şir întreg de daruri, dar căuta să ne şi distreze 
printr-o serie de divertismente. La 10 septembrie m-am dus 
la Oparri împreună cu un grup; el ne prezentă ceea ce s-ar 
putea numi o piesă de teatru. Actrițe erau cele trei surori 
ale lui, care au apărut în nişte costume mai noi şi mai 
elegante decât tot ce văzusem în această privinţă pe 
vreuna din insule. 

Am plecat seara din Oparri unde am lăsat pe Otu şi 
întreaga familie regală; n-am mai văzut pe niciunul din ei 
până la 12 septembrie, când cu toţii, în afară de şef, îmi 
făcură o vizită. Îmi spuseră că Otu se dusese la Atahuru să 
asiste în acea zi la o altă jertfă omenească, pe care şeful 
din Taiarabu o făcea acolo pentru morai. Un nou caz 
asemănător, în curs de numai câteva zile, era o prea tristă 
mărturie a marelui număr de victime pe care o superstiție 
sângeroasă le face printre oameni atât de blajini. Aş fi luat 
parte şi la acest sacrificiu dacă aş fi fost înştiinţat din timp, 
dar acum era prea târziu. 

În seara următoare Otu se întoarse de la îndeplinirea 
celei mai neplăcute dintre toate îndatoririle sale de 
suveran, iar a doua zi, fiind onoraţi de prezenţa lui, 
căpitanul Clerke şi cu mine încălecarăm pe cai şi dădurăm o 
raită în jurul câmpiei Matavai, spre nespusa uimire a unei 
mari mulţimi de oameni ce erau de faţă şi care ne priveau 
minunându-se de parcă am fi fost centauri. De fapt Omai 
încercase să încalece o dată sau de două ori, dar calul îl 
trântise de fiecare dată înainte ca el să izbutească să se 
aşeze în şa; tahitienii vedeau deci pentru prima oară pe 
cineva călărind. Demonstrația căpitanului Clerke şi a mea a 
fost apoi repetata zilnic în tot timpul şederii noastre aici, 
când de unul, când de altul dintre oamenii noştri; şi totuşi 
curiozitatea indigenilor nu se potolea. Erau încântați peste 


măsură de cai, văzând la ce pot fi folosiţi; şi, atât cât am 
putut eu judeca, faptul acesta le dădea o idee mai limpede 
despre măreţia altor popoare decât toate noutăţile pe care 
le duseseră acolo vizitatorii europeni. 

In dimineaţa de 18 septembrie, doctorul Anderson, eu 
însumi şi Omai merserăm împreună cu Otu la Oparri; 
luarăm cu noi ovinele pe care aveam de gând să le las pe 
insulă şi anume: un berbec şi o oaie din Anglia şi trei oi de 
la Cap; pe toate i le dădui lui Otu. 

După ce prânzirăm cu Otu, îl părăsirăm la Oparri şi ne 
înapoiarăm la Matavai. In acea zi, ca şi la 19 septembrie, 
am fost foarte sărăcăcios aprovizionaţi cu fructe. Auzind 
aceasta, între orele nouă şi zece seara, Otu veni împreună 
cu fratele lui, care se legase mult de căpitanul Clerke; 
aduceau cu ei o provizie bogată pentru amândouă corăbiile. 
Aceasta era mai mult decât tot ceea ce făcuse pentru noi 
până atunci: o mărturie a grijii omenoase pe care o avea de 
noi. A doua zi, întreaga familie regală se înfiinţa cu daruri, 
aşa încât nevoile noastre nu numai că fuseseră împlinite, 
dar aveam acum mai multă merinde decât am fi putut 
consuma. 

Cum apa necesară fusese adusă pe bord, corăbiile 
călăfătuite, greementul revizuit şi toate celelalte rânduite, 
am început să mă gândesc la plecare, căci doream să-mi 
rămână timp suficient ca să vizitez şi insulele din 
vecinătate. De aceea, ne ridicarăm de pe țărm 
observatoarele şi uneltele şi învergarăm velele. 

In zorii dimineţii de 22 septembrie, Otu veni pe bord 
împreună cu tatăl său, pentru a afla când aveam de gând 
să plec. Cum fusesem înştiinţat că la Eimeo se găsea un 
port bun, le-am spus că în drum spre Huaheine voi vizita 
acea insulă; ei doreau să-i iau cu noi şi să-i duc acolo în 
timp ce flota lor ar fi plecat tot atunci în ajutorul lui Tauha. 
Deoarece eram gata de plecare, i-am lăsat pe ei să aleagă 
ziua; se hotărî deci ca miercurea următoare să iau pe bord 
pe Otu, pe tatăl lui, pe mama lui, pe scurt întreaga lui 
familie. Aceste puncte fiind stabilite, am propus să pornim 
îndată către Oparri, unde toată flota pregătită pentru 


expediţie urma să se adune în ziua aceea pentru a fi 
trecută în revistă. 

Dar nici nu apucasem bine să mă urc în barca mea, că 
sosi ştirea că Tauha ajunsese la o înţelegere cu Mahine şi 
se înapoiase cu flota la Atahuru. Această întorsătură 
neaşteptată zădărnicea orice noi măsuri militare; în loc să li 
se mai dea întâlnire la Oparri, pirogile de război primiră 
poruncă să se întoarcă acasă în districtele respective. 

Am revenit atunci pe bordul corăbiei, însoţit de mama lui 
Otu, de cele trei surori ale lui şi de alte opt femei. La 
început am crezut că acest numeros alai de femei se urcase 
în barca mea doar în vederea unei traversări spre Matavai. 
Dar când am sosit la corabie, mi-au spus că aveau de gând 
să-şi petreacă noaptea pe bord ca să încerce să mă vindece 
de indispoziţia de care mă plânsesem şi anume de o durere 
reumatică. Am primit deci prietenoasa lor ofertă; după ce 
am pus să se facă un aşternut pe podeaua cabinei, m-am 
dat pe mâna lor. Ele începură să mă frământe cu 
amândouă mâinile din cap până în picioare, dar mai ales în 
părţile în care se încuibase durerea, şi făcură aceasta până 
ce-mi trosniră oasele, iar carnea deveni o adevărată 
mumie. Pe scurt, după ce m-am supus acestui tratament 
timp de vreun sfert de oră, am fost bucuros să scap de el. 
Totuşi operaţia îmi aduse îndată alinare, ceea ce-mi dădu 
curaj să mai îndur o nouă fricţiune înainte de culcare; 
efectele au fost atât de bune, încât m-am simţit uşurat 
toată noaptea. Medicii mei feminini au repetat tratamentul 
în dimineaţa următoare, înainte de a cobori pe țărm, şi 
seara, când au revenit pe bord; parcă-mi luaseră durerile cu 
mâna. Cura fiind împlinită, ne despărţirăm a doua zi 
dimineaţa. Indigenii numesc „romi” acest tratament care, 
după părerea mea, depăşeşte cu mult fricţiunile noastre cu 
peria sau orice alt procedeu asemănător folosit de europeni 
ca mijloc extern. El este universal răspândit printre aceşti 
insulari şi se îndeplineşte uneori de către bărbaţi, dar mai 
ales de către femei. 

Războiul cu insula Eimeo fiind definitiv încheiat, prietenii 
noştri veniră cu toţii în vizită la 20 septembrie; cum ştiau că 


eram gata de plecare, aduseră cu ei mai mulţi porci decât 
puteam să încărcăm pe bord. Căci, nemaiavând sare ca să 
conservăm carnea, nu achiziţionam animale vii decât 
pentru consumul imediat. 

Prietenul nostru Omai făcuse rost pe această insulă de un 
singur lucru bun, în schimbul multelor obiecte folositoare ce 
le risipise. Anume, o foarte frumoasă pirogă dublă cu 
pânze, complet echipată şi gata de ieşit în larg. Cu câtva 
timp înainte am pus să i se confecţioneze o serie de 
pavilioane englezeşti, dar el le socoti prea preţioase pentru 
a le folosi în clipa de faţă; îşi alcătui deci din petice un stoc 
de  „culori”, adică vreo zece-douăsprezece steaguri şi 
flamuri şi le arboră pe toate în diferite colţuri ale vasului 
său atrase atât de mulţi privitori în jurul lui, de parcă ar fi 
fost o navă de război pavoazată, într-un port european. 
Pavilioanele lui Omai erau un amestec de drapele engleze, 
franceze, spaniole şi olandeze, adică toate drapelele 
europene pe care le văzuse”. 

Omai se mai aprovizionase şi cu o însemnată cantitate de 
pânză şi de ulei de cocos, care nu numai că sunt lesne de 
găsit la Otaheite, ci şi mult mai bune decât în oricare din 
Insulele Societăţii, atât de bune, încât se întrebuinţau ca 
articole de negoţ. Prietenul nostru nu s-ar fi purtat cu atâta 
nesiguranţă şi nestatornicie, dacă n-ar fi fost sora şi cumna- 
tul lui care, împreună cu alte cunoştinţe ale lor, îl monopo- 
lizaseră în întregime cu singurul ţel de a-l despuia de tot ce 
agonisise. Fără îndoială că ei ar fi izbutit dacă n-aş fi 
intervenit la timp, luând în posesia mea cele mai folositoare 
din obiectele ce-i aparţineau lui. 

La 28 septembrie Otu veni pe bord să mă înştiinţeze că 
procurase o pirogă pe care mă ruga s-o iau cu mine în 
patrie ca dar din partea lui drept mărturie de recunoştinţă 
pentru darurile preţioase pe care le primise. Această măr- 
turie de recunoştinţă a lui Otu îmi făcu mare plăcere. Iniţia- 
tiva îi aparţinea în întregime, căci niciunul dintre ai noştri 
nu-i făcuse vreo cât de uşoară aluzie în această privinţă, 
însă, deoarece piroga era prea mare ca să poată fi luată pe 
bord, n-am avut decât să-i mulţumesc pentru buna iui 


intenţie deşi el ar fi fost mult mai încântat dacă i-aş fi 
acceptat darul”. 

Brize uşoare din apus ne reţinură aici câteva zile mai 
mult decât plănuisem. În cele din urmă, la data de 29 
septembrie la ora trei după amiază, vântul se mută la 
răsărit, iar noi ridicarăm ancora. 

Desele vizite pe care le făcusem în ultima vreme în 
această insulă păreau să fi creat convingerea că legăturile 
dintre noi nu vor fi întrerupte. Otu îmi ceru ca o dată cu 
primele corăbii ce-ar veni din Anglia, să i se trimită pene 
roşii şi păsările care le poartă, topoare, o jumătate de 
duzină de puşti cu pulbere şi gloanţe - şi, neapărat, cai. 

Dacă l-aş fi putut îndupleca pe Omai să se statornicească 
la Otaheite, n-aş fi plecat atât de repede, deoarece nu prea 
întrevedeam vreun mijloc de a ne aproviziona în altă parte 
mai bine şi mai ieftin decât continuam s-o facem aici, chiar 
la data plecării noastre. Pe lângă aceasta, o prietenie şi o 
încredere atât de caldă domneau între noi şi locuitori, încât 
cu greu ne puteam aştepta să le mai întâlnim în altă parte; 
şi, lucru destul de neobişnuit, aceste legături de prietenie 
n-au fost niciodată întrerupte în urma vreunei întâmplări 
nenorocite şi nu s-a comis niciun furt care să merite a fi 
amintit. 

Când corăbiile spaniole oare se opriseră aici cu câtva 
timp înaintea noastră părăsiră insula, patru spanioli 
rămaseră pe loc. Doi dintre ei erau călugări, unul servitor, 
iar al patrulea devenise foarte popular printre băştinaşi, 
care-l distingeau cu numele de Matima. El părea să fi 
studiat limba lor, căci în orice caz izbutise s-o vorbească 
aşa ca să se facă înţeles; părea de asemenea să se fi 
străduit din greu pentru a întipări în mintea insularilor cele 
mai înflăcărate idei despre măreţia poporului spaniol şi cele 
mai proaste opinii despre englezi. Ajunsese chiar să-i 
asigure că noi nu mai fiinţăm ca naţiune de sine stătătoare, 
că <«Pritani» era doar o insuliţă pe care ei, spaniolii, o 
nimiciseră cu desăvârşire, că pe mine mă întâlniseră în larg 
şi trimiseseră corabia mea împreună cu toţi oamenii de pe 
ea la fund cu câteva Împuşcături; aşa încât de data aceasta 


vizita mea la Otaheite a fost într-adevăr cu totul 
neaşteptată. 

Ce scop urmăreau călugării rămaşi aici, nu puteam ghici. 
Dacă avuseseră de gând să-i convertească pe indigeni la 
credinţa romano-catolică, atunci n-au izbutit în niciun caz. 
După vreo zece luni, sosiră la Ohitipeha două corăbii, îi 
luară pe bord şi, peste cinci zile, ridicară din nou pânzele. O 
plecare atât de grăbită dovedea că orice gânduri vor fi avut 
spaniolii cu privire la aceste insule, la data aceea le 
lăsaseră baltă, totuşi, înainte de a pleca, voiră să-i încredin- 
teze pe indigeni că înțelegeau să revină aducând Case, tot 
felul de animale şi bărbaţi şi femei care să se aşeze aici, să 
trăiască şi să moară pe insulă. Otu declară că dacă s-ar 
reîntoarce spaniolii, el nu le-ar îngădui să vină la fortul 
Matavai care, spunea el, era al nostru. Se vedea uşor că 
gândul acesta îl încânta, nu-i trecea prin minte că 
împlinirea acelui fapt l-ar lipsi dintr-o dată pe el de regat, 
iar pe popor de libertăţi. Se înţelege deci lesne cu câtă 
uşurinţă s-ar putea face o aşezare la Otaheite, dar, din 
recunoştinţă pentru nenumăratele înlesniri care mi s-au 
adus aici, sper că acest lucru nu se va întâmpla vreodată. 

Îndată ce ancorarăm în insula învecinată, Eimeo, locui- 
torii năvăliră pe corăbii mânaţi numai de curiozitate, căci 
nu aduceau nimic pentru schimb. Dar a doua zi dimineaţa 
împliniră această lipsă, căci mai multe pirogi sosiră din 
locuri depărtate, cărând belşug de fructe de pâine, nuci de 
cocos şi câţiva porci. Le schimbară toate pe securi, cuie şi 
mărgele, deoarece penele roşii nu erau atât de căutate aici 
ca la Otaheite. 

În dimineaţa zilei de 2 octombrie, Mahine, căpetenia 
insulei, îmi făcu o vizită. El se apropie cu multă precauţie 
de corabie şi a trebuit să desfăşurăm destulă putere de 
convingere pentru a-l îndupleca să urce pe bord. 

Acest şef care numai cu câţiva supuşi izbutise să se facă 
oarecum independent faţă de Otaheite, avea între patru- 
zeci şi cincizeci de ani. Era chel, lucru mai curând 
neobişnuit în aceste insule la o astfel de vârstă. Purta un fel 
de turban şi părea ruşinat să-şi descopere capul, căci 


indigenii văzuseră cum răsesem capul unuia de-ai lor pe 
care îl prinsesem furând şi socoteau deci că aceasta era 
pedeapsă pe care o dam de obicei tuturor hoţilor; din 
acelaşi motiv am putut băga de seamă că unul sau doi 
dintre ai noştri, ale căror capete nu erau prea bogate în 
păr, erau bănuiţi că ar fi teto sau hoţi. 

Vreo trei zile ne-am îndeletnicit cu scoaterea din cală a 
tuturor butoaielor de băuturi spirtoase, pentru a le unge 
fundurile cu gudron; acest lucru se impunea din pricina unei 
mici insecte ce se străduia să le distrugă. De aceea, abia la 
6 octombrie dimineaţa am împins corabia în mijlocul curen- 
tului cu gândul să ieşim a doua zi în larg; dar surveni un 
incident care ne mai opri pe loc; trimisesem caprele la 
păscut pe țărm cu doi oameni care să aibă grijă de ele dar, 
deşi ne-am luat măsurile de prevedere, indigenii au făcut 
tot ce le-a stat în putinţă ca să fure una în seara acelei zile. 
Pierderea caprei n-ar fi avut prea mare însemnătate, dacă 
nu mi-ar fi încurcat planurile de a înzestra alte insule cu 
aceste animale; aşa stând lucrurile, ne văzurăm siliţi să ne 
străduim s-o recăpătăm; şif după multă bătaie de cap, 
izbutirăm. 

La Eimeo ne aprovizionarăm din belşug cu lemne. N-o 
făcusem la Otaheite, unde dobândirea lor ar fi fost foarte 
anevoioasă, căci la Matavai nu se afla niciun arbore în afara 
celor trebuincioşi localnicilor. Am mai luat de aici şi o bună 
rezervă de alimente proaspete. 

Între femeile din această insulă şi cele din Otaheite este 
o deosebire izbitoare. Cele din Eimeo sunt mărunte de stat 
au culoarea întunecată şi, în general, trăsături respin- 
gătoare. Dacă se întâmpla să întâlnim printre ele vreo 
femeie frumoasă, puteam fi siguri că, cercetând, am fi aflat 
că venise din altă insulă. 

Părăsirăm Eimeo la 12 octombrie şi, în dimineaţa urmă- 
toare, zărirăm insula Huaheine. La amiază aruncarăm 
ancora la intrarea nordică a portului Auhari, care este 
aşezat în partea de vest a insulei. 

A doua zi după sosirea noastră, adică la 3 octombrie 
dimineaţa, se adunară la corăbii toţi oamenii de seamă ai 


insulei. Era tocmai ceea ce doream şi eu, căci venise de 
mult momentul să-l statornicesc pe Omai şi socoteam că 
prezenţa acestor căpetenii îmi va da putinţa s-o fac în 
modul cei mai mulţumitor. El părea că înclină acum să se 
aşeze în Ulietea şi, dacă ne-am fi putut înţelege amândoi 
asupra felului în care trebuia îndeplinit acel plan, n-aş fi 
şovăit nicio clipă să-l adopt. La cucerirea insulei Ulietea de 
către oamenii din Bolabola, tatăl lui fusese deposedat de 
oarecare pământ. Nu mă îndoiam că i-aş fi putut sili pe 
ocupanţi să restituie fiului pământul luat de la părinte. 
Pentru aceasta însă, trebuia neapărat ca Omai să fie în 
termeni buni cu stăpânii actuali ai insulei, dar el era un 
prea bun patriot ca să-şi plece urechea la aşa ceva; pe de 
altă parte, mai era şi destul de înfumurat ca să-şi închipuie 
că-l voi reinstala cu forţa pe pământurile sale pierdute. 
Statornicirea lui în Ulietea era deci cu neputinţă; găsii 
atunci că Huaheine ar fi locul potrivit. lată pentru ce am 
hotărât să mă folosesc de prezenţa căpeteniilor insulei şi să 
le fac lor această propunere. 

După ce se termină cu forfota dimineţii, ne pregătirăm 
pentru o vizită oficială la suveranul Tairitaria; aveam de 
gând să fac acolo încercarea. Omai se îmbrăcă foarte 
decent cu acest prilej şi alese un dar frumos pentru şef şi 
altul pentru Itua sa. Într-adevăr, după ce scăpase de banda 
care-l înconjurase în Otaheite, se purta cu atâta prevedere 
că-ţi impunea respect. Am aşteptat câtva timp până să se 
arate Tairitaria, căci nu voiam să întreprind nimic înainte de 
sosirea acestui «iri rahi»; când în sfârşit s-a ivit mi-am dat 
seama că ne-am fi putut lipsi de prezenţa lui, deoarece nu 
avea mai mult de opt sau zece ani. Omai, care se oprise la 
o mică depărtare de cercul oamenilor de seamă, începu să 
aducă zeilor jertfe ce constau din pene roşii, pânză etc. El 
punea fiecare obiect în faţa unui membru al adunării care, 
după câte am înţeles, era preot; însoțea darul de o 
rugăciune sau de o cuvântare stereotipă, rostită de un 
prieten al lui ce se afla lângă el dar, în cea mai mare parte, 
dictată de el însuşi. În aceste rugăciuni nu-şi uita amicii din 
Anglia şi nici pe cei ce-l aduseseră teafăr îndărăt. In fiecare 


erau menţionaţi lordul Sandwich, şi «Tuti, Tuti»?2%. Când 
Omai termină jertfele şi rugăciunile, preotul luă fiecare 
articol în ordinea în care fusese pus înaintea lui şi, după ce 
repeta o rugăciune, îl trimitea la morai; acesta, după 
spusele lui Omai, se afla la o mare depărtare, altfel şi-ar fi 
dus prinoasele direct acolo. 

Ceremoniile religioase fiind încheiate, Omai se aşeză jos 
lângă mine şi intrarăm în miezul tratativelor. Atunci le-am 
propus şefilor adunaţi, instalarea lui Omai pe insulă. 

El îi încunoştinţă că fusese dus de noi în ţara noastră 
unde îl primiseră bine jri-ii noştri şi-i dăduseră toate 
dovezile de cinste şi de prietenie cât timp stătuse printre 
noi, că-l adusesem îndărăt, că se îmbogăţise prin mărinimia 
noastră cu o sumedenie de lucruri ce se vor dovedi foarte 
folositoare compatrioţilor săi şi că, pe lângă cei doi cai ce 
urmau să rămână cu el, numeroase animale noi şi de preţ 
fuseseră lăsate la Otaheite, unde se vor înmulţi în curând şi 
vor furniza un număr îndestulător tuturor insulelor din 
vecinătate. Le mai dădu apoi să înţeleagă că eu le ceream 
stăruitor ca, în schimbul tuturor serviciilor mele prieteneşti, 
să i se dea o bucată de pământ pe care să-şi clădească o 
casă şi să-şi cultive plantele necesare hranei lui şi a sluji- 
torilor săi, mai adăugă că, dacă nu va putea obţine aceasta 
aici, fie prin dăruire fie prin cumpărare, eram hotărât să-l 
duc la Ulietea şi să-l statornicesc acolo. 

Unul dintre şefi se pronunţă îndată că întreaga insulă 
Huaheine şi orice lucru de pe ea erau ale mele şi că, prin 
urmare, pot să dăruiesc din ea prietenului meu orice 
porţiune aş găsi de cuviinţă. Omai a fost tare încântat la 
auzul acestui răspuns, căci se gândea fără îndoială că voi fi 
foarte darnic şi-i voi atribui destul teren. Dar a oferi ceea ce 
nu se cădea să primesc, am considerat că însemna a nu 
oferi nimic; de aceea i-am rugat pe şefi, nu numai să fixeze 
locul, dar şi întinderea exactă de pământ pe care vor să i-o 
încredinţeze lui Omai. După o scurtă consfătuire între ei, au 
acceptat în unanimitate cererea mea şi au ales îndată 
terenul la întâmplare, în vecinătatea casei în care se ţinuse 

întrunirea noastră. Întinderea de-a lungul țărmului era de 
mai bine de două sute de yarzi, în adâncime, ajungând 
până la poalele dealului, căci o parte proporţională din deal 
fusese cuprinsă în concesie. 

După rânduirea acestei afaceri spre mulţumirea tuturor 
părţilor, am instalat pe țărm un cort, am stabilit un post şi 
am înălţat  observatoarele. Meşterii tâmplari de pe 
amândouă corăbiile se puseră de asemenea pe lucru şi 
clădiră o căsuţă destinată lui Omai, în care să-şi 
adăpostească obiectele europene ce-i aparţineau. În acelaşi 
timp câţiva dintre oamenii noştri se îndeletniceau cu 
aranjarea unei grădini tot pentru folosinţa lui. 

Omai începuse să se ocupe serios de propriile lui treburi 
şi se căia din inimă de risipa pe care o făcuse la Otaheite. 
Găsise la Huaheine un frate, o soră şi un cumnat, căci sora 
se măritase. Dar aceştia nu-l jefuiră ca celelalte rude. A 
trebuit să constat însă cu părere de rău că, deşi erau prea 
cinstiţi ca să-i aducă vreun neajuns, ei nu se bucurau totuşi 
de nicio trecere în insulă ca să-i poată fi cu adevărat de 
folos. Nu aveau nici autoritatea şi nici influenţa necesară 
pentru a-l apăra pe el sau proprietăţile sale; mă temeam 
deci pe drept cuvânt că în această stare el risca mult să fie 
despuiat de tot ceea ce căpătase de la noi, de îndată ce nu 
vom mai fi în preajma lui. 

Un om mai bogat decât vecinii săi poate fi sigur că va fi 
pizmuit de o sumedenie de indivizi care vor dori să-l vadă 
coborât la nivelul lor. Doar în ţările în care civilizaţia, legea 
şi religia se impun prin constrângere, bogaţii pot avea 
temei să se simtă în siguranţă. Dar cazul lui Omai era cu 
totul altul. El urma să trăiască printre oameni care în mare 
măsură erau străini de orice alt principiu, în afară de 
satisfacerea trebuinţelor lor fireşti. Dar pricina de căpetenie 
a primejdiei care avea să-l pască era situaţia lui 
neobişnuită, de a fi singurul om bogat într-o comunitate 
căreia urma să-i aparţină. Ajunsese prin norocoasa lui 
legătură cu noi în posesia unor comori pe care niciunul 
dintre compatrioţii săi nu le putea dobândi prin meşteşug 
sau sârguinţă, în timp ce toţi jinduiau o părticică din 


această atât de pizmuită bogăţie; era deci firesc să te temi 
că vor fi cu toţii gata să se unească şi să încerce a prăda pe 
singurul ei proprietar. 

Pentru a preîntâmpina pe cât cu putinţă acest lucru, l-am 
sfătuit pe Omai să împartă cu socoteală unele dintre 
bunurile sale mobile la doi, trei şefi din cei mai însemnați 
care, fiind astfel satisfăcuţi ei înşişi, s-ar putea îndupleca 
să-l ia sub ocrotirea lor şi să-l apere de nedreptăţile 
celorlalţi. El făgădui să-mi urmeze sfatul; şi am auzit cu 
mulţumire, înainte de a ridica pânzele, că făcuse acest pas 
foarte înţelept. Dar, cum nu mă bizuiam totuşi numai pe 
urmările  recunoştinţei, am recurs la mijlocul mai 
convingător al intimidării. De aceea, am folosit fiecare clipă 
prielnică pentru a-i înştiinţa pe locuitori că aveam de gând 
să mă înapoiez din nou în insula lor, după ce voi fi lipsit ca 
de obicei; şi că, dacă nu-l voi găsi pe Omai în aceeaşi stare 
de siguranţă în care-l părăseam acum, atunci toţi cei pe 
care îi voi descoperi că i-au fost duşmani vor trebui să 
simtă pe pielea lor greutatea mâniei mele. 

In timpul cât am stat în acest port am cărat pe țărm 
pâinea ce rămăsese în cămara de pâine, pe care voiam s-o 
curăţăm de gângănii. Un nespus de mare număr de gândaci 
de casă mişunau pe corabie la acea dată; pagubele 
pricinuite erau deci extrem de mari şi toate încercările 
noastre de a-i nimici s-au dovedit zadarnice. După 
observaţiile doctorului Anderson, aceşti gândaci erau de 
două soiuri: B/atta orientalis şi germanica. Primii fuseseră 
aduşi pe corabie în călătoria precedentă şi înduraseră acolo 
asprimea iernii din 1776, deşi vasul rămăsese tot timpul în 
docuri. Ceilalţi se iviseră abia la plecarea noastră din Noua 
Zelandă, dar se înmulţiseră aşa de repede, încât, când 
desfăceam o velă, cădeau cu miile pe punte. Nenumăratele 
Blatta orientalis aproape că nu ieşeau decât noaptea, când 
toate obiectele din cabină păreau să se mişte din pricina 
zgomotului deosebit pe care-l făceau târându-se de colo- 
acolo. 

Schimburile şi serviciile prieteneşti dintre noi şi indigeni 
continuară fără să fie tulburate de vreun incident, dar în 


seara de 22 octombrie un om găsi mijlocul de a pătrunde 
pe furiş în observatorul lui Bayly şi luă de acolo un sextant. 
De îndată ce am fost înștiințat de furt, am coborât pe țărm 
şi l-am pus pe Omai să facă demersuri pe lângă şefi ca sa 
obţinem, restituirea instrumentului. Omai a încercat tot ce 
i-a stat în putinţă, dar ei n-au întreprins nimic în acest sens, 
căci erau mai atenţi la hiva care se reprezenta în acel 
moment; în cele din urmă, am poruncit executanţilor să 
întrerupă spectacolul. Şefii, văzând de-abia acum că nu glu- 
meam, hotărâră să facă cercetări pentru descoperirea 
hoţului. Acesta şedea în mijlocul lor şi era atât de 
nepăsător, că nu-mi venea să cred că el ar fi făptaşul, mai 
ales că-şi nega isprava. Cum Omai mă asigura totuşi că el 
ar fi omul căutat, l-am trimis pe bordul corăbiei şi l-am ţinut 
închis acolo. Atunci se stârni o frământare generală printre 
indigeni, care o luară la fugă cu toţii în ciuda străduinţelor 
mele de a-i opri. Omai îl cercetă pe cel prins şi-l convinse cu 
destulă greutate să mărturisească locul unde ascunsese 
sextantul; dar, deoarece se lăsase noaptea, nu ne-a fost cu 
putinţă să-l găsim decât în dimineaţa următoare la lumina 
zilei, când ne-a fost înapoiat nevătămat. După aceea 
indigenii îşi reveniră din spaimă şi începură să se 
îngrămădească în jurul nostru ca de obicei. Deoarece hoţul 
părea să fie un individ foarte înrăit, l-am pedepsit cu 
oarecare asprime. 

Totuşi nu s-a prea înfricoşat, căci în noaptea dintre 24 şi 
25 octombrie se iscă o panică generală, prilejuită, după 
cum s-a spus, de răpirea uneia din caprele noastre de către 
acelaşi om. Făcând cercetări, am văzut că nu se întâmplase 
nimic în partea aceea. Caprele fuseseră probabil atât de 
bine păzite încât hoţul nu-şi putuse îndeplini gândul. Dar 
duşmănia lui se manifestă cu alt prilej; căci s-a dovedit că 
nimicise şi furase mai mulţi butaşi de viţă şi nişte varză de 
pe terenul iui Omai; în afară de aceasta mai ameninţase şi 
în public că-l va ucide pe prietenul nostru şi-i va da foc 
casei de îndată ce vom părăsi insula. Pentru a împiedica pe 
acest individ să mai săvârşească alte rele atât mie cât şi lui 
Omai, am pus să fie din nou ridicat şi închis pe corabie; 


aveam de gând să-l iau de pe insulă, şi toţi şefii părură 
mulţumiţi de măsurile pe care le luasem împotriva lui. 

La 26 octombrie, când casa lui Omai era pe terminate, 
multe din mobilele lui au fost aduse pe țărm. Printre o 
sumedenie de diverse alte articole nefolositoare se găsea şi 
o cutie de jucării care, fiind expusă în public, încântă 
nespus mulţimea de gură-cască. Dar abia dacă se afla 
vreun compatriot de-al lui care să-şi arunce privirea asupra 
oalelor, cratiţelor, farfuriilor, tăvilor, cănilor, paharelor şi 
întregului şir de ustensile casnice pe care le primise de la 
noi. Omai însuşi începuse acum să creadă că ele nu-i vor fi 
de niciun folos; că o bucată de carne de porc coaptă era o 
mâncare mai gustoasă decât una iartă; că o frunză de 
banan alcătuia o farfurie întinsă sau adâncă tot atât de 
bună ca şi una de cositor; şi că o ţeastă de nucă de cocos 
era un pocal la fel de comod ca un pahar; de aceea, vându 
cu multă înţelepciune toată mobila englezească de 
bucătărie şi sufrageria pentru care găsi cumpărători printre 
marinarii de pe corăbii, căpătând în schimb de la ei securi şi 
alte obiecte de fier, care erau mult mai de preţ în această 
parte a lumii şi-i sporeau superioritatea faţă de cei cu care 
urma să-şi petreacă restul zilelor. 

In zorii dimineţii de 30 octombrie omul din Bolabola pe 
care îl tineam închis găsi mijlocul să evadeze de pe corabie. 
La cercetare se descoperi că nu numai santinela lui 
personală, ci şi întregul cart de pe duneta unde era ţinut ca 
arestat se puseseră vârtos pe somn. El folosise acest prilej 
ca să ia cheia lanțurilor din sertarul habitaclului unde 
văzuse că-i era locul şi să se elibereze singur. Am fost 
destul de mulţumit aflând mai târziu că individul fugise în 
Ulietea. 

Indată ce s-a instalat Omai în noua lui locuinţă, am înce- 
put să mă gândesc serios la părăsirea insulei; în aceeaşi 
seară am pus să se ridice de pe țărm toate instalaţiile 
noastre; am lăsat numai un armăsar, o iapă şi o capră ce 
era gata să fete; pe acestea le-am încredinţat prietenului 
nostru, de care urma să ne despărţim acum pentru 
totdeauna. l-am dăruit şi un vier şi două scroafe din cele 


crescute în Anglia, deşi el făcuse rost de încă vreo două 
scroafe. 

Unii cititori vor fi poate mai interesaţi de povestea lui 
Omai decât de orice altă întâmplare din această călătorie. 
De aceea fiecare amănunt ce poate sluji să prezinte mai 
lămurit situaţia exactă în care a fost lăsat se va bucura de 
atenţie; iată de ce s-au adăugat următoarele, spre a 
completa descrierea rostuirii lui Omai. El luase vreo patru- 
cinci tutu din Otaheite; cei doi tineri din Noua Zelandă 
rămăseseră şi ei cu el, iar fratele său şi vreo câţiva inşi i se 
alăturară în Huaheine; aşa că familia lui număra de pe 
acum vreo opt sau zece persoane - dacă se poate numi 
familie o adunare care deocamdată nu cuprindea nicio 
femeie. La data aceea Omai nu părea de loc dispus să-şi ia 
o nevastă. 

Casa pe care o clădisem pentru el avea opt metri pe şase 
şi trei metri înălţime. Hotărâsem ca, îndată după plecarea 
noastră, el să înceapă să-şi ridice o casă mare după obiceiul 
ţării sale, urmând ca un capăt al ei să fie clădit deasupra 
casei pe care o înălţasem noi, aşa ca s-o cuprindă în 
întregime spre mai multă siguranţă. Câţiva şefi îi 
făgăduisem sprijinul pentru această lucrare şi, dacă 
plănuita clădire va acoperi terenul pe care îl însemnase el, 
ea va fi dintre cele mai arătoase de pe insulă. 

Ca arme europene avea o puşcă, o baionetă şi o cutie de 
cartuşe, o carabină, două perechi de pistoale şi vreo două- 
trei săbii sau cuțite mari marinăreşti. Faptul că i le 
dădusem îl făcuse foarte fericit, aşa cum mă aşteptam. Dar 
totdeauna am socotit că ar fi fost mai fericit fără puşti şi 
alte arme europene, deoarece asemenea unelte, încăpute 
pe mâinile unui om de care mă cam îndoiam că le-ar folosi 
cu prevedere, nu fac decât să mărească primejdiile ce-l 
înconjură, în loc să-i statornicească superioritatea asupra 
semenilor săi. După ce şi-a dus pe țărm toate lucruşoarele 
ce-i aparţineau şi după ce şi le-a aşezat în casă, a poftit pe 
mai toţi ofiţerii celor două corăbii în două-trei rânduri la 
prânz; masa lui era întotdeauna încărcată cu cele mai bune 
merinde produse pe insulă. 


Înainte de a ridica pânzele, am pus să se sape pe zidul 
exterior al casei sale următoarea inscripţie: 


Georgius Tertius, Rex. 2 Novembrie, 1777 
Naves Resolution Jac. Cook, Pr. 
Discovery, Car. Clerke, Pr. 


La orele patru ale după-amiezii de 2 noiembrie m-am 
folosit de o briză ce tocmai se iscase dinspre răsărit şi am 
ieşit din golf. Cei mai mulţi dintre prietenii noştri au rămas 
pe bord până ce corăbiile au înălţat pânzele sus, când am 
poruncit să se tragă cu cinci tunuri pentru a le satisface 
curiozitatea. Apoi îşi luară rămas bun cu toţii, în afară de 
Omai, care rămase cu noi până am ajuns în larg. După vreo 
oră-două plecă şi el pe uscat, luându-şi un foarte călduros 
adio de la toţi ofiţerii. S-a stăpânit cu o hotărâre 
bărbătească până când a ajuns în faţa mea. Atunci toate 
strădaniile de a-şi ascunde lacrimile se dovediră zadarnice 
şi locotenentul King, care l-a condus în barcă, mi-a povestit 
că tot timpul drumului spre țărm a plâns. 

Eram nespus de mulţumiţi gândindu-ne că îl readusesem 
teafăr chiar în locul de unde îl luasem. Şi totuşi, atât de 
ciudată este firea omenească, încât socoteam că nu starea 
în care îl părăseam era ceia mai de dorit, ci aceea în care 
se aflase înaintea legăturii lui cu noi. 

Omai, fiind prea răsfăţat în Anglia, pierduse din vedere 
condiţia lui de baştină şi nu cugetase niciodată asupra 
felului în care vor fi preţuite de compatrioţii săi, la 
întoarcere, toate achiziţiile sale, fie din punct de vedere al 
cunoştinţelor căpătate, fie în ceea ce priveşte avuţia; căci 
acestea erau singurele lucruri pe care se putea bizui că-l 
vor ridica acum, mai mult decât înainte, în stima lor şi pe 
care îşi putea întemeia viitoarea măreție sau fericire. Aici 
rangul pare să fie baza însăşi a oricărei distincţii, precum şi 
a puterii ce-o însoţeşte; şi indigenii ţin seama de el cu atâta 
încăpățânare Sau, mai bine zis, orbire, încât atunci când 
cineva este lipsit de aşa ceva, el va fi cu siguranţă 
disprețuit şi urât, dacă se încumetă să-şi exercite vreo 


autoritate. Acesta era în oarecare măsură şi cazul lui Omai, 
deşi compatrioţii lui au fost destul de prevăzători să nu-şi 
exprime simţămintele cât timp ne aflam încă printre ei. O 
întrebuințare înţeleaptă a darurilor aduse din Anglia, 
împreună cu cunoştinţele ce le căpătase călătorind atât de 
departe, l-ar fi pus în situaţia de a-şi închega cele mai 
folositoare relaţii. Dar noi ne dădurăm seama cu câtă 
copilărească nesocotinţă îşi risipise acest bun mijloc de a-şi 
sluji propriile interese. Planurile lui ar fi putut să fie mai 
înalte, dar erau de o natură ridicolă sau, mai curând, 
josnică; într-adevăr încă de la început el se arătase mai 
degrabă însufleţit de dorinţa de a se răzbuna decât de 
aceea de a deveni un om însemnat. | se poate găsi o scuză, 
dacă ţinem seama că acest fel de sentimente sunt 
obişnuite printre conaţionalii săi. Tatăl lui fusese fără îndo- 
ială un mare proprietar în vremea cuceririi insulei Ulietea 
de către cei din Bolabola, împreună cu mulţi compatrioți, 
căutase adăpost în Huaheine, unde murise, lăsându-l pe 
Omai cu alţi copii, care deveniră astfel cu totul dependenţi. 
În situaţia aceasta se găsea când îl luase pe bord căpitanul 
Furneaux şi-l dusese în Anglia. Nu putem şti cu siguranţă 
dacă se aşteptase, după modul în care fusese tratat acolo, 
să i se dea într-adevăr vreun ajutor împotriva duşmanilor 
tatălui său şi ai ţării sale, sau dacă îşi închipuise că prin 
propriul său curaj şi prin superioritatea cunoştinţelor sale 
va izbuti să deposedeze pe cuceritorii insulei Ulietea dar, de 
la începutul călătoriei, acesta fusese gândul său. Nu vroia 
să dea ascultare rezervelor noastre faţă de o hotărâre atât 
de sălbatică, ci îşi ieşea din fire dacă, spre binele lui, era 
sfătuit să fie mai cumpănit şi mai cuminte. Pe măsură ce 
înaintam în drumul nostru, începea să-şi dea seama totuşi 
de greşeala pe care o făcea. Când am ajuns în Insulele 
Amiciţiei, se temea chiar atât de tare de primirea care i se 
va face în patrie, încât ar fi rămas bucuros la Tongatabu, 
sub ocrotirea lui Finau. În acele insule îşi risipise fără niciun 
rost multe din comorile sale europene. La Matavai se 
purtase cu tot atâta nesocotinţă, până când am pus eu 
piciorul în prag în privinţa risipei pe care o făcea. 


Dacă şi-a chivernisit cu mai multă cumpătare restul 
avuţiilor lui europene care, în ciuda risipei atât de neprevă- 
zătoare, era încă destul de mare, sau dacă măsurile expuse 
mai sus, care au fost luate pentru a-i asigura protecţia în 
Huaheine, s-au dovedit rodnice, lucrul acesta nu-l vor 
cunoaşte decât urmaşii noştri care vor naviga pe acest 
ocean şi care nu vor uita desigur să cerceteze ce se va fi 
întâmplat cu prietenul nostru. 

Orice cusururi ar fi avut Omai, ele erau mai mult decât 
precumpănite de marea lui bunătate şi de firea lui supusă. 
Tot timpul cât a stat pe lângă mine, am avut foarte rareori 
motive să mă supăr de-a binelea de purtarea lui. Inima sa 
recunoscătoare a prețuit întotdeauna în cel mai înalt grad 
sensul favorurilor ce le primise în Anglia şi sunt sigur că nu 
va uita vreodată pe cei ce l-au onorat cu ocrotirea şi 
prietenia lor în timpul şederii lui în ţara noastră. Era destul 
de isteţ, dar îi lipseau sârguinţa şi stăruința de a-şi exercita 
această însuşire, aşa încât cunoştinţele lui asupra lucrurilor 
erau foarte generale şi, în multe cazuri, imperfecte. Nu prea 
avea spirit de observaţie. De la oamenii din Insulele 
Amiciţiei ar fi putut transmite conaţionalilor săi multe 
meşteşuguri folositoare şi distracţii alese - şi este probabil 
că ele ar fi fost lesne adoptate de compatrioţii săi, căci firea 
unora se apropia mult de a celorlalţi. Totuşi n-am băgat 
niciodată de seamă ca Omai să fi arătat o cât de mică 
străduinţă de a-şi însuşi vreo astfel de cunoştinţă. Acest soi 
de nepăsare constituia într-adevăr slăbiciunea 
caracteristică a neamului său. lată de ce nu trebuie să ne 
aşteptăm ca Omai să fie în stare să introducă 
meşteşugurile şi obiceiurile noastre printre ai săi şi nici să 
îmbunătăţească oarecum pe cele cu care polinezienii sunt 
obişnuiţi de mult. Sunt însă încredinţat că el va căuta să 
cultive feluritele fructe şi legume pe care noi le-am plantat 
acolo, ceea ce nu va fi un lucru neînsemnat. Dar cel mai 
mare folos ce se presupune că-l vor avea insulele de pe 
urma călătoriilor lui Omai sunt animalele lăsate de noi acolo 
şi pe care probabil nu le-ar fi căpătat niciodată, daca 
prietenul nostru n-ar fi venit în Anglia. Când acestea se vor 


înmulţi, lucru ce mi se pare neîndoios, Otaheite şi Insulele 
Societăţii vor ajunge, dacă nu vor depăşi chiar în privinţa 
proviziilor, orice regiune din lumea cunoscută. 

Întoarcerea lui Omai şi faptul că se înapoiase cu dovezi 
concrete ale mărinimiei noastre au îndemnat pe mulţi 
insulari să se ofere ca voluntari să mă însoţească în 
«Pritani». Am folosit orice prilej ca să fac cunoscută 
hotărârea mea de a respinge asemenea stăruinţe. 

Dacă ar fi existat cea mai slabă probabilitate ca o altă 
corabie să mai fie trimisă în Noua Zelandă, aş fi luat cu 
mine în ţară pe cei doi tineri din acel ţinut, deoarece 
amândoi erau doritori să meargă mai departe cu noi. 
Taiarua, cel mai în vârstă, era peste măsură de înzestrat cu 
bun simţ natural şi se vedea că ar fi fost în stare să-şi 
însuşească orice învăţătură. Părea că-şi dă seama pe deplin 
de inferioritatea ţării sale natale faţă de aceste insule şi se 
resemnase, deşi poate cu greu, să-şi sfârşească zilele în 
comoditate şi belşug la Huaheine. Dar celălalt se legase 
atât de mult de noi, încât a trebuit să-l luăm de pe corabie 
şi să-l ducem pe țărm cu sila. Fiind un băiat vioi şi plin de 
haz, i se dăduse multă atenţie pe bord. 

Când barca ce l-a dus la țărm pe Omai (care nu avea să 
ne mai întâlnească niciodată) se întoarse la corabie, o 
urcarăm pe bord şi ne îndreptarăm îndată spre Ulietea, 
unde aveam de gând să fac prima escală. 

La 4 noiembrie sosirăm în portul Ohamaneno şi primirăm 
vizita lui Oreo, căpetenia insulei, cu care am schimbat 
gesturi de politeţe şi daruri. 

La 6 noiembrie ne-am instalat observatoarele şi am dus 
pe uscat instrumentele necesare. 

Deşi ne despărţisem de Omai, ne aflam încă destul de 
aproape pentru a căpăta ştiri despre faptele sale, iar eu îmi 
exprimasem dorinţa de a mai auzi de el. La vreo două 
săptămâni de la sosirea noastră în Ulietea, el ne trimise doi 
dintre oamenii lui într-o pirogă; aceştia îmi aduseră vestea 
îmbucurătoare că Omai nu fusese tulburat de cei de pe 
insulă şi că toate treburile îi mergeau bine, în afară de 
faptul că îi murise capra la fătare. Veştile erau însoţite de o 


cerere din partea lui să binevoiesc a-i trimite o altă capră şi 
două topoare. Fericit că aveam un nou prilej de a-i fi de 
folos, i-am expediat la 18 noiembrie la Huaheine prin solii 
săi, nişte topoare şi doi iezi, mascul şi femelă, de care s-a 
lipsit echipajul corăbiei Discovery. 

La 24 noiembrie am fost înştiinţat că un aspirant şi un 
marinar, amândoi de pe Discovery, erau daţi lipsă. 
Deoarece se ştia că aspirantul îşi exprimase dorinţa de a 
rămâne pe insulă, părea neîndoios că el şi tovarăşul lui 
plecaseră de pe bord cu această intenţie; de aceea 
căpitanul Clerke porni în căutarea lor în două bărci 
înarmate şi însoţit de o echipă de soldaţi din marină. 
Expediția nu dădu însă roade; se întoarseră pe seară fără 
să fi căpătat vreo ştire în privinţa locului unde se aflau 
fugarii. Din purtarea indigenilor, căpitanul Clerke păru să 
înţeleagă că aveau de gând să-i ascundă pe dezertori şi că- 
şi bătuseră joc de el, dându-i în acest scop informaţii false 
în tot cursul zilei şi îndrumându-l să cerceteze locuri în care 
nu i-ar fi fost cu putinţă să-i găsească. Raționamentul 
căpitanului era just, pentru că a doua zi dimineaţa ni se 
spuse că fugarii se aflau la Otaha. Cum nu erau singurele 
persoane de pe corabie care doreau să-şi sfârşească zilele 
în aceste insule binecuvântate, se impunea să fie aduşi 
îndărăt cu orice preţ, pentru a pune capăt oricărei viitoare 
dezertări; şi, pentru ca indigenii să fie pătrunşi de faptul că 
nu glumeam, m-am hotărât să plec eu însumi în căutarea 
lor. 

Am pornit deci în dimineaţa următoare cu două bărci 
înarmate, fiind întovărăşit chiar de căpetenie. Am mers 
după îndrumarea lui, fără a mă opri, până ce am ajuns în 
partea răsăriteană a Otahei. Îndată ce sosirăm în locul în 
care ne aşteptam să-i găsim pe fugari, ni se spuse că 
părăsiseră insula în ajun şi trecuseră la Bolabola. N-am 
socotit înţelept să-i urmăresc într-acolo, ci m-am înapoiat la 
corăbii, decis însă să recurg la o măsură care nădăjduiam 
că-i va sili pe băştinaşi să-i aducă îndărăt. 

Curând după revărsatul zorilor, şeful, însoţit de un fiu, o 
fiică şi de ginerele său, veniră pe bordul corăbiei 


Resolution. Am luat hotărârea să-i opresc pe cei trei din 
urmă până ce se vor fi înapoiat fugarii. În acest scop, 
căpitanul Clerke îi pofti pe bordul corăbiei sale şi, cum 
sosiră acolo, îi închise în cabină. Şeful se găsea lângă mine 
când află vestea. Mi-o aduse pe loc la cunoştinţă, 
închipuindu-şi că măsura fusese luată fără ştirea şi deci 
fără încuviințarea mea. l-am arătat că greşea. Atunci el 
începu să nutrească temeri pentru propria sa situaţie -, 
într-adevăr, privirile-i trădau o nespusă tulburare. Am 
izbutit să-l liniştesc repede spunându-i că era liber atât să 
părăsească vasul oricând ar fi vrut, cât şi să ia măsurile cei 
s-ar părea mai bune pentru readucerea celor doi dezertori; 
de asemenea, că, îndată ce va reuşi aceasta, rudele sale de 
pe bordul navei Discovery vor fi eliberate; dar dacă nu va 
reuşi, eram ferm decis să-i iau cu mine. 

Oreo nu se lăsă copleşit de văicăreli zadarnice; dim- 
potrivă, luă îndată măsuri pentru prinderea dezertorilor; 
trimise în acest scop la Bolabola o pirogă cu un mesaj către 
Opuni, suveranul acelei insule, prin care-i aducea la cunoş- 
tinţă cele petrecute şi-i cerea să-i ridice pe cei doi fugari şi 
să-i expedieze înapoi. Mesagerul, care nu era nimeni altul 
decât chiar tatăl lui Putoe, ginerele lui Oreo, veni să pri- 
mească dispoziţiile mele înainte de a pleca. 

Dar ostaticii se bucurau de atâta trecere, încât indigenii 
nu prea credeau că li se va da drumul la întoarcerea oame- 
nilor noştri, sau, poate din prea mare nerăbdare, puseră la 
cale o încercare ce i-ar fi vârât într-un bucluc şi mai mare, 
dacă din fericire nu i-am fi împiedicat noi; pe seară, între 
orele cinci şi şase, am observat că toate pirogile lor dinăun- 
trul şi din jurul golfului începuseră să se desprindă de țărm 
de parcă ar fi fost cuprinse de o spaimă năprasnică. Mă 
găseam în acea clipă pe uscat, în faţa corăbiei, şi încercam 
în zadar să descopăr pricina forfotelii; în cele din urmă 
marinarii noştri ne strigară de pe Discovery că o ceată de 
băştinaşi au pus mâna pe căpitanul Clerke şi pe 
locotenentul Gore, care ieşiseră să se plimbe la o oarecare 
depărtare de corăbii. Deşi eram uimit de îndrăzneala 
acestei acţiuni prin care ei îmi plăteau ochi pentru ochi şi 


dinte pentru dinte şi totodată îmi dădeau o contralovitură 
atât de puternică cu propriile mele mijloace, am înţeles că 
nu aveam timp să stau în cumpănă. Am poruncit deci 
îndată oamenilor să se înarmeze şi, în mai puţin de cinci 
minute, un grup puternic, sub comanda locotenentului King, 
a fost trimis în ajutorul celor doi navigatori. În acelaşi timp 
două bărci înarmate şi o echipă comandată de locotenentul 
Williamson plecară pe urmele pirogilor ce se îndepărtau în 
fugă, pentru a le tăia retragerea spre țărm. De-abia 
plecaseră aceste detaşamente, că îmi sosi înştiinţarea că 
fusesem greşit informaţi; am trimis deci să-i cheme pe toţi 
îndărăt. 

Un lucru era totuşi limpede: reieşea din diferite fapte 
care se legau una de alta că proiectul de a captura pe 
căpitanul Clerke fusese într-adevăr urzit de indigeni. Ba, 
mai mult, vorbind cu noi a doua zi, ei nici nu căutară să 
ascundă aceasta. Dar cel mai de seamă plan de operaţii al 
lor era de a pune mâna pe mine. Mă deprinsesem să mă 
scald în fiecare seară în apa răcoroasă. De foarte multe ori 
mă duceam la baie singur şi întotdeauna neînarmat. Fiind 
încredinţaţi că şi în seara aceea aveam să mă scald ca de 
obicei, indigenii hotărâră să mă ia prizonier pe mine şi pe 
căpitanul Clerke, dacă acesta m-ar fi însoţit. Dar, după ce 
reţinusem familia lui Oreo, socoteam că era mai prevăzător 
să nu mă dau pe mâna indigenilor; l-am sfătuit deci şi pe 
căpitanul Clerke şi pe ofiţeri să nu se depărteze de corăbii, 
în cursul după-amiezii, şeful mă întrebă în trei rânduri dacă 
nu aveam de gând să merg la scăldătoare şi, când pricepu 
în cele din urmă că nu mă poate îndupleca s-o fac, se 
retrase împreună cu toţi ceilalţi oameni ai săi, în ciuda 
tuturor străduinţelor mele, prin vorbe sau prin fapte, de a-i 
opri. Deoarece în clipa aceea încă nu bănuiam planurile lor, 
mi-am închipuit că le căşunase dintr-o dată să fie prevăză- 
tori, simţământ care, de obicei nu dura mult timp. Dar ei, 
dezamăgiţi, se îndreptaseră spre cei ce le erau mai la 
îndemână. Din fericire pentru cele două tabere dădură însă 
greş, aşa că nu avu loc nicio vărsare de sânge în această 
împrejurare. Căci nu s-au tras decât două-trei focuri de 


armă pentru oprirea pirogilor. Clerke şi Gore au scăpat 
teferi tocmai datorită acestor împuşcături, întrucât chiar 
atunci înainta spre ei o ceată de indigeni înarmaţi cu 
măciuci care, la auzul focurilor de muschete, se 
împrăştiaseră. 

Oreo, căpetenia, fiind la fel de îngrijorat ca şi mine de 
faptul că nu primise nicio veste de la Bolabola, porni în 
seara zilei de 28 noiembrie într-acolo şi mă rugă sări urmez 
a doua zi cu corăbiile. De fapt aceasta fusese şi intenţia 
mea, dar vântul nu ne-a îngăduit ieşirea în larg. Acelaşi 
vânt însă, care ne reţinea în port, îl readuse de la Bolabola 
pe Oreo cu cei doi fugari. Am aflat atunci că ajunseseră la 
Otaha chiar în noaptea în care dezertaseră dar, găsind că 
nu le era cu putinţă să treacă în vreuna din insulele 
răsăritene din lipsă de vânt, plecaseră spre Bolabola şi, de 
acolo, în mica insulă Tubai, unde fuseseră prinşi. De îndată 
ce fugarii au fost urcați pe bord, cei trei ostatici au fost puşi 
în libertate. Astfel luă sfârşit o aventură care-mi pricinuise 
multă bătaie de cap şi destul necaz. N-aş fi acţionat cu 
atâta hotărâre dacă n-ar fi fost pricina mai sus pomenită, 
precum şi dorinţa ca fiul unui frate ofiţer să nu fie pierdut 
pentru patrie. 

Între timp vântul ni se tot împotrivea, ţinându-ne închişi 
în golf; dar în dimineaţa de 7 decembrie, ne folosirăm de o 
uşoară adiere dinspre nord-vest şi ieşirăm în larg cu aju- 
torul tuturor bărcilor. 

Cum am ajuns afară din port, ne-am luat rămas bun de la 
Ulietea şi ne-am îndreptat spre Bolabola. Oreo şi vreo şase- 
opt băştinaşi făcură traversarea cu noi. Vizitând această 
insulă aveam o singură ţintă: să pun mâna pe o ancoră pe 
care de Bougainville o pierduse la Otaheite şi care fusese 
luată de acolo şi trimisă în dar căpeteniei de aici. Aveam 
nevoie de ea pentru a făuri securi şi alte unelte de fier, căci 
aproape ne terminasem stocul prin schimburile pe merinde 
iar acum sosise clipa să facem o nouă provizie de articole 
de schimb. 

Debarcarăm în locul unde ne-au îndrumat băştinaşii şi, 
curând după aceea, am fost prezentat lui Opuni, căpetenia, 


în mijlocul unei mari îmbulzeli de oameni. Neavând timp de 
pierdut, îndată ce s-a isprăvit formalitatea necesară a 
complimentelor, am cerut căpeteniei să-mi dea ancora şi 
am scos la iveală darul ce i-l pregătisem şi anume: o 
cămaşă de noapte din pânză de in, o cămaşă de zi, câteva 
batiste de gaz?5%, o oglindă, mărgele şi alte fleacuri, precum 
şi şase topoare. După primirea acestora, el porunci să ni se 
înapoieze ancora. Când tratativele de schimb au luat 
sfârşit, m-am înapoiat pe bord, am ridicat bărcile şi, 
înălţând pânzele, am părăsit insula îndreptându-mă spre 
miazănoapte. 

Dacă ţinem seama că Bolabola nu are mai mult de opt 
leghe în circumferință, trebuie să recunoaştem că nu este 
puţin lucru că oamenii de pe ea au încercat şi au fost chiar 
în stare să ducă la capăt cucerirea insulelor Ulietea şi 
Otaha, ştiind că numai prima era cel puţin de două ori mai 
întinsă. 

Cât de preţuiţi erau cei din Bolabola la Otaheite se poate 
deduce din faptul că li se dăduse ancora lui de Bougainville. 
Aceleiaşi cauze trebuie să-i atribuim şi intenţia tahitienilor 
de a transporta aici taurul spaniol; Bolabola mai căpătase şi 
un berbec lăsat la Otaheite de spanioli. Eu le-am dus pe 
țărm o oaie din cele aduse de la Capul Bunei Speranţe, şi 
trag nădejdea că prin acest dar am pus temelia creşterii 
oilor în Bolabola. Am mai lăsat şi în Ulietea, în grija lui Oreo, 
un vier şi o scroafă din Anglia şi două capre; aşa că nu 
numai Otaheite, dar şi toate insulele învecinate vor avea în 
câţiva ani o rasă de porci îmbunătăţită şi vor fi probabil 
înzestrați cu toate animalele de preţ ce au fost transportate 
acolo de vizitatorii lor europeni. 


Căpitanul Cook îşi înştiinţează acum cititorii că urmă- 
toarele observaţii asupra insulelor sunt scrise de chirurgul 
Anderson. 

Nu este uşor să afli pe lumea asta un loc care să ofere o 
privelişte mai variată ca sud-estul insulei Otaheite. Aici 
dealurile sunt înalte şi abrupte, dar acoperite de copaci şi 

tufişuri până la vârf. Şesul ce mărgineşte dealurile spre 
mare şi văile dintre ele produc de asemenea din belşug 
felurite plante dintre cele mai viguroase. Natura n-a fost 
mai puţin milostivă cu răspândirea pâraielor care şerpuiesc 
în fiecare vale. Locuinţele indigenilor sunt risipite în 
neorânduială pe aceste şesuri; cele răspândite în mare 
număr pe țărm, înfăţişează o panoramă care desfată pe cei 
ce privesc de pe corăbii. 

Datorită rodniciei naturale a ținutului şi climei dulci, 
indigenii sunt cam lăsători în privinţa culturilor. Planta din 
care se face pânză şi ale cărei seminţe se aduc din munţi şi 
ava - piperul îmbătător - sunt aproape singurele de care au 
grijă întrucâtva. 

M-am interesat cu multă luare-aminte de medul cum 
cultivă arborele de pâine, dar mi s-a răspuns totdeauna că 
ei nu-l plantează niciodată. Şi într-adevăr, te convingi că 
aşa trebuie să fie, dacă cercetezi locurile unde aceşti arbori 
dau puieţi. 

Printre ceilalţi pomi mai însemnați se află cocotierul şi 
bananul, din care numai ultimul necesită supraveghere; el 
începe să rodească la trei luni după plantare şi între timp 
dă lăstari noi, ceea ce asigură o producţie neîntreruptă de 
fructe. Căci vechile tulpini se retează îndată după recoltă. 

Nu au prea multe curiozităţi demne de văzut. Printre ele 
putem aminti un iaz sau lac cu apă dulce, pe vârful unuia 
dintre cei mai înalţi munţi. E nevoie de vreo trei sau patru 
zile ca să ajungi până acolo şi să te întorci îndărăt. Lacul 
este demn de remarcat prin adâncimea lui şi prin ţiparii 
uriaşi ce trăiesc în el. Trebuie socotit ca una din cele mai de 
seamă curiozităţi naturale ale ţării. 

Înfăţişarea musculoasă, atât de comună locuitorilor din 
Insulele Amiciţiei şi care pare o urmare a deprinderii lor cu 
o activitate intensă, nu se mai întâlneşte aici, unde rodnicia 
pământului face ca băştinaşii să ducă o viaţă trândavă. 

Însuşirile fizice fiind la mare preţ printre ei, indigenii 
recurg la felurite mijloace pentru a şi le îmbunătăţi, după 
părerea pe care o au ei despre frumuseţe. Stau astfel în 
casă câte o lună două, în care timp se acoperă cu o 


mulţime de veşminte şi nu mănâncă decât fructe de pâine, 
care par a avea calitatea de a albi pielea. 

Hrana lor obişnuită o formează vegetalele, în proporţie 
de cel puţin nouă zecimi; poate că datorită acestui mod 
cumpătat de viaţă bolile sunt atât de rare printre ei. Intr- 
adevăr, ei nu cunosc decât vreo cinci şase, ce pot fi numite 
tulburări cronice sau locale. 


ÎNMORMINTARE ÎN INSULELE SOCIETĂŢII 

În orice împrejurare, aceşti insulari se poartă cu multă 
sinceritate şi mărinimie. Când se află în răstrişte nu par 
frământaţi de vreo nelinişte; iar grijile nu pare să le 
încreţească vreodată frunţile. Dimpotrivă, nici măcar 
apropierea morţii nu schimbă nimic din vioiciunea lor 
obişnuită. 

Datorită unei asemenea firi, ei îşi îndreaptă toate stră- 
daniile numai către ceea ce le pricinuieşte plăcere şi 
înlesnire. Muzica îi desfată; de asemenea par să cunoască 
efectele liniştitoare ale anumitor soiuri de mişcări care, în 
unele cazuri, potolesc orice tulburare a minţii cu tot atâta 
succes ca şi muzica. 

Tahitienii îşi enunţă cu multă emfază ideile despre 
moarte, spunând că «sufletul intră în întuneric» sau, mai 


bine zis, «în noapte». Limba lor este aşa de bogată, încât 
posedă peste douăzeci de numiri numai pentru fructul 
arborelui de pâine, în diferitele lui forme; tot atâtea 
denumiri au şi pentru rădăcina taro şi vreo zece pentru 
nuca de cocos. 

In ciuda neasemuitei rodnicii a insulei, foametea îşi face 
apariţia destul de des şi seceră, pare-se foarte mulţi 
oameni, în vremuri de lipsuri, după ce consumă fructele de 
pâine şi batatele, indigenii recurg la felurite rădăcini ce 
cresc sălbatic în munţi. In primul rând folosesc patara, care 
se găseşte în cantităţi uriaşe şi seamănă oarecum cu un 
cartof foarte mare sau cu o batată; este gustoasă dacă o 
mănânci când se mai află încă în stare de creştere. 

In ceea ce priveşte hrana de natură animală, pătura mai 
de jos a poporului rar are parte de ea şi în cantităţi foarte 
reduse; ea e formată din peşti, arici de mare sau alte 
produse marine. Indigenii nu mănâncă decât rareori sau 
chiar niciodată carne de porc. Iri singur este în stare să aibă 
zilnic la dispoziţie carne de porc; căpeteniile mai mici, 
fiecare după avuţia sa, o consumă o dată pe săptămână, la 
două săptămâni sau o dată pe lună. 

Ava este consumată de asemenea numai de cei din stra- 
turile superioare ale populaţiei. Această băutură se 
pregăteşte aici într-un mod oarecum deosebit de cel văzut 
atât de des în Insulele Amiciţiei. Tahitienii toarnă foarte 
puţină apă peste rădăcină, uneori prăjesc sau coc bucăţile, 
apoi le zdrobesc, dar nu le mestecă niciodată înainte de 
infuzie. Efectele vătămătoare ale licorii sunt foarte vădite, 
poate datorită modului de preparare; căci ne-am putut da 
seama adeseori de puterea ei de îmbătare sau, mai curând, 
de amorţire. Indigenii se scuză că şi-au luat o deprindere 
atât de distrugătoare, prin aceea că îi ajută să 
preîntâmpine îngrăşarea peste măsură, dar este evident că 
băutura le răpeşte de fapt vigoarea şi, după toate 
probabilitățile, le scurtează chiar zilele. 

Mesele sunt foarte dese la Otaheite. Prima masă a zilei b 
iau pe la ora două după miezul nopţii, apoi se duc la 
culcare; următoarea masă o iau la ora opt. La unsprezece 


prânzesc, apoi se hrănesc iarăşi la două şi la cinci; în sfârşit 
cinează la opt. Femeile trebuie, nu numai să mănânce deo- 
parte şi într-alt loc al casei decât bărbaţii, ci chiar, obicei 
ciudat, n-au parte de cele mai multe feluri din mâncările 
mai gustoase. Ele îşi iau în general singure merindele, căci 
ar muri cu siguranţă de foame dacă ar aştepta ca vreun 
bărbat adult să le facă un asemenea serviciu. Când am 
căutat să aflăm pricinile acestei deosebiri, n-am izbutit să 
căpătăm alt răspuns decât că aşa e just şi necesar să fie. 

Într-adevăr, adeseori băştinaşii se poartă cu femeile atât 
de aspru sau, mai bine zis, de brutal, încât cu greu ai crede 
dacă n-ai vedea cu ochii; ei n-ar trata astfel vreun obiect la 
care ar ţine câtuşi de puţin. Totuşi nimic nu este mai 
obişnuit decât să-i vezi pe bărbaţi bătându-şi fără milă 
femeile; cu greu s-ar găsi justificarea unei asemenea 
purtări chiar dacă ar exista, poate, pricini de gelozie, 
sentiment pe care amândouă sexele pretind că-l încearcă 
uneori. 

Credinţa lor religioasă este cuprinzătoare şi, în multe 
privinţe, neobişnuită; dar numai puţini oameni de rând o 
cunosc pe deplin; căci aprofundarea ei este rezervată 
îndeosebi preoţilor, care sunt destul de numeroşi. Nu par să 
venereze un singur zeu, precumpănitor; dimpotrivă, ei cred 
într-o pluralitate de divinităţi, care sunt toate foarte 
puternice. 

Unele dintre ideile lor despre zei sunt neînchipuit de 
absurde. Cred, de pildă, că zeul este supus puterii spiritelor 
cărora le-a dat fiinţa şi că, la rândul lor, ele îl mănâncă ade- 
sea, deşi el are putinţa de a se recrea. Când luna este în 
descreştere,  băştinaşii socotesc că sufletele tocmai 
devorează pe ltua; iar când luna începe să crească din nou, 
zeul reînvie. 

Datinile referitoare la facerea lumii sunt, după cum este 
de aşteptat, încâlcite şi încărcate de obscurităţi. Indigenii 
zic că o zeiţă, care ţinea, un bulgăre sau o bucată de 
pământ spânzurată de o sfoară, i-a făcut vânt şi a 
împrăştiat împrejur bucăţile de ţărână, care au alcătuit 
Otaheite şi insulele învecinate; toate au fost populate de un 


bărbat şi de o femeie ce fuseseră la început statorniciţi în 
Otaheite. Ei mai socotesc că petele din lună ar fi crângurile 
de copaci care creşteau pe vremuri în Otaheite şi care, 
după ce au fost nimicite în urma unei întâmplări oarecare, 
au ajuns să rodească acolo, prin seminţele lor cărate de 
porumbeiz2!. 


ATOL 


Luni 8 decembrie, după ce-am părăsit Bolabola, m-am 
îndreptat spre miazănoapte” scrie căpitanul Cook; „vântul a 
suflat în general de la est până ce am trecut ecuatorul şi 
am intrat în latitudinile nordice”. 

Trecuseră şaptesprezece luni de când plecasem din 
Anglia. In ceea ce priveşte punctul principal din instrucţiu- 
nile mele, călătoria noastră abia începea la această dată; 
trebuia, prin urmare, să fiu din nou cu băgare de seamă 
faţă de orice factor ce-ar fi putut contribui la siguranţa şi 
succesul ei. Cum am depăşit limita descoperirilor noastre 
anterioare, am poruncit să se facă un inventar al tuturor 
mărfurilor ce se aflau în corăbii, pentru a şti cum să le 
întrebuinţez cu cel mai mare folos. 

La 24 decembrie, după trecerea ecuatorului, se zări 
pământul. Apropiindu-ne mai mult, am băgat de seamă că 
era una dintre insulele joase, atât de răspândite în acest 
ocean, adică un grind îngust de pământ înconjurând o por- 


231 Aici se termină relatarea lui Anderson. - N. T. 


ţiune de mare?*?. În vreo două trei locuri se vedeau câţiva 
cocotieri, dar în general uscatul avea o înfăţişare de pustiu. 

În zorii dimineţii următoare am trimis două bărci să caute 
cu mai multă atenţie un loc de debarcare; totodată au mai 
pornit şi alte două bărci la pescuit în apropierea țărmului. 
Ultimele două se înapoiară pe la ora opt cu peste două sute 
de măsuri de peşte. Incurajaţi de succes, i-am trimis din 
nou, după gustarea de dimineaţă. 

La 26 decembrie şi în ziua următoare am prins o can- 
titate uriaşă de broaşte țestoase marine. 

La 28 decembrie am debarcat în tovărăşia lui Bayly pe 
insula dintre cele două canaluri; aveam de gând să 
pregătim telescoapele în vederea observării eclipsei de 
soare ce se apropia; aceasta fusese de fapt una din 
principalele țeluri ale ancorării mele aici. 

În dimineaţa zilei de 30 decembrie, zi în care urma să 
aibă loc eclipsa, King, Bayly şi cu mine coborârăm pe uscat 
pentru a efectua observaţia, care izbuti destul de bine. 

După-amiază se întoarseră pe bord bărcile, precum şi toţi 
vânătorii de broaşte țestoase, în afară de un marinar ce 
ţinea de Discovery şi care era dat lipsă de două zile. La 
început doi oameni rătăciseră drumul, şi neînţelegându-se 
asupra cărării celei mai sigure spre tovarăşii lor, se 
despărţiseră; unul dintre ei găsi echipa după o absenţă de 
douăzeci şi patru de ore, în care timp fusese în mare 
răstrişte. 

Aflând că unul dintre răzleţiţi se găsea încă în această 
situaţie nenorocită, căpitanul Clerke trimise în căutarea lui 
un grup, care se întoarse cu tovarăşul pierdut. Sărmanul 
om trebuie să fi suferit mai mult decât celălalt rătăcit, nu 
numai fiindcă rămăsese singur un timp mai îndelungat, dar 
şi fiindcă, după cum aflarăm era prea mofturos ca să bea 
sânge de broască ţestoasă cum făcuse prietenul său, căci 
pe insulă nu exista apă. 

Având pe bord câteva nuci de cocos şi seminţe de 
batate, am poruncit să fie plantate aici. 

Făcusem rost în această insulă, pentru amândouă coră- 

biile, de vreo trei sute de broaşte țestoase marine, 
cântărind una peste alta cam patruzeci sau patruzeci şi 
cinci de kilograme. Toate erau din soiul cel verde şi poate la 
fel de bune ca oricare altele din lume. Mai prinserăm de 
asemenea cu undiţa atâta peşte încât ne-a ajuns să 
mâncăm tot timpul şederii noastre acolo. Erau mai cu 
seamă scrumbii de diferite dimensiuni, bibani mari şi mici şi 
vreo două specii de porcuşori. 

N-am întâlnit nicio urmă de fiinţe omeneşti care să fi fost 
vreodată pe aici înaintea noastră; şi în fapt, dacă cineva ar 
avea nenorocul să fie aruncat din întâmplare sau lăsat 
intenţionat pe această insulă, cu greu ar izbuti să rămână 
în viaţă. Corăbierii care se vor opri aici să nu se aştepte că 
vor găsi altceva decât peşti şi broaşte țestoase; dar pot fi 
siguri că vor recolta o provizie îmbelşugată de astfel de 
vieţuitoare. 

Deoarece am sărbătorit aici Crăciunul, am numit acest 
pământ Christmas Island??. 

La 2 ianuarie 1778 ridicarăm ancora în zori şi ne 
reluarăm drumul spre nord. Nu mai zărirăm pământ până în 
zorii dimineţii de 18 ianuarie, când se ivi o insulă; curând 
după aceea mai văzurăm şi alt uscat, net despărţit de cel 
dintâi. 

La 19 ianuarie, pe când răsărea soarele, prima din aceste 
insule se arătă spre răsărit, la mai multe leghe depărtare. 
Aflându-se exact în contra vântului, n-am izbutit să ne 
apropiem de ea; ne-am îndreptat deci spre cealaltă insulă şi 
curând am descoperit o a treia, în direcţia vest-nord-vest, la 
marginea orizontului. După puţin timp am zărit câteva 
pirogi pornind de la țărm spre corăbii. Am luat imediat 
pană?*, pentru a le da putinţa să ne ajungă. In fiecare 
pirogă erau de la trei până la şase oameni, iar când se 
apropiară, am fost plăcuţi surprinşi să constatăm că 
vorbeau limba din Otaheite şi din celelalte insule vizitate de 
curând. Nu ne-a trebuit prea multă îndemânare ca să-i 
facem să vină bord în bord, dar niciun fel de rugăminte nu 

i-a putut îndupleca să urce pe corabie. Am legat câteva 
medalii de alamă de o frânghie pe. dare am coborât-o la cei 
dintr-una din pirogi; iar ei ne trimiseră în schimb câteva 
scrumbii mici, pe aceeaşi cale. Am repetat operaţia 
dăruindu-le nişte cuie mici şi bucăţi de fier, pe care le 
preţuiră mai mult decât orice. 

Aceşti oameni aveau pielea cafenie şi, deşi de statură 
mijlocie, erau bine legaţi. Nuanţele culorii lor nu se deo- 
sebeau mult, dar trăsăturile le aveau neînchipuit de variate; 
unele chipuri semănau destul de mult cu cele ale 
europenilor. Păreau foarte blânzi şi nu purtau niciun fel de 
arme, în afară de câteva pietricele cu care avuseseră de 
gând să se apere, dar pe care le aruncară peste bord când 
văzură că nu le făceau trebuinţă. 

Neavând niciun indiciu care să ne arate că ar exista un 
loc de ancorare pe acest capăt răsăritean al insulei, am 
navigat de-a lungul laturii sud-estice, la o jumătate de 
leghe de țărm. Cum am înălţat pânzele, pirogile ne-au 
părăsit; dar pe măsură ce înaintam în lungul coastei, se 
apropiau altele, aducând porci de fript şi nişte cartofi foarte 
buni pe care indigenii îi schimbau, ca şi ceilalţi, pe orice le 
ofeream. Astfel am cumpărat mai mulţi purcei cu un cui de 
şase penny, aşa că am înţeles că ne aflam din nou într-o 
ţară a belşugului. 

În dimineaţa următoare ne-am îndreptat spre uscat; ne 
întâmpinară numeroase pirogi pline de oameni, dintre care 
câţiva, luându-şi inima în dinţi, se încumetară să urce pe 
bord. 

În cursul diverselor mele călătorii nu mai întâlnisem 
niciodată indigeni atât de uimiţi ca aceştia când veniră pe 
corabie. Ochii lor rătăceau într-una de la un lucru la altul, 
iar zăpăceala din priviri şi gesturi arăta limpede întreaga lor 
neştiinţă în legătură cu tot ce vedeau; ne dovedeau astfel 
cu tărie că până acum nu mai fuseseră vizitaţi de europeni 
şi că nici nu cunoşteau vreuna din mărfurile noastre; despre 
fier era totuşi neîndoios că auziseră sau îl şi cunoscuseră 
poate, însă numai în mică măsură, fiind adus la ei în cine 
ştie ce vremuri îndepărtate. Cu toate acestea păreau să 


înţeleagă că este un material mult mai potrivit pentru tăiat 
sau scobit găuri decât oricare alt produs al ţării lor. ÎI 
numeau hamaiti, referindu-se probabil la vreo unealtă la 
facerea căreia fierul putea fi întrebuințat cu folos. Din 
acelaşi motiv îi spuneau adesea şi toi, care pe limba lor 
înseamnă secure sau, mai bine zis, un fel de topor. Când le 
arătarăm nişte mărgele, ne întrebară mai întâi ce erau şi 
dacă trebuiau să le mănânce. Le-am spus că puteau să le 
atârne de urechi, dar ei ni le înapoiară ca fiindu-le 
nefolositoare. Tot atât de nepăsători se arătară faţă de o 
oglindă oferită de noi; ne-o restituiră sub acelaşi cuvânt; îşi 
manifestară însă pe faţă dorinţa de a avea hamaiti şi toi, pe 
care îl voiau cât mai mare. Erau oameni de bun simţ, sau 
cel puţin temători să nu jignească pe cineva, căci întrebau 
unde să se aşeze jos, dacă pot să scuipe pe punte şi altele 
asemenea. Câţiva dintre ei rostiră o lungă rugăciune înainte 
de a se urca pe bord; mai târziu alţii cântară şi făcură 
mişcări cu mâinile aşa cum ne deprinsesem să vedem în 
dansurile din insulele nu demult vizitate. Încă un amănunt îi 
făcea să semene leit cu alţi insulari; când se urcaseră la 
început pe corabie, se străduiseră să fure sau mai bine zis 
să ia făţiş tot ce le venea la îndemână, ca şi cum nouă, ori 
nu ne-ar fi păsat de acest lucru, ori n-am fi avut de ce să-i 
împiedicăm. Am izbutit însă repede să-i facem să înţeleagă 
că greşesc; şi, dacă după câtva timp renunţară să-şi mai 
însuşească tot ce vedeau, asta se datora faptului că văzură 
că nu-i slăbeam din ochi. 

La ora nouă, aflându-ne destul de aproape de țărm, am 
trimis trei bărci înarmate, sub comanda locotenentului 
Williamson, să vadă dacă poate găsi un loc de debarcare şi 
apă dulce. l-am dat dispoziţia ca, dacă va găsi necesar să 
debarce în căutare de apă, să nu îngăduie decât unui 
singur marinar să părăsească bărcile. 

In timp ce bărcile cercetau coasta, noi navigam în volte 
cu corăbiile, aşteptându-le întoarcerea. Williamson se 
înapoie pe la amiază şi-mi raportă că găsise un iaz mare cu 
apă dulce în apropierea unui sat. Îmi mai spuse că 
încercase să debarce într-alt loc, dar că fusese împiedicat 


de indigeni care, coborând în mare număr spre bărci, 
voiseră să le ia vâslele, puştile şi, pe scurt, tot ce ar fi putut 
înşfăca; îl înghesuiseră atât de tare, încât s-a văzut nevoit 
să tragă şi să omoare un om. Această împrejurare nefericită 
n-am aflat-o totuşi decât mai târziu, după ce am părăsit 
insula; aşa că, deocamdată, mă purtai ca şi când nimic nu 
s-ar fi întâmplat. 

Intre orele trei şi patru m-am dus la țărm cu trei bărci 
înarmate, pentru a cerceta apa şi a pune la încercare inten- 
tiile celor câteva sute de locuitori adunaţi pe plajă. 

Chiar în clipa când am sărit pe uscat, indigenii strânşi 
acolo căzură cu toţii pe brânci şi rămaseră în această 
poziţie foarte umilă până ce, prin semne grăitoare, i-am 
convins să se scoale. Mi-au adus atunci o mulţime de purcei 
pe care ini i-au dăruit împreună cu nişte bananieri, 
ceremoniile ce însoțeau aceste daruri semănau în bună 
parte cu cele ce aveau loc în împrejurări asemănătoare în 
Insulele Societăţii şi într-alte insule; după ce un ins rosti o 
lungă rugăciune, la care se alăturau din când în când şi alţii 
din adunare, i-am făcut să înţeleagă că primeam prietenia 
pe care mi-o ofereau dându-le în schimb darurile aduse în 
acest scop de pe corabie. După încheierea formalităţilor de 
început, am instalat o gardă pe plajă şi am tocmit câţiva 
băştinaşi care să mă călăuzească la apă; aceasta, foarte 
bună, se găsea într-un loc potrivit pentru scopul nostru. 
Eram cu cugetul împăcat în privinţa aprovizionării cu acest 
lichid atât de necesar; dispoziţia paşnică a indigenilor mă 
liniştea de asemenea; m-am întors deci pe bord şi am dat 
poruncă să se pregătească totul ca să putem debarca în 
dimineaţa următoare şi să umplem butoaiele cu apă; 
aveam de gând să cobor şi eu pe țărm tot atunci. 

A doua zi, cum am debarcat, s-a încins o neguţătorie cu 
porci şi cartofi pe care insularii ni-i dădeau în schimbul 
cuielor şi unor bucăţi de fier confecţionate în chip de dălţi. 
Nu avurăm de înfruntat nicio piedică la luatul apei; 
dimpotrivă, indigenii îi ajutară pe marinari la rostogolitul 
butoaielor spre lac şi înapoi - şi îndeplineau cu voie bună 
orice le ceream. 

Lucrurile se desfăşurau astfel mulţumitor; socotind că 
prezenţa mea în acel loc nu mai era necesară, am lăsat 
comanda locotenentului Williamson, care debarcase cu 
mine, şi am pornit într-o excursie înăuntrul ţării, apucând 
pe vale în sus în tovărăşia doctorului Anderson şi a lui 
Webber. Un alai numeros de băştinaşi ne urma; pe unul 
dintre ei, pe care îl remarcasem pentru măsurile pe care le 
luase ca să facă ordine printre ai lui, l-am ales drept 
călăuză. Toţi indigenii întâlniți pe drum cădeau la pământ în 
faţa noastră şi aşteptau în această poziţie până treceam. 
După cum am aflat mai tărziu, în felul acesta îşi exprimau 
ei respectul faţă de propriile lor căpetenii. In timp ce 


navigam de-a lungul coastei dinspre răsărit, observarăm de 
pe corăbii că în fiecare sat se aflau una sau două construcţii 
albe mai înalte, asemănătoare unor piramide, sau mai 
curând unor obeliscuri: una dintre ele, a cărei înălţime o 
apreciasem la cel puţin cincisprezece metri, era foarte 
vizibilă din locul unde ancorasem şi părea să nu fie la prea 
mare depărtare în susul văii. Plecasem la plimbare în primul 
rând pentru a o cerceta mai îndeaproape. Ajungând lângă 
monument, am băgat de seamă că se găsea într-un cimitir 
sau morai care, în multe privinţe, semăna uimitor cu cele 
pe care le cunoaştem atât de bine din alte insule ale 
acestui ocean; curând am aflat că diferitele părţi ce-l 
alcătuiau aveau aceleaşi denumiri ca şi în alte arhipelaguri. 

După o cercetare amănunţită a tot ce se putea vedea 
primprejurul moraiului, ne-am înapoiat pe alt drum. La 
amiază m-am dus pe bord să prânzesc. Ne aprovizionasem 
în cursul zilei cu nouă butoaie mari de apă, iar prin 
schimburi, îndeosebi pe cuie şi pe bucăţi de fier, căpătasem 
vreo şaptezeci-optzeci de porci şi câteva găini. Băştinaşii de 
aici merită toate laudele noastre, căci n-au încercat nicio 
singură dată să ne înșele, fie pe țărm, fie lângă bordul 
corăbiilor. E adevărat că unii dintre ei se arătaseră de la 
început nărăviţi la furt; dar se lăsară curând de asemenea 
apucături, căci am izbutit să-i convingem că hoţii îşi vor 
primi pedeapsa. 

Printre articolele aduse la târg în această zi, observarăm 
un soi deosebit de pelerine şi bonete. Cele dinţii au aproape 
mărimea şi forma pelerinelor scurte pe care le poartă 
femeile în Anglia. Sunt confecţionate dintr-o împletitură pe 
care sunt fixate foarte strâns cele mai frumoase pene roşii 
şi galbene. Suprafaţa împletiturii poate fi asemuită, atât 
prin moliciunea la pipăit, cât şi prin înfăţişarea ei lucitoare, 
cu o catifea groasă şi bogată. 


TIP CU PELERINĂ DIN INSULA 
HAWAO 


Bonetele seamănă cu nişte căşti a căror parte de mijloc 
sau creastă este uneori lată de o palmă; se aşază bine pe 
cap şi au două tăieturi pentru urechi. Au un schelet de 
rămurele şi nuiele, acoperit cu o împletitură de pene lucrată 
ca şi pelerinele, deşi ceva mai deasă şi mai puţin pestriță. 
Ele şi pelerinele completează probabil îmbrăcămintea, - 
indigenii apăreau uneori purtându-le pe amândouă?%. 

Nu puteam în niciun chip ghici de unde făceau rost de 
sumedenia aceasta de pene atât de frumoase; am desco- 

perit taina abia mai târziu, când indigenii aduseră la 
vânzare pieile unor păsărele roşii. 

A doua zi am băgat de seamă că unul dintre vizitatorii 
noştri, care ne oferea spre cumpărare nişte cârlige de 
pescuit, ţinea un pacheţel legat de aţa unuia dintre ele; 
când ne dădu cârligul îl desfăcuse cu multă grijă şi-l 
păstrase pentru sine. Intrebat despre ce era vorba, el arătă 
cu degetul spre burtă. Ne străfulgeră gândul că ar putea fi 
carne omenească. Întrebându-l, insularul ne răspunse că 
era într-adevăr o parte dintr-un om. Un alt localnic, care 
stătea lângă el, a fost întrebat dacă obişnuiau să-i mănânce 
pe cei ucişi în luptă şi el răspunse îndată afirmativ. 

După ce am părăsit insula care se numea Atui?5, am 
purces spre Onihiau?*, pe coasta căreia ancorarăm. 

Vreo şase-şapte pirogi ni se alăturară înainte chiar de 
ancorare, aducând câţiva purcei, cartofi şi destul de multe 
batate şi rogojini. Oamenii ce le conduceau semănau cu cei 
din Atui şi păreaţi familiarizați cu întrebuinţarea fierului, pe 
care îl cereau tot sub denumirile de hamaiti şi toi, cedând 
lesne orice obiect de-al lor în schimbul unor bucăţi din 
acest preţios metal. 

Vizitatorii ne dădură prilejul să ne satisfacem din nou 
curiozitatea în privinţa canibalismului. Unul dintre insulari a 
fost oprit pe când voia să intre în camera tunurilor; ne 
întrebă atunci ce i-am fi făcut dacă totuşi ar fi intrat: oare l- 
am fi ucis şi l-am fi mâncat? Avurăm deci prilejul să-i 
întoarcem întrebarea cu privire la acest obicei; un băştinaş 
ce stătea în pirogă îndărătul celuilalt şi era atent la tot ce 
se petrecea, ne răspunse pe loc că, dacă am fi omorâţi pe 
țărm, indigenii ne-ar mânca desigur, dar numai în cazul în 
care am fi fost duşmanii lor. Nu mă pot deci îndoi că mulţi 
băştinaşi de aici apreciază groaznicul ospăț cu carne ome- 
nească la fel ca cei din Noua Zelandă. 

La 30 ianuarie toi trimis pe țărm pe Gore cu o gardă de 
soldaţi şi o echipă ca să târguiască provizii proaspete de la 
băştinaşi. Curând vremea se înrăutăţi foarte mult, iar 

marea deveni aşa de zbuciumată, încât orice comunicaţie 
cu grupul de pe țărm se întrerupse; nici chiar indigenii nu 
îndrăzneau să se încumete cu pirogile lor până la corăbii. În 
seara zilei următoare l-am trimis într-o barcă pe master la 
capătul sud-estic al insulei, ca să încerce acolo o debarcare, 
Se înapoie cu un răspuns favorabil, dar era prea târziu 
acum ca să mai chemăm echipa de pe țărm, Amânarăm 
deci plecarea pentru dimineaţa următoare, îngăduind 
oamenilor noştri să folosească încă o noapte pentru a 
strânge legăturile cu localnicii. 

incurajat de raportul masterului, m-am îndreptat eu 
însumi cu şalupele către acel promontoriu pentru a aduce 
pe bord echipa; luasem cu mine un ţap şi două capre, un 
vier şi o scroafă de rasă englezească, precum şi seminţe de 
pepeni, dovleci şi ceapă, căci eram tare dornic să viu în 
ajutorul acestor sărmani oameni, dându-le câteva articole 
alimentare suplimentare. Acolo am găsit echipa 
aşteptându-mă în tovărăşia câtorva indigeni. Unuia dintre 
ei, care, după spusele lui Gore, luase oarecum comanda 
celorlalţi, i-am încredinţat caprele, porcii şi seminţele. 

Terenul prin care am trecut se găsea în starea lui natu- 
rală; era foarte pietros, iar solul părea sărac. Totuşi îl aco- 
pereau tufişuri de buruieni, dintre care unele înmiresmau 
aerul cu un parfum mai desfătător decât tot ce întâlnisem 
în vreuna din celelalte insule ale acestui ocean. Locuinţele 
indigenilor erau foarte răzleţite; bănuirăm deci că nu 
puteau fi mai mult de cinci sute de suflete pe insulă. 
Marinarii noştri avuseră prilejul să le observe felul de trai, 
care părea cuviincios şi curat. Nu văzură totuşi nicăieri 
bărbaţii mâncând împreună cu femeile: în general, acestea 
şedeau adunate în grupuri. Oamenii noştri mai băgară de 
seamă că noaptea băştinaşii ardeau nucile uleioase de dui- 
dui ca pe nişte opaițe, aidoma ca la Otaheite; îşi coceau de 
asemenea porcii în cuptoare, Păreau să cinstească în chip 
deosebit bufniţele, care sunt foarte blânde; destul de 
răspândit printre ei era şi obiceiul de a-şi scoate un dinte; 
când englezii cercetară cauza acestei ciudate clatine, nu li 
se răspunse decât: tiha! 


Luni 2 februarie ne îndreptarăm spre miazănoapte, urmă- 
rind mai departe să atingem ţinta călătoriei noastre. 
Corabia mea fusese aprovizionată în aceste insule cu hrană 
pentru cel puţin trei săptămâni; iar căpitanul Clerke, mai 
norocos, obținuse produse vegetale în cantitate 
îndestulătoare pentru mai bine de două luni. 

Este demn de observat că insulele din Oceanul Pacific 
care au apărut pe hărţile globului în urma recentelor 
noastre călătorii sunt aşezate de obicei în grupe sau 
ciorchini; insulele intermediare singuratice, descoperite 
până acum, sunt mai puţin numeroase decât celelalte, - 
deşi probabil că multe dintre ele sunt încă necunoscute şi 
servesc drept punți de trecere între arhipelaguri. Numărul 
insulelor ce alcătuiesc grupul descoperit acum rămâne a fi 
stabilit de viitoarele cercetări. Noi am văzut cinci dintre ele, 
ale căror nume, după spusele băştinaşilor, sunt Oahau, 
Atui, Onihiau, Orihaua şi Tahura?%. 

Temperatura aerului se poate uşor ghici ţinând seama de 
aşezarea geografică. Dacă ar fi s-o judecăm după expe- 
rienţa pe care o căpătasem, am putea declara că este 
foarte schimbătoare, cu toate că ne aflam în anotimpul în 
care se presupune că este staţionară, căci soarele se 
găseşte acum, faţă de pământ, la cea mai mare depărtare 
din tot cursul anului. Temperatura la această dată nu este 
prea ridicată şi puţine din neajunsurile pricinuite fie de 
căldură, fie de umezeală, la care sunt supuse numeroase 
ţări tropicale, par să se facă simţite aici. 

Pe lângă produsele vegetale proaspete pe care le-am 
cumpărat aici, printre care cel puţin cinci sau şase varietăţi 
de banane, insula mai produce fructe de pâine, deşi destul 
de rare, căci nu văzurăm decât un singur arbore mai mare 
şi cu puţine fructe pe el. 

N-am întâlnit niciodată vii păsările de culoarea roşie- 
aprins pe care le aduseseră la vânzare indigenii; am văzut o 
singură pasăre cu pene cărămizii-închis, mare cât un canar, 
o bufniţă mare, doi şoimi cafenii, mari, şi o rață sălbatică; 
dar se pare că acolo trăiesc mult mai multe specii de 

păsări, judecând după mulţimea de pene gălbui, verzi sau 
negre, foarte mici şi catifelate, pe care locuitorii le 
întrebuinţează la  ornamentarea  pelerinelor şi la 
confecţionarea altor podoabe. 

Peştii, ca şi celelalte produse ale mării, nu păreau să fie 
prea feluriţi. 

Porcii, câinii şi găinile - singurele animale îmblânzite sau 
domestice - semănau toate cu cele pe care le-am întâlnit 
prin insulele Pacificului de sud. 

Locuitorii sunt mijlocii de stat şi bine legaţi. Feţele lor, 
îndeosebi ale femeilor, sunt câteodată rotunde; dar nu 
putem spune că am întâlnit vreo trăsătură generală 
caracteristică pentru întregul popor. Culoarea lor se apropie 
de cea a alunei coapte. Constituţia femeilor este doar cu 
puţin mai gingaşă decât a bărbaţilor; trebuie să spun că, 
lăsând deoparte câteva rare abateri, ele nu pot pretinde că 
au însuşirile caracteristice sexului lor din alte ţinuturi. Intr- 
adevăr, aici am constatat o mai mare asemănare între 
mărimea, culoarea şi figurile oamenilor de ambele sexe 
decât în majoritatea locurilor pe care le-am vizitat. 

Băştinaşii sunt foarte iscusiţi înotători. Nu rareori vedeam 
femei cu prunci la sân sărind din pirogi atunci când reve- 
nirea valurilor era aşa de puternică, încât nu puteau ajunge 
la țărm cu barca şi străbătând înot marea furtunoasă, fără 
a-şi pune în primejdie copiii. 

Par să fie înzestrați cu o fire deschisă şi veselă; trăiesc în 
strânse legături unii cu alţii şi s-au arătat peste măsură de 
prietenoşi faţă de noi. Era o plăcere să priveşti cu câtă 
duioşie îşi îngrijeau femeile pruncii şi cu câtă bunăvoință le 
ajutau bărbaţii la această treabă gingaşă; se deosebeau 
deci mult de acei sălbatici care socoteau femeia şi copilul 
ca nişte obiecte mai curând trebuincioase decât dorite sau 
demne de a fi băgate în seamă. 


OSPAŢ CU CIINI ÎN INSULELE HAWAII 


Deşi par să fie statorniciţi în sate, nicăieri nu se vede prin 
apropierea lor vreo construcţie de apărare sau fortificaţie, 
iar casele lor sunt răspândite ici şi colo fără nicio rânduială. 
Unele, încăpătoare şi confortabile, măsoară de la 
patrusprezece până la şaisprezece metri lungime şi între 
şase şi nouă lăţime, în timp ce altele sunt doar nişte 
bordeie. Indigenii le acoperă cu ierburi lungi aşezate peste 
prăjini subţiri şi rânduite cu oarecare regularitate. În case 
se intră ori pe la capăt ori printr-o parte, unde se află o 
gaură lungă, atât de joasă, încât trebuie să te târăşti ca să 
pătrunzi înăuntru. Lumina nu străbate în casă decât prin 
această deschizătură şi, deşi astfel de locuinţe închise pot fi 
un adăpost minunat pe vreme rea, ele nu se prea potrivesc 
cu căldura climatului. Indigenii nu duc lipsă de hrană 
animală, deoarece au din belşug porci, care aleargă 
nestingheriţi în jurul caselor; şi fiindcă, pe deasupra, se 
pare că mai mănâncă şi câini, cresc şi din aceştia foarte 
mulţi. Numeroasele cârlige de pescuit pe care le aveau 


dovedeau că se mai aprovizionează şi din mare cu 
însemnate cantităţi de hrană. 

Alimentele vegetale le coc cu ajutorul pietrelor încălzite, 
ca şi locuitorii unora din insulele sudice. Singura mâncare 
preparată pe care am văzut-o la ei era o budincă de taro, 
pe care o devorau cu lăcomie, deşi era un terci lipsit de 
gust din cauza acrelii. 

Orice lucru manufacturat de aceşti oameni este o măr- 
turie a neobişnuitei lor minuţiozităţi şi iscusinţe. Pânza, 
principalul produs lucrat, este făcută din Morus papyrifera, 
fără îndoială după acelaşi procedeu ca şi la Otaheite şi 
Tongatabu; în privinţa colorării ei, băştinaşii din Atui 
dovedesc că au un gust superior căci o înfrumuseţează cu 
nişte desene neînchipuit de variate. 

Confecţionează numeroase rogojini albe şi tari, împo- 
dobite cu multe dungi roşii, romburi sau alte figuri, adesea 
destul de mari, pe care le întreţes pe una din părţi. 

Tigvele le vopsesc destul de frumos cu o culoare neagră 
pe care o întind în dungi ondulate, în triunghiuri sau în alte 
forme; exemple asemănătoare mai văzusem şi în Noua 
Zelandă. Talerele şi blidele de lemn din care se bea ava 
sunt executate din lemn de etua?” sau cordia cu atâta 
desăvârşire de parcă ar fi fost trase la strung, ba poate 
chiar mai bine. Feluritele cârlige de pescuit şi le fac cu 
multă dibăcie din sidef. Am obţinut de la ei un cârlig de 
pescuit de douăzeci şi doi de centimetri lungime, lucrat 
dintr-o singură bucată de os, care trebuie să fi provenit fără 
îndoială de la un peşte mare. Un artist european nu i-ar fi 
dat o formă mai aleasă şi un lustru mai desăvârşit chiar 
dacă, pe lângă numărul şi calitatea sculelor, ar fi făcut uz şi 
de toate cunoştinţele sale. 

Singurele instrumente de fier sau, mai bine zis, de bucăţi 
de fier pe care le-am văzut la ei şi pe care le aveau încă 
înainte de venirea noastră erau o lamă de vreo cinci 
centimetri lungime, fixată într-un mâner de lemn, precum şi 
o altă unealtă tăioasă care, după cum opinau oamenii 
noştri, fusese făcută din vârful unei săbii late. Cum de-au 

ajuns aceste fragmente la ei, nu-mi pot da seama. 

Deşi n-am văzut niciun şef mai de seamă, după spusele 
indigenilor, existau totuşi mai mulţi care-şi aveau reşedinţa 
la Atui şi în faţa cărora ei se prosternau în semn de 
supunere. După ce Resolution părăsi insula, unul dintre şefi 
îşi făcu apariţia şi veni chiar în vizită la căpitanul Clerke pe 
bordul navei Discovery. Însoţitorii lui îl ajutară să urce pe 
corabie, aşezându-l pe scara de bord. Grija lor pentru el nu 
încetă nici după aceea, căci stătură în jurul lui ţinându-se 
de mâini şi nu lăsară pe nimeni să se apropie de dânsul în 
afară doar de căpitanul Clerke. Şeful era un bărbat tânăr 
îmbrăcat din cap până-n picioare; îl întovărăşea o tânără 
femeie ce se bănuia că-i era nevastă. Englezii aflară că-l 
chema Tamahano. Căpitanul Clerke îi făcu darurile cuvenite 
şi primi în schimb de la el un blid mare susţinut de două 
chipuri omeneşti; sculptura dovedea o oarecare 
îndemânare, atât ca desen, cât şi ca execuţie. 

Ca şi tahitienii, cei de aici înlăturau din limbă sunetele 
aspre, dând cuvintelor un ton dulceag. Işi însuşiseră chiar şi 
idiomul lor, folosind aceleaşi prefixe şi sufixe la formarea 
cuvintelor, precum şi aceeaşi măsură şi cadență în cântece, 
deşi le executau într-un mod întrucâtva mai puţin 
armonios”. 

Ce fericit ar fi fost lordul Anson?* şi de câte suferinţe ar fi 
fost scutit dacă ar fi ştiut că, la jumătatea drumului Intre 
America şi Tinian?“ se afla acest grup de insule. 

La 2 februarie ne îndreptarăm spre miazănoapte, fără a 
întâlni în drum nimic demn de a fi amintit; la 7 martie se 
zări, în sfârşit, după ce o căutasem mult cu privirea, coasta 
Noului Albion? ce se întindea de la nord-est spre sud-est la 
o depărtare de vreo zece sau douăsprezece leghe. Coasta 
părea să nu fie prea înaltă, avea o înfăţişare variată, 
datorită dealurilor şi văilor oare o brăzdau, şi era aproape în 

întregime acoperită de păduri. 

După ce am ţinut câtva timp de-a lungul țărmului şi ne- 
am luptat cu vânturi potrivnice, am ancorat, la 29 martie, 
într-o apă de o sută cincizeci de metri, atât de aproape de 
țărm, încât îl puteam atinge cu un cablu. 

Îndată ce ne-am apropiat de intrând, am băgat de seamă 
că țărmurile erau locuite, într-adevăr, trei pirogi se şi 
alăturară corăbiei. Într-una din ele se aflau doi bărbaţi, într- 
alta şase şi în a treia, zece. Ajungând lângă noi, un indigen 
din ultima pirogă se sculă în picioare şi ţinu o lungă 
cuvântare prin care, judecând după gesturile pe care le 
făcea, ne îmbia să debarcăm. Totodată avea braţele 
încărcate de pene pe care ni le aruncă, în timp ce unii din 
tovarăşii lui ne zvârleau pumni întregi de praf sau pulbere 
roşie. Cel ce împlinea oficiul de orator purta o blană de 
animal şi ţinea în fiecare mână un obiect zornăitor pe care-l 
scutura într-una. După ce obosi cu repetatele lui îndemnuri, 
din care nu înţelegeam nicio iotă, tăcu în sfârşit. Când îşi 
încetă zgomotoasa cuvântare, alt indigen se puse să ne 
cânte o arie foarte plăcută, atât de dulce şi de melodioasă 
cum nu ne aşteptam să auzim. Pirogile soseau acum în 
mare număr; la un moment dat se găseau treizeci şi două 
în apropierea corăbiei, fiecare din ele purtând de la trei, 
până la şapte sau opt persoane, atât bărbaţi, cât şi femei. 
Mai mulţi dintre aceştia se ridicară în bărcile lor, cuvântând 
şi făcând gesturi ca şi primii noştri vizitatori. Una dintre 
pirogi atrăgea atenţia printr-un cap ciudat, care era pictat 
pe ea şi care avea ochi şi cioc de pasăre uriaşă; iar un om 
care şedea în ea şi părea a fi o căpetenie, nu era mai puţin 
bătător la ochi prin înfăţişarea sa neobişnuită; căci îşi 
pusese pe cap multe pene şi-şi vopsise faţa într-un fel 
foarte ciudat. Ţinea în mână o pasăre sculptată în lemn, 
mare cât un porumbel, cu care zornăia ca şi primul orator, 
cuvântarea sa, însoţită de gesturi grăitoare, nu era mai 
puţin gălăgioasă. 

Deşi vizitatorii noştri se purtară foarte paşnic şi nu 
puteau fi bănuiţi de vreun gând duşmănos, nu izbutirăm să 
înduplecăm pe niciunul să urce pe bord. Arătară însă că 


sunt gata să se despartă de orice aveau şi luau tot ce le 
ofeream noi în schimb; dar mai mult decât oricare alt 
articol de comerţ de-al nostru se bucurau când le dădeam 
fier, cu întrebuinţarea căruia păreau foarte deprinşi. Multe 
pirogi ne urmară la locul de ancorare şi un grup de vreo 
zece-douăsprezece rămaseră bord în bord cu Resolution în 
cursul celei mai mari părţi din noapte. 

Aceste împrejurări ne îndreptăţeau să tragem nădejde că 
în escala pe care o făceam aici ne vom putea aproviziona 
cu tot ce ne lipsea şi că vom uita greutăţile şi întârzierile 
îndurate din pricina vânturilor potrivnice şi a vremii care, 
din clipa sosirii noastre pe coasta Americii, a fost aproape 
tot timpul furtunoasă. 

In dimineaţa următoare mi-am pierdut timpul străduindu- 
mă să găsesc un golf prielnic în care să ne putem adăposti 
în cursul rămânerii noastre acolo. N-a fost nevoie de multă 
bătaie de cap ca să dau peste ce-mi trebuia. Nu prea 
departe de corăbii, în partea nord-vestică a braţului în care 
ne aflam acum, am descoperit un ungher adăpostit, 
convenabil, foarte potrivit scopului nostru. 

O mulţime de pirogi încărcate cu băştinaşi se învârtiră 
toata ziua în preajma corăbiilor şi se încinse între noi şi ei 
un târg care se desfăşură, de amândouă părţile, în chipul 
cel mai cinstit. Ei ne ofereau spre cumpărare piei de diferite 
animale ca: urşi, lupi, vulpi, cerbi, viezuri, dihori, jderi şi, 
îndeosebi, vidre de mare care se găsesc în insulele de la 
răsărit de Kamciatka. Pe lângă blănuri în forma lor brută, 
mai aduceau şi veşminte confecţionate din ele, precum şi 
un soi de îmbrăcăminte din scoarţa unui copac sau dintr-o - 
plantă asemănătoare cu cânepa; în afară de aceasta, aveau 
şi arme ca arcuri, săgeți, sulițe, cârlige de pescuit şi felurite 
unelte, obrăzare de lemn înfăţişând diferite chipuri înspăi- 
mântătoare, un soi de material de lână ca învelitoare, pungi 
umplute cu ocru roşu, sculpturi, mărgele şi multe alte mici 
podoabe de alamă subţire şi de fier, în formă de potcoavă, 
pe care şi le atârnau de nas; mai aveau şi numeroase dălţi 
sau bucăţi de fier înţepenite în minere. Din faptul că 
posedau aceste metale am dedus că ori că fuseseră vizitaţi 


de vreun popor civilizat, ori aveau legături cu alte triburi de 
pe continentul lor. Dar cele mai neobişnuite articole ce le 
aduseră la corăbii spre vânzare erau cranii omeneşti şi 
mâini încă necurăţate cu totul de carne; ne lăsau să 
înţelegem limpede că le mâncaseră; şi, într-adevăr, unele 
dintre ele aveau semne vădite că trecuseră prin foc. Era 
deci neîndoios că dăinuia şi aici obiceiul groaznic de a-i 
mânca pe duşmani, în schimbul articolelor înşirate mai sus, 
primiră de la noi cuțite, dălţi, bucăţi de fier şi cositor, cuie, 
oglinzi, nasturi, sau orice fel de metal. Mărgelele de sticlă 
nu le plăceau, iar pânzeturile ni le înapoiară. 

Dacă la început nutriseră oarecare neîncredere sau frică 
faţă de noi, acum păreau să fi uitat, căci veneau pe bordul 
corăbiilor şi se amestecau nestânjeniţi printre marinari. Am 
descoperit în curând că degetele lor sunt la iei de dibace ca 
ale oricăror alţi prieteni ai noştri din insulele vizitate în 
cursul călătoriei; cei de aici erau însă hoţi cu mult mai 
primejdioşi deoarece, având instrumente tăioase de fier, 
puteau tăia, când nu-i vedeam, fie un cârlig de la macara, 
fie orice altă bucată de fier legată cu o frânghie. Dacă ne 
dădeam seama de lipsa vreunui lucru îndată după ce 
fusese furat, nu era greu să găsim hoţul, fiindcă indigenii 
erau totdeauna gata să se învinovăţească unul pe altul. Dar 
după oarecare împotrivire, făptaşul renunţa în general la 
prada lui, deşi uneori ne vedeam siliţi să recurgem la forţă. 

Un număr neasemuit de indigeni ne vizitau zilnic, şi la tot 
pasul vedeam feţe noi. Când veneau pentru prima dată, se 
prezentau după un ritual ciudat. Vâsleau din răsputeri dând 
ocol ambelor corăbii, iar un şef, sau altă persoană mai de 
seamă din pirogă, stătea în picioare cu o lance sau cu vreo 
altă armă în mână şi vorbea sau, mai bine zis, hăulea tot 
timpul. Câteodată vorbitorul din pirogă avea faţa acoperită 
de un obrăzar înfăţişând un chip, fie de om, fie de altă 
vietate, iar în loc de armă ţinea în mână o zornăitoare ca şi 
cei de care am amintit mai sus. După ce făceau ocolul coră- 
biilor, veneau bord în bord şi începeau târgul fără vreo altă 
ceremonie. 

În cursul vizitelor nu ne pricinuiră necazuri; trebuia numai 


să ne păzim de vicleşugurile lor hoţeşti. În dimineaţa de 4 
aprilie însă, avurăm o pricină serioasă de îngrijorare. 
Oamenii noştri de pe țărm, care se îndeletniceau cu tăiatul 
lemnelor şi umplerea butoaielor cu apă, băgară de seamă 
că indigenii din jurul lor se înarmau cât puteau mai bine, 
pregătind ciomege şi adunând pietre. Aflând acest lucru, 
am socotit că era prevăzător să ne înarmăm şi noi. Totuşi 
temerile noastre s-au dovedit neîntemeiate, căci pregătirile 
de luptă nu erau îndreptate împotriva noastră, ci împotriva 
unei cete de alţi indigeni din ţară, care veniseră să se bată 
cu ei; prietenii noştri de pe malurile strâmtorii, observând 
că ne îngrijorasem, se străduiră din răsputeri să ne 
convingă de realitate. Până în cele din urmă, neînţelegerea, 
oricare va fi fost, păru să fie înlăturată printr-un compromis, 
dar străinii nu căpătară îngăduinţa de a veni lângă corăbiile 
noastre, nici de a purta vreun târg sau relaţii cu noi. 
Probabil că noi fusesem pricina certei. 

Ne reluarăm lucrările după-amiază şi continuarăm fără 
întrerupere repararea vaselor, precum şi celelalte treburi 
necesare. 

Veni apoi o vreme rea, care însă nu-i împiedică pe 
băştinaşi să ne viziteze zilnic. Ne aduceau adesea provizii 
destul de mari de peşte - fie sardele, fie alţi peşti asemă- 
nători, adică un soi mic de plătici, precum şi, uneori, 
bacaliari mărunți. 

La 18 aprilie un grup de străini veniră în vreo şase sau 
opt pirogi în golful nostru, unde rămaseră câtva timp 
privindu-ne; apoi se retraseră, fără a se fi alăturat vreuneia 
din corăbii. Am bănuit că vechii noştri prieteni, care se aflau 
în număr mare împrejurul nostru şi erau mai numeroşi, 
decât aceşti nou veniţi, nu le îngăduiseră să intre în 
legătură cu noi. Am mai descoperit că mulţi băştinaşi mai 
de seamă dintre cei ce trăiau în apropiere, făceau cu 
triburile mai depărtate negoţ de articole pe care şi le 
procurau pentru noi. Băgasem de seamă că dispăreau 
deseori câte patru şi cinci zile la rând, apoi se întorceau 
încărcaţi de blănuri şi curiozităţi, după care ai noştri se 
prăpădeau în aşa măsură încât indigenii căpătau totdeauna 


un preţ bun pe ele. Nimic nu le plăcea vizitatorilor noştri 
mai mult decât metalele; între timp alama înlocuise fierul şi 
era căutată cu atâta sârguinţă încât, înainte de a părăsi 
locurile acestea, de-abia dacă mai rămăsese vreo bucăţică 
pe corăbii, în afară de ceea ce aparţinea instrumentelor 
marinăreşti. Costume întregi au fost despuiate de orice 
nasture, birourile de accesoriile lor, iar oalele de aramă, 
cutiile de cositor, sfeşnicele şi alte obiecte asemănătoare 
se făcură praf. 

După două săptămâni de vreme rea, la 19 aprilie se 
însenină; căutarăm deci să folosim prilejul şi, urcând pe 
catarg şi pe vergi, aşezarăm greementul; după ce în dimi- 
neaţa următoare se isprăvi cea mai mare parte a acestei 
grele îndeletniciri, am pornit să arunc o privire prin 
strâmtoare. M-am dus întâi la capătul apusean, unde am 
găsit un sat mare. Oamenii m-au primit cu multă politeţe. În 
cele mai multe case erau femei ce se ocupau cu 
confecţionarea îmbrăcămintei din planta sau scoarţa mai 
sus amintită, lucrau pânza întocmai ca şi neo-zelandezii. 
Altele se îndeletniceau cu tăiatul şi curăţitul peştilor. 

Am descoperit acum, mergând câteva mile mai la apus 
de acest sat, ceea ce-mi închipuisem dinainte, anume că 
pământul la adăpostul căruia stăteau corăbiile era o insulă 
şi că mai existau multe insule împrăştiate prin strâmtoare, 
la apusul ei. Faţă în faţă cu capătul nordic al insulei 
noastre, pe continent, văzurăm un sat, la care ne-am dus. 
Locuitorii lui nu s-au purtat atât de curtenitor Ca ceilalţi. 
Dar această primire rece părea să se datoreze unui şef 
morocănos, care nu mi-a îngăduit să intru în casele lor, 
urmărindu-mă ori unde mergeam şi arătându-şi în mai 
multe rânduri, prin semne grăitoare, nerăbdarea de a mă 
vedea cât mai repede plecat. Unele femei tinere, mai 
mulţumite de prezenţa noastră decât neprimitorul lor şef, 
se îmbrăcară în grabă în cele mai sărbătoreşti veşminte şi 
ne urară bun venit unindu-şi vocile într-un cântec destul de 
plăcut. 

Cum ziua se apropia de sfârşit, am purces spre corăbii. 
Ajunşi pe bord, am aflat că în lipsa mea veniseră în vizită 


nişte străini care, prin semne, dădură a înţelege că veneau 
din sud-est, de dincolo de golf. Aduseseră mai multe 
blănuri, veşminte şi alte mărfuri pe care le şi vândură. Dar, 
lucru foarte ciudat, oamenii noştri cumpărară de la ei şi 
două linguri de argint care, după forma lor deosebită, 
păreau de fabricaţie spaniolă. Unul dintre aceşti străini le 
purta atârnate de gât în chip de podoabe. 

Căpitanul Clerke şi cu mine ne-am dus a doua zi înainte 
de amiază cu două bărci la satul din punctul vestic al 
strâmtorii. Observasem, când fusesem acolo în ajun, că prin 
apropiere creşteau din belşug ierburi, iar noi »aveam 
nevoie de o provizie de nutreţ pentru cele câteva capre şi 
oi ce mai rămăseseră pe bord. Locuitorii ne primiră cu 
aceleaşi demonstraţii de prietenie ca în ziua precedentă. In 
clipa în care debarcarăm, poruncii câtorva marinari să 
înceapă operaţia de tăiere a ierburilor. Nici nu-mi trecuse 
prin gând că indigenii s-ar fi putut împotrivi la aprovizio- 
narea noastră cu acele buruieni ce păreau să nu le 
folosească lor în niciun fel, pe când nouă ne făceau 
trebuinţă. Greşeam totuşi deoarece, când ai noştri se 
puseră pe lucru, câţiva localnici interveniră şi nu voiră să-i 
lase să continue, zicând că ei trebuie „macuc”, adică să 
cumpere mai întâi iarba. M-am tocmit deci cu ei, fiind 
încredinţat că acum puteam tăia iarba de oriunde am fi 
poftit. Dar şi aici greşeam, căci mărinimia cu care plătisem 
primilor pretinşi proprietari îmi atrase noi cereri din partea 
altora, şi a trebuit să satisfac atât de mulţi, că foarte 
curând mi s-au golit buzunarele. De-abia când constatară 
că nu mai aveam într-adevăr nimic de dat, încetară să ne 
mai plictisească şi ne îngăduiră să tăiem iarba de oriunde şi 
oricâtă am fi dorit. 

Deoarece totul era acum gata de plecare, îmi pusesem în 
gând să ies în larg în dimineaţa de 26 aprilie; dar atât 
vântul, cât şi mareea au fost împotriva noastră şi ne-am 
văzut siliţi să rămânem pe loc. La ora patru după-amiază se 
iviră toate semnele prevestitoare unei furtuni; de aceea, 
şovăii puţin dacă să mă încumet să ridic pânzele sau să 
aştept până a doua zi dimineaţa. Dar nu mai aveam 


astâmpăr, doream să plec mai departe şi m-am hotărât 
deci să ies în larg cu orice preţ. 

Prietenii noştri indigeni ne-au însoţit până aproape de 
ieşirea din strâmtoare, câţiva chiar pe bordul corăbiilor, iar 
alţii în pirogi. Unuia din şefi, care se legase mai mult de 
mine, îi dăruii o sabie lată, nouă, care avea un mâner de 
alamă, acest dar îl făcu foarte fericit. Nu mă îndoiesc că 
oricine va ajunge aici în urma mea îi va găsi pe băştinaşi 
pregătiţi cu o provizie destul de însemnată de blănuri, căci 
băgaseră de seamă că eram foarte dornici de acest articol 
de comerţ pe care îl cumpăram spre câştigul nostru 
personal. 

La sosirea mea, denumisem intrândul cu numele de 
strâmtoarea Regele George, dar după aceea am constatat 
că localnicii îi spuneau Nutka?®. Golfurile şi locurile de 
ancorare de primprejurul ei sunt multe la număr. 

Uscatul din vecinătatea litoralului este un şes de înălţime 
mijlocie, dar înăuntrul strâmtorii se ridică aproape 
pretutindeni dealuri tare povârnite, foarte asemănătoare ca 
formă, terminate cu vârfuri rotunde sau retezate şi având 
pe laturi câteva creste ascuţite, dar nu prea ieşite în afară. 
Unele din aceste dealuri pot spune că erau înalte. 

Pădurile sunt în mare parte alcătuite din pini canadieni, 
chiparoşi albi, Cypressus thyoides, pini sălbatici, precum şi 
alte două, trei soiuri de pini mai puţin cunoscute. 

Deoarece anotimpul înainta foarte repede şi reparaţiile 
trebuincioase ne luaseră toată vremea, n-am făcut niciun 
fel de excursie, nici pe uscat, nici pe apă. Aflându-ne în 
golful unei insule, n-am izbutit să zărim în pădure alte 
animale vii, în afară de doi, trei viezuri, jderi şi veveriţe. Nu 
putem deci să vorbim de patrupede căci nu le-am văzut 
decât în formă de blănuri aduse la vânzare de băştinaşi. 

Blănurile cele mai obişnuite erau cele de urs, cerb, vulpe 
şi lup. Blănurile de urs erau foarte numeroase, unele dintre 
ele deosebit de mari dar, în general, de culoare neagră 
lucitoare. Pieile de cerb erau mai rare şi păreau să aparţină 
soiului numit de naturaliştii Carolinei cerb roşcat, deşi 

Pennant socoteşte că e o speţă cu totul diferită de a 
noastră şi o deosebeşte cu numele de cerb de Virginia. 
Vulpile sunt şi ele foarte numeroase şi de mai multe 
varietăţi, galbene, roşii, albe şi negre. Pe lângă soiul 
obişnuit de jderi, se mai află aici şi jderi de pin, precum şi 
hermine. Viezurii şi veveriţele sunt cele obişnuite. 

Porcii, câinii şi caprele încă nu şi-au făcut drum până aici. 
De asemenea, localnicii nu par să aibă vreo cunoştinţă 
despre şobolanii noştri cafenii pe care, când îi văzură pe 
bordul corăbiilor, îi numiră veveriţe. 

Ca animale marine văzusem în largul acestei coaste 
balene, marsuini şi foci. Ultimele par să fie numai din cele 
comune, judecând după pieile ce ni s-au arătat. 

Vidrele de mare, care trăiesc mai mult în apă, se găsesc 
de asemenea pe aici. Blana acestor animale, după relatările 
ruseşti, este neîndoios mai moale şi mai fină decât oricare 
alta cunoscută de noi; din această pricină nu se poate trece 
cu vederea descoperirea acestei regiuni a continentului 
Americii de nord, unde se află un articol negustoresc atât 
de preţios?*. 

Păsările sunt îndeobşte rare, nu numai ca diversitate de 
spete, ci şi ca număr, iar puţinele pe care le-am întâlnit 
sunt atât de sperioase că, după toate probabilitățile, par a fi 
neîncetat hărţuite de indigeni, care le vânează fie pentru a 
le consuma, fie pentru a-şi însuşi penele lor, folosite ca 
podoabă. Prin păduri trăiesc ciori şi corbi, care seamănă 
destul de mult cu cei englezeşti; gaiţele albăstrii sau poate 
coţofenele şi sfredeluşii obişnuiţi sunt singurele păsărele 
cântătoare pe care le-am auzit; apoi sturzii canadieni sau 
călători şi un mare număr de vulturi cafenii cu capete şi 
cozi albe, deşi par să frecventeze îndeosebi coasta, vin 
când e vreme rea şi în strâmtoare unde se aşază pe copaci. 

Păsările ce populează apele şi țărmurile nu sunt mai 

numeroase decât celelalte. Spre larg am zărit corbi de 
mare, pescăruşi şi cormorani crestaţi; ultimii doi din soiul 
obişnuit vin şi în strâmtoare. Am mai putut vedea cârduri 
mari de rațe sălbatice, precum şi cufundări care trăiesc şi în 
ţările noastre de miazănoapte. O dată sau de două ori am 
mai descoperit şi câteva lebede zburând de-a curmezişul 
strâmtorii. 

Numărul peştilor este mai mare decât al păsărilor, deşi 
nici ei nu sunt prea feluriţi, totuşi, mai multe împrejurări 
dovedesc însă că în anumite anotimpuri varietatea lor 
creşte. 

Cât despre substanţele minerale ale ţării, deşi găsisem 
fier şi aramă, nu prea am avut cuvânt să credem că ar 
proveni de prin partea lodului. 

Indigenii, în general de statură sub mijlocie, nu erau 
subţiri, ci mai de grabă destul de împliniţi sau rotunjori, 
deşi nu vânjoşi. Cei mai mulţi dintre ei aveau feţe rotunde 
şi pline, uneori chiar late, cu pomeţii obrajilor mult ieşiţi, 
adesea cu adâncituri deasupra pomeţilor; au nasurile turtite 
în partea de jos, cu nări destul de largi şi cu vârful rotunjit. 
Frunţile le au mai curând joase, ochii mici, negri, mai mult 
lâncezi decât scânteietori, gură rotundă cu buze mari, pline 
şi groase; dinţii, destul de egali şi de bine aşezaţi, dar nu 
deosebit de albi. Sprâncenele lor sunt ilare şi întotdeauna 
subţiri, dar părul de pe cap este foarte bogat, cu firul gros 
şi tare şi, fără excepţie negru, drept şi lung sau atârnând pe 
umeri. 

Culoarea pielii n-am putut-o niciodată determina cu 
certitudine, deoarece trupurile le erau scorojite de vopsea 
şi murdărie; totuşi, în anumite cazuri, când se frecau bine, 
pielea lor apărea aproape la fel de albă ca a europenilor. 

Femeile sunt cam de aceeaşi înălţime, culoare şi consti- 
tuţie ca bărbaţii, de oare nu se deosebesc uşor, de vreme 
ce n-au acea gingăşie firească caracteristică lor. 

Imbrăcămintea lor obişnuită este o haină sau o manta de 
in, prinsă peste umeri şi împodobită la marginea de sus cu 
o fâşie îngustă de blană, iar la marginea de jos cu ciucuri 
sau franjuri. Peste această haină, care ajunge până sub 


genunchi, poartă o pelerină scurtă din acelaşi material şi 
tot cu ciucuri în partea inferioară. Această pelerină se 
aseamănă cu un capac rotund de farfurie în întregime 
închis şi cu o singură gaură în mijloc doar atât de mare cât 
să lase capul să treacă prin ea. 

Pe lângă îmbrăcămintea de mai sus, care este comună 
celor două sexe, bărbaţii mai aruncă deseori pe deasupra o 
blană de urs, de lup sau de vidră de mare cu părul în afară, 
pe care o leagă ca pe o pelerină în partea de sus, purtând-o 
câteodată în faţă iar alteori pe spinare. Îmbrăcămintea n-ar 
fi câtuşi de puţin lipsită de eleganţă dacă purtătorii ei ar 
păstra-o curată. Dar, deoarece îşi freacă într-una trupurile 
cu o vopsea roşie de ocru argilos, amestecată cu ulei, 
hainele lor ajung să capete un miros rânced respingător şi 
sunt atât de slinoase, că au o înfăţişare din cele mai 
dezgustătoare. 

Mulţi indigeni au lobul urechilor perforat de o gaură 
destul de mare şi de alte două aşezate mai sus, pe 
marginea exterioară. In aceste găuri agaţă bucățele de os, 
pene lungi înşirate pe o cureluşă de piele, scoici mici, 
mănunchiuri de ciucuri de lână sau bucăţi subţiri de aramă, 
pe care mărgelele noastre nu le-au putut înlocui. Peretele 
despărțitor al nasului multora este de asemenea străpuns 
de o sfoară moale, iar alţii poartă în acelaşi loc bucățele 
subţiri de fier, alamă sau aramă, în formă de potcoavă, a 
cărei deschizătură îngustă prinde septul în aşa fel, încât 
cele două vârfuri să-l poată strânge uşor, podoaba 
rămânând astfel aninată deasupra buzei superioare. Inelele 
nasturilor noştri de alamă, pe care-i cumpărau cu lăcomie, 
erau foarte potrivite pentru această întrebuințare. 

Mai poartă câteodată şi măşti sau obrăzare de lemn 
sculptat care se aplică pe faţă ori pe partea de sus a 
capului sau a frunţii. Unele au înfăţişarea unor chipuri 
omeneşti şi sunt înzestrate cu păr, bărbi şi sprâncene; 
altele înfăţişează capete de vulturi, corbi de mare sau 
multe alte vietăţi de uscat sau de mare, ca lupi, cerbi, 
marsuini etc. Indigenii sunt atât de ahtiaţi după asemenea 
deghizări, încât am văzut pe unul din ei vârându-şi capul, 


din lipsă de alt soi de obrăzar, într-o oală de cositor 
căpătată de la noi. Nu se poate şti sigur dacă 
întrebuinţează aceste podoabe neobişnuite de mascaradă 
în anumite împrejurări, cu prilejul unor divertismente 
religioase, ori dacă le pun când pornesc la bătălie pentru a- 
şi înspăimânta inamicii prin înfăţişarea lor înfricoşătoare, 
sau dacă le întrebuinţează ca momeli când vânează vietă- 
tile respective. 


MASCA DE LEMN CARE SE APLICA 
PE FAŢĂ IN NUTKA 

Din faptul că aduc la vânzare cranii şi oase omeneşti, eşti 
îndemnat să tragi concluzia că-şi tratează duşmanii cu 
cruzime şi sălbăticie; totuşi această împrejurare arată mai 
mult o concordanţă generală de caracter cu majoritatea tri- 
burilor de oameni necivilizaţi din toate epocile şi din toate 
părţile globului, nu trebuie deci să li se reproşeze 
asemenea apucături, nici să fie învinuiți de neomenie, căci 
par a fi un popor supus, curtenitor şi bun din fire. 

Când îi supără ceva, devin peste măsură de violenţi, dar 
se potolesc repede. Curiozitatea le era într-o oarecare 
măsură adormită, căci puţini dintre ei arătau că doresc să 
vadă sau să cerceteze lucrurile în întregime necunoscute şi 


care ar fi apărut uimitoare unor oameni stăpâniţi de patima 
cunoaşterii. Se mulţumeau doar să-şi facă rost de ceea ce 
cunoşteau şi duceau lipsă, privind orice alt obiect cu multă 
nepăsare; nici persoanele, îmbrăcămintea sau apucăturile 
noastre atât de deosebite de ale lor, nici chiar neobişnuita 
mărime şi alcătuire a corăbiilor nu părea că le trezeşte 
admiraţia sau, măcar, că le atrage luarea aminte. 

Singurele instrumente muzicale (dacă se pot numi astfel) 
văzute de mine la ei erau o zornăitoare şi un mic fluier cu o 
singură gaură. Zornăitoarea o întrebuinţează când cântă, 
dar în ce împrejurări folosesc fluierul, nu ştiu; poate doar 
atunci când se îmbracă în piei de animale şi se străduiesc 
să le imite şi urletul sau strigătul. Am văzut o dată pe unul 
din ei îmbrăcat într-o piele de lup; capul fiarei era aşezat 
peste capul omului care imita sălbăticiunea scoțând un 
urlet pe care-l modula cu ajutorul unui asemenea fluier 
ţinut în gură. 

Casele sunt aşezate în trei rânduri sau şiruri şi se ridică 
treptat una în spatele celeilalte, în faţă fiind cea mai mare, 
iar în spate cele mai scunde. Deşi în această orânduire 
există o oarecare regularitate, nu tot aşa sunt şi caisele, 
luate în parte. Înălţimea laturilor şi a capetelor acestor 
locuinţe este până la doi metri jumătate; partea de la spate 
e mai mare decât faţada, din care pricină scândurile ce 
alcătuiesc acoperişul sunt aplecate înainte; aşezate fără a fi 
prinse, ele se pot mişca din loc pentru a lăsa să iasă fumul 
sau să pătrundă aerul ori lumina. Laturile caselor au găuri 
sau ferestre prin care locatarii pot privi afară, dar ele n-au 
nicio regularitate de formă sau aşezare; în faţa acestora 
sunt atârnate bucăţi de rogojină care împiedică să pătrundă 
ploaia. 

Mobila este alcătuită mai ales din numeroase dulapuri şi 
cutii de toate mărimile, care sunt puse de obicei una peste 
alta, foarte aproape de pereţii laterali sau lângă capetele 
casei; ele conţin haine de rezervă, blănuri, obrăzare şi 
lucruri preţuite de indigeni. Ustensilele casnice constau în 
bună parte din găleți sau ciubere pătrate sau lungi, în care 
păstrează apa sau alte lichide, cupe şi vase rotunde de 


lemn şi jgheaburi mici, joase, tot de lemn, lungi de vreo 
şaizeci de centimetri, din care mănâncă, precum şi coşuri 
de nuiele, coşuri de rogojinărie, unelte de pescuit etc. 
Murdăria şi duhoarea din case sunt cu toate acestea cel 
puţin la fel de mari cu neorânduiala ce domneşte în ele. In 
mijlocul necurăţeniei şi al dezordinii, multe case sunt 
împodobite cu chipuri cioplite din trunchiurile unor copaci 
foarte groşi, de vreun metru jumătate înălţime, aşezate 
vertical, singure sau perechi, la capătul casei; partea din 
faţă a trunchiurilor este sculptată în chip de obraz 
omenesc; braţele şi mâinile sunt tăiate în relief pe laturi; 
totul e pictat; luate în întregime, sculpturile sunt nişte figuri 
cu adevărat înfricoşătoare. Numele general al acestor tipuri 
este Klumna, iar numele special a două din ele care, într- 
una din case, stăteau faţă în faţă la vreun metru-doi 
depărtare, era Nacicoa şi Maţita. O perdea de rogojină 
atârna de obicei în faţa lor, iar indigenii nu prea voiau s-o 
dea la o parte; când dezveleau totuşi aceste chipuri, păreau 
să vorbească despre ele într-un chip foarte misterios?%5. 
Astfel de amănunte ne făceau să ne gândim că figurile 
întruchipau zeități; am avut totuşi dovezi că nu se bucurau 
de prea multă trecere, deoarece cu o cantitate restrânsă de 
fier sau alamă aş fi putut cumpăra toţi zeii locului; de fapt, 
mi-am procurat vreo doi, trei din cei mai mărunți. 
Indeletnicirea de căpetenie a bărbaţilor o constituie 
pescuitul şi vânatul pe uscat sau pe mare. Femeile se 
ocupă cu fabricarea hainelor de in sau de lână şi cu 
pregătirea sardelelor pentru uscare. Flăcăii păreau a fi 
grupul cel mai nepăsător sau leneş din sânul acestei 
comunităţi, deoarece ori şedeau risipiţi cu burta la soare, 
ori zăceau sau se tăvăleau în nisipul plajei ca o ceată de 
porci în întregime goi. Lipsa de cuviinţă era însă numai 
apanajul bărbaţilor. Femeile se îmbrăcau totdeauna 
cumsecade şi se purtau cu ceia mai mare decentă, 
meritând pe drept cuvânt toată lauda pentru sfiala şi 
modestia care şade bine sexului lor şi care e cu atât mai 
demnă de laudă la ele, cu cât bărbaţii nu par să aibă simţul 

ruşinii. 

Ca arme, au arcuri şi săgeți, prăştii, sulițe, bâte scurte de 
os întrucâtva asemănătoare cu patu-patu din Noua Zelandă 
şi un mic târnăcop destul de apropiat de tomahawkul 
american. Tomahawkul lor este o piatră de vreo douăzeci 
de centimetri lungime, cu un capăt ascuţit, iar cu celălalt 
înţepenit într-un mâner de lemn ce seamănă cu capul şi 
gâtul unei fiinţe omeneşti; piatra este proptită în gura 
acestui chip, aşa încât pare un soi de limbă uriaşă. 

Din marele număr de arme de piatră şi altele, am înţeles 
că obişnuiesc să se prindă în lupte corp la corp; iar din 
numeroasele cranii omeneşti pe care le aduceau la 
vânzare, am avut dovezi prea convingătoare că războaiele 
sunt dese şi sângeroase pe aceste meleaguri. 

Obiectele fabricate de ei sunt iscusit lucrate, atât în ceea 
ce priveşte desenul, cât şi execuţia; nu ne aşteptam la 
aceasta, căci le cunoşteam firea şi ştiam ce puţin progres a 
făcut civilizaţia printre ei în alte domenii. Îmbrăcămintea cu 
care îşi acoperă trupurile constituie fără îndoială prima lor 
grijă; într-adevăr, hainele sunt cele mai însemnate obiecte 
ce pot fi rânduite în capitolul fabricatelor. Ei le lucrează din 
coajă de pin, pe care-o bat până ce ajunge fibroasă cum e 
cânepa. N-o torc ci, după ce o pregătesc aşa cum se 
cuvine, o întind pe un băț înţepenit intre alte două bețe 
verticale. O aşază în aşa chip, încât muncitoarea care şade 
pe vine în faţa acestei simple maşini face, la depărtare de 
câte un centimetru nişte noduri de-a curmezişul ei cu mici 
ate împletite. Deşi prin acest procedeu materialul nu devine 
atât de des sau de tare ca o pânză ţesută, smocurile dintre 
noduri, umplând spaţiile goale, îl fac destul de impermeabil 
faţă de aer; el mai are şi însuşirea de a fi moale şi uşor de 
împăturit. 

Plăcerea de a împodobi hainele cu desene corespunde 
dragostei de a sculpta obiectele lucrate din lemn. Artele 
imitative. fiind înrudite îndeaproape, nu-i de mirare că la 
îndemânarea de a lucra figuri pe veşminte şi de a sculpta în 
lemn ei adaugă şi pe aceea de a desena în culori. Am avut 
o dată prilejul să vedem toate fazele pescuitului de balene 


pictate pe tichiile pe care le poartă ei. Aceste picturi, deşi 
rudimentar executate, demonstrează că au noţiunea 
comemorării unui eveniment şi că ştiu cum să eternizeze o 
faptă importantă?*. 

Pirogile sunt de o construcţie simplă, dar după aspect par 
bine calculate pentru orice întrebuințare. Chiar şi cele mai 
mari, care pot purta douăzeci şi mai bine de oameni, sunt 
lucrate dintr-un singur arbore. Multe din ele au doisprezece 
metri lungime, doi lăţime şi cam unu în adâncime. Sunt în 
bună parte lipsite de ornamente, dar unele poartă cioplituri 
şi sunt decorate, ca şi obrăzarele şi armele, cu dinţi de focă 
înfipţi pe suprafaţa bordurilor în chip de butoni. Câteva 
aveau un soi de cap adăugat la provă, ca un bompres cu 
galion, zugrăvit în chipul vreunui animal. 

Principalele lor unelte sunt dalta şi cuțitul. Dalta este o 
piesă lungă, plată, înţepenită într-un mâner de lemn. O 
piatră serveşte drept ciocan, iar o bucată de piele de peşte, 
drept abraziv. Am văzut dălţi de câte douăzeci sau 
douăzeci şi cinci de centimetri lungime şi opt-zece 
centimetri lăţime - dar, în general, ele erau mai mici. 
Cuţitele au diverse dimensiuni, unele fiind foarte mari. 

Băştinaşii cunosc bine fierul, căruia îi spun sicmei/ (denu- 
mire pe care o dau de asemenea cositorului şi tuturor 
metalelor albe). Totuşi n-am observat niciodată la ei vreun 
semn cât de mic din care să deducem că ar mai fi văzut 
corăbii înainte de sosirea noastră acolo, nici că ar fi purtat 
negoţ cu oameni ca noi. Nu arătaseră nici urmă de 
surprindere la vederea vaselor şi nici măcar nu tresăriseră 
la pocnitura unei puşti; până ce, într-o zi, pe când se tot 
străduiau să ne facă atenţi asupra faptului că săgețile şi 
suliţele nu pot pătrunde prin îmbrăcămintea lor de piele, un 
englez trase un glonţ de puşcă într-una din aceste haine, 
după ce ei o împăturiseră de şase ori. Au rămas atât de 
uluiţi de aceasta, încât se văzu limpede că habar n-aveau 

de efectele armelor de foc. Ne-am convins de neştiinţa lor 
şi după aceea, ori de câte ori întrebuinţam puştile în satul 
lor şi într-alte locuri ca să vânăm păsări, băştinaşii erau pur 
şi simplu copleşiţi de ceea ce vedeau. 

Ei obţin fierul probabil prin negoţul cu alte triburi indi- 
gene care, fie că sunt în comunicaţie nemijlocită cu 
aşezările europene de pe continent, fie că-l primesc ei la 
rândul lor, prin popoare mijlocitoare. Acelaşi lucru se poate 
spune despre alama şi arama care se găsesc aici. 

Am putut băga de seamă că se află printre ei anumiţi 
oameni pe care-i deosebesc cu numele sau titlul de Acuic, 
sau căpetenie, şi cărora ceilalţi le sunt în oarecare măsură 
subordonați. Dar aş zice că autoritatea fiecăruia dintre şefi 
nu se întinde decât asupra membrilor familiei sale şi că 
numai aceştia îl recunosc drept cap. Nu totdeauna 
căpeteniile erau oameni mai în vârstă, din care fapt am 
înţeles că titlul le revenea prin moştenire. 

Limba lor nu este de loc aspră sau neplăcută; dar rostesc 
literele c şi h într-un chip mult mai accentuat decât noi, 
dându-le astfel un sunet mai puternic. 

Părăsind strâmtoarea, am ieşit în larg şi am cârmit spre 
nord-vest, direcţie în care bănuiam că se află coasta. La ora 
unu şi jumătate după-amiază începu un uragan cumplit, aşa 
încât am socotit că era foarte primejdios să-i ieşim în cale; 
de aceea, am pus corăbiile în pană. In acel timp Resolution 
lua apă printr-o spărtură. De-abia descoperită, observarăm 
că şi camera de peşte era inundată cu apă iar butoaiele din 
ea pluteau; inundația se datora în mare măsură faptului că 
apa nu-şi făcuse drum spre pompe prin cărbunii ce zăceau 
pe fundul încăperii. Căci, după ce am reuşit să scoatem 
toată apa - ceea ce ne dădu de lucru până la miezul nopţii - 
văzurăm că ea îşi găsise calea de-a dreptul pe la spărtura 
pompei; totodată băgarăm de seamă, spre marea noastră 
mulţumire, că o singură pompă o putea stăvili. 

In ziua de 1 mai, la ora şapte seara, apăru în văzul nostru 
un ţinut bogat în dealuri; pe unul din ele care le întrecea pe 
toate celelalte în înălţime, l-am numit Mount Edgecumbe. 
Era în întregime înzăpezit, ca şi celelalte vârfuri mai înalte; 


dar dealurile mai joase şi locurile de şes ce mărgineau 
litoralul nu aveau zăpadă, ci erau acoperite de păduri. 

La 3 mai am dat peste un braţ de mare, la şase leghe 
depărtare; capul cel mai înaintat al uscatului se afla sub 
povârnişul unui munte cu vârf foarte înalt, pe care-l 
botezarăm Mount Fair Weather?*. Braţul de mare a fost 
botezat Cross Sound, ca fiind cea dintâi descoperire din 
ziua astfel însemnată în calendarul nostru. 

De la 4 la 10 mai nu s-a întâmplat nimic demn de ţinut 
minte. La 10 mai ne găseam la nu mai mult de trei leghe de 
coasta continentului care se întindea cât vedeam cu ochii. 
Inspre apus se afla o insulă care se întindea de la nord la 
sud, la şase leghe depărtare de noi. De pe continent înainta 
în mare, spre capătul nord-estic al insulei, un promontoriu 
care se afla la vreo cinci sau şase leghe şi pe care l-am 
botezat capul Suckling. 

La 11 mai m-am îndreptat spre insulă. La ora zece dimi- 
neaţa am plecat cu o barcă şi am debarcat acolo, cu gândul 
de a da o raită până în cealaltă parte a ei, dar am văzut că 
până la dealuri era mai mult decât mă aşteptasem, iar 
drumul fiind abrupt şi păduros, am fost nevoit să renunţ la 
acest proiect. La rădăcina unui copac, pe o mică înălţime 
nu prea departe de țărm, am îngropat o sticlă ce conţinea o 
notiţă cu numele corăbiilor şi data descoperirii insulei. 
Alături de ea am pus doi bani de argint de câte doi penny 
din moneda bătută în 1772. Aceşti bănuţi, împreună cu 
multe alte obiecte, îmi fuseseră date de reverendul doctor 
Kaye, astăzi decan de Lincoln. Ca o dovadă a stimei şi 
respectului ce-i purtam, am dat numele lui acestei insule: 
Kaye's Island. Ea are cam cincizeci de kilometri lungime; 
dar în lăţime nu depăşeşte nicăieri cinci-şase kilometri. 

Pe insulă cresc foarte mulţi pini şi totul pare acoperit de 
veşmântul bogat al pădurilor. Pe când traversam de la 
corabie la țărm, am văzut o mare mulţime de păsări stând 
pe apă sau zburând primprejur în stoluri sau perechi; 
printre cele mai de seama erau corbi de mare, cufundaci, 

rațe, petreli mari, pescăruşi, cormorani moţaţi şi altele. La 
locul unde debarcarăm, o vulpe ieşi de la marginea pădurii 
şi se uită la noi aproape cu nepăsare, plimbându-se agale 
fără niciun fel de teamă; era de o culoare galbenă-roşcată, 
semănând la păr cu unele din blănurile cumpărate de noi la 
Nutka; nu era însă prea mare. 

Ne amenințau acum ceața şi furtuna; am căutat, de 
aceea, să intru undeva ca să pot astupa spărtura înainte de 
a fi apucaţi de altă vijelie. Din această cauză am cârmit 
spre un braţ de mare. Cum ajunserăm acolo, vremea 
deveni atât de neguroasă, încât nu puteam desluşi nimic, 
nici la o milă înaintea noastră; fu astfel necesar să punem 
la adăpost corăbiile în vreun loc oarecare şi să aşteptăm un 
cer mai senin. Pentru aceasta, ne-am apropiat de un cap pe 
care l-am denumit atunci Capul Minchinbroke şi am ancorat 
într-un mic golf, puţin mai în spatele capului şi la vreun 
sfert de milă de țărm. 

La scurte răstimpuri ceața se destrăma, lăsându-ne să 
aruncăm o privire spre ţinuturile înconjurătoare. Promonto- 
riul cel mai apusean, pe care-l zăream pe coasta nordică, 
era situat spre nord-nord-vest, la două leghe depărtare. 
Intre acest punct şi ţărmul la care eram ancoraţi se afla un 
golf de vreo trei leghe lărgime, în sud-estul căruia văzurăm 
două sau trei băi asemenea aceleia înaintea căreia 
ancoraserăm, iar la mijlocul lor, câteva insulițe stâncoase. 

Spre aceste insule l-am trimis pe Gore cu barca, în 
speranţa că va împuşca niscai păsări comestibile. Dar nici 
nu ajunsese bine acolo, că vreo douăzeci de indigeni îşi 
făcură apariţia în două pirogi mari, aşa încât el socoti mai 
nimerit să se întoarcă la corăbii. Indigenii îl urmăriră, dar nu 
se încumetară să vină bord în bord, ci se ţinură la oarecare 
distanţă, hăulind şi strângându-şi şi depărtându-şi alter- 
nativ braţele; după scurtă vreme începură un soi de cântec 
în felul celor din Nutka. Aidoma acelora, aveau capetele 
împodobite cu pene. Un bărbat ţinea în sus o haină albă, 
fapt pe care noi îl tălmăcirăm ca un semn de prietenie. Altul 
se ridică în picioare în pirogă, era despuiat cu totul şi, 
ţinând braţele întinse în formă de cruce, rămase nemişcat 


aproape un sfert de oră. Deşi le întoarserăm toate semnele 
de prietenie şi prin felurite gesturi grăitoare încercasem să-i 
încurajăm să vină lângă noi, nu-i puturăm convinge s-o 
facă. 

A doua zi dimineaţa, la ora zece, pornirăm cu pânzele sus 
în căutarea unui loc unde să putem cerceta şi astupa 
spărtura, căci atenţia noastră actuală era mult prea expusă 
şi nu corespundea acestui scop. 

Indigenii care ne vizitaseră în seara precedentă reveniră 
din nou dimineaţa în cinci sau şase pirogi; noi însă ridi- 
casem pânzele, iar ei, deşi ne urmăriră câtva timp, până la 
urmă nu putură să se ţină de noi. La ora opt, violenţa rafa- 
lelor ne sili să aruncăm ancora într-un golf. 

Vremea, deşi rea, nu împiedică pe trei băştinaşi să ne 
facă o vizită. Tratamentul de care se bucurară aceşti 
oameni îndemnă pe mulţi alţii să ne viziteze a doua zi 
dimineaţa, atât în pirogi mari, cât şi în altele mici. Câţiva se 
încumetară să urce chiar pe bordul corăbiei, dar numai 
după ce unii dintre noi veniră în bărcile lor. Printre cei ce 
urcară pe bord se afla un bărbat de vârstă mijlocie, frumos, 
care după cum descoperirăm mai târziu, era căpetenia. 
Imbrăcat într-un costum făcut din piele de vidră de mare, 
purta pe cap o pălărie împodobită cu mărgele de sticlă 
albastre ca cerul, de mărimea unui bob mare de mazăre. 
Părea că pune mult mai mare preţ pe mărgelele lui decât 
pe ale noastre, din sticlă albă. Totuşi orice soi de mărgele 
erau foarte preţuite de aceşti oameni, căci dădeau bucuros 
în schimbul lor tot ceea ce aveau, chiar şi blănurile lor fine 
de vidră marină. 

Indigenii de aici erau de asemenea ahtiaţi după fier, dar 
doreau bucăţi de cel puţin opt sau zece centimetri lungime 
şi late de trei sau patru degete. Vârfurile unora dintre 
suliţele sau lăncile lor erau din acest metal, altele erau de 
cupru şi unele de os; tot din os erau făcute şi vârfurile 
geridurilor şi ale săgeţilor. Nu l-am putut convinge pe şef să 
se încumete să coboare sub covertă, şi nici el nici tovarăşii 
lui nu rămaseră vreme prea îndelungată pe bord. Dar cât 
timp ne bucurarăm de prezenţa lor, ne-am văzut siliţi sări 


supraveghem îndeaproape, deoarece se arătau predispuşi 
la furtişaguri. In cele din urmă, după ce stătură vreo trei 
sau patru ore lângă bordul navei Reso/ution, ne părăsiră cu 
toţii şi trecură la Discovery; uitându-se prin bocaporţi?“* şi 
nevăzând pe nimeni în afară de ofiţerul de cart, socotiră 
desigur c-ar putea să jefuiască nestingheriţi, mai ales că 
nava se afla la oarecare depărtare de noi. Nu încape 
îndoială că acesta era gândul care-i făcuse să se apropie de 
ea. Unii se urcară pe bord fără nicio codeală, îşi scoaseră 
cuţitele, făcură semne ofițerului şi celor de pe punte să stea 
de o parte şi începură să se uite primprejur în căutare de 
pradă. Primul lucru ce-l întâlniră a fost cârma uneia dintre 
bărci, pe care o aruncară peste bord celor din ceata lor care 
rămăseseră jos în pirogi. Dar înainte de a avea timpul să 
mai găsească vreun alt obiect oare să le fie pe plac, s-a 
sunat alarma şi echipajul începu să vină pe punte înarmat 
cu cuțite marinăreşti. Văzând aceasta, întreaga bandă de 
jefuitori se furişă în pirogi cu atâta încetineală şi nepăsare 
de parcă nu înfăptuiseră nimic necuviincios; am observat 
apoi cum arătau celor ce nu fuseseră pe bord cu cât erau 
mai lungi cuţitele marinarilor decât ale lor. 

Tocmai când ne pregăteam să ridicăm ancora spre a 
înainta mai departe în susul golfului, începu să bată vântul 
şi să plouă la fel de tare ca şi înainte; ne-am văzut deci din 
nou siliţi să fixăm cablul şi să rămânem la ancoră. Spre 
seară, deoarece furtuna nu se domolea şi putea să treacă 
destul de mult timp până să se ivească un prilej de a 
ajunge mai în fundul golfului, am luat hotărârea de a 
canarisi? corabia acolo unde se afla. La aruncarea ancorei 
din barcă, unul dintre marinari, fie din neştiinţă, fie din lipsă 
de grijă, fie din cauza amândurora, a fost tras peste bord de 
gripie?5 şi dus de ancoră la fund. Este de remarcat că deşi 
se afla în această situaţie critică, el avu prezenţa de spirit 
să se desprindă şi să iasă la suprafaţa apei, de unde îl 


248 Capace care acoperă intrările vasului. - N. T. 

249 A apleca nava pe o latură (pentru reparaţii sub linia de plutire). - N. 

250 Parâma care leagă geamandura de o ancoră fundarisită. - N. T. 


scoaserăm cu o fractură foarte primejdioasă la unul din 
picioare. 

După ce am astupat spărtura, care constatasem că se 
produsese la încheieturi, am ridicat ancorele, la ora patru în 
dimineaţa de 17 mai şi ne-am îndreptat spre nord-vest pur- 
taţi de o uşoară briză de est-nord-est, socotind că dacă era 
vreo trecere spre nord prin braţul acela de mare, ea trebuia 
să fie în direcţia luată de noi. Ne aflam acum la peste 520 
leghe spre apus de cel mai apropiat punct al golfului 
Hudson. 

A doua zi de dimineaţă, la ora trei, am ridicat iar ancorele 
şi cu o briză lină dinspre nord am apucat spre miazăzi, în 
josul intrândului; am întâlnit iar acele coaste pline de 
sfărâmături din ajun, dar ne-am descurcat destul de bine 
printre ele. În seara următoare eram din nou în mare 
deschisă şi am putut constata că ţărmul avea direcţia 
generală spre sud-vest, atât cât se vedea cu ochii. 

Intrândului pe care tocmai îl părăsisem, îi dădui numele 
de strâmtoarea Principele William. 

Indigenii care veniseră să ne facă mai multe vizite cât 
timp ne aflam în strâmtoare, nu depăşeau în general înăl- 
ţimea obişnuită, iar mulţi dintre ei erau chiar mai scunzi. 
Erau laţi în spete sau pieptoşi şi partea cea mai dispropor- 
ţionată a corpului lor părea să fie capul, foarte mare, tu 
gâtul scurt şi gros; aveau feţe mari şi late, îndeobşte 
turtite. Ochii lor nu erau nici mici, nici potriviţi cu mărimea 
feţelor, iar vârful nasului era fie rotund, fie încovoiat, fie 
cârn. Aveau părul negru, des, drept şi gros; unii aveau bărbi 
rare iar alţii nu aveau de loc. Foarte puţini se puteau numi 
frumoşi, deşi expresia lor indica de obicei vioiciune, fire 
bună şi sinceritate. 

Îmbrăcămintea lor obişnuită (deoarece bărbaţii, femeile 
şi copiii sunt la fel înveşmântaţi) este un soi de haină 
închisă sau, mai bine zis, un anteriu care le atârnă până la 
glezne, deşi câteodată se opreşte la genunchi. In partea de 
sus se află o gaură tocmai atât de largă cât să lase să intre 
capul, iar mânecile ajung până la încheietura mâinii. Aceste 
haine sunt confecţionate din blănile unor animale diferite, 


dintre care cele mai obişnuite sunt vidra de mare, vulpea 
cenuşie, ursul spălător, jderul de pin, foca. In general ei 
poartă blănile cu partea păroasă în afară. Unii mai au haine 
lucrate din piele de păsări, pe care n-a rămas decât puful, 
dar pe care o lipesc alte substanţe. Unii poartă un fel de 
pelerină cu guler, alţii o glugă, dar prima este forma cea 
mai des întâlnită şi pare să fie veşmântul lor de vreme 
frumoasă. Când plouă, ei pun peste aceasta o altă haină, 
iscusit confecţionată din intestine de balenă sau de alt 
animal mare, atât de bine preparate, încât seamănă cu 
foita noastră de aur. 

Indeobşte indigenii nu-şi acoperă pulpele sau picioarele, 
dar unii poartă un soi de ciorapi de piele?! care ajung până 
la jumătatea gambei; şi rar întâlneşti vreunul care să nu 
aibă mănuşi făcute din pielea labelor de urs. 

Toţi au pavilioanele urechilor găurite în mai multe locuri; 
în aceste găuri agaţă ciorchini de mărgele. Septul nasului 
este şi el perforat, pentru a avea posibilitatea să bage în 
gaură penele cu cotor ale unor păsărele, sau mici podoabe 
încovoiate, lucrate din scoici şi înşirate pe o sfoară tare sau 
pe o frânghioară, de trei sau patru centimetri lungime; 
această podoabă le dă o înfăţişare cu adevărat 
caraghioasă. Dar moda cea mai neobişnuită şi mai urâtă la 
vedere, adoptată de unii bărbaţi şi de unele femei, este 
aceea de a pune să li se cresteze buza inferioară, pe care 
uneori şi-o taie în direcţia lungimii, foarte aproape de 
bărbie. Această incizie, care se face chiar şi sugacilor, are 
adeseori peste cinci centimetri lungime; fie prin vindecarea 
ei naturală când rana este proaspătă, fie prin aplicarea 
vreunui procedeu artificial, ea capătă adevărata formă a 
buzelor şi se lărgeşte atât de mult, încât lasă limba să 
treacă prin ea. Când unul dintre marinari văzu pe cel dintâi 
individ având o astfel de incizie, strigă că omul are două 
guri şi într-adevăr aşa şi părea. In această gură artificială ei 
îşi înfig o podoabă plată, îngustă, făcută mai ales din scoici 
tari, sau oase tăiate în bucăţi mici şi subţiri ca nişte 
dinţişori. 

INDIGEN DIN ALASKA 

Bărbaţii îşi ii ai deseori feţele în roşu-aprins şi în 
negru, iar uneori în albastru sau plumburiu, dar nu după 
vreun model precis, iar femeile se străduiesc să-i imite în 
oarecare măsură punctându-şi sau pătându-şi cu negru 
bărbia şi toată porţiunea până în centrul fiecărui obraz; 
obiceiul este foarte asemănător cu cel răspândit printre 
femeile din Groenlanda. Pe scurt, n-am văzut nicăieri 
sălbatici care să-şi dea mai multă osteneală ca aceşti 
oameni cu  împopoţonarea sau, mai bine zis, cu 
desfigurarea feţelor lor. 

Ca armură de apărare, poartă un fel de cămaşă sau zale, 
făcută din lanţuri împletite cu vine, care o fac foarte 
flexibilă, dar atât de deasă, încât nu lasă să pătrundă nici 
săgeata, nici geridul. Ea acoperă numai trunchiul şi poate fi 
destul de bine asemuită cu corsetul unei femei. 


În afară de animalele văzute la Nutka, se mai află aici 
unele care nu trăiesc pe acolo, ca de pildă urşii albi; indi- 
genii veniseră la noi cu mai multe blăni de acest fel, fie de 
adulţi, fie de pui, dar a căror mărime n-am putut-o 
determina. Am întâlnit glutonul, care avea culori foarte vii, 
un soi de hermină mai mare decât cea obişnuită, aidoma cu 
cea de la Nutka, pătată cu cafeniu şi cu foarte puţin negru 
pe coadă. Băştinaşii mai aduseseră pielea capului unui 
animal foarte mare, pe care nu l-am putut identifica prea 
bine deşi, după culoarea şi asprimea părului şi după lipsa 
de asemănare cu vreun animal de uscat, am socotit că 
putea să fie al unei mari foci ursine mascule, al „ursului de 
mare”, cum i se mai spune. Numărul de piei pe care le-am 
găsit aici arată cât de bogată este insula în aceste diverse 
animale; dar este de remarcat că n-am văzut nici piei de 
ren american, nici de cerb obişnuit. 

Eram încredinţat că localnicii primiseră mărgelele şi fierul 
pe care le găsisem la ei de la vreun alt popor civilizat. Din 
cele pomenite mai sus căpătasem convingerea că eram 
primii europeni cu care comunicaseră vreodată în chip 
nemijlocit; rămânea numai să stabilim de unde făcuseră 
rost de fabricatele noastre şi cine le-a slujit de agent 
transmiţător. Nu putea încăpea nici cea mai mică îndoială 
că primiseră aceste articole prin mijlocirea triburilor din 
interiorul ţării, de la golful Hudson sau de la colonia de pe 
lacurile canadiene. 

La 21 mai m-am îndreptat spre sud-vest şi am dublat un 
promontoriu măreț pe care l-am numit Cape Elisabeth2:?. 
Dincolo de el n-am putut vedea de loc pământ, aşa că la 
început am tras nădejdea că ar forma extremitatea 
apuseană a continentului; dar nu mult după aceea am 
constat că greşeam, deoarece un nou uscat se arăta ochilor 
noştri către vest-sud-vest. Am continuat drumul mai 
departe cu prea puţine schimbări, observând în trecere 
numeroşi munţi înalţi în apropierea coastei până când, la 
data de 30 mai, am aruncat ancora într-o apă de treizeci şi 

patru de metri în dreptul țărmului estic. 

Pe la prânz sosiră la corabie două pirogi cu câte un om în 
fiecare; ele plecaseră din apropierea unui loc în care 
zărisem puţin fum în ajun. Băştinaşii se trudeau din 
răsputeri să vâslească de-a curmezişul mareei puternice şi 
stătură puţin pe gânduri înainte de a se alătura de bordul 
nostru; dar, în urma semnelor pe care le făcurăm, se 
apropiară. Unul dintre ei sporovăi timp îndelungat fără 
niciun rost, de vreme ce noi nu pricepeam o boabă din cele 
ce spunea. Arăta mereu spre țărm, ceea ce ne făcu să 
înţelegem că ne îmbia să mergem într-acolo. Acceptară 
câteva mărunţişuri pe care le trimisei de pe dunetă. 

Când sosi fluxul, ridicarăm ancora şi virarăm spre a trece 
pe ţărmul apusean, împinşi de un puternic vânt de nord- 
nord-est. Între acest țărm şi cel opus, canalul se strâmba 
până la o înălţime de patru leghe. Prin acest canal se 
năpustea vijelios mareea. 

Pe măsură ce navigam mai departe în sus, se arătau 
semne că ne apropiam de gura unui râu. Constatarăm că 
apa devenea din ce în ce mai puţin sărată, în aşa măsură, 
încât eram încredinţat că ne aflam în apele unui fluviu mare 
şi nu într-o strâmtoare ce trebuie să comunice cu mările 
nordice. Aveam nevoie însă de dovezi mai puternice; de 
aceea ridicai ancora o dată cu mareea următoare şi în 
dimineaţa de 31 mai navigai în volte mai sus sau, mai bine 
zis, mă lăsai târât în sus de flux, căci nu prea aveam vânt. 

Pe la ora opt primirăm vizita mai multor băştinaşi, care 
sosiră într-o pirogă mare şi în altele mai mici. Acestea din 
urmă transportau câte o singură persoană şi unele aveau o 
padelă cu lamină la fiecare din capete, ca ale eschimoşilor. 

Nu mult după aceea ancorarăm la vreo două leghe de 
ţărmul apusean. Vremea era cam pâăcloasă, cu ploaie 
măruntă şi înseninări rare. În intervalele limpezi văzurăm o 
deschizătură aşezată între munţii de pe ţărmul estic şi 
îndreptată către răsărit de locul de şedere al corăbiilor; se 
vedea şi un şes, care părea să fie vreo insulă aflată între 
noi şi continent. După cele ce zăream, nu puteam şti cu 
siguranţă dacă intrândul lua cumva direcţia spre răsărit, 


prin deschiderea aceea, sau dacă deschiderea nu era decât 
o ramură a intrândului, iar canalul principal îşi urma mai 
departe drumul spre nord prin şesul care se întindea 
înaintea noastră. 

Pentru a stabili acest lucru şi pentru a cerceta grindurile 
de nisip, am trimis două bărci sub comanda masterului şi, 
de îndată ce veni şi fluxul, le urmarăm cu corăbiile. 
Căpătarăm acum destule dovezi că ne aflam într-un mare 
fluviu. 

A doua zi, 1 iunie, dis-de-dimneaţă, masterul se întoarse 
şi raportă că intrândul său, mai bine zis, fluviul se strimta 
până la lăţimea de o leghe; malurile-i erau joase pe ambele 
părţi, iar el curgea înspre nord. Masterul înaintase trei 
leghe prin această porţiune îngustă dar navigabilă pentru 
cele mai mari corăbii. Când refluxul sau curentul alerga în 
josul fluviului, apa era cu desăvârşire dulce, dar când 
începea să vină fluxul, apa devenea cam sărată, iar în toiul 
fluxului era foarte sărată, chiar şi în locul acela depărtat de 
gură unde fuseseră ei. 

Părăsirăm deocamdată orice speranţă de a găsi vreo 
trecere. Am trimis cu toate acestea două bărci sub 
comanda locotenentului King, pentru a examina mareele şi 
pentru a face unele observaţii care ar putea servi la o mai 
bună cunoaştere a fluviului pe care îl voi numi fluviul 
Turnagain. Prin mijlocirea acestui fluviu şi a diferiților săi 
afluenţi se poate stabili o bună cale de comunicaţie spre 
interiorul ţării. Noi îl străbăturăm până la peste şaptezeci 
de leghe de la vărsare, fără să aflăm nici cel mai mic semn 
din care să deducem că ne-am apropia de izvor. 

Dacă descoperirea acestui mare fluviu?5%%, care pare să 
întreacă cele mai bogate cursuri de apă cunoscute până 
acum, se va arăta folositoare fie epocii noastre, fie altei 
epoci viitoare, pe apele lui putându-se naviga spre 
interiorul ținutului, n-ar mai trebui să ne pară atât de rău de 
timpul pierdut navigând în susul lui. Dar pentru noi, care 

aveam un obiectiv mult mai măreț, întârzierea ce ne-a 
pricinuit-o el a fost o pierdere însemnată. Anotimpul 
neprielnic se apropia cu repeziciune. Nu ştiam cât de 
departe vom fi siliţi să mergem înspre miazăzi şi eram 
acum încredinţaţi că întinsul continent nord-american se 
prelungea mult mai spre apus decât am fi avut cuvânt să 
credem cercetând cele mai renumite hărţi moderne. Acest 
fapt scădea probabilitatea existenţei unei treceri înspre 
golful Hudson, sau cel puţin dovedea că o astfel de trecere 
trebuia să aibă o mai mare lungime. Aveam totuşi o mulţu- 
mire gândindu-mă că, dacă n-aş fi examinat acel însemnat 
intrând, fabricanţii de geografie speculativă ar fi putut 
crede că el avea legătura spre nord cu Oceanul Arctic şi 
spre răsărit cu golful Hudson. 

După-amiază am trimis iarăşi pe King cu două bărci 
înarmate, dându-i dispoziţii să debarce la capul nordic al 
şesului de pe malul sud-estic al fluviului şi să înalțe acolo 
un steag, să ia în stăpânire ţara şi fluviul şi să îngroape în 
acel teren o sticlă conţinând câteva monede englezeşti din 
anul 1772 şi o notiţă care să cuprindă numele corăbiilor 
noastre şi data descoperirii. 

Ridicarăm ancora îndată ce veni fluxul şif cu ajutorul unei 
slabe adieri dinspre miazăzi, ne îndreptarăm spre ţărmul 
apusean, unde înapoierea fluxului ne obligă să ancorăm a 
doua zi dis-de-dimineaţă. Curând după aceea indigenii în 
mai multe piroge mari şi câteva mici veniră să facă târg cu 
blăni de animale; îşi vândură însă şi hainele, astfel că mulţi 
dintre ei rămaseră goi puşcă. 

In timp ce coboram în volte pe fluviu, numeroşi băştinaşi 
se apropiară de pe ţărmuri. Tovărăşia lor ne era foarte bine 
venită, căci aduceau cu ei o mare cantitate de lostriţă 
delicioasă, pe care o schimbară cu mărunţişurile noastre. 
Peştele astfel achiziţionat a fost în bună parte despicat şi 
pus la uscat; am păstrat pentru consum imediat o cantitate 
de mai multe chintale, care a fost împărţită între cele două 
corăbii. 

In dimineaţa zilei de 2 iunie norii s-au risipit şi pentru 
prima dată de când intraserăm în estuar am zărit munţii şi 


am descoperit un vulcan printre cei din partea vestică. Nu 
avea o înfăţişare amenințătoare, căci scotea numai un fum 
alb, nu flăcări. 

Vântul urmând să bată spre miazăzi, am continuat să 
coborâm fluviul folosind mareele. Înainte de a părăsi acel 
loc, s-au apropiat de noi şase pirogi de pe ţărmul 
răsăritean, unele conduse de un singur om, altele de câte 
doi. S-au oprit la o mică depărtare de corăbii, privind cel 
puţin o jumătate de oră cu surprindere tăcută, fără a 
schimba un singur cuvânt nici cu noi, nici între ei. În cele 
din urmă îşi luară inima în dinţi şi veniră bord în bord; 
începură să facă târg cu oamenii noştri şi nu ne părăsiră 
până ce nu dădură tot ce aduseseră cu ei, adică vreo 
câteva blăni şi nişte lostriţe. 

Cele mai multe blăni pe care le cumpărasem aici erau 
confecţionate ca haine. Cu toate acestea unele se aflau în 
bună stare, pe când altele erau vechi şi destul de uzate. 
Deoarece aceşti sărmani oameni nu foloseau blănile decât 
pentru îmbrăcăminte, nu pot presupune că-şi băteau capul 
să-şi confecţioneze mai multe haine decât aveau nevoie la 
un moment dat. Acesta este poate motivul de căpetenie 
pentru care ucid animalele, căci în privinţa hranei, marea şi 
râurile par să-i aprovizioneze cu cele mai de seamă articole 
alimentare. Lucrurile ar sta probabil cu totul altfel dacă s-ar 
deprinde să facă un comerţ constant cu străinii. 

Nimic deosebit nu se mai întâmplă până la 18 iunie când, 
având prilejul să trimit o barcă la bordul corăbiei Discovery, 
unul din cei de pe ea împuşcă o pasăre foarte frumoasă, 
asemănătoare şoimului. Puțin mai mică decât o rață, ea era 
toată neagră în afară de partea dinainte a capului, care era 
albă; deasupra şi pe dinapoia fiecărui ochi avea un moţ 
elegant alb-gălbui, răsucit îndărăt ca un corn de berbec. 
Ciocul şi picioarele erau roşii. Văzusem mai multe zile în şir 
păsări din acestea zburând în stoluri mari. 

La 19 iunie, aflându-ne în apropierea țărmului, Discovery 
trase trei salve de tun, puse în pană şi lansă semnalul că 
voia să ne vorbească. Am trimis îndată o barcă şi în scurtă 
vreme aceasta se întoarse cu căpitanul Clerke. Aflai acum 


de la el că nişte băştinaşi de pe trei sau patru pirogi care 
urmăriseră câtva timp corabia, ajunseseră în cele din urmă 
sub pupa ei. Unul dintre ei făcuse o mulţime de semne, 
scoţându-şi tichia de pe cap şi făcând plecăciuni după 
obiceiul europenilor. Atunci cei de pe corabie lăsară jos o 
frânghie de care el legă o cutie mică, subţire, de lemn; 
după ce-o predă, localnicul rosti câteva vorbe, mai făcu alte 
semne şi apoi pirogile părăsiră Discovery şi se îndepărtară. 
Nimeni de pe bordul corăbiei nu bănuia că în cutie putea să 
fie ceva; dar, după ce pirogile plecară, deschiseră cutia din 
întâmplare şi găsiră în ea o bucată de hârtie împăturită cu 
grijă, pe care era scris ceva în limba rusă, după cum se 
presupuse. În capul hârtiei se putea citi anul 1778, iar în 
cuprinsul notiţei era o referire la anul 1776. Nu ştiam să 
descifrăm alfabetul autorului, dar numeralele evidenţiau 
faptul că alţii ne-o luaseră înainte şi vizitaseră aceste 
posomorâte părţi ale globului. Cu oamenii aceştia, care 
erau nişte neguţători ruşi, ne simţeam uniţi şi prin alte 
legături iar speranţa de a-i întâlni în curând ne umplea de 
mulţumire, căci de atâta vreme nu mai vorbisem decât cu 
sălbaticii Oceanului Pacific şi ai continentului Americii de 
nord. 

Căpitanul Clerke fusese la început de părere că nişte ruşi 
naufragiaseră pe aici şi că aceste nenorocite fiinţe, văzând 
trecerea corăbiilor noastre, recurseseră la acest mijloc 
pentru a ne informa de starea lor. Cuprins de simţămintele 
prilejuite de o asemenea împrejurare, el dorea să ne oprim 
până când vor avea timpul să vină la noi. Eu însă nu eram 
de aceeaşi părere. Socoteam mai degrabă că vreun negu- 
ţător rus, care trecuse nu demult prin aceste locuri, lăsase 
o notiţă pentru ca să fie înmânată viitorilor vizitatori. Deplin 
încredinţat de aceasta, nu stătui să mai cercetez mult 
afacerea, ci ridicai pânzele şi mă îndreptai spre apus. 

Continuarăm să navigăm toată noaptea, împinşi de o 
briză lină de la nord-est, iar la ora două, în dimineaţa 
următoare, câteva recife se arătară în dreptul nostru la 
depărtarea de două mile. 

Recifele ne siliră să ne îndepărtăm atât de mult de con- 


tinent, încât abia mai vedeam coasta. Pe deasupra câtorva 
insule învecinate puturăm zări uscatul acoperit de zăpadă, 
dar mai ales nişte munţi ale căror vârfuri se ridicau 
deasupra norilor la o înălţime uluitoare. Cel mai sud-vestic 
dintre aceste lanţuri muntoase avea un vulcan care arunca 
într-una uriaşe coloane de fum negru. El nu se afla prea 
departe de țărm şi ieşea în evidenţă prin forma sa, cu 
desăvârşire conică, şi cu craterul chiar în vârf. 

În cursul după-amiezii, având trei ore de acalmie, mari- 
narii noştri prinseră peste o sută de cambule?5*, dintre care 
unele cântăreau patruzeci şi cinci de kilograme. Acest 
peşte, ca hrană proaspătă, era binevenit pentru noi. În toiul 
pescuitului ni se alătură o pirogă condusă de un singur om, 
care venea de la insula cea mare. Apropiindu-se de corabie, 
omul îşi scoase tichia şi se închină. Era limpede că ruşii 
aveau legături comerciale cu acest popor; se deducea 
aceasta, nu numai din gesturile de politeţe pe care le 
învăţaseră indigenii, dar şi din notiţa amintită mai sus. 
Acum aveam o nouă dovadă, căci vizitatorul nostru purta o 
pereche de pantaloni de pânză verde şi o jachetă de pânză 
sau stofă neagră. Nu avea nimic de vânzare în afară de o 
blană de vulpe cenuşie şi câteva unelte sau harpoane de 
pescuit, ale căror minere erau foarte minuţios lucrate din 
os. 

Timpul era noros şi neguros; din când în când se înse- 
nina. Dar în după-amiaza de 22 iunie, când vântul se mută 
spre sud-est, începu ca de obicei vremea rea şi ploioasă, 
înainte de lăsarea ceţii, în câmpul vederii noastre nu se mai 
aflau decât vulcanul şi un alt munte învecinat. Câteva zile 
înaintarăm foarte puţin, din pricina vânturilor schimbătoare 
şi foarte slabe. 

În dimineaţa zilei de 25 iunie prinserăm o briză dinspre 
răsărit şi vreme senină, ceea ce era neobişnuit când bătea 
acest vânt, aşa că văzurăm din nou mult mai limpede decât 
în alte dăţi atât vulcanul, cât şi munţii de la apusul şi de la 
răsăritul său, precum şi întreaga coastă a continentului ce 
se întindea sub el. 

După prânz cerul se posomori şi, în cele din urmă, se lăsă 
o ceaţă atât de deasă, încât nu mai puteam vedea nici la o 
sută de metri înaintea noastră. Ne îngrijorarăm auzind 
zgomotul  brizanţilor la  provă-babord. Trăgând afară 
plumbul, constatarăm că apa, avea acolo o adâncime de 
cincizeci de metri. Pusei îndată în pană corabia şi ancorai 
pe un fund groscior de nisip. 

La puţine ore după aceea, ceața se risipi întrucâtva şi 
băgarăm de seamă că scăpasem dintr-o primejdie grozavă. 
Ne găseam la trei sferturi de milă de latura nord-estică a 
unei insule. Două stânci se înălţau fiecare la vreo jumătate 
de leghe de noi şi cam la aceeaşi depărtare una de alta. În 
jurul lor ne pândeau mai multe şiruri de recife. Totuşi 
întâmplarea făcuse ca să ne putem strecura, cu tot 
întunericul printre aceste stânci, între care nu m-aş fi 
încumetat să pătrund nici pe timp senin; mă aflam totuşi 
într-un loc de ancorare mai bun decât aş fi putut eu să aleg. 

Undeva către apus de corabie, la trei sferturi de milă 
depărtare, se desluşeau mai mulţi indigeni şi locuinţele lor. 
Zărirăm oameni trăgând în direcţia aceea două balene, pe 
care presupuneam că tocmai le omorâseră. Câţiva dintre ei 
veneau din când în când până la corăbii şi făceau târg cu 
oamenii noştri, schimbând câteva lucruri mărunte; dar nu 
rămâneau niciodată aici mai mult de un sfert de oră. 
Dimpotrivă, păreau mai curând temători, deşi socoteam că 
vasele de felul celor cu care navigam noi nu le erau străine. 
Aveau în purtări o bunăcuviinţă neobişnuită la triburile 
sălbatice. 

In zorii zilei de 28 iunie ridicarăm ancora, împinşi de o 
uşoară briză de la miazăzi, căreia îi urmară adieri schim- 
bătoare din toate direcţiile. Dar cum mareea în creştere 
venea repede, într-un chip prielnic pentru noi, ne 
strecurarăm afară înainte de venirea refluxului. Aruncarăm 
ancora în apă, la cincizeci de metri adâncime destul de 
aproape de ţărmul sudic. 

În timp ce ne aflam acolo, mai mulţi indigeni veniră până 
la noi şi schimbară câteva unelte de pescuit pe tutun. Unul 
dintre ei, un bărbat tânăr, îşi răsturnă piroga în timp ce era 


bord în bord cu una din bărcile noastre. Oamenii noştri îl 
prinseră dar piroga se duse în derivă. Datorită acestei 
întâmplări, tânărul a fost nevoit să se urce pe corabie; chiar 
de la prima invitaţie, cobori în cabina mea, fără a arăta nici 
cea mai mică împotrivire sau stinghereală. Hainele fiindu-i 
ude, îi dădui altele, în care se îmbrăcă tot atât de nestin- 
gherit cum aş fi făcut-o şi eu. Din purtarea lui, ca şi din 
comportarea celorlalţi, mă încredinţai că acestor oameni nu 
le erau străini europenii şi niciunele dintre obiceiurile lor 
Dar în corăbiile noastre era ceva care le aţâţa mult curiozi- 
tatea, deoarece cei ce nu puteau veni cu pirogile se adunau 
pe dealurile învecinate pentru a privi. 

Curând după ce ancorarăm, un indigen de pe insulă 
aduse pe bord o altă notiţă, asemănătoare cu cea dată 
căpitanului Clerke. După ce omul mi-o înfăţişă, văzui că era 
scrisă tot în limba rusă, pe care, după cum am mai spus, n- 
o putea citi niciunul dintre noi. De vreme ce mie nu-mi 
folosea, iar altora ar fi putut să le fie necesară, o înapoiai 
purtătorului şi-l trimesei îndărăt cu câteva daruri, pentru 
care el îşi exprimă mulţumirea, făcând mai multe plecăciuni 
adânci în timp ce se retrăgea. 

Ceţurile dese şi vântul potrivnic ne reţinură până la 2 
iulie, ceea ce ne dădu prilejul să culegem unele informaţii 
asupra ținutului şi locuitorilor săi. Băştinaşii numesc 
această regiune Samganudha. Se poate obţine cu uşurinţă 
acolo multă apă dulce, dar nimic altceva. 

leşind apoi în larg, ne-am îndreptat spre miazănoapte, 
neîntâlnind nicio piedică în drum; am înaintat foarte puţin 
mai multe zile la rând fără ca să survină ceva vrednic de 
amintit. 

In dimineaţa de 16 iulie ne găseam mai aproape de uscat 
decât ne aşteptam. Aici, între două capete de ţară, coasta 
forma un golf atât de mare, încât din unele locuri abia 
desluşeam pământul chiar dacă ne suiam în gabie. L-am 
trimis pe locotenentul Williamson cu dispoziţii de a debarca 
şi de a vedea ce direcţie lua ţărmul precum şi ce producea 
ţinutul deoarece, de pe corăbii, uscatul avea o înfăţişare de 
pustiu. 


Williamson se întoarse curând şi raportă că debarcase la 
promontoriu şi, căţărându-se pe dealul cel mai înalt, văzuse 
că porţiunea cea mai depărtată a coastei se îndrepta către 
miazănoapte. Luase în stăpânire ţinutul şi lăsase pe deal o 
sticlă în care se aflau înscrise pe o bucată de hârtie numele 
corăbiilor şi data descoperirii. Promontoriul pe care-l boteză 
Cape Newenham, este un cap stâncos, destul de înalt. 
Dealurile sunt pleşuve, dar la poalele lor cresc ierburi şi alte 
buruieni. El n-a văzut niciun animal în afară de o ciută cu 
puiul ei şi o morsă sau vacă de mare, moartă pe plajă. 


PIROGA ESCHIMOSA 
DE O SINGURĂ PERSOANA 


De la 16 la 21 iulie nu s-a întâmplat nimic mai de seamă. 
La 21 iulie ne-am văzut nevoiţi să zvârlim ancora pentru a 
evita un grind submarin, care se afla doar la un metru 
jumătate adâncime. În timp ce ne găseam acolo, douăzeci 
şi şapte de oameni din ţinut, fiecare în câte o pirogă, veniră 
spre corăbii, de care se apropiară cu multă băgare de 
seamă, hăulind şi deschizându-şi într-una braţele pe 
măsură ce înaintau. Înţeleserăm că în felul acesta vroiau 
să-şi arate intenţiile paşnice. În cele din urmă, câţiva ni se 
alăturară atât cât să poată primi câteva mărunţişuri care le 
fură aruncate. Acest gest îi îmbărbătă şi pe ceilalţi care se 
încumetară să vină lângă bord şi curând începu târgul între 
ei şi marinarii noştri. Se asemănau cu ceilalţi băştinaşi ai 


coastei şi păreau cu totul neobişnuiţi cu oameni ca noi; nu 
cunoşteau întrebuinţarea tutunului şi nici nu deţineau vreo 
marfă străină, în afară de un cuţit. Acesta era doar o bucată 
de fier obişnuit, înţepenit într-un mâner de lemn; avea 
astfel înfăţişarea unui cuţit. 

Pirogile, lucrate din piei, ca toate celelalte luntri văzute în 
vremea din urmă, se deosebeau totuşi de ele fiind mai largi 
şi având gaura în care şade omul mai mare decât la oricare 
din cele întâlnite mai înainte. 

Vânturile schimbătoare şi ploile domniră până la 3 
august. Anderson, chirurgul, care lâncezise mai bine de 
douăsprezece luni, suferind de ftizie, îşi dădu sufletul în 
această după-amiază, între orele trei şi patru. Fusese un 
tânăr înţelept, un tovarăş plăcut, nespus de priceput în 
meseria lui şi având cunoştinţe foarte întinse şi în alte 
ramuri ale ştiinţei. Cititorul acestui jurnal va fi observat cât 
sprijin găsisem în el în cursul călătoriei. Dacă am fi putut 
să-i salvăm viaţa, nu mă îndoiesc că cititorii ar fi primit de 
la el comunicări foarte importante asupra diferitelor 
domenii ale istoriei naturale din diversele locuri pe care le 
vizitasem, comunicări pentru care ar fi meritat din plin orice 
laudă. Nu mult după ce el şi-a dat ultima suflare, am zărit 
pământ înspre apus, la douăsprezece leghe depărtare. Am 
presupus că era o insulă şi, pentru a perpetua memoria 
celui decedat, faţă de care nutream foarte multă 
consideraţie, am numit-o Anderson's Island. 

In dimineaţa de 5 august, pe la ora zece, deşi bătea un 
vânt de la sud-vest, ne-am oprit şi am ancorat între o insulă 
şi continent, în apă de doisprezece metri adâncime. 
Această insulă care a fost botezată Sledge Island?55, are 
vreo patru leghe în circumferință. Am debarcat aici, dar n- 
am văzut copaci sau tufişuri, nici pe insulă, nici pe 
continent. Era vădit că nu demult fuseseră oameni pe 
acolo, căci se vedeau urmele picioarelor lor. Descoperirăm 
în apropierea locului debarcării o sanie, care dădu numele 
insulei. Părea să fie una ca acelea ce le întrebuinţează ruşii 
în Kamciatka, pe gheaţă sau zăpadă. Avea trei metri 

lungime, o jumătate de metru lăţime şi un fel de şină de os 
pe fiecare tălpică. Construcţia ei era admirabilă şi toate 
părţile erau asamblate cu mare precizie. 

După ce am făcut diferite observaţii de la 6 la 9 august, 
ne-am convins că întregul ţinut era o coastă. Am navigat în 
volte, m-am îndreptat spre nord-vest, şi am aruncat ancora 
în apropierea unui promontoriu, pe care l-am numit capul 
Principele de Wales. Era extremitatea vestică a întregii 
Americi, după cele ce ştiam până atunci. 

În zorii dimineţii de 10 august am reluat calea spre apus 
şi, pe la ora zece, am ancorat într-un golf mare, la două 
mile de țărm. 

În timp ce stăteam în acest golf, desluşirăm pe ţărmul de 
miazănoapte un sat şi nişte oameni. Vederea corăbiilor 
părea să fi băgat spaima în ei. Mi-am pus în gând să debarc 
lângă locuinţele lor şi m-am dus acolo cu trei bărci 
înarmate, întovărăşit de câţiva ofiţeri. Vreo treizeci sau 
patruzeci de oameni înarmaţi fiecare cu un soi de 
halebardă, cu un arc şi săgeți, stăteau înţepeniţi pe un 
teren povârnit din vecinătatea satului. Când ne apropiarăm, 
trei dintre ei coborâră pe țărm; se arătară atât de politicoşi 
că-şi scoaseră cuşmele de pe cap şi ne făcură adânci 
plecăciuni. Noi le întoarserăm salutul, dar purtarea aceasta 
nu le inspiră destulă încredere pentru a aştepta debarcarea 
noastră căci, în clipa în care bărcile ajunseră la țărm, se 
retraseră. M-am dus pe urmele lor singur şi, prin semne şi 
gesturi, i-am convins să se oprească şi să primească în dar 
nişte mărunţişuri. Ei îmi dădură în schimb două piei de 
vulpe şi o pereche de dinţi de morsă. 

Păreau a fi foarte precauţi, exprimându-şi prin semne 
dorinţa să nu mai îngăduie altor marinari să urce până la ei. 
Câteva mărgele împărţite celor din jurul nostru creară în 
curând o oarecare încredere şi, treptat-treptat, începu între 
noi un soi de târg. În schimbul cuţitelor, mărgelelor, 
tutunului şi altor articole, ei ne dădură nişte haine şi vreo 
câteva săgeți. Dar nimic din ce aveam noi de oferit nu-i 
putu îndupleca să se despartă de vreo suliță sau arc. Le 
ţineau necontenit pregătite şi nu le-au părăsit nicio singură 


dată; o făcură totuşi timp de câteva clipe în care patru sau 
cinci localnici ne prezentară un cântec şi un dans. 

Săgeţile aveau vârfuri de os sau de piatră, foarte puţine 
dintre ele erau împănate, iar câteva aveau un vârf 
trunchiat, rotunjit. Ce întrebuințare li se poate da acestora 
din urmă, nu pot spune; poate că sunt folosite pentru a 
ucide vietăţile mai mici fără a le vătăma pielea. Arcurile 
erau aidoma cu cele văzute pe coasta americană şi 
asemănătoare cu cele întrebuințate de eschimoşi. Suliţele 
şi halebardele erau de fier sau oţel şi de lucrătură 
europeană sau asiatică; depusesem multă osteneală pentru 
a le împodobi cu sculpturi şi incrustări de alamă şi de un 
metal alb. 

Mai multe alte lucruri, şi mai cu seamă, veşmintele lor 
arătau că erau înzestrați cu o iscusinţă ce întrecea cu mult 
aşteptările, fiind vorba de un popor atât de nordic. Toţi 
americanii pe care-i văzusem de la sosirea noastră pe 
această coastă erau de statură mai mult scundă, cu feţe 
rotunde, pline şi pomeţi proeminenţi. Cei printre care ne 
aflam acum, departe de a le semăna, aveau feţe prelungi şi 
erau solizi şi bine legaţi. Pe scurt, se arătau a fi cu totul de 
alt neam. N-am văzut nici femei, nici copii de vreun sex ori 
altul, nici bătrâni, în afară de un bărbat care avea capul 
pleşuv şi care era singurul om neînarmat dintre ei. Cu toţii 
aveau urechile perforate şi unii purtau mărgele de sticlă 
atârnate de ele. Acestea erau singurele lor podoabe. La 
buze nu aveau niciun fel de ornament. 

Imbrăcămintea lor era alcătuită dintr-o tichie, o haină, o 
pereche de pantaloni şi una de mănuşi, toate făcute din piei 
de cerb, câine, focă etc. Erau foarte bine croite; unele 
aveau încă părul sau blana pe ele, iar altele nu. 

Satul cuprindea locuinţe de vară şi de iarnă. Cele din 
urmă sunt întocmai ca o boltă; podeaua este puţin sub 
suprafaţa pământului. Una dintre ele, pe care am examinat- 
o avea o formă ovală de vreo şase metri lungime şi vreo 
trei sau mai mult înălţime. 

Colibele de vară sunt destul de mari, circulare, având sus 
un vârf ascuţit. Căpriorii sunt formaţi din prăjini subţiri şi 


oase, acoperite cu pieile unor animale marine. Cercetând 
interiorul uneia din ele, am văzut chiar lângă uşă un cămin 
în apropierea căruia se aflau vreo câteva vase de lemn, 
toate foarte murdare. Culcuşurile, aşezate la perete, 
ocupau cam jumătate din circumferință. Patul şi aşternutul, 
din piei de cerb, erau în majoritate uscate şi curate. 

La început am crezut că pământul care se zărea la apus 
era o parte din Alaska, trecută pe harta lui Staehlin dar, 
după înfăţişarea coastei, după aşezarea țărmului american 
opus şi după longitudine ne-am dat seama că era mai 
probabil extremitatea răsăriteană a Asiei, explorată de 
Behring în 1728. 

După o şedere de vreo două-trei ore printre aceşti 
oameni, ne-am înapoiat la corăbiile noastre şi, curând după 
aceea, am ridicat ancora şi am ieşit din golf. Din acest loc 
am virat spre răsărit spre a fi mai aproape de coasta 
americană. 

Luni 17 august, înainte de amiază, desluşirăm o lumină 
strălucitoare în zare spre miazănoapte, asemănătoare cu 
cea răsfrântă de gheaţă, numită de obicei „orbul zăpezilor”. 
La vreo oră după aceea zărirăm un mare câmp de gheaţă, 
aşa că nu mai avurăm nicio îndoială în privinţa cauzei care 
produsese această strălucire a orizontului. La două şi jumă- 
tate navigam în volte chiar pe lângă marginea gheții, într-o 
apă de patruzeci de metri, fără putinţa de a înainta, 
deoarece gheaţa era cu totul de nepătruns şi se întindea de 
la sud-vest către nord-est cât se vedea cu ochii. Intâlnirăm 
prin acele locuri o mulţime de morse. 

La 18 august, pe la amiază, ne găseam aproape cu cinci 
leghe mai spre răsărit. Ne aflam de data aceasta chiar 
lângă marginea gheții, care era compactă ca un zid şi părea 
să aibă cel puţin trei metri şi jumătate înălţime; dar mai 
departe la nord, părea să fie mult mai înaltă. 

Ne îndreptam acum spre miazăzi şif după ce plutirăm 
vreo şase leghe, dădurăm de grinduri submarine la doispre- 
zece metri sub apă, dar apa se adânci apoi curând până la 
cincisprezece metri. Tot atunci zărirăm uscatul care se 
întindea de la sud la est-sud-est, la vreo trei sau patru mile 


depărtare. Extrema lui răsăriteană alcătuia un promontoriu 
acoperit din belşug cu gheţuri, din care pricină îl numirăm 
Icy Cape?€. Cealaltă extremitate a ţării se pierdea în mare, 
aşa că nu încăpea îndoială că era tot o continuare a conti- 
nentului american. 

Situaţia noastră era acum din ce în ce mai grea. Ne aflam 
în apă puţin adâncă, pe un țărm sub vânt, în vreme ce 
corpul principal al gheții, banchiza, se găsea în vânt şi 
înainta spre noi. De aceea am făcut semn corăbiei 
Discovery să execute volta în vânt, iar eu am schimbat 
murele în acelaşi timp”. 

A doua zi o mulţime de sloiuri pluteau în jurul nostru, iar 
câmpul de gheaţă se afla la vreo două leghe spre miază- 
noapte. Gheţurile erau prea compacte şi prea mari pentru 
ca să încercăm să pătrundem cu corăbiile printre ele. Pe 
sloiuri zăceau nespus de multe morse şi, deoarece duceam 
lipsă de alimente proaspete, bărcile fiecărei corăbii au fost 
trimise să vâneze câteva. 

Grăsimea lor, la început dulce ca măduva, se râncezeşte 
în câteva zile dacă nu este sărată, stare în care se poate 
păstra mult mai mult timp. Carnea macră este cam tare, 
neagră şi cu un gust pătrunzător; în schimb inima e 
aproape tot atât de gustoasă ca şi cea de vacă. Grăsimea 
dă la topire o mare cantitate de ulei, care arde foarte bine 
în lămpi. Pieile morselor, foarte groase, ne-au fost de mare 
folos pentru greement. Dinţii sau colții celor mai multe 
dintre ele erau în acest timp al anului extrem de mici; unii, 


2356 Capul Gheţurilor, cel mai înaintat punct al călătoriei căpitanului 
Cook, a fost dublat de căpitanul Beechey cu nava B/ossom, în 1826, cu 
care prilej răposatul Elson şi actualul amiral Smyth au atins Capul 
Barrow, la 126 mile spre nord-est de Icy Cape. Primul vas care a ocolit 
acest cap a fost iahtul Nancy Dawson al lui Robert Shedden, Esq. în 
1849; apoi sir Robert McClure şi căpitanul Collinson împinseră cu 
îndrăzneală corăbiile lor mai departe spre răsărit, de-a lungul țărmului 
nordic al Americii, deschizând drumul tuturor viitorilor navigatori; nu 
trebuie de asemenea să uităm numele căpitanului Maguire, care 
petrecu două ierni la capul Barrow cu nava Plover şi civiliză în mare 
măsură pe băştinaşi. - N. A. 

chiar ai animalelor celor mai mari şi mai bătrâne, nu 
depăşeau cincisprezece centimetri lungime. De aici am tras 
concluzia că îşi lepădaseră de curând dinţii cei vechi. 

Zăceau pe gheaţă în cirezi de mai multe sute, 
îmbulzindu-se una peste alta ca porcii şi mugind sau 
răgând din toate puterile, aşa că noaptea sau pe vreme 
ceţoasă ne dădeau ştire de vecinătatea gheții înainte ca noi 
s-o putem vedea. Nu găseam niciodată întreaga cireadă 
adormită - totdeauna stăteau de veghe câteva. La 
apropierea bărcii, acestea le trezeau pe cele de lângă ele 
şi, transmițând astfel alarma de la urna la alta, întreaga 
turmă se deştepta la repezeală. Nu păreau animale 
primejdioase, aşa cum le-au descris unii autori. Nu erau 
periculoase nici măcar atunci când le atacam, căci sunt de 
temut mai mult în aparenţă decât în realitate. Ne urmăreau 
în număr nesfârşit şi veneau chiar lângă bărci, dar cum 
îndreptam o muschetă spre ele sau chiar numai la vederea 
unei arme, fugeau într-o clipă. Cu toate acestea femela 
este gata să-şi apere puiul până la ultima suflare şi-şi dă 
viaţa pentru el, fie că atacul se întâmplă în apă, fie pe 
gheaţă. La rândul lui, puiul nu-şi părăseşte mama nici dacă 
aceasta a murit. 

De ce sunt numite «cai de mare», este greu de spus, 
afară dacă nu cumva numele este o deformare a cuvântului 
rusesc morsc?*%, căci nu au nici cea mai mică asemănare cu 
caii. Sunt fără îndoială aceeaşi specie de vietăţi găsite în 
golful Sf. Laurenţiu şi care acolo se numesc vaci-de-mare. 
Seamănă desigur mai mult cu vacile decât cu caii, dar 
această asemănare se mărgineşte numai la bot. Pe scurt, 
este un animai asemănător cu foca, dar incomparabil mai 
mare, cântărind uneori mai mult de patru sute cincizeci de 
kilograme şi măsurând trei metri de la bot până la coadă. 

În timp ce aduceam morsele pe bord, gheaţa aproape ne 
împresurase şi nu ne rămânea altă cale de scăpare decât 
să ne îndreptăm spre miazăzi, ceea ce şi făcurăm navigând 
în direcţia aceea până la ora trei a dimineţii următoare. La 
două ceasuri după-prânz, dădurăm de banchiză şi ţinurăm 

de-a lungul marginii ei, fiind în bună măsură îndrumați de 
mugetele morselor, deoarece ceața era foarte deasă. 
Aşadar navigarăm mai departe până aproape de miezul 
nopţii, când nimerirăm iar printre sloiuri plutitoare şi 
auzirăm zgomotul mării care se izbea de ghețari. 

În dimineaţa următoare, risipindu-se negura, zărirăm 
continentul american ce se întindea spre sud-est, cea mai 
apropiată parte a lui fiind la cinci leghe depărtare de noi. 

M-am îndreptat către el ca să-l pot cerceta mai îndea- 
proape şi să caut un golf, dar pe la ora opt, nevăzând nimic 
asemănător, am cârmit din nou spre nord. 

Gheaţa ne silea să ne schimbăm în dese rânduri direcţia, 
dar la 27 august, schimbând murele, ne-am îndreptat spre 
vest; pe la şapte seara sosisem chiar la marginea banchizei 
care se întindea dinspre est şi nord-est spre vest-sud-vest 
cât puteai cuprinde cu ochii. Vântul fiind slab, m-am dus cu 
bărcile să cercetez starea gheții. Am constatat că este 
formată din bucăţi desprinse de diferite întinderi, dar atât 
de înghesuite, încât anevoie aş fi izbutit să intru cu barca 
printre ele; ar fi fost la fel de imposibil să pătrund cu 
corăbiile ca şi în cazul când în locul sloiurilor de gheaţă ar fi 
fost stânci. 

O ceaţă deasă ne învălui în timp ce mă plimbam astfel cu 
bărcile şi mă făcu să mă înapoiez pe bord mai devreme 
decât aş fi dorit, vânasem însă câte o morsă pentru fiecare 
corabie. Ucisesem mai multe, dar nu puteam aştepta ca să 
le luăm cu noi. Numărul acestor animale de pe întinderea 
de gheaţă era aproape de necrezut?5. Marinarii noştri 
începuseră acum să le savureze carnea. Pornirăm apoi iar 
la drum spre sud-est. 

La 29 august cerul, care fusese ceţos, se însenină. 
Aveam acum o privelişte încântătoare a coastei asiatice, 


259 Căpitanul Sir Robert McClure de pe /nvestigator dădu peste uriaşe 
cirezi de morse în acelaşi loc. 

La început pregătisem un tun, cu gândul de a împuşca vreo câteva, 
dar ordinul a fost contramandat de căpitanul McClure, din simţăminte 
de milă trezită de duioşia ce domnea între mamele şi pruncii acestei 
comunităţi primitive. 

Vezi „Povestirile căpitanului Sherard Osborn”, - N. A. 


care se asemăna în toate privinţele cu cea americană; era 
un ţinut jos în apropierea mării; mai departe, spre interior 
era mai înălţat. Cu totul lipsită de păduri şi chiar de zăpezi, 
dar fiind acoperită probabil cu muşchi, regiunea avea un 
aspect castaniu. Pe şesul situat între ţinutul de sus şi mare 
se afla un lac care se întindea spre sud-est mai departe 
decât se putea vedea cu ochii. 

Anotimpul era acum atât de avansat şi epoca îngheţului 
aşa de aproape, încât socotii că nu mai era cuminte să fac 
în anul acesta altă încercare de a găsi încotrova o trecere 
înspre Atlantic, atât de mică era perspectiva de a izbuti. 
Atenţia mea se îndrepta acum în altă direcţie: căutam un 
loc de unde ne-am fi putut aproviziona cu lemne sau cu 
apă; iar obiectul suprem al năzuinţelor mele era cum să 
petrec iarna în aşa fel, încât să pot transcrie observaţiile 
mele de geografie şi navigaţie şi totodată să fiu în stare să 
mă reîntorc către miazănoapte în vara ce urma, pentru a 
căuta mai departe trecătoarea. 

După ce ne-am depărtat până am ajuns în apă de opt- 
sprezece stânjeni, m-am întors spre răsărit de-a lungul 
coastei asiatice. În zorii zilei de 30 august am înălţat 
pânzele şi am păstrat direcţia aceea care ne apropia de 
uscat; vremea era mai ceţoasă ca oricând şi ningea fără 
întrerupere. La ora zece am dat cu ochii de coastă, care se 
întindea către sud-vest, la patru mile depărtare. 

Înăuntrul ţării împrejurimile erau împânzite de dealuri, 
dintre care unele atingeau mari înălţimi. Ţinutul era 
acoperit de zăpezi. 

La 2 septembrie vremea se însenină, soarele începu să 
strălucească şi cum pluteam de-a lungul coastei la o 
depărtare de patru mile, zărirăm mai mulţi locuitori ce 
păreau nişte moviliţe de pământ. Niciunul însă nu încercă 
să pornească spre noi, ceea ce ne păru cam neobişnuit. 
Aceşti oameni trebuiau să fie ciuci, un popor care, pe 
timpul când scria Muller, nu putuse fi subjugat. 

Cu cât eram mai încredinţat că mă aflam acum pe coasta 
Asiei, cu atât îmi venea mai greu să împac harta lui 
Staehlin asupra Noului Arhipelag Nordic cu observaţiile 


mele - şi nu găseam nicio cale să limpezesc deosebirile pe 
care le constatasem, decât presupunând că aş fi luat din 
greşeală vreo parte din ceea ce numeşte el Insula Alaska 
drept continentul american şi că mi-ar fi scăpat din vedere 
canalul care le desparte. Dar chiar admițând acest lucru, 
mai rămâneau destul de multe nepotriviri. Era pentru mine 
un lucru foarte însemnat să lămuresc chestiunea în 
anotimpul de faţă, pentru ca, în cel viitor, să pot avea în 
vedere numai un singur obiectiv. Deoarece Staehlin descrie 
insulele nordice ca fiind acoperite din belşug cu păduri, 
trăgeam nădejdea că, dacă le-aş găsi, aş putea să mă 
aprovizionez cu lemne, de care în prezent începusem să 
ducem mare lipsă pe bord. 

Cu aceste intenţii am cârmit dincolo, spre coasta ameri- 
cană şi, la data de 6 septembrie, ea ne apăru înaintea 
ochilor. 

Urmându-ne drumul până la capăt, la 9 septembrie ne 
aflarăm în faţa unei coaste acoperite cu păduri, era o prive- 
lişte plăcută, cu care nu ne mai întâlnisem în ultimul timp. 
A doua zi dimineaţă ne găseam la aproape o leghe de 
ţărmul apusean, aşa că luai două bărci şi coborâi pe 
pământ, însoţit de locotenentul King, pentru a căuta lemne 
şi apă. Observarăm pe plaja de aici urme de cerbi şi de 
vulpi; mai era acolo o mare cantitate de lemne aruncate de 
valuri, iar mai departe, apa dulce se găsea din belşug. 
Revenii pe bord cu gândul să ancorez corăbiile în acest loc, 
dar vântul sări la nord-est; m-am dus atunci pe ţărmul 
opus, sperând că voi descoperi şi acolo lemne; am ancorat 
abia la ora opt seara. A doua zi dimineaţa constatarăm că 
ne aflam pe o peninsulă legată de continent printr-un istm 
scund; într-o parte şi în alta coasta forma câte un golf. 
Botezarăm acel pământ cu numele de Cape Denbigh. 

Pe peninsulă se zăreau mai mulţi oameni. Un bărbat veni 
într-o luntre mică până la noi. Îi dădui un cuţit şi vreo 
câteva mărgele, de care păru foarte încântat. Deoarece îi 
făcusem semne să ne aducă de-ale mâncării, el ne părăsi 
repede şi vâsli către țărm; întâlnind un altul care tocmai 
pleca spre noi şi care se întâmpla să aibă două lostriţe 


uscate, le obţinu de la acela şi, întorcându-se pe corabie, 
nu vru să mi le dea decât mie. Unora dintre marinarii noştri 
li se păruse că ar fi întrebat de mine cu numele de 
„Capiten”, dar în această privinţă probabil că se înşelau. 

De data aceasta l-am trimis pe uscat pe locotenentul 
Gore, care la înapoiere raportă că nu se putea găsi prea 
multă apă dulce, iar lemnele cu greu se puteau transporta 
întrucât, la oarecare depărtare de plajă, bărcile dădeau de 
fund. Aşa stând lucrurile, m-am îndreptat din nou spre 
ţărmul celălalt şi, la ora opt în dimineaţa următoare, am 
trimis toate bărcile şi un grup de oameni cu un ofiţer ca să 
facă rost de lemne din locul unde debarcasem cu două zile 
mai înainte”. 

A doua zi o familie de băştinaşi se apropie de echipa care 
tăia lemne. Nu ştiu câţi vor fi fost la început, dar eu n-am 
văzut decât pe soţ, pe nevastă şi pe copilul lor-, îi însoțea şi 
o a patra persoană care avea doar o formă omenească, dar 
era mai schilodită decât orice fiinţă pe care o văzusem sau 
de care auzisem vreodată. Celălalt bărbat era aproape orb 
şi nici el, nici nevasta lui nu aveau înfăţişarea chipeşă a 
oamenilor pe care-i întâlnisem uneori printre indigenii 
acestei coaste. Amândoi aveau buza inferioară găurită; 
posedau mărgele de sticlă la fel cu cele pe care le mai 
văzusem la vecinii lor. Fierul era însă articolul lor preferat. 
Pentru patru cuțite pe care le făurisem dintr-un vechi cerc 
de fier de butoi, am obţinut de la ei aproape două sute de 
kilograme de peşte, pe care-l prinseseră în aceeaşi zi sau în 
ajun. Dădui copilului, care era o fetiţă, vreo câteva 
mărgele; la acest gest, mama izbucni în plâns, apoi tatăl, 
pe urmă invalidul şi, în cele din urmă, pentru a completa 
concertul, chiar fetiţa însăşi. Dar această muzică nu tinu 
mult. 

Înainte de căderea nopţii, terminasem de aprovizionat 
corăbiile cu rezerve bogate de lemne şi cărasem pe bordul 
fiecăreia peste douăsprezece butoaie mari de apă. 

Deoarece mai păstram încă unele îndoieli dacă ţărmul pe 
care ne aflam acum aparţinea unei insule sau continentului 
american însuşi, şi întrucât mica adâncime a apei excludea 


putinţa de a lămuri acest lucru cu corăbiile noastre, l-am 
însărcinat pe locotenentul King să comande două bărci care 
să facă cercetările necesare în aşa fel, încât să nu mai lase 
loc niciunei divergențe de păreri asupra acestui subiect. 

Ofiţerul se întoarse din expediţie la data de 16 sep- 
tembrie şi raportă că înaintase cu bărcile vreo trei sau 
patru leghe mai departe decât fuseseră în stare să meargă 
corăbiile; că debarcase apoi în partea apuseană; că de pe 
înălțimile pe care se suise putuse vedea că cele două 
coaste se uneau; şi că intrândul se termina cu un mic fluviu 
sau râu, înaintea căruia se aflau grinduri de nisip sau de 
nămol şi peste tot apă foarte puţin adâncă. 

De pe înălţimea de pe care cercetase strâmtoarea, King 
putuse vedea numeroase văi largi străbătute de cursuri de 
apă, bine împădurite şi mărginite de coline cu povârnişul lin 
şi înălţimi moderate. 

În cinstea lui sir Fletcher Nortch, preşedintele Camerei 
Comunelor şi rudă apropiată a lui King, am botezat acest 
intrând strâmtoarea Norton?%. 

Se făcuse de mult timpul să mă gândesc la părăsirea 
acestor regiuni nordice şi să mă retrag pentru iarnă în 
vreun loc unde să pot procura hrană proaspătă pentru 
oamenii mei, precum şi o mică rezervă de merinde. Nu se 
afla altă regiune mai potrivită şi mai la îndemâna noastră 
pentru împlinirea acestor cerinţe decât insulele Sandwich. 
De aceea mă hotărâi să pornesc spre ele. 

În zorii zilei de 2 octombrie zărirăm spre sud insula 
Unalaşka. Dar deoarece acum priveam locul din alt unghi, 
iar pământul era înnegurat de o pâclă deasă, nu eram 
siguri de poziţia noastră; la amiază însă, observarăm că ne 
găseam la latitudinea cerută. Fiindcă toate golfurile păreau 
deopotrivă de bune dacă erau tot atât de sigure şi de 
convenabile, m-am tras înăuntrul unui golf situat la zece 
mile spre vest de Samganudha, cunoscut sub numele de 
Egucişac; dar acolo apa era foarte adâncă, aşa că 
părăsirăm golful cât se poate de bucuroşi. Indigenii care 


25 Strâmtoarea şi golful cu acelaşi nume se află la gurile râului Yukon. - 

trăiau în mare număr pe aici ne vizitară în diferite rânduri, 
aducând cu ei lostriţe uscate şi alţi peşti, pe care îi 
schimbară pe tutun. Cu câteva zile mai înainte, tutunul de 
pe corabie fusese împărţit marinarilor până la ultimul dram, 
iar raţia cuvenită fiecăruia nu răspundea nici pe jumătate 
cerinţelor lor. Cu toate acestea, marinarii englezi erau atât 
de neprevăzători şi atât de largi la mână la încheierea 
târgului, de parcă s-ar fi găsit într-un port din Virginia?*!. 

În după-amiaza zilei de 3 octombrie ancorarăm în golful 
Sanganudha, iar în dimineaţa următoare, tâmplarii de pe 
amândouă corăbiile începură să lucreze la revizuirea şi 
repararea vaselor. 

Pe ţărmul acesta creşteau mulţi arbori foarte bogaţi în 
nişte fructe asemănătoare unor bobiţe. Ca să ne 
aprovizionăm cu o cantitate cât mai mare din aceste 
poame proaspete, care ne erau atât de folositoare, o treime 
din marinari primiră îngăduinţa să meargă cu rândul să le 
culeagă. Mai achiziţionarăm şi de la băştinaşi alte 
însemnate cantităţi. Aceste bobiţe, împreună cu berea din 
muguri de pini, care trebuia luată din două în două zile, 
desfiinţau radical orice urmă de scorbut care s-ar fi ivit pe 
vreuna din corăbii. 

Făcurăm de asemenea rost de foarte mult peşte; în pri- 
mul rând de lostriţe atât proaspete, cât şi uscate, pe care ni 
le aduceau indigenii. Câteva dintre lostriţele proaspete 
ajunseseră la punctul maxim de dezvoltare. Mai prinserăm 
destul de mulţi păstrăvi, iar o dată o cambulă care cântărea 
o sută patrusprezece kilograme. Pescuitul cu plasa dând 
greş, recurserăm la cârlige şi sfori. În fiecare dimineaţă 
pleca o barcă şi rareori se înapoia fără opt sau zece 
cambule, ceea ce era mai mult decât îndestulător pentru 
toţi ai noştri. 

La 8 octombrie am primit din mâinile unui om din 
Unalaşka, numit Deramuşka, un dar foarte ciudat, dacă 
ţinem seama de localitate. Era o pâine de secară sau, mai 
bine zis, o turtă făcută în formă de pâine, căci conţinea 

lostriţă foarte pipărată. Acest om ducea un dar asemănător 
şi căpitanului Clerke, precum şi câte o notiţă pentru fiecare 
dintre noi, scrisă cu nişte litere pe care nu le putea citi 
nimeni. Era firesc să presupunem că darul provenea de la 
ruşii din vecinătatea noastră; de aceea, trimiserăm prin 
aceeaşi mână acestor prieteni necunoscuţi vreo câteva 
sticle de rom, vin şi porto, împreună cu Deramuşka l-am 
trimis şi pe caporalul Lediard, unul din puşcaşii de marină, 
un om dezgheţat, pentru a lua informaţii suplimentare, cu 
dispoziţia ca, dacă-i va întâlni cumva pe ruşi, să se 
străduiască să-i facă să înţeleagă că noi eram englezi, 
prietenii şi aliaţii naţiunii lor. 

La 10 octombrie Lediard se înapoie cu trei marinari sau 
furieri ruşi care, împreună cu alţi câţiva, sălăşluiau la 
Egucişak, unde aveau o casă de locuit, câteva magazii şi un 
cuter de vreo treizeci de tone. Erau toţi trei oameni 
deştepţi, cu bune purtări, şi dispuşi să-mi dea toate 
informaţiile de care aveam nevoie. Dar, din lipsă de 
tâlmaci, ne-a fost greu să ne înţelegem unii cu alţii. 

La 14 octombrie seara, în timp ce Webber şi cu mine ne 
aflam într-un cătun la o mică depărtare de Samganudha, 
debarcă acolo un rus; aflai că era persoana cea mai de 
seamă dintre conaţionalii săi care locuiau în insula aceea ca 
şi în cele învecinate. Numele lui era Erasim Gregoriov Sin 
Ismailov. Sosise într-o pirogă de trei persoane, însoţit de 
alte douăzeci sau treizeci de pirogi conduse fiecare de câte 
un singur om. Am observat că primul lucru pe care l-au 
făcut după debarcare a fost să înjghebeze un mic cort 
pentru Ismailov, din materialele ce le aduseseră cu ei; pe 
urmă întinseră alte corturi pentru ei înşişi din canoele şi 
padelele pe care le acoperiră cu iarbă, aşa încât locuitorii 
satului nu avură bătaie de cap cu încartiruirea lor. Ismailov 
ne invită în cortul lui şi ne puse dinainte nişte lostriţă 
uscată şi bobiţe de arbust; nu mă îndoiam că era cea mai 
bună mâncare de care dispunea. Părea să fie un om 
înţelegător şi deştept şi mă simţii destul de stingherit că nu 
puteam fi în stare să conversez cu el decât prin semne, prin 
mijlocirea cifrelor şi a altor caractere scrise, care ne-au fost 


totuşi de foarte mare ajutor. Îmi exprimai dorinţa de a-l 
vedea a doua zi pe bord şi, ca urmare, el veni cu toţi înso- 
ţitorii săi. 

Constatai că era familiarizat cu geografia acestor melea- 
guri şi cu toate descoperirile făcute acolo de ruşi. Văzând 
hărţile mele moderne, îmi arătă îndată unde existau greşeli. 

Din ceea ce am putut culege de la Ismailov şi de la com- 
patrioţii săi, am priceput că ruşii făcuseră mai multe 
încercări de a se stabili în partea continentului care vine în 
atingere cu Unalaşka şi cu insulele învecinate, dar că 
fuseseră mereu respinşi de indigeni, pe care-i descriau ca 
fiind un popor foarte viclean. Amintiră de doi sau trei 
căpitani sau conducători care fuseseră ucişi de localnici, iar 
câţiva ruşi ne arătară răni pe care ziceau că le căpătaseră 
acolo. 

Ismailov ar fi fost bucuros să-mi dăruiască o blană de 
vidră de mare, despre care spunea că valorează optzeci de 
ruble în Kamciatka. Am socotit cu toate acestea că era mai 
bine s-o refuz şi am acceptat în schimb nişte peşte uscat şi 
mai multe coşuri de rădăcină de crin sau „saranne” care 
este amănunţit descrisă în /storia Kamciatkăi. A doua zi, 
Ismailov ne părăsi cu întreaga lui suită, făgăduind să se 
reîntoarcă după câteva zile. In consecinţă, la 19 octombrie, 
veni într-o nouă vizită şi rămase cu noi până la 21 
octombrie seara, când îşi luă ultimul rămas bun. li 
încredinţai o scrisoare adresată lorzilor din Consiliul 
Amiralității, la care adăugasem şi o hartă a tuturor 
coastelor nordice pe care le vizitasem?%?, Ismailov părea să 


22 Redăm mai jos scrisoarea despre care se vorbeşte aici, fiind ca de 
obicei, de o limpezime şi de o concizie remarcabilă şi de mare interes: 

Resolution, pe insula Unalaşka de pe coasta Americii, la latitudinea de 
53° nord, longitudinea de 1922 30' est de Greenwich, 20 octombrie 
1778. 


Domnule, 


Deoarece am întâlnit întâmplător nişte ruşi care mi-au făgăduit să 
facă în aşa fel încât această scrisoare să ajungă la Petersburg şi 
întrucât nici n-am avut şi nici n-am deocamdată de gând să vizitez 
Kamciatka, mă folosesc de această împrejurare spre a da senioriilor lor 


aibă aptitudini care l-ar fi îndreptăţit la o mai înaltă situaţie 
în viaţă, decât aceea în care îl găsisem noi. 

În dimineaţa zilei de 22 octombrie făcurăm o încercare 
de a ieşi în larg cu vântul de la sud-est, încercare care dădu 
greş. În după-amiaza următoare primirăm vizita unui rus, 
lacob Ivanovici Soposnikov, care comanda un mic vas la 
Umanak. Era deosebit de modest, dar în aceeaşi măsură 
inteligent. 


o scurtă relatare a acţiunilor mele de la părăsirea Capului Bunei 
Speranţe până la această dată. 

După ce am lăsat în urmă Capul, urmărind instrucţiunile senioriilor lor, 
am vizitat insula văzută de curând de către francezi şi aşezată între 
latitudinile de 48° 40' şi 50° sud, longitudinea de 69° 30' est. In aceste 
insule se află din belşug locuri bune de ancorat şi apă dulce, dar nu 
sunt nici copaci, nici arbuşti şi aproape niciun fel de vegetaţie. După ce 
am petrecut cinci zile pe coastele lor, le-am părăsit la 30 decembrie; m- 
am oprit în trecere în Ţara Van Diemen; am sosit în strâmtoarea Regi- 
nei Charlotte din Noua Zelandă la 13 februarie 1777; am părăsit-o la 25 
şi am pornit spre Otaheite; dar nici nu apucasem bine să ies în larg, că 
am dat peste un vânt de răsărit care m-a ţinut în loc atâta vreme, încât 
trecuse de mult anotimpul prielnic pentru a mai explora ţinuturile 
dinspre miazănoapte în acel an. In cele din urmă lipsa de apă şi de 
nutreţ pentru vitele pe care le aveam pe bord m-au silit să virez spre 
Insulele Amiciţiei, aşa că abia în august am ajuns la Otaheite. Am 
constatat că de la data plecării mele în 1774 spaniolii din Callao 
fuseseră de două ori în această insulă. Când au venit prima oară, au 
lăsat intenţionat în urma lor patru spanioli, care au rămas pe insulă 
vreo zece luni, dar plecaseră cu toţii cu câtva timp înainte de sosirea 
mea. Tot spaniolii aduseseră şi lăsaseră pe insulă ţapi, porci şi câini, un 
taur şi un berbec, dar nicio femelă din aceste speţe, aşa încât cele pe 
care le-am transportat şi debarcat eu acolo au fost cât se poate de 
binevenite. Eu le-am lăsat un taur şi trei vaci, un berbec şi cinci oi, pe 
lângă patru feluri de păsări de curte. Lui Omai i-am dat un armăsar şi o 
iapă. În Insulele Amiciţiei am lăsat un taur şi o vacă, un armăsar, o iapă 
şi câteva oi. 

L-am instalat pe Omai la Huaheine; am părăsit Insulele Societăţii la 9 
decembrie; am purces spre nord şi, la latitudinea de 22* nord şi la 
longitudinea de 200* est, am dat peste un grup de insule locuite de 
acelaşi popor ca în Otaheite. Aveau din belşug porci şi rădăcinoase. 
După o scurtă şedere în aceste insule, ne-am continuat drumul spre 
coasta Americii, pe care am zărit-o la 7 martie 1778, iar la 29 martie, 
după ce am avut de înfruntat mai multe furtuni, am ajuns într-un golf la 
latitudinea de 49° 30’ nord. În acest loc, în afară de faptul că am. făcut 
provizii de lemne şi de apă, Resolution a fost înzestrată cu un nou 


După ce făcurăm cunoştinţă cu aceşti ruşi, câţiva dintre 
ofiţerii noştri le vizitară în diferite rânduri aşezământul de 
pe insulă, unde fură totdeauna primiţi cu multă căldură. 
Aşezământul constă dintr-o casă de locuit şi două magazii. 
Pe lângă ruşi, se aflau acolo un mare număr de locuitori din 
Kamciatka precum şi localnici, slujitori ai celor dintâi. Tot 
acolo trăiau şi alţi câţiva indigeni, care nu păreau să 
depindă de ruşi. Locuiau cu toţii în aceeaşi casă, ruşii la 


arbore artimon, cu o gabie artimon, iar arborele trinchet a fost 
demontat şi reparat. 

Am pornit din nou la 26 aprilie şi, cum am ieşit din port, am fost prinşi 
de o furtună violentă, împrejurare căreia i se datoreşte faptul că o atât 
de mare porţiune din coastă a trecut neobservată. In cursul acestei 
vijelii, Resolution a luat apă printr-o spărtură, ceea ce m-a obligat să 
intru într-un golf situat la latitudinea de 61° şi longitudinea de 213° est. 
După vreo câteva zile am ieşit din nou pe mare şi curând am constatat 
că ne aflam pe o coastă unde fiecare pas trebuia bine cântărit, şi 
despre care nu se putea căpăta nicio informaţie din hărţi, fie ele 
moderne, fie vechi; bizuindu-ne prea mult pe cele dintâi, am fost 
adeseori greşit îndrumați şi ne-am găsit în mare încurcătură. Aflându- 
ne pe o coastă întinsă şi cu totul necunoscută, cred că nu este nevoie 
să mai spun că ne-am lovit de multe piedici înainte de a descoperi 
îngusta strâmtoare ce desparte Asia de America, şi unde coasta celei 
din urmă ia direcţia spre nord-est. Am urmat-o, îndrăznind să sper că 
trecusem în sfârşit peste toate greutăţile, când, la 17 august, la 
latitudinea de 70* 45' şi longitudinea de 198* est, am fost opriţi de o 
banchiză de netrecut; înaintaserăm atât de departe între ea şi uscat 
înainte de a o descoperi încât n-a lipsit mult să nu ne lovim de țărm. 

Constatând că nu mai puteam înainta de-a lungul coastei, am încercat 
să văd ce se putea face mai departe, dar aceleaşi obstacole se pre- 
zentau pretutindeni şi neîntrerupt până la coasta asiatică pe care am 
zărit-o la 29 a aceleiaşi luni (august), la latitudinea de 68° 55' şi longi- 
tudinea de 180° 30' est. Deoarece îngheţul şi ninsoarea, premergătoare 
iernii, începuseră să se ivească, am socotit că este prea târziu să mai 
încerc să trec în acest an în orice direcţie; de aceea, am cârmit spre 
sud-est de-a lungul coastei asiatice; am trecut strâmtoarea mai sus 
pomenită care desparte Asia de America şi m-am îndreptat spre coasta 
americană, pentru a-mi lămuri unele îndoieli şi a căuta însă zadarnic - 
vreun golf în care să ne completăm proviziile de lemne şi apă. Lemnele 
sunt un articol foarte rar în toate aceste meleaguri nordice; în afara 
unui singur loc, n-am găsit pe această coastă decât lemnele aruncate 
pe țărm de valuri, din care am luat unele pe bord; apoi am pornit spre 
regiunea prin care trecusem la venire, pentru a lua apă. De aici am de 
gând să-mi continui drumul spre insulele Sandwich, adică acelea desco- 


capătul de sus, camciadalii la mijloc, iar localnicii la capătul 
de jos, unde se afla un cazan mare în care se pregătea 
mâncarea. Hrana lor consta îndeosebi din produse marine 
la care se adăugau rădăcini şi fructe sălbatice. 

Insula procură locuitorilor săi îmbrăcăminte, în aceeaşi 
măsură în care le procură hrană. Îmbrăcămintea consta mai 
ales din piei şi este poate cea mai nimerită pe care o pot 
purta. Haina de sus este croită ca aceea a unui căruţaş şi 


perite la 22* latitudine nord. După ce ne vom aproviziona acolo cu 
hrană proaspătă, mă voi întoarce către nord, spre Kamciatka, iar în 
vara viitoare voi face o nouă şi ultimă încercare de a găsi o trecătoare 
pe la nord; dar trebuie să mărturisesc că nu prea trag nădejde să izbu- 
tesc. Gheaţa, deşi e o piedică nu prea uşor de învins, nu este poate 
singura ce ne stă în drum. Coastele celor două continente sunt netede 
pe o mare întindere de-o parte şi de alta; la mijloc, între ele, adâncimea 
apei este neînsemnată. Aceasta şi alte câteva împrejurări tind toate să 
dovedească existenţa în Oceanul îngheţat a altor pământuri de unde 
provine gheaţă, precum şi faptul că regiunea polară este departe de a fi 
o mare deschisă. 

încă o împrejurare descurajatoare îngreuiază navigația în aceste 
ţinuturi nordice; şi anume, lipsa de golfuri în care nava să se poată 
retrage vremelnic pentru a se apăra de gheaţă sau pentru repararea 
stricăciunilor. Cât despre amănuntele cu privire la coasta americană, 
cer îngăduinţa să fac trimiteri la harta alăturată, care este copiată în 
grabă după un original la aceeaşi scară. 

Motivul pentru care nu m-am dus în portul Sf. Petru şi Pavel 
(Petropavlovsk) din Kamciatka, spre a petrece acolo iarna, este marele 
dezgust ce-l am de a sta inactiv şase sau opt luni, în timp ce o parte 
atât de vastă a Oceanului Pacific de nord rămâne neexplorată, iar 
starea şi condiţiile corăbiilor îmi permit să mă mişc. Bolile nu prea s-au 
făcut simţite pe corăbii, iar scorbutul chiar de loc. Am avut totuşi 
nenorocirea de a-l pierde pe Anderson, chirurgul meu, care a murit de 
tuberculoză acum două luni. Cu câtva timp mai înainte, un marinar a 
murit de hidropizie; căpitanul Clerke a avut un înecat prin accident. 
Aceştia sunt toţi cei pe care i-am pierdut de când am părăsit Capul 
Bunei Speranţe. 

Avem destule rezerve şi provizii pentru douăsprezece luni şi chiar mai 
mult; fără stocul necesar, cu greu ne-ar fi posibil să mai rămânem în 
aceste mări; dar oricâtă vreme vom sta aici, vom folosi timpul în aşa 
fel, încât să pot spune că la îmbunătăţirea geografiei şi a navigaţiei a 
contribuit, domnule, şi prea supusul şi plecatul dv. servitor, 


James Cook”. 


ajunge până la genunchi. Pe sub ea mai poartă o vestă sau 
două şi o pereche de pantaloni; pe cap îşi pun o cuşmă 
îmblănită şi se încalţă cu cizme, ale căror tălpi şi feţe sunt 
din piele rusească, dar carâmbii sunt lucraţi dintr-un soi de 
mat tare. 

Ruşii s-au aşezat pe toate insulele mai de seamă dintre 
Unalaşka şi Kamciatka. Singurul lor ţel este să adune 
blănuri. Urmăresc să prindă mai ales castori şi vidre de 
mare. Nu i-am auzit niciodată întrebând de vreo altă 
vietate, deşi în încărcătura lor intră şi acelea ale căror blăni 
sunt de o valoare mai mică. 

Acum e timpul să povestesc ceva şi despre băştinaşi. 
După toate aparențele, sunt oamenii cei mai paşnici şi mai 
inofensivi pe care i-am întâlnit vreodată. În privinţa cinstei, 
ar putea servi drept pildă celui mai civilizat popor de pe 
pământ. Dar, după câte am observat la vecinii lor, cu care 
ruşii n-au niciun fel de legătură, mă cam îndoiesc că au 
avut această calitate de la bun început şi cred mai curând 
că este o consecinţă a actualei lor stări de supuşenie. 


„Insulele descoperite în cursul călătoriei şi menţionate în această 
scrisoare: 


Mangia latitudine 21° 57’ sud, longitudine 201° 53' 
est 

Wantien latitudine 20° 01’ sud, longitudine 201* 45' est 
Tubuai latitudine 23* 25' sud, longitudine 210° 24' est 


Aceste trei insule sunt locuite. Pe cea din urmă, spre deosebire de 
celelalte, se găseşte loc de ancoraj şi altul bun pentru debarcare. 

Insula Christmas, situată la 1° 55' latitudine nordică şi 202° 40' lon- 
gitudine estică, este o insulă joasă, stearpă, nelocuită, cu loc de 
ancorare pe partea apuseană. Are din belşug broaşte țestoase, dar nu 
are apă dulce. 

Pe lângă aceste insule, am mai vizitat câteva încă necunoscute, între 
192 şi 20° latitudine sudică, învecinate cu şi făcând parte din Insulele 
Amiciţiei. 


(Scrisorile căpitanului Cook, volumul 25, - 
Arhivele Amiralității, Whitehall.). 


INDIGEN DIN UNALAŞKA 

Aceşti oameni sunt mai mult scunzi de statură, dar plinuţi 
şi bine conformaţi, cu gâturi scurte, feţe oacheşe rotunjite, 
ochi negri, bărbi mici şi păr lung, drept şi negru, pe care 
bărbaţii îl poartă lung la spate, dar tăiat în faţă, iar femeile 
şi-l strâng într-un coc. 

Oamenii de ambele sexe se îmbracă în acelaşi mod: 
singura deosebire o constituie materialul. Haina femeilor 
este făcută din piele de focă, iar a bărbaţilor din piei de 
păsări, amândouă ajungând până sub genunchi. Aceasta 
este toată îmbrăcămintea femeilor. Peste ea, bărbaţii 
poartă încă o haină confecţionată din maţe, impermeabilă 
şi înzestrată cu o glugă care se trage peste cap. Unii dintre 
ei poartă cizme şi toţi au un fel de şapcă cu cozoroc, făcute 
din lemn, cu o margine în care intră capul. 

Nu întrebuinţează vopsele, dar femeile îşi punctează uşor 


feţele; atât bărbaţii cât şi femeile îşi găuresc buza de jos, în 
care vâră bucăţi de os. 

Hrana lor constă din peşti, vietăţi marine, păsări, rădăcini 
şi fructe ori chiar alge din mare. Le mănâncă aproape pe 
toate crude. Fiertul şi friptul mâncărilor erau singurele 
procedee de bucătărie pe care le foloseau şi cred că pe cel 
dintâi l-au deprins de la ruşi. 

Eram de faţă când căpetenia din Unalaşka îşi lua prânzul 
format din capul crud al unei cambule mari, abia prinsă, pe 
care-l înghiţea cu plăcerea cu care înghiţim noi stridiile 
crude. După ce a terminat, rămăşiţele capului au fost tăiate 
în bucăţi şi date însoţitorilor, care smulgeau carnea cu dinţii 
şi rodeau apoi oasele ca nişte câini. 

Procedeul după care-şi construiesc casele este 
următorul: sapă în pământ o groapă pătrată ori lungă de cel 
mult cincisprezece metri şi lată de şase; dar îndeobşte 
dimensiunile sunt mai mici. Peste această groapă clădesc 
un acoperiş din lemne aruncate de mare pe țărm. Acest 
acoperiş îl învelesc întâi cu iarbă, apoi cu pământ, încât pe 
dinafară pare o movilă de gunoi. În mijlocul lui, spre fiecare 
capăt, lasă câte o deschizătură pătrată prin care pătrunde 
lumina; una din deschizături e destinată numai luminii, iar 
cealaltă foloseşte pentru a intra şi ieşi din casă, cu ajutorul 
unei scări. În jurul laturilor şi capetelor acestor locuinţe, 
familiile sălăşluiesc mai multe la un loc în apartamente 
separate, în care dorm şi lucrează, nu pe bănci, ci într-un 
soi de tranşee concave, săpate în interiorul casei, de-a 
lungul pereţilor şi acoperite cu rogojini; deci cel puţin în 
această parte domneşte decenţa. Dar mijlocul casei, care 
este comun tuturor familiilor, se prezintă cu totul altfel căci, 
deşi este acoperit cu iarbă uscată, acolo se aruncă murdării 
de toate felurile. 

In gospodărie au străchini, linguri, căldări, ciuturi sau 
castroane, coşuri de răchită şi, câteodată, un ceainic sau o 
oală rusească. Toate aceste ustensile sunt foarte minuţios 
lucrate şi bine întocmite, cu toate că n-am văzut la ei nicio 
altă unealtă în afară de cuţit şi secure. Prea puţini sunt cei 
care să nu fumeze, să nu mestece şi să nu prizeze tutun; 


luxul acesta promite să-i ţină totdeauna în sărăcie. 

N-am văzut nicio sobă în casele lor. Acestea sunt lumi- 
nate şi în acelaşi timp încălzite de lămpi, care sunt simple şi 
totuşi corespund foarte bine scopului lor. Băştinaşii le întoc- 
mesc dintr-o piatră lată, scobită într-o parte ca o farfurie şi 
cât ea de mare sau ceva mai largă. În scobitură se pune 
uleiul, amestecat cu puţină iarbă uscată care slujeşte drept 
fitil. 

Obţin foc atât prin izbire, cât şi prin frecare; în primul 
caz, lovesc una de alta două pietre, dintre care una a fost în 
prealabil unsă cu pucioasă. In cazul al doilea folosesc două 
bucăţi de lemn, şi anume un băț de vreo optsprezece centi- 
metri lungime, şi o piesă plată. Capătul ascuţit al băţului îl 
apasă pe bucata plată şi îl învârtesc repede ca pe un 
sfredel, până când izbucneşte focul. Totul durează câteva 
minute”. 

Luntrile lor sunt construite aproape după chipul acelora 
întrebuințate de groenlandezi şi de eschimoşi, scheletul lor 
fiind alcătuit din şipci subţiri, iar învelişul din piei de focă. 
Au vreo patru metri lungime, o jumătate de metru lăţime la 
mijloc şi treizeci-patruzeci de centimetri adâncime. La 
nevoie ele pot purta două persoane, din care una se întinde 
pe fund, iar cealaltă se aşază în deschizătura rotundă care 
se află aproape la mijlocul ambarcaţiei. 

Uneltele lor de pescuit şi de vânătoare sunt făcute toate 
cu mare iscusinţă, fie din lemn, fie din os, ele se deosebesc 
foarte puţin de cele întrebuințate de groenlandezi. Aceşti 
oameni sunt foarte dibaci în a lovi peştii atât în mare, cât şi 
în râuri. Folosesc de asemenea cârlige şi undiţe, plase şi 
baraje în râuri. Cârligele şi le confecţionează din os, iar 
sforile de undiţă din tendoane. 

Peştii care trăiesc de obicei prin alte mări nordice se 
găsesc şi aici, bunăoară balenele, delfinii, marsuinii, peştii- 
spadă, cambulele, bacalearii, lostriţele, păstrăvii, limbii, 
peştii plaţi şi multe alte specii de peşti mărunți; pot să mai 
fie încă numeroşi alţii pe care n-am avut prilejul să-i vedem. 
Morsele trăiesc în număr extraordinar de mare primprejurul 
banchizelor, iar vidra de mare cred că nu poate fi găsită 


nicăieri în afară de aceste mări. Zăream câteodată un 
animal cu un cap ca de focă şi care răsufla în genul 
balenelor. Era însă mai mare decât o focă şi avea o culoare 
albă cu câteva pete întunecate. Probabil că era ceea ce se 
numeşte vaca-de-mare sau lamantinul. 

Cred că mă pot încumeta să spun că păsările marine şi 
de apă nu sunt nici atât de numeroase şi nici atât de 
variate ca acelea pe care le-am cunoscut în părţile nordice 
ale Oceanului Atlantic. 

Puținele păsări de uscat pe care le-ani întâlnit erau cele 
existente în Europa, deşi puteau fi multe altele pe care noi 
n-am avut prilejul să le cunoaştem; o pasăre foarte 
frumoasă a fost împuşcată în pădurile de la strâmtoarea 
Norton; această pasăre, după cum ni s-a spus, se găseşte 
câteodată în Anglia şi e cunoscută acolo sub numele de 
amperis. 

Deoarece excursiile şi observaţiile noastre se limitau 
numai la coasta mării, să nu se aştepte cineva ca noi să fi 
aflat prea multe despre vietăţile sau vegetalele ținutului. 
Nu se găsesc cerbi la Unalaşka sau pe vreo altă insulă de 
acolo. Indigenii n-au animale domestice, nici măcar un 
câine. Vulpile şi nevăstuicile au fost singurele patrupede pe 
care le-am văzut. 

Există la Unalaşka o mare varietate de plante; majori- 
tatea lor erau în floare la sfârşitul lunii iunie. Cea mai de 
seamă este „saranne”, sau rădăcina de crin, care are cam 
mărimea unei căpăţâni de usturoi; gustul ei nu e neplăcut şi 
am găsit mijlocul de a face câteva bucate bune din ea. 

Trebuie să mai înşir, printre alimentele indigenilor, 
câteva alte rădăcini sălbatice, ca: tulpina unei plante care 
seamănă cu angelica; bacele de mai multe soiuri, ca 
bunăoară murele, răchiţelele, afinele, vuietoarele, o bacă 
mică roşie care în Terra Nova se cheamă perişoară; şi o altă 
bacă brună, necunoscută nouă. Aceasta are întrucâtva 
gustul porumbei, dar nu-i seamănă în nicio altă privinţă. 
Este foarte astringentă dacă o mănânci în cantitate mai 
mare. Din ea s-ar putea distila rachiu. 

Pe terenurile de şes şi în văi se găseşte din belşug iarbă, 


care creşte foarte grasă şi foarte înaltă. Sunt de părere că 
vitele ar putea trăi în Unalaşka în tot cursul anului fără a 
avea nevoie de adăpost. 

Ce noţiuni despre divinitate au băştinaşii şi ce cred ei 
despre viaţa viitoare, nu ştiu. Nici distracţiile lor nu le 
cunosc, căci n-am văzut nimic care ar fi putut să ne 
lămurească în aceste două privinţe. 

Sunt neasemuit de veseli şi de prietenoşi. Nu par să tră- 
iască prea mult. N-am văzut nicăieri vreo persoană, bărbat 
sau femeie, care să arate de şaizeci de ani şi deci foarte 
puţini ce păreau să aibă peste cincizeci. 

Am remarcat deseori cât de mult se aseamănă indigenii 
părţii nord-vestice a Americii cu groenlandezii şi cu eschi- 
moşii, atât în ceea ce priveşte înfăţişarea, cât şi 
îmbrăcămintea, armele, canoele şi altele. Totuşi am fost 
mult mai puţin izbit de acest fapt decât de înrudirea ce am 
constatat că există între dialectele groenlandezilor şi 
eschimogşilor, de o parte şi al celor de la strâmtoarea Norton 
şi din Unalaşka, de altă parte. Se poate trage de aici 
concluzia că toate aceste seminţii au o origine comună; şi 
dacă aşa stau lucrurile, atunci nu încape îndoială că ar 
exista o comunicaţie nordică, pe mare, între partea 
apuseană a Americii şi partea răsăriteană, prin golful Baffin; 
această comunicaţie poate fi totuşi închisă navigaţiei din 
cauza gheții şi a altor piedici. Cel puţin aşa credeam eu în 
acel timp. 

În dimineaţa de luni 26 octombrie, ieşirăm din portul 
Samganudha. Intenţia mea era să mă îndrept acum spre 
insulele Sandwich, să petrec acolo câteva luni de iarnă, să- 
mi completez proviziile proaspete şi apoi să pornesc spre 
Kamciatka, pentru a încerca să ajung acolo pe la mijlocul 
lunii mai a verii viitoare. Ca urmare a acestei hotărâri, 
dădui căpitanului Clerke instrucţiuni cum să procedeze în 
caz de despărțire: fixarăm insulele Sandwich ca prim loc de 
întâlnire şi portul Petropavlovsk din Kamciatka, al doilea. 

În cursul călătoriei noastre nu s-a întâmplat nimic deo- 
sebit. In zorii zilei de 26 noiembrie am zărit pământul de la 
sud-sud-est către vest. Eram acum convinşi că nu 


descoperisem toate insulele din grupul Sandwich, fiindcă 
cele pe care le vizitasem în cursul călătoriei noastre spre 
miazănoapte se aflau acum toate sub vânt faţă de punctul 
în care ne găseam în prezent. 

Am continuat drumul de-a lungul coastei spre apus. Nu 
trecu mult şi în mai multe locuri de pe țărm apărură oameni 
şi zărirăm câteva case şi plantaţii. Ţinutul părea să fie bine 
împădurit şi bogat în ape curgătoare. 

La amiază văzând că localnicii pornesc spre noi în câteva 
pirogi, am pus corabia în pană. Căpătarăm de la vizitatorii 
noştri o cantitate de sepii în schimbul unor cuie şi a unor 
bucăţi de fier. Ei aduseseră foarte puţine fructe şi 
rădăcinoase, dar ne declarară că au destule pe insula lor, 
pe lângă porci şi păsări. Neavând vreo îndoială că insularii 
vor reveni la corăbii a doua zi cu produsele ţării lor, am 
navigat în volte toată noaptea, iar dimineaţa mă aflam 
foarte aproape de țărm. La început veniră doar câţiva 
băştinaşi; dar pe la amiază ne bucurarăm de tovărăşia unui 
grup destul de numeros, care adusese fructe de pâine, 
cartofi taro, vreo câteva banane şi purcei: pe toate le 
dădură în schimbul cuielor şi unor scule de fier. 

În după-amiaza zilei de 30 noiembrie, pe când ne aflam 
în dreptul capătului nord-estic al insulei, porniră spre 
corăbii mai multe pirogi. Cele mai multe aparţineau unei 
căpetenii cu numele Teriobu, care sosi într-una din ele. El 
îmi dărui doi sau trei purcei, iar de la ceilalţi obţinurăm, prin 
târguire, câteva fructe. După o şedere de vreo două ore, ne 
părăsiră cu toţii în afară de şase sau opt, care au preferat 
să rămână pe bord. O pirogă dublă cu pânze veni curând 
după aceea şi rămase să-i aştepte; o remorcarăm la pupă 
toată noaptea. Pe înnoptate descoperirăm în vânt o altă 
insulă pe care indigenii o numesc Auaii?®., 

În ziua de 1 decembrie, la opt dimineaţa, constatând că 
putem merge spre insula Auaii, mă îndreptai spre ea; iar 
vizitatorii noştri dintr-altă insulă numită Maui, nemaivrând 
să ne însoţească, se îmbarcară pe pirogile lor şi plecară 

acasă. 

În dimineaţa următoare râmaserăm surprinşi văzând cul- 
mile munţilor din Auaii acoperite de nea. Când ne 
apropiarăm de țărm, câţiva indigeni porniră către noi. Erau 
cam sfioşi la început, dar apoi ademenirăm pe unii din ei pe 
bord şi, în cele din urmă, îi convinserăm să se înapoieze pe 
insulă şi să ne aducă cele ce ne lipseau. 

Făcurăm astfel rost de o cantitate de trestie de zahăr şi, 
constatând că dacă o fierbeam bine obţineam o bere foarte 
gustoasă, poruncii să se fiarbă cât mai multă pentru 
folosinţa noastră obştească. Dar, când ajunserăm să dăm 
cep butoiului, niciun marinar din echipajul meu nu vru s-o 
guste. Numai eu şi ofiţerii o mai consumam când găseam 
unele substanţe cu care s-o fierbem împreună. Câţiva snopi 
de hamei, din care aveam o provizie pe bord, o 
îmbunătăţiră mult. Avea gustul berii proaspete de mal; şi 
cred că nimeni nu se va îndoi că era foarte sănătoasă. 
Totuşi nesocotiţii mei marinari pretindeau că le face rău. 

Orice fel de inovaţie pe bordul unei corăbii, oricât ar fi de 
folositoare marinarilor, va întâmpina cu siguranţă cea mai 
puternică împotrivire din partea lor. Atât supa în pastile, cât 
şi varza acră fuseseră la început osândite ca nişte 
substanţe nepotrivite pentru ființe omeneşti. Puţini 
comandanţi au introdus pe corăbiile lor mai multe inovaţii 
decât mine, cu scopul de a varia alimentaţia şi băuturile. 
Acestor felurite mici abateri de la obiceiurile statornicite se 
datorează totuşi în bună măsură faptul că izbutisem să-mi 
apăr oamenii, vorbind în general, de acea îngrozitoare 
boală, scorbutul, care a distrus poate mai mulţi marinari în 
călătoriile paşnice decât au căzut în faţa duşmanilor în 
cursul expedițiilor militare. 

M-am ţinut la oarecare depărtare de coastă până la 13 
decembrie, când m-am apropiat iarăşi de ea, şi după ce 
târguisem câte ceva de la indigenii care ne vizitaseră, am 
ieşit din nou în larg. 

În zorii zilei o înspăimântătoare năvală de talazuri se 
sfărâmă de ţărmul care nu se afla la mai mult de o 
jumătate de leghe; era clar că ne găseam în cea mai mare 


primejdie. Şi nici nu puteam deocamdată să ne punem în 
siguranţă, căci vântul se mutase mai la răsărit, aşa că o 
bucată de vreme nu puturăm decât să ne păstrăm 
depărtarea de coastă. 

In după-amiaza zilei de 20 decembrie, câţiva indigeni 
veniră spre noi în pirogile lor, aducându-ne vreo câţiva 
porci şi banane. Târguirăm cu aceşti oameni până la ora 
patru după prânz când, deoarece strânsesem destule 
provizii,  ridicarăm pânzele şi plecarăm întins spre 
miazănoapte. 

În relaţiile mele cu diversele triburi de sălbatici, nu mi se 
mai întâmplase niciodată să dau peste oameni care să se 
poarte atât de nestingherit şi încrezător ca locuitorii acestei 
insule. La ei era ceva foarte obişnuit să-şi trimită pe corabie 
diversele articole pe care voiau să le vândă şi abia după 
aceea să se urce şi ei pe dunetă şi să înceapă negocierile. 
Nici chiar insularii din Otaheite, pe care îi vizitasem în 
repetate rânduri, nu avuseseră atâta încredere în noi. 

La data de 23 decembrie schimbarăm murele, pornind 
spre miazăzi şi trăgând nădejde să depăşim iute insula. Am 
fi izbutit poate dacă vântul n-ar fi scăzut treptat lăsându-ne 
la cheremul unei hule puternice care ne târa cu repeziciune 
înspre uscatul care se afla la mai puţin de două leghe 
depărtare de noi. In cele din urmă nişte rafale uşoare de 
vânt, însoţite de averse de ploaie, ne scăpară de primejdie. 
In timp ce stăteam pe loc din cauza acalmiei, mai mulţi 
insulari veniră cu porci, găini, fructe şi rădăcini. 

La ora patru după-amiază, după ce cumpărarăm toate 
cele aduse de indigeni, înălţarăm pânzele şi ne îndreptarăm 
spre nord. La miezul nopţii schimbarăm murele şi cârmirăm 
spre sud-est. Socotind că Discovery ne va vedea făcând 
volta, nu mai lansarăm semnalul; dar vecina noastră nu ne 
văzu, după cum constatarăm mai târziu, ci navigă mai 
departe spre miazănoapte, astfel că în dimineaţa 
următoare, la lumina zilei, nu se zărea nicăieri. La ora şase 
seara extremitatea sudică a insulei rămase spre sud-vest, 
iar ţărmul cel mai apropiat se găsea la şapte sau opt mile 
depărtare; aceasta însemna că izbutisem să trecem în 


partea din vânt a insulei, ţintă pe care o urmărisem cu atât 
de multă stăruinţă. 

Totuşi Discovery încă nu se arăta. Vântul bătea în aşa fel, 
încât trebuia s-o poarte spre noi, de unde trăsei concluzia 
că nu va trece mult până ce ne va ajunge. 

La 30 decembrie începurăm să simţim lipsa merindelor 
proaspete. În dimineaţa următoare, la ora zece, insularii ne 
întâmpinară cu fructe şi rădăcini, dar în toate pirogile lor nu 
se aflau decât trei porci mici. 

Înainte de a se crăpa de ziuă, cerul se acoperi iarăşi cu 
nori grei, şi Anul Nou intră pe uşă însoţit de o ploaie toren- 
ţială, care continuă în răstimpuri până după ora zece. Eram 
la capă?% şi am făcut negoţ cu locuitorii până la ora trei 
după-amiază; apoi, deoarece strânsesem o provizie destul 
de bună, ridicarăm pânzele cu gândul de a pleca în 
căutarea corăbiei Discovery. 

Petrecurăm următoarele trei zile navigând de-a lungul 
părţii sud-estice a insulei. 

La 5 ianuarie 1779, dimineaţa, dublarăm capul dinspre 
miazăzi al insulei. Pe el se găsea un sat destul de mare, ai 
cărui locuitori se înghesuiau să pornească spre corabie cu 
porci şi cu femei. Pe acestea îmi era imposibil să le împiedic 
să urce pe bord. Se părea că această parte a ţării, după 
înfăţişarea ei, nu putea să ofere vreun produs vegetal. 
Peste tot se vedeau semne că fusese pustiită de erupția 
unui vulcan: devastările din împrejurimi se puteau zări cu 
ochiul liber. 

În dimineaţa următoare, între orele zece şi unsprezece, 
zărirăm cu bucurie corabia Discovery apărând de după 
capătul sudic al insulei; iar la ora unu după-amiază sosi 
lângă noi. Căpitanul Clerke se urcă pe bordul nostru şi mă 
înştiinţă că timp de patru sau cinci zile navigase în cruciş și- 
n curmeziş în regiunea unde ne despărţiserăm şi că apoi se 
învârtise în jurul părţii răsăritene a insulei; dar că, fiind 
prins din nou de vânturi neprielnice, fusese târât în larg la o 
oarecare depărtare de coastă. În tot acest timp păstrase pe 
bord un băştinaş, care rămăsese acolo de bună voie şi 

refuzase să părăsească vasul, deşi avusese numeroase 
prilejuri s-o facă. 

Mai multe zile în şir navigarăm ca de obicei, schimbând 
într-una murele şi primind din când în când vizite 
ocazionale din partea indigenilor. În zorii zilei de 16 
ianuarie, am văzut ceva ce semăna cu un golf şi l-am trimis 
pe Bligh să vadă despre ce e vorba. Acesta a plecat luând 
cu el câte o barcă de la fiecare corabie, iar noi am rămas în 
larg la vreo trei leghe de mal. Începură apoi să sosească 
pirogi din toate părţile, aşa că până la ora zece, erau cel 
puţin o mie în jurul celor două nave; mai toate erau pline de 
oameni şi încărcate cu porci şi alte produse ale insulei. Unul 
dintre oaspeţii noştri luă de pe corabie cârma unei bărci. 
Când îl descoperirăm era prea târziu ca s-o mai putem 
recăpăta. Socotii că se ivise un bun prilej de a arăta acestor 
oameni cum se întrebuinţează armele de foc; ordonai deci 
ca două sau trei muschete şi tot atâtea tunuri cu încărcături 
de patru funzi să tragă în piroga ce ducea cârma. Deoarece 
nu avusesem de gând ca vreunul din focuri să aibă efect, 
mulţimea indigenilor din jur păru mai mult uluită decât 
înfricoşată. Pe seară, Bligh se întoarse şi raportă că găsise 
un golf prielnic pentru ancorare, în care se găsea apă dulce. 
Hotărâi atunci să poposim acolo cu vasele, ca să le reparăm 
şi ca să ne acoperim lipsurile de alimente cu proviziile 
proaspete pe care le-am fi putut găsi prin partea locului. 
Numeroşi vizitatori ne cerură îngăduinţa de a dormi pe 
bord. Curiozitatea nu era singurul lor motiv, cel puţin al 
unora dintre ei, fiindcă în dimineaţa următoare ne lipseau 
mai multe lucruri, ceea ce mă determină să nu mai 
găzduiesc peste noapte atât de mulţi localnici. 

La ora unsprezece înainte de prânz, ancorarăm în golful 
pe care băştinaşii îl numesc Karakakua. Corăbiile noastre 
erau ca şi mai înainte înţesate de indigeni şi împresurate de 
o mulţime de pirogi. Nicăieri n-am mai văzut, în cursul 
întregii călătorii, atât de mulţi oameni adunaţi într-un singur 
loc. Căci, pe lângă cei din pirogi, pe țărm era puzderie de 
privitori şi multe sute dintre ei înotau în jurul corăbiilor ca 
nişte cârduri de peşti. Eram de-a dreptul uluiţi de 


ciudăţenia acestei scene; prea puţini dintre noi mai 
regretau acum că dădusem greş cu străduinţele noastre din 
vara trecută de a găsi trecătoarea nord-estică spre ţară. 
Acestui eşec se datora însă posibilitatea pe care o aveam 
acum de a vizita din nou Insulele Sandwich şi de a îmbogăţi 
călătoria noastră cu încă o descoperire care, deşi cea din 
urmă, părea în multe privinţe să fie cea mai însemnată din 
câte s-au făcut până acum de către europeni în cuprinsul 
Oceanului Pacific. 


În timp ce se bucura la gândul acelei descoperiri, căpi- 
tanului Cook nici nu-i trecea prin minte că strădaniile sale 
se vor termina atât de curând în acest loc nefast, care avea 
să rămână pe vecie legat de trista lui soartă. Aici se 
sfârşeşte jurnalul lui; dar, după cum am înregistrat 
întâmplările mai de seamă ale vieţii sale atât de bogată în 
fapte de  vrednicie, vom povesti acum amănunţit 
împrejurările triste în care şi-a găsit o moarte jalnică. Ne 
vom păstra cât mai aproape de cuvintele bunului său 
adjunct, căpitanul King, a cărei relatare începe acum. 


Golful Karakakua este aşezat în partea apuseană a 
insulei Hawaii, într-un ţinut numit Akona. Are aproximativ o 
milă în lungime şi este mărginit de două promontorii joase, 
situate la o jumătate de leghe depărtare unul de celălalt. La 
capătul nordic, care este şes şi sterp, se află satul Couroua, 
iar în fundul golfului, în apropierea unui crâng de cocotieri 
înalţi, se află un alt sat, mai mare, numit Cacua. Deoarece 
căpitanului Cook i s-a părut că acest golf este bun şi pentru 
repararea corăbiilor şi prielnic pentru încărcarea unei 
rezerve suplimentare de apă şi de provizii, am ancorat în 
partea lui nordică. 

De îndată ce pricepură că avem să ancorăm în golf, 
localnicii porniră spre noi în număr nemaipomenit de mare 
şi-şi exprimară bucuria prin cântece şi strigăte, făcând o 
mulţime de gesturi sălbatice şi extravagante. 

Printre şefii care veniră pe bordul corăbiei Resolution se 
găsea un tânăr numit Paria, care, după cum am băgat de 


seamă, era o persoană cu multă autoritate. Înfăţişându-se 
înaintea căpitanului Cook, îi spuse că este jakani al regelui 
insulei, care în acel timp era plecat într-o expediţie militară 
la Maui; îl aşteptau să se înapoieze după trei sau patru zile. 
Câteva daruri din partea căpitanului Cook l-au legat cu totul 
de interesele noastre şi ne-a fost peste măsură de folositor 
la disciplinarea compatrioţilor săi, după cum am avut 
prilejul să constatăm curând, căci nu mult după ce am 
ancorat, am băgat de seamă că de unul din bordurile 
vasului Discovery se agăţaseră atâţia oameni, încât corabia 
se canarisise?55 considerabil, din cauză că echipajul nu era 
în stare să îndepărteze cetele ce se îmbulzeau într-una pe 
ea. Temându-se că din această cauză nava ar putea suferi 
unele stricăciuni, căpitanul Cook arătă pericolul lui Paria, 
care sări îndată în ajutorul marinarilor, eliberă corabia de 
cei ce o îngreuiau şi îndepărtă pirogile care o împresurau. 

Autoritatea căpeteniilor asupra populaţiei de rând se 
dovedi, în această împrejurare, despotică şi neîndurătoare. 
Un caz asemănător se petrecu în aceeaşi zi pe Resolution. 
Acolo înghesuiala era atât de mare, încât constituia o 
piedică în executarea manevrelor. De aceea, furăm nevoiţi 
să recurgem la ajutorul lui Kanina, un alt şef al lor care, ca 
şi primul, se legase mult de căpitanul Cook. După ce l-am 
înştiinţat că eram stingheriţi în lucru, el porunci pe dată 
compatrioţilor săi să părăsească vasul - şi tare ne-am mirat 
când i-am văzut sărind fără nicio şovăire peste bord. 

Aceşti şefi erau amândoi nişte bărbaţi cu trupuri puter- 
nice şi bine proporţionate, cu chipuri nespus de plăcute; 
Kanina, mai ales, era unul dintre cei mai frumoşi oameni pe 
care-i văzusem vreodată. Înalt de vreun metru optzeci, 
avea trăsături regulate şi expresive, ochi vioi de culoare 
închisă, iar ţinuta lui era fermă, nestingherită şi plină de 
graţie. 

Locuitorii se purtaseră până atunci cu cea mai mare 
corectitudine şi cinste, dar acum lucrurile se schimbară 
peste măsură de mult. Din cauza uriaşei mulţimi de insulari 
care împânzeau toate punţile corăbiilor, se iveau dese 


265 A se canarisi, a se apleca într-o parte. - N. T. 


prilejuri de şterpeleală fără ca făptaşii să rişte a fi 
descoperiţi; pe de altă parte, inferioritatea noastră 
numerică le dădea convingerea că vor scăpa fără pedeapsă 
în cazul că vor fi prinşi cu mâţa-n sac. Un alt fapt care ne 
explica schimbarea purtării lor era prezenţa şi încurajarea 
pe care o primeau de la căpetenii; căci în general, găseam 
prada în stăpânirea unor oameni mai de vază; aşa că 
aveam cel mai puternic motiv să bănuim că jafurile erau 
înfăptuite la îndemnurile şefilor. 

Nu mult după ce Resolution ajunsese la locul ei de 
şedere, prietenii noştri Paria şi Kanina aduseră pe bord o a 
treia căpetenie, numită Koa?% care, după cum ni s-a spus, 
avea funcţia de preot şi fusese în tinereţe un războinic 
distins. Era un bătrân mititel, cu obrazul slab, cu ochii 
foarte inflamaţi şi roşii; avea corpul acoperit cu coji albe ca 
de lepră - efecte ale întrebuinţării exagerate a avei. Fiind 
condus în cabină, el se apropie de căpitanul Cook cu multă 
venerație şi-i aruncă peste umeri o bucată de pânză roşie, 
pe care o adusese cu el. Apoi făcând câţiva paşi înapoi, îi 
aduse în dar un purcel, pe care îl ţinea în mână, în timp ce 
rostea o cuvântare care a durat o grămadă de vreme. 

Când această ceremonie luă sfârşit, Koa prinzi cu căpi- 
tanul Cook, mâncând cu poftă ceea ce i se punea dinainte, 
dar, ca şi ceilalţi locuitori ai insulelor din aceste mări, se 
lăsa greu convins să guste a doua oară din vinul nostru sau 
din alte băuturi spirtoase. Seara, căpitanul Cook, împreună 
cu Bayly şi cu mine, îl întovărăşirăm pe țărm. Când 
debarcarăm pe plajă, ne întâmpinară patru oameni ce 
purtau bețe de care erau legate smocuri de păr de câine şi 
care păşiră înaintea noastră, rostind cu voce tare o frază 
scurtă, din care nu puturăm distinge decât cuvântul 
Orono”*“. Mulțimea adunată pe țărm se retrase la 
apropierea noastră şi nu mai rămase nimeni acolo, în afară 


2% Printr-o inadvertenţă această căpetenie va fi desemnată mai jos 
când cu numele de Kau, când cu cel de Koa. - N. T. 
267 Căpitanul Cook era cunoscut îndeobşte sub acest nume printre 
indigenii din Hawaii, dar n-am putut afla niciodată înţelesul lui precis; 
era, desigur un titlu de venerație religioasă. - N. A. 


de câţiva oameni care zăceau prosternaţi la pământ, pe 
lângă colibele satului învecinat. 

Înainte de a trece la povestirea adoraţiei care i s-a făcut 
căpitanului Cook şi a ceremoniilor extraordinare cu care a 
fost primit pe această insulă fatală, va fi necesar să descriu 
un morai sau loc de îngropăciune, aşezat în partea de 
miazăzi a plajei din Cacua. Era o masivă îngrămădire 
pătrată de pietre, de vreo patruzeci de metri lungime, 
douăzeci lăţime şi paisprezece înălţime. Vârful era teşit, 
bine pavat şi înconjurat de o bară de lemn, pe care erau 
înţepenite craniile captivilor jertfiți la moartea stăpânilor 
lor. În centrul arenei se înălța o veche clădire de lemn, cam 
ruinată, legată de bară pe două părţi printr-un zid de piatră, 
care împărțea întreg spaţiul în două jumătăţi. In partea 
dinspre uscat se aflau cinci prăjini de peste şase metri 
înălţime, care susțineau un soi de schelă neregulată; iar în. 
partea opusă, cea dinspre mare, se înălţau două căsuțe 
legate printr-un coridor acoperit. 

Pe un povârniş uşor, Koa ne conduse până la vârful 
acestei grămezi de pietre. La intrare, văzurăm două chipuri 
mari de lemn, cu trăsături foarte schimonosite; o bucată de 
lemn cioplit în forma unui con lung şi răsturnat pornea din 
creştetul capetelor lor; restul era lipsit de formă şi înfăşurat 
în pânză roşie. Aici am fost întâmpinați de un tânăr înalt, cu 
o barbă lungă, care îl prezentă pe căpitanul Cook acestor 
chipuri; după ce cântă popeşte un soi de imn, la care se 
asocie şi Koa, ne conduseră cu toţii către capătul morai- 
ului, unde erau înfipte cele cinci prăjini. La baza lor se aflau 
alte douăsprezece chipuri, rânduite în semicerc; dinaintea 
figurii din mijloc se găsea o estradă sau o masă înaltă, pe 
care zăcea un porc intrat în putrefacție, iar dedesubtul ei, 
bucăţi de trestie de zahăr, nuci de cocos, fructe de pâine, 
banane şi cartofi dulci. Koa, după ce îl aşeză pe căpitan sub 
această masă, trase jos porcul şi-l ţinu întins; apoi i se 
adresă a doua oară, printr-o lungă cuvântare rostită cu 
multă vehemenţă şi repeziciune, lăsă hoitul să cadă la 
pământ şi-l conduse pe căpitan la schelărie, pe care 
începură să se caţere amândoi, deşi erau în mare primejdie 


de a cădea. Între timp, la intrarea morakului, apăru o 
procesiune solemnă formată din zece oameni, care purtau 
un porc viu şi o bucată mare de pânză roşie. După ce 
înaintară câţiva paşi, se opriră şi se aruncară la pământ, iar 
Keirikia, tânărul pomenit mai sus, se duse la ei şi, luând 
pânză, i-o dădu lui Koa, care o înfăşură în jurul căpitanului; 
apoi îi oferi porcul, care fusese adus de Keirikia cu aceeaşi 
ceremonie. 

In timp ce căpitanul Cook era cocoţat acolo sus în 
această situaţie neplăcută, înfăşurat în pânză roşie şi de- 
abia ţinându-şi cumpătul printre lemnele schelăriei putrede, 
Keirikia şi Koa începură slujba, cântând uneori împreună şi 
alteori alternativ. Aceasta dură un timp considerabil; în cele 
din urmă, Koa lăsă porcul să cadă, apoi el şi căpitanul 
coborâră împreună. Îl conduse după aceea, la chipurile 
amintite înainte şi, după ce le spuse fiecăruia câte ceva pe 
un ton bațjocoritor, plesni din degete către ele, 
îndreptându-se cu oaspetele său spre cel din centru care, 
fiind acoperit cu pânză roşie, părea să fie prețuit mai mult 
decât celelalte. Se prosternă înaintea acestei figuri şi o 
sărută, invitându-l şi pe căpitanul Cook să facă la fel, el 
care-i îngăduise lui Koa să-l îndrumeze în cursul întregii 
ceremonii. 

Am fost conduşi acum înapoi, într-o altă despărţitură a 
morai-ului, unde se afla o suprafaţă de vreo trei metri 
pătraţi, scufundată cu vreun metru sub nivelul arenei. 
Coborârăm în acea groapă şi căpitanul Cook a fost poftit să 
ia loc între doi idoli de lemn, în timp ce Koa îl susţinea de 
un braţ, iar eu eram! invitat să-l susţin de celălalt. Între 
timp sosi o a doua procesiune de indigeni, aducând cu ei un 
porc fript şi o budincă, precum şi nişte fructe de pâine, nuci 
de cocos şi alte vegetale, care ne-au fost înfăţişate ca şi 
mai înainte. 

Când terminară cu aducerea prinoaselor, băştinaşii se 
aşezară pe jos, faţă în faţă cu noi; unii începură să taie în 
bucăţi porcul copt, să curețe vegetalele de coajă, să spargă 
nucile de cocos, pe când alţii se îndeletniceau cu pregătirea 
avei, care aici se face ca şi în Insulele Amiciţiei prin 


mestecare. Keirikia luă apoi o parte din miezul unei nuci de 
cocos şi o mestecă; învelind-o după aceea într-o bucată de 
pânză, frecă cu ea faţa, capul, palmele, braţele şi umerii 
căpitanului. Apoi ava trecu din mână în mână şi, după ceo 
gustarăm cu toţii, Koa şi Paria începură să taie în bucăţi 
carnea porcului şi să ni le bage în gură. In ceea ce mă 
privea, nu mă prea împotriveam să fiu hrănit de Paria, care 
era foarte curat la trup, dar căpitanul Cook, servit de Koa şi 
amintindu-şi de porcul cel putred, nu putu să înghită nicio 
îmbucătură şi dezgustul lui, după cum se poate închipui, nu 
se micşoră nici chiar atunci când bătrânul, uzând de 
obiceiul lor de a fi politicoşi, o mestecă în locul lui înainte 
de a i-o oferi. 

Când şi această ultimă ceremonie se isprăvi, căci 
căpitanul Cook îi puse capăt de îndată ce izbuti s-o facă 
fără să calce regulile, părăsirăm moraiul după ce 
împărţirăm celor prezenţi câteva bucăţi de fier şi alte 
mărunţişuri, de care părură foarte încântați. Oamenii cu 
bastoane ne conduseră la bărci repetând aceleaşi cuvinte 
ca la venire. Poporul se retrase din nou din calea noastră, 
iar puţinii care rămaseră se aruncară iarăşi la pământ, în 
timp ce treceam de-a lungul țărmului. Ne urcarăm repede 
pe bord având în minte cele ce văzusem şi pe deplin 
convinşi de bunele intenţii ale noilor noştri prieteni, al căror 
respect faţă de persoana căpitanului Cook părea să se 
apropie de adoraţie. 

In dimineaţa următoare am coborât pe țărm cu o gardă 
de opt soldaţi, plus caporalul şi locotenentul; primisem 
ordin să instalez un observator în aşa fel, încât să-mi fie 
uşor să supraveghez şi să ocrotesc atât pe cei ce se 
îndeletniceau cu încărcarea apei, cât şi celelalte echipe de 
lucru ce urmau să vină pe uscat. Pe când cercetam un 
teren corespunzător scopului nostru, şi care era aşezat în 
mijlocul satului, Paria se oferi să dărâme câteva case care 
ne-ar fi împiedicat observaţiile. Totuşi socotirăm că era mai 
bine să respingem această ofertă şi ne aleserăm un câmp 
de cartofi dulci din vecinătatea cimitirului, lucru pe care ei îl 
încuviinţară cu uşurinţă; iar preoţii, ca să preîntâmpine 


invazia localnicilor, declarară imediat locul tabu, înfigându- 
şi bastoanele în jurul zidului cu care era îngrădit terenul. 

Nicio pirogă nu se încumeta să debarce în apropiere; 
indigenii stăteau pe zid, dar niciunul nu îndrăznea să intre 
în spaţiul tabu până ce nu obținea îngăduinţa noastră. Dar 
deşi, la cererea noastră, bărbaţii străbăteau câmpul, 
aducându-ne merinde, n-am izbutit în niciun fel să le facem 
pe femei să se apropie de noi. Această împrejurare era 
deosebit de amuzantă pentru prietenii noştri de pe bord, 
unde se înghesuiau o mulţime de oameni şi mai ales de 
femei, ceea ce-i silea pe marinari să evacueze vasul 
aproape din oră în oră ca să-şi poată îndeplini treburile aşa 
cum se cuvenea. 

De la 19 până la 24 ianuarie, când Paria şi Koa ne pără- 
siră, ca să-l întâmpine pe Teriobu, care debarcase într-o 
altă parte a insulei, nu se petrecu pe bord nimic însemnat. 

Nu mult timp după ce ne stabilisem observatorul, 
descoperirăm în vecinătate locuinţele unei tagme de preoţi, 
care se duceau cu atâta regularitate la morai, încât ne 
aţâţaseră curiozitatea. Colibele lor, răspândite în jurul unui 
mic lac, erau înconjurate de un crâng de cocotieri, care îi 
despărţea de plajă şi de restul satului, dând locului un 
aspect de sihăstrie religioasă. Când l-am înştiinţat pe 
căpitanul Cook despre aceste lucruri, el se hotărî să le facă 
o vizită şi, după cum se aştepta, a fost primit în acelaşi chip 
ca şi mai înainte. 

În tot restul timpului cât am rămas în golf, de câte ori 
cobora căpitanul pe țărm, era slujit de unul din aceşti 
preoţi, care mergea înaintea lui, dând de ştire că Orono 
debarcase şi porunci poporului să se prosterneze. Aceeaşi 
persoană îl însoțea de asemenea în mod constant şi pe apă, 
stând în picioare în prova bărcii cu un baston în mână şi 
anunțând indigenilor care se aflau în pirogi apropierea lui; 
cum auzeau despre ce era vorba, ei încetau îndată vâslitul 
şi se culcau pe burtă până ce trecea căpitanul. 

Politeţea acestor preoţi nu se mărginea totuşi numai la 
ceremonii şi paradă. Echipa noastră de pe țărm primea în 
fiecare zi şi cu regularitate o provizie de porci şi de vege- 


tale mai mult decât îndestulătoare pentru alimentarea lor; 
totodată, mai multe pirogi încărcate cu merinde erau 
trimise la corăbii cu aceeaşi punctualitate. Nu mi se cerea 
niciodată ceva în schimb, nici măcar nu mi se dădea de 
înţeles că ar dori aşa ceva. Făceau aceste daruri cu atâta 
statornicie, încât mai degrabă păreau că împlinesc o 
îndatorire religioasă, decât că dăruiesc pur şi simplu nişte 
alimente oarecare. 

Deoarece tot ce este în legătură cu caracterul şi cu 
comportarea acestui popor trebuie să intereseze pe cititor, 
din pricina tragediei care se petrecu mai târziu în acest loc:, 
va fi potrivit poate să-l încunoştinţez de faptul că nu eram 
atât de mulţumiţi de purtarea războinicilor-şefi sau iri, pe 
cât eram de aceea a preoţilor. Din schimburile pe care le 
făceam cu cei dintâi ne dădurăm seama că erau destul de 
grijulii faţă de propriile lor interese şi, pe lângă obiceiul de a 
fura, care găsea poate o scuză, fiind un nărav universal 
răspândii printre insularii acelor mări, ei se mai foloseau şi 
de alte vicleşuguri, tot atât de necinstite. 

La data de 24 ianuarie am rămas destul de surprinşi 
constatând că nicio luntre nu mai avea voie să se desprindă 
de țărm şi că indigenii se ţineau numai pe Ungă casele lor. 
După câteva ore de linişte, am aflat că golful fusese 
declarat tabu şi că orice relaţii cu noi fuseseră oprite, din 
pricina sosirii lui Teriobu, în după-amiaza zilei următoare 
Teriobu, însoţit doar de o singură pirogă, în care erau 
nevasta şi copiii săi, vizită neoficial corăbiile. Stătu pe bord 
până aproape de ora zece, când se înapoie în satul 
Kauraua. 

În ziua următoare, pe la amiază, regele însoţit de alte 
două pirogi plecă din sat într-o luntre mare şi văsli spre 
corabie cu deosebită pompă. Infăţişarea lor era strălucită şi 
măreaţă. În prima pirogă se aflau Teriobu şi şefii ce ţineau 
de el, îmbrăcaţi în veşmintele şi coifurile lor bogat acoperite 
de pene şi înarmaţi cu sulițe lungi şi cu paloşe; în a doua 
venea venerabilul Kau, căpetenia preoţilor şi călugării săi, 
cu idolii expuşi la vedere pe pânză roşie. A treia pirogă era 
încărcată cu purcei şi fel de fel de produse vegetale. In timp 


ce lunecau pe apă, preoţii din luntrea de la mijloc cântau 
imnuri foarte solemne; după ce dădură ocol corăbiilor, în 
loc să se urce pe bord, aşa cum ne aşteptam, se îndreptară 
spre țărm către plaja unde erau staţionaţi ai noştri. 

Indată ce i-am văzut apropiindu-se, am poruncit micii 
noastre gărzi să iasă în întâmpinarea regelui; iar căpitanul 
Cook băgând de seamă că se ducea pe țărm, îl urmă şi 
ajunse acolo aproape în acelaşi timp. Îi călăuzirăm în cort, 
unde de-abia luară loc, că regele se şi sculă şi, cu multă 
graţie, aruncă pe umerii căpitanului haina ce-o purtase el 
însuşi, îi puse pe cap un coif împodobit cu pene, iar în mână 
un ciudat evantai. Aşternu de asemenea la picioarele lui 
Cook cinci sau şase alte veşminte, toate peste măsură de 
frumoase şi de cel mai mare preţ. Curtenii săi aduseră apoi 
patru porci uriaşi, trestie de zahăr, nuci de cocos şi fructe 
de pâine; în cele din urmă această parte a ceremoniei se 
încheie cu schimbarea numelor între căpitanul Cook şi rege, 
ceea ce, printre toţi insularii Pacificului, este socotit ca cel 
mai puternic legământ de prietenie. Se ivi acum o 
procesiune de preoţi, în fruntea căreia se afla un venerabil 
bătrân, urmat de un lung şir de oameni ce mânau porci 
mari, în vreme ce alţii aduceau banane, cartofi dulci şi 
altele. Din privirea şi gesturile lui Keirikia îmi dădui 
numaidecât seama că bătrânul era căpetenia preoţilor, pe 
socoteala bunătăţii căruia trăiserăm atâta timp. Tinea în 
mână o bucată de pânză roşie, pe care o înfăşură în jurul 
umerilor căpitanului, iar după aceea îi dărui un purcel, aşa 
cum era obiceiul. 

De îndată ce formalităţile acestei întâlniri se isprăviră, 
căpitanul îi luă pe Teriobu şi pe alţi şefi de pe lângă el, 
încărcă cu ei şalupa şi-i duse la bordul corăbiei Resolution. 
Acolo fură primiţi cu toate semnele de respect ce li se 
puteau arăta, iar căpitanul, în schimbul coifului cu pene, îl 
îmbrăcă pe rege într-o cămaşă de in şi-l încinse cu propria 
lui cingătoare, de care atârnă o sabie scurtă. Bătrânul Kau 
şi vreo jumătate de duzină de alţi şefi în vârstă rămăseseră 
pe țărm şi-şi găsiseră sălaş în casele preoţilor. În tot acest 
timp nicio pirogă nu s-a ivit în golf, căci indigenii stăteau fie 


în colibele lor, fie prosternaţi la pământ. 

Datorită comportării liniştite şi paşnice a băştinaşilor, n- 
am fost cuprinși de nicio presimţire rea, aşa că nu şovăiam 
să ne aventurăm printre ei în orice vreme şi în orice împre- 
jurări. Ofițerii de pe ambele corăbii mergeau zilnic înăuntrul 
ţării, în mici grupuri sau chiar singuri şi adesea rămâneau 
acolo toată noaptea. N-aş mai sfârşi dacă m-aş apuca să 
povestesc toate manifestările de bunătate şi politeţe pe 
care le primeau oamenii noştri cu aceste prilejuri. Oriunde 
ne duceam, băştinaşii se îngrămădeau în jurul nostru, gata 
să ne ofere tot ce aveau şi erau foarte încântați dacă le 
acceptam serviciile. 

Mulţumirea ce ne-o dădea blândeţea şi ospitalitatea lor 
era totuşi tulburată adesea de năravul lor de a fura - obicei 
comun tuturor insularilor acestor mări. Faptul ne mâhnea 
cu atât mai mult, cu cât ne silea uneori să recurgem la acte 
de severitate, pe care bucuros le-am fi înlăturat, dacă 
necesitatea momentului nu ni le-ar fi impus. 

La 28 ianuarie, căpitanul Clerke, a cărui sănătate şubre- 
zită îl reţinea cea mai mare parte din timp pe bord, făcu 
prima sa vizită lui Teriobu, în coliba acestuia de pe țărm. A 
fost primit cu aceeaşi ceremonie cu care fusese întâmpinat 
căpitanul Cook; la plecare, deşi vizita fusese cu totul 
neaşteptată, primi în dar treizeci de porci mari, împreună 
cu atâtea fructe şi rădăcini cât putea consuma întregul 
echipaj timp de o săptămână. 

Deoarece nu asistasem încă la jocurile sau exerciţiile lor 
atletice, indigenii ne desfătară în seara aceea, în urma 
cererii unor ofiţeri de-ai noştri, cu o întrecere de lupte cu 
pumnii. Jocurile lor erau mai puţin solemne şi mai puţin 
măreţe, iar luptătorii nu se arătau atât de îndemânatici şi 
nici aşa de puternici cum sunt cei din Insulele Amiciţiei; 
totuşi, fiindcă modul de executare se deosebea în unele 
amănunte, poate că nu este nepotrivit să facem o scurtă 
relatare asupra lor. Ne găseam în faţa unei mari mulţimi de 
oameni adunaţi pe un teren şes, la o mică depărtare de 
corturile noastre. Un spaţiu lung fusese lăsat liber la mijloc, 
la capătul de sus al acestui spaţiu stăteau arbitrii, lângă trei 


colonade, de care atârnau mai multe fâşii de pânză de 
diferite culori, două piei de gâşte sălbatice, câteva păsărele 
şi mănunchiuri de pene. Când jocurile erau gata să înceapă, 
arbitrii dădură semnalul şi numaidecât se înfăţişară doi 
luptători. Înaintau cu încetineală, ridicându-şi picioarele 
foarte sus la spate şi ştergându-se cu mâinile în lungul 
tălpilor. Pe măsură ce se apropiau, se măsurau unul pe altul 
din cap până în picioare într-un chip dispreţuitor, aruncând 
în schimb priviri şmechereşti către spectatori, umflându-şi 
muşchii şi gesticulând exagerat în diferite feluri. Ajungând 
aproape unul de celălalt, îşi aţineau calea cu amândouă 
braţele întinse drept înainte şi căutau să se izbească numai 
în faţă. Se luptau într-un fel care, în ochii noştri, părea 
stângaci, lovind în plin cu braţul şi nefăcând nicio încercare 
de a para; înlăturau atacul adversarului prin aplecarea 
trupului sau prin retragere. Lupta se decidea repede, 
deoarece, dacă vreunul din ei era dat jos, sau chiar de 
cădea întâmplător, era considerat învins iar învingătorul îşi 
exprima triumful printr-o mulţime de gesturi, care de obicei 
stârneau, aşa cum era şi intenţia, râsul zgomotos al 
privitorilor. De vreme ce aceste jocuri ne fuseseră 
prezentate la dorinţa noastră, ne dădurăm seama că 
aşteptau cu toţii să luăm şi noi parte la ele; dar marinarii 
noştri, deşi stăruitor rugaţi de către indigeni, rămaseră 
surzi la provocările lor, aducându-şi prea bine aminte de 
buşelile încasate în Insulele Amiciţiei. 

În această zi muri William Watman, un marinar din 
echipa tunarului şef, care se legase sincer de căpitan şi-l 
urmase timp de mai mulţi ani. 

La cererea regelui insulei, el a fost înmormântat la morai, 
iar ceremonia se săvârşi atât de solemn pe cât o îngăduiau 
împrejurările?*8. Bătrânul Kau şi preoţii săi erau spectatori; 
păstrau cea mai adâncă tăcere şi priveau cu luare-aminte 
în timp ce se citea slujba de înmormântare. Când 
începurăm să umplem groapa, se apropiară cu multă, vene- 


268 Nu cumva răspândirea veştii că oaspeţii lor sunt muritori a contribuit 
la micşorarea exaltării de care băştinaşii păreau la început însufleţiţi? - 

raţie, aruncară înăuntru un porc mort, nişte nuci de cocos şi 
banane; după aceea, timp de trei nopţi în şir, înconjurară 
groapa, sacrificând porci şi executând obişnuitele lor cere- 
monii însoţite de imnuri şi rugăciuni, care ţineau până în 
zorii zilei. 

Corăbiile duceau mare lipsă de combustibil; ca urmare, în 
ziua de 2 februarie, căpitanul îmi ceru să tratez cu preoţii 
cumpărarea grinzilor ce împrejmuiau partea de sus a morai- 
ului. Trebuie să mărturisesc că, la început, aveam oarecare 
îndoieli asupra decenţei unei astfel de propuneri şi mă 
temeam că simpla menționare a acestui lucru ar putea fi 
socotită de ei ca o nelegiuire strigătoare la cer. În această 
privinţă aflai însă că mă înşelam. N-am constatat nici cea 
mai mică uimire pe feţele lor când am făcut demersul, ba 
îmi  dădură lemnul, fără măcar să pretindă vreo 
compensație. 

Teriobu şi căpeteniile sale ne întrebaseră de mai multe 
ori în ultima vreme când aveam de gând să plecăm. Faptul 
mă făcu tare curios să aflu ce părere avea poporul acesta 
despre noi şi care erau ideile lor cu privire la cauza şi 
ţelurile călătoriei noastre. Mi-am dat destulă osteneală ca 
să-mi satisfac curiozitatea în legătură cu aceste întrebări, 
dar n-am putut să aflu nimic mai mult decât că-şi 
închipuiau că veneam dintr-o ţară în care lipseau merindele 
şi că vizita noastră la ei nu avea alt scop, decât de a ne 
umple burţile. Într-adevăr, înfăţişarea slăbănoagă a unor 
oameni din echipajul nostru, straşnica poftă de mâncare cu 
care înfulecam merindele lor proaspete şi marea noastră 
grijă de a cumpăra şi încărca tot ce puteam, îi duseseră în 
mod destul de firesc la o asemenea concluzie. Era destul de 
ridicol să-i vezi mângâind coastele şi bătând uşurel pe 
burţile marinarilor (care, fără îndoială, se mai 
înzdrăveniseră în cursul scurtei noastre şederi în insulă) şi 
spunându-le, în parte prin semne, în parte prin cuvinte, că 
sosise timpul plecării, dar că, dacă vor reveni în anotimpul 
fructelor de pâine, ei vor fi din nou în stare să le satisfacă 
nevoile. După ce înştiinţarăm pe Teriobu că vom părăsi 
insula peste două zile, observarăm că se făcu numaidecât 


un soi de proclamaţie prin sate, prin care se cerea 
oamenilor să-şi aducă porcii şi produsele vegetale la rege, 
pentru ca acesta să le dăruiască lui Orono la plecare. 

Ziua următoare, 3 februarie, fiind sorocită plecării, 
Teriobu ne invită, pe căpitanul Cook şi pe mine, să-l însoţim 
la reşedinţa lui Kau. La sosirea noastră, găsirăm pământul 
acoperit cu bucăţi de pânză, o uriaşă cantitate de pene roşii 
şi galbene legate cu fibre din coajă de nucă de cocos şi un 
mare număr de securi şi alte scule de fier pe care le căpă- 
taseră prin schimburile făcute cu noi. La o mică depărtare 
de acestea, zăceau imense maldăre de vegetale de toate 
soiurile, iar pe lângă ele o foarte numeroasă turmă de 
porci. Keirikia mă înştiinţă că era dajdia populaţiei acelui 
ţinut; drept urmare, cum ne aşezarăm, ei aduseră toate 
legăturile şi le puseră în mai multe rânduri la picioarele lui 
Teriobu, care ne dădu, căpitanului Cook şi mie, toţi porcii, 
toate vegetalele şi două treimi din pânză. Râmaserăm 
uimiţi de valoarea şi măreţia acestui dar, care întrecea pe 
oricare altul căpătat în Insulele Amiciţiei ori în Insulele 
Societăţii. 

În aceeaşi zi părăsirăm moraikul şi transportarăm pe bord 
corturile şi instrumentele astronomice. Vraja tabuului a fost 
astfel înlăturată; să mi se îngăduie să relatez acum o 
împrejurare de mică însemnătate, în care însă am fost 
principalul interesat. Deoarece comandasem grupul de pe 
țărm în tot timpul şederii noastre în golf, avusesem prilejul 
să fac îndeaproape cunoştinţă cu indigenii. 

N-am cruțat nicio strădanie pentru a-mi atrage dragostea 
şi stima lor, şi am avut norocul să izbutesc în aşa măsură 
încât atunci când se află data plecării noastre am fost 
stăruitor solicitat să rămân, cu oferte dintre cele mai 
măgulitoare. Când m-am scuzat, arătând că nu puteam 
face aceasta, deoarece căpitanul Cook nu şi-ar fi dat 
consimţământul, ei îmi propuseră să mă retrag în munţi, 
unde îmi declarară că mă vor ascunde până la plecarea 
corăbiilor; iar când i-am asigurat în continuare că fără mine 
căpitanul nu va părăsi golful, Teriobu şi Kau se duseră în 
audienţă la căpitan, al cărui fiu socoteau că sunt, cu 


cererea formală să mă lase la ei. Căpitanul, pentru a evita 
să refuze categoric o ofertă atât de bine intenţionată, le 
spuse că nu se putea despărţi de mine la acea dată, dar că 
va reveni în insulă peste un an şi atunci se va strădui să 
rezolve chestiunea spre mulţumirea lor. 

În ziua de 4 februarie, dis-de-dimineaţă, ridicarăm ancora 
şi, cu pânzele sus, ieşirăm din golf, urmaţi de un furnicar de 
pirogi. Gândul căpitanului Cook era să termine 
topografierea insulei Hawaii înainte de a le vizita pe 
celelalte, cu speranţa de a găsi o radă mai bine adăpostită 
decât golful pe care tocmai îl părăseam. 

Atât în acea zi, cât şi în următoarea, avurăm vreme 
liniştită, ceea ce încetini mult înaintarea noastră spre 
miazănoapte. În dimineaţa zilei de 6 februarie dublarăm 
capul cel mai vestic al insulei şi ajunserăm în faţa unui golf 
adânc, numit de indigeni To-ia-ia. Aveam mari speranţe că 
vom găsi în acest golf o radă sigură şi convenabilă, 
deoarece spre nord-est se zăreau mai multe cursuri de apă 
frumoase. La cercetare, golful se dovedi însă nepotrivit 
scopului nostru. 

După ce întâmpinarăm câteva vijelii şi suferirăm neîn- 
semnate pagube, la 8 februarie, în revărsatul zorilor, 
constatarăm că se frânsese arborele de mizenă?%. Acest 
necaz determină pe căpitanul Cook să se înapoieze în golful 
Karakakua. La 10 februarie vremea se mai potoli şi câteva 
pirogi veniră până la noi; aflarăm de la ocupanţii lor că 
recenta furtună făcuse multe pagube şi că numeroase 
pirogi mari se pierduseră. În restul zilei luptarăm mereu 
împotriva vântului şi, înainte de căderea nopţii, eram la mai 
puţin de o milă de golf; dar nevrând să intrăm pe întuneric, 
navigarăm încoace şi încolo până se lumină de ziuă şi, în 
dimineaţa următoare, zvârlirăm ancora aproape de locul 
unde ancorasem înainte. 

În tot cursul zilei de 11 februarie şi a unei părţi din cea de 
12, ne îndeletnicirăm cu desfăcutul catargului de mizenă şi 
cu transportarea lui şi a tâmplarilor pe țărm. Deoarece 
reparaţiile urmau să ţină vreo câteva zile, Bayly şi cu mine 


2% Catargul din faţă. - N. T. 


duserăm la 12 februarie aparatele astronomice pe uscat şi 
ne instalarăm corturile pe morai; aveam cu noi o gardă 
formată dintr-un caporal şi şase soldaţi. Reluarăm legăturile 
noastre prieteneşti cu preoţii, care, spre mai marea 
siguranţă a lucrătorilor şi a sculelor lor, declarară tabu locul 
unde se afla catargul, înfigându-şi în jurul lui bastoanele, ca 
şi mai înainte. Pânzarii au fost de asemenea trimişi pe țărm 
ca să dreagă stricăciunile pricinuite velelor în cursul 
recentelor vijelii. 

Ancorând, am rămas surprinşi să constatăm că eram 
primiţi cu totul altfel decât la prima noastră vizită; nici 
strigăte, nici îmbulzeală, nici zăpăceală, ci un golf în care 
domnea singurătatea; ici şi colo câte o pirogă se furişa pe 
lângă țărm. Curiozitatea, care înainte îi însufleţise în aşa de 
mare măsură, acum dispăruse, după cum se putea 
presupune; dar tratamentul ospitalier pe care-l găsisem 
întotdeauna la ei şi termenii prieteneşti în care ne 
despărţisem ne dădeau oarecare temei să ne aşteptăm ca 
ei să se îngrămădească iarăşi cu multă bucurie în jurul 
nostru. 

Făceam fel de fel de presupuneri asupra cauzei acestei 
purtări neobişnuite, dar în cele din urmă neliniştea noastră 
se potoli, la înapoierea unei bărci, care fusese trimisă pe 
țărm şi care ne aduse vestea că Teriobu lipsea şi că decla- 
rase golful tabu. Deşi această lămurire satisfăcu pe cei mai 
mulţi dintre noi, unii erau totuşi de părere că interzicerea 
oricăror legături cu noi numai pe temeiul pretinsei lipse a 
regelui era doar un subterfugiu care să-i dea acestuia răgaz 
să se consulte cu căpeteniile sale asupra celui mai indicat 
chip de a se purta cu noi. N-am putut afla niciodată dacă 
bănuielile erau întemeiate, sau dacă explicaţia ce ne-o 
dăduseră indigenii era adevărată. Probabil că întoarcerea 
noastră neaşteptată li s-a părut de neînțeles, mai ales că, 
după cum ne-am dat seama mai târziu, ne-a fost foarte 
greu să-i facem să priceapă că nu avusesem altă cale de 
ales. Poate că acest lucru i-a cam alarmat; dar purtarea 
sinceră a lui Teriobu care, la aşa-numita lui înapoiere de a 
doua zi dimineaţă, veni numaidecât în vizită la căpitanul 


Cook, şi revenirea indigenilor la vechile lor raporturi 
prieteneşti au fost pentru noi dovezi puternice că nici nu 
aveau de gând, nici nu se temeau de vreo schimbare în 
purtări. 

Cu toate acestea, la 13 februarie, pe înserate, ofiţerul 
care comanda echipa care lua apă pentru Discovery veni să 
mă înştiinţeze că mai multe căpetenii se adunaseră la 
fântâna de lângă plajă şi izgoniseră pe băştinaşii tocmiţi de 
noi ca să ajute la rostogolirea butoaielor spre țărm. Imi 
spuse în acelaşi timp că purtarea lor îi cam dădea de 
bănuit, căci păreau să aibă de gând să-i facă şi alte 
necazuri. De aceea, la cererea lui, trimisei un soldat să-l 
însoţească, dar nu-i dădui voie să-şi ia decât armele de 
cingătoare. După puţin timp, ofiţerul se întoarse şi îmi 
aduse la cunoştinţă că insularii se înarmaseră cu pietre şi 
deveniseră foarte zgomotoşi; mă dusei atunci eu însumi la 
faţa locului, întovărăşit de un soldat înarmat cu o 
muschetă. Văzând că ne apropiem, băştinaşii îşi lepădară 
pietrele şi, după ce vorbii cu unii dintre mai-marii lor, gloata 
se îndepărtă, iar cei care au vrut, au rămas să ajute la 
umplerea butoaielor. 

Nu mult după înapoierea noastră la corturi, am fost 
alarmaţi la auzul unor pocnete prelungite de muschete care 
veneau dinspre Discovery. Observarăm că focurile se 
abăteau asupra unei pirogi care se îndrepta în mare grabă 
spre țărm, fiind urmărită de una din bărcile noastre mici. 
Conduserăm numaidecât că împuşcăturile erau urmarea 
vreunui furt, iar căpitanul Cook îmi porunci să-l urmez cu un 
soldat înarmat şi să mă străduiesc să prind pe făptaşi când 
vor ajunge la țărm. In consecinţă, alergarăm spre locul 
unde bănuiam că piroga va atinge litoralul, dar sosirăm 
prea târziu; oamenii o luaseră la sănătoasa înăuntrul 
ținutului înaintea sosirii noastre; dar găsirăm bunurile 
furate. 

In cursul lipsei noastre se iscase o neînțelegere mult mai 
serioasă şi mai neplăcută. Ofiţerul trimis în barca mică şi 
care se înapoia pe bord cu lucrurile recuperate, zărindu-ne, 
pe căpitanul Cook şi pe mine, ocupați cu urmărirea vino- 


vaţilor, socoti de datoria lui să captureze o pirogă ce fusese 
lăsată pe țărm. Din nefericire, aceasta aparţinea lui Paria 
care, sosind în aceeaşi clipă de pe bordul corăbiei 
Discovery, îşi reclamă avutul, protestând şi arătându-şi 
nevinovăția. Ofiţerul refuză să i-o predea şi căpătând 
întărituri o dată cu sosirea echipajului şalupei, în 
încăierarea care urmă, Paria a fost doborât de o puternică 
lovitură la cap cu o vâslă. Băştinaşii, care se adunaseră în 
jurul locului şi care până atunci priveau liniştiţi, se năpustiră 
îndată asupra oamenilor noştri şi aruncară în ei atâtea 
pietre încât îi siliră să se retragă în mare pripă şi să înoate 
spre o stâncă, la o oarecare depărtare de țărm. Imediat 
insularii procedară la jefuirea şalupei şi dacă Paria, care 
părea că-şi revenise de pe urma loviturii şi uitase ce păţise, 
nu intervenea la timp, şalupa ar fi fost distrusă cu totul. 
Alungând mulţimea, el făcu semne marinarilor noştri să 
vină şi să reia şalupa, dându-le să înţeleagă că el se va 
strădui să aducă îndărăt lucrurile de care fuseseră prădaţi. 
După plecarea lor, îi ajunse din urmă cu piroga lui, aducând 
cascheta unui aspirant şi alte câteva obiecte fără 
însemnătate din cele furate. Părea foarte mâhnit de ceea 
ce se întâmplase şi întrebă dacă Orono îl va ucide, sau dacă 
îi va îngădui să vină pe bord a doua zi. Când primi 
asigurarea că va fi bine primit, îşi frecă nasul (după obiceiul 
lor) de al ofiţerilor, în semn de prietenie şi vâsli dincolo, 
spre satul Kauraua. 

Căpitanul Cook, înştiinţat de cele petrecute, se arătă 
foarte îngrijorat şi, în timp ce ne înapoiam pe bord, îmi zise: 
«Mă tem că aceşti oameni mă vor sili să iau nişte măsuri 
aspre; căci, adăugă el, nu trebuie lăsaţi să-şi închipuie că 
au câştigat un avantaj asupra noastră». 

În dimineaţa următoare, la 14 februarie, după ce se 
luminase, mă duceam pe bordul corăbiei Resolution ca să 
iau cronometrai; în drum am fost strigat de pe Discovery şi 
înştiinţat că în cursul nopţii li se furase cuterul de la 
geamandura la care fusese amarat. 

Ajuns pe bord, i-am văzut pe marinari înarmându-se şi pe 
căpitanul Cook  încărcându-şi puşca sa cu două ţevi. 


Procedeul său obişnuit era ca, ori de câte ori se încurcau 
itele mai tare pe vreuna din insulele acestui ocean, să 
aducă pe bord pe rege sau pe câţiva dintre principalii iri ai 
locului şi să-i ţină ca ostatici până ce se lămureau 
neînțelegerile. Avea de gând să aplice şi în împrejurarea de 
faţă această metodă, care fusese întotdeauna încununată 
de succes. 

Se făcuse ora şapte sau opt, când am părăsit împreună 
corabia; căpitanul era în şalupă, însoţit de Phillips şi de 
nouă soldaţi, iar eu, în barca mică. Ultimele ordine pe care 
le-am primit de la el au fost să liniştesc indigenii din partea 
noastră a golfului, asigurându-i că nu vor fi loviți, să-mi ţin 
oamenii adunaţi şi să stau mereu de veghe. Apoi ne 
despărţirăm; căpitanul se duse spre Kauraua, unde îşi avea 
reşedinţa regele, iar eu pornii spre plajă. Prima mea grijă 
ajungând la țărm, a fost să dau ordine stricte soldaţilor să 
rămână în corturi, să-şi încarce puştile cu gloanţe şi să nu le 
lase din mână. După aceea m-am dus până la colibele 
bătrânului Kau şi ale preoţilor, ca să-i lămuresc cât mai bine 
asupra obiectului pregătirilor noastre de luptă, care-i 
îngrijoraseră peste măsură. Constatând că auziseră de 
răpirea cuterului, i-am asigurat că, deşi căpitanul Cook era 
hotărât să-l ia înapoi şi să pedepsească pe autorii furtului, 
ei şi întreagă populaţie a satului nu aveau motiv să se 
teamă câtuşi de puţin că vor suferi vreun neajuns din 
partea noastră. Kau mă întrebă cu multă gravitate dacă 
Teriobu urma să fie pedepsit. L-am încredinţat că nu, şi atât 
el cât şi ceilalţi preoţi părură foarte mulţumiţi de această 
asigurare. 

Intre timp, căpitanul Cook chemase şalupa, care staţiona 
la capătul nordic al golfului, se îmbarcase, mersese mai 
departe la Kauraua şi debarcase acolo împreună cu 
locotenentul şi cu cei nouă soldaţi. A pornit imediat spre 
sat, unde oamenii l-au întâmpinat cu obişnuitele dovezi de 
respect, prosternându-se în faţa lui şi aducându-i cuvenitele 
daruri, care constau în purcei. Constatând că nimeni nu-i 
bănuia intenţia, căpitanul trecu la faza următoare şi întrebă 
de Teriobu şi de cei doi băieţi, fiii lui, care fuseseră aproape 


mereu oaspeţii săi pe bordul corăbiei Resolution. După 
puţin timp băieţii se întoarseră cu băştinaşii trimişi în 
căutarea lor şi-l conduseră îndată pe căpitan la casa în care 
dormea regele. Acolo îl găsiră pe bătrân abia trezit din 
somn; după o scurtă convorbire în legătură cu pierderea 
cuierului, convorbire în urma căreia căpitanul se încredinţă 
că regele nu luase parte la jaf, îl invită să se suie în barcă şi 
să-şi petreacă ziua pe bordul navei Resolution. Regele primi 
bucuros şi se sculă numaidecât ca să-l însoţească. 

Lucrurile mergeau deci cât se poate de bine; cei doi 
băieţi se şi aflau în şalupă, iar restul grupului înaintase 
până la marginea apei când, o femeie mai vârstnică, 
numită Kani-kaba-ria, mama băieţilor şi una din nevestele 
favorite ale regelui, veni după el şi, cu lacrimi şi rugăminţi, 
îi ceru să nu meargă pe bord. În acelaşi timp, două 
căpetenii care o însoțeau îl apucară şi, stăruind să nu 
meargă mai departe, îl siliră să se aşeze jos. Băştinaşii, 
care se adunau în număr uimitor de mare de-a lungul 
țărmului şi care, probabil, fuseseră alarmaţi de exploziile 
tunurilor şi de pregătirile de război din golf, începură să se 
îngrămădească în jurul căpitanului şi al regelui lor. În 
această împrejurare, locotenentul din marina regală, 
observând că oamenii săi sunt înghesuiți unii în alţii de 
mulţime şi că astfel nu mai erau în stare să-şi folosească 
armele în caz de nevoie, propuse căpitanului să-i 
rânduiască de-a lungul stâncilor, pe lângă marginea apei; 
gloata le făcu lesne loc să treacă, iar ei se aşezară în şir la 
depărtare de vreo treizeci de metri de locul unde şedea 
regele. 

In tot acest timp bătrânul rege rămăsese jos; pe faţa lui 
se citeau cele mai puternice semne de groază şi de dez- 
nădejde; căpitanul Cook, nevrând să părăsească scopul 
pentru care venise pe țărm, continua să-l îndemne cât 
putea de stăruitor să meargă mai departe, dar ori de câte 
ori regele se hotăra să-l urmeze, căpeteniile din jurul lui îl 
împiedicau, mai întâi cu rugăciuni şi cereri, mai apoi 
recurgând la forţă şi violenţă şi stăruind să rămână unde se 
afla. Intre timp, căpitanul constată că alarma prea se 


răspândise pretutindeni şi că era zadarnic să-şi mai 
închipuie că va putea să-l ia de acolo fără vărsare de sânge, 
aşa că renunţă în cele din urmă, spunându-i lui Phillips că 
nu mai era cu putinţă să-l constrângă pe rege să meargă pe 
bord, fără riscul de a ucide un mare număr de locuitori. 

Deşi încercarea aceasta dăduse greş şi trebuia să fie 
abandonată, totuşi căpitanul nu era câtuşi de puţin în pri- 
mejdie. Dar se petrecu un eveniment, care dădu lucrurilor o 
întorsătură tragică. Marinarii din bărcile care staţionaseră în 
partea cealaltă a golfului traseră asupra unor pirogi care 
încercau să iasă şi, din nenorocire, uciseră o căpetenie de 
primul rang. Ştirea morţii lui sosi în satul în care se afla 
căpitanul tocmai când acesta părăsea pe rege şi păşea 
încet spre țărm. Frământarea ce s-a iscat a fost destul de 
mare: femeile şi copiii au fost numaidecât trimişi de acolo, 
bărbaţii îşi îmbrăcară rogojinile de război şi se înarmară cu 
sulițe şi pietre. Unul dintre indigeni, având în mâini o piatră 
şi o ţeapă lungă de fier (pe care ei o numeau pahua), se 
apropie de căpitan agitându-şi arma în semn de sfidare şi 
amenințând să arunce piatra. Căpitanul îl invită să înceteze 
dar, cum omul stărui în obrăznicia lui, în cele din urmă se 
văzu silit să tragă în el cu o încărcătură de alice. Indigenul 
avea pe el rogojina, pe care alicele n-o puteau străbate, aşa 
că focul nu avu alt rezultat decât să-l întărite şi să-i 
îmbărbăteze pe toţi ceilalţi. Aruncară multe pietre asupra 
puşcaşilor, iar unul dintre iri încercă să-l străpungă pe 
Phillips cu sulița, dar dădu preş şi primi de la ofiţer o 
lovitură cu patul muschetei. Căpitanul trase apoi cu puşca 
încărcată cu gloanţe şi ucise pe unul dintre băştinaşii mai 
din faţă. Urmă numaidecât o năvală generală însoţită de o 
ploaie de pietre, la care, soldaţii şi marinarii din bărci 
răspunseră cu o salvă de muschete. Contrar aşteptărilor 
tuturor, insularii înfruntară cu multă tărie focul şi, înainte ca 
soldaţii să aibă timp să-şi reîncarce armele, tăbărâră pe ei 
cu strigăte şi ţipete îngrozitoare. Urmă o scenă deosebit de 
înfricoşătoare. 

Patru soldaţi, care rămăseseră printre stânci în cursul 
retragerii, căzură jertfă furiei duşmanilor; alţi trei fură grav 


răniţi; locotenentul, care primise o împunsătură de pahua 
între umeri, îşi rezervase din fericire un glonţ şi îl împuşcă 
pe omul care-l rănise, tocmai când acela se pregătea să-l 
lovească a doua oară. Nefericitul nostru comandant a mai 
fost zărit pentru ultima oară lângă marginea apei, de unde 
striga celor din bărci să înceteze focul şi să vină la țărm. 
Cât timp stătuse cu faţa spre indigeni, aceştia nu dăduseră 
semne că ar avea de gând să-l atace; dar cum se întoarse 
ca să dea ordine celor din bărci, i se aruncă o suliță în spate 
iar el se prăbuşi cu faţa în apă. Văzându-l cum cade, 
insularii dădură un chiot puternic şi-i traseră numaidecât 
trupul pe uscat, îl împresurară, smulgându-şi unul altuia din 
mână spada cu care îl loveau, cuprinşi de o sălbatică 
impetuozitate. 

Aşa căzu marele şi minunatul nostru comandant! După o 
viaţă bogată în fapte nemaiîntâlnite şi încununate de 
succes, moartea lui, în ceea ce-l priveşte pe el însuşi, nu 
poate fi socotită ca prematură, de vreme ce a trăit destul 
ca să-şi ducă la bun sfârşit marea operă pentru care părea 
că fusese născut; dacă n-a avut parte de bucurie, în schimb 
s-a umplut ele glorie?'%. Nu este nevoie şi nici n-aş putea 
descrie cu cită sinceritate au resimţit şi i-au plâns pierderea 
toţi cei care de atâta vreme se găseau în siguranţă sub 
conducerea lui înţeleaptă, toţi cei care, în vremuri de 
restrişte, îşi aflaseră mângâierea în bunătatea şi omenia sa; 
şi încă mai puţin voi încerca să zugrăvesc groaza care ne-a 
cuprins sau amărăciunea şi descurajarea ce au urmat după 
nenorocirea aceasta atât de zguduitoare şi de neaşteptată. 

S-a povestit mai sus că patru dintre soldaţii care-l înso- 
ţiseră pe căpitan fuseseră omorâţi pe loc de către insulari. 
Ceilalţi, împreună cu locotenentul Phillips, se aruncară în 
apă şi scăpară acoperiţi de focul puternic al celor din bărci, 
în această împrejurare, ofiţerul mai sus pomenit a dat o 
remarcabilă pildă de comportare cavalerească şi de 
dragoste pentru oamenii săi. Căci, abia ajuns în barcă şi 


270 Acelaşi lucru se poate spune şi de Sir John Franklin: el terminase 
marea operă pentru care fusese destinat, descoperind primul 
trecătoarea nord-vestică. - N. A. 


zărind pe unul din soldaţi, care era un înotător 
neîndemânatic şi se străduia să iasă din apă, că este în 
primejdie de a fi prins de inamici, Phillips sări numaidecât în 
mare, în ajutorul lui, deşi era destul de greu rănit el însuşi; 
după ce primi în cap o lovitură de piatră, care aproape îl 
trimise la fund, izbuti să-l apuce pe soldat de păr şi-l trase 
teafăr de acolo. 

După ce se mai potoli consternarea pe care o provocă 
vestea nenorocirii în rândurile ambelor echipaje, atenţia 
tuturor a fost atrasă de echipa de la morai, care repara pe 
țărm catargul şi pânzele, păziţi fiind numai de şase soldaţi, 
îmi este cu neputinţă să descriu propriile mele emoţii din 
timpul când se desfăşurau aceste fapte în cealaltă parte a 
golfului. Fiind la numai o milă depărtare de satul Kauraua, 
am putut vedea limpede o nesfârşită mulţime adunată în 
locul unde tocmai debarcase căpitanul. Auzisem împuşcătu- 
rile muschetelor şi observasem o frământare şi o agitaţie 
neobişnuită în rândurile mulţimii. După aceea văzusem indi- 
genii fugind, iar bărcile îndepărtându-se şi trecând printre 
corăbii încolo şi încoace, în mare tăcere. Trebuie să mărtu- 
risesc că n-a durat mult şi am fost cuprins de presimţiri 
rele. Când era în joc o viaţă atât de scumpă şi de preţuită, 
nu se putea să nu fii alarmat de priveliştea aceea 
neaşteptată şi amenințătoare. 

Prima mea grijă, auzind că muschetele deschid focul, a 
fost să-i asigur pe băştinaşi că nu vor avea nimic de suferit. 
Se adunaseră o sumedenie în jurul zidului care înconjura 
tabăra noastră consacrată de preoţi; erau tot atât de 
încurcaţi ca şi noi şi nu-şi puteau da seama de rostul celor 
ce vedeau şi auzeau. Cât despre mine, îi încredinţam că 
doream să păstrez mai departe aceiaşi termeni paşnici cu 
ei. Am rămas în această situaţie până ce s-au înapoiat 
bărcile pe bord, când căpitanul Clerke observă prin telescop 
că suntem înconjurați de indigeni şi, temându-se că ei ar 
avea de gând să dea năvală peste noi, porunci să se tragă 
două încărcături de două kile asupra lor. Din fericire aceste 
focuri, deşi bine ţintite, nu făcură nicio victimă, dar dădură 
băştinaşilor o dovadă grăitoare a puterii noastre. Una din 


ghiulele frânse de la mijloc un cocotier sub care se 
adăpostise o ceată de indigeni. Cealaltă ghiulea făcu să se 
cutremure o stâncă ce se afla chiar în rând cu ei. Deoarece 
abia le dădusem cele mai serioase asigurări că vor rămâne 
teferi, am fost peste măsură de stânjenit de acest gest de 
duşmănie; pentru a preîntâmpina o repetare a lui, am trimis 
îndată o barcă să înştiinţeze pe căpitanul Clerke că în 
prezent eram în cei mai prieteneşti termeni cu insularii; în 
cazul că va trebui să-mi schimb atitudinea faţă de ei, voi 
înălța un steag ca semnal că aveam nevoie de tot ajutorul 
pe care mi-l putea da. 

Aşteptam înapoierea bărcii cu cea mai mare nerăbdare 
şi, după un sfert de oră, timp în care ne frământă cea mai 
chinuitoare nelinişte şi nesiguranţă, temerile noastre au 
fost, în cele din urmă, întărite de sosirea lui Bligh cu ordinul 
de a strânge corturile cât mai repede şi de a trimite velele 
ce se reparau pe bord. In aceeaşi clipă, prietenul nostru 
Keirikia, care primise de asemenea vestea morţii 
căpitanului de la un indigen sosit din partea cealaltă a 
golfului, veni la mine, cu faţa brăzdată de tristeţe şi 
deznădejde, să mă întrebe dacă este adevărat. 

Imprejurările în care ne aflam atunci erau extrem de 
critice. Nu numai vieţile noastre şi soarta expediției se 
găseau în primejdie, dar şi întoarcerea cel puţin a uneia 
dintre corăbii era acum un lucru nesigur. Catargul vasului 
Resolution şi cea mai mare parte din velele noastre se aflau 
pe țărm protejate doar de şase soldaţi; pierderea lor ar fi 
fost ireparabilă. Deşi băştinaşii nu arătau deocamdată nici 
cea mai vagă intenţie de a ne supăra, era totuşi cu 
neputinţa să fiu sigur că nu-şi vor schimba purtarea când 
vor primi ştirea celor petrecute la Kauraua. Socotii de aceea 
mai cuminte să le ascund moartea căpitanului şi să-l invit 
pe Keirikia să dezmintă zvonul, de teamă ca nu cumva, fie 
frica de răzbunarea noastră, fie pilda plină de succes a 
compatrioţilor lor, să nu-i împingă să folosească prilejul ce li 
se oferea acum de a ne da o a doua lovitură. 

După ce am aşezat pe soldaţi în vârful morarului, 
ocupând astfel un post puternic şi avantajos, am lăsat 


comanda lui Bligh, dându-i cele mai categorice directive de 
a se ţine numai în defensivă, iar eu m-am dus pe bordul 
corăbiei Discovery, pentru a arăta căpitanului Clerke 
restriştea în care ne găseam. Indată ce am părăsit locul, 
indigenii au început să-i provoace pe oamenii noştri cu 
pietre şi, abia ajuns la corabie, am şi auzit focuri trase de 
soldaţi. De aceea m-am înapoiat numaidecât pe țărm, unde 
am constatat că evenimentele deveneau din clipă în clipă 
mai grave. Insularii se înarmau şi se îmbrăcau cu rogojini, 
iar numărul lor creştea cu repeziciune. Am putut de 
asemenea să desluşesc mai multe oşti mari îndreptându-se 
spre noi de-a lungul râpei ce despărţea satul Cacua de 
partea nordică a golfului unde era aşezat satul Kauraua. 

Indigenii începură întâi să ne atace cu pietre din spatele 
zidurilor şir văzând că nu le opunem vreo împotrivire, 
deveniră repede mai cutezători. Vreo câţiva flăcăi hotărâți, 
care se târâseră de-a lungul plajei la adăpostul unor stânci, 
se iviră deodată la poalele mora'-ului cu intenţia, pare-se, 
de a-l lua cu asalt din partea de lângă mare, care era 
singura accesibilă, nu i-am putut goni de acolo, decât după 
ce au înfruntat un destul de mare număr de focuri şi după 
ce văzuseră pe unul din ceata lor căzând. 

În vremea aceea debarcase o puternică trupă de întărire, 
sosită de la corăbii, ceea ce-i făcu pe indigeni să se retragă 
înapoia zidurilor; în felul acesta, am avut calea deschisă 
spre prietenii noştri, preoţii, şi am trimis pe unul din ei să 
încerce să-i facă pe conaţionalii lor să ajungă la o înţelegere 
şi să le spună că, dacă vor înceta să arunce cu pietre, eu 
voi opri pe soldaţi să tragă. Acest armistițiu a fost primit, iar 
noi am avut putinţa să urnim din loc catargul şi să cărăm 
de acolo, nesupăraţi, pânzele şi aparatele astronomice. Dar 
cum părăsirăm moraiul, băştinaşii îl şi luară în stăpânire; 
unii din ei aruncară vreo câteva pietre, fără însă a ne 
pricinui vreo pagubă. 

Era ora unsprezece şi jumătate când am ajuns pe bordul 
corăbiei Discovery, unde am constatat că nu se adoptase 
vreun plan decisiv pentru viitoarele noastre acţiuni. Resti- 
tuirea bărcii şi obţinerea trupului căpitanului erau obiective 


asupra cărora căzusem cu toţii de acord; părerea mea era 
că trebuiau luate unele măsuri energice, în caz că cererile 
noastre nu vor fi numaidecât îndeplinite. Totuşi, după 
matură chibzuinţă, se luă hotărârea să ne atingem scopul, 
dacă se putea, prin măsuri paşnice. 

Dându-se urmare acestui plan, mi s-a dat însărcinarea să 
mă duc la țărm cu bărci bine înarmate de pe amândouă 
Corăbiile, să caut să-i chem pe băştinaşi la tratative şi, dacă 
era cu putinţă, să ajung la o consfătuire cu câteva dintre 
căpetenii. 

Am părăsit corăbiile pe la ora patru după-amiază şi, pe 
măsură ce ne apropiam de țărm, desluşeam semnele 
premergătoare unei primiri duşmănoase. Intreaga masă a 
indigenilor era în mişcare: femeile şi copiii se retrăgeau, 
bărbaţii îşi îmbrăcau rogojinile de război şi se înarmau cu 
sulițe lungi şi cu ţepuşe. Am tras deci concluzia că toate 
încercările de a-i determina să parlamenteze vor fi 
zadarnice, dacă nu le-aş da mai întâi un temei oarecare 
pentru stabilirea unei încrederi reciproce am poruncit, 
aşadar, bărcilor înarmate să se oprească şi am plecat mai 
departe singur, în barca mică, ţinând în mână un steag alb; 
din strigătul general de uşurare care a izbucnit pe țărm, am 
avut multumirea să constat că mă înţelesesem îndată. 
Femeile se înapoiară repede de pe colina unde se re 
trăseseră, bărbaţii îşi lepădară rogojinile şi toţi se aşezară 
jos, lângă marginea apei, întinzându-şi braţele şi îmbiindu- 
mă să vin pe țărm. 

Cu toate că această purtare era concludentă şi arăta 
intenţiile lor prieteneşti, nu puteam totuşi să nu am unele 
bănuieli în privinţa sincerităţii ei. Dar, când l-am văzut pe 
Koa, cu o îndrăzneală şi o siguranţă cu totul inexplicabile, 
înotând cu un steag alb în mână spre barcă, am socotit 
necesar să-i întorc această dovadă de încredere; de aceea 
l-am primit în barcă, deşi era înarmat, fapt care nu prea îmi 
îndepărta bănuielile. Trebuie să mărturisesc că nutream de 
multă vreme o părere defavorabilă în privinţa acestui om. l- 
am spus că venisem să cer trupul căpitanului Cook şi să le 
declar război, dacă nu-l înapoiau numaidecât. El mă 


încredinţă că vom fi satisfăcuţi cât mai curând posibil şi că 
va pleca el însuşi cu această misiune; după ce îmi cerşi o 
bucată de fier cu atâta lipsă de ezitare de parcă nu s-ar fi 
întâmplat nimic neobişnuit, sări în apă şi înotă la țărm, 
strigându-le compatrioţilor săi că eram iarăşi buni prieteni. 
Am aşteptat întoarcerea lui aproape o oră, cu mare neli- 
nişte; în acest timp, celelalte bărci se apropiaseră aşa de 
mult de țărm, încât ocupanţii lor intraseră în vorbă cu un 
grup de indigeni, la oarecare depărtare de noi; aceia le 
dădură foarte limpede a înţelege că trupul fusese tăiat în 
bucăţi şi transportat înăuntrul ţării; dar de acest fapt n-am 
fost înştiinţat decât după înapoierea noastră la corăbii. 
După diferite tergiversări, negocieri şi preparative duş- 
mănoase, pe la ora opt, lăsându-se întunericul, se auzi o 
pirogă vâslind spre corabie; îndată ce o zăriră, amândouă 
santinelele de cart traseră asupra ei. În pirogă erau două 
persoane, care răcniră numaidecât Tini (felul în care pro- 
nunţau indigenii numele meu) şi spuseră că erau prieteni şi 
aveau ceva pentru mine care aparținuse căpitanului. După 
ce urcară pe bord, se aruncară la picioarele noastre, 
arătându-se peste măsură de înfricoşaţi. Din fericire, 
niciunul dintre ei nu fusese lovit, cu toate că gloanţele celor 
două muschete străpunseseră piroga. Unul dintre ei era cel 
care, însoţise pe căpitanul Cook cu ocazia ceremonialului 
descris înainte; deşi era un om de vază în insulă, anevoie 
putuse fi împiedicat de a îndeplini pentru căpitan cele mai 
puţin plăcute servicii. După ce plânse cu belşug de lacrimi 
pierderea lui Orono, ne înştiinţă că adusese o parte din 
trupul lui. Ne înfăţişă apoi o mică legătură înfăşurată în 
pânză, pe care o purtase sub braţ. Nu-mi stă în putinţă să 
descriu groaza ce ne cuprinse, când găsirăm în ea o bucată 
de carne omenească, în greutate de vreo patru kilograme. 
Asta, ne zise el, era tot ce mai rămăsese din trup; restul 
fusese tăiat în bucăţi şi ars, iar craniul şi toate oasele, în 
afară de cele aparţinând trunchiului, se aflau în stăpânirea 
lui Teriobu şi a celorlalţi iri; ceea ce vedeam fusese partea 
atribuită lui Kau, căpetenia preoţilor, pentru a fi folosită la 
vreo ceremonie religioasă şi că acel Kau ne-a trimis-o da 


dovadă a nevinovâăţiei lui şi a ataşamentului său faţă de 
noi. 

Această împrejurare ne dădu prilejul să ne informăm 
dacă erau canibali şi nu ne lăsarăm până nu aflarăm. 
Păreau tot atât de îngroziţi de această idee ca orice 
european şi ne-au întrebat, foarte natural, dacă aşa se 
obişnuia la noi. Ne mai întrebară după aceea cu multă 
seriozitate şi teamă evidentă, «Când va reveni Orono? şi ce 
le va face la întoarcerea sa?» Aceeaşi întrebare ne-a fost 
pusă mai târziu de alţii. Gândul acesta corespunde cu 
purtarea lor faţă de el şi arată că îl socoteau o fiinţă 
supranaturală. 

Stăruirăm pe lângă prietenoşii noştri vizitatori să rămână 
pe bord până dimineaţa, dar în zadar. Ei ne spuseră că, 
dacă înţelegerea noastră ar ajunge la cunoştinţa regelui 
sau a căpeteniilor, ea putea fi legată de cele mai grave 
urmări pentru întreaga lor tagmă; ca să preîntâmpine acest 
lucru, fuseseră nevoiţi să pornească spre noi pe întuneric; 
aceeaşi precauţie trebuia deci luată şi la înapoierea pe 
țărm. Ne mai dădură ştirea că şefii erau nerăbdători să 
răzbune moartea compatrioţilor lor şi ne îndemnară mai 
ales să fim prudenţi şi să nu ne bizuim prea mult pe Koa 
care, spuneau ei, era neîmpăcatul nostru duşman de 
moarte - şi care nu dorea nimic altceva decât un prilej bun 
de a se bate cu noi. 

Aflarăm de la aceşti oameni că în prima încăierare de la 
Kauraua fuseseră ucişi şaptesprezece băştinaşi; cinci dintre 
ei erau căpetenii; şi că bunii noştri prieteni, Kanina şi fra- 
tele său, se aflau din păcate printre morţi. La observator 
fuseseră ucişi alţi opt, dintre care trei erau, de asemenea, 
de primul rang. 

In cursul nopţii auzirăm zgomotoase urlete şi vaiete. Dis- 
de-dimineaţă primirăm o altă vizită a lui Koa. Trebuie să 
mărturisesc că eram întrucâtva enervat să constat că, în 
ciuda celor mai vădite semne de trădare din partea sa şi a 
mărturiei categorice a prietenilor noştri preoţi, i se îngăduia 
încă să joace mai departe aceeaşi comedie şi să ne tragă 
pe sfoară cu făţărnicia lui. Într-adevăr, situaţia noastră 


devenise cât se poate de încurcată şi nelămurită şi niciunul 
din ţelurile pentru care adoptasem acest gen de tratative 
paşnice nu fusese atins până acum nici pe departe. 

In aceeaşi zi, un insular avu îndrăzneala să vină până la o 
împuşcătură de muschetă de prora corăbiei şi, după ce 
zvârli mai multe pietre spre noi, flutură deasupra capului 
cascheta căpitanului, în timp ce compatrioţii săi de pe țărm 
săreau în sus de bucurie şi-l îmbărbătau. Oamenii noştri se 
făcură foc şi pară în urma acestei insulte şi, venind in 
corpore pe dunetă, cerură să nu mai fie siliţi să îndure 
asemenea provocări repetate; mă rugară să obţin de la 
căpitanul Clerke încuviințarea de a se folosi de primul prilej 
bun ca să răzbune moartea comandantului lor. Aducându-i 
la cunoştinţă cele ce se petreceau, Clerke dădu poruncă să 
se tragă cu tunurile mari asupra băştinaşilor de pe țărm şi 
făgădui echipajului că, dacă vor avea vreo supărare a doua 
zi la locul de luat apă, vor putea folosi atunci în toată 
libertatea orice mijloc de pedepsire. 

Este de remarcat că înainte de a ne îndrepta tunurile 
spre ei, insularii înţeleseră intenţiile noastre din mişcarea 
ce o zăriră pe corabie; de aceea se retraseră îndărătul 
caselor şi zidurilor lor. Ne-am văzut nevoiţi, aşadar, să 
tragem oarecum la întâmplare dar, în ciuda acestui fapt, 
salva noastră produse efectul dorit. Nu mult după aceea îl 
văzurăm pe Koa vâslind în mare grabă spre noi; la sosirea 
sa, aflarăm că fuseseră omorâţi câţiva oameni, printre care 
şi Maia-maia o căpetenie de seamă şi ruda apropiată a 
regelui. 

Noaptea luarăm precauţiile obişnuite pentru siguranţa 
corăbiilor; cum se întunecă bine, cei doi prieteni ai noştri 
care ne vizitaseră în noaptea precedentă sosiră din nou. Ei 
ne asigurară că, deşi îi efectul tunurilor noastre mari, 
înspăimântase, în acea după-amiază, din cale-afară pe şefi, 
aceştia n-au renunţat de loc la gândurile lor duşmănoase; ei 
ne sfătuiau deci să fim cu ochii în patru. 

In dimineaţa următoare bărcile de pe amândouă corăbiile 
au fost trimise pe țărm după apă, iar Discovery, trasă la 
edec lângă plajă, ca să acopere această misiune. În curând 


înţeleserăm că înştiinţarea pe care ne-o dăduseră preoţi nu 
era lipsită de temei şi că băştinaşii erau hotărâți să folo- 
sească orice prilej pentru a ne hărţui, când o puteau face 
fără prea mari riscuri. 

In tot cuprinsul acestui grup de insule, satele sunt de cele 
mai multe ori aşezate în apropierea mării, iar terenul 
învecinat este împrejmuit cu ziduri de piatră de vreo trei 
metri înălţime. Zidurile sunt clădite din pietre necimentate, 
iar locuitorii sunt foarte îndemânatici în a le muta la 
repezeală după cum le cerea sensul atacului. Pe coastele 
muntelui ce domina golful erau nişte mici intrări, care 
duceau la nişte peşteri de o adâncime considerabilă; 
intrările erau apărate în acelaşi fel de metereze. Din 
spatele acestor două soiuri de adăposturi, indigenii hărţuiau 
fără încetare pe oamenii trimişi după apă, aruncând în ei cu 
pietre; iar mica trupă de pe țărm nu izbutea, cu toată 
superioritatea muschetelor, să-i silească să se retragă. 

Aşa stând lucrurile, marinarii noştri erau atât de absorbiți 
de grija apărării lor, încât le-a trebuit dimineaţa întreagă ca 
să umple un singur butoi cu apă. Intrucât nu le era deci cu 
putinţă să-şi îndeplinească însărcinarea până nu alungau la 
o mai mare depărtare pe hărţuitori, Discovery primi 
porunca să-i risipească, trăgând în ei cu tunurile cele mari; 
după câteva salve, oamenii putură debarca fără să li se mai 
căşuneze vreo supărare. Cu toate acestea, localnicii ieşiră 
din nou la iveală şi atacară ca de obicei; se văzu atunci că 
era absolut necesar să se dea foc câtorva case izolate de 
lângă zid, îndărătul cărora se adăpostiseră ei. Trebuie să 
adaug cu părere de rău că, îndeplinind aceste ordine, 
oamenii noştri s-au dedat la cruzimi şi devastări care nu-şi 
aveau rostul. 


INDIGEN BATIND TOBA 

Li se dăduse dispoziţia să dea foc doar la vreo câteva 
colibe izolate, care ofereau adăpost indigenilor. Dar am 
rămas uimiţi când am văzut întregul sat incendiat; şi, mai 
înainte ca barca trimisă să oprească întinderea focului să 
ajungă la țărm, casele vechilor şi statornicilor noştri 
prieteni, preoţii, au fost cuprinse de flăcări. Nu pot regreta 
îndeajuns indispoziţia ce mă reţinuse în acea zi pe bord. 

Mai mulţi insulari au fost împuşcaţi, când încercau să 
scape din vâlvătaie, iar la doi dintre ei, oamenii noştri le 
tăiară capetele şi le aduseră pe bord. Am deplâns cu toţii 
soarta unui sărman localnic. În timp ce venea să ia apă de 
la fântână, un soldat trase asupra lui. Glonţul îi lovi tigva pe 
care el o zvârli numaidecât şi fugi. A fost însă urmărit până 
în una din peşterile descrise mai sus; niciun leu nu şi-ar fi 
apărat vizuina cu mai multă vitejie şi sălbăticie ca el; în 


cele din urmă, plin de răni, după ce ţinuse în loc o groază 
de timp pe doi dintre ai noştri, îşi dădu sufletul. 

Nu mult după nimicirea satului, zărirăm coborând dealul 
un om însoţit de vreo cincisprezece-douăzeci de băieţi, care 
ţineau în mâini bucăţi de pânză albă, ramuri verzi de 
bananieri şi altele. Când se apropiară mai mult îl 
remarcarăm pe mult preţuitul nostru prieten Keirikia; el 
fugise când izbucniseră primele flăcări în sat şi se înapoiase 
în acel moment, dorind să fie trimis pe bordul corăbiei 
Resolution. 

Sosi peste măsură de grav şi de îngândurat. Ne 
străduirăm să-l facem să înţeleagă necesitatea ce ne silise 
să dăm foc satului, fapt în urma căruia casa lui şi ale fraţilor 
săi fuseseră mistuite de văpăi, fără ca noi să fi avut această 
intenţie. Ne mustră un timp pentru lipsa de prietenie şi 
pentru nerecunoştinţa noastră. Abia acum aflarăm câtă 
pagubă le-am pricinuit. El ne povesti că, bizuindu-se pe 
făgăduinţele ce i le făcusem eu şi pe asigurările date mai 
târziu celor ce ne aduseseră rămăşiţele căpitanului, nu-şi 
transportaseră lucrurile înăuntrul ținutului, ca ceilalţi 
locuitori, ci puseseră tot ce aveau mai de preţ, ca şi tot ce 
primiseră de la noi, într-o casă aşezată lângă morai, pe care 
avură apoi durerea s-o vadă incendiată chiar de către noi. 

Venind pe bord, zări capetele conaţionalilor săi zăcând pe 
punte, lucru care îl impresionă peste măsură; îşi exprimă cu 
multă seriozitate dorinţa ca ele să fie aruncate peste bord. 
Căpitanul Clerke porunci numaidecât să i se împlinească 
această dorinţă. 

Pe seară, echipa care lua apă se întoarse pe bord fără să 
mai fi fost tulburată în muncă. Petrecurăm o noapte neli- 
niştită, tipetele şi văicărelile de pe țărm fiind mai 
îngrozitoare ca oricând. Singura noastră mângâiere era 
speranţa că în viitor nu vom mai avea prilejul de a repeta 
asemenea sancţiuni. 

Fiind în sfârşit încredinţaţi că nu neputinţa de a-i pedepsi 
ne făcuse până atunci să le răbdăm provocările, indigenii se 
lăsară păgubaşi şi nu ne mai căşunară alte necazuri, pe 
seară, o căpetenie cu numele lpo, care ne vizitase doar 


rareori, dar care ştiam că este un om cu mare trecere, veni 
cu daruri de la Teriobu ca să ceară pace. Darurile lui au fost 
primite, dar pe el l-am trimis îndărăt cu răspunsul care le 
mai fusese dat şi înainte, anume că nu vor avea pace până 
ce nu vor aduce toate rămăşiţele căpitanului Cook. Aflarăm 
de la acest om că indigenii arseseră toate trunchiurile tova- 
răşilor noştri, atât carnea cât şi oasele; că oasele 
membrelor ce aparținuseră soldaților s-au împărțit 
căpeteniilor de rang inferior, iar ale căpitanului Cook 
fuseseră repartizate în chipul următor: capul, unei mari 
căpetenii, numite Kahuopion, părul lui Maia-maia, iar 
picioarele, coapsele şi braţele lui Teriobu. 

In ziua de 20 februarie, între orele zece şi unsprezece, 
zărirăm o mare mulţime de oameni coborând colina care 
domina plaja; erau rânduiţi într-un soi de procesiune, 
fiecare om purtând pe umeri una sau două trestii de zahăr, 
iar în mâini fructe de pâine, taro şi banane. Îi precedau doi 
toboşari, care, când ajunseră la marginea apei, se aşezară 
jos lângă un steag alb şi începură să-şi bată tobele; în acest 
timp ceilalţi păşeau înainte, unul câte unul şi, după ce 
depuneau în grămezi darurile pe care le aduceau, se 
retrăgeau în aceeaşi ordine. Curând se ivi şi Ipo îmbrăcat în 
lungul său veşmânt cu pene; purta ceva în mâini cu multă 
solemnitate şi, după ce se aşeză pe o stâncă, făcu semn să 
i se trimită o barcă. 

Căpitanul Clerke, presupunând că aducea oasele căpi- 
tanului, ceea ce era adevărat, se duse el însuşi cu şalupa să 
le primească şi-mi ceru să-l însoțesc în cuter. Când sosirăm 
pe plajă, Ipo se urcă în şalupă şi predă căpitanului Clerke 
oasele învelite într-o mare cantitate de pânză nouă, fină şi 
acoperite cu o haină bălţată cu pene negre şi albe. Ne 
însoţi apoi până lângă Resolution, dar nu putu fi convins să 
se urce pe bord, probabil fiindcă prefera, din bună-cuviinţă, 
să nu fie de faţă la desfacerea legăturii. Găsirăm în ea 
amândouă mâinile căpitanului Cook, întregi; le cunoşteam 
bine, căci pe una din ele avea o remarcabilă cicatrice, care 
despărţea degetul gros de cel arătător de-a lungul 


metacarpului; apoi craniul cu scalpul? separat de el, dar 
cu oasele feţei lipsă; scalpul era cu părul tăiat scurt şi cu 
urechile ţinând încă de el; mai erau acolo oasele braţelor, 
de care atârna pielea antebraţelor şi oasele coapselor şi ale 
picioarelor, nedesprinse între ele, dar fără labe; ligamentele 
încheieturilor erau întregi. Toate însă purtau semne vădite 
că trecuseră prin foc, în afară de mâini, care aveau pe ele 
carne şi erau crestate în mai multe locuri şi sărate din 
belşug cu intenţia, probabil, de a fi conservate. Scalpul 
avea o tăietură în partea dinapoi, dar craniul nu prezenta 
nicio fractură. Maxilarul inferior şi labele picioarelor lipseau 
şi Ipo ne spuse că fuseseră înşfăcate de diferite căpetenii şi 
că Teriobu făcea tot ce-i stătea în putinţă spre a le 
recăpăta. 

In dimineaţa următoare, Ipo şi fiul regelui veniră pe bord, 
aducând celelalte oase ale căpitanului Cook, ţevile puştii 
sale, încălţămintea şi câteva lucruri fără valoare care îi 
aparținuseră. Ipo se osteni mult să ne convingă că Teriobu, 
şi el însuşi doreau sincer pacea, că ne dăduseră cea mai 
convingătoare dovadă de care erau în stare şi că alţi şefi, 
dintre care mulţi ne erau încă duşmani, îi împiedicaseră s-o 
facă mai devreme. Aflarăm acum că barca furată fusese 
sfărâmată. 

Nu ne mai rămânea deci altceva de făcut, decât să 
aducem ultimele servicii marelui şi nefericitului nostru 
comandant. Ipo a fost trimis îndărăt cu indicaţia de a 
declara tabu întregul golf, iar după-amiază, după ce oasele 
au fost aşezate într-un sicriu şi s-a citit slujba, au fost 
încredințate adâncurilor, cu obişnuitele onoruri militare. 
Care erau simţămintele noastre în acele clipe, las lumea să- 
şi imagineze; cei ce au fost de faţă ştiu că nu stă în puterea 
mea să le exprim. 

În cursul dimineţii de 22 februarie nu se zărea nicio 
pirogă prin golf, tabu-ul pus de Ipo în ajun, la cererea noas- 
tră, nefiind încă ridicat. În cele din urmă, Ipo veni spre noi. 
Îl asigurarăm că acum eram în întregime satisfăcuţi şi că, 
deoarece Orono fusese înmormântat, orice amintire în legă- 


271 Părul şi pielea de pe ţeasta capului. - N. T. 


tură cu cele petrecute era îngropată împreună cu el. După 
aceea îl invitarăm să ridice tabu-ul şi să aducă la cunoştinţa 
poporului că indigenii puteau veni cu merinde ca de obicei. 
Corăbiile au fost curând împresurate de pirogi şi numeroşi 
şefi veniră pe bord, exprimându-şi adânca mâhnire pentru 
ceea ce se întâmplase şi multumirea lor că ne împăcasem. 
Mai mulţi dintre prietenii noştri care nu ne vizitară ne 
trimiseră în dar porci mari şi alte provizii. Printre alţii se 
înfăţişă şi bătrânul trădător Kau, dar i se refuză intrarea. 
Deoarece acum aveam totul pregătit pentru călătorie, pe 
la ora opt seara, i-am trimis înapoi pe toţi indigenii; Ipo şi 
prietenosul Keirikia îşi luară un călduros rămas bun de la 
noi. Ridicarăm îndată ancora şi ne îndreptarăm spre larg. 
Indigenii se adunaseră pe țărm în număr mare şi, în timp ce 
treceam prin faţa lor, primiră ultimele noastre cuvinte de 
adio, cu toate semnele dragostei şi ale bunăvoinţei. 
Întrucât fiecare amănunt, oricât de mic, cu privire la 
moartea căpitanului Cook şi la evenimentele care au 
pricinuit-o, este plin de interes, editorul, cu riscul repetării, 
adaugă mai jos un extras din notele căpitanului Clerke, care 
i-a urmat lui Cook la comanda expediției. Notele, care au 
fost scrise atunci, pe bordul navei Reso/ution le-am obţinut 
de la Arhivele Amiralității. Se va constata că ele sprijină 
relatarea căpitanului King asupra acestei triste întâmplări. 


NOTE SCRISE PE BORDUL CORĂBIEI RESOLUTION, LA HAWAII 
Duminică, 14 februarie 1779 


De când am sosit aici, în această a doua a noastră vizită, am 
observat că indigenii sunt acum mult mai ispitiţi să fure, decât în 
cursul şederii noastre precedente; în fiecare zi ieşeau la iveală 
prădăciuni mai numeroase şi mai îndrăzneţe. Astăzi s-au 
comportat atât de rău pe bordul vasului Discovery, încât m-au 
silit să poruncesc tuturor să plece de pe corabie, ceea ce s-a 
întâmplat, după cum am auzit şi pe bordul navei Resolution. N-au 
mai fost îngăduiţi pe bord decât oameni de seamă. li lăsarăm cu 
toate acestea să se apropie de vas cu pirogile şi să se amuze aşa 
cum ar fi dorit. După-amiază am primit în dar o haină şi un porc 


de la Teriabu?”? care, împreună cu alaiul său, îmi făcu o vizită. Pe 
seară părăsiră corabia şi, curând, veni pe bord un iri mai de 
seamă, al cărui nume era Terrare. In timp ce şedeam cu el în 
cabină, un ticălos făcu ce făcu şi se căţără pe puntea corăbiei, o 
străbătu în goană, trecând prin faţa tuturor celor de pe ea, 
înhăţă cleştele armurierului, o daltă şi sări peste bord. Totul se 
petrecu într-o clipită, aşa încât individul ajunse în apă mai înainte 
ca oamenii noştri să-şi fi dat bine seama de intenţiile lui. O 
pirogă îl luă numaidecât şi se grăbi spre țărm. Auzind alarma, am 
alergat pe punte şi, aflând cele petrecute, am poruncit oamenilor 
să tragă în fugari. In acelaşi timp, Edgar, masterul, porni cu 
cuterul mic în urmărirea pirogii, care acum ieşise din bătaia 
muschetelor noastre. Totuşi, deoarece am văzut că şalupa de pe 
Resolution pornise şi ea în urmărire, iar căpitanul Cook alerga de- 
a lungul țărmului să-l prindă pe individ la debarcare, am tras 
concluzia că nu mai era cu putinţă ca acesta să scape; lăsarea 
întunericului m-a împiedicat să urmăresc în depărtare 
desfăşurarea evenimentelor, dar eram foarte liniştit căci mă 
aşteptam să văd curând înapoierea bărcii, aducând cleştele şi 
dalta. Se făcu însă aproape ora opt, când se întoarse Edgar şi îmi 
povesti nişte lucruri care mă tulburară de-a binelea. In primul 
rând, căpitanul Cook fusese condus cu totul în altă parte de cei 
ce se tocmiseră să-l călăuzească. Şalupa şi cuterul urmăriseră şi 
mânaseră la țărm piroga în care se refugiase vinovatul, iar 
bunurile furate fuseseră recăpătate şi înapoiate păgubaşilor. 
Edgar socoti însă că trebuia dată o lecţie pentru asemenea 
purtare nelegiuită, aşa că sechestră piroga care ajutase la fuga 
hoţului. Barca se întâmplă să fie a lui Perar?”, care îl adusese pe 
bord şi rămăsese să-l aştepte, în timp ce el se afla cu mine în 
cabină. Această purtare trezea bănuieli în privinţa nevinovăţiei 
lui Perar; dacă el uneltise furturile, însemna atunci că era nu 
numai perfid, ci şi nerecunoscător, căci în diferite rânduri 
fusesem foarte atent şi darnic cu el. Totuşi, când s-a comis furtul, 
el m-a părăsit în grabă, făgăduindu-mi că se va înapoia repede 
cu prada şi, ca să fiu drept, trebuie să recunosc că de multe ori, 
în asemenea cazuri aşa se şi întâmplă. De data aceasta el sosi la 
țărm cam în acelaşi timp cu barca noastră; constatând că piroga 
lui proprie era în primejdie, se opuse cu tărie la confiscarea ei şi 
veni curând cu o gloată prea numeroasă pentru ca echipajul 

bărcii noastre să-i poată ţine piept. Cum ai noştri nu voiau să 
lase aşa uşor din mâini captura, au fost atacați cu pietre şi 
ciomege de către înflăcăratul Perar şi banda pe care o recrutase. 
Din nenorocire, amândouă bărcile erau lipsite de arme de foc 
(căci legăturile noastre prieteneşti cu băştinaşii ne adormiseră 
vigilenţa). Ocupanţii bărcilor nu aveau decât arme aproape de 
acelaşi fel cu ale indigenilor şi încercau să respingă cu ele atacul. 
Consecința a fost o înfrângere a englezilor, copleşiţi de numărul 
duşmanilor. După ce au primit destule ghionturi zdravene, au 
fost mulţumiţi să-şi poată recupera propriile lor bărci cu jumătate 
din vâsle rupte sau pierdute. Aşa cum stăteau lucrurile acum, 
întâmplarea aceasta era cât se poate de nefericită, întrucât 
mărea încrederea în sine a localnicilor. 

În zorii zilei, locotenentul Burney, care era ofiţer de cart, îmi 
aduse la cunoştinţă că dispăruse cuterul cel mare de la 
geamandură, unde îl legasem şi-l scufundasem, pentru a 
împiedica încovoierea scândurilor din cauza căldurii soarelui, 
care era foarte puternic. Cercetând o parte a legăturilor rămase 
pe geamandură, şi anume o frânghie de patru inci, mi-am dat 
seama limpede că fusese tăiată cu un instrument oarecare, ceea 
ce dovedea neîndoios că indigenii erau cei ce luaseră. 
ambarcaţia de acolo. Aşa stând lucrurile, m-am dus de-a dreptul 
la căpitanul Cook şi l-am pus în cunoştinţă de cele petrecute; 
dezbătând chestiunea, el a propus ca bărcile sale să meargă la 
capătul nord-vestic al golfului, iar ale mele la cel sud-estic, 
pentru a împiedica plecarea vreunei pirogi, iar dacă ar încerca 
vreuna s-o facă, s-o ducem înapoi la țărm; zicea că le va captura 
pe toate şi nu se îndoia că, pentru a le răscumpăra, ei ne vor 
restitui foarte bucuroşi cuterul. Era cam pe la şase sau şapte 
dimineaţa. M-am întors pe bord pentru a da urmare ordinului şi |- 
am trimis pe locotenentul Rickman cu şalupa şi cuterul mic cu 
echipajele lor şi cu câţiva soldaţi bine înarmaţi, la punctul stabilit 
de căpitanul Cook. Puțin după aceea am luat barca mică, singura 
care îmi mai rămăsese, şi am venit spre Resolution cu intenţia de 
a mai discuta puţin cu căpitanul Cook despre această afacere; 
dar, când am ajuns mai aproape, locotenentul Gore mă înştiinţă 
că cel pe care îl căutam plecase cu şalupa mare, şalupa mică şi 
cuterul mic spre un oraş aşezat chiar înăuntrul capătului nord- 
vestic, unde locuia atunci regele Teriabu şi cea mai mare parte a 
oamenilor de vază. M-am întors deci pe corabia mea, conchizând 
că, de vreme ce căpitanul se dusese la rege, lucrurile se vor 
limpezi în curând, căci deocamdată nu ne aflam în termeni răi cu 


iri-i sau cu oricine altcineva. În clipa aceea multe pirogi mici 
făceau negoţ în jurul corăbiilor. Curând după sosirea mea pe 
bord, am auzit focuri de muschetă de pe şalupa şi cuterul meu 
cel mic, în urma cărui fapt am expediat bărcuţa să vadă cum 
merg treburile de asemenea, am trimis ordin către locotenentul 
Rickman în sensul că, dacă făcuse vreo captură de pirogi, să le 
trimită la corabie cu barca mică. 

Se făcuse ora opt, când ne alarmă descărcarea unei salve de 
arme mici din partea oamenilor căpitanului Cook, precum şi un 
puternic strigăt al indigenilor. Cu ocheanul am văzut limpede că 
ai noştri erau respinşi spre bărcile lor, dar n-am putut distinge 
vreo persoană în mulţimea aceea confuză. Tirul din şalupa mare 
şi din cea mică se prelungea, iar Resolution, care era destul de 
aproape ca să-şi poată zvârli ghiulele pe țărm, îşi descărcă tunul 
într-acolo. Prins în viitoarea acestor împrejurări, fără vreo barcă 
spre a putea merge în ajutor şi, prin urmare, lipsit de orice 
mijloace de a le oferi vreun serviciu, am fost silit să aştept înapo- 
ierea  bărcilor pentru a afla urmarea acelor nefericite 
neînţelegeri. Echipajele, terminându-şi muniţiile, se întoarseră pe 
Resolution, iar locotenentul Williamson, care comanda misiunea, 
veni puţin după aceea pe bordul corăbiei Discovery şi ne povesti 
îndurerat cum au căzut, în încăierarea aceea îndrăcită, căpitanul 
Cook şi patru soldaţi. Ne mai spuse cât de anevoioasă a fost 
salvarea celorlalţi puşcaşi ai marinei care fuseseră pe țărm şi 
dintre care, trei erau răniţi grav, îndeosebi locotenentul Phillips, 
care avea o mulţime de vânătăi de la loviturile de pietre, în afară 
de rana adâncă din umăr, pe care i-o făcuse o ţepuşe de fier. M- 
am dus numaidecât pe bordul corăbiei Reso/ution, şi am trimis 
un grup puternic de oameni să apere pe astronomi la corturile lor 
şi pe tâmplarii ce lucrau la catarg în partea răsăriteană a golfului. 
Totodată locotenentul Phillips, care fusese pe țărm cu căpitanul 
Cook şi luase parte la toate întâmplările, îmi făcu următoarea 
relatare: 

Căpitanul Cook acostase cu şalupele lângă satul situat la capul 
nord-vestic, lăsând în urmă cuterul cel mic ca să împiedice 
trecerea pirogilor care ar fi încercat să scape pe acolo. După 
debarcare, poruncise unui număr de nouă soldaţi pe care îi avea 
în bărci, precum şi mie, să coborâm pe uscat spre a-l sprijini, el 
porni îndată spre sat, unde întrebă de Teriabu şi de cei doi băieţi 
(fiii lui, care locuiseră mai îndelung cu căpitanul Cook pe bordul 
corăbiei Resolution încă de la prima venire a lui Teriabu printre 
noi). Numaidecât plecară nişte mesageri şi cei doi băieţi sosiră 


curând şi ne conduseră la casa tatălui lor. După ce aşteptarăm 
câtva timp afară, căpitanul Cook începu să se îndoiască de 
prezenţa bătrânului şef şi mă trimise înăuntru pentru a-i anunţa 
sosirea. Am găsit pe vechea noastră cunoştinţă, abia trezit din 
somn, iar când l-am înştiinţat că la uşă se afla căpitanul Cook, 
veni foarte bucuros cu mine să-l întâmpine. După o scurtă 
convorbire, căpitanul băgă de seamă că Teriabu era cu totul 
nevinovat de ceea ce se întâmplase; propuse atunci bătrânului 
să meargă cu el pe bord, invitaţie pe care căpetenia o acceptă 
îndată. Pornirăm deci spre bărci dar, ajungând lângă marginea 
apei, o femeie vârstnică pe care o chema Carnacubra?'* şi care 
era una din nevestele lui Teriabu, veni la el şi cu un potop de 
lacrimi, îl rugă să nu meargă pe bord; în acelaşi timp, două 
căpetenii îl apucară de mâini, stăruind şi ei să nu se ducă şi 
silindu-l să se aşeze jos; bătrânul părea acum deprimat şi 
înspăimântat. În vremea aceea începusem şi noi să bănuim că 
indigenii nu prea nutreau gânduri bune puşcaşii fiind înghesuiți la 
un loc în mijlocul unei uriaşe mulţimi, alcătuită din cel puţin două 
sau trei mii de oameni, i-am propus căpitanului să-mi dea voie 
să-i înşir de-a lungul stâncilor de la marginea apei; când el 
încuviinţă aceasta, mulţimea le făcu loc de bună voie, iar 
puşcaşii se aşezară în linie. Vedeam acum limpede că indigenii 
îşi adunau suliţele şi celelalte arme; între timp, un ticălos de 
preot cânta şi aducea cu toate ceremoniile un prinos căpitanului 
şi lui Teriabu pentru a le distrage luarea-aminte de la manevrele 
mulţimii înconjurătoare. Căpitanul renunţă acum la gândul de a-l 
lua pe Teriabu pe bord şi-mi spuse următoarele: «Nu-l vom putea 
constrânge să meargă pe bord fără să ucidem pe câţiva din 
oamenii aceştia». Cred că se pregătea tocmai să dea ordinul de 
îmbarcare, când a fost întrerupt de un individ înarmat cu o piatră 
şi cu o lungă ţepuşe de fier, pe care ei o numesc pahua. Acest 
om îşi flutura ţepuşa şi ameninţa cu piatra. Căpitanul Cook trase 
atunci o încărcătură de alice, dar omul era îmbrăcat cu rogojina 
prin care alicele nu pătrundeau; ele nu avură alt rezultat decât 
de a-i înrăi şi de a-i aţăţa mai mult pe indigeni. N-am observat 
printre ei nici cea mai slabă urmă de teamă. Indată după aceea 
un iri, înarmat cu o pahua, încercă să mă împungă, dar îi 
zădărnicii încercarea dându-i o puternică lovitură cu patul 
muschetei. In aceeaşi clipă indigenii începură să arunce cu pietre 
şi unul dintre puşcaşi fu doborât. Căpitanul trase atunci un glonţ 


274 În relatarea lui King, femeia se numea Kani-Kaba-ria. - N. T. 


şi omori un om. Băştinaşii porniră acum o năvală generală, iar 
căpitanul dădu ordin puşcaşilor să tragă şi, după aceea, strigă 
«Luaţi-o spre bărci». Am tras imediat după căpitan şi am încărcat 
din nou în timp ce puşcaşii trăgeau şi ei. Aproape în clipa în care 
isprăvisem de transmis ordinul de a porni spre bărci, am fost 
doborât de o piatră; pe când mă ridicam de jos, am primit o 
împunsătură de pahua în umăr; adversarul meu era gata-gata să 
repete lovitura, când l-am ucis cu un foc. Încăierarea luase acum 
o întorsătură dintre cele mai nenorocite. Strigătele şi urletele 
indigenilor întreceau cu mult orice vuiet pe care-l auzisem până 
atunci. Aceşti oameni, în loc să dea înapoi când trăsesem asupra 
lor, după căpitan, şi după cum - credeam eu - mulţi alţii dintre 
noi socotiseră că aşa vor face, acţionară, dimpotrivă pe dos, aşa 
încât puşcaşii nu avură răgaz să-şi reîncarce armele; indigenii se 
năpustiră asupra lor şi i-ar fi ucis până la unu, dacă focul viguros 
al celor din bărci nu i-ar mai fi întârziat; cei dintre noi care nu 
fuseseră răniţi prea grav şi izbutiseră să ajungă la bărci au fost 
traşi sus de marinari. După ce m-am prăbuşit, nu l-am mai zărit 
pe căpitanul Cook. Toţi oamenii mei erau cu desăvârşire înfrânți 
şi se străduiau să scape cu viaţă, înotând spre bărci. De aceea 
m-am aruncat aşa cum am putut în apă şi am înotat spre şalupă, 
de care, din fericire, am izbutit să mă agăţ, nu însă înainte de ş 
mai primi o lovitură de piatră chiar lângă tâmplă; dacă barca n-ar 
fi fost foarte aproape, această lovitură m-ar fi trimis la fund. 


lată deci miezul relatării locotenentului Phillips despre această 
întâmplare, atât de tragică la care trebuie să mai adaug un 
amănunt, pentru a face dreptate vitejiei şi devotamentului său. 
El se afla doar de câteva minute în barcă şi desigur de-abia se 
dezmeticise din ameţeala ce i-o pricinuiseră pahua şi pietrele 
când văzu că unul din puşcaşi, înotător foarte priceput şi care 
acum era şi istovit din cauza rănilor, era pe punctul de a se 
scufunda. Numaidecât locotenentul sări din nou peste bord, îl 
apucă pe om de păr şi-l trase în barcă. Majoritatea acestor 
pahua, cu care atâţia dintre iri erau înarmaţi atunci, fiind arma 
lor cea mai ucigătoare, fuseseră furnizate chiar de noi. /ri-i se 
arătaseră totdeauna foarte dornici a le avea, iar noi nu ne 
întrebasem de loc la ce au de gând să le întrebuinţeze. Bătrânul 
Teriabu primise două de la căpitanul Cook şi una de la mine, 
chiar în ajun. Cu câtva timp înainte de năvală venise ştirea din 
partea cealaltă a golfului că cei din bărcile de acolo, comandaţi 
de locotenentul Rickman, uciseseră un om care era un fel de ari, 


ştire care, după cum observară ai noştri, îi cam tulburase pe 
localnici; dar asta se petrecuse înainte de a trece la violenţă. In 
ce fel se iscase nefericita împrejurare, este foarte greu de 
lămurit, după toate aparențele, nu era o urmare a unui plan 
premeditat. Dacă am analiza purtarea lui Teriabu de la început şi 
până la sfârşit, va trebui să-l absolvim de orice gânduri rele. Fiul 
lui, tânărul principe Kaua, şedea în şalupă cu Roberts, unul dintre 
secunzi (care avea atunci comanda bărcii), cu intenţia de a veni 
pe corabie; aceasta era situaţia când căpitanul Cook trase primul 
foc. Atunci sărmanul băiat spuse că-i este frică şi rugă să fie dus 
pe țărm, dorinţă care i se îndeplini imediat. In ceea ce priveşte 
faptul că se înarmaseră cu pahua, aceasta se întâmpla întot- 
deauna, cei care le aveau erau aşa de mândri de o asemenea 
armă, încât nu se duceau nicăieri fără ea; cât despre pietre, 
natura le răspândise prin toate colţişoarele insulei, aşa că le 
aveau la îndemână din belşug. Dacă ţinem seama de toate 
acestea, cred că lucrurile n-ar fi ajuns atât de departe, dacă nu i- 
ar fi venit ideea căpitanului Cook să-l pedepsească pe omul acela 
chiar în mijlocul conaţionalilor săi, întemeindu-se numai pe 
convingerea că focul puşcaşilor avea să împrăştie în chip 
neîndoios pe cei ce s-ar fi răzvrătit. Când gândise astfel, 
căpitanul se bizuise, desigur, pe vasta sa experienţă căpătată în 
timpul cât trăise în mijlocul atâtor popoare indigene, din diferite 
părţi ale lumii; dar nefericitul eveniment de astăzi dovedi că în 
cazul de faţă experienţa lui l-a amăgit. Un argument foarte 
puternic în sprijinul părerii că indigenii n-ar fi procedat astfel 
dacă, din nenorocire, căpitanul Cook n-ar fi tras primul, este că, 
numai cu câteva clipe înainte de a începe încăierarea, ei 
făcuseră bucuros loc puşcaşilor să coboare lângă marginea apei, 
tocmai în dreptul locului unde se aflau bărcile (aşa cum am 
arătat); dar căpitanul Cook n-a vrut să plece atunci. Phillips crede 
că, după toate aparențele, indigenii n-ar fi încercat să-l oprească. 
Căci dacă ar fi pus la cale mai dinainte atacul asupra soldaţilor, 
atunci ar fi pornit la asalt cu mai multă siguranţă şi cu mai multă 
eficacitate pentru cauza lor în clipa când oamenii noştri se aflau 
în mijlocul norodului, iar nu după ce fuseseră puşi în linie de 
bătaie; acesta era un avantaj prea evident, pentru a scăpa 
isteţimii lor. Cât despre faptul că, după cum observase Phillips, 
adunaseră sulițe şi alte arme, cu puţin timp înaintea atacului, 
aceasta s-a datorat, după părerea lui - şi cred că are dreptate - 
temerii că englezii ar fi putut recurge la violenţă ca să-l ducă pe 
Teriabu pe corabie, încercare pe care ei erau hotărâți s-o 


împiedice cu orice preţ. Totuşi, oricum ar fi stat lucrurile, 
nenorocirea se produsese, iar acum îmi revenea mie sarcina să 
iau măsurile cele mai eficace pentru a preîntâmpina alta. Aşa 
cum am arătat mai sus, am trimis o trupă puternică, sub 
comanda locotenentului King, în partea răsăriteană pentru a 
apăra pe astronomi şi pe tâmplarii care lucrau la arborele de 
mizenă. Am observat curând o mare mulţime de indigeni 
strângându-se în jurul lor; am avut posibilitatea să trag în ei, pe 
deasupra corăbiei Discovery, o încărcătură de patru funzi, care, 
de la depărtarea aceea, i-a împrăştiat. Dar efectul n-a fost prea 
strălucit, deoarece s-au retras după zidurile de piatră, care se 
aflau din belşug atât în sate, cât şi prin împrejurimi şi care, 
presupun eu acum, au tocmai rostul de a le oferi un adăpost, 
atunci când sunt tulburaţi de duşmani. Uriaşa mulţime de 
oameni care se adunase în diferitele colţuri ale golfului şi 
hotărârea dezvăluită prin năvala lor (aşa cum ne povestesc 
locotenenţii Williamson şi Phillips) făceau din ei, după părerea 
mea, un inamic formidabil, aşa că cea mai sigură şi cea mai bună 
cale de urmat, pentru noi, era să transportăm tot ceea ce mai 
aveam pe uscat, la corăbii, unde puteam lucra pe-ndelete şi 
unde ei n-ar fi izbutit să ne stingherească, fără să se expună 
primejdiei de a fi nimiciţi. Am poruncit, prin urmare, să se ridice 
de acolo în mare grabă observatoarele şi catargul de mizenă. Nu 
mă îndoiesc o clipă că am fi putut să apărăm destul de bine pe 
meseriaşii de pe țărm cu ajutorul unei grupe foarte puternice, 
dar oamenii ar fi fost fără încetare hărţuiţi şi lucrările lor 
împiedicate; iar dacă, printr-o întâmplare nenorocită, catargul ar 
fi intrat în stăpânirea indigenilor măcar pentru câteva minute, 
acest lucru ar fi însemnat prăbuşirea campaniei noastre spre 
miazănoapte, care în prezent este, desigur, principalul obiectiv 
ce mi l-am fixat. Echipa noastră de pe țărm, de sub comanda 
locotenentului King, ocupase o poziţie bună pe o ridicătură 
făcută de băştinaşi în vederea clădirii unui morai; poziţia aceasta 
le dădea avantaje mari asupra indigenilor, deoarece dominau de 
acolo toate împrejurimile. Băştinaşii au dat două sau trei atacuri 
cu pietre pe care le aruncau cu praştiile, dar de fiecare dată au 
fost respinşi, cu pierderi de la zece la doisprezece oameni; căci 
nu se puteau strânge în număr prea mare din pricina focului de 
pe Discovery. Pe la amiază sosiră pe bord toţi oamenii, împreună 
cu diversele lucruri aflate pe uscat; catargul de mizenă se afla 
lângă bord; cu ocheanele îi puteam vedea perfect pe indigeni 
îndeletnicindu-se cu transportarea morţilor peste o colină 


înăuntrul ţării. Nu pot să nu deplâng aici starea proastă a 
sănătăţii mele, care câteodată era atât de rea, încât abia îmi 
îngăduia să stau pe punte şi mă împiedica deci să fiu un urmaş 
demn al unui navigator atât de destoinic ca onoratul meu prieten 
şi predecesor; totuşi aveam ofiţeri foarte iscusiţi şi îndrăznesc să 
cred că, cu ajutorul lor, voi fi în stare să duc până la capăt cu 
sârguinţă şi agerime, sarcinile indicate de senioriile lor în aşa fel, 
încât să îndreptăţesc cinstea cu care am fost învrednicit. Puşcaşii 
căzuţi o dată cu căpitanul Cook sunt caporalul Thomas, 
Theophilus Hinks, John Allen şi Thomas Blabchett; iar 
locotenentul, sergentul şi alţi doi, au fost răniţi. 


Luni, 15 februarie 1779 


Deoarece se afla încă o mare mulţime de oameni la locul 
acelei nenorocite încăierări, mă bătea gândul să plec cu o echipă 
puternică per țărm, să nimicesc pe toţi cei care mi-ar fi căzut în 
mână şi să dau apoi foc satului, pirogilor şi celorlalte; nu mă 
îndoiam că armele de foc ar fi măturat totul în faţa lor şi aş fi 
putut apoi păşi la alte acţiuni; dar ofiţerii care fuseseră de faţă la 
încăierare observaseră că, deşi până la urmă muschetele noastre 
şi-ar dovedi eficacitatea, totuşi numărul covârşitor, hotărârea 
neclintită şi adăposturile prielnice dindărătul zidurilor pe care le 
aveau insularii vor face ca încercarea să ne coste fără îndoială 
mulţi oameni; că, de asemenea, vom întâmpina mari greutăţi la 
debarcare, pe care vom fi nevoiţi s-o efectuăm pe nişte stânci 
alunecoase, unde oamenii noştri cu încălţămintea lor, de-abia s- 
ar fi putut ţine pe picioare, pe când ceilalţi ar fi fost pe deplin 
stăpâni pe mişcările lor; în urma acestor consideraţii şi dat fiind 
faptul că ne-am fi resimţit în chip deosebit dacă am fi pierdut 
oricât de puţini oameni, am socotit că nu se cuvine şi că este 
dăunător expediției să mai risc alte noi jertfe, omeneşti. De 
aceea am luat hotărârea să îndrept toate strădaniile noastre spre 
o cât mai grabnică echipare a corăbiei Resolution, întrucât ea se: 
afla acum într-o stare jalnică. Indată ce vom fi pus cât de cât 
lucrurile în ordine şi dacă indigenii nu se vor purta cu destulă 
cuviinţă, aveam de gând să remorchez vasul până la o oarecare 
depărtare de satul lor şi” debarcând sub protecţia tunurilor, să-i 
încredinţez că îşi datoraseră siguranţa doar blândeţii şi 
nicidecum slăbiciunii noastre. Aşa încât am adus. catargul de 
mizenă pe corabie, l-am aşezat în lung de la provă la pupă, între 
tengă şi dunetă, şi am pus tâmplarii de pe ambele corăbii să 


lucreze la el. Pe seară am trimis bărcile de pe cele două corăbii, 
bine echipate şi înarmate, sub comanda locotenenţilor King şi 
Burney, cu un steag de armistițiu şi cu ordinul de a nu debarca în 
niciun caz, ci de a înainta destul de aproape pentru a deschide 
vorba şi a cere trupurile oamenilor noştri, îndeosebi al 
căpitanului Cook. Când King se apropie de țărm, le spuse ceea ce 
dorea, iar indigenii părură că se bucură nespus la perspectiva 
unei împăcări; îşi aruncară praştiile şi rogojinile, care alcătuiau 
armele şi armurile lor şi îşi întinseră braţele - pe scurt, arătară că 
sunt fericiţi, exprimându-şi în felurite chipuri multumirea. Un 
bătrân al cărui nume este Coaa?%, cu care făcusem cunoştinţă 
mai de mult, înotă cu un steag alb în mână până la cuterul cel 
mic, unde se afla steagul nostru şi făgădui că vom avea trupul 
căpitanului Cook a doua zi deoarece fusese dus prea departe 
înăuntrul ţării, pentru a putea fi adus îndărăt în seara aceea. King 
primi asigurări asemănătoare şi de la mulţi alţi băştinaşi cu care 
vorbi atunci. 

Burney, care se afla la o mică depărtare de King, vorbi cu alţi 
oameni. El zice c-a înţeles limpede de la unii dintre ei că trupul ar 
fi fost tăiat în bucăţi; totuşi, în urma făgăduielilor primite, speram 
că a. doua zi vom obţine trupul într-o stare sau alta. Pentru a fi 
cât mai în siguranţă faţă de uneltirile acestor insulari, am 
poruncit celor din bărcile de veghe să vâslească în jurul corăbiilor 
cât timp va ţine întunericul nopţii, căci bănuiam că vor încerca să 
facă de petrecanie cablurilor noastre. 


Marţi, 16 februarie 1779 


Dimineaţa, bătrânul Coaa a făcut mai multe drumuri până la 
noi, într-o luntre mică, în care flutura steagul alb; era însoţit de 
un singur om şi ne-a făgăduit din nou că ne înapoiază trupurile, 
în diverse rânduri ne-a adus doi sau trei purcei, pe care i-am 
acceptat, deoarece mărturisea atât de multă prietenie şi părea 
să se încreadă în noi. 

Astă-seară, îndată după lăsarea întunericului, un preot, al 
cărui nume era Carnacare, prieten cu King, veni pe bord, 
aducând cu el o mare bucată de carne, care se vedea că e de 
om; ne făcu să înţelegem că era o parte din cadavrul răposatului 
şi nefericitului nostru căpitan; era fără îndoială o parte din 
coapsă şi cântărea vreo şase sau opt funzi, fără niciun os. Bietul 

om ne povesti că tot restul de carne fusese ars în diferite locuri 
cu un anumit ceremonial, că această bucată îi fusese predată în 
acelaşi scop, dar că, deoarece noi păream dornici să: recăpătăm 
trupul, ne adusese tot ceea ce putuse strânge; totodată mai 
adăugă că oasele, care erau tot ce mai rămăsese, se găseau 
acum în stăpânirea regelui Teriabu. Aceşti preoţi ne-au arătat 
încă de la prima noastră întâlnire o prietenie şi atenţie atât de 
neobişnuite, cum nu mai întâlnisem noi vreodată şi cum nu mai 
puteam aştepta de la alţi indigeni, ba chiar, aş putea zice, de la 
orice alt popor de pe lume. Ei se bucură din belşug de bogăţiile 
ţării, dar le şi împart cu o dărnicie din cele mai neprecupeţite. 
Astronomii şi oamenii noştri de pe țărm fuseseră bine întreţinuţi 
de ei; pe lângă acestea, mai şi trimeteau într-una daruri ca porci, 
peşti, fructe şi altele, atât căpitanului Cook, cât şi mie, fiind în 
acelaşi timp atât de dezinteresaţi, încât cu greu îi făceam să 
accepte vreo compensație cât de cât pe măsura donațiilor lor. Pe 
la sfârşitul lunii ianuarie, o echipă fusese trimisă înăuntrul ţării 
spre a cerceta împrejurimile. Plecaseră pe seară şi, acolo unde 
înoptase, au fost ajunşi din urmă şi li s-a alăturat un om trimis de 
bătrânul Coaa, care era căpetenia preoţilor sau, cum îi ziceam 
noi, episcopul. Acel bătrân de treabă, auzind că unii dintre noi 
porniseră într-o expediţie prin insulă, trimisese pe acest om după 
ei, cu porunca să aibă grijă ca excursioniştii să nu ducă lipsă de 
nimic, în orice loc ar fi poftit să călătorească. Cinstitul Carnacare, 
pe care-l cred fiul episcopului, adusese bucata de carne, desigur, 
cu o intenţie cât se poate de prietenoasă; el ne rugă să nu 
punem niciun fel de temei pe înfăţişarea prietenoasă şi pe 
făgăduielile compatrioţilor lui, fiindcă ei au de gând şi sunt 
hotărâți să ne pricinuiască şi alte necazuri în măsura în care le va 
sta în putinţă. El ne mai spuse că bătrânul Coaa este folosit ca 
iscoadă pentru a afla condiţiile noastre de apărare şi altele, 
având oarecari planuri de a da năvală asupra corăbiilor. Se 
vedea bine că aici erau în joc antagonismele de clan dintre laici 
şi clerici; în aceste cazuri cred că a lua prea mult în serios afir- 
maţiile unora sau ale altora, înseamnă să te îndepărtezi mult de 
adevăr cu toate acestea trebuia să avem grijă să nu ne răsfirăm 
şi să nu le dăm putinţa să desfăşoare un plan mişelesc care să 
ne atingă; iar atacul lor asupra corăbiilor ar putea fi cea mai 
nefericită acţiune ce au întreprins-o vreodată. După ce stătu vreo 
două ore pe bord, Carnacare sa înapoie la țărm, declarând că 
grija de siguranţa lui proprie l-a obligat să ne facă vizita pe 
întuneric, căci dacă s-ar afla ceva, ar fi nimicit. Deoarece 


comanda îmi revenea acum mie, m-am numit eu pe Resolution 
iar pe Gore, primul locotenent al aceleiaşi corăbii, l-am pus 
comandant pe Discovery; pe Resolution. King era acum prim 
locotenent, Williamson secund, iar William Harvey, care în 
prezent se afla la a treia sa călătorie cu căpitanul Cook, a primit 
rangul de al treilea locotenent. Nu cunosc vreo dispoziţie 
anumită a senioriilor lor în cazul posturilor vacante, dar auzisem 
deseori pe căpitanul Cook, în convorbiri particulare, dezvăluindu- 
şi intenţia de a-l înainta pe Harvey ca locotenent; şi, deoarece 
sunt cu desăvârşire neştiutor în ceea ce priveşte intenţiile 
senioriilor lor în această privinţă, sper că vor înţelege că am dat 
dovadă, cu acest prilej, de atenţie şi respect faţă de amintirea 
acelui mare navigator şi că am căutat să lucrez în acord cu 
scopurile sale mărturisite. 


Miercuri, 17 februarie 1779 


Imediat după-amiază un ticălos neruşinat veni dinspre sat la 
capătul nord-vestic şi, când ajunse până la mai puţin de două 
sute de metri da corabie, flutură spre noi o pălărie care, după 
cum se vedea foarte clar, era a căpitanului Cook. Şi-o puse apoi 
pe cap şi cu o praştie zvârli spre corabie câteva pietre, în timp ce 
o mare adunătură de popor striga şi râdea pe țărm. Era o insultă 
prea grosolană pentru a fi îndurată cu răbdare. Ticălosul din 
pirogă, fiind chiar în faţa prorei corăbiei, băgă în curând de 
seamă că oamenii noştri se urcă în barcă; de aceea o întinse la 
țărm cu atâta iuţeală, încât nu-l mai puturăm ajunge. N-am 
ordonat să se tragă asupra lui, deoarece era sigur că nu va fi 
nimerit, ceea ce le-ar fi arătat localnicilor, o dată mai mult, că 
armele noastre puteau greşi. Cu toate acestea, întrucât el era 
aţâţat de cei de pe uscat, care se aflau încă pe stâncile de la 
marginea apei, iar corabia se afla prea departe de ei pentru a 
arunca ghiulele cu precizia pe care aş fi dorit-o şi cum totuşi nu 
se aflau în afara bătăii armelor noastre, iar pe de altă parte, 
mulţimea era pentru noi o ţintă cât se poate de bună, am 
poruncit să se tragă asupra lor mai multe încărcături de câte 
patru funzi, atunci ei s-au împrăştiat în mare grabă. Pe seară 
sosiră de la țărm doi iri-i, care ne cerură să nu mai tragem în ei 
şi-şi exprimară dorinţa de pace. Am constatat că ghiulelele cele 
mari îi înfricoşaseră straşnic, căci unele căzuseră în mijlocul 
gloatei şi răniseră pe un nepot al lui Teriabu, al cărui nume era 
Cai-mari-mari (un vechi prieten al meu) şi încă vreo trei, patru 


inşi, împroşcând printre ei frânturi de stânci. Aflarăm acum că în 
încăierarea cu căpitanul Cook fuseseră ucişi patru iri, trei- 
sprezece oameni de rând, iar mulţi alţii fuseseră grav răniţi. 
Dimineaţa deoarece îmi lipsea apa, am poruncit ca Discovery să 
se apropie de țărm să asigure echipei de luat apă; am trimis apoi 
bărcile celor două corăbii armate aşa cum trebuia pentru o astfel 
de însărcinare, sub comanda locotenenţilor Rickman şi Harvey, 
cu ordinul de a nu permite niciunui indigen să se apropie de ei, 
dar nici să nu-i supere cu nimic dacă n-ar fi fost provocaţi mai 
întâi printr-o faptă duşmănoasă. Foarte curând după debarcarea 
lor, intrase atâta panică în indigeni, încât, deşi vedeau limpede 
că nu aveau nicio şansă, au început să arunce pietre asupra 
echipei. Au avut totuşi destulă minte ca să se ascundă îndărătul 
caselor unui sat clădit de-a lungul plajei şi să se suie pe un deal 
înalt, sub care era aşezată fântâna; de acolo rostogoleau 
pietrele. Câţiva avură îndrăzneala să iasă pe plaja deschisă ca 
să-şi azvârle pietrele cu mai multă uşurinţă. Dar cum cinci sau 
şase dintre aceştia căzură împuşcaţi, ceilalţi puseră capăt luptei 
de pe plajă şi se retraseră cu toţii înapoia caselor, de unde 
continuară să azvârle fără încetare pietre, dar cu foarte puţin 
efect, deoarece era atâta depărtare între ei şi ceilalţi, încât dacă 
ultimii pândeau bine, puteau evita cu uşurinţă pierderile. La 
amiază bărcile se înapoiară. 


Joi, 18 februarie 1779 


După-amiază bărcile se întoarseră de la încărcatul apei şi, 
deoarece băştinaşii nu încetau să ne tulbure, dădurăm foc satului 
de la capătul plajei, ceea ce îi lipsi de principalul lor adăpost. 
Nemernicii de pe colină continuau să rostogolească bolovani 
peste noi, căci erau aşezaţi atât de sus, încât noi nu puteam să le 
facem nimic. Cu toate acestea, nu ne pricinuiră altă pagubă, 
decât că ne întârziară în oarecare măsură de la treabă, căci ai 
noştri erau nevoiţi să stea de veghe pentru a evita pietrele. Pe 
seară indigenii se plictisiră; mulţi dintre ei coborâră la echipa de 
apă cu ramuri verzi şi steaguri albe (embleme ale păcii) şi cerură 
să fim prieteni, făgăduind să nu ne mai pricinuiască supărări. Ai 
noştri îi primiră cu politeţe şi-i asigurară că, dacă se vor purta 
cumsecade, nu li se va face niciun rău. Dimineaţa, când echipele 
reveniră la misiunea lor, băştinaşii se arătară politicoşi şi săritori, 
aprovizionându-i cu fructe. 


Vineri, 19 februarie 1779 


Bunii noştri prieteni, preoţii, nu-şi precupeţesc extraordinara 
lor grijă şi bunăvoință. Ne trimit numeroase daruri constând în 
porci, fructe şi altele. In tot acest timp - în afară de o singură zi - 
am izbutit să adunăm destule rădăcini pentru consumul nostru 
zilnic, cu ajutorul acestor oameni binevoitori şi al câtorva 
sărmani inşi care veneau pe întuneric să facă târg cu noi, căci le 
era teamă, după câte ziceau ei, să fie văzuţi că au legături cu 
duşmanii. Cât despre carnea de porc, avem din belşug. 


Sâmbătă, 20 februarie 1779 


Un ri distins veni de pe uscat cu doi porci şi cu o mare 
cantitate de rădăcini, ne înştiinţă că era un dar din partea lui 
Teriabu care, îmi dădu el să înţeleg, era foarte doritor de pace. l- 
am spus că nu mă împotriveam dorinţei lui, dar stăruiam ca mai 
întâi să ne înapoieze rămăşiţele căpitanului Cook, ceea ce 
făgădui îndată că va face. Işi lua apoi rămas bun şi se întoarse la 
țărm. Pe la amiază sosi pe plajă Earpo cu foarte mulţi însoțitori, 
încărcaţi cu rădăcini şi porci. Eu am luat şalupa, iar King cuterul 
şi ne-am apropiat de țărm, atât cât să pot duce o convorbire; i- 
am cerut rămăşiţele căpitanului Cook, iar el mi le predă foarte 
cuviincios împachetate. L-am luat atunci pe bord împreună cu 
alţi trei ri-i, prietenii lui, tratându-i cu multă politeţe. l-am cerut 
şi rămăşiţele celorlalţi patru inşi, dar el mi-a spus că răposatul 
nostru căpitan, fiind omul cel mai de seamă, devenise 
proprietatea regelui Teriabu pe când ceilalţi fuseseră luaţi de 
diverşi iri care erau acum risipiţi în diferite părţi ale insulei şi că 
ar fi fost cu neputinţă să-i mai adune la un loc. Afirmațiile lui mi 
se părură atât de verosimile, încât nu mai vorbii despre acest 
subiect. 


Duminică, 21 februarie 1779 


Pe seară Earpo şi prietenii lui se înapoiară la țărm, în aparentă 
foarte fericiţi. Imi arătaseră câte pierderi omeneşti avuseseră în 
cursul diferitelor noastre hărţuieli; aceste pierderi se ridicau în 
ceea ce priveşte “ri-i la patru morţi şi şase răniţi; iar dintre 
oamenii de rând fuseseră douăzeci şi cinci de morţi şi 
cincisprezece răniţi. Tot aşa auzisem şi de la alţii deoarece ştirea 
era astfel întărită, presupun că acesta este adevărul. La 


cercetarea rămăşiţelor răposatului meu prieten, onorat şi mult 
regretat, am găsit că erau toate oasele, în afară de cele ale 
spinării, maxilarului şi labelor picioarelor. Ultimele două mi le 
aduse Earpo de dimineaţă. Cele dintâi, îmi declară el, au fost 
arse scrum o dată cu trunchiul. După cum ne spusese Carnacare, 
carnea a fost luată de pe toate oasele, în afară de mâini, care 
fuseseră crestate în mai multe locuri şi sărate cu intenţia 
neîndoioasă de a fi conservate. Tot de dimineaţă Earpo aduse 
cele două ţevi ale puştii căpitanului - una turtită prin ciocănire, 
cu intenţia de a face din ea un instrument tăios, iar cealaltă mult 
îndoită şi zgâriată, împreună cu ele mai aduse şi treisprezece 
porci de la Teriabu. |n ajunul zilei în care se petrecuse 
întâmplarea aceea nenorocită, cu prilejul vizitei pe care ne-o 
făcuse bătrânul rege, eu îi dăruisem o haină de pânză roşie; el 
dorise să fie tivită, dacă se putea, cu pânză verde şi în acest 
scop a lăsase la mine pe bord, propunându-şi să vină după ea a 
doua zi dimineaţa; dar în dimineaţa următoare avură loc 
evenimentele acelea nefericite şi haina a rămas la mine, acum îl 
însărcinase pe Earpo să mi-a ceară, iar eu i-am trimis-o împreună 
cu o compensație potrivită cu darul său. Menţionez acest 
amănunt dintre multe altele ca să arăt cât de puţin conştienţi 
erau ei de prăpastia care se săpase între noi. Inainte de amiază 
am primit vizita tânărului principe Kaua care, după cum am mai 
arătat, este unul din fiii lui Teriabu; l-am tratat cu toată cinstea şi 
respectul cuvenit rangului său. 


Luni, 22 februarie 1779 


În această după-amiază am târguit din belşug porci şi fructe. 
Atât iri, cât şi poporul se lăsă cu totul în voia noastră, fără niciun 
fel de teamă. Par peste măsură de doritori să restabilim 
încrederea şi relaţiile noastre dinainte, şi aceasta, cu atâta 
sinceritate, încât, dacă aş avea vreun obiect scump, cred că l-aş 
putea încredința lor fără cea mai mică grijă; dar ţinta mea este 
acum să ies în larg şi să părăsesc acest grup de insule îndată ce 
împrejurările mi-o vor îngădui. 

Pe seară am încredinţat adâncurilor rămăşiţele căpitanului 
Cook, cu toata pompa şi cinstirea ce i le puteam aduce în 
această parte a lumii. 


INSULA HAWAII CU ÎNSEMNAREA LOCULUI 
UNDE A FOST OMORIT COOK 


Reluăm acum povestirea căpitanului King: 

La data de 22 februarie am ieşit în largul mării pe la ora 
zece şif trăgând sus bărcile, ne-am îndreptat spre nord. 

După ce ne-am oprit la Oahu, unde am constatat că era 
greu de luat apă, căpitanul Clerke a hotărât, fără să mai 
piardă vremea, să înaintăm spre Atui. La 28 februarie am 
cârmit spre insula, aceea, pe care am zărit-o către prânz -, 
pe la apusul soarelui ne găseam în dreptul extremității ei 
răsăritene. 

Nici nu ancorasem bine în vechiul nostru loc de sta- 
ţionare, că şi sosiră lângă noi mai multe pirogi; dar 
băgarăm de seamă că nu ne mai dădeau bineţe cu aceeaşi 
cordialitate în purtări şi cu aceeaşi mulţumire pe feţe ca 
înainte. 

Ţinta noastră cea mai de seamă aici era să aprovizionăm 
corăbiile cu apă în cea mai mare grabă; de aceea am fost 
trimis pe țărm în primele ore ale după-amiezii. Am găsit o 
sumedenie de oameni adunaţi pe plajă; la început ne-au 
primit cu multă bunăvoință, dar cum am coborât butoaiele 
pe uscat, au început să devină peste măsură de supărători. 
Cu multă greutate am reuşit să trasez un cerc după 
obişnuitul nostru procedeu, pentru înlesnirea negocierilor 
comerciale, dar abia o făcusem, că am văzut un om 


apucând baioneta de la muscheta unui puşcaş şi 
străduindu-se din răsputeri să i-o smulgă din mână. 
Incăierarea începuse din cauză că soldatul îl înţepase puţin 
cu baioneta, pentru a-l face să stea în afara liniei. 

Am băgat de seamă că situaţia noastră cerea multă 
precauţie şi iscusinţă; de aceea am dat cele mai stricte 
ordine ca nimeni să nu tragă sau să recurgă la vreun alt act 
de violenţă fără ordin precis. După ce am dat aceste direc- 
tive, am fost chemat în ajutorul echipei de luat apă, unde 
am constatat că indigenii erau de asemenea porniţi pe rele. 
Ceruseră oamenilor noştri câte o secure mare de fiecare 
butoi de apă şi, deoarece nu li se împlinise cererea, nu 
dădeau voie marinarilor să rostogolească butoaiele spre 
bărci. 

Când am ajuns la ei, unul din băştinaşi înaintă spre mine 
şi-mi pretinse cu multă obrăznicie acelaşi lucru. l-am spus 
că, prieteneşte, îi dăruiam foarte bucuros o secure, dar că 
voi lua apa fără să plătesc ceva în schimbul ei; am poruncit 
numaidecât oamenilor din şalupă să-şi continue treaba şi 
am chemat trei soldaţi de la târguitori pentru a-i ocroti pe 
ceilalţi. 

Deşi cei mai mulţi dintre insulari continuau să-mi acorde 
multă cinstire şi respect, totuşi nu m-au slăbit până n-am 
contribuit şi eu cu ceva la prada de care aveau nevoie. Unul 
dintre ei veni la mine cu un aer familiar şi, cu multă 
îndemânare, îmi atrase în altă parte luarea-aminte; între 
timp, un altul îmi smulse sabia, pe care o ţineam nepăsător 
în mână şi fugi cu ea fulgerător de repede. 

In zadar m-aş fi gândit să reprim această obrăznicie cu 
ajutorul forţei; trebuia să ne păzim pe cât puteam împotriva 
necuviinţelor, căci nu aveam nimic de făcut decât să le 
suportăm cu răbdare. Totuşi mă îngrijora oarecum ştirea pe 
care mi-o dăduse nu mult după aceea sergentul, anume că, 
întorcându-se pe neaşteptate, zărise un om ţinând în 
spatele meu un pumnal în poziţie de atac. În cazul unei 
adevărate năvale, întreaga noastră forţă, oricât de bine ar fi 
fost desfăşurată, n-ar fi putut îngădui decât o slabă împotri- 
vire. Pe de altă parte, socoteam că faptul de a arăta indige- 


nilor că nu ne era teamă de ei, avea şi el destulă 
însemnătate. 

În cele din urmă aduserăm toate lucrurile în bărci şi 
numai tunarul, un marinar din echipajul bărcii şi cu mine 
râmaserăm pe țărm. Deoarece şalupa plutea ceva mai 
departe şi trebuia să înotăm până la ea, le-am spus să se 
îndrepte cât mai repede într-acolo, urmând ca eu să vin 
după ei. 

Am constatat cu uimire că amândoi refuză să se supună 
acestui ordin; între noi se iscă atunci o discuţie cu privire la 
cel ce trebuia să fie ultimul pe țărm. Se pare că unele 
cuvinte pe care cu puţin înainte le adresasem cam fără 
socoteală marinarului şi care, după cum înţelesese el, s-ar fi 
referit la curajul lui, erau cauza acestor neaşteptate 
mofturi; iar bătrânul tunar, găsind că era vorba de o 
chestiune de onoare, socotea că nu se cădea să stea 
deoparte. In asemenea situaţie ridicolă am fi putut rămâne 
mult şi bine, dacă cearta n-ar fi fost curmată brusc de 
pietrele care începuseră să zboare pe lângă noi, precum şi 
de strigătele celor din bărci, care ne îndemnau să ne 
grăbim, deoarece indigenii ne urmăreau prin apă cu 
ciomege şi suliţi. Am atins primul bordul şalupei şi, 
constatând că tunarul rămăsese în urmă la oarecare 
depărtare şi că nu era cu totul în afara primejdiei, am 
strigat soldaţilor să tragă o salvă cu muschetele. In graba 
executării ordinului ei traseră două şi, când mă urcam în 
barcă, i-am zărit pe băştinaşi fugind care încotro; un singur 
bărbat, lângă care şedea o femeie, rămase în urmă pe 
plajă. Omul făcu mai multe încercări zadarnice de a se 
ridica şip cu multă părere de rău, am băgat de seamă că 
fusese rănit la pântece. 

In timpul absenței noastre căpitanul Clerke fusese foarte 
îngrijorat de soarta noastră. Temerile lui erau considerabil 
mărite şi de faptul că înţelesese cu totul greşit sensul unei 
convorbiri pe care o avusese cu nişte indigeni care se 
urcaseră pe bord. Fiindcă aceia pomeneau des numele 
căpitanului Cook şi făceau descrieri vii şi amănunțite despre 
moarte şi distrugere, el crezuse că nenorocitele întâmplări 


de la Hawaii ajunseseră până la ei şi că insularii se refereau 
la ele. In realitate, ei voiau să-i aducă la cunoştinţă că se 
iscaseră nişte războaie de pe urma caprelor pe care 
căpitanul Cook le lăsase la Onihiau; şi că, în cursul bătăliilor 
pentru stăpânirea lor, aceste nefericite capre au fost 
măcelărite. 

În dimineaţa următoare, la 2 martie am primit din nou 
ordin să merg pe uscat cu echipa de luat apă. Primejdiile 
prin care trecusem în ajun l-au determinat pe căpitanul 
Clerke să trimită forţe mai însemnate de pe amândouă 
corăbiile ca să ne însoţească; aveam astfel o pază 
însumând patruzeci de oameni înarmaţi. Această măsură 
de prevedere nu mai era totuşi necesară acum, deoarece 
plaja fusese lăsată în întregime în folosinţa noastră, iar 
terenul dintre locul de debarcare şi lac fusese declarat 
tabu, fiind înconjurat de steguleţe albe. După toate 
aparențele, am dedus că unele căpetenii indigene 
vizitaseră regiunea aceea şi că, neputând rămâne prin 
preajmă, luaseră în mod binevoitor şi plin de consideraţie 
această măsură, pentru ca noi să fim în mai mare siguranţă 
şi cât mai puţin stingheriţi. 

A doua zi am luat apă fără să mai întâmpinăm vreo 
împotrivire. La înapoierea pe corăbii, aflarăm că pe bord 
fuseseră câteva căpetenii, care-şi ceruseră scuze pentru 
comportarea compatrioţilor lor, atribuind răzvrătirea certu- 
rilor care mai dăinuiau în acel timp printre oamenii de 
seamă ai insulei. Neînţelegerea se stârnise în legătură cu 
caprele lăsate de noi la Onihiau anul trecut, Toneoneo 
pretinzând dreptul de proprietate asupra lor, deoarece 
insula îi era închinată lui. 

La data de 7 martie ne-a surprins vizita lui Toneoneo 
însuşi. Când auzi că principesa văduvă era pe bord, nu-l 
puturăm convinge decât cu multă greutate să urce şi el, nu 
că s-ar fi temut pentru siguranţa lui, ci fiindcă nu voia să 
dea ochi cu dânsa. Intâlnirea lor avu loc de faţă cu noi; s-au 
uitat unul la altul cu priviri posomorâte şi piezişe. El n-a stat 
prea mult şi părea tare amărât; dar remarcarăm cu 
oarecare uimire că femeile, atât la venirea cât şi la 


plecarea lui, se prosternau înaintea sa; de asemenea fusese 
tratat de către toţi băştinaşii de pe bord cu respectul 
cuvenit celor de rangul lui. Într-adevăr, era destul de 
neobişnuit ca o persoană care în acea vreme se afla în 
duşmănie cu partida adversă şi se pregătea chiar de o nouă 
bătălie să se încumete să vină aproape singur în mijlocul 
taberei duşmane, 

La 8 martie, la ora nouă dimineaţa, am ridicat ancora şi 
ne-am îndreptat spre Onihiau, iar la ora trei după-amiaza 
am ancorat într-o apă de treizeci şi şase de metri, aproape 
în acelaşi loc ca în anul 1778. 

La 12 martie vremea fiind liniştită, masterul a fost trimis 
în partea nord-vestică a insulei ca să caute un loc de anco- 
rare mai convenabil. El s-a întors spre seară, după ce 
găsise un golf frumos cu bune posibilităţi de ancorare; în 
partea lui estică se aflau patru mici izvoare cu apă potabilă, 
la care ducea un drum neted potrivit pentru rostogolitul 
butoaielor. 

Fiind acum gata să părăsim Insulele Sandwich, socot că 
se cuvine să fac câteva observaţii asupra lor. Acest grup 
este alcătuit din unsprezece insule. Indigenii le numesc: 1. 
Owhyhee; 2. Maui; 3. Ranai sau Omai; 4. Morotini sau 
Morokini; 5. Kahauraui sau Tahuraua; 6. Morotoi sau 
Morokoi; 7. Uahu sau Oahu; 8. Atui, Ataui sau Taui şi, 
uneori, Kaui; 9. Nihihau sau Onihiu; 10. Orihaua sau Rihaua; 
şi, 11. Tahura, toate sunt locuite, afară de Morotini şi 
Tahura. După spusele indigenilor, pe lângă insulele enu- 
merate mai sus se mai află una, numită Modupapapa 
Komodupapapa, care este netedă, nisipoasă şi vizitată 
numai pentru vânătoarea de broaşte țestoase marine şi 
păsări de mare. 

Ele fuseseră numite de căpitanul Cook Insulele Sandwich 
în cinstea exploratorului, sub a cărui oblăduire îmbogăţise 
el geografia cu atât de multe descoperiri strălucite şi pline 
de însemnătate. 

Locuitorii Insulelor Sandwich aparţin fără îndoială 
aceleiaşi rase ca cei din Noua Zeelandă, din Insulele 
Societăţii şi din Insulele Amiciţiei, din Insula Paştelui şi din 


Marchize. Faptul, oricât ar părea de extraordinar, poate fi 
considerat suficient dovedit, prin aceea că apucăturile şi 
moravurile lor se aseamănă în chip izbitor; asemănarea în 
linii generale dintre oameni este stabilită, dincolo de orice 
controversă, prin absoluta identitate a graiurilor lor. 

Doritorilor de discuţii îndelungi pe această temă nu le va 
fi prea greu să-şi închipuie de pe ce continent au emigrat la 
început şi în ce etape s-au răspândit pe o suprafaţă atât de 
vastă aceşti oameni. Am arătat mai sus că am observat 
puternice semne de înrudire între ei şi unele din triburile 
indiene ce locuiesc în insulele Ladrone?'$ şi Caroline; 
aceeaşi afinitate se poate urmări şi între battas?”” şi 
malaezi. Când s-au petrecut aceste evenimente nu este 
lesne de aflat; probabil, nu prea de curând, deoarece 
insulele sunt foarte populate şi oamenii n-au păstrat nicio 
tradiţie a originii proprii, în afară de cele ce ţin cu 
desăvârşire de domeniul legendelor. 

Băştinaşii din aceste insule depăşesc în general statura 
mijlocie şi sunt bine legaţi. Culoarea feţei lor este mai 
închisa decât a tahitienilor şi nici nu sunt atât de frumoşi ca 
aceştia. Totuşi, mulţi dintre ei au feţe iar femeile, 
îndeosebi, au ochi şi dinţi frumoşi, precum şi o dulceaţă şi o 
sensibilitate în priviri, ceea ce le face foarte ademenitoare. 
Părul lor e negru-castaniu, nici drept ca al indienilor din 
America, nici cârlionţat ca al negrilor africani, ci variat ca şi 
părul europenilor. 

Aceeaşi superioritate a înfăţişării, pe care am constatat-o 
la irii din toate celelalte insule, am remarcat-o şi aici. Cei pe 
care i-am văzut erau, fără excepţie, desăvârşit realizaţi 
trupeşte pe când cei mai mulţi, pe lângă scăderile lor în 
general, dovedeau acea diversitate a făpturilor şi figurilor 
care se întâlneşte şi la alte popoare. 

Ei par să sufere de puţine boli locale, dar mulţi dintre iri 
sunt înspăimântător de bolnavi din cauza întrebuinţării fără 
măsură a avei. Este ceva deosebit de ciudat în istoria 
acestui drog vătămător. Când căpitanul Cook vizitase prima 

oară Insulele Societăţii, ava era prea puţin cunoscută acolo. 
La a doua lui călătorie, ea se consuma mult la Ulietea, dar 
nu prea câştigase teren în Otaheite. lar când ne-am oprit 
acolo ultima dată, ravagiile îngrozitoare ce le făcea acum 
erau de necrezut: căpitanul abia mai recunoscuse pe mulţi 
dintre vechile lui cunoştinţe. În Insulele Amiciţiei căpeteniile 
consumă în mod obişnuit această băutură, dar o subţie atât 
de mult cu apă, încât nu pare că produce vreun efect rău. 
La Atui este folosită, de asemenea, cu multă cumpătare şi, 
ca urmare, căpeteniile au o înfăţişare mult mai chipeşă 
acolo decât în oricare dintre insulele învecinate. Bunii noştri 
prieteni Keirikia şi bătrânul Kau se lăsară convinşi de noi să 
renunţe la această băutură; de aceea se îndreptară uimitor 
în scurtul timp cât mai stăturăm după aceea pe insulă. 

Cu toată pierderea ireparabilă ce o suferisem de pe urma 
supărării bruşte şi a violenţei acestor oameni, trebuie 
totuşi, să fim drepţi faţă de ei, să recunoaştem că, dintre 
toţi insularii, ei au cea mai blândă şi duioasă fire; se deose- 
besc cu desăvârşire de acei nemaipomenit de uşuratici şi 
schimbători tahitieni, şi nici nu au distanta gravitate şi 
rezervă a locuitorilor din Insulele Amiciţiei. Hawaienii par să 
trăiască în cea mai deplină înţelegere şi prietenie unii cu 
alţii. Femeile care au copii sunt remarcabile prin duioasa şi 
statornica lor grijă pentru cei mici, iar bărbaţii le dau 
adesea ajutor la treburile casnice, cu o bunăvoință ce nu 
poate fi decât spre lauda lor. 

Locuitorii acestor insule se deosebesc de cei din Insulele 
Amiciţiei prin faptul că aproape toţi îşi lasă barba să 
crească. Intr-adevăr, puţini erau cei care şi-o râdeau în 
întregime, aşa cum făcea bătrânul rege, sau purtau numai 
mustăţi. Aceeaşi diversitate în privinţa modului de purtare 
a părului se poate observa şi la ei ca şi printre ceilalţi insu- 
lari ai Pacificului de sud; ei au şi o modă ce le este proprie, 
după câte ştim, şi anume, îşi tund părul scurt de tot, deo 
parte şi de alta a capului şi în jos până la urechi. 

Oamenii de amândouă sexele poartă la gât coliere făcute 
din sfori pe care sunt înşirate scoici mici împestriţate, 
precum şi o podoabă de forma unei cozi de ceaşcă, de vreo 


doi centimetri lungime şi de o jumătate de centimetru 
lăţime, lucrată din lemn, piatră sau fildeş frumos lustruită, 
pe care o atârnă de gât prin fire subţiri de păr răsucit şi 
învârtit uneori de o sută de ori. In locul acestui ornament, 
unii dintre ei poartă pe piept o mică figură omenească, 
lucrată în os şi spânzurată în acelaşi chip. 

Ca şi restul indigenilor din insulele Pacificului de sud, au 
obiceiul de a-şi tatua corpul, dar numai în Noua Zelandă şi 
în Insulele Sandwich îşi tatuează şi faţa. Au de asemenea 
ciudatul obicei, a cărui noimă n-am putut-o afla niciodată, 
de a tatua vârful limbii femeilor. 

Îmbrăcămintea bărbaţilor este formată îndeobşte dintr-o 
singură bucată de pânză groasă, numită maro, de vreo 
douăzeci şi cinci de centimetri lăţime, pe care o petrec 
printre picioare şi o leagă în jurul mijlocului. Aceasta este 
îmbrăcămintea comună tuturor categoriilor sociale. 
Rogojinile, dintre care unele sunt frumos lucrate, au diferite 
mărimi, de cele mai multe ori vreun metru jumătate 
lungime şi unu lățime. Pe acestea şi le aruncă peste umeri 
şi le trag în faţă; dar le întrebuinţează rareori şi mai ales în 
timpul războiului, deoarece, putând amortiza lovitura unei 
pietre sau a oricărei arme boante, par mai folositoare 
atunci decât în vreme de pace. 

Îmbrăcămintea obişnuită a femeilor este foarte asemă- 
nătoare cu a bărbaţilor. Ele îşi înfăşoară mijlocul cu o 
bucată de pânză care ajunge până la jumătatea coapselor; 
câteodată, când răcoarea serii se face simțită, îşi aruncă 
peste umeri bucăţi libere de pânză fină, ca şi femeile din 
Otaheite. Pau este numele altei îmbrăcăminţi foarte des 
purtată de femeile tinere. Este confecţionată din cel mai 
subţire şi mai fin soi de pânză, se înfăşoară de mai multe 
ori în jurul pântecelui şi coboară până la genunchi, aşa 
încât capătă înfăţişarea unei fuste scurte şi bogate. 

Felul lor de a-şi petrece timpul pare să fie foarte simplu, 
puţin variat. Se trezesc o dată cu răsăritul soarelui şi, după 
ce se bucură de răcoarea serii, se retrag la odihnă puţin 
timp după apusul soarelui. Cu lucratul pirogilor şi al rogo- 
jinilor se îndeletnicesc iri-i; femeile sunt ocupate cu fabri- 


carea pânzei, iar în plantaţii şi la pescuit lucrează mai ales 
tautau-ii?'%”. 

Muzica lor este rudimentară; n-au nici fluiere, nici naiuri, 
nici alte instrumente, în afară de tobe de diferite mărimi. 
Dar melodiile lor sunt foarte plăcute, fiindcă le cântă pe mai 
multe voci şi le însoțesc cu mişcări line ale braţelor, la fel 
cu cei din Insulele Amiciţiei. 

Oamenii din aceste insule se împart în mod vădit în trei 
pături sociale. Cea dintâi este alcătuită din /r;, sau căpetenii 
de districte; unul dintre ei este superior celorlalţi şi se 
numeşte la Hawaii /r/i-tabu ori iri-moi. Prima denumire arată 
autoritatea lui absolută, iar a doua îi obligă pe ceilalţi să se 
prosterne în faţa lui. Din pătura a doua fac parte cei ce se 
bucură de un drept de proprietate, fără însă a avea 
autoritate. A treia o alcătuiesc tautau-ii sau servitorii, care 
nu au nici rang, nici proprietate. 

Şefii îşi exercită puterea, unii asupra altora, în modul cei 
mai semeţ şi mai asupritor. Voi da două exemple în acest 
sens. Un şef dintr-un ordin inferior se purtase cu multă 
cuviinţă faţă de unul din ofiţerii noştri şi, drept răsplată, l- 
am luat pe bord şi l-am prezentat căpitanului Cook, care l-a 
invitat să prânzească cu noi. În timp ce eram la masă intră 
Paria, care era căpetenie de un rang mai înalt şi cum îl văzu 
pe oaspetele nostru într-o situaţie atât de onorabilă, fu 
cuprins de o nemărginită indignare, care i se citea pe faţă. 
Îl apucă numaidecât de păr şi era cât pe ce să-l târască 
afară din cabină, dacă n-ar fi intervenit căpitanul; după 
destulă gâlceavă, toată indulgenţa ce o puturăm obţine, 
fără a ajunge să ne certăm cu Paria, a fost ca oaspetele 
nostru să aibă îngăduinţa de a rămâne aşezat pe podea, în 
timp ce Paria îi lua locul la masă. Altădată, când Teriobu 
urca pentru prima oară pe bordul corăbiei Reso/ution, Maia- 
maia, care era printre însoțitorii săi, găsindu-l pe Paria pe 
punte, îl izgoni de pe corabie în modul cel mai înjositor. 

Religia acestor oameni seamănă în mai multe privinţe cu 
a celor din Insulele Societăţii şi Amiciţiei. Morarurile lor, 
whatta, idolii, sacrificiile şi cântecele sacre, care le sunt 

comune tuturor, dovedesc că toate noţiunile lor religioase 
au aceeaşi obârşie. 

S-a mai amintit că titlul de Orona?” fusese acordat 
căpitanului Cook cu toate onorurile legate de el; este de 
asemenea sigur că ne priveau în general ca pe nişte 
oameni mai aleşi şi obişnuiau să spună deseori că marele 
ltua sălăşluita în ţara noastră. 

Sacrificiile omeneşti sunt mai frecvente aici, după pro- 
priile spuse ale băştinaşilor, decât în oricare dintre insulele 
vizitate de noi. Aceste groaznice rituri nu se practică numai 
la începerea războaielor şi înaintea marilor bătălii, ci ori de 
câte ori se apucă ei de ceva mai de seamă; iar moartea 
oricărei căpetenii însemnate cere jertfirea unuia sau a mai 
multor tautau-i, după importanţa rangului şefului respectiv. 
Ni s-a spus că la moartea lui Teriobu mai mulţi oameni sunt 
sorociţi sacrificării. 

Tot printre obiceiurile lor ciudate putem să-l trecem pe 
acela de a scoate prin lovire incisivii, ca o jertfă în cinstea 
lui ltua, pentru ca acesta să îndepărteze orice primejdie sau 
necaz la care ar putea fi ei expuşi. 

În ziua de 15 martie, la ora şapte dimineaţa am ridicat 
ancora şi, trecând pe la nord de Tahura, ne-am îndreptat 
spre sud-vest. La 23 martie, vântul, care fusese în ultima 
vreme potolit, se înteţi şi crescu până ce deveni o puternică 
vijelie, care ne sfâşie câteva dintre pânzele vechi şi pricinui 
ruperea greementului în repetate rânduri. Această vijelie 
dură douăsprezece ore, după care se mai potoli şi o ţinu 
mai departe aşa până la 25 martie, la amiază, când se 
domoli cu totul, lăsând în locul ei doar o adiere uşoară. 

La data de 30 martie vânturile şi starea nestatornică a 
vremii îl determinară pe căpitanul Clerke să-şi schimbe 
planul şi, pe la ora şase seara, îndreptarăm cârma spre 
nord-vest, continuând aşa până la şase aprilie, când 
pierdurăm alizeul. 

Rânduielile stabilite pe vremea când trăia căpitanul Cook 
pentru aerisirea aşternuturilor, aprinderea focurilor între 
punți, spălarea acestora cu oţet şi afumarea lor cu pulbere 

de puşcă, erau respectate în permanenţă. De câtva timp, 
chiar şi cârpirea hainelor vechi ale marinarilor se trans- 
formase într-o îndatorire grea şi însemnată. Poate că este 
necesar să informăm pe cei nefamiliarizaţi cu obiceiurile 
marinarilor de pe navele de război, că aceştia sunt aşa de 
deprinşi să li se comande de către ofiţerii lor când şi cum să 
se îngrijească de ei înşişi, încât pierd orice prevedere şi 
devin nesocotiţi ca nişte copii. Sunt sigur că dacă oamenii 
noştri ar fi fost lăsaţi de capul lor, întregul echipaj ar fi 
rămas în pielea goală, înainte de a ajunge la jumătatea 
călătoriei. Era firesc să ne aşteptăm ca păţaniile din cursul 
călătoriei spre miazănoapte din anul precedent să-i fi făcut 
să simtă nevoia de a da puţină atenţie acestor lucruri; dar, 
dacă le-au trecut vreodată prin minte astfel de gânduri, ele 
au fost atât de superficiale, încât la întoarcerea noastră în 
climatul tropical hainele îmblănite precum şi celelalte veş- 
minte pentru ţinuturile reci şi le aruncau cu lovituri de 
picior de colo-colo pe punți, ca lucruri fără preţ, deşi pe 
amândouă corăbiile se ştia că urma să facem o nouă călă- 
torie spre pol. lată de ce aceste haine au fost strânse de 
ofiţeri şi îndesate în butoaie, iar acum se restituiau proprie- 
tarilor lor. 

La data de 12 aprilie, vântul schimbându-se treptat, 
ajunse să bată spre răsărit, şi crescu până deveni o 
puternică vijelie. Tot timpul de când părăsisem Insulele 
Sandwich ne-a supărat o spărtură, prin care pătrundeau în 
fiecare oră doisprezece centimetri de apă; dar, deoarece 
reuşeam mereu să ţinem pe loc nivelul apei cu ajutorul 
pompelor de mână, spărtura nu ne-a necăjit prea mult până 
la 13 aprilie, când na alarmă tare o inundație bruscă ce 
potopise întregul spaţiu dintre punți. Apa din magazia de 
cărbuni, negăsind ieşire îndestulătoare prin cocpit?80, 
forţase platformele de deasupra ei şi, într-o clipită, făcuse 
să plutească toate cele. Situaţia noastră era într-adevăr 
peste măsură de îngrijorătoare, căci nu aveam la îndemână 
niciun mijloc de a ne descurca. Îndată ce izbutirăm să-i dăm 
o scurgere, cea mai mare parte din apă ieşind prin cocpit, 

noi am fost astfel în măsură să scoatem restul cu căldările. 
Dar spărtura se mărise acum atât de mult, încât jumătate 
din echipaj trebuiau să lucreze neîncetat la pompe şi la 
ispol?8!1. Această situaţie a durat până la 15 aprilie la 
amiază. Oamenii noştri suportau cu multă bunăvoință 
această osteneală excesivă, la care se adăuga faptul 
deosebit de supărător că nu aveau un loc uscat unde să 
doarmă; pentru acest considerent începurăm să le servim 
ratia întreagă de grog. 

Deoarece ne apropiam acum de Jocul unde se zice că Da 
Gama ar fi văzut o mare întindere de pământ, ne ;bucuram 
de prilejul ce ni se înfăţişa de a contribui la îndepărtarea 
îndoielilor care ar mai fi putut dăinui în privinţa acestei 
pretinse descoperiri. După ce navigarăm încoace şi încolo în 
tot cursul zilei, fără a zări vreo urmă de pământ, cârmirăm 
iarăşi spre miazănoapte, socotind că nu merita să ne 
pierdem timpul în căutarea unei ţări, a cărei existenţă era o 
părere ce-şi dovedise până acum îndestul netemeinicia. 

Trecerea bruscă de la căldura apăsătoare ce o simţisem 
la începutul lunii, la frigul grozav pe care-l înduram acum, 
era însoţită de multe alte neajunsuri. 

La data de 21 aprilie zărirăm o balenă şi o pasăre de 
uscat, iar după-amiază, apa arătându-se  miloasă, 
aruncarăm plumbul, dar nu găsirăm fundul nici la două sute 
cincizeci de metri. În cursul celor trei zile precedente 
văzurăm mari cârduri de păsări dintr-o speţă asemănătoare 
rațelor. Ilvirea zburătoarelor se socoteşte de obicei ca o 
dovadă a vecinătăţii uscatului, dar de la 16 aprilie nu mai 
întâlnisem alte semne, deşi în acest timp parcursesem 
peste o sută cincizeci de leghe. 

La 22 aprilie frigul ajunsese peste măsură de aspru şi 
frânghiile erau atât de îngheţate, încât numai cu mare 
greutate le puteam trece prin scripeţi. 

La 23 aprilie, la ora şase dimineaţa, uscatul apăru sub 
forma unor munţi acoperiţi de zăpadă, care se întindeau 
spre sud-vest; desluşirăm o stâncă înaltă şi conică, la trei 
sau patru leghe depărtare. Abia dădurăm cu ochii de 

această privelişte nelămurită, că ne şi învălui o ceaţă 
deasă. Când vremea se limpezi din nou, ne îndreptarăm 
într-acolo, spre a vedea mai de aproape pământul, dar ni se 
înfăţişă o perspectivă mai posomorâtă şi mai sumbră decât 
văzusem vreodată. Coasta părea dreaptă şi uniformă, 
neavând intrânduri sau golfuri; terenul urca de la țărm 
către nişte dealuri de înălţime moderată, dincolo de care se 
aflau şiruri de munţi, ale căror piscuri se pierdeau în nori. 
Totul era în întregime acoperit de nea, în afara unor 
povârnişuri şi râpi ce ieşeau prea abrupt din mare pentru ca 
zăpada să se poată aşeza pe ele. 

Vântul continua să sufle foarte puternic dinspre nord-est, 
iar pe mare domnea o ceaţă deasă şi cădea lapoviţă; 
vremea aceasta a ţinut de la 24 la 28 aprilie. Corabia părea 
să fie o adevărată masă de gheaţă, şarturile erau aşa de 
încărcate, încât aveau în circumferință mai mult de două ori 
grosimea lor obişnuită; pe scurt, cei mai vechi marinari nu 
mai pomeniseră niciodată ceva asemănător, iar lapoviţa 
continua să cadă fără încetare şi gerul se înăsprea mereu. 

În dimineaţa zilei de 28 aprilie, cerul se lumină, în sfârşit, 
şi vântul se domoli până la tăria unei uşoare brize, deşi 
bătea din aceeaşi direcţie ca şi mai înainte. Avurăm o zi 
caldă şi frumoasă şi, fiindcă ne aşteptam să vină dezgheţul, 
oamenii începură să sfărâme gheaţa de pe greement, 
catarge şi pânze,. pentru a preîntâmpina căderea ţurţurilor 
în capetele noastre.. Pe la trei după-amiază se iscă un vânt 
straşnic dinspre miazăzi; cu ajutorul lui ne îndreptarăm spre 
golful Auaţca. 

După ce trecurăm de gura golfului, care este lungă de 
vreo patru mile, ni se deschise în faţă o mare baie circulară 
de douăzeci şi cinci de mile în circumferință; la ora patru şi 
jumătate  ancorarăm într-o apă de şase stânjeni. 
Cercetarăm, toate colţurile golfului cu ocheanele în 
căutarea oraşului Petropavlovsk?%, care, după cum auzisem 
la Unalaşka, era o localitate de oarecare mărime şi 
însemnătate. În cele din urmă descoperirăm, pe un strâmt 
capăt de pământ înspre nord-est, câteva cabane de bârne 

şi câteva colibe conice, înălțate pe prăjini, însumând vreo 
treizeci de aşezăminte; după poziţia lor, am ajuns la 
concluzia că era Petropavlovsk. Totuşi, ca să fim drepţi faţă 
de generosul şi ospitalierul tratament de care ne-am 
bucurat aici, voi cere îngăduinţa să merg în întâmpinarea 
curiozităţii cititorului şi să-l asigur că dezamăgirea noastră 
a fost mai degrabă ridicolă decât serioasă. In această 
amărâtă extremitate a pământului baricadat cu gheaţă şi 
acoperit cu zăpadă până şi în timp de vară, într-un port 
mizerabil, am cunoscut oameni pătrunşi de simţăminte de 
omenie şi având atâta măreție sufletească, încât ar fi făcut 
cinste oricărui popor de pe glob. 

În cursul nopţii, la venirea mareei, ne înconjurară o 
mulţime de sloiuri. În zori, am fost trimis cu bărcile să cer- 
cetez golful şi să predau scrisorile pe care le adusesem de 
la Unalaşka pentru comandantul rus. 

În timp ce ne apropiam, observarăm câţiva oameni 
mergând iute încoace şi încolo; apoi o sanie trasă de câini, 
cu unul dintre locuitori în ea, cobori spre țărm în faţa 
noastră. În timp ce priveam la cele ce se petreceau pe 
uscat şi admiram marea politeţe a străinului care, gândeam 
noi, venise în ajutorul nostru, bărbatul, după ce ne măsură 
din priviri câtva timp cu multă luare-aminte, se întoarse 
scurt pe loc şi se îndepărtă în grabă în spre ostrog?5. Eram 
mai puţin supăraţi decât dezamăgiţi de această plecare 
neaşteptată, deoarece începusem să constatăm că drumul 
nostru pe gheaţă este întovărăşit nu numai de greutăţi 
mari, dar şi de primejdii. 

Când ajunserăm la mai puţin de o jumătate de kilometru 
de ostrog, desluşirăm mărşăluind spre noi un grup de 
oameni înarmaţi, format din vreo treizeci de soldaţi, în 
fruntea cărora se afla o persoană cu înfăţişare importantă, 
care ţinea un băț în mână. Se opri când ajunse la câţiva 
metri de noi şi-şi aşeză oamenii într-o ordine perfectă. l-am 
înmânat scrisorile lui Ismailov şi m-am străduit să-l fac să 
înţeleagă că eram englez şi că aduseserăm acele note de la 

Unalaşka. După ce ne examină cu luare-aminte, ne conduse 
către sat în mare tăcere şi solemnitate, oprindu-şi deseori 
oamenii, pentru a-i grupa în diferite chipuri şi a-i pune să 
execute mai multe exerciţii. 

In cele din urmă sosirăm la casa ofițerului care comanda 
grupa şi intrarăm înăuntru, după destulă agitaţie în legă- 
tură cu darea poruncilor şi orânduirea militarilor de afară, 
gazda noastră îşi făcu apariţia, însoţit de o altă persoană 
care, pe cât înţeleserăm, era secretarul portului. Deschiseră 
apoi una din scrisorile lui Ismailov şi o trimiseră pe cealaltă 
cu un mesager special la Bolcereţk, un oraş de pe coasta 
apuseană a peninsulei Kamciatka, unde-şi avea reşedinţa 
comandantul rus al acestei provincii. 

Slujbaşul în casa căreia ne aflam era sergent, el era 
comandantul ostrogului. Nimic n-ar putea întrece bunătatea 
şi ospitalitatea lui, după ce şi-a revenit din panica 
provocată de venirea noastră. Ni se părea că în casă este o 
căldură excesivă, dar totul se vedea curat şi bine rânduit. 
După ce mi-am schimbat hainele ude cu altele pe care 
sergentul mi le-a pus la dispoziţie cu multă politeţe, - un 
costum complet al lui - am fost poftiţi la masa de prânz, 
care nu mă îndoiesc că era cea mai bună pe care ne-o 
putea servi; ţinând seama de timpul scurt ce-l avusese spre 
a o prepara, pot zice că o pregătise cu destulă iscusinţă. 
Insăşi nevasta sergentului ne aduse mai multe bucate, dar 
ei nu i se dădu voie să şadă la masă. După ce terminarăm 
ospăţul, în cursul căruia conversaţia se mărgini la câteva 
plecăciuni şi alte semne de respect mutual, ne străduirăm 
să-i explicăm gazdei pricina şi ţelurile vizitei noastre în 
acest port. Deoarece Ismailov atinsese probabil acelaşi 
subiect în scrisorile ce i le înmânasem mai înainte, el păru 
să înţeleagă foarte lesne ce voiam să-i spunem; dar, cum 
nu se afla nimeni la faţa locului care să poată vorbi vreo 
altă limbă decât rusa sau camciadala, ne-a fost foarte greu 
să înţelegem ştirile ce vroia să ni le comunice. După un 
timp, străduindu-ne să ne înţelegem unul pe altul, 
ajunserăm la concluzia că în această localitate nu se 
puteau obţine niciun fel de merinde sau de mărfuri navale 


dar că aceste articole se aflau din belşug la Bolcereţk. 
Comandantul va fi probabil foarte binevoitor şi ne va da 
ceea ce ne lipsea, dar că, până nu va primi poruncă de la 
el, nici sergentul, nici oamenii săi, nici indigenii nu se vor 
încumeta măcar să meargă pe bordul corăbiei noastre. 

Era acum timpul să ne luăm ziua bună; ni se puse 
numaidecât la îndemână pentru fiecare persoană din grupul 
nostru câte o sanie trasă de cinci câini şi condusă de un 
vizitiu. Marinarii erau tare încântați de acest gen de 
transport, ceea ce-i desfăta încă şi mai mult era că cele 
două căngi ale bărcilor primiseră şi ele câte o sanie. Aceste 
sănii sunt atât de uşoare şi construcţia lor este aşa de bine 
adaptată scopurilor pentru care sunt folosite, încât 
alunecau cu mare iuţeală şi în deplină siguranţă pe o 
gheaţă pe care noi n-am fi izbutit s-o trecem pe jos, oricâte 
precauţii am fi luat. 

La întoarcere găsirăm bărcile trăgând corabia la edec 
înspre sat; pe la ora şapte ajunserăm lângă gheaţă şi ama- 
rarăm. În dimineaţa următoare tâmplarii se puseră pe lucru 
pentru a astupa spărtura care ne dăduse atâta de furcă în 
cursul ultimei noastre traversări. Mai mulţi ofiţeri făcură 
vizite sergentului, care îi primi cu multă politeţe; iar căpi- 
tanul Clerke îi trimise două sticle de rom, fiindcă înţelesese 
că ar fi fost darul cel mai potrivit pe care i l-ar fi putut face; 
în schimb primi câteva păsări frumoase asemănătoare 
cocoşului de munte şi douăzeci de păstrăvi. 

În dimineaţa următoare, după ce văzusem două sănii 
intrând în sat, căpitanul Clerke mă trimise pe țărm să aflu 
dacă nu cumva sosise vreun mesaj de la comandantul 
Kamciatkăi; după socoteala sergentului, mesajul putea sosi, 
ca urmare a veştii trimise în legătură cu vizita noastră. 
Bolcereţk este pe cale obişnuită la vreo două sute de 
kilometri de Petropavlovsk. Mesajele noastre fuseseră 
trimise cu o sanie trasă de câini la data de 29 aprilie pe la 
ora prânzului. lar răspunsul sosise, aşa cum aflarăm mai 
târziu, în zorii zilei aceleia; aşa că fusese nevoie de ceva 
mai mult de trei zile şi jumătate pentru o călătorie de patru 
sute treizeci de kilometri. 


Venirea răspunsului de la comandant ne-a fost totuşi 
tăinuită deocamdată; când am ajuns la locuinţa sergentului, 
mi-a spus că vom afla a doua zi despre ce era vorba. 

A doua zi, pe la ora zece înainte de amiază, zărirăm mai 
multe sănii coborând în jos spre marginea gheții; 
trimiserăm o barcă să-i aducă pe ocupanţii lor pe bord. 
Venise un negustor rus din Bolcereţk, numit Fedosici şi un 
neamt. Port, care aduseseră o scrisoare de la maiorul 
Behm, comandantul Kamciatkăi, către căpitanul Clerke. 
Când ajunseră la marginea gheții şi zăriră ce mari erau 
corăbiile care se aflau la mai puţin de două sute de metri 
de ei, părură peste măsură de îngrijoraţi; înainte de a se 
încumeta să se îmbarce, cerură ca doi marinari să fie lăsaţi 
pe țărm ca ostateci, pentru siguranţa lor. Descoperirăm mai 
târziu că Ismailov, în scrisoarea lui către comandant, nu 
ştiu pentru care motiv, ne prezentase greşit; scrisese că era 
vorba de două mici bărci de negoţ, iar sergentul, care nu 
văzuse corăbiile decât de la oarecare depărtare, nu 
îndreptase această greşeală în mesajul lui. 

Când sosiră pe bord, am dedus, din purtarea lor prevă- 
zătoare şi temătoare, că se aflau încă sub stăpânirea unei 
îngrijorări inexplicabile; o neobişnuită satisfacţie se putu citi 
pe chipurile lor atunci când neamţul găsi printre noi un om 
cu care să poată discuta. Era Webber, care vorbea nem- 
țeşte extrem de bine. După ce Port a fost prezentat 
căpitanului Clerke, comandantul nostru primi scrisoarea 
comandantului rus, scrisă tot în limba germană, prin care îl 
invita pe Clerke şi pe ofiţerii lui să vină la Bolşereţk. Port îi 
aduse în acelaşi timp la cunoştinţă că maiorul îşi făcuse o 
idee greşită despre mărimea  corăbiilor şi despre 
însărcinarea pe care o îndeplineam, deoarece Ismailov, în 
scrisoarea sa, ne dăduse drept două mici vase comerciale 
englezeşti şi-l prevenise să fie atent, insinuând că am fi nici 
mai mult nici mai puţin decât pirați. 

Deoarece aveam posibilitatea să conversăm cu ruşii prin 
mijlocirea tălmaciului, primele noastre întrebări au fost 
dacă putem să ne procurăm provizii cu care să ne 
completăm merindele proaspete şi articolele marinăreşti, 


din lipsa cărora fuseserăm de câtva timp în mare restrişte. 
La cercetare, se vădi că întregul stoc de animale pe care le 
putea procura ţinutul din împrejurimile golfului se urca la 
numai două junei; sergentul făgăduise cu multă uşurinţă că 
va face rost de vite. Incepurăm apoi demersuri pe lângă 
negustor, clar condiţiile în care se oferea să ne servească 
erau aşa oneroase, încât căpitanul Clerke socoti necesar să 
trimită un ofiţer la comandantul de la Bolşereţk pentru a se 
interesa de preţul mărfurilor în acel loc. 

Deoarece căpitanul Clerke găsi nimerit să-mi dea mie 
această misiune, am primit ordin ca, împreună cu Webber, 
ce urma să mă însoţească în calitate de interpret, să mă 
pregătesc de plecare a doua zi dimineaţa. 

Se alătură apoi echipei noastre şi căpitanul Gore şi ne 
însoţiră de asemenea Port şi Fedosici, cu doi cazaci; 
călăuzele noastre ne dădură îmbrăcăminte călduroasă, - 
îmblănită - precauţie care se dovedi curând binevenită, 
întrucât începu să ningă îndată ce pornirăm la drum. 

A doua zi dimineaţa ne întâmpină toion-ul sau căpetenia 
din Karacin, care fusese înştiinţată de venirea noastră şi 
făcuse rost de pirogi, mai uşoare şi mai nimerite pentru 
navigația pe râul Auaţka. Înaintam acum foarte repede, 
oamenii toion-ului fiind pe cât de mari la stat, pe atât de 
puternici şi buni cunoscători ai meseriei lor. La ora zece 
ajunserăm la ostrog, reşedinţa, unde ne întâmpinară pe 
malul apei bărbaţi şi femei camciadali şi câţiva servitori ruşi 
de-ai lui Fedosici, care se ocupau cu facerea pirogilor. Erau 
cu toţii îmbrăcaţi în haine de sărbătoare. 

Acest ostrog era frumos aşezat pe malul râului. Am fost 
conduşi la locuinţa to/on-ului?%%, un om simplu şi cum se 
cade, a cărui mamă era rusoaică iar tatăl, camciadal. Casa 
lui ca toate celelalte din ţinutul acesta, era împărţită în 
două încăperi. O masă lungă şi îngustă, cu o laviţă în jurul 
ei, alcătuiau toată mobila din camera din faţă; iar în cea din 
fund se găsea bucătăria; uneltele casnice erau la fel de 
puţine şi sărăcăcioase. Dar binevoitoarea primire a gazdei 
şi cordiala întâmpinare ce ni se făcuse, compensau din plin 

modestia locuinţei. 

In timp ce ne aflam la prânz în această colibă, ca oaspeţi 
ai unui popor, de a cărui existenţă abia auzisem, şi aşezaţi 
la capătul lumii locuibile, ne atrase luarea-aminte o singura- 
tică lingură de cositor, pe jumătate tocită, a cărei formă ne 
era familiară; cercetând-o, constatarăm că pe dos avea 
gravat cuvântul Londra. Nu pot trece sub tăcere acest fapt 
din recunoştinţă pentru multele gânduri plăcute, 
speranţele, grijile şi duioasele amintiri ce le-a trezit atunci 
în noi. Acei care au simţit ce urme lasă în suflet o lungă 
absenţă ori marea depărtare de patrie vor înţelege cu 
uşurinţă plăcerea ce ţi-o fac asemenea întâmplări 
neînsemnate. 

Urma acum să părăsim râul şi să facem restul călătoriei 
cu săniile. 

După ce ne-am plimbat în jurul satului, care nu avea 
nimic vrednic de reţinut, ne-am întors la cină şi, după 
aceea, ne-am odihnit puţin; curând ne-au trezit urletele 
triste ale clinilor, pe care le auzirăm tot timpul cât dură 
legatul bagajelor pe sănii; dar odată prinşi în ham şi noi 
fiind cu toţii gata de plecare, urletele se preschimbară într- 
un lătrat uşor şi vesel, care încetă în întregime în momentul 
în care porniră săniile. Aceşti câini se aseamănă întru câtva 
cu cei din rasa de Pomerania, dar sunt mult mai mari. 

Deoarece nu aveam încredere în propria noastră dibăcie, 
ni se dăduse fiecăruia dintre noi câte un om care să mâne 
sania, operaţie care se dovedi, după starea în care se aflau 
drumurile, a fi un lucru nespus de trudnic. Insoţitorul meu 
era un cazac foarte bine dispus, însă atât de nepriceput la 
această treabă, încât ne răsturnam aproape în fiecare 
minut, spre marea veselie a celorlalţi tovarăşi. Grupul 
nostru era format în total din zece sănii. Cea în care era 
transportat căpitanul Gore era formată din două sănii 
legate la un loc şi echipată din belşug cu blănuri şi piei de 
urs; avea zece câini înhămaţi, câte patru alături, la fel ca la 
alte câteva dintre săniile cele mai greu încărcate cu bagaje. 

După ce străbăturăm vreo şapte kilometri, începu să 
plouă, fapt care, adăugat la întunericul nopţii, ne puse în 


mare încurcătură. În cele din urmă ne înţeleserăm să 
rămânem unde ne găseam până ce se va lumina de ziuă; şi 
ca urmare, înfăşurându-ne în blănuri, aşteptarăm cu 
răbdare dimineaţa. Pe la ora trei am fost chemaţi să 
plecăm, călăuzele noastre temându-se să nu fim prinşi de 
dezgheţ, dacă mai aşteptam mult şi atunci n-am mai fi fost 
în stare nici să înaintăm, nici să ne înapoiem. După 
nenumărate greutăţi, provocate mai cu seamă de starea 
proastă a drumului, la ora două după-amiază am sosit teferi 
la un ostrog numit Nacikin. 

Acolo am fost primiţi cu aceeaşi ospitalitate ca şi la 
Karacin, iar după-prânz ne-am dus să vizităm un izvor deo- 
sebit de fierbinte de lângă acest sat. Incă din depărtare se 
zărea aburul ridicându-se ca dintr-o căldare care fierbe; iar 
când ne-am apropiat, am simţit în aer un miros pătrunzător 
de pucioasă. Izvorul principal se afla într-o adâncitură cu un 
diametru de vreun metru; era înconjurat de mai multe 
izvoare mai mici, tot atât de calde, răsfirate pe terenul 
învecinat; de aceea, tot acest petic de pământ pe o 
întindere de peste patru metri pătraţi era atât de fierbinte, 
încât nu puteam sta două minute în acelaşi loc. Apa care 
curgea din izvoare se aduna într-o mică scăldătoare şi 
forma apoi un pârăiaş care, după ce curgea vreo sută 
cincizeci de metri, se vărsa în râu. Baia, ziceau localnicii, 
vindecă mai multe boli, ca bunăoară reumatismul, 
încheieturile umflate şi înţepenite şi ulcerele scorbutice. 

În dimineaţa următoare ne îmbarcarăm în pirogi şi por- 
nirăm pe Bolşoi Reka?%5. Pe ambele maluri priveliştea era 
romantică dar monotonă, râul curgea prin munţi foarte pră- 
păstioşi şi sterpi; nimic nu dădea diversitate peisajului, 
decât, când şi când, apariţia unui urs şi zborurile păsărilor 
sălbatice. 

Când, la 12 mai, se lumină de ziuă, am constatat că 
ieşisem din munţi şi că intram într-o întinsă câmpie joasă, 
acoperită cu arbuşti stufoşi. Pe la ora nouă înainte de 
amiază ajunserăm la un ostrog, numit Opacin, care se afla 
la aproape optzeci de kilometri de Nacikin şi avea cam 

aceeaşi mărime ca ostrogul Karacin. Găsirăm aici un 
sergent cu patru soldaţi ruşi, care ne aşteptau de două zile 
şi care trimiseră numaidecât o barcă uşoară spre Bolşereţk 
ca să vestească apropierea noastră. Făcurăm restul 
călătoriei cu multă uşurinţă şi repeziciune, deoarece, pe 
măsură ce coboram, râul devenea din ce în ce mai iute, iar 
bancurile se răreau. 

Cu cât ne apropiam de capitală, observam cu părere de 
rău, din agitația şi forfoteala de pe maluri, că urma să ni se 
facă o primire oficială. Un costum bun devenise de multă 
vreme o plăcere rară pentru noi, iar hainele de călătorie 
erau un amestec caraghios de modă europeană, 
polineziană şi camciadală. Felul în care ne-a primit 
comandantul a fost mai plăcut decât se poate închipui, dar 
am constatat cu ciudă că uitase aproape cu desăvârşire 
limba franceză, aşa încât plăcerea de a conversa cuela 
avut-o numai Webber, care vorbea nemţeşte. 

În tovărăşia maiorului Behm se afla căpitanul Şmalev, al 
doilea la comandă, un alt ofiţer, precum şi întreaga 
corporație a negustorilor din localitate. Ei ne-au condus în 
casa comandantului, unde am fost întâmpinați cu multă 
curtenie de soţia sa şi unde am găsit ceai şi alte bunătăţi 
pregătite pentru noi. 

Pe la ora şapte, comandantul observă că eram obosiţi de 
călătorie şi ne ceru voie să ne conducă la locuinţele 
noastre. În drum, trecurăm pe lângă două corpuri de gardă, 
unde soldaţii fuseseră puşi să prezinte armele în cinstea 
căpitanului Gore; iar după aceea am fost călăuziţi la o casă 
foarte curată şi potrivită pentru noi, după cum ne lămuri 
maiorul, urma să ne fie reşedinţă în cursul şederii noastre 
acolo. La uşă ne-a postat două santinele, iar într-o casă 
învecinată a instalat o gardă cu un sergent. Apoi maiorul îşi 
luă rămas bun, făgăduind să ne viziteze a doua zi. 

Dis-de-dimineaţă primirăm salutările comandantului, ale 
căpitanului Şmalev şi ale locuitorilor mai de seamă al 
oraşului, care, nu mult după aceea, ne onorară cu prezenţa 
lor. După ce ne retraserăm să ne odihnim, primii doi 
trimiseră după Port şi îi puseră întrebări cu privire la 


mărfurile de care credeau că ducem cel mai mult lipsă pe 
bordul corăbiilor; de aceea, i-am găsit pregătiţi să stăruie 
ca noi să acceptăm ca garnizoana de sub comanda lor să 
împartă cu noi micul stoc de provizii ce-l mai aveau. 

În schimbul acestei dărnicii nemaiîntâlnite nu prea 
aveam ce să-i oferim, în afară de admiraţia şi mulţumirile 
noastre. Din fericire totuşi, căpitanul Clerke îi trimisese prin 
mine o serie de tipărituri şi hărţi referitoare la penultima 
călătorie a lui Cook, pe care mă rugase să i le dăruiesc în 
numele său; comandantul, care se entuziasma de orice 
lucru în legătură cu descoperirile, le primi cu o bucurie ce 
ne arăta că darul nostru, deşi o nimica toată, era cât se 
poate de binevenit. Căpitanul Clerke îmi mai dăduse 
dezlegarea să-i arăt harta descoperirilor făcute în actuala 
noastră călătorie şi, deoarece am socotit că un om în 
situaţia şi cu preocupările sale ar fi peste măsură de 
satisfăcut de o comunicare de acest fel, i-am dezvăluit, fără 
şovăire, toate datele pe care întreaga sa purtare dovedise 
că le merită. 

Am avut plăcerea să constat că era sensibil la acest 
compliment, aşa cum sperasem, şi că a rămas uluit, văzând 
dintr-o privire întinderea acelei coaste, atât pe partea Asiei, 
cât şi a Americii, în lungul căreia compatrioţii săi se înde- 
letniciseră atât de mulţi ani cu explorările. 

In ziua aceea am prânzit în casa comandantului, care nu 
scăpa niciun prilej de a ne satisface curiozitatea; preparase 
deci, pe lângă mai multe feluri de mâncare gătită ca la noi, 
o mulţime de alte mâncări, după obiceiul rusesc şi 
camciadal. Ne-am petrecut după-amiaza făcând o plimbare 
prin oraş şi prin ţinutul învecinat. Bolşereţk este aşezat într- 
o câmpie joasă şi mlăştinoasă, care se întinde spre marea 
Okoţk, măsoară vreo şaizeci şi patru de kilometri în lungime 
şi are o lăţime considerabilă. Oraşul e situat în partea 
nordică a Râului Mare (Bolşoi Reka). In dreptul oraşului, râul 
are de la doi la doi metri jumătate adâncime şi vreo 
jumătate de kilometru lăţime. Niciun fel de cereale nu se 
cultivă în această regiune, iar maiorul Behm mi-a făcut 
cunoscut că singura grădină plantată până la acea dată era 


a lui. Am văzut vreo douăzeci-treizeci de vaci, iar maiorul 
avea şase cai zdraveni. Acestea şi câinii sunt singurele 
animale domestice pe care le posedă. 

Casele din Bolşereţk sunt toate de un singur tip, fiind 
construite din bârne şi acoperite cu stuf. Casa 
comandantului este mult mai mare decât celelalte, având 
trei încăperi de dimensiuni considerabile, îngrijit tapetate şi 
care ar putea fi socotite frumoase, dacă talcul cu care sunt 
acoperite ferestrele nu le-ar da o înfăţişare sărăcăcioasă şi 
neplăcută. Locuitorii totalizau un număr de cinci-şase sute. 

In dimineaţa următoare ne adresarăm în particular 
negustorului Fedosici să ne vândă nişte tutun pentru 
marinari, care de peste douăsprezece luni erau lipsiţi de 
plăcerea lor favorită. Dar, ca toate celelalte demersuri ale 
noastre, ajunse şi acesta numaidecât la urechile 
comandantului; curând după aceea găsirăm cu uimire în 
casa noastră patru saci de tutun, cântărind peste o sută de 
funzi fiecare, comandantul ne ceru să-i dăruim marinarilor 
noştri în numele său şi al garnizoanei de sub comanda sa. 
In acelaşi timp ne trimise douăzeci de căpăţâni de zahăr fin 
şi tot douăzeci de funzi de ceai, acestea fiind articolele de 
care înţelesese că ducem mare lipsă şi pe care ne rugă să-i 
îngăduim să le ofere ofiţerilor. Pe lângă acestea, doamna 
Belim mai trimise un dar căpitanului Clerke, anume, unt 
proaspăt, miere, smochine, orez şi câteva alte mărunţişuri 
de acelaşi fel, însoţite de urarea ca ele să-i fie de folos şi 
să-i ajute să-şi recapete sănătatea. Zadarnic încercarăm să 
ne împotrivim acestei risipe de bunătăţi, căreia doream cu 
adevărat să-i pun capăt, fiind încredinţat că dădeau de la ei 
nu o parte, ci aproape întregul stoc al garnizoanei. 

Prânzirăm în ziua aceasta cu căpitanul Şmalev, iar după 
prânz, pentru a ne distra şi altfel, ni se oferi o reprezentaţie 
de dansuri ruseşti şi camciadale. Figurile dansului rusesc 
semănau destul de mult cu cele ale dansurilor noastre 
marinăreşti şi erau executate fie de o singură persoană fie 
de două sau patru deodată. Făceau paşi mărunți şi repezi, 
iar picioarele şi le ridicau foarte puţin de la pământ. Dar 
dacă dansul rusesc era hazliu, cel camciadal dovedea cea 


mai năstruşnică idee ce i-ar putea trăsni cuiva prin minte. 
El voia să reprezinte gesturile stângace şi greoaie ale 
ursului. Dansatorul îşi apleca tot timpul trupul şi-şi îndoia 
genunchii, în timp ce braţele sale imitau mişcările şi 
atitudinile animalului. 

Deoarece călătoria noastră la Bolşereţk ne răpise mai 
mult timp decât ne aşteptasem şi întrucât ni se spusese că 
întoarcerea putea fi şi mai anevoioasă şi plictisitoare, ne 
văzurăm în situaţia de a anunţa comandantului, chiar în 
aceeaşi seară, intenţia noastră de a pleca a doua zi. Am 
fost foarte plăcut surprinşi când maiorul ne-a spus că, dacă 
puteam rămâne încă o zi, ne-ar întovărăşi şi el, fiindcă i-ar 
face mare plăcere să vină cu noi la Petropavlovsk, ca să ia 
el însuşi parte la îndeplinirea celor ce trebuiau făcute 
pentru noi. 

Prânzirăm după aceea cu comandantul care, pentru a ne 
da putinţa să cunoaştem cât mai multe din obiceiurile 
locuitorilor şi datinile ţării, în măsura în care ne-o îngăduia 
timpul, invită în acea seară la el acasă pe toţi oamenii de 
seamă din oraş. Femeile veniră strălucit îmbrăcate după 
moda camciadală. Era o privelişte fermecătoare în mijlocul 
celui mai sălbatic şi mai întunecat ţinut din lume. Diver- 
tismentul era alcătuit tot din dansuri şi cântece. 

Dimineaţa următoare fiind sorocită plecării, ne-am retras 
devreme în locuinţele noastre, unde primul lucru pe care l- 
am văzut au fost trei costume de călătorie, lucrate după 
moda ţării, costume pe care ni le dăruise maiorul. În acest 
fel, când cu darurile sale, când cu bunătatea căpitanului 
Şmalev şi a multor altora, împreună cu uriaşul stoc de pro- 
vizii ce ne-a fost trimis pentru drum, strânsesem o cantitate 
destul de însemnată de bagaje. 

În cursul drumului ne-a încântat mult marea bunăvoință 
cu care toionii şi camciadalii ne săreau în ajutor în diferitele 
ostroguri prin care treceam şi nu mi-a scăpat neobservată 
bucuria ce li se putea citi pe faţă la vederea maiorului şi 
nici marea tristeţe ce-i cuprindea la auzul ştirii că avea să-i 
părăsească în curând. 

De la Bolşereţk trimisesem căpitanului Clerke un mesa- 


ger, informându-l asupra primirii ce ni se făcuse şi asupra 
intenţiei maiorului de a ne însoţi la înapoiere, înştiinţându-l, 
de asemenea, despre ziua în care se putea aştepta să ne 
vadă. Maiorul a fost tare uimit de înfăţişarea robustă şi 
plină de sănătate a echipajului bărcilor şi s-a mirat şi mai 
mult când a văzut că majoritatea oamenilor erau îmbrăcaţi 
numai în cămăşi şi pantaloni, deşi chiar atunci ningea din 
plin. 

La sosire maiorul Behm a fost salutat cu treisprezece 
lovituri de tun şi a fost primit cu toate celelalte semne de 
distincţie pe care i le puteam arăta. 

După ce-l vizită pe căpitanul Clerke şi trecu în revistă 
ambele corăbii, el se întoarse să prânzească pe bordul 
corăbiei Resolution; după-amiază i se arătară diferitele 
curiozităţi adunate în cursul călătoriei, iar căpitanul Clerke îi 
oferi un sortiment complet din fiecare articol. Cu acest prilej 
trebuie să amintesc gestul de mărinimie şi recunoştinţă pe 
care-l făcură marinarii de pe ambele corăbii. Când auziră ce 
frumos dar le făcuse maiorul, oferindu-le tutun, ei cerură, 
cu totul din iniţiativa lor, să nu li se mai servească grog, iar 
alocaţia de spirtoase să fie dăruită din partea lor garni- 
zoanei din Bolşereţk. Nu puturăm decât să admirăm un 
sacrificiu atât de extraordinar şi, pentru ca să nu aibă de 
suferit de pe urma acestui gest, căpitanul Clerke şi ceilalţi 
ofiţeri puseră în locul neînsemnatei cantităţi pe care 
maiorul se lăsă înduplecat s-o accepte, aceeaşi cantitate de 
rom din raţia ofiţerilor. Acest dar, împreună cu o duzină sau 
două de sticle cu vin de la Cap pentru doamnă Behm şi alte 
asemenea mici daruri ce eram în stare să facem, a fost 
primit în modul cel mai îndatoritor. 

Deoarece maiorul Behm demisionase din postul de 
comandant al Kamciatkăi şi avea de gând să plece curând 
la Petersburg, se oferi să ia cu sine mesajele pe care am fi 
vrut să i le dăm în grijă. Prilejul nu trebuia scăpat şi căpi- 
tanul Clerke, fiind convins că relatarea descoperirilor 
noastre putea fi încredinţată în întregime şi în siguranţă 
unei persoane ce ne dăduse asemenea dovezi izbitoare 
despre virtuțile sale, atât publice cât şi particulare, şi ţinând 


seama că mai aveam încă de înfăptuit o bună parte din 
călătorie, se hotări să trimită prin el întregul jurnal al 
răposatului nostru comandant, împreună cu o parte din 
propriul său jurnal, care completa perioada de la moartea 
căpitanului Cook până la sosirea noastră în Kamciatka, 
precum şi o hartă a tuturor descoperirilor, spre a fi 
înmânate ambasadorului nostru la curtea rusească. 

În cursul următoarelor trei zile maiorul a fost găzduit 
alternativ pe bordul celor două corăbii şi ne-am străduit să 
facem acest lucru cât puteam mai bine. In ziua de 25 mai 
îşi luă rămas bun; îl salutarăm cu treisprezece lovituri de 
tun, iar marinarii, după propria lor dorinţă, strigară de trei 
ori ura pentru el. 

Deşi prietenia noastră cu maiorul Behm durase atât de 
puţin, purtarea lui nobilă şi dezinteresată făcu să se nască 
în noi cel mai mare respect şi o deosebită stimă faţă de el. 
Valoarea darurilor particulare pe care ni le făcuse, în afara 
mărfurilor, trebuie să se fi urcat la peste două sute de lire. 
Dar această mărinimie era cu mult depăşită de delicateţea 
cu oare ne dăruise toate acele obiecte. «Ceea ce faceţi voi 
acum - zicea el adesea - este în folosul general al omenirii 
şi prin urmare vă dă dreptul, nu numai la recunoştinţa uma- 
nităţii, dar şi la privilegii cetăţeneşti în orice ţară aţi fi 
aruncaţi. 

În timp ce corăbiile se aflau în golful Petropavlovsk, 
sănătatea căpitanului Clerke continuă să se înrăutăţească 
din zi în zi, în ciuda mântuitoarei schimbări de dietă pe care 
i-o oferea staționarea în Kamciatka. 

La data de 1 iunie încărcăm pe bord patru mii de kilo- 
grame de făină de secară, cu care ne aprovizionasem din 
magazinele din Petropavlovsk, iar Discovery lua o cantitate 
proporţională. Oamenilor li s-au dat numaidecât raţii întregi 
de pâine, favoare de care nu se mai bucuraseră de când 
părăsisem Capul Bunei Speranţe. 

La 4 iunie bătea o briză puternică şi ploua tare, fapt care 
ne-a răsturnat proiectul de a pavoaza corăbiile şi ne-a 
obligat să ne mulţumim a trage douăzeci şi una de lovituri 
de tun în onoarea zilei şi s-o sărbătorim aşa cum se putea. 


La data de 6 iunie ne-au fost trimise, din porunca maio- 
rului, douăzeci de vite de mărime mijlocie de la ostrogul 
Vercinei, care se afla la aproape o sută de mile în linie 
dreaptă. Ele au sosit în condiţii bune. Am folosit 
următoarele opt zile pentru a ne pregăti de plecare. 

La data de 15 iunie, înainte de a se lumina, ne uimi un 
zgomot huruitor ce semăna cu un tunet depărtat; când se 
crăpă de ziuă, găsirăm punţile şi bordurile corăbiilor aco- 
perite cu o pulbere fină, groasă de aproape un inci, dare 
semăna cu şmirghelul. Aerul era încărcat de acest praf şi 
cerul întunecat, iar către vulcanul de pe muntele situat la 
miazănoapte de port, zarea era atât de neguroasă, încât nu 
se putea desluşi conturul muntelui. O dată cu cenuşa mai 
cădeau şi multe pietre mici, care nu suferiseră nicio modi- 
ficare de pe urma acţiunii focului. Pe seară se auziră tunete 
şi văzurăm fulgere îngrozitoare dare, împreună cu întune- 
cimea din atmosferă şi cu mirosul de pucioasă din aer, 
aveau într-adevăr un efect din cele mai impresionante şi 
mai înspăimântătoare. Ne aflam în acel timp la vreo opt 
leghe de poalele munţilor. 

Imprejurimile aveau acum cu totul altă înfăţişare decât la 
sosirea noastră. Zăpada dispăruse şi coastele dealurilor 
erau acoperite cu o verdeață de toată frumuseţea. 

Deoarece căpitanul Clerke poruncise ca atâta timp cât ne 
îngăduia vremea să nu pierdem din vedere coasta 
Kamciatkăi, am observat că vulcanul arunca încă mult timp 
după aceea nesfârşite coloane de fum. În ceea ce priveşte 
adâncimea apei, la o depărtare de patru leghe de țărm nu 
dădeam de fund nici la două sute şaptezeci de metri”. 

In ziua de 6 iulie, la amiază, am dublat un număr destul 
de mare de sloiuri de gheaţă: am observat că ele mai 
aderau încă în multe locuri la ţărmul continentului asiatic şi 
nu ne-a mai uimit faptul că, pe la trei după-amiază, am dat 
peste un întins corp de gheaţă ce se prelungea departe, 
spre apus. Văzându-l, ni s-au spulberat speranţele de a 
înainta mai către nord decât în anul precedent. 

Fiindcă în cursul după-amiezii vântul bătea prea slab, am 
coborât bărcile şi am început să urmărim morsele, care 


trăiau în mari cirezi pe sloiuri de gheaţă plutitoare. Marinarii 
s-au înapoiat curând fără succes, deoarece aceste vietăţi, 
fiind peste măsură de fricoase, se retrăgeau în apă înainte 
ca ei să le poată prinde în bătaia puştilor. 

Până la 9 iulie străbătusem aproape patruzeci de leghe 
spre apus, de-a lungul gheții, fără să fi văzut vreo deschiză- 
tură în ea sau largul mării dincolo de ea, spre miazănoapte; 
de aceea nu aveam, deocamdată, nicio perspectivă de a 
înainta mai departe, spre nord. 

În ziua de 10 iulie am coborât iar bărcile pe apă şi le-am 
trimis la vânătoare de morse, care se aflau în mare număr 
pe bucăţile de gheaţă ce ne înconjurau. De data aceasta 
marinarii noştri avură mai mult succes decât rândul trecut, 
căci se înapoiară cu trei morse mari şi urna mică; în afară 
de acestea, uciseră şi răniseră altele. Ofițerii care însoţiseră 
această echipă au fost martori că aceste vietăţi dăduseră 
multe şi remarcabile pilde de dragoste părintească. Când 
bărcile noastre se apropiau de gheaţă, ele îşi luau puii sub 
aripioarele înotătoare şi se străduiau să se salveze o dată 
cu ei în mare. 

La ora opt seara se iscă un vânt de răsărit, cu care 
continuarăm drumul spre miazăzi, iar pe la ora 
douăsprezece dădurăm de alte numeroase sloiuri mari de 
gheaţă. Ne străduirăm să ne strecurăm printre ele cu 
velatura redusă de teamă să nu avariem corabia; ajungând 
ceva mai departe spre sud, întâlnirăm un singur câmp 
compact de gheaţă, care se întindea spre sud-vest, sud-est 
şi nord-est cât puteam cuprinde cu privirea. 

Am continuat să navigăm spre nord cu o briză moderată 
de la miazăzi. Am avut vreme frumoasă până în ziua de 13 
iulie, la zece dimineaţa, când ne-am trezit din nou alături 
de un câmp întreg de gheaţă, căruia nu-i puteam zări 
marginile nici măcar din gabie. Acest fapt ne-a spulberat 
dintr-o dată speranţele de a pătrunde mai departe. 

Căpitanul Clerke se hotărî atunci să mai facă o nouă şi 
ultimă încercare de a ajunge în golful Baffin sau Hudson, 
sondând coasta americană, de vreme ce pe partea aceea 
izbutisem anul trecut să înaintăm cel mai mult. Prin urmare 


în tot restul zilei ne trudirăm să navigăm în vânt, cu o vigu- 
roasă briză de răsărit. 

În ziua de 16 iulie înainte de amiază, ne văzurăm prinşi 
ca într-un golf, gheaţa ocolind brusc înspre sud-est şi 
înconjurându-ne ca o masă compactă din toate părţile, în 
afară de cartul sudic. Am scăpat însă datorită unui vânt 
care bătea spre miazăzi. Ne aflam într-o apă de douăzeci şi 
şase de stânjeni şi, pe cât presupuneam, la vreo douăzeci şi 
cinci de leghe de coastele Americii. 

La data de 18 iulie, dimineaţa, trecurăm pe lângă nişte 
mici buşteni plutitori şi văzurăm cârduri de papagali de 
mare şi păsărele de gheaţă, precum şi câteva balene. Pe la 
nouă seara am zărit un urs alb înotând foarte aproape de 
Discovery, după aceea se îndreptă spre o banchiză, pe care 
se mai aflau încă doi. 

In ziua de 19 iulie, la ora unu dimineaţa, vremea se 
însenină şi constatarăm că suntem atât de bine împresuraţi 
de gheaţă, încât nu ne rămânea decât o deschizătură spre 
miazăzi, cart spre care ne îndreptarăm deci, înapoindu-ne 
printr-o mare foarte liniştită. Niciodată nu pătrunsesem atât 
de mult spre nord ca de data aceasta şi mai aveam cinci 
leghe până la latitudinea atinsă în sezonul precedent. 

După-amiază văzurăm în apă doi urşi albi; pornirăm 
imediat cu barca mică să-i vânăm şi avurăm norocul să-i 
ucidem pe amândoi. Cel mai mare, probabil mama celui 
mai tânăr, a fost împuşcat primul; celălalt nu-l părăsi, deşi 
ar fi putut scăpa cu uşurinţă pe gheaţă, în timp ce oamenii 
îşi încărcau din nou muschetele, ci rămase înotând împrejur 
până când, după ce se trase de mai multe ori asupra lui, a 
fost împuşcat mortal. Greutatea celui mai mare era de două 
sute de kilograme. 

Datorită acestor animale, avurăm vreo câteva mese 
excelente de carne proaspătă. Carnea lor avea într-adevăr 
un puternic gust de peşte, dar era din toate punctele de 
vedere mult superioară celei de morsă, pe care oamenii 
noştri au putut totuşi fi din nou convinşi, fără prea mare 
greutate, s-o prefere merindelor sărate. 

În ziua de 21 iulie la ora opt dimineaţa vântul se înăspri, 


ceața dispăru şi zărirăm coasta americană spre sud-est, la 
depărtare de opt-zece leghe; ne-am îndreptat spre ea, dar 
am fost din nou opriţi de gheaţă şi siliţi să virăm spre vest, 
de-a lungul marginii ei. 

Un câmp compact de gheaţă nimici astfel toate străda- 
niile de a ne apropia de uscat, de care, după aprecierea 
noastră, era legat. Ne luarăm, aşadar, rămas bun de la 
trecătoarea nord-estică înspre bătrâna Anglie?5%6. Voi cere 
îngăduinţa să redau cu propriile cuvinte ale căpitanului 
Clerke motivele acestei hotărâri - finale, ca şi ale planurilor 
lui viitoare; şi aceasta, cu atât mai mult, cu cât este ultima 
dare de seamă pe care sănătatea i-a mai îngăduit s-o scrie. 

Ne este cu neputinţă să mai înaintăm cât de puţin spre 
miazănoapte pe această coastă (America) şi este puţin 
probabil ca această enormă masă de gheaţă să se topească 
în cele câteva săptămâni de vară ce au mai rămas până la 
sfârşitul anotimpului, banchiza va rămâne, după toate 
probabilitățile, o barieră de netrecut pentru orice încercare 
viitoare. De aceea, cred că cea mai bună măsură ce se 
poate lua spre binele misiunii este traversarea mării spre 
coasta asiatică şi căutarea vreunei deschizături care să ne 
ducă mai departe către nord; iar dacă n-o găsesc, să văd ce 
mai pot face pe coasta aceea, unde sper să am mai mult 
succes, deşi nu prea îndrăznesc să cred, căci marea este 
aici aşa de împânzită cu gheţuri, încât mă tem că o trecere 
este cu totul imposibilă. 

Deoarece căpitanul Clerke hotărâse din motivele mai 
sus-arătate să renunţe la orice noi încercări pe coasta 
americană şi să facă ultimele sforţări în căutarea trecerii pe 
coasta continentului opus, continuarăm, în cursul după- 
amiezii de 21 iulie, să ţinem cârma spre vest-nord-vest, 
printre nenumărate sfărâmături de ghetari. 

În dimineaţa zilei de 23 iulie navigam mai departe în 
volte încoace şi încolo, printr-un canal între gheţuri care nu 


286 Întreprinderea a fost dusă la bun sfârşit pentru prima oară de Sir 
Robert McClure, după trei sferturi de secol. Cea mai înaltă latitudine 
atinsă de căpitanul Clerke pare a fi fost 71° 56' nord, spre nord de Icy 
Cape. - N. A. 


depăşea o milă şi jumătate în lăţime şi se micşora din clipă 
în clipă. În cele din urmă, după ce ne străduirăm din 
răsputeri să ieşim din mijlocul sloiurilor desprinse, necesi- 
tatea ne împinse să ne creăm drum spre miazăzi, ceea ce 
izbutirăm abia pe la ora şapte şi jumătate dimineaţa, dar nu 
fără a ne ciocni de câteva ori cu putere de gheţuri. 
Discovery avu mai puţin noroc, deoarece la ora unsprezece, 
când aproape ieşise în larg, se încurcă aşa de rău printre 
sloiuri mari, încât drumul i se bară şi, lunecând sub vânt, 
veni cu bordul înainte spre marginea unei banchize uriaşe, 
în clipa aceea avea marea deschisă în vânt, aşa că resacul 
îl împinse cu violenţă spre banchiză. Aceasta însă, fie că s-a 
sfărâmat, fie că s-a dislocat, a liberat până la urmă vasul, 
iar navigatorii făcură o nouă încercare de a scăpa din 
nenorocire însă, înainte ca nava să câştige destulă iuţeală 
pentru a răspunde comenzilor, căzu iarăşi sub vânt, 
îndreptându-se spre o altă banchiză; deoarece hula făcea 
nesigură menţinerea corăbiei în vânt şi nu era nicio 
speranţă de ieşire în loc deschis, Discovery intră într-o mică 
deschizătură, unde îşi strânse pânzele şi se agăţă cu 
cângile de ghețari. 

l-am zărit în această situaţie primejdioasă pe la amiază, 
la vreo trei mile depărtare, în timp ce o vijelie puternică 
împingea noi sloiuri spre nord-vest, mărind astfel câmpul 
de gheaţă ce zăcea între noi. Parcă pentru a îngreuia şi mai 
mult întunecatele noastre perspective, pe la ora patru şi 
jumătate după-amiază vremea deveni ceţoasă şi pierdurăm 
din vedere corabia Discovery. Temerile noastre în legătură 
cu siguranţa ei nu s-au spulberat decât după ora nouă, 
când îi auzirăm tunurile răspunzând semnalelor noastre; 
curând după aceea desluşirăm strigătele prin care ne 
înştiinţau că, în urma schimbării vântului, gheţurile 
începuseră să se disloce şi că, înălţând toate pânzele, îşi 
croiseră o trecere printre ele, dar suferiseră stricăciuni 
destul de însemnate. 

În ziua de 24 iulie vântul bătea cu putere dinspre sud- 
vest, vremea era ceţoasă, iar noi ne îndreptam întins către 
sud-est. La ora unsprezece înainte de amiază, o mare 


banchiză plutitoare, al cărei capăt nu-l puteam zări, ne bară 
trecerea din nou. 

Deoarece era necesar să ajungem acum la o hotărâre 
oarecare în privinţa drumului pe care trebuia să-l urmăm de 
aici încolo, căpitanul Clerke trimise o barcă la bordul 
corăbiei Discovery, cu tâmplari ca să cerceteze stricăciunile 
suferite de navă. Ei se înapoiară pe seară, raportând că 
repararea stricăciunilor va dura trei săptămâni. 

Astfel, constatând că înaintarea spre miazănoapte, ca şi 
apropierea de oricare din aceste două continente, este 
imposibilă din cauza mării blocate de gheţuri, am socotit că 
orice altă încercare în vederea găsirii trecătorii ar fi 
dăunătoare şi misiunii noastre şi ar zădărnici şi scopul 
călătoriei. La acestea se mai adăugau şi argumentele 
înfăţişate de căpitanul Gore, care-l determinară pe 
căpitanul Clerke să navigheze spre golful Auaţka, unde să 
ne reparăm stricăciunile; apoi, înainte de venirea iernii, să 
explorăm coasta Japoniei. 

Nu mă voi strădui să ascund bucuria ce lumina chipurile 
fiecărui ins după ce fu cunoscută hotărârea căpitanului 
Clerke. Eram cu toţii sătui până-n gât de navigarea aceea 
plină de primejdii, în care cea mai îndârjită stăruinţă nu 
fusese răsplătită nici de cea mai vagă posibilitate de 
succes. Ne îndreptarăm, aşadar, gândurile către patria din 
care lipseam de trei ani, cu o desfătare şi cu o mulţumire 
care, în ciuda trudniciei călătoriei ce-o mai aveam încă de 
făcut şi a nemăsuratei distanţe ce trebuia străbătută, n-ar fi 
fost mai puternic resimţită de noi, decât dacă am fi ajuns în 
văzul capului Land's End. 

Actualmente căpitanul Clerke nu mai este în stare să se 
scoale din pat, de aceea, dorind să-mi încredinţeze mie 
comanda, îmi dădu îndrumări să pornesc cu toată iuţeala 
spre golful Auaţka. Deoarece vântul sufla tot dinspre apus, 
ţinurăm mai departe spre miazăzi; la 19 august dis-de- 
dimineaţă, după o ploaie de câteva ore, vântul se schimbă 
la răsărit şi se înteţi, până începu o puternică vijelie. 
Căutarăm să tragem folos de pe urma ei, îndreptându-ne 
spre apus cu toate pânzele ce le puteam înălța. La data de 


21 august, la cinci şi jumătate dimineaţa, zărirăm un munte 
cu pisc foarte înalt pe coasta Kamciatkăi, numit muntele 
Cipunskoi; era la vreo douăzeci şi cinci sau. treizeci de 
leghe de noi. 

La 22 august 1779, la ora nouă dimineaţa, căpitanul 
Charles Clerke părăsi această lume, în vârstă de treizeci şi 
opt de ani. El muri de ftizie, boală de care suferea încă 
înainte de a pleca din Anglia şi din cauza căreia lâncezise în 
cursul întregii călătorii. Stingerea lui treptată îi întristase pe 
toţi prietenii săi; totuşi nepăsarea cu care înfrunta microbul, 
voioşia necurmată pe care o răspândise în jurul său până în 
ultimul ceas şi resemnarea senină în faţa soartei le dădea 
acestora o oarecare mângâiere. Era cu neputinţă să nu 
simţi ceva mai mult decât compătimirea obişnuită în faţa 
acestui om, a cărui întreagă viaţă fusese un neîntrerupt şir 
de greutăţi şi necazuri specifice meseriei de marinar, sub a 
căror povară se prăbuşise în cele din urmă. Fusese pregătit 
pentru marină din cea mai fragedă tinereţe şi luase parte la 
mai multe acţiuni în decursul războiului care începuse în 
1756; se evidenţiase în bătălia navală dintre Be/lonă şi 
Courageux când, fiind postat pe gabie, a fost aruncat peste 
bord cu catarg cu tot, dar a fost pescuit fără să fi suferit 
vreo vătămare. Fusese aspirant pe Do/phin, comandat de 
căpitanul Byron, în cursul primei călătorii a acestei nave în 
jurul lumii, iar după aceea servise în flota americană. In 
1768 înfăptuise a doua sa călătorie în jurul lumii pe 
Endeavour, ca secund al masterului şi, fiind înaintat în 
timpul expediției, se întorsese ca locotenent. A treia sa 
călătorie în jurul lumii a făcut-o pe Resolution, pe care 
fusese numit locotenent secund; curând după înapoiere, în 
1775, a fost înaintat la rangul de master şi comandant. 
Când se hotărâse organizarea actualei expediţii, fusese 
numit pe Discovery pentru a-l întovărăşi pe căpitanul Cook 
şi, prin moartea acestuia îi urmase, aşa cum s-a arătat, la 
comanda principală a expediției. 

Ar însemna să-l nedreptăţim dacă n-am spune că, în 
scurtul timp cât expediţia a fost sub comanda lui, el s-a 
arătat cât se poate de stăruitor, fiind preocupat de succesul 


ei. La data la care primise comanda principală, sănătatea 
lui începuse să lase de dorit şi n-la fost în măsură să 
înfrunte asprimile unui climat atât de nordic. Dar vigoarea 
şi activitatea minţii sale nu slăbiseră de fel în urma 
chinurilor trupeşti; deşi ştia că, întârziindu-şi înapoierea 
într-un climat mai cald, renunţă la singura şansă ce-i mai 
rămăsese de a se îndrepta, totuşi, plin de grijă şi peste 
măsură de doritor ca nu cumva situaţia în care se afla să-i 
influenţeze judecata în dauna serviciului, persevera în 
căutarea unei trecători până ce toţi ofiţerii de pe ambele 
corăbii ajunseră la concluzia că încercarea de faţă nu putea 
fi tradusă în practică şi că orice alte stăruinţe ar fi fost nu 
numai nerodnice, dar şi primejdioase. 

A doua zi ancorarăm în portul Petropavlovsk, unde 
vechiul nostru prieten, sergentul care comanda încă acea 
localitate, veni pe bord, aducând cu el fructe pe care voia 
să le dăruiască bietului nostru căpitan. A fost peste măsură 
de mâhnit, aflând de moartea comandantului şi văzând 
sicriul în care îi aşezasem trupul. Işi manifestă prin semne 
intenţia de a trimite un mesager comandantului din 
Bolşereţk, pentru a-i aduce la cunoştinţă sosirea noastră; 
căpitanul Gore se folosi de acest prilej pentru a-i scrie o 
scrisoare, în care solicita să ni se trimită, dacă se putea, cu 
cea mai mare grabă, şaisprezece vite mari. 

În dimineaţa zilei de 25 august, căpitanul Gore trasă 
noile însărcinări în urma morţii căpitanului Clerke, numindu- 
se pe sine la comanda corăbiei Resolution şi pe mine 
comandant pe Discovery; Lanyan, secund al masterului de 
pe Resolution, care servise în călătoria precedentă în 
această funcţie pe bordul navei Adventure, a fost înaintat la 
gradul de locotenent prim. Aceste promovări aduseră după 
sine şi alte schimbări. Meşteşugarii se îndeletniceau acum 
intens cu reparaţiile necesare. Duminică 29 august, după- 
amiază, asistarăm la ultimele onoruri aduse căpitanului 
Clerke. Ofițerii şi marinarii de pe ambele corăbii merseră în 
procesiune la mormânt, în timp ce de pe nave se trăgea cu 
tunurile mici; după terminarea serviciului religios, soldaţii 
traseră trei salve. A fost îngropat sub un copac care creştea 


pe un teren povârnit din valea dinspre nord de port, unde 
sunt aşezate spitalele şi magaziile. Toţi ruşii din garnizoană 
s-au adunat şi au luat parte la înmormântare, cu mult 
respect şi seriozitate?%. 

A doua zi sosi un stegar din Bolşereţk cu o scrisoare, prin 
care comandantul îi aducea la cunoştinţă căpitanului Gore 
că dăduse porunci în legătură cu vitele, care puteau ajunge 
peste câteva zile aici; şi că, pe deasupra, căpitanul Şmalev, 
actualul comandant, ne va face el însuşi o vizită îndată 
după venirea unui cuter pe care-l aştepta din zi în zi de la 
Okoţk. 

La data de 15 septembrie terminasem reparaţiile, 
încărcasem toate lemnele şi apa şi eram gata de plecare în 
larg pentru a doua zi, dar vitele nu sosiseră încă şi, 
deoarece aveam în primul rând nevoie de merinde 
proaspete, nu puteam să plecăm fără ele. Socotirăm deci 
această întârziere ca un bun prilej pentru a căuta să ne 
treacă de urât pe țărm. În consecinţă, căpitanul Gore 


231 Ceea ce urmează este inscripţia de pe monumentul din Kamciatka 
înălţat în cinstea căpitanului Clerke: 

„La rădăcina acestui copac se odihneşte trupul căpitanului Charles 
Clerke, Esq. care a urmat la comanda corăbiilor Resolution şi Discovery 
după moartea căpitanului James Cook, Esq. (care a fost din nefericire 
ucis de băştinaşii de pe o insulă din Oceanul Pacific de sud la 14 
februarie în anul 1779). El pieri pe mare, fiind bolnav de ftizie, la 22 
august în acelaşi an, în vârstă de 38 de ani”. 

Dedesubtul emblemei sale din biserica din Paratunka se află urmă- 
toarea inscripţie: 

„Ceea ce se vede mai sus este emblema căpitanului Charles Clerke, 
Esq. El a urmat la conducerea corăbiilor Resolution şi Discovery după 
moartea căpitanului James Cook, Esq. (care a fost ucis din nefericire de 
băştinaşii de pe o insulă din Pacificul de sud, la 14 februarie 1779, după 
ce explorase coasta Americii între 42*30' şi 70*44' latitudine, în 
căutarea unei treceri din Asia spre Europa). 

Căpitanul Clerke a murit de ftizie pe mare, în ziua de 22 august 1779, 
în vârstă de 38 de ani şi zace îngropat la rădăcina unui copac, în 
apropierea ostrogului Petropavlovsk. El a făcut a doua încercare de a 
găsi trecerea din Asia spre Europa şi a ajuns, cu o diferenţă de câteva 
mile, aproape tot atât de departe spre miazănoapte ca şi căpitanul 
Cook, dar a constatat că drumul prin partea aceea era impracticabil”. 

(Extras din Jurnalul de bord al căpitanului Gore, 1779-1780. Arhivele 
Amiralității, Whitehall). - N. A. 


propuse o vânătoare de urşi, dar nu avurăm mare succes. 

La 22 septembrie fiind aniversarea încoronării majestăţii 
sale, am tras douăzeci şi una de lovituri de tun şi am 
pregătit în cinstea zilei cel mai straşnic ospăț ce ni-l puteam 
permite în situaţia noastră. Pe când şedeam la masă, ni se 
anunţă venirea căpitanului Şmalev. El ne aduse la 
cunoştinţă că motivul pentru care nu primisem cele 
şaisprezece vite mari pe care le cerusem, era că la Vercinei 
ploua cu găleata şi ploaia împiedicase expedierea lor. l-am 
dăruit exemplare din toate curiozităţile adunate în cursul 
călătoriei, iar căpitanul Gore adăugă la ele un ceasornic de 
aur şi o carabină. În dimineaţa următoare, Şmalev îşi luă 
rămas bun de la noi. 

A doua zi am pus la cale o nouă vânătoare, cerând 
îndrumarea paracliserului parohiei, care era un renumit 
vânător de urşi. La apusul soarelui ajunsesem pe malul 
unuia dintre lacurile mai mari. Acolo am căutat să ne 
ascundem cât mai bine cu putinţă şi am izbutit s-o facem, 
datorită unor ierburi înalte şi stufărişuri ce creşteau chiar 
lângă marginea apei. N-am stat mult timp la pândă, că am 
şi avut plăcerea să auzim mormăitul urşilor în diferite locuri 
din jurul nostru; aşteptările ne-au fost curând răsplătite, 
deoarece unul din ei se ivi din apă, înotând de-a dreptul 
spre locul unde stăteam ascunşi. În vremea aceea luna 
răspândea foarte multă lumină, iar când animalul înaintase 
vreo cincisprezece metri, trei dintre noi traserăm aproape 
în acelaşi timp. Fiara se întoarse scurt pe o rână şi scoase 
un strigăt care nu semăna nici a răget, nici a mormăit, nici 
a răcnet, căci era un amestec înfiorător din toate trei, 
nespus de îngrozitor. Apoi ursul se retrase prin nişte tufe 
dese la o mică depărtare şi nu încetă nici acolo să scoată 
acelaşi urlet înspăimântător; deşi camciadalii erau convinşi 
că fusese rănit de moarte, socotiră că, deocamdată, cel mai 
bun lucru de făcut era să nu-l întărite iarăşi. Trecuse deja 
de ora unu noaptea şi vremea ameninţa să se schimbe; ne 
înapoiarăm deci acasă şi animarăm plăcerea de a ne 
satisface curiozitatea; a doua zi dimineaţa găsirăm ursul 
mort în locul unde-l lăsasem. Era o femelă de mărime 


neobişnuită. 

Camciadalii recunoşteau pe faţă că le erau foarte înda- 
toraţi urşilor fiindcă, mulţumită lor, realizaseră unele 
progrese, atât în domeniul ştiinţelor, cât şi pe tărâmul artei. 
Mărturiseau că toată priceperea lor în medicină şi în 
chirurgie se datora urşilor; că au învăţat întrebuinţarea 
celor mai multe buruieni de leac pe care le foloseau fie pe 
cale internă, fie pe cale externă, observând cu ce ierburi îşi 
freacă aceste vietăţi rănile şi la ce recurg când sunt bolnavi 
şi lâncezesc, de asemenea ei recunosc în urşi pe profesorii 
lor de dans. Într-adevăr, ceea ce am văzut cu ochii înlătură 
orice discuţie: dansul ursului camciadal este oglindirea 
exactă a fiecărei atitudini şi mişcări caracteristice 
animalului în feluritele lui îndeletniciri; pe de altă parte 
acest dans serveşte drept bază tuturor celorlalte dansuri, şi 
este socotit ca cel mai de valoare. 

Nicio întâmplare demnă de a fi povestită n-a mai avut loc 
până la 30 septembrie, când căpitanul Gore s-a dus la 
Paratunka să aşeze în biserica de acolo o emblemă lucrată 
de Webber, cu o inscripţie privitoare la vârsta şi rangul 
căpitanului Clerke şi la țelul expediției pe care o comanda 
la data decesului său. De asemenea, pe copacul sub care 
fusese înmormântat, am aşezat o tablă cu o inscripţie 
asemănătoare. 

La data de 2 octombrie amândouă corăbiile au fost 
remorcate afară din golf. A doua zi sosiră şi vitele din 
Vercinei; pentru ca marinarii să poiată trage tot folosul de 
pe urma acestor provizii atât de dorite, şi anume să le 
consume proaspete, căpitanul Gore luă hotărârea de a mai 
rămâne acolo încă cinci sau şase zile. 

In după-amiaza zilei de 9 octombrie, la ora patru, 
desfăcurăm odgoanele şi ne luarăm rămas bun de la 
această localitate. 

Kamciatka este numele unei peninsule aşezate pe coasta 
răsăriteană a Asiei; se întinde aproape de la nord spre sud. 

Este mărginită la miazănoapte de ţinutul Koriacilor; către 
miazăzi şi răsărit, de Oceanul Pacific de nord, iar spre apus 
de Marea Okoţk. Un şir de munţi înalţi se întinde în toată 


lungimea ei de la nord la sud, împărţind-o în două părţi 
aproape egale; din aceşti munţi izvorăsc un mare număr de 
râuri ce se varsă parte în Oceanul Pacific, parte în Marea 
Okoţk. 

Dacă aş judeca fertilitatea solului după produsele vege- 
tale pe care le-am văzut, n-aş şovăi să-l declar cât se poate 
de sterp. Totul semăna extraordinar de mult cu Terra Nova, 
mai mult decât cu oricare parte a lumii pe care am vizitat-o 
vreodată. 

E firesc să se presupună că asprimea climatului trebuie 
să fie proporţională cu lipsa de fertilitate a pământului şi că 
prima o provoacă pe cealaltă. Am zărit acest ţinut pentru 
întâia oară la începutul lunii mai 1779, când întreaga lui 
suprafaţă era acoperită cu zăpadă de vreo doi metri şi 
jumătate grosime. La înapoierea noastră, la 24 august, 
frunzişul copacilor şi toate soiurile de vegetale păreau să fie 
în deplinătatea dezvoltării lor, dar la începutul lunii 
octombrie creştetele dealurilor erau iarăşi acoperite cu 
zăpadă căzută de curând. 

Adevărata bogăţie a acestei ţări trebuie să fie animalele 
sălbatice, şi nicio îndeletnicire nu poate fi mai productivă 
decât blănăria, cu care se şi ocupă locuitorii. Aceste 
animale sunt: vulpea obişnuită, cacomul sau hermina, 
zibelina sau samurul, isatis sau vulpea arctică, iepurele, 
şobolanul de munte sau marmota fără urechi, nevăstuica, 
glutonul, argali sau oaia sălbatică, renul, ursul, lupul şi 
câinele. 

Cârmuirea rusească statornicită asupra acestei ţări este 
într-o mare măsură blândă şi dreaptă, dacă se ţine seamă 
că e militară. Băştinaşilor li se îngăduie să-şi aleagă singuri 
juzii după vechiul lor obicei şi cu aceleaşi împuterniciri. 
Unul dintre aceştia, cu titlu de toion, stă în fruntea fiecărui 
ostrog, judecă toate neînțelegerile, pune amenzi şi 
osândeşte toate crimele şi purtările rele, dând pe mâna 
guvernatorului Kamciatkăi numai acele pricini asupra 
cărora nu vrea să decidă el însuşi, fie din cauză că sunt 
prea încâlcite, fie că părţile se urăsc prea mult. 7oio-nul are 
pe lângă el un funcţionar civil, numit caporal, care îl ajută la 


îndeplinirea sarcinii sale şi care, în lipsa lui, acţionează 
chiar în numele său. 

Printr-un edict al împărătesei, pedeapsa cu moartea 
fusese interzisă. Am fost însă informaţi că în cazurile de 
omor (care sunt foarte rare), pedeapsa cnutului este 
aplicată cu atâta cruzime, încât vinovatul, de cele mai 
multe ori, sucombă. 

Intrucât instrucţiunile noastre de la Consiliul Amiralității 
lăsau ofițerului comandant al expediției puterea absolută în 
privinţa înapoierii în Anglia, în cazul când trecerea din 
Oceanul Pacific în Atlantic nu va fi găsită, căpitanul Gore, 
care era ţinut totuşi să aleagă drumul cel mai nimerit 
pentru îmbogățirea datelor geografice, ceru ofiţerilor 
principali părerile lor în scris cu privire la modul cel mai 
potrivit în care trebuiau urmate aceste ordine. Rezultatul 
anchetei care, spre mulţumirea lui, a întrunit unanimitatea 
şi a coincis în întregime cu propria sa părere, era că starea 
corăbiilor, pânzelor şi frânghiilor făcea nesigură o încercare 
de a naviga prin marea dintre Japonia şi Asia în cursul 
acelui anotimp atât de înaintat, deşi această cale ar fi 
deschis un câmp foarte larg pentru noi descoperiri; că deci 
era de recomandat să ne ţinem la răsărit de acea insulă, iar 
într-acolo să navigăm de-a lungul Kurdelor şi să cercetăm 
mai îndeaproape insulele de pe lângă coasta de 
miazănoapte a Japoniei, care, se zice, au o mărime 
considerabilă şi sunt independente faţă de guvernul rus şi 
cel japonez. Dacă am fi atât de norocoşi, încât să găsim 
acolo nişte porturi sigure şi comode, am face o descoperire 
de mare însemnătate, căci asemenea porturi vor fi locuri de 
adăpostire pentru viitorii navigatori care ar putea fi însărci- 
naţi cu explorarea acestor mări, sau vor înlesni stabilirea de 
legături comerciale cu domeniile învecinate ale celor două 
imperii. Următorul nostru obiectiv era să topografiem 
coastele insulelor japoneze, să ne îndreptăm apoi spre 
China cât mai la nord posibil şi să navigăm de-a lungul ei, 
spre Macao?&, 

Căzându-se de acord asupra acestui plan, am primit 

ordin de la căpitanul Gore ca, în caz de despărţire, să mă 
îndrept numaidecât spre Macao. In seara de 9 octombrie la 
ora şase, după ce ieşisem în largul golfului Auaţka, am virat 
spre sud-est cu vântul din vest-nord-vest. La miezul nopţii 
am intrat într-un calm desăvârşit, care a durat fără 
întrerupere până la 10 octombrie la amiază. Aruncând 
sonda, am văzut că ne aflam într-o apă de o sută ori o sută 
douăzeci de metri; am petrecut apoi timpul în chip folositor, 
pescuind bacaleari, peste măsură de frumoşi şi de 
numeroşi. După-amiază se stârni dinspre apus o briză, cu 
ajutorul căreia ne îndreptarăm, de-a lungul coastei, înspre 
miazăzi. 

După ce înfruntarăm mai multe vijelii şi ne luptarăm cu 
vânturi potrivnice, care ne îndepărtară de drumul plănuit la 
început, în zorii zilei de 26 octombrie zărirăm cu bucurie 
spre apus o creastă înaltă, care se dovedi curând a nu fi 
altceva decât Japonia. 

Navigarăm într-acolo până la ora nouă, când ajunserăm 
la mai puţin de două leghe de uscat şi văzurăm fumul ce se 
ridica deasupra mai multor oraşe sau sate şi numeroase 
case în apropierea țărmului, aşezate în atrăgătoare locuri 
cultivate. 

La 29 octombrie, la ora nouă, mutându-se vântul la sud şi 
norii începând să coboare, navigarăm în volte şi ieşirăm în 
larg spre răsărit; curând după aceea zărirăm foarte aproape 
de uscat un vas care plutea de-a lungul țărmului către nord, 
un altul, în zare, venea spre noi din vânt. Orice lucru 
aparţinând unor meleaguri, pe cât de vestite, pe atât de 
puţin cunoscute, se înţelege de la sine că trebuia să aţâţe 
curiozitatea tuturor; prin urmare, toată suflarea de pe bord 
ieşi într-o clipă pentru a privi pe cei ce veneau. Când vasul 
din vânt se apropie de noi, viră cât mai spre țărm, iar noi, 
temându-ne să nu-i speriem făcându-i să-şi închipuie că 
vrem să-i urmărim, puserăm corăbiile în pană, iar nava lor 
trecu pe la prova noastră la o depărtare de vreo jumătate 
de milă. Ar fi fost uşor de vorbit cu ei, dar căpitanul Gore, 
dându-şi seama după manevrele lor că erau tare 
înspăimântați, nu vru să le sporească teama, socotind că 


vom avea multe alte prilejuri mai nimerite de a intra în 
legătură cu acest popor, îi lăsarăm să se îndepărteze fără 
a-i opri. 

La amiază vântul se înteţi, aducând cu el o ploaie puter- 
nică; până la ora trei bătu atât de tare, încât marea se 
umflă cum nu-şi mai amintea nimeni să mai fi văzut 
vreodată. 

Seara pe la opt vijelia se mută către apus, dar violenţa ei 
nu scăzu; hula porni pe neaşteptate din direcţie opusă celei 
de până atunci, supunând corăbiile la eforturi peste măsură 
de mari. În cursul furtunii, mai multe pânze de pe 
Resolution se sfâşiară. 

De la 29 octombrie până la 5 noiembrie am continuat să 
plutim către sud-est; vremea foarte nestatornică era înso- 
ţită de fulgere şi multe ploi. În cursul acestor zile am trecut 
pe lângă multe bancuri de piatră ponce, din care am 
pescuit mai multe bucăţi care cântăreau de la o uncie până 
la trei funzi. Am presupus că aceste pietre fuseseră 
aruncate în mare de diferite erupții vulcanice, deoarece 
multe din ele erau acoperite cu midii, pe când altele erau 
cu desăvârşire libere. 

In ziua de 15 noiembrie, zărind trei insule, am virat către 
capătul sudic al celei mai mari, pe care se afla un deal înalt, 
sterp, cam turtit în vârf şi care, privit dinspre vest-sud-vest, 
avea înfăţişarea unui crater de vulcan. Pământul, stâncile 
sau nisipul - căci nu se putea distinge lesne din ce era 
alcătuită suprafaţa insulei - se înfăţişa privirii în felurite 
culori; după cele ce vedeam şi după puternicul miros de 
sulf ce simţeam în timp ce ne apropiam de promontoriu, am 
ajuns la concluzia că acolo se află multă pucioasă. Câţiva 
ofiţeri de pe Resolution, care trecuse mai aproape de uscat, 
aveau impresia că au văzut ridicându-se aburi de pe 
culmea colinei. Din această cauză căpitanul Gore îi puse 
numele de Sulphur Island?%*. 

Căpitanul Gore îndreptă acum prova către insulele 
Bashee, spre vest-sud-vest, nădăjduind să găsească acolo 
oarecare merinde proaspete, ceea ce ar fi scurtat şederea 

în Macao; dar din nenorocire trecu pe lângă ele fără să le 
vadă, din cauză că harta pe care se bizuia era greşită. 

Înainte de amiază, în ziua de 29 noiembrie, dublarăm mai 
multe bărci de pescuit chinezeşti, ai căror ocupanţi ne 
priviră cu multă nepăsare. Ne aflam acum aproape de 
latitudinea insulelor Lima?%, aşa că virarăm spre nord-vest 
şi după ce înaintarăm douăzeci şi două de mile, zărirăm 
una dintre ele la nouă sau zece leghe spre apus. 

În dimineaţa zilei de 30 noiembrie navigam în lungul 
insulelor Lima. La ora nouă o barcă chinezească, ce stătuse 
înainte pe lângă Resolution, veni aproape de noi, iar 
oamenii din ea voiră să ne trimită pe bord un pilot, ceea ce 
refuzarăm, întrucât obligaţia noastră era să urmăm corabia 
tovarăşă. 

Ne-am bucurat însă când, curând după aceea, am văzut 
că Resolution trage o lovitură de tun şi arborează culorile 
prin care cerea un pilot. Se mai semnaliză o dată şi atunci 
asistarăm la o straşnică întrecere între patru bărci 
chinezeşti; după ce căpitanul Gore se tocmi cu cel ce sosise 
primul, să conducă vasul până la Tay-pa pentru treizeci de 
dolari, îmi trimise vorbă că, din moment ce ne era foarte 
uşor să-i urmărim, noi ne puteam scuti de această 
cheltuială. Nu mult după aceea, un al doilea pilot se urcă pe 
bordul corăbiei Resolution şi stărui s-o conducă el; fără 
multă vorbă puse mâna pe cârmă şi începu să dea ordine 
să se reducă din pânze. Între cei doi piloţi izbucni atunci o 
ceartă violentă care, în cele din urmă, se încheie cu un 
compromis în privinţa împărţirii sumei. 

Dând urmare instrucţiunilor Consiliului Amiralității primite 
de căpitanul Cook, ofiţerii şi marinarii trebuiau să predea 
acum jurnalele şi orice alte note referitoare la istoria călă- 
toriei noastre.  Îndeplinirea acestei porunci necesită 
oarecare delicateţe şi fermitate. De aceea am adunat pe 
punte tot echipajul corăbiei şi le-am adus tuturor la 
cunoştinţă ordinele primite şi motivele care credeam că ar 
putea să-i determine să dea dovadă de promptă supunere. 
În acelaşi timp le-am spus că hârtiile pe care nu doreau să 

le trimită la Amiralitate vor fi pecetluite în prezenţa lor şi 
ţinute în păstrarea mda, până ce intenţiile Consiliului cu 
privire la publicarea istoriei călătoriei vor fi împlinite; apoi 
aceste hârtii le vor fi înapoiate în modul cel mai cinstit. 

Trebuie să mărturisesc cu deplină satisfacţie că propu- 
nerile mele obţinură atât aprobarea ofiţerilor cât şi a mari- 
narilor, care se supuseră cu dragă inimă; şi sunt încredinţat 
că mi-a fost predată orice bucăţică de hârtie care cuprindea 
vreo însemnare referitoare la călătorie. Ca să fiu cu totul 
drept, voi declara că oamenii acestui echipaj au fost cu 
adevărat cei mai ascultători şi mai binevoitori marinari pe 
care i-am cunoscut vreodată, deşi erau aproape toţi foarte 
tineri şi nu mai serviseră niciodată pe corăbii de război. 

În tot cursul zilei de 1 decembrie ne-am trudit să 
navigam în vânt, până când am izbutit să ancorăm la ora 
şase seara. 

În seara zilei de 2 decembrie căpitanul Gore m-a Trimis 
pe țărm să vizitez pe guvernatorul portughez şi să-i cer să 
mă ajute să procur hrană proaspătă pentru echipajele 
noastre. În acelaşi timp am întocmit o listă de articolele 
marinăreşti de care duceau mare lipsă amândouă vasele, 
căci aveam de gând să merg mai departe la Canton şi să 
stărui pe lângă funcţionarii Companiei Indiilor Răsăritene, 
care erau la acea dată acolo. Când am sosit la cetăţuie, 
maiorul fortului mi-a făcut cunoscut că guvernatorul era 
bolnav şi că deci nu era în stare să mă primească; l-am 
încunoştinţat atunci pe el de dorinţa mea de a porni imediat 
spre Canton, iar el mi-a spus că ei nu se puteau încumeta 
să-mi facă rost de o barcă până nu obţineam încuviințarea 
lui ho-po, adică a vameşului; demersurile în acest scop 
trebuiau făcute pe lângă guvernatorul Chinez din Canton. 

În faţa acestei neprevăzute întârzieri mă cuprinsese 
ciuda, pe care n-o întrecea decât nerăbdarea cu care 
aşteptam de atâta vreme un prilej de a căpăta vreo ştire 
din Europa. Se întâmplă adesea ca, atunci când urmăreşti 
cu înverşunare o ţintă, să-ţi scape din vedere tocmai 
mijlocul cel mai uşor de a ajunge la ea. Aşa s-a întâmplat şi 
cu mine, căci mă înapoiam tare amărât la corabie, când un 


ofiţer portughez care mă însoțea, mă întrebă dacă nu 
aveam de gând să fac o vizită englezilor din Macao. Nu e 
nevoie să adaug cu câtă nemaipomenită bucurie am primit 
această idee, şi nici speranţele, îngrijorarea şi temerile, ori 
lupta dintre curiozitate şi teamă - care se dădea în cugetul 
meu pe când păşeam împreună către locuinţa unuia dintre 
compatrioţii noştri”. 

Fiind într-o asemenea stare de agitaţie, n-a fost de 
mirare că primirea ce ni s-a făcut, deşi n-a fost nici 
nepoliticoasă, nici lipsită de bunăvoință, ni s-a părut rece şi 
formală. La întrebările noastre, care se refereau la subiecte 
de interes personal, ni se dădu - cum era şi firesc - prea 
puţină satisfacţie; dar când aflarăm dintr-o dată ce 
evenimente de ordin public avuseseră loc de la plecarea 
noastră din ţară, orice alt sentiment se şterse şi râmaserăm 
câtva timp aproape lipsiţi de puterea de a judeca?!. 

La data de 9 decembrie căpitanul Gore primi răspuns de 
la Comitetul englez pentru supravegherea încărcăturilor din 
Canton, prin care era asigurat că se va face tot posibilul 
pentru a ni se procura cât mai neîntârziat proviziile de care 
aveam nevoie şi că se va trimite un paşaport pentru unul 
din ofiţeri. 

În ziua următoare, un negustor englez dintr-unul din 
stabilimentele noastre din Indiile Răsăritene făcu un 
demers pe lângă căpitanul Gore ca acesta să-i dea ajutor cu 
vreo câţiva oameni spre a putea duce până la Canton un 
vas pe care îl cumpărase la Macao. Căpitanul Gore, 
socotind că era un bun prilej pentru plecarea mea în acea 
localitate, îmi dădu dispoziţii să iau cu mine pe al doilea 
locotenent, pe ofiţerul care comanda soldaţii şi zece 
mateloţi. Deşi nu era modul cel mai potrivit în care aş fi 
dorit eu să vizitez oraşul Canton, totuşi, întrucât data când 
ar fi putut sosi paşaportul era foarte nesigură, iar prezenţa 
mea ar fi contribuit în mare măsură la expedierea mai 
grabnică a proviziilor noastre, nu mai stătui la îndoială şi 
acceptai. 

Am ajuns la Canton la 18 decembrie, puţin după ce se 


291 Anglia se găsea în război cu Franţa, Spania şi Olanda. - N. T. 


întunecase şi am debarcat la factoria??? engleză, unde, deşi 
vizita mea era cu totul neaşteptată, am fost primit cu 
atenţie şi politeţe. Dorind să-mi scurtez pe cât posibil 
şederea, am cerut celor de acolo să-mi procure bărci pentru 
a doua zi ca să pot transporta mărfurile; dar am fost 
înştiinţat că o asemenea afacere nu se putea încheia atât 
de repede în această ţară, că trebuiau îndeplinite multe 
formalităţi şi că, pe scurt, răbdarea este o virtute de care 
nu te poţi lipsi în imperiul chinez. 

Am aşteptat timp de mai multe zile rezultatul demersului 
nostru, fără a ajunge la convingerea că lucrurile ar fi 
progresat cât de puţin. Pe când stăm la îndoială cu privire 
la măsurile care ar fi fost mai indicate să le iau, 
comandantul unei corăbii locale îmi înmână o scrisoare de 
la căpitanul Gore, prin care acesta îmi dădea de ştire că-l 
tocmise spre a ne aduce pe propriul lui risc şi cu toate 
mărfurile în Tay-pa. 

Întrucât Cantonul era probabil cea mai avantajoasă piaţă 
pentru blănuri, căpitanul Gore mă însărcină să iau vreo 
douăzeci de piei de vidră de mare, cele mai multe 
proprietatea defuncţilor noştri căpitani, şi să le desfac la cel 
mai bun preţ ce-l puteam obţine; însărcinarea îmi dădu 
prilejul de a face cunoştinţă cu geniul mercantil al 
chinezilor. Mi-am manifestat intenţiile faţă de unul dintre 
supraveghetorii comerciali englezi şi i-am arătat dorinţa 
mea de a fi recomandat unui negustor chinez de încredere, 
care ar putea să-mi ofere un preţ bun. După ce am întins 
marfa în faţa lui, acesta le-a cercetat cu multă luare-aminte 
şi mi-a spus că nu se putea încumeta să-mi dea mai mult 
de trei sute de dolari. Întrucât ştiam preţul cu care se 
vindeau aceste piei în Kamciatka, mi-am dat seama că nu- 
mi oferea nici jumătate din valoarea lor, aşa că am fost 
nevoit să mă apuc de tocmeală. La rândul meu, i-am cerut 
o mie; chinezul urcă la cinci sute; apoi îmi dădu ceai şi 
porțelan în valoare de încă o sută; apoi aceeaşi sumă în 
bani; în cele din urmă urcă la şapte sute de dolari, după 
care eu lăsai la nouă sute. In fine, ostenind să mă tot 

tocmesc, am consimţit să primesc opt sute. 

În timpul şederii mele la Canton, unul dintre englezi mă 
luă cu el în vizită la un om cu mare trecere în oraş. Am fost 
primiţi într-o cameră lungă sau o galerie, în capătul căreia 
se afla o masă; îndărătul ei era aşezat un scaun mare, tar 
de-a lungul fiecărei laturi a camerei se afla un şir de alte. 
scaune. Învăţasem în prealabil că, dacă voiai să te porţi 
civilizat, trebuia să rămâi cât mai mult timp cu putinţă în 
picioare, nu mi-a fost greu să îndeplinesc acest gest de eti- 
chetă; apoi am fost trataţi cu ceai şi cu nişte fructe, unele 
conservate, altele proaspete. Amfitrionul nostru era foarte 
gras şi avea o figură blajină şi greoaie, dar o ţinută plină de 
gravitate. Vorbea puţin şi stricat engleza şi portugheza; 
după ce luarăm răcoritoarele, ne plimbă prin locuinţa şi gră- 
dini sa, ca să ne arate îmbunătățirile pe care le făcuse; apoi 
plecarăm. 

În seara zilei de 26 decembrie mi-am luat rămas bun de 
la supraveghetorii încărcăturilor, mulţumindu-le pentru 
îndatoritoarea lor bunăvoință; ei nu uitaseră să trimită 
pentru folosinţa celor de pe corabie un frumos dar constând 
în ceai şi o mare colecţie de periodice englezeşti. Acestea 
din urmă erau o valoroasă achiziţie, întrucât ne-au servit 
atât pentru a micşora plictiseala în cursul lungului drum de 
întoarcere spre casă, cât şi pentru a ne informa, ca să nu 
ne înapoiem cu totul străini de ceea ce se petrecuse în ţara 
noastră de baştină. La ora unu, în dimineaţa următoare, am 
părăsit oraşul Canton şi am sosit la Macao a doua zi cam la 
aceeaşi oră, după ce trecuserăm printr-un canal situat la 
vest de cel prin care venisem. 

În timpul lipsei noastre se încinsese un târg zdravăn cu 
chinezii pentru pieile de vidră de mare, a căror valoare 
crescuse din zi în zi. Unul dintre marinarii noştri îşi vânduse 
stocul cu opt sute de dolari; iar pentru vreo câteva piei de 
prima calitate, care erau curate şi fuseseră bine 
conservate, se primiseră câte o sută douăzeci de dolari pe 
bucată. Suma totală în bani peşini sau în bunuri care se 
obținuse pentru blănurile de pe ambele corăbii nu era mai 
mică de 2 000 de lire sterline; ştiam cu toţii că cel puţin 


două treimi din cantitatea de piei pe care o procurasem la 
început de la americani se stricase şi se tocise prin purtare, 
sau fusese dăruită ori desfăcută în diferite chipuri în 
Kamciatka. 

Marinarii noştri fuseseră apucaţi de o turbată dorinţă de 
a se întoarce la Râul lui Cook, pentru o nouă încărcătură de 
piei, ca să se îmbogăţească dintr-o dată; din cauza aceasta 
erau cât pe ce să ajungă la o revoltă făţişă. 

In urma negoţului de piei de vidră cu chinezii, o schim- 
bare foarte ciudată se produsese în îmbrăcămintea 
întregului nostru echipaj. La sosirea noastră aici, înfăţişarea 
zdrenţăroasă, atât a ofiţerilor mai tineri, cât şi a marinarilor, 
era de nedescris. Călătoria depăşise atunci cu aproape 
douăsprezece luni timpul sorocit la început şi mai toate 
hainele noastre europene se tociseră demult prin purtare 
sau fuseseră cârpite cu petice de piei sau de diferite 
țesături căpătate în cursul peregrinărilor noastre. Acum 
toate acestea erau din nou cârpite şi înnădite cu cele mai 
ţipătoare mătăsuri şi bumbacuri chinezeşti. 

In ziua de 12 ianuarie 1780, la amiază, ne-am desprins 
de chei şi am curăţat tunurile, care pe bordul corăbiei mele 
erau acum în număr de zece; aşa încât, cu ajutorul a patru 
orificii suplimentare în borduri, puteam, dacă ar fi fost 
nevoie, să luptăm cu şapte deodată. 

Socoteam că era de datoria noastră să ne echipăm cu 
aceste mijloace de apărare deşi, din tipăriturile publice care 
fuseseră primite în timpul din urmă la Canton, reieşea că 
generozitatea duşmanilor noştri?” le făcuse în mare măsură 
de prisos. Deoarece aceste ştiri liniştitoare ne-au fost 
confirmate prin scrisorile personale ale mai multor 
supraveghetori de încărcături, căpitanul Gore se simţi 
obligat să răspundă mărinimoaselor favoruri ce ni se 
făcuseră prin abţinerea de la folosirea oricărui prilej de 
capturare ce i s-ar fi oferit şi să păstreze, în tot cursul 
călătoriei, cea mai strictă neutralitate. 

În după-amiaza zilei de 13 ianuarie, la ora două, 


23 Deoarece între 1778 şi 1780 Anglia era în război cu Franţa, Spania şi 
Olanda, coloniile engleze din orient au avut şi ele de suferit. - N. T. 


înălţarăm pânzele şi Resolution salută fortul din Macao cu 
unsprezece lovituri de tun, care ne-au fost înapoiate în 
acelaşi număr. 

In dimineaţa zilei de 20 ianuarie cârmeam către Pulo 
Condore?*; iar la douăsprezece şi jumătate ajunserăm să 
vedem insula. De îndată ce ancorarăm, căpitanul Gore 
ordonă să se tragă o lovitură de tun ca să afle indigenii de 
sosirea noastră şi să-i atragă pe țărm - măsură care însă nu 
avu efect. În ziua de 21 ianuarie dis-de-dimineaţă echipele 
de tăietori au fost trimise după lemne; acesta era şi motivul 
cel mai de seamă care l-a determinat pe căpitanul Gore să 
se îndrepte acolo. 

Deoarece niciun băştinaş nu voise să se arate, deşi se 
mai trăsese încă o lovitură de tun, căpitanul Gore cobori pe 
uscat şi plecă în căutarea lor. Înaintarăm vreo doi kilometri 
printr-o pădure deasă în susul unui deal povârnit, după 
care, coborând, ajunserăm la câteva colibe; pornind eu 
singur în cercetare, poruncii grupului să rămână deoparte, 
ca nu cumva vederea atâtor oameni înarmaţi să-i 
înspăimânte pe locuitori. Descoperii într-una din colibe un 
om vârstnic tare înfricoşat, care se pregătea să fugă cu 
lucrurile sale mai de preţ. Îi făcui diferite semne, mai cu 
seamă unul foarte grăitor: anume, am scos la iveală un 
pumn de dolari şi am arătat apoi spre o cireadă de bivoli şi 
spre păsările ce alergau în mare număr primprejurul 
locuinţelor; în felul acesta nu mai avu nicio îndoială cu 
privire la scopul vizitei noastre. Arătă spre locul unde se 
afla oraşul şi ne făcu să pricepem că, mergând într-acolo, 
toate cerinţele noastre vor fi împlinite. Poruncii apoi unui 
tânăr să ne călăuzească până la oraş ca să înlăture o 
piedică de care noi nu ne dădeam seama. Când ieşeam din 
pădure, o turmă de bivoli, în număr de cel puţin douăzeci, 
porniseră în goană spre noi înălţându-şi capetele, 
adulmecând aerul şi zbierând înfiorător. Ne urmăriseră 
până la colibe şi rămăseseră adunaţi grămadă la o mică 
depărtare; bătrânul ne făcu atunci să înţelegem c-ar fi 
extrem de primejdios dacă am pleca înainte ca bivolii să fie 


2% insulă în largul coastelor Cochinchinei. - N. T. 


mânaţi în pădure; dar dobitoacele deveniseră atât de 
turbate văzându-ne, încât localnicii nu reuşiră să le 
gonească decât cu multă greutate şi după un timp 
îndelungat. Bărbaţii nefiind în stare să ducă treaba la bun 
sfârşit, chemară în ajutorul lor nişte băieţaşi care, spre 
uimirea noastră, reuşiră în scurt timp să le ducă de acolo. 
Mai târziu am avut prilejul să observăm că la mânatul 
acestor animale, ca şi la legatul lor, care se face petrecând 
o frânghie printr-o gaură din nări, sunt totdeauna folosiţi 
băieţi mici, care pot să-i mângâie şi să-i îmboldească fără 
teamă, pe câtă vreme bărbaţii n-ar fi cutezat să se apropie 
de ei. 

Am fost apoi conduşi în oraş, care era format din două- 
zeci până la treizeci de case înghesuite una în alta. 

Cu ajutorul banilor şi arătând spre diferite lucruri din jur, 
am izbutit să-l fac pe acela care părea omul cel mai de 
seamă de acolo să înţeleagă scopul principal al venirii 
noastre; la rândul meu am priceput tot atât de lesne de la 
el că şeful sau căpetenia lipsea, dar că se va înapoia curând 
şi că, fără încuviințarea lui, nu se putea face niciun fel de 
cumpărături. 

După ce am făcut în cele din urmă rost de un număr de 
bivoli şi de câţiva porci graşi, în ziua de 28 ianuarie 1780 
am ridicat ancora şi, îndată ce-am ieşit în larg, ne-am 
îndreptat spre sud-sud-vest. 

La data de 2 februarie, la ora opt dimineaţa, sondarăm 
fundul, continuând tot aşa din oră în oră până ce trecurăm 
de strâmtoarea Sunda?” şi dădurăm de fund cu o saulă de 
patruzeci de metri. 

În ziua de 5 februarie ne apropiam de coasta Sumatrei. 
Ţinutul este acoperit de păduri până la marginea apei, iar 
țărmurile sunt atât de joase, încât marea acoperă pământul 
şi scaldă trunchiurile copacilor?%. În fiecare dimineaţă 
observam cu groază şi silă ceţuri dese şi pâcle plutind 
deasupra insulei până ce razele soarelui le împrăştiau; cred 


2% Strâmtoare între Sumatra şi Java. - N. T. 

că aceste ceţuri se datorau reliefului jos şi mlăştinos al 
țărmului. Ţărmurile insulei Banca?” aşezate în partea opusă 
sunt mult mai înalte, iar ţinutul dinăuntrul ţării se ridică 
până la o înălţime potrivită şi pare să fie împădurit de la un 
capăt la altul. 

În dimineaţa de 9 februarie am primit ordin de la căpi- 
tanul Gore să întâmpin o navă olandeză care apăruse în 
zare spre miazăzi şi despre care ne închipuiam că vine din 
Europa, urma ca după ce voi afla ultimele ştiri, să-l 
întâlnesc fie la Cracatoa?%, unde avea de gând să se 
oprească pentru a aproviziona corăbiile cu arac?%, fie să 
meargă mai departe către capătul sud-estic al insulei 
Prințului??? şi acolo să încarce apă şi să-l aştept. 

Prin urmare, am cârmit către corabia olandeză, care 
ancoră curând după aceea la răsărit de noi; şi apropiindu- 
ne de ea atât cât ne îngăduia mareea, aruncarăm şi noi 
ancora. 

A doua zi dimineaţa, Williamson se duse pe bordul 
corăbiei olandeze şi află că plecase de şapte luni din 
Europa şi de trei luni de la Capul Bunei Speranţe; că, 
înainte de a ridica pânzele, Franţa şi Spania declaraseră 
război Marii Britanii; şi că lăsase la Cap pe sir Edward 
Hughes cu o escadră de vase de război şi o flotă de corăbii 
ale Indiilor Răsăritene. Am trimis numaidecât o barcă să-l 
înştiinţeze pe căpitanul Gore de cele ce aflasem. 

La ora trei, în dimineaţa zilei de 12 februarie, traver- 
sarăm spre Insula Prințului şi aruncarăm ancora la mai 
puţin de o jumătate de milă de țărm. Locotenentul Lanyan, 
care mai fusese pe aici cu căpitanul Cook în anul 1770, a 
fost trimis, împreună cu masterul să caute un loc unde ne 
puteam aproviziona cu apă. 

Băştinaşii, care veniseră la noi curând după ce ancora- 
serăm, aduseseră provizii din belşug: găini mari şi nişte 
broaşte țestoase marine, dar multe din acestea din urmă 

erau foarte mici. 

La data de 19 februarie am plecat împinşi de un vânt 
prielnic dinspre nord-vest, iar în ziua următoare, pământul 
pe care-l părăseam dispărea în zare. 

Cât am stat pe această insulă am fost peste măsură de 
uimiţi de marea asemănare a indigenilor în privinţa 
figurilor, culorii, purtărilor şi chiar şi a limbii cu celelalte 
popoare din Pacificul de sud. 

De când intraserăm în strâmtoare, începusem să simţim 
pe pielea noastră puternicele urmări ale acestui climat 
nesănătos. Doi dintre oamenii noştri se îmbolnăviră grav de 
friguri, a căror răspândire a fost totuşi împiedicată prin 
izolarea bolnavilor, cărora li s-au dat culcuşurile cele mai 
aerisite; am avut mulţumirea destul de rară de a scăpa din 
aceste mări primejdioase fără a pierde o singură fiinţă, 
datorită probabil sănătăţii viguroase a marinarilor noştri, 
care au respectat cu o stricteţe devenită acum deprindere, 
regulamentele sanitare introduse la noi de căpitanul Cook. 

Până acum căpitanul Gore dorea să mergem de-a dreptul 
la Sfânta Elena, fără a ne mai opri la Capetown, dar cârma 
corăbiei Resolution se stricase rău, aşa că luă hotărârea să 
se îndrepte numaidecât spre Cap, ca fiind locul cel mai 
potrivit, atât pentru reînsănătoşirea bolnavilor, cât şi pentru 
repararea cârmei. 

În ziua de 10 aprilie, înainte de amiază, zărirăm ceva alb 
îndreptându-se spre noi; se dovedi a fi un vas de poştă 
englezesc al Indiilor Răsăritene, care părăsise Table Bay cu 
trei zile înainte pentru a transmite ordine flotei din China şi 
altor corăbii din Indii. 

În dimineaţa următoare intrarăm în golful Simon. Găsi- 
răm ancorate aici corăbiile Massau şi Southampton din Indii, 
care aşteptau un convoi către Europa. Resolution salută 
fortul cu unsprezece lovituri de tun şi i se răspunse în 
acelaşi fel. 

Brandt, guvernatorul ținutului, veni să ne viziteze îndată 
ce ancorarăm. Păru tare uimit când văzu cât de sănătoşi 
erau membrii echipajului nostru, deoarece corabia olandeză 
care părăsise Macao la sosirea noastră acolo şi care 


ajunsese la Cap cu câtva timp înainte de noi îi raportase că 
ne aflam într-o stare din cele mai nenorocite, nemaiavând 
decât paisprezece marinari teferi pe bordul corăbiei 
Resolution şi şapte pe bordul navei Discovery. E greu de 
priceput motivul care i-a îndemnat pe aceşti oameni să 
răspândească o minciună care nu avea niciun rost. 

La 15 aprilie l-am însoţit pe căpitanul Gore la Capetown 
şi, în dimineaţa următoare, am mers în audienţă la baronul 
Pletenberg, guvernatorul, care ne-a primit cu cea mai mare 
bunăvoință şi politeţe posibilă. Atât el, cât şi Brandt aveau 
multă simpatie pentru căpitanul Cook şi cea mai înaltă 
admiraţie pentru caracterul lui; de aceea ascultară cu o 
sinceră mâhnire istorisirea nenorocirii sale. 

In cursul şederii noastre la Cap, atât guvernatorul, cât şi 
oamenii de seamă din localitate, fie africani, fie europeni, 
ne-au arătat cele mai prietenoase sentimente. 

După ce ne-am aprovizionat şi ne-am procurat stocul 
necesar de mărfuri marinăreşti, am ridicat pânzele şi am 
ieşit din golf la 9 mai. 

La data de 12 iunie am trecut ecuatorul pentru a patra 
oară în cursul acestei călătorii. 

La 12 august zărirăm coasta apuseană a Irlandei şi, după 
o încercare nereuşită de a pătrunde în portul Galway, de 
unde căpitanul Gore avea de gând să trimită la Londra 
jurnalele şi hărţile călătoriei noastre, ne văzurăm siliţi, din 
pricina puternicelor vânturi din sud, să cârmim spre 
miazănoapte, încercarăm apoi să intrăm în Lough şi 
Swilly*%, dar vântul, suflând mereu din aceeaşi parte, ne sili 
să ne îndreptăm către nordul insulei Lewis3%, iar la data de 
22 august, la unsprezece dimineaţa, amândouă corăbiile 
aruncară ancorele la Stromness. De aici am fost trimis 
grabnic de către căpitanul Gore să anunţ sosirea noastră 
Consiliului Amiralității, iar în ziua de 4 octombrie corăbiile 
ajunseră tefere la Nore, după o absenţă de patru ani, două 
luni şi douăzeci şi două de zile. 

Părăsind corabia Discovery la Stromness, am avut satis- 

facţia de a lăsa întregul echipaj în perfectă sănătate; în 
acelaşi timp numărul convalescenţilor de pe bordul navei 
Resolution nu depăşea doi sau trei, dintre care numai unul 
nu era în stare să presteze serviciul. În cursul călătoriei 
noastre, Resolution pierduse, datorită bolilor, numai cinci 
oameni, dintre care trei se aflau într-o stare precară încă de 
la plecarea noastră din Anglia; Discovery nu pierduse 
niciunul. Respectarea strictă a regulamentelor statornicite 
de căpitanul Cook, cu care oamenii se şi familiarizaseră 
poate fi, pe bună dreptate, socotită ca principala cauză a 
acestui succes rar întâlnit. Urmările vătămătoare ale 
consumului de carne sărată ar fi putut totuşi să se facă 
simţite în cele din urmă, dacă nu ne-am fi ajutat noi singuri, 
hrănindu-ne ori de câte ori aveam prilejul cu orice putea s-o 
înlocuiască. Şi era înlocuită adesea cu alimentele pe care 
oamenii noştri nu fuseseră deprinşi să le socotească o 
hrană omenească şi care erau uneori peste măsură de 
greţoase, aşa încât era nevoie de sforţările unite ale puterii 
de convingere, autorităţii şi pildei personale pentru a 
înfrânge prejudecățile şi dezgustul marinarilor. 

Leacurile preventive pe care ne bizuiam îndeosebi erau 
varza acră şi supa în pastile. Cât despre remediile 
antiscorbutice cu care eram din plin aprovizionaţi, n-am 
avut prilejul să le încercăm eficacitatea, deoarece pe 
niciuna dintre cele două corăbii nu s-au arătat nici cele mai 
vagi simptome de scorbut în tot cursul călătoriei. Malţul şi 
hameiul nostru fuseseră de asemenea păstrate în rezervă 
pentru cazuri de boală; dar când le-am cercetat la Capul 
Bunei Speranţe, am constatat că erau în întregime alterate. 

Tot atunci am deschis câteva butoaie de făină de biscuiţi, 
mazăre şi făină de ovăz şi drojdie care, pentru încercare, 
fuseseră ambalate în butoiaşe căptuşite cu foiţă de cositor; 
le-am găsit pe toate, în afară de mazăre, într-o stare mult 
mai bună decât ne-am fi putut aştepta. 

Nu pot lăsa să scape prilejul de a recomanda atenţiei 
guvernului necesitatea de a se aloca o Cantitate suficientă 
de scoarță peruviană corăbiilor care trec prin regiuni cu un 
climat nesănătos. Pe Discovery a fost un mare noroc că 


numai un singur marinar s-a îmbolnăvit de friguri în 
strâmtoarea Sunda şi a avut nevoie de acest medicament, 
căci el singur a consumat întreaga cantitate pe care o iau 
medicii de obicei pe vase ca al nostru. Dacă însă s-ar fi 
îmbolnăvit mai mulţi oameni, ar fi pierit probabil cu toţii din 
lipsa singurului leac care putea să le micşoreze suferinţa. 

Un alt fapt în legătură cu această călătorie iese în evi- 
denţă, dacă ţinem seama de durata ei şi de natura misiunii 
pe care o aveam; acest fapt, tot atât de puţin obişnuit ca şi 
nemaipomenita sănătate a marinarilor, este că cele două 
corăbii nu s-au pierdut niciodată din vedere una pe 
cealaltă; doar în două rânduri s-a întâmplat aşa ceva, dar 
prima oară din cauza unui accident care i se întâmplase 
corăbiei Discovery în largul coastei hawaiene, iar a doua 
oară, din Cauza ceţurilor pe care le întâmpinasem la 
intrarea golfului Auaţka. Nu poate fi o dovadă mai puternică 
a îndemânării şi vigilenţei ofiţerilor noştri subalterni, cărora 
le revine aproape în întregime lauda pentru acest merit. 

Astfel luă sfârşit o călătorie care s-a remarcat prin 
numărul şi însemnătatea descoperirilor. În cursul ei deveni 
cunoscut, pe lângă alte insule mai mici, frumosul grup 
numit Sandwich şi tot atunci se stabili vecinătatea celor 
două mari continente: Asia şi America. 

Această întreprindere se dovedi fatală principalilor ei 
conducători - căpitanii Cook şi Clerke care, după cum am 
văzut, nu s-au mai întors. Căpitanul King, cu sănătatea 
măcinată de climă şi osteneli, supravieţui totuşi ca să 
publice relatarea călătoriei care îi va imortaliza numele; 
dar, curând după aceea, căzu victimă suferințelor îndurate 
în slujba ţării sale. Muri în toamna anului 1784 la Nisa, unde 
se retrăsese ca să reinspire aerul sănătos de acolo. Deşi a 
pierit în floarea vârstei, a lăsat în urmă un nume acoperit 
de cinste şi de care se pomeneşte cu părere de rău. 

Era al patrulea fiu al decanului din Raphoe (Irlanda) dar 
făcea parte dintr-o familie engleză. 

Ajungând la sfârşitul călătoriilor în care geniul şi talentele 
marelui navigator, căpitanul Cook, s-au arătat atât de 
extraordinare, nu putem scăpa prilejul de a satisface o 


dorinţă pe care cititorii noştri desigur că o au, şi anume de 
a-i informa asupra familiei pe care a lăsat-o căpitanul în 
urma sa; făcând aceasta, trebuie să spunem cu părere de 
rău că ne impunem o datorie foarte neplăcută deoarece, 
din nefericire, suntem nevoiţi să dăm la iveală o poveste de 
nespusă durere, tristeţe şi nefericire. 

Când a pornit în ultima sa călătorie, căpitanul Cook avea 
o familie formată din soţie şi trei fii, dintre care al doilea a 
pierit pe bordul navei de război Thunderer, la vreo şase luni 
după nefericita moarte a tatălui său. Fiul cel mai mare era 
master şi comandant pe cuterul de război Spitfire. In timp 
ce nava se afla în largul portului Poole aşteptându-şi 
oamenii, a încercat să ajungă pe bord cu o barcă, dara fost 
împins de vijelie departe de țărm; fiind noapte, atât el, cât 
şi ceilalţi oameni care erau în barcă au pierit. 

Trupul lui a fost găsit după aceea şi transportat la 
Spithead pe bordul propriului său vas, iar de acolo a fost 
dus la Cambridge şi înmormântat alături de fratele lui mai 
mic, care murise brusc de friguri şi la al cărui serviciu 
funerar asistase numai cu vreo şase săptămâni înainte. 

În acest chip, o mamă duioasă era prea de timpuriu pără- 
sită de soţul şi de copiii ei şi lăsată să plângă soarta lor 
crudă; întâmplările acestea i-au rănit atât de adânc inima, 
încât doamna Cook ajunsese doar o umbră din ceea ce 
fusese odinioară. 

Mai rămâne de făcut un lucru: un monument în amintirea 
căpitanului Cook, şi anume unul demn de marile sale 
înfăptuiri, de foloasele pe care le-au adus omenirii şi de 
strălucirea cu care numele său a împodobit marina Angliei, 
- vreun far măreț în drumul corăbiilor tuturor naţiunilor, ca 
să le poată călăuzi tefere către porturile lor, sau, dacă aşa 
ceva nu se poate, atunci cel puţin o statuie în Trafalgar 
Square, acolo unde dr. Jenner şi Sir Charles Napier n-ar 
trebui să fie expuşi şi în locul cărora ar fi de dorit să se 
aşeze statuile unor oameni ca Hardy, Coolingwood, St. 
Vincent, Howe, Duncan etc. 

Singurul monument în amintirea lui Cook se află în 
prezent la Cambridge şi poartă următoarea inscripţie: 


ÎN AMINTIREA 


Căpitanului James Cook din marina regală, unul dintre cei 
mai renumiţi navigatori cu care se poate mândri epoca de faţă şi 
cele viitoare; care a fost ucis de către indigenii din Hawai, în 
Oceanul Pacific la 14 februarie 1779, în al 51-lea an al vieţii sale. 

Lui Nathaniel Cook în vârstă de 16 ani, dispărut odată cu 
Thunderer, navă de război, comandată de căpitanul Boyle 
Walsingam, într-un uragan din cele mai înspăimântătoare, în 
octombrie 1780. 

Lui Hugh Cook de la Christ's College, Cambridge, care a 
murit la data de 21 decembrie 1793, în vârstă de 17 ani. 

Lui James Cook, Esq. comandant în marina regală, care şi-a 
pierdut viaţa la 25 ianuarie 1794, în timp ce trecea din Poole pe 
Spitfire, cuterul de război pe care îl comanda, în al 31-lea an al 
vieţii sale. 

Elisabethei Cook, care a murit la 9 aprilie 1771 în vârstă de 
4 ani. 

Lui Joseph Cook, care a murit la 13 septembrie 1768 în 
vârstă de o lună. 

Lui George Cook, care a murit la 1 octombrie 1772 în vârstă 
de 4 luni. 

Toţi, copii ai celui menţionat întâi, căpitanul James Cook, şi 
ai Elisabethei Cook, care a supravieţuit soţului ei 56 de ani şi a 
părăsit această viaţă la 13 mai 1835, la reşedinţa ei din 
Clapham, Surrey, în al 94-lea an al existenţei sale. 

